
Novelės 


M6ricz Zsigmond ELBESZĖLĖSEK I—IV 

Sudarė ir iš vengrų kalbos vertė 
JANINA IŠGANAITYTĖ 


PASKUTINIS BETIARAS! 


Žiema, spigina šaltis. Ir toks šaltis, kad, atrodo, visa žemė pavirto 
į ledą. Grumstas sutarškėjo kaip akmenukas, kai žmogus, einantis 
keliu, paspyrė jį apledėjusiu batu. Žmogaus batuose sušalo šiaudai, 
šiauduose kojos; rankos prišalo prie lazdos, krūtinėje sustingo širdis, 
o galvoje mintys. 

Tačiau vis tiek reikėjo eiti. Ir žmogus yrėsi priekin, vis lėčiau, lė- 
čiau, lyg mašina, kuri, rodos, tuoj tuoj sustos. Jis nelabai ir supaisė, 
iš kur ir kur eina. Galva kaip pakinkyto buivolo buvo atkišta į priekį, 
raudonos išsprogusios akys ašarojo nuo šalčio. 

Staiga atlėkė vėjo šuoras ir perliejo klajūną nelyginant spygliuotu 
botagu, kilstelėjo trumpų kelnių klešnes ir nusvilino pamėlusias nuo 
šalčio kojas. 

Betiaras sustojo ir pasisuko į vėją nugara, laukdamas, kol šis 
aprims. Galvoje jam dingtelėjo mintis: „Taigi tie šunys, kur mane 
vejasi, visi šiltais mundurais apsitaisę; išalks — mėsos sau pasikeps, 
vynu iš gertuvės užsigers, ir jiems tik juokas iš bėgančio betiaro“. O 
jis jau dvi dienas nieko burnoj neturėjo ir dabar net eidamas negali 
sušilti. 

— Visus ištaškysiu! — lazda pagrasino visiems, kurie dabar ne- 
šalo ir nesikankino šalty. 

Paskui vėl kiūtino toliau, vis tokiu pat vienodai lėtu žingsniu. 
Skubėti nėra ko — jis nė nežino, kur atsidūręs. Matyt, stepėje paklydo. 

Sutemo. Žemę aptraukė tamsus rūkas. Aplinkui viskas atrodė 
niūru ir nyku. 

O betiaras vis ėjo ir ėjo. 

Staiga tarytum koks didelis ir juodas kalnas pastojo jam kelią. 
Jis net akis išpūtė. Nagi trobelė! 

Jos langas buvo už kelių žingsnių. Jis priėjo artyn ir pažvelgė. 
Aprūkusiame, žemame kambarėly švietė tik židinys. Viduje girdėjosi 
vaikų juokas. 

— Visus ištaškysiu! 

Prie durų jis net nemėgino sugrabalioti pančio, prilaikančio sklen- 
dę, visu kūnu jas užgulė ir griūte įgriuvo į vidų. 

Jam ištrūko gyvuliškas riksmas. Norėjo kilstelėti lazdą, užsimoti, 
bet pirštai buvo sustirę ir neklausė. Žmogaus veidas persikreipė, o 
akys, atrodė, tuoj iššoks iš akiduobių. 

Trobelėje visi apmirė iš baimės. Tiktai lovoj gulįs sergantis šei- 
mininkas paklausė: 

— Kas ten? 

Lazda bejėgiškai atsitrenkė į žemę. Kaip tik tuo metu židinyje 
plykstelėjo ugnis, ir liepsna apakino betiarą. Jis stovėjo vos vos lai- 
kydamasis ant kojų ir tik mintyse kartojo: „Ištaškysiu!“ 

Bet noras žudyti jau buvo praėjęs. 

— Labas vakaras, dėduk! Dieve padėk, — pasveikino jį šeiminin- 
kė, paleidusi nuo kelių vaiką ant žemės. Ji atsistojo ir priėjo prie 
žmogaus.— Per tokį šaltį leistis į kelionę! Tiktai dievą rūstinti!..— 
tarė ji, rūpestingai uždarydama duris. 

Betiaras stovėjo ir tylėjo. Staiga jis pamatė virš pakuros palubėj 
pusę karkos. Jau norėjo šokti prie jos kaip žvėris, bet pergalėjo save: 
tegu nelaiko jo alkanu šunim. 

Jis nukreipė akis į šeimininkę. Nedidukė, plačiaburnė suvargusi 
moterėlė; plonutė, išdžiūvusi, lyg visai be kūno. Tik ji visa spindu- 
liavo šiluma. Moteris paėmė betiarą už rankos, kuria šis laikė lazdą, 
ir ilgai neatitraukė savosios. Ir žmogaus gyslomis ėmė tvinkčioti 
kraujas. 

— Viešpatie Jėzau, jis gi visai sušalęs! Kaip ledas! — staiga su- 
šuko šeimininkė. — Turbūt ir alkanas, ar ne? 

Betiaras suraukė antakius, o jo akys, žibančios žaliom ugnelėm 
kaip vilko, vėl įsmigo į karką. 

— Oi, tik neikite prie ugnies, prisėskite štai čia, prie durų! — ir 
ji taip rūpestingai pasodino ateivį ant suolelio, lyg jis būtų buvęs jos 
vyras. Paskui ištraukė iš sugrubusių betiaro pirštų lazdą ir atnešė jam 
palinkos. Betiaras pirštais negalėjo suimti butelio — moteriai teko jį 
pagirdyti. 

Kai palinka pasklido gyslomis, ėmė šildyti ir deginti, jį vėl apsėdo 
mintis: „Visus ištaškysiu!“ 

Vienas sau kartojo ir kartojo tuos žodžius, bet nesipriešino, kai 
moteris jį valgydino, girdė ir net nurenginėjo. O kai šeimininkei nie- 

kaip nesisekė nutraukti jam nuo kojų apledėjusių batų, jis klusniai 
sutiko įkišti kojas kaip stovi į dubenį su šaltu šulinio vandeniu. 

Moteris sniegu trynė jam galvą, pečius, nugarą ir taip viską darė, 
lyg šitai būtų savaime suprantama ir ji nė iš tolo nesijaustų daranti 
gera... O betiaras jai pakluso irgi visai abejingai, irgi nesuvokdamas, 
kad jam daroma gera. 

Juk kitaip ir būti negali. Kitaip jis sušaltų... 

O pats sau mintyse tebekartojo: „Ištaškysiu!“ Bet garsiai nepratarė 
nė žodžio. 

Jis buvo pavalgydintas ir paguldytas į lovą. Gulėjo nejudėdamas, 
užsimerkęs, ir galvojo, kad dabar galėtų jau ir numirti. Jis ištiesė 
kojas, sunėrė rankas ant krūtinės, kaip ir dera numirėliui, ir ėmė laukti 
paskutinės valandos. 

Rytą, atmerkęs akis, pro šlapią, atitirpusį langelį jis pamatė, kad 
šaltis atsimetė ir lauke sninga dideliais kąsniais. Ir pagalvojo: jeigu 
nebūtų čia patekęs, gulėtų dabar ten, laukuose, užklotas balta dievo 
marška, dar tylesnis, dar nejudresnis kaip dabar. 

Mintys jo galvoje vis labiau virė. 

Ak, kaip piktai šaiposi tas gyvenimas! Gera tiems, kurių nebėra. 
Bet kodėl ant tavęs taip širsta, jei ką nuvarai į aną pasaulį? Juk ten 
rojus!.. Šiaip ar taip, visiems tas pats galas — kapo duobė! Gera 
išsivaduoti nuo kančių... Ir lengva... 

Į kambarį įvirto sniegini, įraudę vaikai. Motina užriko ant jų, 
kad netriukšmautų. Mat kitoje lovoje gulėjo ligonis, ir turbūt jam 
labai skaudėjo, nes gailiai dejavo. 

Ak, geriau užgriūtų čia stogas ir visus pribaigtų! Keliais nelai- 
mingaisiais sumažėtų! 

Betiaras kilstelėjo akis į lubas. Lūšnelė buvo be aūkšto, šiaudiniu 
stogu. Nuo palėpės nukarę voratinkliai atrodė lyg pražydę rozmarinai. 

„Šalta — blogai, alkis pjauna -- dar blogiau. Štai kur visa bėda. 
O juk yra tokių, kurie niekada gyvenime nei šalo, nei badavo. Bet 
jeigu vejamas klajūnas užsuka pas tuos, kurių namai pilni visokio 
gero...“ 

Jis staiga pabandė įsivaizduoti, kas būtų buvę, jei vakar vakare 
būtų užklydęs ne čionai, o į kokius nors rūmus... 

Jam vėl sukilo baisi neapykania žmonėms. 

„Ištaškysiu! Aniems mirtis — bausmė, o šitiems — išsigelbėjimas!“ 

Jis įtūžęs kilstelėjo kumštį ir vėl bejėgiškai nuleido. Nutilo. Užsi- 
merkė ir nustojo galvojęs. 

Bet staiga ant kaktos jis pajuto šiltą delną. Prie lovos stovėjo 
šeimininkė. 

— Labas rytas! 

— Labas rytas. 

— Na, tai ką sapnavot? O, matau, jau atsigavot. 

— Atsigavau. 

— O aš, pasakysiu, nelabai tikėjausi; jūs vakar taip atrodėt, kad 
baisu buvo žiūrėti. Ak, mielasis žmogau, kas gi tokiu metu keliauja? 

— Hm. 

— Matyt, labai reikėjo, ar ne? Ak, kad viešpats dievas padėtų 
ir mano vyrui atsigauti! Kaip toliau gyventi, jau ir pati nebežinau. 

— (O kas atsitiko, kokia nors bėda? 

— Et, vargšai, be bėdų, nieko daugiau ir neturi. Štai kad ir mes 
dabar — jau viską išbaigėm. Eičiau į miestą pas svainį — gal pasko- 
Tintų kiek miltų, kad kaip nors ištemptume ligi pavasario. Bet mano 
žmogui kas dieną vis blogiau. Visą laiką klejoja... Mažajam išviriau 
putros... Bet kas iš to skystimo, kai tik vienas vanduo — nei miltų, 
nei riebalo. Bet jis, vargšelis, nieko nesupranta — jam kad tik šaukštu 
semti. Oi, kiek reikia vargti, kol užaugini vaiką!.. 

Jos žodžiai skambėjo gailiai, lyg seno malūnėlio girgždesys. Bai- 
sus jų skurdas sukrėtė betiarą, jis net atsisėdo lovoje, užmiršęs savo 
vargus ir rūpesčius. 

— Taiką jūs darysite? — paklausė taip susirūpinęs, lyg šeimininkė 
jam būtų buvusi tikra sesuo. | 

— Dievas žino. 

Betiaras atsiduso, nuleido galvą ir susimąstė. 

— Kiek tau metų? — paklausė jis vyriausiąjį berniuką, dirsčio- 
jantį iš už motinos sijono. 

Vaikas nusisuko ir nieko neatsakė. 

— O, jis jau didelis, — prašneko už jį motina.— Jau vienuoliktus 
pradėjo. Tik labai nedrąsus... 

— Eisi su manim į miestą? Ko nors pirkti... 

— Eisiu,— tyliai atsąkė berniukas. 

— O ko čia nenueiti? — pritarė motina.— Nė valandos kelio 
nėra... Tik kad pinigų neturim... 

— Aš turiu, — pertraukė ją betiaras.— Tikriau sakant, turėsiu,— 
niūriai pridūrė. 

Moteris pasižiūrėjo į jį ir tyliai atsakė: 

— Oi, tiktai jūs /aip jų neieškokite... Mes šitaip nepratę... Jau 

geriau badu mirti... Nors galbūt ir kvaila... Na, kaip sau norite, kad 
tik bėdos neprisišauktumėt... Nepykite... 

Betiaras apstulbęs klausėsi, kaip moteriškė derasi su savo sąžine. 
Jis ir pats dabar derėjosi su savąja. 

— Nebijok, pinigai bus ne tokie... — iš lėto atsakė jis. Paskui atsi- 
kėlė ir apsirengė. 

— Renkis,— paliepė ir vaikui. 

Muturiuodama vaiką tėvo drabužiais, moteris vis pasakojo apie 
savo pažįstamus mieste, giminaičius, apie tai, kaip ištekėjo... 

— O kada grįšite? — paklausė. 

Betiaras ilgokai patylėjo. 

— Aš nebegrįšiu,— pagaliau atsakė. 

— Kaip nebegrįšit? Ir mes daugiau jūsų nepamatysim? 

— Niekados. 

— O juk mano vyras irgi labai mėgsta gerus žmones... Taigi mano 
svainis vadinasi Ferencas Rudašas... 

Betiaras prisivertė išeiti: gyvenime nebuvo patyręs skaudesnės 
akimirkos. 

— Palaimink, viešpatie,— tarė jis ir paėmė berniuką už rankos. 
O kelyje su juo taip įsikalbėjo, lyg tai būtų buvęs tikras sūnus. 

Atėjęs į miestą, užsuko pas tos moters svainį. 

— Jus Ferencas Rudašas? 

— Taip. 

— Būkite toks malonus... — ėmė prašyti betiaras, sunkiai rink- 
damas žodžius. — Vienoj vietoj man priklauso šiek tiek pinigų. Paly- 
dėkite mane tenai ir pasikvieskite dar ką nors liudytojais. Pinigus 
aš atiduosiu šitam vaikui, esu jiems skolingas; tegu perkasi už juos 
taukų, miltų, ko reikia... Jo tėvas serga, tai gal jūs nuvežtumėt... 

— Su mielu noru. 

Ir nuėjo jie keturiese ar penkiese į nuovadą. 

Priėjęs vartus, betiaras juokais tarė berniukui: 

— Na, vaike, imk mane ir vesk, aš pats neisiu. O jeigu vesi — 
gausi viską, ko reikia. 

— Eime, dėdyte, eime,— įsikibo berniukas jam į skverną. 

— Tu imk mane už rankos, vaikeli! Šitaip! Tempk! 

Berniukas taip ir padarė. 

Jie įėjo į kiemą, o paskui į raštinę. 

— Paklausk, vaikeli: „Kur penas nuovados viršininkas?“ 

— Kur ponas nuovados viršininkas? 

— Aš čia. Ko jums reikia? 

— Sakyk, vaikeli: „Aš sugavau Kormošą, atiduokite man užmo- 
kestį, kuris paskirtas už jo galvą“. 

Berniukas gražiai pakartojo betiaro Žodžius: 

— Aš sugavau Kormošą, atiduokite man užmokestį, kuris pas- 
kirtas už jo galvą. 

Tiktai dabar žmonės atpažino, ką lydėję. Nuovados viršininkas 
irgi nustėręs žiūrėjo į garsųjį plėšiką, kurio negalėjo sučiupti net 
trijų apygardų žandarai, nors ponas Radajis už jo galvą buvo paskyręs 
visą šimtą pengių. 

— Na, šunie! — užriko ant jo žandaras, — vis dėlto įkliuvai! 

— Įkliuvau, atleiskite,— nuolankiai atsakė betiaras. O paskui 
ryžtingai pridūrė: — Ponas viršininke, jūs matote, kas mane sučiupo? 

— Matau. 

— Ar gaus jis už mane tą šimtą pengių? 

— Aišku, gaus. 

— Tada gerai. Bet, prisiekiu šventa trejybe, jei ne šitas vaikas, 
manęs niekas čia nebūtų atvedęs! | 

Žandarai apsupo betiarą, uždėjo jam grandines ant rankų ir kojų. 
Berniukas ėmė verkti, ir Kormošas dar kartą paglostė jam galvą: 

— Nusilenk savo motinai, sūneli. Ir užauk geras žmogus. 

Jis pats nusibraukė ašarą, ir kai jį vedė šalin, sau pagalvojo: 

— E, ar ne vis tiek! Jei mane nugalabys, tai bus tas pats, lyg 
būčiau savo rankomis visus ištaškęs... Šiaip ar taip — daugiau pasau- 
lio nematysiu! 

O gulėdamas belangėje, žvilgtelėjo į mažutį langelį ir su viltim 
atsiduso: 

— Viešpatie! O gal dar nenuteis mirties bausme? 


1903 


AUKSINIAI SENUKAI 


Grįžęs po mišių, dvasiškasis tėvas tarė žmonai: 
— Mamyte, dabar trumpam išsmuksiu. 
Garbioji motinėlė šypsodamasi pasižiūrėjo į jį: 

— Na tai eikš arčiau, tėtuši, pataisysiu tau kaklaraištį. Žinau, 
žinau, eini pas gražias moterytes, nesigink. Va šitaip, dabar gerai. 
Tegu niekas nesakys, kad tu senukas. 

Dvasiškasis tėvas mielai leido žmonai užsagstyti paltą ir grožėda- 
masis žiūrėjo, kokia ji dar skaisti ir jauna — net po trisdešimt penkerių 
vedybinio gyvenimo metų. Tarpduryje jis atsigręžė ir pridūrė: 

— Bet aš, mamyte, dar kai ką ir nugvelbsiu. 

— O ką? 

— A... pasakysiu tik tada, kai lazda uždroši. 

Ir, uždaręs duris, jis išėjo žvalus ir gerai nusiteikęs, kokie būna visi 
laimingi žmonės. 

Garbioji motinėlė liko viena ir ko ramiausiai laukė, kad štai tuojau 
atsivers durys ir kas nors užsuks pasiplepėti. 

O senasis ponas atsargiai tipeno mediniais gatvės liepteliais, kuriuos 
Tisahato protingos galvos buvo nutiesusios per neišbrendamus pur- 
vynus. Kad nenuslystų nuo tų lieptelių, jis stora lazda ramstėsi į pliurę. 
Praeiviai duodavo jam kelią, — kas prisispaudęs prie tvoros, kas atsis- 
tojęs ant sušalusios žemės kupstų,— ir visi žemai linkčiojo dvasiška- 
jam tėvui. 

Pagaliau jis sustojo prie Gedeono Šomorjajaus namo. Atsidarė 
vartelius ir iš akies matavo: pasiseks jam peršokti tą patvinusią jūrą 
už vartelių ar ne. „Oi, kaip seniai praėjo tie laikai, kai aš buvau De- 
breceno seminaristas ir vaikštinėjau su ilga lazda...“ Ir jis nušlepsėjo 
tiesiai per balą. 

Vargais negalais ropšdamasis ant priebučio, tėvelis matė, kad kitas 
toks pat senas ponas, namų šeimininkas, su piktdžiuga žiūri į jį ir 
šaiposi. 

Bet štai juodu jau stovi vienas prieš kitą po priebučio stogu. Iškart 
matyti, kokie nepanašūs šiedu seniai. Dvasiškasis tėvas nešioja apvalią, 
rūpestingai pakirptą barzdą, vilki švarutę, be jokios dėmelės atilą“. 
Jis aiškiai iš tų pasitempusių, mielų, elegantiškų ponų, kurie ir sep- 
tyniasdešimt penkerių sulaukę galantiškumu pralenkia dabartinį išti- 
žusį jaunimą. Antrasis seniokas irgi gana įdomus. Jo suvarstyta ven- 
grikė dar išlaikiusi septintojo dešimtmečio „naują madą“, bet visa 
išvien dėmėta; susitaršiusi barzda jau dešimtis metų nemačiusi žirklių; 
iš paraudusių družnų akių ir Ala AB matyti polinkis prie 
butelio. Bet seniokas dar gana drūtas ir atkaklus, o jo platūs mostai 
rodo buvusią milžino jėgą. 

— Na, ačiū dievui, kieme bent purvynas! — sušuko jis svečiui. — 

O aš jau maniau, kad su savo batais šiemet nė sykio ir neįklimpsiu 
prie tvarto. 

— Na žinote, — sumurmėjo dvasiškasis tėvas, jau visai įsiropštęs 
po stogu,— penkiasdešimt trejus metus klausausi visokių niekų, ku- 
riuos man tauškia kaimiečiai, bet tokių dar nebuvau girdėjęs. 

— Taip, dievo tarnui purvyno nereikia. Bažnyčioje bet kokiu 
purvo, tai ir neariame. Matau, be reikalo mes laikom jus tuos pen- 
kiasdešimt trejus metus sau ant sprando: ir ligi grabo lentos neišmo- 
ksite, kada ir ko prašyti dievą savo parapijai. 

— Na, tiktai nesakykite pamokslų, palikite tą darbą man,— su- 
murmėjo dvasiškasis tėvas.— Eikite pas savo kiaules, o aš — pas 
damas. Katras sau. 

Ginčininkai paspaudė vienas kitam rankas. Susilietė minkšti, 
virpantys, bejėgiai delnai — gyvi liudininkai, kad ramybės drums- 
tėjas liežuvis žmogui tarnauja ilgiau negu tvarkdarys kumštis. 

Šeimininkas nušlepsėjo per purvyną į kiaulidę, bet tipeno atsar- 
giai, kad nepaslystų dvasiškajam tėveliui matant. 

O šis iš tikrųjų su piktdžiuga nulydėjo aną iš paskos ir palingavo 
galva, lyg sakydamas: „Jau senis esi, visai toks pat kaip ir aš“. 

„Jis įėjo į priemenę ir pasibeldė į duris kairėje pusėje. 

Išgirdęs „prašom“, pasisveikino: 

— Laba diena, gražuole, tai su jaunamartėmis linksminatės? 

Sena, sukriošusi storulė bandė atsikelti iš patogaus krėslo. Aplink 
ją sėdėjo trys pagyvenusios moterys — „jaunamartės“. Viena — 
duktė, kitos dvi — marčios. Bet svečias sveikino tiktai šeimininkę, 
ir tik ji viena kilstelėjo iš vietos. 

— Sėdėkite, sėdėkite, širdele,— tarė garbusis tėvas, — nelabasis 
rautų tą krėslą, kad pats nenori judintis. 

— Nenori, kūmuti, nenori,— šypsodamasi atsakė senutė.— O 
juk jam taip kojų negelia kaip man. 

— Kurgi ne,— įsikišo viena „jaunamartė“,— jau ir į jį įsimetė 
trandys. 

— Jums, jaunoms, bepigu,— pagudravo tėvelis.— Mano žmona 
irgi niekaip nesupranta, kas tai yra turėti septyniasdešimt penke- 
rius. Na bet ką padarysi, kitados ir mes buvome riteriai. Tada dar 
trandys po mumis kėdžių negraužė, ar ne, kūmute? 

Visi susijuokė, geraširdiškai, tyliai, kaip paprastai atsakoma į 
švelnų pasišaipymą. 

— Bet ką aš jums atnešiau, gražuole? — vėl prašneko dvasiš- 
kasis tėvas, padėjęs ant lovos savo skrybėlę su gedulo kaspinu. Die- 
vai žino, kaip čia yra, bet gedulo kaspino sėniai nuo savo skrybėlių 
beveik nenuima... Dabartinis jaunimas labai jau dažnai miršta... 

Sena, bedantė, įkritusiom akim ir virpančiom rankom moteriškė 
pasižiūrėjo į svečią smalsiai kaip vaikas: ką gi jis iš tikrųjų atnešė? 

— Kur jau čia aš atspėsiu,— sumurmėjo kiek palaukusi, lyg 
norėdama pasakyti, kad dėl to irgi metai kalti; moterys vis dėlto iš- 
didžios ir senatvėje. 

— O mesuž dyką neduosime. Reikės atspėti, širdele. 

— Aš ne aiškiaregė ir niekuomet ja nebuvau. 

Dvasiškasis tėvas mirktelėjo: 

— Žinom, kas buvo, viską žinom... Na va ką atnešiau. Nuo 
žmonos nukniaukiau. Klius man, aišku, kai pareisiu, bet niekis — 
per trisdešimt penkerius mano kailis priprato... 

Visi susijuokė, ir jis mirkčiodamas ir žarstydamas sąmojus iš- 
sitraukė iš kišenės ryšulėlį ir išvyniojo: popieriuje buvo puikiai iš- 
kepta žuvis. 

Senutė iš nustebimo žado neteko. Šiais laikais žuvis — didelė 
retenybė, jau bus kokia dešimt metų, kai niekas jos neveža vežimais 
iš Tiukodos, nes Ečedo pelkėje dabar ne vijūnai veisiasi, o kuku- 
rūzus sėja. Juo labiau tokia stambi žuvis be kaulų, šitaip puikiai 
iškepta. O jau gauti dovanų — išvis didžiausia retenybė. 

Padavęs dovaną į rankas „gražuolei“, dvasiškasis tėvas irgi kles- 
telėjo į ištrandijusį krėslą; kambaryje deganti didžiulė krosnis skleidė 
jaukią, malonią šilumą. 

Dvasiškasis tėvas išsiėmė iš kišenės pypkę, prisikimšo Niršego 
tabako, užsidegė, dar pamaigė pirštu tabaką ir tankiai papsėdamas 
užsitraukė dūmą. O senutė tuo tarpu drebančiomis rankomis su- 
smulkino žuvį į gabaliukus ir su pasigardžiavimu ėmė valgyti, nors 
šiaip ir nejautė didelio apetito. 

Staiga gretimame kambaryje kažkas suklego, subildėjo, ir neilgai 
trukus įlėkė proanūkiai: penkiametė Birikė ir mokinukas Pišta. Dva- 
siškasis tėvas išsprendė jų didelį ginčą, o močiutė davė kiekvienam 
po mažutį gabalėlį žuvies. 

— Na, mano drauguži,— dvasiškasis tėvas pypke pasišaukė ber- 
niūkštį, — ponas mokytojas man sakė, kad per savaitę tave lupo 
šešis kartus. 

Pišta mokykloje buvo pirmas mokinys, todėl tuoj šoko prieš- 

tarauti: garbusis dėdė jį kasdien gąsdinąs tais savo „mokytojas sakė“... 

Birikė irgi nebuvo užmiršta: „Bru“,— svečias taip juokingai 
prunkštelėjo, kad ji leipo juokais. 

Taip senasis ponas linksminosi su vaikučiais, linksminosi nuo- 
širdžiai, kaip žmogus, neturįs jokių rūpesčių nei vargų. 

Pagaliau iš prieškambario pasigirdo šlepsintys žingsniai ir kažkas 
sutrinksėjo — įėjo šeimininkas. 

— O! — sušuko jis jeidamas,— va ir patikėk kad nori svečią 
moterims! O kurgi ąsotis, ponas pastoriau? 

— Taigi ne visų bažnyčia rūsyje ir ne visi meldžiasi iš gertuvės 
kaip jūs. 

— Na na, aš jus daugiau esu matęs girtą negu jūs mane. 

— Kurgi ne, juk jūs nieko daugiau ir nematote, — atšovė pas- 
torius. 

Senasis girtuoklis neįsižeidė, atvirkščiai — netgi apsidžiaugė, lyg 
būtų išgirdęs komplimentą. Nelaukdamas nė moterų, tuoj išsitraukė 
butelį ir stiklinaites. 

— Klausykite, — vėl prašneko svečias, — dabar jau tikrai daugiau 
nelauksiu ir atmušiu nuo jūsų žmoną. Galiu susilažinti, kad auksinių 
vestuvių nebus, o iki jų telikęs tiktai vienas mėnuo... 

Moterys susijuokė, o senasis Gedeonas Šomorjajus tiktai kils- 
telėjo galvą lyg senas kautynių arklys, iš tolo išgirdęs patrankų 
griausmą. Bet tuoj pat persigalvojo, neatsikirto jokiu šiurkštesniu 
žodžiu, o toliau sau pilstė vyną ir dar pajuokavo: 

— Dėl manęs tegu ir visas pasaulis mano žmoną myli, kad tiktai 
ji mylėtų mane vieną. 

Senutė tyliai šypsodamasi žiūrėjo, kaip kapojasi du gaidžiai. Per 
tą pusšimtį metų jau buvo pripratusi prie jų kivirčų. 

Dvasiškasis tėvas piktai drėbė: 

— Na tik nesipūskit, senas pūzre. Kad tada jūs susukote galvą 
merginai, dar suprantama. Bet dabar — kad .moteris, jau įgavusi 
proto, negalėtų mesti tokio girtuoklio? Ir dar kokio — paties pas- 
kutinio?! 

Gedeonas Šomorjajus pastatė ąsotį ant stalo, pavandenijusiom 
akim pašaipiai nuvėrė apkūnų, įsiganiusį pastorių, paskui kilstelėjo 
stiklinaitę ir iš aukšto atrėžė: 

— Ką gi, šventasis tėve, ką gi, Ižakai Lėrincai, atsiminkite — 
tą patį jūs man sakėte ir prieš penkiasdešimt metų. Labai gerai at- 
simenu. O jūs ar pamenate, kaip tada atšoviau? Kad jūs mane dar 

sutuoksite su Šarika Šatori!.. Taigi, šventasis tėveli, ir šiandien tą 
patį jums pasakysiu: tuoksite jūs mus su Šarika Šatori ir per auksi- 
nes vestuves! 

Stojo ilga tyla. 


Duktė ir marčios nustėro — išaiškėjo tikroji priežastis, kodėl se- 
nukai per savo ilgą amžių visada dėl ko nors kapodavosi. Tarsi 
šydas nukrito nuo seno vyrų kivirčo. Širdyse atgijo paslaptingos 
praeities prisiminimai. | 

Šarika Šatori kilstelėjo blausų žvilgsnį į vyrą, ir drumstame jos 
akių veidrodyje tikrasis gyvenimo vaizdas išdilo: vyro raukšlės iš- 
silygino, liko tik plykstelėjęs įkarštis ir narsa; akimirką akyse jai 
sutvisko ankstesnė mergaitiškos sielos ugnis, ir ji suprato tai, dėl ko 
anksčiau tiek sykių buvo laužiusi galvą: kodėl pasirinko šitą leng- 
vabūdį vėjavaikį, o ne aną — rimtą, tvarkingą, rūpestingą, geraširdį 
pastorių... 

O senasis dvasininkas, atsakydamas į išpuolį, tiktai svaidė žaibus 
iš po surauktų gauruotų antakių. Paskui šaltai ir abejingai nudelbė 
akis į pypkės kandiklį ir atsainiai pirštu ėmė maigyti pelenus, ru- 
senančius tame mažučiame juodame krateryje. Pagaliau senukas 
prašneko, sulig kiekvienu žodžiu garsiai papteldamas pypkę: 

— Tik vieno aš tetrokštu, brangusis kūmai Šomorjajau, kad 
graudulingu pamokslu galėčiau palydėti jus į paskutiniąją kelionę. 

Senasis girtuoklis susijuokė: 

— Bet ir tada, tėveli, aš būsiu ponas. Mane nešte neš, o jūs kaip 
šuo bidzensite paskui. 

— Na jau užteks, užteks, — švelniai ir taikiai pertraukė senutė, — 
kam jūs vėl ėmėte ginčytis, bjaurūs vaikėzai! 

— Na tai susidaužkime! — pasiūlė šeimininkas. 

Pastorius irgi sukrutėjo. Tyliai kilstelėjo stiklinaitę, bet ir vėl 
padėjo atgal. 

— Stop! O kaipgi mūsų gražuolė?.. Na, širdele! Žuvis nori plau- 
kioti — tiktai ne vandeny... 

— Tai kurgi vynas? — sukruto Šarika Šatori ir paėmė stikli- 
naitę suvytusia, raukšlėta ir virpančia ranka. 

— Už santarvę! 

Ir trys senukai, suglebę ir apatiški, šypsodamiesi negrabiai su- 
sidaužė stiklinėmis. 


1907 

VAINIKAS 


Jauna graži moteris neapykantos kupinu žvilgsniu apsidairė ap- 
linkui — šiose nejaukiose kapinėse ji jautėsi svetima, atstumta ir 
vieniša. Jai viskas kėlė liūdesį: ir darganotas ruduo, užvertęs taką 
sudžiūvusiais, susiraičiusiais akacijų lapais ir beveik apnuoginęs jų 
krūmus, kad belikusios tik dygios šakos, dar išblukinęs pakelės Žo- 
les, kad pasidariusios pilkos kaip dulkės; ir didžiuliai marmuro 
kryžiai, susmaigstyti kaip pakliuvo ant neprižiūrimų kapų, be jokios 
tvorelės ir gėlių,— tiesiog užgriozti ant paraudusių plytų, ir tiek. 
Baisios tos Alfeldo kapinės, kur mirusiesiems pagarbos rodoma ly- 
giai mažai kaip ir gyviesiems. O kokios gražios, kokios puikios ka- 
pinaitės ten, Aukštutinėje Vengrijoje!.. Jos prisiglaudusios kalnų 
šlaituose, ir jau iš tolo matyti perregimam, vaiskiam vakaro ore 
siūruojančios aukštos niūrios pušys, lyg kokie milžinai savo soste, 
o prie jų kojų — mažučiai kapeliai; ir baltakamieniai beržai su 
aukso lapija, kuria apvainikavo juos ruduo! Iš tolo raudonuoja ir 
purpuriniai sedulų krūmai — kalnų šlaitų puošmena. Ir žmonės 
ten, namie, visai kiti. Ne tokie kaip čionykščiai — primityvūs ir 
niekingi, išpurtę nuo apsirijimo, o dar daugiau nuo to, kad graužte 
graužia vienas kitą šitoje žeme padvisusioje erdvėje... 


Taip, vargšas Djerdis Bagis! Jis irgi buvo kitoks — tarsi koks 
retas papuošalas šiai žmonių padermei. Jai prieš akis iškilo jo pa- 
veikslas: stambokas, apkūnus šatenas su šviesiais ūsais ir kaštonine 
smailia barzdele; jis tingiai, nerangiai sėsdavosi į krėslą ir ilgai 
žiūrėdavo į ją; jo rudos, degančios aistra ir lyg brangakmeniai žė- 
rinčios akys kiekvienąsyk, juodviem susitikus, tarsi klausdavo: ir iš 
kur tu atsiradai, užburta siela? Kokie pasauliai tave atsiuntė? 


O kiek buvo apkalbų ir piktžodžiavimo! Ir būta dėl ko! Sykį 
ar du ji priėmė jį savo namuose, vyrui nežinant — ir žmonėms to 
užteko. Ir būta dėl ko!.. Ką ji dar galėjo atsiminti? Kaip virpčiojo 
putlios jo lūpos, tardamos nieko nereiškiančius žodžius, kai, prisi- 
lietęs prie jos baltos rankos, paskubom ją pabučiavo... bet niekados 
jis sau neleisdavo sulaikyti jos rankos ilgiau, negu reikalavo aukštuo- 
menės taisyklės... Kad bent būtų žinojusi, kas dėjosi jo sieloje! Žmo- 
nės kalbėjo, kad jis — baisus mergišius, jai rodė daugybę moterų, 
kurias jis neva išlaikęs ir dėl kurių iššvaistęs paskutinius savo turto 
likučius... Tai kodėl su ja jis elgėsi taip keistai? Kodėl nepasinau- 

dojo proga, kurią ji jam siūlė? Kodėl, nugrimzdęs į didelį odinį 
krėslą, tiktai žiūrėdavo į ją svajingu žvilgsniu lyg į kokį sapną? 

Staiga ji krūptelėjo ir atitoko. Jai priešais ėjo našlė, Djerdžio 
Bagio našlė, ant kairės rankos tempdama didelį vainiką, užsidėjusi 
skrybėlę plačiais kraštais, nuo kurių, kaip akivaizdus gedulo ženklas, 
buvo nukaręs ir lyg vėliava plaikstėsi vėjyje didelis juodas vualis. 

— Laba diena, poniute,— pasisveikino- našlė, tiesdama jai pla- 
čią trumpapirštę ranką, ir taip smarkiai suspaudė plonus jaunos 
moters pirštus, kad vos neperplyšo pirštinaitė. 

— Labas vakaras, — pralemeno jaunoji moteris. 

— Aišku, jau vakaras, o aš visai kaip be galvos. Namie sukuos 
verčiuos ir niekaip anksčiau neišsirengiu aplankyti savo vargšo vyro, 
kaip tik vakare. Viešpatie, kiek vargo su šešiais vaikais! Jūs, poniute, 
šito nesuprasite, savo vaikų neturite. Bet, patikėkite, aš jau daugsyk 
ir daug kam esu sakiusi: tiesiog viešpaties malonė, kad juos turiu, be 
jų aš iš skausmo išprotėčiau. 

Ši nuvalkiota pompastiška frazė taip nevykusiai išsiskyrė iš viso 
jos rėksmingo, vulgaraus tarškėjimo, kaip ir tie masyvūs marmuro 
kryžiai ant apgriuvusių kapų. 

Ji pakėlė gedulo vualį, užvertė jį ant skrybėlės viršaus, kaip 
užverčiame staltiese ant stalo, kai reikia ištraukti kokį stalčių, ir, 
išsiėmusi nosinę juodais krašteliais, nusišluostė veidą ir akis. 

— Tokio vyro netekti! Oi dieve, dieve... 

Kurį laiką ji dar pastovėjo kaip kokia „gyva skausmo statula“. 

Gerbdama svetimą gėlą, jaunoji moteris su užuojauta žiūrėjo 
našlei į veidą, išmargintą smulkiom rausvom ir melsvom gyslelėm — 
nuo nelengvo kasdieninio darbo lauke. Akys buvo pavargusios, jų 
kampučiai paraudę, vokai degė nuo dažnų ašarų ir dažno šluosty- 
mosi. Su neskoningais gedulo drabužiais našlė atrodė labai grau- 
džiai. Vargšė moteriškė, vis dėlto daug prarado. 

— O sakykite, poniute, kas jūsų čia palaidota? 

Jaunoji moteris sumišo, sakytum patamsėjo, lyg tas nusistovėjęs 
vanduo, kurį kas nors netyčia ėmė ir sudrumstė. 

— Aš vaikštinėjau,— vos girdimai atsakė ji, — medžių pavėsyje. 

— Taip, taip! Gera čia pasivaikščioti. Niekas netrukdo!.. Ir man 
pačiai, suprantate, čia pasivaikščioti neblogai... Tik pagalvokite, mie- 
loji, numirė šitoks jaunas! Paliko likimo valiai šešis našlaitėlius. Oi 
dieve, dieve! — Jos mažutės šviesiai melsvos akys vėl paplūdo aša- 
rom.— Iš kitų jau pelenai byra, podagra surietusi, o jie sau gyvena 

ir gyvena — ligi šešiasdešimties, ligi aštuoniasdešimties metų. Mano 
mielajam vyreliui užteko ir keturiasdešimt penkerių ant šios nuo- 
dėmingos žemelės. Oi, viešpatie, koks gražus, tik pažiūrėkite, tas 
Balogų šeimos paminklas, nieko nėr gražesnio už juodą marmurą. 
Bet aš nežinau, tiesiog nežinau, ar galėsiu pastatyti tokį savo mie- 
lajam vyreliui. O juk jis vis dėlto nusipelnė, reikėtų jam atiduoti, 
kas priklauso! 

Jaunoji moteris atsigręžusi nužvelgė paminklą, į kurį stovėjo 
nugara, ir, jausdamasi prislėgta, norėjo kuo greičiau atsisveikinti. 

— Bučiuoju ranką...— pradėjo ji. 

— Palaukite, poniute, neikite, juk jūs turite laiko. Eime kartu 
prie jo kapo! Vargšeliui smagiau, kai žmonės jį lanko. Mirusiesiems 
reikia tik maldų ir daugiau nieko. 

Našlė vėl nusišluostė užplūdusias ašaras. 

— Be to, mano mieloji, jūsų pagarbos jis jau tikrai nusipelnė. 
Juk su jūsų vyru jie buvo geri draugai, dažnai traukdavo į kazino, 
lošti kortomis. Ir jums, širdele, jis ypač simpatizavo, gerai atsimenu, 
kaip vienąsyk pasakė: kokios poetiškos sielos moteris — kitos tokios 
nėra visame mieste!.. Mat jis irgi buvo linkęs į poeziją, jaunas bū- 
damas eilėraščius, vargšelis, man rašė, o paskui, suprantate, gyvenimo 
vargai... Eime, mieloji! 

Ji čiupo už rankos ir nusitempė jaunąją moterį, kuri jautėsi 
visiškai nuginkluota šito pasitikėjimo. „Nejaugi? — mąstė toji, ei- 
dama šalia našlės.— Gal žmonos iš tikrųjų neatsigirsta jokių ap- 
kalbų?..* — Ir, visai nurimusi, ji netgi pajuto simpatiją šitai šauniai, 
tokiai paprastai ir atviraširdei moteriškei. 

— Taigi, mano mieloji, — atsiduso našlė, — toks jau gyvenimas! 
Ak, koks tai buvo žmogus — tiesiog šventas! Ir kur jis dabar? O 
kaip jis mylėjo savo vaikus! Koks ištikimas vyras buvo! Taip, geras 
tėvas ir ištikimas vyras! Kiekvienas jo žodis — vienas gerumas. Da- 
bar jis jau ten, kur nieko neskauda. Kas galėtų, sakykite, su juo 
lygintis? Gal Benkocis? Šitas girtuoklis? Štai kam reikia keliauti 
į aną pasaulį! Arba Kačas iš taupomosios? Jo žmonai ašaros ne- 
džiūsta, nes kito tokio nevykėlio vyro su žiburiu nerasi... Argi ne 
tokius, sakykite, reikėtų anksčiau pasišaukti? Apie Jožefą Helį, šitą 
mergišių ir niekšą, aš jau nekalbu. Jo žmona, vargšelė, tiesa, viską 
neigia, bet juk visi žino, kiek jai tenka iškentėti. Kodėl gi mano vyras... 
mano šventas žmogus tapo auka ir krito... nuo likimo smūgių! 

Našlė net neatsipūtė, nepailsėjo, o varė toliau: 

— Jis, vargšelis, neapjuokė manęs, nė sykio nesulaužė ištikimy- 
bės! O juk reikėjo jam tik pirštu pamoti, ir bet kuri moteris, bet kuri... 
Na, sakykite jūs, poniute, ar buvo mieste dar kitas toks gražuolis 
vyras, tokio gražaus stoto, išvaizdus kavalierius?.. Ir dar toks do- 
ras! Visos man pavydėjo!.. O juk kitaip ir būti negalėjo: namie jo 
laukė ištikimos ir mylinčios žmonos glėbys... Ir per laiką, garbė 
viešpačiui, šešetas puikių, sveikų vaikučių — tėviškos širdies džiaugs- 
mas! 

Ji vėl nusišluostė ašaras, ir jos akys staiga žybtelėjo. 

— Bet ir aš iš jo reikalavau ištikimybės. Aš ne iš tų, kurios 
leidžiasi žmonių pajuokiamos! Mano garbingo vardo dar niekas į 
purvą nesutrypė! Ir aš niekam nepatarčiau to daryti, netgi tokiai, 
kuri... šešetas vaikų man duoda teisę į viską! Savo rankomis pas- 
maugčiau tą, kuri... 

— Oi, mano vyreli, — ramiai prašneko ji, kai tolėliau, pirmoje 
eilėje, pasirodė vainikais nuklotas aukštas kapas, — mano mielasis, 
gerasis vyreli, tebūnie tau lengva žemelė! Tu nė karto nesusvyravai, 
nešdamas savo kryžių! 

Ji paleido jaunosios moters ranką ir netvirtais žingsniais, tarsi 
vos laikydamasi ant kojų iš skausmo, priėjo prie kapo viena. Atsik- 
laupė prieš kryžių, nukabinėtą apvytusiais vainikais, ir ėmė tyliai 
melstis, bet maldą šnibždėjo greičiau negu paprastai, nes norėjo 
suspėti grįžti į miestą su moterim, kurią čia atsitempė. 

Jaunoji moteris taip pat sudėjo rankas maldai, ir jos veide at- 
sispindėjo neapsakomas, gilus sielvartas. Jai viskas kėlė kančią: ir 
pats gyvenimas, ir žmonės, ir apgriuvę kapai. 

Pagaliau našlė atsistojo ir vikriais, tvirtais judesiais pastatė savo 
vainiką. Paskui pataisė kitus, jau pakrypusius, palygino kapo šoną, 
kažkieno barbariškai sutryptą, ir staiga sušuko: 

— Poniute, poniute! — Ir ištraukė padėtą "£ kryžiaus gėlių 
puokštę. 

Jaunoji moteris paraudo, o paskui mirtinai išblyško. 

— Žiūrėkite, poniute! Už kryžiaus gėlės, kažkas jas užkišo...— 
šnekėjo našlė, sumišusi žiūrinėdama puokštę.— Kas čia gali nešioti 
mano vyrui gėles? Nebent kokia moteris! Aha, taip ir yra. Jos per- 
rištos šilkiniu kaspinu. 

Ji vartė puokštę rankose ir niūriai, suraukusi antakius, ją ap- 
žiūrinėjo. 

— Aš žinau,— staiga išsprūdo jai,— kad vyrai būna Iengvabu- 

džiai, bet tiktai tol, kol gyvi! O dabar jis mano, ir tik mano! Tegu 
toji antroji į mano gedulą nelenda! 

Sukandusi dantis, lyg grasindama, ji berte bėrė žodžius, o jaunoji 
moteris, užgniaužusi širdyje gėlą ir jausdama vis didėjantį priešiš- 
kumą našlei, tylėjo. 

— Bet aš vis tiek sužinosiu, kas toji antroji!.. Pažiūrėsime, kur 
dabar, rudenį, dar žydi arbatinės rožės! Ir raudonos akacijos!! Kieno 
sode dabar žydi raudonos akacijos?!. 

Našlė įsmeigė veriantį, paklaikusį žvilgsnį į jaunąją moterį, kuri 
šią minutę buvo baltesnė už marmurinį kryžių. 

— Mano,— staiga atsakė ji. 

Šis žodis našlę pritrenkė. Jos akys išsprogo, sustingo iš siaubo, 
lyg vidury šviesios dienos ji būtų pamačiusi šmėklą. Ranka su puokšte 
nukaro žemyn, ir suskeldėjusios lūpos vos bepajėgė gaudyti orą. 

— Aš atnešiau gėles...— tyliu balsu paaiškino ji.— Todėl, kad 
aš... turiu tokią teisę! Turiu... teisę! 

Pasijutusi pranašesnė, kaip nugalėtoja ji nuleido akis, ir jos mintys 
nukrypo į praeitį, į mielą velionio paveikslą... 

Paskui ji apsisuko ir, nė nežvilgtelėjusi į našlę, nuėjo. 

Kurį laiką našlė, netekusi žado, žiūrėjo pavymui, bet staiga 
jai viskas paaiškėjo, ir ji skubiai pašokusi ėmė vytis nueinančią mo- 
terį. 

— Poniute! Poniute! — šaukė ji. 

Smarkiai plakančia širdim, bet pasirengusi viskam, jaunoji mo- 
teris sustojo. 

— Vaikeli mano... Oi dieve, dieve, juk mudvi turime viena kitą 
suprasti... — pratrūko raudoti našlė ir taip prispaudė prie veido no- 
sinę, kad jos balsas pasidarė vos girdimas.— Aš ir taip nelaiminga 
našlė su šešiais našlaičiais. Tai kam dar žmonės turi plakti mane 
liežuviais?.. Vaikeli, kas praėjo, daugiau nebegrįš... Užmirškime 
praeitį! Neterškime gero velionio vardo! 

— Užmirškime, poniute, kas buvo! — toliau kalbėjo ji.— Atei- 
kite, aplankykite vargšelį... kada norite... jeigu, kaip jūs sakote, turite 
teisę... neškite jam gėlių... Ir aš ateidinėsiu... Bet, vaikeli, kam kelti 
viešą skandalą?.. Pamatys kas nors tas jūsų gėles ir ims galvoti, 
kas ir kaip... kas čia jas padėjo... Geriau, mieloji poniute, įkiškime 

Ji kalbėjo taip nuolankiai ir taip maldaujamai, kaip kalba nelai- 
mingos našlės, kurių pasitikėjimas savim galutinai pakirstas, ir jaunoji 


23 Judita ir Estera 


moteris pajuto, kad pasaulis aplinkui ima blankti, kad orą, prieš porą 
minučių buvusį tokį vaiskų ir tyrą, vėl sudrumstė, nuguldamas ant 
plaučių, storas baltų Alfeldo dulkių sluoksnis... Ir ji leidosi, vis 
dėlto leidosi, kad našlė draugiškai suspaustų jai rankas. 

— Oi, kiek, iš tikrųjų, kiek visko tenka pakelti moteriai,— 
pasakė našlė, — dėl šeimos laimės!.. Kiek daug tenka atleisti vyrui, 
netgi po jo mirties!.. 


1907 


JUDITA IR ESTERA 


Mes buvome vargšai, dar didesni ir už elgetas. Nes ar gali būti 
dar kieno sunkesnis neturtas kaip nusigyvenusių ponų? 

Prisiglaudėme mažame Niršego kaimelyje, kur iš tų plikų smė- 
lynų nė vienas sprindis nebuvo mūsų ir kur mus kamavo tas šleikš- 
čiai saldus akacijų kvapas. O iš mūsų atminties vis dar nebuvo išdilę 
platūs rapsų laukai, karvių bandos, arklių kaimenės ir mūsų namas 
su kolonomis ant aukšto, žilvičiais apaugusio Tisos kranto. 

Kad paslėptume savo gėdą, mes nulindome į patį užkampį, 
bet vis dėlto į tokią vietą, kur gyveno mūsų giminės. „Turėti gi- 
minių — gerai“, — sakė mano tėvas, kuris buvo taurios širdies ir 
pats mylėjo žmones. 

O juk giminės — tai tikras prakeikimas. 

Mūsų giminaitis gyveno kaimo vidury, pačiame didžiausiame 
name, kuris stovėjo išsikėtęs, su plaušamolio kolonomis ir pasipūtęs 
mažais langeliais žiūrėjo į gatvę. Argi jis galėjo lygintis su mūsų 
buvusia sodyba! Ir vis dėlto kaip slėgė toji jo puikybė ir panieka 
viskam... 

Mūsų giminaitis dėdė Vincė su dideliu dvigubu pagurkliu, tvir- 
tais kumščiais ir gauruotais antakiais, nors ir buvo kilęs iš tos pačios 
Sobių ir Kertesų giminės kaip ir mes, tačiau taikėsi mus padaryti 
savo tarnais. Jis pyko, kad mano tėvas jam nepasidavė, pavydėjo 
mums: jo senelis jau kadai buvo iš ponų iškritęs, o mūsų šaka lig 
šiolei išsilaikė. Tiesa, dabar ji lyg kokia pernokusi kriaušė atplyšo 
nuo medžio ir šleptelėjo į purvą. 

O ką jau kalbėti apie moteris!.. Mano motina buvo vardu Judi- 
ta, Judita Šimonkai. Jos bobutė buvo baronaitė, ir visa giminė 

sukiojosi tik tarp kilmingųjų. Dėdės Vincės, Sobų ir Kertesų Vincės 
žmona buvo Estera Čitkė. Jos tėvas anais laikais buvo Alfeldo vy- 
resnysis aviganis ir, kaip Žmonės sakė, žuvo nuo žandaro rankos. 

Abi moterys tarp savęs visą laiką vaidijosi. 

Mano motina niekad nesiskųsdavo. Ji buvo tarsi suakmenėjusi 
ir visus gyvenimo sunkumus pakeldavo tyliai, be garso. Bet kaime 
šnekėjo, kad ji savo kaustytose skryniose vis dar laikanti anksčiau 
vilkėtus aksominius smulkiai gėlėtus sijonus, sunkius šilkus i1r sau- 
jas brangenybių. Šiek tiek tiesos, žinoma, buvo, tik labai mažai. 
Mano tėvas tai pareidavo, tai išeidavo, keikdavosi, juokdavosi, lau- 
žydavo galvą ir vis kažko vildavosi; jis visais tikėjo, iš kiekvieno 
žmogaus laukė gero ir kasdien apsigaudavo. Kartais motina su tėvu 
netgi smarkiai susibardavo. 

O aš buvau mažas tylus žmogeliukas, baikštus tarpininkas tarp 
motinos ir viso kito pasaulio. Žmonių aš bijojau, nedrįsau net no- 
sies kišti iš namų ir į pasaulį žiūrėjau kaip sraigė, bet kurią akimirką 
pasirengusi vėl įsitraukti į savo kiautą. Ir vis dėlto man tekdavo 
susitikti su žmonėmis. Viso kaimo akyse šeimos atstovas buvau aš. 
Tėvas retai kada būdavo namie, motina be būtino reikalo net į 
kiemą neišeidavo. Tik aš nori nenori turėjau pėdinti iš namų — 
į mokyklą, į krautuvę, parnešti pieno... 

Pienas! Jo užvis labiausiai ir trūko mūsų vargingame gyvenime! 
Tarp visų visokiausių bėdų, kurios mus ištikdavo, ši, mano galva, 
buvo pati didžiausia. Aš labai mėgau pieną, o karvės neturėjome. 
Gauti jo kaime buvo neįmanoma, netgi už pinigus tik labai retai; 
pienas būdavo pilstomas „nešti į turgų“. Viešpatie, kaip būdavo 
sunku beveik kas dieną minti kaimo durų slenksčius ir prašinėti, 
kad kas parduotų pieno. Aišku, jei mama būtų buvusi kiek šne- 
kesnė, jei bent kiek būtų klausiusis kaimynių plepalų, man nebūtų 
reikėję to pieno ieškoti — kaimietės pačios būtų atnešusios. Bet ji 
to nedarė, ir aš vis dėlto didžiavausi motina, kad ji, tegu ir neturtinga, 
buvo graži ir išdidi. 

Ir štai vieną vakarą prieš kalėdas per tą pieną mūsų name at- 
sitiko dideli dalykai. 

Aš jau buvau apėjęs visą kaimą, baikščiai kaišiodamas baltus 
ir raudonus kreicerius, kad tik iš kur nors gaučiau bent vieną stik- 
linę pieno. O jo visur buvo į valias — man pačiam matant, jį pilstė 
į dideles puodynes ir molinius trikojus, bet kai aš paprašydavau par- 
duoti, išdžiūvusios, žvitriaakės, pinigų ištroškusios valstietės tik skės- 

teldavo rankomis, ištiesdamos visus dešimt pirštų, ir, prispaudusios 
alkūnes prie šonų, sudejuodavo: 

— Negaliu, balandėli. Neturiu. Pati renku. Ateina šventės. Pieno 
reikia tešlai, pyragams ir dar į turgų nunešti. Dabar jis brangus. 

Aš grįžau namo nuilsęs, iš nuoskaudos man net lūpos virpėjo. 

— Nėra pieno. Neduoda. 

Didžiulės juodos motinos akys žybtelėjo, pasidarė dar didesnės. 
Ji nieko neatsakė, neėmė dūsauti ir neverkė, bet aš, nujausdamas 
audrą, susigūžiau kaip peliukas. | 

Motina irgi rengėsi kepti pyragą. Tylėdama ji paėmė ąsotį ir 
ėmė maišyti tešlą vandeny. 

Aš žiūrėjau ir galvojau. Lauke greitai temo. Mama maišė tešlą 
menturiu, o man vis labiau nedavė ramybės viena mintis. Įsidrąsi- 
nęs prašnekau: 

— Mamyte... 

Ji sužiuro. Aš visai padrąsėjau: 

— Eisiu pas tetą Esterą... 

Motina nė nemirktelėjo. O juk aš pasakiau baisų dalyką. Vi- 
sai nebūčiau nustebęs, jei ji man į galvą būtų paleidusi Bibliją su 
variniu užsagu, kuri grėsmingai žibėjo spintelės lentynoje... Tetos 
Esteros, mūsų giminaitės, mes niekad nieko neprašydavome... Jau 
geriau mirti iš bado! 

Bet juk ji turėjo šešias karves, o mūsų namuose jau trys dienos 
nebuvo nė lašo pieno. Tik kmynų sriuba ir bulvienė... Man net šir- 
dis suspurdėjo — taip norėjau pieno. 

Pro langą įspindo šaltas raudonas saulės spindulys. Motina vis 
maišė ir maišė tešlą, tik staiga atsitiesė ir tarė: 

— Na, eik. 

Iš pradžių pamaniau, kad man pasigirdo. Net palaukiau kelias 
sekundes — gal persigalvos. Bet kai mama daugiau nepratarė nė 
žodžio, aš greitai susišlaviau į saują nuo stalo kampo kreicerius ir 
puoliau prie durų. O prieš išeidamas dar sykį stabtelėjau ir atsi- 
gręžiau į motiną. 

— Tai einu. 

— Eik. 

Visą kelią mano širdis smarkiai tvaksėjo. 

Dėdės kieme manęs vos nesudraskė šunys. Niekur nebuvo tokių 
piktų skalikų kaip Kertesų sodyboje. 

Išėjo tarnaitė, visa išsipusčiusi, ir atgynė nuo šunų. 

— O kur teta Estera? — paklausiau. 

Tarnaitė buvo paniurusi ir pikta. Atrodė, įmanytų — pultų manė 
pikčiau ir už šunis. 

— Karvidėje,— atrėžė. 

Atsargiai, stengdamasis už nieko neužkliūti ir viena akim dėb- 
čiodamas į šunis, nusliūkinau prie tvarto. Net šiaudai po mano ko- 
jomis nesučežėjo. 

Pro karvidės duris virto tiršti garai. 

Tik staiga sustojau kaip įbestas. Iš tvarto girdėjosi keisti šūks- 
niai. 

— Paleisk! — negarsiai sušuko teta Estera, bet iš jos balso atrodė, 
jog ji visai nenori, kad ją paleistų. 

Tvarte kažkas subrazdėjo, sutraškėjo ėdžios, lyg ant jų kas būtų 
užvirtęs. 

— Niekšas! — išstenėjo kone uždususi teta Estera.— Kiaulė, 
niekšas! 

Pasigirdo negarsus, panašus į žvengimą vyro juokas. 

Iš to juoko aš jį ir atpažinau. Tai buvo jų vežėjas Feris Palas, 
kuris prie skrybėlės nešiodavo gervės plunksną. Apie jį net ir aš 
buvau girdėjęs, kad palikęs savo seną vietą ir perėjęs pas tetą Es- 
terą vien dėl jos išsipusčiusios tarnaitės... 

— Ko tau reikia? — prašvokštė teta. 

— Kad ateitumėt! — atsakė vaikinas.— Kad naktį pas mane 
ateitumėt! 

Stojo tyla. 

Aš stovėjau lyg stabo ištiktas. Išsigandęs, apmiręs lyg statula, 
nors iš to pokalbio nesupratau nieko. 

— Leisk! — vėl sušvokštė teta. 

— Ateisite?.. Taip?.. Jei ne — aš padegsiu namą. Manęs už 
nosies nevedžiosite... Jei jau apžavėjote, tai ir ateikite... Vidur- 
naktį... 

Grotuotos tvarto durys atsilapojo, ir pro jas išlėkė teta Estera. 

Pamačiusi mane, sumišusį ir išsigandusį, spoksantį prie pat kar- 
vidės durų, ji tuoj suprato, kad aš viską girdėjau. Dėl to ji taip įdūko, 
kad vos nepaleido iš rankų milžtuvės. 

— O tau ko? — užriko teta ir nuvėrė mane tokiu baisiu Žžvilgs- 
niu, jog maniau, kad ji mane praris. 

— Mano mamytė...— pralemenau aš,— lenkiasi jums, teta Es- 
tera, ir prašo duoti puodelį pieno. 

— Nėra! — riktelėjo ji, ir dar taip, kad aš vos nenugriuvau. 
Paskui staigiai apsisuko ir nudrožė į trobą. 

Bet man į galvą toptelėjo protinga mintis. 

— Už pinigus prašo! — sušukau jai pavymui taip garsiai, kad 
ir pats nustebau. 

Ji atsisuko, lyg nežinodama, kaip atsiginti nuo ją užpuolusio 
šuniuko. 

— Sakau tau, kad nėra! — pakartojo. Paskui dar kartą atsi- 
gręžė: — Man reikia iškepti visą kalną pyragų. 

Kažkas už mano nugaros nervingai nusikvatojo. Atsisukęs pa- 
mačiau Ferį Palą. Tada aš įširdau ne ant tetos Esteros, o ant šito 
galvijo. 

Namo grįžau kaip karštu vandeniu nuplikytas. 

Ilgai stoviniavau priešais duris, nedrįsdamas jų praverti. 

Motina jau buvo uždegusi žibintą, — šitame krašte įstiklintą Ži- 
bintą degindavo ir tvarte, ir troboje. Aš gerai žinojau, kad žibalas iš- 
degęs ir butelyje jo nebėra. 

Įėjęs padėjau pinigus ant stalo ir sušnibždėjau: 

— Negalėjo duoti. Neturi. 

Motina visa išsitiesė, sugriežtėjo, ir aš laukiau, kad ji dabar pra- 
trūks koneveikti tetą. Bet ji tylėjo. Nieko nesakė. Tik perbraukė 
ranka per kaktą ir tarė: 

— Gerai. 

Tai buvo liūdnas, sunkus vakaras. Abu nepratarėme nė žodžio. 
Aš vis Žiūrėjau į mirksinčią, rūkstančią žibinto šviesą ir galvojau, 
kiek vis dėlto daug žibalo reikia šitai didelei lempai, jeigu jau nelikę 
nė lašo. Ir dar mąsčiau, kad štai po dviejų dienų jau kalėdos ir būtų 
gerai, jeigu parvažiuotų tėvas. Nors jam pačiam namo geriau vi- 
sai nevažinėti — nenori jis matyti to mūsų baisaus skurdo. O kai 
būna mieste, tai sukiojasi visada tarp didelių ponų — juk sandėrius 
tik su jais ir sudarysi. Bet, matyt, ir ten jam nelabai kas išeina, nes 
prabūna marias laiko, o namo grįžta visada pėsčias ir be kreicerio 
kišenėje... 

Aš greitai atsiguliau, bet ir lovoje man iš galvos nėjo šitos niū- 
rios, Suaugusio Žmogaus mintys. 

Jau buvo naktis, visai tamsu, kai kažkas smarkiai subarbeno 
į langą. | 

— Judita! Judita! — išgirdome šaukiant. 

— Estera! — sušuko motina.— Čia tu? 

— Aš. Įsileisk, dėl dievo meilės! 

Motina ją įleido. Aš lovoje visas virpėjau. Mane krėtė šaltis. 

Paskui išgirdau, kaip čirkštelėjo degtukas, bet, jam dar nespėjus 
užsidegti, teta Estera išsigandusi sudraudė: 

— Oi, nedek, jei nenori mano mirties... Greičiau klok lovą, ga- 
las man atėjo. 

Motina pataisė tėvo lovą, ir teta kaip buvo apsirengusi, taip ir 
krito į ją. Bet staiga sucypė: 

— Oi! Neliesk manęs! Skauda... Visą sulaužė! — ir ji pratrūko 
raudoti.— Sudaužė! Vos neužmušė! 

Aš išsproginau akis, bet nieko nepamačiau. Įsiklausiau, bet mano 
motinos tarsi visai nebūta — nesigirdėjo jokio šiugždesio. 

Teta Estera dusliai, pasikūkčiodama raudojo. 

— Aš, aš beprotė, kvailė... Pasekė mane, sugavo...— ji sugriežė 
dantimis, — ir sumušė... Kaip parkritau kieme, taip ir likau. Gal visą 
valandą gulėjau, šalau. Į trobą jis neleido. Tai kurgi man daugiau 
eiti? Tik pas tave ir galėjau atšliaužti. Jei eičiau kur kitur — galas 
man. Dar būtų išviję... 

Ji dejavo, sunkiai alsavo ir verkė. 

— Aš žinojau, kad tavo vyro namie nėra. O be to, tu ir taip 
viską žinai. 

— Aš? — paklausė motina. 

— Argi vaikas... tau nieko nesakė?.. 

Aš vos nenuvirtau nuo lovos. 

Motina atsakė tuo nuostabiai ramiu balsu, kuris mane užvis 
labiausiai baugino, o mano tėvą kartais vesdavo iš proto. 

— Ne. Sūnus man nieko nepasakojo. 

O aš visas virpėjau kaip epušės lapas. 

Teta Estera nutilo lyg būtų mirusi. Nesakė daugiau nė žodžio, 
neverkė, nė neaiktelėjo. 

Motina atsigulė, ir aš, gulėdamas jos kojūgalyje, pajutau, kad 
ji visa šalta kaip ledas. 

Rytą pabudus viskas buvo kaip visada. Krosnis jau kūrenosi, mo- 
tina triūusdama vaikštinėjo šen ir ten. 

Aš jau buvau apsirengęs ir laukiau pusryčių, kai staiga pasirodė 
išsipusčiusi tetos Esteros tarnaitė. 

Ji buvo linksma ir gerai nusiteikusi, ne tokia paniurėlė ir pik- 
čiurna kaip vakar. Atrodė, lyg dar iš kažko ir šaipytųsi... 

— Šeimininkė įdavė ąsotį pieno. Visą vakarinį melžimą... Tik 
grietinėlę nusigriebė. Sluoksniuotiems pyragams reikia... 

— Gerai, Žuža, padėkok nuo manęs savo šeimininkei... Palauk. 
Nunešk štai jai auskariukus, tegu nešioja atminimui. 

Ji pakėlė kaustytos skrynios dangtį ir išėmusi atidavė pačius 
gražiausius auskarus. 

Tačiau tokia pieno kaina man atrodė visai nedidelė. Kaip Žuža 
aikčiodama žiūrėjo į auskarus, taip aš negalėjau atitraukti akių nuo 
to didžiulio molinio ąsočio. Pagaliau ir aš pusryčiams bent sykį pa- 
gersiu pienelio! 

O motina, paėmusi tą didžiulį molinį indą, ėmė atsargiai, iš lėto 
pilti jį į pamazgų rėčką. Mat šėrėme dar ir vieną liesutį paršelį. 

Aš visas išblyškau ir mirtinai persigandau. 

Motina pažvelgė į mane, sumišo, ir pienas ėmė lietis plonesne 
srovele. 

Paskui ji giliai atsiduso ir sušvelnėjo, jos gražiu liūdnu veidu nu- 
riedėjo ašara. 

— Na, duokš savo puoduką, sūneli,— pasakė ji. 

SEPTYNI KREICERIAI 


Ačiū dievams, kad ir vargšą žmogų išmokė juoktis. 

Lūšnose girdėti ne vien dejonės ir aimanos — kartais suskamba 
ir juokas iš visos širdies. O tiesą sakant, varguolis dažnai juokiasi 
tada, kai jam labiau derėtų verkti. 

Šiuos varguolius gerai pažįstu. Šošai, iš kurių kilęs ir mano tė- 
vas, patyrė visų baisiausią skurdą. Tuo metu tėvas dirbo juodadarbiu 
mechaninėse dirbtuvėse. Nei jis, nei kiti nemėgo prisiminti tų laikų. 
Vis dėlto tai karti tiesa. 

Ir lygiai tokia pat tiesa, kad niekada gyvenime aš nebesijuoksiu 
tiek, kiek juokdavausi tada, vaikystės metais. 

O kaip aš juoksiuos, jeigu jau nebėra mano raudonskruostės 
kvatoklės mamos, kuriai nuo juoko iš akių ištrykšdavo ašaros, o 
kosulys, atrodydavo, tuoj tuoj ją uždusins... 

Tačiau ir ji niekada taip nesijuokė kaip tą popietę, kai mes ieš- 

kojome septynių kreicerių. Ieškojome ir radome. Tris — siuvamo- 
sios mašinos stalčiuje, vieną — indaujoje, o kitus — šen ir ten. 

Pirmuosius tris kreicerius rado pati mama. Ji tikėjosi siuva- 
mosios mašinos stalčiuje rasti jų ir daugiau, nes siūdavo už pinigus 
ir viską, kiek tik uždirbdavo, ten dėdavo. Man tas stalčius būdavo 
tikra lobių skrynelė, į kurią pakakdavo kyštelti nosį, ir rasdavai 
visko, ko tik širdis geidžia. 

Išplėtęs akis žiūrėjau, kaip mama rausėsi po jį, naršė adatas, 
antpirščius, žirkles, kaspinėlių galelius, juosteles, sagas, kaip viską 
sujaukė ir staiga didžiai nustebusi tarė: 

— Pasislėpė. 

— Kas? 

— Pinigėliai, — nusijuokusi atsakė mama. 

Paskui ištraukė visą stalčių. 

— Eikš, sūneli, tyčia imsim ir suieškosim tuos nenaudėlius krei- 
cerius. Ak, kokie jie gudruoliai, kokie gudruoliai. 

Ji pritūpė ir pastatė stalčių taip, jog atrodė — bijo, kad pinigai 
neišskristų; paskui jį staiga apvertė, kaip žmogus skrybėle bando 
pagauti peteliškę. 

Kaipgi nesijuoksi! 

— Jie čia, stalčiuje, — juokėsi mama ir neskubėjo jo atversti. — 
Jeigu iš viso yra bent vienas, jis turėtų būti čia. 

Aš irgi pritūpiau ir laukiau, ar neiššoks iš kur nors blizgantis 
pinigėlis. Bet viduj niekas nekrutėjo. Tiesą pasakius, ir mes nelabai 
tikėjome, kad gali būti kokia moneta. 

Susižvalgėme su mama ir nusijuokėme iš tokio vaikiško žai- 
„dimo. 

Aš paliečiau pirštu apverstą stalčių. 

— Tss! — perspėjo mama,— tyliau, nes ims ir pabėgs. Tu dar 
nežinai, koks vikrus žvėrelis kreiceris. Jis bėga labai greitai, tie- 
siog riedėte rieda... Ir dar kaip... 

Mes spoksojome į stalčių iš vieno šono ir iš kito... Jau daugsyk 
buvome patyrę, kaip lengvai išnyksta kreiceriai. 

Kai atsitokėjome, aš vėl ištiesiau ranką, norėdamas stalčių at- 
versti. 

— Oi! — vėl sušuko mama, ir aš labai persigandau: taip greitai 
atitraukiau ranką, lyg būčiau prisilietęs prie įkaitusios plytos. 

— Ak tu, mažasis švaistūne, atsargiau! Ko gi skubi jį išleisti? 
Jis mūsų tol, kol po stalčium pavožtas. Tegu dar pabūna ten truputį. 

Juk matai, kad rengiuosi skalbti, o skalbimui reikia muilo, o muilui 
reikia mažiausiai septynių kreicerių, pigiau nenupirksi. Tris aš jau 
turiu, trūksta dar keturių, o jie yra čia, šitame mažame namelyje; 
gyvena sau ir nenori, kad kas drumstų jiems ramybę, nes kai įširs, 
tai ir visai pradines, tiek mes juos ir tematysim. Taigi žiūrėk — pi- 
nigai labai jautrūs, su jais reikia elgtis labai atsargiai. Ir pagarbiai. 
Jie kaip panelės — labai lengvai įsižeidžia. O gal tu moki kokį nors 
eilėraštuką, kuriuo išviliotume juos kaip sraigę iš kriauklės? 

Ir šitaip čiauškėdami mudu juokėmės, juokėmės! 

Bet „sraigės vilionė“ man išėjo labai nekokia: 

Pinigėli, lįsk greičiau, “ 
Dega tavo namas jau... 

Ir atverčiau stalčių. 

Visokio šlamšto po juo buvo tiek ir tiek, bet pinigų nebuvo ma- 
tyti. 

Mama susikrimtusi, papūtusi lūpas, ieškojo toliau, bet veltui. 

— Kaip gaila,— tarė ji, — kad mes neturime stalo. Išverstume 
ant jo stalčių, vis būtų pagarbiau, tuomet ir pinigėlis atsirastų. 

Aš viską surinkau ir sukroviau atgal į stalčių. O mama laužė 
galvą, ar nepadėjo kur kada kokio pinigo, bet nieko negalėjo at- 
siminti. 

Staiga man dingtelėjo: 

— Mama, aš žinau vieną vietą, kur rasim kreicerį. 

— Kurgi, sūneli? Tai paieškokime, kol jis dar neištirpo kaip 
sniegas. 

— Jį mačiau indaujos stalčiuje. 

— Ak tu, vargšeli, kaip gerai, kad anksčiau apie tai neprasi- 
tarei, nes jau ir jo nebebūtų. 

Mes atsistojome ir priėjome prie indaujos, kuri seniausiai sto- 
vėjo be stiklų, bet kurios stalčiuje, kaip jau buvau sakęs, tūnojo 
kreiceris. Dar prieš tris dienas rengiausi jį nudžiauti, bet vis ne- 
išdrįsdavau. Juk būčiau galėjęs už jį nusipirkti saldainių, žinoma, 
jei tik būčiau išdrįsęs. 

— Na, dabar mes jau turime keturis kreicerius. Daugiau, sū- 
neli, nebeširsk, mes jau turime didesnę pusę. Trūksta tiktai trijų. 
Jei šitą vieną radome per valandą, tai likusius tris suieškosime iki 
pavakarių. O ligi vakaro dar suspėsiu ir viską išskalbti. Eik šen, 
greičiau, gal ir kituose stalčiuose rasime po monetą. 

Ak, jeigu būtų buvę tų kreicerių ir kituose stalčiuose! Tada mes 
jų būtume turėję kiek reikiant. Mūsų senoji indauja dar anais lai- 
kais tarnavo tokiems žmonėms, kurie turėjo ką joje laikyti. O pas 
mus ji, vargšelė, nebuvo per daug prikrauta, todėl ir atrodė nušiu- 
rusi, bedantė, kirvarpų išgraužta. 

Kiekvienam stalčiui mama pasakė mažą prakalbą. 

— Šis stalčius buvo turtingas. Va šitame niekada nieko nebū- 
davo. O šitas visados buvo paskendęs skolose. O tu, bjaurus, aps- 
kuręs elgeta, irgi neturi nė vieno kreicerio? O, jis niekuomet ir 
neturės, nes jis saugo mūsų skurdą. Taip tau ir reikia, jei tu man 
nedavei, kai aš tavęs paprašiau vieną vienintelį kartą. O šis stalčius 
buvo iš visų turtingiausias, tik pažiūrėk! — juokdamasi sušuko mama 
ir ištraukė patį apatinį, kuris buvo visai be dugno. 

Užkabino man jį ant kaklo, ir mudu taip juokėmės, kad net ant 
grindų atsisėdome. 

— Luktelk,— staiga tarė mama,— tuoj turėsim pinigų. Rasim 
tėvo kišenėse. 

Ant vinių, įkaltų sienoje, kabojo drabužiai. Ir stebuklų stebuklas! 
Vos tik mama įkišo ranką į pirmą pasitaikiusią kišenę, tuojau iš ten 
ištraukė kreicerį. Nenorėjo savo akimis tikėti. 

— Yra! — sušuko.— Štai jis! Tai kiek jau mes jų turime? Kad 
tik suskaičiuotume! Vienas, du, trys, keturi, penki... Penkis! Jau tik 
dviejų trūksta. O kas tie du kreiceriai? Niekis. Ten, kur yra penki, 
visados atsiras dar du. 

Ji atsidėjusi išrausė visas kišenes, bet, deja, veltui. Nerado nė 
vienos monetos. Net pats linksmiausias pokštas nepadėjo mums iš- 
vilioti iš kur nors dar poros kreicerių. 

Nuo susijaudinimo ir triūso mamos skruostus išmušė raudonos 
dėmės. Jai buvo uždrausta dirbti, nes tuoj pat atguldavo į lovą. Tiesa, 
šis darbas buvo ypatingas, juk pinigų ieškoti niekam neuždrausi. 

Jau atėjo ir praėjo pavakarė. Tuoj bus ir vakaras. Tėvui rytdienai 
reikia marškinių, o išskalbti nėra kuo. Vien šulinio vandeniu neiš- 
skalbsi tepaluoto drabužio. 

Ir tuomet mama pliaukštelėjo sau per kaktą: 

— Ak, tai kvailė aš! Juk neiškrausčiau savo kišenių. Bet dabar, 
jei jau prisiminiau, būtinai iškraustysiu. 

Ir iškraustė. Ten taip pat atsirado vienas kreiceris. Šeštas. 

Mus išpylė karštis. Dabar jau trūko tik vieno. 

— Išversk ir tu savo kišenes! Gal ir jose rasi? 

Savo kišenes? Ką gi, galiu ir išversti. Bet jose nebuvo nieko. 

Jau ir sutemo, o mes teturėjome šešis kreicerius — tai tas pat kas 
nieko. Krautuvininkas žydas skolon neduodavo, kaimynai buvo tokie 
pat vargšai kaip ir mes, ir pasiskolinti iš jų negalėjome. 

Nieko kito nebeliko, kaip iš visos širdies pasijuokti iš mūsų skurdo. 

Ir kaip tik tuo metu užklydo kažkoks elgeta. Progiesmiu, gailiai 
tęsdamas žodžius, jis paprašė išmaldos. 

Mama kad ims juoktis, ir niekaip negali nurimti. 

— Ką jūs, gerasis Žmogau,— pagaliau tarė ji.— Visą popietę 
darbo nenusitveriu, nes man trūksta vieno kreicerio nusipirkti pusei 
svaro muilo. 

Elgeta, ramaus veido senukas, nustebęs sužiuro į ją. 

— Vieno kreicerio? — paklausė jis. 

— Taip. 

— Tai aš jums duosiu. 

— Tiktai to ir betrūko — išmaldos iš elgetos! 

— Paimk, dukrele, jis man nereikalingas. Dabar man reikia tik 
žemės kauburėlio. Ten viskas bus gerai. 

Jis įspraudė man į delną kreicerį ir, šlovindamas dangų, nudyrino 
toliau. 

— Na, garbė dievui, — tarė mama,— dabar bėk... 

Bet staiga ji stabtelėjo ir vėl kad ims juoktis. 

— Nieko sau, geru laiku surinkome pinigus — šiandien jau vis 
tiek neskalbsim. Tamsu, ir žibalo neturim. 

Nuo juoko ją ištiko dusulio priepuolis. Baisus, mirtinas dusulio 
priepuolis. Kai aš prislinkau artyn, norėdamas ją prilaikyti, ji, abiem 
rankom suėmusi veidą, palinko, ir kažkas šiltas pasipylė man ant 
rankų. 

Tai buvo kraujas, jos brangusis kraujas. Kraujas mano mamos, 
kuri taip mokėjo juoktis, kaip iš vargšų mažai kas temoka. 

GAIDŽIUKAI 


Kieme ant didžiulio ugniakuro, linksmai pleškindama ugny bur- 
buoles, tetulė Terka spragino kukurūzus. Aplink šokinėjo vaikai ir 
gaudė aptryškusius balta puta geltonus grūdelius — „gaidžiukus“. 


3. PLB 107 

Prie ugniakuro atlėkė ir jaunamartė Liza. Atsitūpusi greta vaikų, 
žybčiodama akimis ir garsiai juokdamasi, lenktyniavo su jais, gau- 
dydama „gaidžiukus“. Ji visai užsimiršo, kad ant galvos nešioja ant- 
dėklą, keistą kartono antdėklą, kurį protarpiais vis imdavo ir čiup- 
teldavo, nes jai rodydavosi, kad ant plaukų bus nutūpęs balandis... 
Mat neįpratusi dar — tik dvi savaitės, kai ištekėjusi. 

— Jėzau Marija! — staiga sušuko jaunamartė.— Amen! Aš čia 
linksminuosi, o namie dar krosnis neužkurta. Juk ir atėjau tik pasi- 
klausti tetos Terkos, ką čia išvirti pietums. Kelinta dabar valanda? 
Kristau šventas! Jau po pusiaudienio. O viešpatėliau! Aš gi nuo de- 
vynių čia tupiu! Jau geriau, tetule, manęs nevaišintumėt tokiais ska- 
nėstais. Kam gi aš dabar virsiu? Kai pati nealkana, ir virti nėra noro. 
O mano vargšas vyrelis išėjo dar auštant pas svainį Haidą kirvio te- 
kinti. Turbūt jau visą krūvą malkų prikirto. 

Tarškėdama čiupo savo mergautinę skarą su kutais, užsimetė ant 
pečių, bet nepaliko taip laisvai kaboti, kaip nešioja merginos, o surišo 
kietai užpakaly. Jaunos panos gali kraipytis kaip išmano, o ištekėjusi 
moteris turi būti rimta. 

— Paimk dar saują „gaidžiukų“ tam savo vyreliui,— nusijuokė 
teta, kaip tik dabar pildama į pintinę susprogusius grūdelius ir dar 
pakratydama, kad tie, kurie žali, liktų apačioj. 

— Bet juk tada jis sužinos, kur aš buvau! Tai duos man „gai- 
džiukų“! Ne be reikalo visą laiką kala, kad žmonos vieta namie. 

Bet ji vis dėlto atkišo prijuostę ir, suėmusi kraštus, lengvais žings- 
neliais nubėgo. Tetulė su vaikais juokdamasi žiūrėjo jai pavymui, 
o ji linksmai sau lėkė pirmyn, mindžiodama sniegą žemais aulinukais. 

Namie jos laukė nekūrenta troba. Ji greitai išpylė kukurūzus į in- 
delį ir ėmėsi kurti ugnį. 

Tik staiga suplojo rankomis: 

— Oi! Ir užmiršau paklausti, ką virti pietums! 

Kaip tik tuo metu prabilo ir vyrelio sąžinė. Jis iš paties ryto sėdėjo 
pas svainį Haidą, linksmai sau gurkšnojo vyną ir šnekučiavosi, o pas- 
kui su jo sūnum kavalierium įsitaisė tvarte ir lošė kvailį. 

— O, kad mane kur galas! — sušuko jis.— Jau ir pietūs, gal net 
ir po jų, o kirvis dar netekintas! Žmonelė, išvirusi pietus, turbūt laukia 
manęs nesulaukia. Na ir duos man pipirų. Reikia traukti namo, nes 
sriuba atauš. Ji ten, vargšelė, viena dėl manęs plūkiasi, o aš čia 
dykinėju kaip paskutinis tinginys. O jūs dar čia man apetitą pagadinote 
tais savo lašiniais su paprika. Kas dabar valgys jos gardžius pietus? 

Jis užsimetė ant pečių rudinę, atsisveikino su savo draugužiu, 
užsuko dar į trobą atsisveikinti su namiškiais ir patraukė namo sunkiu, 
oriu žingsniu, kaip ir pridera vedusiam žmogui, nors dar teturinčiam 
tik devyniolika metų. 

Atidaręs duris, jis pamatė, kad žmona, visa įraudusi, stovi prie 
židinio ir beviltiškai stengiasi įpūsti ugnį, nes malkos šlapios ir niekaip 
nenori degti. 

Jaunavedžiai išsigandę susižvalgė. Kas dabar bus? 

Pirmoji pradėjo žmonelė: 

— Priskaldei malkų? 

— Dar ką išsigalvosi? — suburbėjo vyrelis. 

— Nepriskaldei? 

— Be kirvio? 

— Argi neištekinai? 

— Be tekėlo? 

— O kas jam nutiko? 

— Įšalo... 

— Ak šit kaip, mielasis! Tada pats kurk ugnį, jei nori. Visą mielą 
dienelę kuriu, o ji niekaip nedega, ir gana. Kvailė aš, ar ką? 

— Tu dar tiktai ugnį kuri? 

— Aha. 

— O pietūs? Kada valgysim? 

Ji tik patraukė pečiais. 

— Be ugnies jų neišvirsiu. Ne ragana! Gal, sakysi, man juos ant 
kėdutės virti? 

Vyras bloškė rudinę ant lovos. Neskubėdamas atsisėdo prie stalo, 
kuris buvo dar toks naujutėlis, kad visas kvepėjo dažais ir viskas prie 
jo lipo. 

Parėmęs rankomis galvą ir suraukęs antakius, įsmeigė akis į ką 
tik išbaltintą sieną. Galva neišnešė, ką dabar reikėtų daryti. 

O jaunamartė pasipūtė. Nutaisiusi įžeistą miną, ji viens du susi- 
rangė priekrosnyje ir įsispitrėjo priešais save lyg įkiršinta katė, kuri, 
rodos, tuoj šoks ir įdrėks. 

Tokiuose reikaluose juodu dar visai nepatyrę. Kas gi dabar bus? 

Abu kurį laiką tylėjo. Pagaliau vyras pasuko savo dar neišaugusį 
ūsą ir kostelėjo. Tai jau šis tas. Taip ir reikia pradėti. O žmona ir 
toliau sau sėdėjo pasipūtusi ir tylėdama spoksojo į geltonu smėliu 
pabarstytas grindis. 

Vyrelis vėl krenkštelėjo ir šitaip įgavęs drąsos tvojo delnu per stalą. 


Žigmondas Moricas 36 


— Liza! — suriko jis. 

Ši krūptelėjo, bet toliau tylėjo kaip tylėjusi. 

— Liza! 

Nė žodžio. 

— Liza!!! Tai ką — net neatsiliepsi? A?.. 

— Na ko? Ar tik nešoksi manęs mušti? — atsisuko jaunoji mo- 
teris ir įžūliai įsistebeilijo į jį. 

Vyras net akis išsprogino. Kaip tik! Aišku, kad lups. Ir kaip jam 
pačiam neatėjo į galvą? Taip ir bus. Jis padarys tvarką. O kaip kitaip 
ją pamokysi? 

Dabar jis tik suko galvą, nuo ko čia viską pradėjus? Juk seniai 
žinoma, kad kiekvienas padorus vyras kartais duoda žmonai į kailį. 
Bet ligi šiol žmonelė buvo toks prijaukintas ėriukas, kad tikrai nebuvo 
dėl ko kelti ranką prieš ją. O šįkart jautė — dabar bus! 

Jo akys tiesiog žaibavo žingsniuojant iš kampo į kampą po trobą, 
kuri, kaip ir visų jaunavedžių, buvo tuščia ir nejauki: nė kokių rakan- 
dų, nė pagražinimų, nė vaikų, nė žaislų. Vyrelis ieškojo dingsties — 
kaip čia prikibus prie savo gerosios žmonelės. Dairėsi po kambarį, 
dairėsi, kol pagaliau ant spintutės pamatė indelį, pilną spragintų ku- 
kurūzų. 

— „Gaidžiukai“! — sušuko jis. 

— Taip! — atrėžė žmona. 

— Iš kur tu juos ištraukei? 

Jaunamartę tarsi velnias apsėdo. Ji įžūliai atkepė: 

— Parnešiau. 

— Iš kur? 

— Nuo tetos Terkos. 

— Oho! Tai tu buvai pas ją? 

— Buvau! 

— Dėl to ir ugnies neužkūrei? 

— Dėl to! 

— Dėl to ir pietų nėra? 

— Dėl to! 

— O man dėl to reikės sprogti iš pykčio? 

— Taip, dėl to, dėl to!.. 

— Ką? Ir tu drįsti su manim taip kalbėti? 

— Aš dar ne tiek išdrįsiu! Aš dar imsiu ir paklausiu — kaip tas 
tekėlas ten įšalo, nes mano galva niekaip neišneša! 

— Tuoj tuoj tau paaiškinsiu, tik dar labiau paleisk liežuvį. Labai 
jau išsiskėtei. 

— Ar aš? Greičiau vyno statinės šulai... 

— (Galimas daiktas. 

— Kad man daugiau šito nebūtų! — pasipūtė jaunamartė kaip 
perekšlė ir sukudakavo: — Girtuoklis! Dykaduonis! Patvirkėlis! 

Vyras šyptelėjo. Na ir balselis — oho, kaip užgiedojo! Tokių 
žodžių dar nebuvo girdėjęs. Moteris plūstasi! Jo moteris! 

— Paleistuvis, valkata, tinginys! Plevėsa, kokio pasaulis nema- 
tė! — birte biro keiksmažodžiai iš jos putlių gundančių lūpučių. 

Jaunasis vyrelis tik dar linksmiau šyptelėjo. Triukšmas jam netgi 
patiko, žeidūs žodžiai neužgavo. 

— Jūs galite viską iššvaistyti, o malkų prikapoti negalite! Dar 
ūsų neužsiaugino, o žmoną šokdina pikčiau už seną girtuoklį. Tik 
savaitė, kai vyras, o bjauresnis už seną krieną, kuris jau dvidešimt 
metų, kai vedęs. 

Vyrelį lyg kas būtų medum patepęs. Jis stovėjo priešais žmoną 
aukštai užvertęs galvą ir rodė savo visus trisdešimt du dantis. 

— Šaipykis! Šaipykis!: — burbėjo Liza.— Riestanosis! 

— Ką-ą-ą? — sustaugė vyras kaip pašautas lokys. 

Tiesą sakant, ką čia neigti — jo nosis iš tikrųjų buvo kiek užsirie- 
tusi į viršų, tai žmona ir pastebėjo; bet labai nedaug, — dėl tiek ir di- 
džiausias priešas nebūtų nieko sakęs. 

— Riestanosis! 

Pasigirdo antausis. 

Jaunamartė susvyravo. 

— Riestanosis! — šaukė ji, kone plyšdama iš pykčio. 

Dar smūgis, antras, trečias. 

Pirmasis krikštas vis dėlto įvyko. Ir netgi labai rimtas. 

Žmona krito ant žemės, krūpčiodama nuo tylaus verksmo. 

Jaunasis vyras suglumęs stovėjo šalia. Čia, matyt, jau ne juokai. 

Po teisybei, jis ir pats nežinojo, kaip čia atsitiko. 

Jį pagavo gailestis. 

— Liza! Liza!.. Na, kelkis! Na, anokia čia bėda! Riestanosis tai 
riestanosis! 

Žmona, išsitiesusi ant grindų, gulėjo kaip mirusi. 

Jaunavedžiui suspaudė širdį. Jis žvilgtelėjo į savo rankas. Tokiais 
geležiniais kumščiais nieko nereiškia ir užmušti šitą švelnų padarėlį. 

— Liza!.. Ei! Žmonele! Na, gana!.. Kelkis, mano gėlele! 

Jaunamartė nė nekrustelėjo. Ji neverkė, tiktai dejavo, inkštė ir 
tarpais krūpčiojo. 

Vyras mindžikavo nuo vienos kojos ant kitos, o paskui ėmė ir 
atsiklaupė ant kelių priešais žmoną. Atsargiai ją pakrutino. 

Žmonos kūnas mėšlungiškai sukrūpčiojo, bet ji ir toliau liko gulėti 
ant šaltų grindų. 

— Na ką tu,— sumurmėjo vyras bejėgiškai, skaudama širdim. — 
Juk aš nenorėjau... Aš ne taip norėjau. Argi aš kaltas? Argi aš toks, 
kokiu tu mane apšaukei? 

Jis uždėjo jai ranką ant nugaros ir pajuto, kaip krūpčioja šiltas 
moters kūnas. 

— Nekenti manęs, Liza? Pyksti? Na, ką čia man pasakius? Ir 
kodėl manęs perkūnas nenutrenkė tada, kai ėmiau tave mušti? Varg- 
šelė! Mano plaštakėlė! Mano mergaitė! Nereikia numirti tuojau pat... 
Ne tave pirmą vyras mušė, kitas — irgi... Ir nieko joms neatsitiko... 
Geriau būčiau skradžiai Žemę prasmegęs tada, kai pakėliau prieš 
tave ranką. 

Jis išsigando. 

— Dar persišaldysi ant tos žemės! Kelkis, angelėli mano! Nepyk!.. 
Kelkis, mano džiaugsme! 


Tačiau veltui maldavo. Veltui šnekino ją ir švelniai, ir griežtai, — 
žmona nesikėlė, tiktai inkštė ir dejavo. 

Staiga lyg kas jam būtų apšvietęs protą: čiupo žmoną į glėbį ir 
pakėlęs paguldė ant lovos, tiesiai ant savo rudinės. 

Jaunamartė buvo išblyškusi kaip numirėlis, tiktai vienas skruostas 
buvo visas raudonas. 

Kai tik vyras tai pamatė, jam taip sugėlė širdį, jog suriko nesavu 
balsu ir taip rėžė galva į molinę sieną, kad vos kaktos neprasiskėlė. 

Bet kai tik jis tą savo kvailystę rengėsi pakartoti antrąsyk, žmona 
išsigandusi tuoj apsivijo rankomis vyro kaklą ir apkabinusi užsikirs- 
dama pralemeno: 

— Nereikia, ne... 

Susigėdęs vyras atsisėdo greta ant lovos. Nuleido galvą. Akyse 
blykstelėjo ašara, lėtai nusirito blakstienomis ir, nuriedėjusi per 
skruostą, kaptelėjo tiesiai jaunamartei ant rankos. 

Ji nustebusi pakėlė didžiules žydras akis. Sukrūpčiojo ir pasikūk- 
čiodama ėmė verkti. 

Taip juodu ir sėdėjo apsikabinę, vis karščiau spausdami kits kitą. 

Jis galėjo prasėdėti kad ir visą valandą, kad ir ligi mirties. Taip buvo 
gera glamonėtis, kentėti ir džiaugtis. 

Vyras vis kraipė galvą. Iš tikrųjų — visai nekaltai, nei iš šio, nei 
iš to nuskriaudė žmoną... Kaip čia dabar atsitiko?.. Aha, „gaidžiukai“!.. 
Vargšei žmonelei buvo šalta, ugnies užkurti negalėjo, tai ir nuėjo pas 
tetą Terką. Vargšelė! O jis visą dieną dinderį mušė ir dar šerį pučia. 
Kvailai pasielgė, visai kvailai! 

Ir jis taip aistringai apkabino žmoną, kad jai net kauleliai su- 
traškėjo. 

Bet ji neprieštaravo, neaikčiojo, kad skauda, kad tuoj siela išlėks 
iš kūno... Tik viena sau galvojo: o vis dėlto vyras teisus. Išeina iš na- 
mų — ar jis ten dirba, ar ne,— nesvarbu, dabar žiema — kokie čia 
gali būti darbai. O pareina — nėra pietų. Išalkęs. O ką ji paduoda 
jam užkąsti? „Gaidžiukų“... 

Ir ji švelniai apglėbė savo stipruolį vyrelį. 

Gerokai palaukus, Liza prašneko silpnu, virpančiu balseliu: 

— "Tu alkanas, Joška? 

— Aš? Ne! 

— (Gal kiaušinėlį iškepti? 

— Ką tu, širdele, nesivargink. Aš pavalgiau pas Lajį Haidą. La- 
šinių prisikirtau. 

— Šit kaip? 

— Bet tu, brangioji, tai tikrai alkana. 

— Aš? Ne! Mane teta pamaitino. 

— Hm. Šit kaip? 

Jie susižvalgė, ir abiejų akyse žybtelėjo lyg ir koks apmaudas. 

Ir staiga jie nustojo gailėtis vienas kito. O čia dar ir malkos židiny 
įsidegė, nereikėjo nė pūsti, ir kambary pasklido maloni šiluma. 

„Tai gudreiva! — pagalvojo kiekvienas sau.— Pikčiurna! Na ir 
gavo, ko norėjo!“ 

Ir jie dar švelniau mylavosi. 

Paskui jų žvilgsniai nukrypo į spintelę, ir abu sykiu sušuko: 

— „Gaidžiukai“! 

Jų akys sužibo, ir abu susijuokę dar stipriau prisiglaudė vienas 
prie kito. 

— Duok šen! — aikštingu balseliu paprašė žmona.— Tau parne- 
šiau, tu pikčiurna, o pati net neparagavau. 

Jaunasis vyras tuoj pašoko ir atnešė dubenėlį. 

Jie pasistatė jį tarp savęs ir, gudriai šypsodamiesi lūpų kampučiais, 
ėmė triaukšti papurusius grūdelius. 

— Tikrai gerai, kad parnešiau, ar ne? — maivydamasi paklausė 
žmona. 

— Žinoma, žinoma,— nutaisęs rimtą miną, atsakė vyras.— O 
argi mano nosis riesta? 

— Ne, dieve gink! — sučiulbėjo jaunamartė ir žaismingai sprig- 
telėjo jam per nosį. 


1909 


GRYNAI VENGRIŠKAI 


Jaunas mokytojas spragtelėjo lenktinį peiliuką — jis vienas pa- 
pietavo tuščiame, nejaukiame ir šaltame kambaryje, panašiame į 
seminarijos bendrabutį ar kalėjimo kamerą. „A, bus gerai ir toks. 
Kai vesiu, žmona apstatys kaip reikiant“. 

Moterims jis patiko, ir per dvejus metus jos jį taip išpaikino, kad 
iš nevikraus, negrabaus prastuolio pasidarė įžūlus, pasileidęs ir stor- 
žievis. Bet ką padarysi — jaunų vyrų mažai, tinka ir šlubi, ir kreivi. 

Iš pradžių mokytojas tuo savo pasisekimu labai džiaugėsi, net nosį 
rietė. Ir buvo ko: juk dėl jo kraustėsi iš galvos visos — ir turtingiau- 
sios kaimo panos, ir neturtėlės valstietės. Taigi vyrukas davė sau laisvę. 
Neatsisakydavo saldaus vaisiaus, nenuogąstavo, kad ta prinokusi 
kriaušė gali sykį pakibti jam ant kaklo ir tiktai bėdą užtraukti. Tik 
tada, būdavo, susimąsto, kai jau kas nors atsitinka. Lig šiolei, reikia 
pasakyti, jis visados išlįsdavo sausas iš vandens, tačiau šiandien buvo 
labai sunerimęs. Mat, kaip girdėjo iš senutės savo šeimininkės, vakar 
vakare kalvio duktė norėjusi šokti į šulinį. Va čia tai jau bėda! Mer- 
ginos tėvas — gana garbingas žmogus ir savo dukterį būtinai norės 
išleisti už vyro. Be to, jis dar ir ne koks netašytas kaimietis, o iš kaž- 
kokios nusigyvenusios ponų giminės. Žodžiu, tikrai nemaloni istorija. 

Jis susisuko cigarą ir traukdamas dūmą ėmė sukti galvą, ar nebus 
iš šios komedijos rimtų nemalonumų ir ar duos jam smuklininkas 
vyno butelį skolon. 

Senutė nukraustė stalą. Jis priėjo prie lango. Buvo puiki žiemos 
diena. Iš didelės trobos priešais išėjo gauruotais kailiniais apsivilkęs 
šeimininkas — bažnyčios maršalka. Jis perėjo į šią gatvės pusę, 

matyt, sugalvojęs pasišnekėti su mokytoju prieš vakarines mišias. 
Buvo sekmadienis — laiko į valias. 

— Ir ko jis čia ateina? — piktai sumurmėjo mokytojas.— Juk 
turėjo matyti, kad vyno man neatnešė. 

Jis jau pažinojo savo kaimo žmones. Maršalka buvo pratęs sek- 
ti — atneš mokytojui vyno pietums ar ne: jei atnešė — tuoj pat užsuka 
pas jį pasiplepėti, o jei ne — randa: reikalų kitur. Jam bepigu — gy- 
vena priešais, bet kitiems kaimo turtuoliams tenka pasikliauti tiktai 
savo uosle, o pastaruoju metu mokytojas kartais juos ir apstato, ne 
taip kaip anksčiau, kai dar buvo naujokas. 

— Kaip gyvuojate, ponas mokytojau? — paklausė, įeidamas į 
kambarį, augalotas kaimynas. 

— Ačiū... O kaip jūs, ponas maršalka? 

— Sakau, užsuksiu pasižiūrėti pas poną mokytoją. 

— Ir gerai padarėte, ponas maršalka. 

Svečias prisėdo ant suolo, nenusivilkdamas kailinių, girdi, užbė- 
gęs trumpam, be to, pas šitą plikšį mokytoją ne taip karšta, kad su- 
prakaituotum. Aišku, nekaršta, o kas dėl to kaltas? Pats maršalka. 
Krosnis niekam tikusi, reikia permūryti, bet jis nė į kalbas nesilei- 
džia: „Parapija neturi pinigų“, ir tiek. „Mokytojui bus gerai ir taip“. 
Nudūrę akis į grindis, sėdėjo jie vienas prieš kitą. Abu neturėjo apie 
ką šnekėti: rytą jau buvo matęsi, o nuo to laiko nieko ypatingo neat- 
sitiko. 

— Tai kas gi dabar bus, ponas mokytojau? 

— O kas čia gali būti? Po lietaus purvynas,— juokais atsikirto 
mokytojas, kuris dar iš mažų dienų mokėjo kaimo kalbą. Jis pats buvo 
ūkininko vaikas. 

“ — Che che! Matau, kad šiandien nesušlapsime,— reikšmingai 
tarė maršalka. 

— Taip, šiandien pereisime Raudonąją jūrą sausi, kaip Šventame 
rašte. 

— O kad tu surūgtum! Tai mes irgi žydai, ar ką? 

— O retsykiais pabūti jais visai sveika. 

— Dar anksti. Suspėsite prisipasninkauti, kai vesite. 

Užsuko naujas svečias. Šventeiva Aronas Vakas. Maršalkos drau- 
gas pokštams krėsti. Šie vyrai garsėjo tuo, kad jeigu jau sueis abu į 
krūvą ir ims traukti trečią per dantį, tai tasai trečiasis spruks kur akys 
veda. 

Atėjo dar kokie trys keturi vyrai, visi apsivilkę didžiulėm sermė- 

gom ar puskailiniais,— tikri lokiai. Sveikindamiesi persimetė žodžiu 
kitu ir sėdosi ant suolo, ant kėdžių, ant lovos, kur kas rado vietos. 

— Tai šitaip ir sėdėsime lyg sargybiniai? — prašneko Aronas 
Vakas. 

— Kaip — šitaip? — burbtelėjo bažnyčios maršalka. 

— Va šitaip, kaip matau,— sausai. 

— Che che, turbūt dabar jau tokia tvarka. 

— Prasta tvarka. Neteptas vežimas girgžda, o neskalauta gerklė 
gargia — joks protingas žodis nepralenda. 

Vyrai susijuokė, rūgščiai nusišaipė ir mokytojas. Anksčiau, bū- 
davo, tik išgirs vieną kitą užuominą ir tuoj liepia atnešti vyno, bet 
per dvejus metus gerai perkando tuos gudročius, ir jam buvo aišku, 
kodėl jų svirnai lūžta nuo visokio gero. Kitas turi dešimt porų jaučių, 
o nelieps atnešti vyno nė pintos, nors mielai išgertų ir pats, — už tai 
juk reikia mokėti pinigus! Tai jis, mokytojas, turi būti toks kvailys? 

Ir svečiai, suvokę, kad tos jų užuominos — kaip žirniai į sieną, 
pasuko šneką visai kitur. Jei jau nėra ko palaižyti, tai bent liežuviu 
pamals... O ir dėl ko, sakykite, susirenka į daiktą tiek žmonių, jei ne 
tam, kad kurį nors iš čia esančių per dantis perleistų? Vyrai juk neims 
šnibždėtis už nugarų — taip daro tik moterys. Ir jau jeigu ką nusi- 
tvėrė, tai sutreškins čia pat, vien kauliukai teliks. 

Šventeiva Aronas Vakas palingavo galva, lyg būtų apie ką labai 
užsigalvojęs, paskui krestelėjo kailinius ir prašneko: 

— Girdėjote? Vakar Mukičiaus duktė vos į šulinį neįkrito. 

— Ne neįkrito, o neįšoko,— kažkas pataisė iš kampo. 

— Ką tu sakai?.. Nejaugi!.. Pasaulio pabaiga!..— sušneko vienas 
per kitą, apsimesdami nieko nežiną, nors visą dieną tik apie tai ir 
šnekėjo, kad mergiotę tekę „per jėgą sulaikyti“.— Ir be reikalo laikė, 
Jeigu ji jau taip pasiryžo, — galiausiai pareiškė kažkuris.— Dar ką su- 
manė — mokytojiene būti! Kai mūsų mokytojas nė į turtingas mergas 
nežiūri... O ir kam čia visiems rodyti tą savo gėdą? Atsitikdavo ir 
geresnėms, bet tos jau bent taip nesiskelbdavo. 

Mokytojas paraudo kaip vėžys ir labai apsidžiaugė, kad niekas į 
jį nespokso. 

— O kam ji taip, vargšelė? — paklausė bažnyčios maršalka. 

— O dievai žino. Užėjo noras šokt į šulinį, ir tiek. 

— Išsimaudyti, matyt, norėjo. 

— Vasaris — pats tinkamiausias laikas. 

— Kaip kas supranta. Aš tai net ir su kailiniais nenorėčiau. 

— Kam kas patinka. 

Visi susijuokė, piktokai nusišiepdami pro ūsus. Aronas Vakas 
nukreipė žvilgsnį į maršalką. 

— Ji šoko dėl kitko, — pasakė jis. 

— Na, na? 

— Girdėjau, kad čia kavalierius įveltas. 

— Kavalierius? 

— "Taigi. 

— Na, tasai vaikis visai nekvailas — mergiotė graži. 

— Būčiau jaunesnis kokia trisdešimt keturiasdešimt metų, ir 
aš nuo jos nebėgčiau. 

— Och, senas ciucki, kad tu sukeptum! 

— Senas buvo mano tėvukas, kuris mirė šimto metų, o ne aš! 
Kol dar žmogus kojas krutini, dar nesenas, — atšovė Aronas Vakas 
ir susijuokė. 

Juokėsi ir kiti, smagiai kvatojo. 

— Bet, kūmai, — toliau kalbėjo maršalka, — prieš tas kojas pakru- 
tinant reikėtų bent dusyk pagalvoti. 

— Ar man? 

— Tau! Juk jos tėvas — kalvis. 

— Na ir kas? 

— O tas, kad jis rankoje laiko kūjį! Gali duoti pauostyti... Pavai- 
šins taip, kad daugiau nebenorėsi... 

— Na, šito tai jau jis nedarys! 

— Nedarys? Kiek mano ausis girdėjo, senis Mukičius prisiekė 
prieš šventą trejybę, kad pamokys tą, kas jo dukterį sugadino, parodys, 
iš kur kojos dygsta!! 

Tai tikrai nebuvo teisybė, bet į ją labai panašu, ir mokytojas iš- 
balo kaip drobė, jo rankos ėmė virpėti. Jis permetė žvilgsniu visus 
tuos nenaudėlius, taip begėdiškai besikapstančius jo sieloje, ir apsi- 
džiaugė pamatęs, kad jie žiūri visai į kitą pusę, lyg jo čia nė 
nebūtų. Tarytum žmogus apskritai nieko nemato, jeigu nežiūri į ką 
nors tiesiai. Jam smarkiai daužėsi širdis, ir jis net prisiminė revol- 
verį, kurį laikė po pagalve. 

Kažkuriam iš svečių pagailo mokytojo. 

— Netiesa! Mukičius ne toks žmogus. 

— Aš ne iš Mukičiaus ir girdėjau,— teisinosi maršalka. 

— Iš jo ir neišgirsi, — apsimestinai ramiu balsu įsiterpė Aronas 

Vakas.— Senis — ramus žmogųs. Ant jo galvos nors kuolą tašyk. 
O ir kokia čia bėda, kai pagalvoji! Daugių daugiausia — gali priteisti 
vaiko išlaikymui. Tada senis tik apsidžiaugtų, išbučiuotų savo ge- 
radarį. 

Mokytojas atsistojo, pasižiūrėjo pro langą, kaip niekur nieko 
priėjo prie lovos, išsitraukė iš po pagalvės revolverį ir įsikišo į kišenę. 
Niekas nieko nepastebėjo. 

Jis lengviau atsiduso, lyg būtų užsidėjęs šarvus. Netgi į pokalbį 
įsitraukė ir šaižiai, pagyrūniškai tėškė: 

— Bet ne taip ir lengva. Grasinti bepigu, o uždobti žmogų ne 
taip paprasta. Mes ne kokiame totorių krašte gyvenam, o kultūringoj 
šaly. Turime ir įstatymus. 

— Žinoma, žinoma. 

— (Cha! — dar sušuko mokytojas. — Gali pataikyti ir ant tokio, 
kad toli gražu neapsidžiaugs. 

Kaip tik tą akimirką atsivėrė durys, ir įėjo patsai kalvis Mihajus 
Mukičius. 

Liesas, nervingas mokytojas stovėjo už stalo kaip tik priešais duris. 
Jam liežuvis prilipo prie gomurio, ir jis įsmeigė akis į atėjusįjį, lyg 
būtų pamatęs kokį vaiduoklį. 

— Laba diena,— tyliai ir liūdnai pasisveikino kalvis. 

Tai buvo stiprus, stambus vyras, apsivilkęs stora gelumbės eilute. 
Jis turėjo kažką poniško, ir netgi kelių kartų neturtas negalėjo už- 
slopinti jame savo vertės jausmo — prosenelių palikimo. 

— Ko tau čia reikia? — riktėlėjo jam mokytojas, staiga sumišęs. 

— Aš jums ne „tu“, ponas mokytojau. Ne „tu“. 

— Aš su jumis neturiu nieko bendro! 

Kalvis giliai atsiduso. 

— Būtų gerai, kad ir aš neturėčiau su jumis, pone. 

— Ko jums čia reikia, ponas Mukičiau? — taikiai paklausė mar- 
šalka. 

— Man? Viešpatie dieve, kaip ko? Nieko blogo aš nenoriu. Tiktai 
noriu tiesiai, garbingai paklausti poną mokytoją prieš čia susirinkusius 
kaimo žmones... Juk ir taip visi žino daugiau už mane... 

— Aš su jumis neturiu jokių reikalų! — nervingai pašoko mo- 
kytojas. Greitai įkišo ranką į kišenę, paskui vėl ištraukė, išsigandęs 
revolverio šalto plieno. 

— Su manim ne... o va su mano dukra... 

— Išeikite iš čia! 

— Palaukite — pirma pasikalbėkime. 

— Išeikite iš čia! — suriko mokytojas. 

— Pone! Argi aš jus skriaudžiu? Aš turiu šešis vaikus, jiems ma- 
nęs reikia... Pone! Aš visai draugiškai siūlau: veskite mano dukrą! 
Veskite mano dukrą! 

Jo balsas staiga pasidarė griežtas ir įsakmus. Visi nustebę sužiuro 
1 JI 

— Veskite, ponas mokytojau,— jau švelniai šnekėjo jis.— Mer- 
gina graži, pats žinote. Gera mergina, sakau jums. Darbšti, geros 
širdies, protinga ir ne švaistūnė. Tikras lobis! Ir geros kilmės. Visa 
mano giminė ir dabar ponai; tarp jų yra ir didžponių, o iš motinos 
pusės tai ji net iš labai garbingos šeimos. Aš, žinoma, žmogus papras- 
tas. Bet ką gi! Gyvenu dorai, dirbu mechaniku ir kalviu... Mano 
svainis kunigas. 

— Bet ir jūs, ponas Mukičiau, galėjote eiti į kunigus, — įgėlė 
jam Aronas Vakas, kuriam kraujas virė vien pagalvojus, kad čia 
dar viskas gali pakrypti į gera. Jis ir pats turėjo tekinamą dukterį, 
bet jam ir į galvą nebuvo atėję, kad iš jos galėtų padaryti moky- 
tojienę. O šitas driskius atėjo čia, pasigyrė ir, kaip matyt, pasieks 
savo... 

— Į kunigus? — atsiduso maršalka, išgirdęs kūmo žodžius.— 
Jei tik gautų parapiją, tuoj pat eitų. 

— Jis ir dabar turi savo katedrą, ir dar kokią! Net pamokslų 
sakyti iš jos nereikia, pati skamba! 

Kalvis apsidairė, nuverdamas visus paklaikusiu žvilgsniu, tarsi 
šunų užpultas jautis. Mokytojas konvulsiškai nusijuokė: garbė dievui, 
kaimas stojo jo pusėn. 

— Eikite sau, ponas Mukičiau, nešdinkitės! Lig šiolei neturė- 
jom reikalų, tegu nebus jų ir toliau! 

— O, kad jų nebūtų, kad taip jų nebūtų! Išsitektume abu šiam 
pasauly... Ech, kiek niekšų priviso žemėje! — tarė kalvis, numoda- 
mas ranka. 

— Ko? — neišlaikė mokytojas. 

— Niekšų! — sumurmėjo kalvis ir nusisuko. 

Mokytojas, kuris į ponus išsimušė iš paprastų kaimiečių, ne juo- 
kais užkaito: prabilo poniška didybė. 

— Jūs, pone, geriau prikąskite liežuvį, nes išgrūsiu pro duris. 

— Ką išgrūsite? — sužibo senio akys pro pelenų spalvos blaks- 
tienas. 

— Jus, girtą kiaulę! 

— Tu pats kiaulė, šunsnukis! Girtuoklis!..— bet tuoj susivaldė.— 
Kiekvienas žodis man gerklę degina, bet aš turiu pasakyti tau, kas 
tu esi! Vengriškai! 

Mokytojas išblyško, visas ėmė drebėti ir mėšlungiškai įbruko 
ranką į kišenę. 

— Išleisti dukterį už tokio žmogaus? Tfu! Tik nusispjaut į tave! 
Snargliau! 

— Cha! Cha! — nusikvatojo mokytojas, bet jo veidas liko su- 
stingęs.— Tai šitaip, sakai, reikia tekinti dukteris. Tegu, girdi, iš 
pradžių su merga pažaidžia, o kai jau bus bėda, tada prispausime... 
Argi ne? Prakeiktas juodnugaris! 

— Tai tavo tėvas juodnugaris! — suriko kalvis, trenkdamas kumš- 
čiu sau į krūtinę.— Maniškis buvo dvarininkas Mukičius! 

Ir jis grūmodamas žengė artyn. 

Mokytojas stvėrėsi už kišenės ir išsitraukė revolverį. Nusitaikė 
į; kalvį. 

— Nė žingsnio! Nudėsiu! — šaižiai riktelėjo. 

— Ką? Į mane revolverį?!.— suriaumojo senis. 

Jo akys pasruvo krauju, ir jis kaip pamišęs šoko ant mokytojo, 
tiesiai ant paties ginklo. 

Pasigirdo šūvis ir kumščio smūgis. 

Kulka įsirėžė į sieną, o mokytojas krito aukštielninkas. 

Jis buvo nebegyvas. 

Kaimiečiai sėdėjo kas ant suolo, kas ant kėdžių, ant lovos. Su ser- 
mėgomis ir kailiniais. Nė vienas nekrustelėjo. Nustėrę ir išsigandę 
jie žiūrėjo, kas čia įvyko. 

Iš lauko atsklido varpo garsas. 

Kalvis dairėsi paklaikusiu žvilgsniu, nesuprasdamas, kas čia at- 
sitiko. 

Pagaliau prašneko bažnyčios maršalka. 

— Taip, ponas Mukičiau, savo žodį jūs tarėte tikrai vengriškai. 

Visi pakilo. Aronas Vakas pridūrė: 

— Dievo nebijote, ponas Mukičiau, juk dabar supūsite kalė- 
jime. Negalėjote palaukti, kol mišios pasibaigs... 

Burbtelėjo ir trečiasis: 

— Tikrai reikėjo kaip nors kitaip, ponas meistre. Dabar tampys 
mus po teismus, reikės liudyti. Kad jus galas griebtų... 


1909 


47 Šnaranti, šlamanti tafta 


ŠNARANTI, ŠLAMANTI TAFTA 


Kaimo pakrašty stovi mažas namelis. Ir pasakoje geresnio ne- 
rasi. Visas išbaltintas, net šviečia, ant šiaudinio stogo gandras įsi- 
taisęs, palėpėje kregždė lizdą susisukusi. Verandoje su grotelėmis — 
gėlės moliniuose vazonėliuose, po lietaus nuotaku dideliam puode — 
žiedais aplipęs oleandras. Ant pinučių užmaustytos pieno puodynės: 
juodi, su baltom gėlėm Nadbanio ir balti, mėlynai išmarginti Me- 
zeturo puodai. Švarutis, nušluotas kiemelis — nei vežimo įspaustų 
vėžių, nei piktžolių. 

Čia gyvena pati laimė, kitaip tariant — senukas Pėteris Kere- 
kas su žmona Marta. Dėdė Pėteris ir teta Marta, kaip juos vadina 
aplinkiniai. Senukas kadaise buvo seniūnas, išmintingas, garbin- 
gas kaimo patriarchas, senutė — šauni moterėlė, pagimdžiusi daug 
vaikų. 

Apie juos nepasakysi nieko blogo, bet nuo to laiko, kai jų duktė 
pasidarė ponia, iš jų juokiasi visas kaimas. Jų Rozė, pati mažiau- 
sioji, pati dailiausia ir tyliausia. 

Sėdi senukai savo namelyje kaimo pakrašty. Senutė tik vakar 
grįžo iš dukters, kurią tarpais vis aplanko. Seniokas varo ožį: per 
penkerius metus nė sykio ten nenuvažiavo. Štai jau beveik visa 
para, kai jo pati neužsičiaupia, vis pasakoja ir pasakoja, 0 apie 
tai, kas svarbiausia, prašneko tik dabar. 

— Garbė viešpačiui, dabar jų, balandėlių, reikalai jau ėmė 
taisytis. Skolas, kurių vyras kavalieriaudamas buvo prisidaręs, jau 
išsimokėjo ir dabar taupo pinigėlius sau. O mūsų dukrelė mieliau- 
sioji dar ir drabužėlį tokį įsitaisė, kokio neturi nė mokytoja, nė 
dvasiško tėvelio pati, nė raštininkienė. Ir pas didžiausią ponią ne- 
rasi! Mūsų Rozė vaikšto pasipuošusi šnarančia, šlamančia tafta, net 
vėjas aplinkui švilpia, kai plaikstosi aplink kojas. O jai taip ir reikia, 
taip ir turi būti, nes jos vyrelis ministerijoje... 

Išdžiūvusi senutė sėdėjo ant skrynelės šalia krosnies; toji tul- 
pėmis išpaišyta skrynelė ir buvo jos vienintelis kraitis. „Jos vyrelis 
ministerijoje“ ji ištarė tokiu balsu, lyg būtų kalbėjusi apie kokią 
brangią taurę ir norėjusi pasakyti: „Ji bufetėlyje“. 

O senukas buvo prisėdęs ant ilgo dažyto suolo, stovinčio palei 
suklypusį, patamsėjusį stalą, ir klausėsi, ką plepa jo senutė. 

Kai toji kiek pavargo ir giliai atsipūtė, senukas irgi pasimuistė. 

Matyt, jame irgi sukilo tasai garas, kuris išjudina iš vietos mašinos 
stūmoklius ir ratus, atriša ir Žmogui liežuvį. 

— O kokia man iš to nauda? — galiausiai burbtelėjo. 

Senutė aukštai kilstelėjo retokus antakius. Sučiaupė bedantę 
burną ir įsispitrėjo priešais save. Iš tikrųjų — ką čia atsakysi?.. Bet 
vis dėlto ji surado žodį. 

— Nauda! Reikia čia jos! Kad tik ji gerai gyventų. Man iš jos 
nereikia jokios naudos, — užbaigė ji, tik kažko netvirtai. 

— Užauginau aš juos, šunėkus, nedėkingus bjaurybės, — vėl su- 
burbėjo senukas, galvodamas apie sūnų, kuris čia, namie, jam ner- 
vus gadina, — oO jis dėl savo tikro tėvo net piršto nepajudins. 

— Na, kas gi vėl? 

— Liepiau Miškai atvežti kukurūzų šiaudų. Ar atvežė? Kad jam 
rankos kojos nudžiūtų!.. Pasakiau dar užvakar, o jis nė ūso nepa- 
krutino. 

— Matyt, daug darbo turi,— užstojo sūnų moteriškė. Ji visuo- 
met užstodavo vaikus nuo tėvo. Tokia jau jos dalia.— O be to — dar 
toks purvynas! Per šitokią pliurę trenktis į laukus — tik dievą rūs- 
tinti. Dar su vežimu, su jaučiais... 

Senis patylėjo. 

— Augini juos. Užaugini. Penketą, šešetą. Visai tave apėda. O 
paskui, kai tik ištrūksta iš tėvų rankų, tai nė žiūrėti į juos nenori... 
Kiekvienas sau šeimininkas. Ir jau dieve saugok kištis į jų reikalus... 
Kam man kištis? Kas man rūpi, kuo aš čia dėtas? Nei naudos, nei 
skriaudos. Tik tu, senas šunie, juos atidalink... Užmušt pasirengę už 
tą dalį... Na, atidaviau, ką gi. O dabar jau galiu ir dvėsti. Tik tiek ir 
pasakys, kad „seniai laikas“. 

— Na, ko čia dabar? Kam širsti? Kam sveikatą gadinti? Kad tik 
jiems būtų gerai. Džiaukitės, kad pagaliau ir jauniausios dukters gy- 
venimas susitvarkė. 

— E, nenaudėlė! Ant jos man labiausiai ir pikta... Juk buvo 
paskutinė viltis. Bet šitaip jai nepraeis... Išleidau į Peštą, į gerą vietą. 
O dėl ko išleidau? Ar dėl to, kad ponia pasidarytų? Net tris sykius 
neparsiuntė algos namo! Todėl, kad vyrą susigriebė. Ir ištekėjo. 
Šliundra! 

— O jūs tik džiaukitės, kad ištekėjo. Juk galėjo atsitikti ir kitaip. 
Galėjo namo sugrįžti ir tokia. Su vaiku! Tada būtų reikėję ir jį mai- 
tinti. 

— O argi tai blogiau? Bent jau namie gyventų. Užtektų vietos... 

Man tada ir dirbtų, ne kam kitam. Apskalbtų abudu... Dar ir pinigų už 
vaiką gautų. 

Senutė linkčiojo galva. Taip, taip. Kas teisybė, tai teisybė. Bet ką 
padarysi, jei jau taip dievo skirta. 

— Kuo ji dabar, sakai, vaikšto apsirengusi? Kuo? Kaip tu ten 
pasakojai? 

— Tafta! — išdidžiai paaiškino senutė.— Šnarančia, šlamančia 
tafta.— Šiuos žodžius ji ištarė labai švelniai. 

— Viską leidžia tik sau. O man kokia nauda? 

Staiga senutė susirūpino. Ak, kaip negerai ji pradėjo! Juk iš dukters 
parvažiavo su dideliu reikalu. Su prašymu. O dabar kaip čia išdėstysi? 

— Nelabai ką sau leidžia... Iš kur ji, vargšė, paims... Tą vieną dra- 
bužėlį ir teturi...— užgiedojo bobutė visai kitą giesmę.— Pešte reikia 
daug pinigų. Vien tik buto nuoma kokia! Ir duona, ir druska, ir 
mėsa — viskas brangu. Nei daržo nėra, nei kamaros prikrautos. O 
čia dar vargšelei į kaimą reikia važiuoti. Daktaras liepė. Kraujo visai 
neturi. Išblyškusi! Visą vaikai iščiulpė. Ir vyras nuo darbo vos ant 
kojų bepastovi, jam irgi reikia poilsio. Nuvažiavo pernai vasarą jie 
į vieną kaimą netoli Pešto, tai mano vargšė dukrelė nė žodžio nesu- 
prato, ką ten vietiniai žmonės šneka, nebent tik tiek, kad — mokėk ir 
mokėk. Viešpatie dieve! Kasdien — po vieną pengę. Vien tik už butą. 
O kur dar maistas? Du viščiukai — forintas aštuoniasdešimt, kiau- 
šinis — penki kreiceriai. Per tą mėnesį išleido daugiau kaip šimtą 
pengių. 

Senukas visas įsitempė kaip šuo, užuodęs kaulą. 

— Tai, vadinasi, važiavo į kaimą? — paklausė jis. 

— Važiavo vieną sykį, o jai kasmet reikėtų! Jei tik turėtų iš ko! 
Bet neturi. Algelė menka, kaipmat išgaruoja. 

Senutė nutilo. Senukas irgi nieko neatsakė, taigi jai vėl reikėjo 
pradėti šneką. 

— Ir širdelė jos, vargšiukės, nesveika. 

Ji kiek luktelėjo. Senukas ir toliau tylėjo lyg medinis. „Tai tik į 
gera“,— sumojo senutė ir išklojo viską tiesiai. 

— Namo nori mano brangiausioji, — išpoškino, kas svarbiausia, 
o toliau jau viskas ėjo lengvai. Ir ėmė skubiai aiškinti: — Ji vis prisi- 
mena gimtus namus, prisimena ir verkia. Kaip ten, girdi, toj tėviškėj 
gerai. Ir kaip gražu. Ten ji atsigautų. Jei tik galėtų dar bent sykelį 
pas tėvus pabūti. Tai. būtų tikras rojus! O vaikai! Jie bent išmoktų 
mūsų šnekos... Bent sykelį pavalgytų močiutės pataisyto paprikašo“... 


4. PLB 107 

Vandenėlio iš Tisos atsigertų, pasimaudytų, palakstytų, kaip kad mūsų 
dukrelė, būdavo, kai augo... Visai kiti vaikai būtų... 

Senukas tylėjo. Viena jo ranka gulėjo ant stalo, kita buvo nukarusi 
žemyn. Taip ir sėdėjo, lyg išdrožtas iš tamsaus medžio. Ir kas žino, kas 
dėjosi jo širdyje. 

O senutė šnekėjo toliau, visaip aimanavo ir rypavo, kad tik kaip 
nors sugraudintų vyrą. 

Staiga senukas dirstelėjo pro langą ir pamatė, kad prie vartų sus- 
tojo vežimas, prikrautas kukurūzų. Jis atsikėlė, iš lėto kišdamas į lie- 
menės kišenę seniai užgesusią pypkę. Moteriškė jau nesitikėjo iš jo 
išgirsti žodį, bet jis prašneko: 

— Kuo dabar, sakai, duktė apsirengusi? Kokiu skuduru? Kaip 
tu ten pasakojai? 

— Tafta,— baikščiai atsakė senutė ir nejučiom pakartojo: — 
Šilkine tafta, šnarančiu, šlamančiu taftos sijonu.— Ir net galva sulink- 
sėjo į Žodžių taktą. 

Vartai atsivėrė, ir vežimas įvažiavo į kiemą. Senukas nuėjo pa- 
rodyti sūnui, kur suversti kukurūzus. 

Tris dienas iš eilės traukė senutė savo liūdną giesmelę. Paskui jai 
trūko kantrybė: pašoko it įkiršinta kalakutė ir užsipuolė savo žmogų: 

— O jūs nebylys, ar ką? Tai gali atvažiuoti duktė ar ne? Ką man 
jai nurašyti? 

— O man kas? — abejingai atsakė senukas. 

— Kaip tai „kas“? 

— O kaip nori! Tai jos reikalas! Man vis tiek. Jei jau važiavo į 
kaimą prie Pešto, gali ir čia atvažiuoti. 

— Oi, tėveli mieliausiasis! Koks jūs geras! — apsidžiaugė senu- 
tė.— Koks geras! 

— Nei geras, nei blogas. Žmogus, ir tiek. Aš irgi, žinoma, labai 
norėčiau, kad mano namuose gyventų ne svetimi, o tikra duktė. 

— Ak, kokios jūs geros širdies, — nesiliovė liaupsinusi senoji. 
Jai iš akių pasruvo ašaros ir nuriedėjo raukšlėtu veidu. 

Ir ji tuoj pat parašė dukrai švelnų laišką, kad tegu! tik atvažiuoja — 
ir ji, ir jos vyras, ir tie abu mieli vaikučiai, ir tegu nesibaimina senu- 
ko, — jis labai labai geras žmogus... 

Kiek buvo džiaugsmo, linksmybės ir laimės jaukiame Budapešto 
butelyje ketvirtame aukšte. Jau prieš trejetą mėnesių imta rengtis 
pas senelį ir senelę. Išblyškęs jaunos moters veidelis parausvėjo. Vy- 
resnysis sūnus, sėdėdamas ant tėvo kelių, mokėsi eilėraštuką senelio 

gimtadieniui, kuris būsiąs kaip tik per atostogas. Ir abu mažieji kalė 
žodžius: „Tisa, Malomaja, gandras, gluosnis, dedešva, botagas, ja- 
vapjūtė, arkliai“. Šie žodžiai jiems atrodė lyg kokie pasakų lobiai. 

Ponas ministerijos sąskaitininkas iš anksto užsisakė nemokamą 
geležinkelio bilietą, bet kadangi jo atostogos turėjo būti tiktai nuo 
rugpjūčio, buvo nutarta, kad žmona su vaikučiais išvažiuos mėnesiu 
anksčiau. 

Į kaimą jie atvažiavo karieta su varpeliais. Visi subėgo pažiopsoti 
į Rozę Kerek ir jos vyrą. Ponas ant galvos buvo užsidėjęs katiliuką, 
o Rozė — tik pamanykite — tikra ponia! Ir iš kur viso to išmoko? 
Bet prie ponystės, matyt, visai pripratusi. Tiesa, ji ir anksčiau buvo 
didelė verksnė, pirštu neprisiliesk. Turbūt tikrai prie ponystės pripras- 
ti lengviau negu prie skurdo. 

Sekmadienis praėjo linksmai. Vakare vyras išvažiavo atgal, kad 
suspėtų kitai dienai grįžti į tarnybą. 

Rozė nesitvėrė džiaugsmu. Buvo tokia laiminga, patenkinta — 
dar niekad gyvenime jai taip skaisčiai nešvietė saulė! O koks gražus 
buvo kaimas ir koks puikus mažas namelis — nė pasakose tokių ne- 
rasi! Kartu su vaikučiais ji lakstė po kiemą ir iš laimės bei dėkingumo, 
kad kiek, būtų ir tėvų namų slenkstį išbučiavusi. 

Kaimiečiai susirinko jos pasižiūrėti. „Oho“ ,— stebėjosi, matydami 
jos baltas rankas, išblyškusį veidą, o labiausiai — šnarančios, šlaman- 
čios taftos sijoną, kurį motina jau buvo apgarsinusi visam kaimui. 

Visuose namuose tik viena senutė nerado sau vietos. Ją ėmė baimė, 
širdis nujautė kažką negera, — ją gąsdino seniokas. Kiekvieną akimir- 
ką ji laukė bėdos, kažko nežinomo ir baisaus. 

Taip praėjo trys dienos, ir tik ketvirtąją išlindo yla iš maišo. 

Nei iš šio, nei iš to senis staiga piktai suriko dukteriai, kuri lai- 
minga sau sėdėjo ant kėdutės, nugrimzdusi į vaikystės prisiminimus: 

— Na, tai ko dabar tyli? 

— O apie ką man kalbėti, tėveli? — šypsodamasi atsakė duktė. 
Ir ji vėl būtų juokusis, plepėjusi, bet širdy kažko krūptelėjo. 

— Apie ką? Po velnių! Taigi apie pinigus! 

— Apie kokius pinigus? — nustebo Rozė ir išplėtė akis. 

— Apie tuos, kuriuos man mokėsi. Tai kiekgi man mokėsi, a? 

— Aš? Už ką? 

— O už tai, kad tave čia išlaikau. Kiek duosi per mėnesį? 

Rozė išbalo, širdis jai ėmė smarkiai tvaksėti. 

— O kiek jūs, tėte, norėtumėt? 

Senis kilstelėjo akis į žemas lubas, į sijas. 

— Ką gi, daug nuo tavęs aš neplėšiu. Matau, kad tau čia geriau 
negu ten, kur praėjusią vasarą buvai. Tai mokėk bent jau tiek, kiek 
mokėjai ten. 

Jaunoji moteris suvirpėjo. Jai pasidarė karšta. Ji tylėjo. 

— Na? Tai šnekėk, ko tyli! — vėl piktai užriko senis. 

— Aš maniau — jūs džiaugsitės, kad su jumis pabūsiu... 

— O ar aš nesidžiaugiu? Ką? — vėl pakėlė balsą tėvas.— Tiktai 
ant mano sprando tai jau nejosite! Pešto veltėdžių ir perėjūnų nešer- 
siu! Ir tau ne sarmata? Svetimiems gali mokėti, o savo tikram tėvui 
ne? Tai šitaip jūs mylite savo tėvus, a? 

Moteriškė visa virpėjo, bet šiaip ne taip dar įstengė pasakyti: 

— O jūs, tėveli, tokiom šnekom irgi ne per didžiausią meilę ro- 
dote. 

— Ak tu, bestija! Kaip dar drįsti šitaip šnekėti su savo tikru tėvu? 

Rozė, mirtinai išbalusi, laukė. 

Senis atsistojo, užsimaukšlino kepurę ir pasuko durų link. 

— Girdi? Kasdien mokėsi man po forintą už butą ir po forintą už 
valgį... Na, tegu jau bus penkiasdešimt per mėnesį, kad nesakytum, jog 
plėšiu. O pinigus — iš anksto! Ir iki tol, kol grįšiu, kad būtų parašy- 
tas laiškas vyrui į Peštą! Paskui dar ranką man pabučiuosi, kad aš 
gailėdamas per daug iš tavęs neužsiprašiau. Visai jau sąžinės neturi! 
Pernai vasarą daugiau kaip šimtą paklojai svetimiems žmonėms, su 
kuriais nė žodžiu persimesti nemokėjai. Tik už vieną mėnesį! O dabar 
net už du gailiesi tiek pat duoti! Žiūrėk, nepykink manęs, nes sudras- 
kysiu visą tą tavo šnarančią, šlamančią taftą! 

Jauna beginklė moteriškė nusuko į šalį pilnas ašarų akis ir žiūrėjo 
į vieną tašką — į gėlėtą lovos užtiesalą. Senis sunkiu žingsniu išlingavo 
pro duris. Senutė virtuvėje taip ir apmirė, o vaikai lyg išbaidyti viš- 
čiukai įsikniaubė į motinos sijoną. 

Seniui sugrįžus iš laukų, laiškas, gausiai sulaistytas ašaromis, 
jau buvo parašytas, ir jaunoji moteris pabučiavo ranką savo tė- 
vui ir viešpačiui. 

O namelis, dengtas nendrėmis ir su gandru ant stogo, nutvieks- 
tas karštos, akinančios saulės, švytėjo baltomis sienomis lyg pati 
žmogaus laimė, lyg tikrasis gerumas, lyg paskutinis pasakos prieg- 
lobstis. 

Į vidurnaktį pakilo rytų vėjas ir ėmė ginti sušiauštus debesis, 
kurie stumdėsi danguje it kokia laukinių žvėrių kaimenė. Jie lipo 
tumulais, kamuoliavosi ir, griūdami vienas ant kito, ritosi į vakarus 
ligi pačių beržynų. 

Šuoliuojantis per liūtį betiaras niekaip negalėjo suprasti, kas 
čia dedasi. Net jo arklys nenorėjo bėgti audrai priešais. Ir raitelis 
taip negailestingai spardė jį kojomis, kad nukamuotas gyvulys šo- 
kinėjo iš skausmo. 

"Kiek pajojęs jis išlindo iš lietaus ruožo, lygiai kaip žmogus pra- 
sibrauna iš miško tankmės į pakraštį. 

Nustebęs vaikinas žvelgė į dangų, kuris visas ligi pat krašto 
mirgėjo žvaigždėmis, ir tiktai užpakaly, už jo nugaros, tebežiojėjo 
tamsi šniokščianti bedugnė. 

Jis sustojo. Nusipurtė lietaus lašus. Patapšnojo arkliui per spran- 
dą. Staiga stvėrėsi už krūtinės ir ėmė kažką atsargiai čiupinėti — 
ar nesušlapo tai, ką taip rūpestingai saugojo. 

Paskui atsigręžė atgal. Šitoj baisioj nakty, paslaptingai ošian- 
čioj neįžvelgiamoj tamsybėj jo plačiai atmerktos akys visur įžiūrėjo 
siaubą. Nakties raitelį visada persekioja mirtis. Niūrus keleivis pri- 
simerkė, įtempė žvilgsnį kiek tik galėjo ir staiga juodoj tamsoj pa- 
matė kažkokias figūras. 

Betiaras pašoko. Vejasi! Matyt, jų net audra nesulaikė. Jį apėmė 
ne baimė, o įtūžis, jo širdy sukilo ne išgąstis, o pikto keršto jaus- 
mas. 
Vaikinas nušuoliavo tolyn. Arklys šlepsėjo per šlapią žolę, klimp- 
damas joje ligi pat kulkšnių. S-sp, s-sp — šiugždėjo jo kanopos. O 
paskui bėglį lėkė dar trys raiteliai! | 

Betiaro žirgas buvo pavargęs — nuo pat saulėlydžio jis tik šuo- 
liavo ir šuoliavo. Gan ilgą kelią sukorė. Į priekį ir atgal. Ir vaikino 
galvon toptelėjo pašėlusi mintis: nėra ko daugiau vaikyti ristūno. 

Vienas vijikas jau visai lipo ant kulnų. 

— Stok, šausiu! — suriko. 

— Šauk! — metė jam vaikinas.— Ko čia mali liežuviu, jei pa- 
rakas sausas! 

Bet jis, kaip tyčia, ir buvo sušlapęs. Todėl žandaras ir šaudė 
žodžiais. Betiaras nusivyniojo nuo kaklo ilgą botagą ir šaltakrau- 
jiškai, kruopščiai prisegė jį prie koto. 

Žandaras artėjo, laikydamas ištrauktą iš makštų kardą. 

Bet tą patį akimirksnį, kai tik jis prisiartino prie vaikino, botagas 
susirangė ore it gyvatė ir taiklių taikliausiai tris kartus apsivijo jam 
aplink kaklą. 

Betiaras pašoko, ir tvarkos sergėtojas išvirto iš balno. Pusiau 
prismaugtas jis spurduliavo ant žemės. 

Laimė, ranką, kurioje buvo kardas, ėmė tampyti priešmirtiniai 
traukuliai. Kardas caktelėjo į botagą ir jį perkirto. 

Bet žandaras liko gulėti ant žemės kaip gulėjęs. Jo arklys nu- 
šuoliavo į stepę ir atgal pas šeimininką grįžo tik tada, kai jau buvo 
išdulkėjusi visa baimė. 

Tiktai betiarui dabar jie buvo visai ne galvoj. Jis lėkė sau 
pirmyn. 

Bet štai jį jau pasivijo ir antrasis žandaras. Nors ir matė, kaip jo 
draugužis išvirto iš balno, tačiau buvo tiek įsismaginęs, jog pralėkė 
ir pro negyvėlį, kad tik kaip vilkas galėtų pulti savo auką. 

Pasidėjęs nutrauktą botagą ant balno kilpos, betiaras laužė gal- 
vą — ką čia mesti. Bet jam buvo gaila skirtis su savo daiktais — pisto- 
letu, bardišium ir kuruco* kirveliu. 

— Va,— sušuko jis, — o šitas kam gi? — Ir jis atrišo skarelę, už- 
veržtą mazgu. Viduje buvo kažkoks daiktas, kietas kaip plienas. 

— Na gerai, tegu jau bus tavo! — Ir jis gudria, pikta mina su- 
stabdė arklį, pasukdamas šonu į atlekiančio žandaro pusę. 

Tasai suprato, kad betiaras sumanė kažką negero. Irgi sustabdė 
savo arklį. Akimirksnis — ir kažkoks kietas daiktas trenkė jam į kaktą. 
Net nespėjo suvokti, kas čia atsitiko, ir kaip maišas nusirito nuo arklio. 
Skarelė plyšo, ir iš jos pabiro taleriai ir variniai. 

Tuo metu prišuoliavo ir trečiasis žandaras. 

Apstulbęs jis sustabdė savo ristūną. Paslaptinga draugo žūtis nak- 
ties tamsoj jį sukrėtė. Tvarkdarys pajuto mirties dvelksmą. Ir žodžiai, 
kuriuos jis metė betiarui, išdidžiai jo laukiančiam, jau buvo tiktai 
tušti žodžiai: 

— Stok! Štai kada, dėkui dievui, pakliuvai man į rankas kaip ir 
tavo tėvas! Aš pažinau tave! 

— Pažinai? — suriaumojo betiaras lyg pašautas vilkas.— Paži- 
nai mane? Na, tada galas tau! 

Jis apgręžė arklį ir kaip laukinis žvėris puolė žandarą. 

— Pažįsti, šunie? Na, še tau, kad rytoj nepažintum! 

Žandaras,— jis buvo tikras, kad mūšis jau praėjo, ir dabar tiktai 

gąsdino, manydamas, jog betiaras tik džiaugsis išnešęs kailį, — nespėjo 
nė ginklo nusitverti ir krito ant žemės negyvas. 

Kirvelis šmėkštelėjo ore — ir raitelio balne kaip nebūta. 

— Na, skųskis dabar ponui dievui! — dar suriko betiaras.— Ten 
tavęs laukia dar mano tėvas su broliu. 

Ir jis perjojo per žandarą. 

— Daugiau mano giminių nekarsi!.. Štai jis, garsusis Korma- 
nas! — išrėkė kiek gerklė leido.— Ei, stepių žmonės! Daugiau nereikės 
Kormanui verkti dėl pavogtų arklių! 

Jo Žodžius nunešė aidas. Atsakymo nepasigirdo jokio. Betiaras 
pasuko arklį ir nujojo ristele tolyn. 

Jis žvilgtelėjo į dangų, pasidairė į žvaigždes ir, nusistatęs kryptį, 
leidosi per stepę trumpiausiu keliu. 

Pamažu jis apsiramino. Net ėmė švilpauti kažkokią lėtą melodiją, 
ir kai danguje sužibo Mažasis Šuo, jis sustojo prie vienkiemio. 

Kurį laiką dar dvejojo: lipti nuo arklio ar ne, bet pagaliau nušoko. 
Paleido ristūną ganytis, o pats pasibeldė į langą. 

Viduj pasigirdo šurmulys. Pabudo ir tėvas su motina, tiktai duktė 
nuotaka apsimetė, kad miega, nors iš tikrųjų jau seniai buvo pakirdusi 
ir gerai suprato, kieno tie žingsniai lauke. Jai buvo aišku, kad vaikinas 
„atjojo iš kažkur“, ir iš baimės ji visa virpėjo. 

— Žuža! — pašaukė ją betiaras. 

Tyla. 

— Žuža! — sušnibždėjo motina.— Kelkis, dukra, Ferkė atjojo. 
Na, ar girdi? Apkurto mūsų duktė. Numirė ar girdėti nenori? 

Vėl tyla. 

— Tu pasakyk jai, — piktai burbtelėjo tėvas, — kitaip aš pats pa- 
kalbėsiu. Jeigu... 

— Dukra! Girdi?.. Greičiau kelkis! Ko vaikiną už durų laikai? 

— O tegu jis ateina laiku! — atsakė pasipūtusi duktė.— Rytoj 
irgi bus diena. 

— Nutilk! — šiurkščiai subarė ją tėvas. — O gal jam kaip tik dabar 
užėjo upas. Mergiotė turi klausyti vyro. | 

Žuža atsikėlė. Apsivilko suknelę. Tėvas barė ją be paliovos. Šitoks 
šaunus aviganis! Jo galva, dukrai tikra laimė! O jeigu jis ir tokiu metu 
leidžiasi į kelią — juo geriau! Juk varguolis gyvena ne taip, kaip norė- 
tų, o kaip gali, kartais net taip, kaip negalima. 

Vaikinas stovėjo už durų apniktas abejonių; jis girdėjo, kaip ten, 

viduj, šnibždasi ir kaip paskui girgždėdamos atsiveria durys. Tyliai 
įėjo į priemenę. 

— Dieve padėk! — pasisveikino nutaisęs linksmą miną. 

— O ko atėjote? 

— Ko? Išalkau, širdele!.. Nuo pietų burnoj nieko neturėjau. 

— O kur buvote dingęs? 

— Tu pirma ugnį užkurk... Aš juk nieko nuo tavęs neslėpsiu. 

Jis įskėlė ugnį ir uždegė kempę, norėdamas padėti merginai. O ši 
į ugniakurą pridėjo šiaudų ir įpūtė liepsną. Paskui primetė žabų ir už- 
kūrė ugnį. 

Geltona liepsna nušvietė virtuvę. Vaikinas atsisėdo ant trinkos ir 
įsmeigė į Žužą susižavėjimo kupiną žvilgsnį: rimta, griežta, ji ramiai 
dirbo savo darbą, nė sykio į jį nepakeldama galvos. Išsitraukė molinę 
keptuvę, pastatė ant ugnies, įdėjo į ją taukų, paskui sumušė į kraštą 
kelis kiaušinius ir paleido į vidurį. Ką ji darė, viskas išeidavo greitai ir 
vikriai. Vaikinas rijo akimis kiekvieną Žužos judesį. Kokia miela mer- 
gina, net širdis apsąla žiūrint į ją, visai ne iš tų išverstakių gražuolių, 
kurių jis smuklėse prisižiūrėjo tiek ir tiek. Ši mergina darbšti, ūkiš- 
ka — kaip tik į žmonas! Dėl tokios verta ir dirbti. Tokia neliks skolinga 
vyrui, kuris dėl jos plūksis... Bet ugnies liepsna apšvietė Žužos vei- 
dą — jis buvo apniauktas begalinio skausmo ir madonos liūdesio. 
Vaikinui buvo sunku žiūrėti; nusuko akis ir įsispitrėjo į aslą, į išbars- 
tytas kukurūzų burbuoles. 

Pagaliau įsidrąsino. 

— O tu ir neklausi, ką aš tau atnešiau? 

— Vis tiek neatnešei to, ko prašiau. 

— Užtat atnešiau tai, kas tau labiausiai tiks. 

Jis įkišo ranką į užantį ir ištraukė ryšulėlį. Išvyniojo jį ir negra- 
biai padėjo priešais merginą ant stalo pluoštą skaisčiai raudonų kaspi- 
nų. 

Žuža žvilgtelėjo į dovaną visai abejingai, netgi priešiškai. 

— Iš kur juos paėmėte? 

Ferkė patraukė pečiais. 

— (Gavau, ir tiek. 

— Garbingai? 

— Be baimės... 

Žuža įsistebeilijo į vaikiną. Jos didžiulės rudos akys blykstelėjo. 
Visa nustėrusi pašnibždom paklausė: 

— Kur? 

Vaikinas apsiblausė, prisidengė veidą skrybėlės kraštu. Ir galvot 
negalvojo, kad prasidės toks tardymas. Užtat atsakė labai nenoriai: 

— Aš juos seniai Baikajaus turguje pamačiau pas žydą iš Čiūdos. 
Ir iš karto prisiminiau tave... Tiktai dabar suradau laiko jiems parnešti. 

Žužos veidas mirtinai išbalo. Ji visa virpėjo, negalėdama pratarti 
žodžio. Išsigandęs vaikinas sužiuro į ją. Jis buvo toks netašytas šituos 
reikaluos, kad visai nepajėgė suvokti, kas čia atsitiko. 

Pagaliau mergina prabilo: 

— Už kraują pirkai? 

Ferkė nusišypsojo. Papurtė galvą. 

— Nė piršto neprikišau. Patys atidavė — geruoju. Dar apsidžiau- 
gė, kad gali atiduoti. 

Mergina persižegnojo. Kaip kokia aiškiaregė ji kiaurai matė vaiki- 
ną: dėl jos jis būtų galėjęs ir kraują pralieti. Ji sugniaužė pirštus. Su- 
prato — kokie jie vis dėlto tolimi. Jai plėšimas tolygus mirčiai, o 
jam — paprasčiausias dalykas, dar nuo vaikystės įpratęs. 

Abu ilgai tylėjo. 

Kiaušinienė iškepė, ir mergina paėmusi molinę keptuvę pastatė 
priešais Ferkę. Jis ko smagiausiai atsiriekė duonos ir kibo į valgį. Val- 
gydamas visai pralinksmėjo. 

— Bet nieko ten ir nebuvo, — toliau aiškino jis tą patį. — Nebent 
kiek išsigando. Tačiau nuo to dar niekas nemirė. 

— O kam iš viso šitaip reikėjo? — paklausė mergina, visa vir- 
pėdama.— Ar negalėjote pirkti už pinigus? 

— Aš ir norėjau. Dar seniau buvau prašęs. Bet jis nedavė. Sakėsi 
laikąs Čiūdo merginoms ir svetimoms neatiduosiąs. Va ir reikėjo kitaip 
jų ieškoti. Pamatysi, kaip jie tau tiks prie juodų plaukų. 

Jis meiliai žvilgtelėjo į merginą, bet ši tiktai užsiplieskė: 

— Ir jūs manote, kad aš tuos kaspinus įsirišiu? Tegu mane dievas 
nubaudžia, jei prie jų bent prisiliesiu! 

— -Na jau, na jau! Jie raudoni, bet ne ugnis. Neapdegins, nebijok. 
Šitie — irgi! — ir iš užančio dar išsitraukė pluoštą banknotų. 

Mergina pasibaisėjo: 

— Ir pinigai? 

Vaikinas nusijuokė: 

— Šitų aš tikrai nenorėjau imti. Jis pats, bjaurybė, man įkišo. 
Pats į rankas įbruko, vargšelis. | 

— O viešpatie, kaipgi jūs juos paėmėte? Kaip galėjote?.. 

— Kaip? Maniau — vestuvėms pravers. 

— Viešpatie dieve! — sušuko ji, bet pašnibždom, kad tėvai neiš- 
girstų.— Tegu motina švenčiausia nuo manęs nusigręš sunkią valandą, 
tegu aš šioje žemėje niekuomet daugiau prie jūsų, Ferke, neprisiar- 
tinsiu, jeigu tuos pinigus pasiliksiu sau. 

Vaikinas kilstelėjo galvą. Jo abejingumo — kaip nebūta. Įsikarš- 
čiavęs vienu mostu sviedė visą pluoštą į ugnį. Ir prašneko tik tada, kai 
taukuoti popierėliai smarkiai užsiliepsnojo. 

— Gerai. Tai bent pasišildyk šalia jų. 

Mergina tris kartus persižegnojo. 

— O daugiau nieko iš ten neatvežėte? — dar sušnibždėjo. 

— Dar skarelę monetų, — nenorom sumurmėjo vaikinas. 

— O kur jos? 

— Kur? Velnias ant uodegos nunešė. Pakeliui išmėčiau. 

— Tai jų jau nebėra? 

— Aš gi tau sakiau! Vienam žandarui užkimšau gerklę. 

— Čia dabar kas? Tai jus vijosi žandarai?.. 

— Netgi trys. 

— Oi viešpatie. O paskui? 

— Paskui... Jie, matyt, labai norėjo miego... Ir atsigulė į žolę. 

— Šventoji Marija! Motina švenčiausia! Ir numirė? 

— Du — kažin, bet Kormaną tai tikrai nukepiau. Daugiau jis 
mano brolių neužmušinės! 

— Kormaną! 

— Tai jis, bjaurybė, ir pamatė mane. Taip, taip! Ir suriko: „Matyt, 
nelabais reikalais joja! Vykimės, vyrai! Reikia jį sučiupti...“ 

Abu nutilo. Vaikinas paniuro. Jo akys piktai žybtelėjo. Kormanas, 
garsusis žandarų kapralas, kadaise sučiupo ir jo tėvą, ir brolį. O brolis 
per tą niekšą buvo pakartas už tokį dalyką, prie kurio iš viso nagų 
nebuvo prikišęs. Pribaigti Kormaną buvo garbės reikalas. 

— Aš jo, ko gero, būčiau ir nekliudęs. Bet jis pirmas ėmė man 
grasinti. Šaukti man pavymui. Jei nebūčiau jo nugalabijęs, rytoj mane 
būtų gaudžiusi visa apygarda... 

Mergina net žado neteko. Tiktai žegnojosi ir visa taip virpėjo, kad 
dantis dančio nesiekė. 

Abu ilgai sėdėjo tylėdami. 

Ugnis židiny baigė degti, ir šešėliai aplinkui vis didėjo. Ir juo labiau 
jie grimzdo į tamsą, juo aiškiau jautė, kaip baisiai toli yra vienas nuo 
kito. 

Pagaliau prašneko Žuža. Jos akys buvo įsmigusios į tolį, o balsas 
trūkčiojo nuo raudos. 

— Tebūnie prakeikta ir mano siela, ir kūnas, ir netgi mano pa- 
laikai, jeigu aš ištekėsiu už šitokio žmogaus tokiam gyvenimui! 

Ferkę tarsi būtų perkūnas trenkęs. Jis visas apmirė. 

— Žuža! — išsigandęs šūktelėjo.— Žuža, ką tu kalbi? 

Mergina neatsakė. 

Vaikinas ilgai sėdėjo sustingęs it stabas. Atrodė, lyg ir ima jau 
kažką suprasti, apie ką niekuomet negalvodavo, bet kas visą laiką 
kirbėjo širdyje. Ir, ilgai tylėjęs, pagaliau prašneko: 

— Bet argi aš — betiaras?.. Aš ne betiaras... Mano brolis buvo 
betiaras, ir tėvas taip pat. O aš — niekados! Aš — aviganis... Aš nesi- 
vėliau į jokius jų reikalus. O juk kiek jie mane vadino: eime, girdi, pas 
mus, tu asile! Ne, sakiau, neisiu. Neturiu noro tokiems dalykams. Ir 
nėjau. Pasidariau aviganis. Darbu pelniau sau duoną. Tu turi manim 
tikėti. Manim ir pats dievas patikės, nes aš jau toks žmogus — nė val- 
džiai negalėčiau sumeluoti. 

Vėl abu nutilo. Paskui Žuža prakalbo jau kiek švelniau: 

— Bet dabar? Kaip dabar ryžotės tokiam darbui? 

— Tokiam darbui. O kas gi čia tokio? Argi čia „toks darbas“? 
Čia tik pokštas. Paišdykauti sugalvojau, ir tiek. 

— O išėjo plėšimas. 

— Daugiau to nebus, Žuža. Nebus. Kaip dievą myliu, nebus! 

— Lengva pasakyti. 

— O aš ir padarysiu! — tvirtai nukirto vaikinas, ir jo balse sus- 
kambo tokia geležinė valia, kad, atrodė, užteks jos visam gyvenimui. 

Vėl abu nutilo. 

Ugnis visai išblėso. Net žarijos nebesmilko. Abu sėdėjo visiškoje 
tamsoje, girdėdami tiktai savos širdies plakimą. 

Ir vaikinas pagalvojo: jei su šitais kaspinais būtų nulėkęs ne pas ją, 
o pas kokią kitą merginą, pas bet kurią, tai argi toji būtų ėmusi klausi- 
nėti, iš kur parjoja, kaip ir kur jis gavo juos?.. Oi, kaip norėtųsi su šito- 
kia eiti per visą gyvenimą. Oi, kokia palaima ir "džiaugsmas būtų 
gyventi po vienu stogu! 

Atsileido ir merginos širdis. Dabar, kada jis savo tvirtais žodžiais 
numalšino jos sielos nerimą, dabar jai šitas vyras atrodė lyg koks 
didvyris. 

Jai net akys sudrėko. Viešpatie dieve, ko tik nepadarė šitas vaikinas, 
o gal dar ji visko ir nežino? Juk nuo čia ligi Čiūdo labai toli. O jis jau iš 


Žigmondas Moricas 60 


vakaro spėjo ten nusigauti... Tris žandarus paklojo... Ir ne už save 
atkeršijo, o už savo šeimą... Ir kokį pažadą davė! Ir kokius žodžius 
kalbėjo, ir kaip užsidegęs!.. Oi, koks jis šaunus vyras!.. 

Žuža pabandė prisiminti visus vaikinus, kuriuos tik pažinojo. Nė 
vienas iš jų nebūtų tiek padaręs. O jei ir būtų padaręs bent dešimtadalį 
to, būtų šimtą kartų daugiau prisigyręs. Bet šitas toks didelis, galingas, 
stiprus, sukurtas meilei, šitas sėdi čia, greta jos. Ir jis pasidavė mer- 
ginos valiai. 

Jis ją myli... Juo galima tikėti. Yra kuo patikėti. Jis ją vertins. Ne- 
laikys skuduru, autu, verge. 

Ir ji prašneko. Nutraukė tylą, kurioje girdėjosi tik dviejų širdžių 
plakimas. 

— (Genčo grafo prievaizdas liepė tėvui paieškoti jam gerą berną... 
Siūlė neblogą uždarbį. 

Vaikinas krūptelėjo. Net atšlijo. Jis! Aviganis! Jis! Laisvas paukštis, 
pats sau ponas!.. Kad jis liktų samdiniu! Ir dar pačiu paskutiniu! Sekio- 
ti paskui jaučių uodegas... Kad jis bernautų! 

— Žuža! — galiausiai sumurmėjo po ilgos tylos. Mergina įsitem- 
pusi laukė. — Neprašyk manęs šito. Dieve tau padėk, tiktai neprašyk 
šito... Geriau eikš pas mane — būsi aviganio žmona. 

— Ne. Niekados! 

Vėl abu nutilo. 

Pagaliau prašneko vaikinas. 

— Vežėju dar galėčiau parsisamdyti, — tarė, — tuo paradiniu. 

— Ne, ne. Bernu. Ir pačiu paskutiniu juodadarbiu. Kad visai 
atprastumėt nuo praeities... Kad bent tuo dievas jus už nuodėmes nu- 
baustų... 

Žuža kalbėjo aistringai, deginama šventos liepsnos, trokšdama 
bausmės ir atpildo. 

Stiprūs vaikino pečiai sulinko. Jį nugalėjo merginos užsidegimas. 
Pajuto, kad nebestengia priešintis, ir ėmė jam atrodyti, kad taip ir turi 
būti. O jau šis jo nusižengimas — tikrai baisus nusikaltimas, už tai, 
aišku, reikia laukti bausmės. Kitaip nieko nebus. Ką gi! Tegu ji atei- 
na! Tegu būna! Gerai, jis būsiąs bernu! Ir pačiu paskutiniu. Paskutiniu 
iš paskutinių. 

— Gerai, Žuža. Gerai. Tegu bus taip. Tegu. 

Visas virpėdamas kaip nuvarytas žirgas, jis laukė, kad mergina 
patapšnos jam per sprandą, per tą nuolankų sprandą, atkištą jungui. 

Jis jautė, kad to nusipelnė. Bet mergina nė nekrustelėjo. Ji laukė. O 
vėliau aistringai, dusdama sušnibždėjo: 

— Ir kiekvieną sekmadienį eisime šventų mišių... 

Ferkė dar labiau sugniužo. Nuolankiai kaip elgeta atleido savo 
plieninius raumenis. 

— Kaip tu norėsi, Žuža. 

Stojo tyla, taiki, raminanti tyla. 

Mergina nejučiom ištiesė ranką. Padėjo savo minkštą delnuką ant 
bejėgiškai nukarusios geležinės vaikino plaštakos. 

Ir juos abu apėmė deginantis, bet kartu ir raminantis jausmas. 

O pro mažą langelį virš durų skverbėsi rausvas ryto spindu- 
lys — vaiski, palaiminta aušros šviesa po baisios, audringos, siaubo 
kupinos nakties. 


1909 


VAGONO KUPĖ 


Puikioje, naujai atstatytoje geležinkelio stotyje, trečios klasės lau- 
kiamajame stoviniuoja keleiviai ir, nepaisydami šleikštaus geležinkelio 
tvaiko, žiopso į visokius pagražinimus. 

Fabijanas Botas, grafo vyresnysis kiauliaganys, atvažiavo čia irgi 
pirmąsyk. Na, o jeigu jau atvažiavo, tai ko nepasidairyti aukštyn, kai- 
rėn ir dešinėn — juk sprandas nenutrūks. Bet pažiūrėjai kiek — ir 
gana. Ko čia spitrėti visą laiką — juk jis ne avinas. Jau verčiau pasė- 
dėti. Tik kvailiai stovi, kai aplinkui suolų tiek ir tiek. 

Jis išsitraukia pypkelę ir prisikemša pigaus tabako. Paskui įninka 
apžiūrinėti artimiausio suolo koją, ir dar taip, lyg gyvenime už ją 
nebūtų matęs nieko įdomesnio. 

Ir sėdi nepakeldamas akių, visai nepastebėdamas, kad kažkokia 
moteris labai įdėmiai į jį žiūri. Tiesą sakant, pastebėti nėra ko — mo- 
teriškė pagyvenusi. Maždaug tokio amžiaus kaip ir jis pats. Liesa, 
išdžiūvusi, raukšlėta. Drabužiai panešioti, rankose ryšelis. 

Praeina nemažai laiko. Fabijanas vis žiūrinėja suolo koją, o mote- 
riškė — Fabijaną. 

Stoties budėtojas ima skambinti ir išvardija kelias stotis. Fabijanas 
ir moteriškė išgirsta savo stočių vardus. Skubiai pakyla nuo suolų. 

Prie durų abu atsiranda greta — tikriausiai moters taip norėta. 
Ji labai susijaudinusi ir vos iškenčia nekumštelėjusi Fabijanui, kad tas 
pagaliau į ją grįžteltų, o ne stovėtų kaip stulpas. Bet tiek jau to, ji eina 
pirmyn, vildamasi: pasišnekėsime vagone. 

Pagaliau jie įsėda į traukinį. Įsitaiso prie lango vienas prieš kitą 
beveik tuščioje kupė. Traukinys pajuda, triukšmas aprimsta, konduk- 
torius bilietuose išmuša skyles. Tiktai Fabijanas į savo bendrakeleivę 
nekreipia jokio dėmesio. Dabar jam ne moterys galvoj. 

Tada ši įsidrąsina ir uždeda jam ranką ant kelio. 

— (Gerasis žmogau, bent dirstelkite į mano pusę. Sveiki! 

Fabijanas sužiūra. Skvarbios juodos akys iš pradžių abejingai 
slenka nepažįstamu, svetimu moters veidu, bet štai jos jau aptiko kaž- 
kokį pėdsaką, iškilo kažkoks senas prisiminimas, ir Fabijano žvilgsnis 
ima šokinėti, lakstyti, lyg mėgindamas rasti dar daugiau žymių. Paga- 
liau viskas paaiškėja. Juodos akys vėl žvelgia ramiai. 

— Sveika, — atsako jis į sveikinimą ir balsu, ir akimis. 

— (Gal neatpažįstate, Fabijanai? 

— Marča... Marča Fot. 

Moteriškė numoja ranka. 

— Tai buvo seniai... 

— O už ko tu ištekėjai? 

— Už Eštano Forižo. 

Fabijanas išklauso jos žodžius, bet nė vienas jo veido raumuo ne- 
krusteli, nesuprasi — įdomu jam ar ne. 

— Kaip jūs gyvuojate, Fabijanai, ir kur gyvenate? 

— Teleke. 

— Hm! Kiauliaganys? 

— Pas grafą. Vyresnysis kiauliaganys. 

— Hm. 

Moters žvilgsnis sumišęs. 

— Turbūt gerai gyvenate? — klausinėja ji, sunkiai tardama žo- 
džius ir tokiu balsu, kad jame lengva justi pavydą, priekaištą ir skundą 
dėl savo likimo. 

— Nieko — gerai... Turiu keturis sūnus, dvi dukteris jau už vyrų 
išleidau. Abiem nupirkau po gerą gabalą žemės. 

Geltonose moters akyse sužvilga ašaros. Ji jas stengiasi slėpti. Tyli. 
— O aš, matote, kokia pasidariau,— rodo vargšelė į save. 
Fabijanas ją nuleidžia akimis. 

— Vyrą turi? 

— Geriau jau jo nebūtų. 

— Kodėl? 

— Kas dieną girtas griovy voliojasi. 

Fabijanas linguoja galva. 

— Prastai! — Ir susimąsto.— Bet juk Eštanas niekada nebuvo 
girtuoklis! Nebuvo! 

— Pasidarė! 

— Su tavim. 

— Su manim? — pašoko moteriškė; akyse jai sublizgo ašaros, 
jos ėmė riedėti skruostais. — Pats dievas mato, kad aš čia niekuo dėta, 
visai niekuo! Padariau, Fabijanai, viską, ką galėjau. O kaip aš stengiau- 
si, ko tik nesigriebiau, vienas dievas žino. Visą gyvenimą su juo karia- 
vau. O aš tik gero jam norėjau, niekad nelinkėjau blogo. Bet kur tau! 
Nereikėjo jam to mano gerumo. Argi kada nors aš norėjau blogo? 
Tiktai gero. O jis man viską darydavo ant patyčių. Niekaip nepasidavė. 

Kiauliaganys suraukė antakius ir taip mostelėjo kumštyje suspausta 
lazda, kad vos lango neišmušė. 

— Ką tu čia tauški! Nepasidavė? Argi vyras turi pasiduoti? 

— Turi, jeigu moteris nori gero, — atrėžė Marča. 

Fabijanas numojo ranka, lyg sakydamas: „Gerai, gerai, šnekėk 
sau, iškart matyti, kad ne mano pati. Aš tai jau tave būčiau pamokęs. 
O šiaip kas man darbo. Tasai Eštanas visą laiką buvo vėpla, o dabar 
dar ir girtuoklis pasidarė!.. Hm“. 

Pajutusi, kad šneka pasisuko ne taip, moteriškė nutilo. Dabar abu 
važiavo tylėdami. 

— Ojjūską tokią vedėte, Fabijanai? — pagaliau atsargiai paklausė 
jinai. 

— Tu jos nepažįsti. Ji iš kito krašto. 

— O ji buvo geresnė už mane? 

Vyriškis nuvėrė ją žvilgsniu. 

— Tada ne! 

— "Tiktai dabar, ar ne? 

— Na, ji ne tokia išdžiūvusi kaip tu. 

— Todėl, kad jūs jai buvote geras. 

Vėl abu nutilo. Tačiau Fabijanas staiga šyptelėjo ir prašneko: 

— Kiek sykių per savaitę tave mušė vyras? 

Moteris pasipiktino, net jos veidą išpylė raudonis. 

— Mane? Nė karto!.. Porą sykių bandė užkabinti, bet prastai 
baigėsi. Vos akių nepalydėjo, šiaip ne taip bobutė išgydė. 

Fabijanas šnairom dėbčiojo į moteriškę. Paskui, kažkaip keistai 
suraukęs antakius, tarė: 

— Aš savąją per savaitę lupdavau dusyk, o tave turbūt būčiau 
pliekęs pradieniui. 

Ir mintyse šyptelėjo, nes iš tikrųjų jis žmonos pirštu nėra palietęs, 
nebent iš pradžių, kol dar nebuvo pratusi prie ūkio. Paskui užtekdavo 
aštresnio žodžio, ir būdavo tvarka. Bet Marčą jis būtų kūlęs kas dieną 
ir dar, ko gero, dusyk per dieną, kol galiausiai pati būtų šokusi į Tisą, 
velniai rautų! Tiktai jau jis tikrai nebūtų šlaistęsis po karčemas!.. Bet, 
antra vertus, ką gali žinoti... Ne visi iškenčia tuos amžinus priekaištus... 

Moteris rūgščiai šyptelėjo ir pabandė viską paversti juokais. 

— O gal aš jus būčiau pririšusi prie lovos kojos. Virvele! 

— Tokios virvelės joks virvininkas dar nenuvijo,— iškošė pro 
dantis Fabijanas. 

Moteris pajuto, kad šneka vėl pakrypo ne ton pusėn, ir nutilo. 
Tai tinka tik merginoms — juokaujant mėginti nagučiais kaip katėms: 
jei nageliai į medį įsmigo — lipa, jei žievė kieta — nuslysta... O šitas 
tikrai iš kieto medžio išdrožtas! Ir anksčiau toks buvo. Jos atminty 
iškilo vienas gana svarbus įvykis. 

— O vestuves ar kėlėte? — staiga paklausė. 

— Aš? — lėtai perklausė vyras. — Septyni kaimai šoko, trys čigo- 
nų orkestrai grojo. 

Fabijanas ir šį sykį, aišku, persūdė. Jis ir pats nesuprato, kaip čia 
yra, kad ši moteris ir dabar, lygiai taip kaip ir anksčiau, jaunystės me- 
tais, verčia jį, paprastą, tiesmukišką, nekalbų žmogų, girtis nebūtais 
dalykais. 

Marča iš širdies išpyškino: 

— Jums tiktai to ir reikėjo!.. Todėl aš ir neįtikau. Jums reikėjo ne 
kunigo, kad sutuoktų, o čigonų su muzika. Ir viskas ant patyčių. Aš 
norėjau tuoktis paprastai, be triukšmo ir didelių išlaidų. O jūs? Tiek 
būtumėt iššvaistęs, kad paskui penketą metų iš skolų nebūtume išbridę. 

— Nieko, Marča, aš būčiau uždirbęs! — atsakė Fabijanas, jau 
imdamas karščiuotis, kaip ir tada, jaunystėje. 

— Kas padaro vieną kartą, nesusilaiko ir antrą. 

— Tikra teisybė, Marča Fot! Aš tai įrodžiau: visus savo vaikus pa- 
leidau ubagais. 

— Jūs, matyt, turite gerą Žmoną,— nusišaipė Marča. 

— Tikra teisybėl!.. Tiktai aš ją padariau tokią. 

Jo akys žybtelėjo, balse pasigirdo vyriškos savimeilės gaidelės. 

Moteris nutilo trečią kartą. Pokalbis vėl nutrūko. 

O vyriškis pagyvėjo. Išsitraukė pypkę, prisikimšo tabako ir, slėpda- 
masis dūmų debesy, pats pradėjo pulti. 

— O tu, gerbiamoji, geriau pasakyk, ar prisimindavai mane kada 
nors nuo to laiko, kai išvarei iš kaimo? 

Šią akimirką jis vėl buvo jaunas vaikinas. Visai toks kaip ir anks- 
čiau. Atrodė, jam netgi pasidarė ankšta ta sunki piemens sermėga su 
švininėm sagom. Prie sermėgos juk reikia ir tam tikros piemens lai- 
kysenos bei šnekos. Fabijaną tarytum kas būtų pakeitęs: jis nusimetė 
savo įprastą abejingumą, atsiradusį per dešimtis metų, praleistų miške 
su kiaulių bandom. Jis vėl buvo kalbus, šmaikštus kaimo vaikinas kaip 
ir anais laikais. 

— Aš išvariau? Tai visai ne aš! Jūsų kvailumas jus išvarė. 

— Gerai, Mari. Tegu jau bus taip. Mane išvarė mano kvailumas. 
Tegu. O vis dėlto norėčiau žinoti — kai tu tuokeisi su Pišta Forižu, 
ar kėlei vestuves? Tikriausiai ne? 

— Aišku, ne,— atkirto moteriškė. 

— Visai teisingai. Jei jau vieną paleidai iš šykštumo, nepradėsi 
juk ulioti su kitu... Tu tik va ką man pasakyk: kaip tau buvo su tuo 
Pišta Forižu po Fabijano Boto... gerai ar blogai? 

— Jei būtų buvę blogai, nebūčiau už jo tekėjusi. 

— Aišku... Kam kas patinka... O ar tu žinai, kas per vienas buvo 
tasai Pišta Forižas? 

— Geriau už jus. 

— Tada žinai ir tai, kad jis man buvo pamazgų duobė... 

Sarkastiškai šyptelėjęs, kaimietis žvilgtelėjo pro langą. 

— Ir Agnę Kiš jam perleidau, ir Žužą Feketę. Tik nežinojau, kad 
dar ir tave jam atidaviau. Ir net garbingiau negu anas... Šit kaip! Ver- 
tėjo pakliūti su tavim į vieną vagoną, kad išgirsčiau tokią žinią! Juk 
aš nuo to laiko taip neapkenčiau jūsų kaimo, kad, būdavo, jei tik pama- 
tau turguje ką nors iš ten — neriu šalin kaip velnias nuo kryžiaus. 

Moteriškė visa virpėjo. Jai virė kraujas nuo šito pašaipaus balso, 
nuo šitos erzinančios paniekos. Ji nieko nežinojo apie tai, ką pasakojo 
Fabijanas, bet vyras dabar jai pasirodė apgailėtinai menkas. 

Linkčiodamas galva, vyriškis tarpais tyliai sau nusijuokdavo. 

— Pišta Forižas, — murmėjo jis. 

— Jo vardas E-š-t-a-n-a-s! — piktai drėbė moteris. 

— Eštanas?.. Gerai! Eštanas Forižas. Ką gi, Marčai Fot jis kaip 
tik į porą!.. 

Moteris, atrodė, sprogs iš pykčio. Nežinojo net ką ir sakyti. 

— Hm...— vis murmėjo Fabijanas,— o dabar dar ir iš smuklės 
neišeina! Suprantama! Ir jis nori ko nors saldesnio šiame gyvenime... 
Taip jam ir reikia! Nekramtyk to, ką kitas jau sukramtė... 

— Klausykit! — Marča suspaudė kumščius. 

Fabijanas žiūrėjo į ją, kandžiai šypsodamasis. 

— ... nes arba ims pykinti, arba susirgsi, — užbaigė savo nepraus- 
taburnišką šneką šitas netašytas kaimietis. 

Moteriškė užsimiršusi norėjo tuoj pat vožti jam antausį. Negarsiai, 
žinoma, kad kiti nepastebėtų. O gal ir ne suduoti, gal tiesiog pliaukš- 
telėti ar brūkštelti nagais, ar žaismingai mergaitiškai paglostyti, kaip 
kad būdavo anais laikais, kai jie dar mylėjo vienas kitą. Bet vyriškis 
sučiupo jos ranką ir taip pasuko, kad Marčai iš skausmo pažaliavo 
akyse. 

— Klausyk, Marča Fot! Tu turbūt pamiršai, kad aš ir dabar Fabi- 
janas Botas, o ne Pišta Forižas. 

Moteriškė susigūžė. Iš kito kupė kampo į juos žvilgtelėjo kažkoks 
keleivis, bet, kaip atrodė, nieko nesuprato. 

Nusigręžusi į langą, moteriškė tyliai ašarojo. Kiauliaganys tylėjo 
ir rūkė pypkę. Abu tylėjo. 

Stotys praslinkdavo viena po kitos. Atėjo laikas Marčai išlipti. 

Ji užsivertė ant nugaros ryšelį, prisirišo ir vėl prisėdo. 

Daug ką pergalvojo ji apie savo gyvenimą ir dabar tarė išsigandu- 
siu, nuolankiu, grynai moterišku balsu: 

— Ak Fabijanai! Gaila, kad tu man tada neišsukai rankos... Jeigu 
tada nebūtum išėjęs dievai žino kur, movęs kepurę ant galvos ir 
užsimetęs ant pečių sermėgą,— nebūčiau aš šiandien nevykusi Pištos 
Forižo pati... Tau nebūtų reikėję nuo manęs bėgti į karčemą... Bet tu, 
Fabijanai, nemylėjai manęs taip, kaip aš tave. Ir palikai manel.. 

Vyriškis klausėsi suakmenėjęs. Tarsi kas būtų ant jo vilkęs svetimą 
drabužį, tegu ir platų, bet vis dėlto ne jo, ir gana. Kaip čia dabar atsi- 
tiko? 

Jis ilgai žiūrėjo į savo pypkę, paskui staiga pakėlė akis į pašnekovę. 
Baisiausiai nustebo, kad priešais sėdi ne graži valiūkė mergina raudona 
skarele, o nuleidusi galvą, išdžiūvusi, raukšlėta senė. 

Traukinys sustojo. 

— Sudie, Fabijanai! — tarė moteris. 

— Sudie, Marča! — atsakė vyriškis. 
Ir niekas iš šalies nebūtų pagalvojęs, kad šitaip atsisveikina žmonės, 
kadaise buvę tokie artimi. 

Abi merginos ravėjo kartu nuo paties ryto. 

Sunkus darbas jas suartino, tarp jų užsimezgė lyg ir draugystė. Jos 
visai užsimiršo, tikriau, joms atrodė visai natūralu, kad viena iš 
jų — didelio ūkininko duktė ir ravi tik iš užgaidos, o antroji — vargšė, 
dirba dėl duonos kąsnio. 

Jos jau buvo baigusios savo lysves ir gal dešimtą kartą grįžo prie 
šalikelės, nuo kur vėl pradėdavo ravėti. 

— Oi, strėnas, oi, visus kaulus gelia! — sudejavo ūkininko duktė, 
kai abi stabtelėjo kiek atsikvėpti. 

Ji abiem delnais ėmė trinti strėnas, įskaudusias nuo ilgo lanksty- 
mosi. 

— Reikia patepti! — tyliai susijuokė antroji ir išsitiesė kaip nen- 
drelė; pažiūrėjęs net nepagalvosi, kad ji tik ką lankstė nugarą. Ją juo- 
kino toji lepūnėlė, kuri vos vos paravėjusi jau dešimtą valandą buvo 
leisgyvė. 
rė.— Taip jau reikia juos žiūrėti, kad rankos kojos tirpsta. Tik paliesi 
kauptuku, ir nebėr daigų! 

— Kopūstai lepūs kaip panelės, — šyptelėjo Eržė. 

— Tai mano strėnos lepios! 

— Tu ir pati lepi kaip kopūstas! 

Abi nusijuokė. 

Tolumoj pasigirdo vežimo bildesys, ir jos vienu sykiu grįžtelėjo 
dešinėn, į kaimo pusę, kur tįsojo platus įklonis. 

— Kas čia atvažiuoja? — sukluso Klarė. 

— Pišta Patakis,— atsakė Eržė lyg niekur nieko. 

— Kaip lengvai tu jį atpažinai! 

— Mes pažįstami. 

Ir tarsi koks šešėlis būtų šmėstelėjęs tarp jųdviejų: mat pastaruoju 
metu Pišta Patakis labai jau lakstė paskui Klarę. Dabar ši net paraudo. 
Skubiai išsirinko lysvę ir puolė ravėti, kad vaikinas neužtiktų jos prie 
šalikelės. 

Ji dar porą sykių sudejavo iš skausmo, nes dabar strėnas gėlė jau 
vien dėl to, kad reikėjo vėl lankstytis, o jai buvo dingęs bet koks noras 
ir juokauti, ir šnekučiuotis. 

Merginos dirbo. 

Tarp kopūstų lysvių kerojo tankios žemos piktžolės; jos dar nebuvo 
labai pakenkusios, bet ploni kopūstų daigeliai stiebėsi baugščiai, lėtai, 
nedrįsdami stoti į kovą su stambiastiebėmis žolėmis, su jaunomis, bet 
jau sustorėjusiomis glindėmis, greitai lapojančiomis maudomis, suma- 
niai besislapstančiomis laibastiebėmis portulakomis ir visokiais kito- 
kiais priešais atklydėliais, kurie čia, kopūstų lauke, jaučiasi kaip namie, 
ir kol žmogus suspės atkreipti į juos akį, jie žudyte žudys brangius 
daigelius, grakščiai skleidžiančius savo standžius rasotus lapus. 

Klarika yrėsi pirmoji. Ji šeimininkė, ji pirmutinė. 

Bet neilgam: jai vėl prireikė pailsėti. Atsitiesė ir pasirėmė į kaup- 
tuką. 

— Ak, dieve mano, kaip aš pasenau,— sudejavo ji. 

— Tu, Klare, niekad nepasensi. 

— Kodėl? 

— Todėl, kad jau dešimtą valandą tau gelia strėnas nuo darbo. 

— Kaip tik todėl greičiau ir pasensiu! 

— Ne. Kas nepajėgia, tas neina ravėti, o kas neravi, niekad ne- 
pasensta,— postringavo Eržė. 

Ūkininkaitė nusijuokė, ir jos visas stuomuo sulingavo kaip rožės 
stiebas. 

Atsitiesė ir Eržė. Jos veidas irgi buvo raudonas, bet ant jo nemar- 
gavo baltos dėmės, kaip ant obels lapelių ar Klarės skruostų, o buvo 
lygus, rausvas, įdegęs saulėje kaip ir jos rankos, kaklas, pečiai ligi pat 
marškinių iškirptės. 

Ji iš karto užsiėmė keturias lysves, ir Klarė nesipriešino: tegu 
samdinės miklios rankos nudirbs ir jos darbą. 

Netrukus vežimas buvo čia. Eržė dar sparčiau ėmė ravėti. Ji neno- 
rėjo leistis su vaikinu į jokias šnekas. Anokia čia garbė neturtingų tėvų 
sūnui, užuot ieškojus sau į porą tinkamos, darbščios merginos, lakstyti 
paskui didelio ūkininko dukterį. Eržė piktai prisimerkė ir sukosi kaip 
mašina. 

Ir kai Pišta Patakis tyliai girgždančiu vežimu privažiavo jau visai 
arti, kaip tik jai pirmajai ir sušuko: 

— Erže, aš tavęs nesamdyčiau! 

Mergina pasijuto pažeminta. Aišku, todėl ją pirmą ir pašnekino, 

kad su ja galima laisvai jaustis. Juk ji neturtėlė. Tokia kaip ir jis pats... 

Nenorėdama jam pratarti nė žodžio, Eržė sukando dantis. 

— Nelepini tu panelės! — dar pridūrė Pišta. 

— O, velniai jus griebtų, — nusijuokė ūkininkaitė,— kodėl aš 
turėčiau būti panelė? 

— Juk tavo rankose — skėtis! 

— Kurgi ne! — nusijuokė mergina ir kilstelėjo kauptuką aukš- 
tyn.— Būtų geriau, kad jūs pats čia ateitumėt ir užstotumėt mus nuo 
saulės, kol dirbsime. 

— Šešėlyje gera voliotis, o ne dirbti, — įsiterpė Eržė. 

— Hm, o aš jau buvau bešokąs nuo vežimo, — pajuokavo vaikinas. 

Pora sarčių patraukė vežimą tolyn, o Pišta, dar kartą atsigręžęs, 
sušuko: 

— Vai dievulėliau, kaip aš tą liucerną sukrausiu! Bent tu, Erže, 
ateitum padėti — laiko, matau, turi į valias. Klarės jau ir kviesti ne- 
drįstu! 

— O aš ir ateičiau! 

— Viešpatėliau palaimink! 

— Taip man reikia tos pagalbos, kaip nugarai botago. 

— Aš dar uždrožčiau ir šituo kauptuku! Gerai? 

— Pamėgink!.. 

Juokdamiesi jie žvelgė vienas į kitą, o Eržė iš pykčio virte virė. 
Jau labai nepadori jai pasirodė šita ilga šneka. Iš karto matyti, kas per 
paukštis toji panelė. Strėnos pailso, bet liežuvis nė kiek... Argi tinka 
va šitaip šūkauti vaikiui pavymui? 

Ji dar labiau palinko ir kapojo, kapojo žemę, kiek tik turėjo jėgų. 

Klarė dar ilgai, kol girdėjo vaikiną švilpaujant, niekaip negalėjo 
nustygti ir, nutaisiusi rūgščią miną, atsliūkino prie Eržės. 

— Na, leisk ir man... Jau geriau pasidarė... Nulaikysiu tą kaup- 
tuką! 

Ji užsiėmė dvi pirmąsias lysves, ir abi tylėdamos dirbo toliau. 

— Jis geras vaikinas!..— staiga tyliai ir nuoširdžiai tarė Eržė. 

Klarė suprunkštė. 

— Toks kaip ir visi. 

— Ne toks... Jis šaunuolis... Tokių mažai... Negeria, nerūko! 
Pinigų nešvaisto. 

Ji samprotavo praktiškai kaip ir visos neturtingos moterys, kurioms 
viskas svarbu ir kurios skundžiasi netgi tada, kai namie, rodos, nieko 
netrūksta. 

— Jis tykus žmogus, — toliau dėstė vienodu, monotonišku balsu, — 
bet darbininkas. Jam daug nereikia. Per praėjusį pobūvį irgi veltui 
kreicerio neišmetė, mokėjo tik ten, kur reikėjo. Už įėjimą. 

— Ir muzikantams nedavė? 

— Davė keturis kreicerius, kad liežuviais nemaltų. Tiesiai į kepurę 
įmetė. Kiti galėjo galvoti visaip — kad ir dvidešimt nepagailėjo. 

Ūkininkaitė pasijuto įžeista. Kažko ji negalėjo suprasti. Ne, čia ne 
kavalierius. Jos nosis tarytum staiga užuodė skurdo kvapą. 

— (Geras jis žmogus. Ir žmonai bus geras. Ir motina rūpinasi. O 
juk švaistūnė ji: kai tik pabosta pupienė, tuojau ir išpila į pamazgas. 
Sūnus ne kartą dėl to ją yra baręs... Bet jai ničnieko negaila. Ir tingi 
kasdien virti. 

Klarė nustebo. Kaupė kopūstus lėtai lėtai, tarsi sapnuodama. Eržė 
su kiekvienu kauptuko smūgiu lipo jai ant kulnų. Ir skubėjo kalbėti. 

— Todėl jis visko ir turi. Ir žemės. Penkis holdus?. Nuo tėvo 
liko, tai dabar jis šeimininkauja. O kai ves, sau pasiims. Kažkuriai 
vis dėlto klius tokia laimė. 

Jos vėl patylėjo. Paskui ūkininkaitė prabilo: 

— Penkis holdus! Vien tiktai mūsų sodas penki holdai! 

Tačiau Eržė nesiklausydama varė toliau: 

— Matyt, karštai meldėsi dievui toji, kuri jam teks. Bet juk jis ir 
vertas geros Žmonos: darbščios, tokios, kuri mokėtų tvarkytis, skalbti 
ir virti. Ir kad žinotų, kokia turi būti neturtingo vyro žmona. Kad nei 
per daug, nei per mažai... Juk jis vis dėlto ne elgeta. Turi namą, že- 
mės... Vadinas, ir namie viskas turi būti kaip reikiant. 

Šitaip Eržė kalbėjo tyčia, gerai žinodama, kad jos žodžiai — dūris 
Klarei į širdį. 

Klarė tai suprato iš Eržės balso ir visa paraudo iš gėdos: nejaugi 
šita samdinė galvoja, kad ji tekėsianti už Pištos! Ji susijaudino ir įširdo. 
Net nepamatė, kaip nukirto kopūsto daigą ir užmynė. 

Eržė vis šnekėjo: 

— O merginos dėl jo kraustosi iš proto... mat liežuvėlį turi neblogą. 
Juokauti jis su jomis juokauja, bet kurią vesti — dar pažiūrės... Ir kai 
kurioms kitoms būtų ne pro šalį pirma pagalvoti, o paskui sukti vaiki- 
nui galvą vien dėl to, kad jo gražūs ūsai. 

— Tu geriau žiūrėk savo kauptuko! — užriko ant jos Klarė. 

Eržė išsigandusi pamatė, jog kauptuku išvertė daigą. Pirmą daigą 
per visą dieną. Pasilenkė ir vėl jį pasodino. 

Jos be žodžių lenktyniaudamos dirbo toliau. 

Saulė vis labiau kepino. Klarė stabtelėjo, nusivilko baltą liemenę 
raudonais taškeliais, numetė ant žemės ir liko vienmarškinė. 

Netrukus abi baigė savo lysves. Net neatsikvėpusios apsisuko ir 
ėmėsi naujų. 

Karštis tiesiog svilinte svilino. Saulės spinduliai skverbėsi po 
marškiniais, vis labiau degindami odą ir apnuogintą merginos kaklą. 

Staiga Klarė metė kauptuką ir grįžo pasiimti liemenės. Kai tik 
pamatė taškuotą liemenę, jai šovė į galvą viena mintis. Juk tas vaikinas 
rauplėtas! Visas veidas nurupęs! 

Vilkdamasi liemenę, Klarė atsigręžė į Eržę ir pašaipiai šūkrelėjo: 

— Bet jis rauplėtas! Rauplys! 

Eržė sutriko. Ji ir pati kažką buvo pastebėjusi, bet tiksliai negalėjo 
pasakyti ką. 

Kad ir kaip bandė įsivaizduoti jo veidą, raupų nematė, ir tiek. 
Tačiau staiga atsiminė, kad seniai, dar mokykloje, kai jie laidojo savo 
senąjį mokytoją, Pištos Patakio nebuvo, nes sirgo vėjaraupiais... 
Galimas daiktas, kad ir rauplėtas... bet tiktai truputį, truputėlį... 

— Tų raupų visai nematyti! — griežtai tarė Eržė. 

— Nematyti? — nusijuokė Klarė.— Va kokie raupai! — ir paro- 
dė iškėlusi smiliaus nagą. 

Ji vėl smagiai nusikvatojo. 

Jos žodžiai kaip aštrus peilis smigo Eržei į širdį. 

— Vis dėlto kai kurioms jis geras ir toks, ar ne? — kandžiai 
atrėžė samdinė. 

Klarė šokte pašoko: 

— Ką?.. Tai samdinėms taip atrodo? Manai, kad man ir rauplė- 
tas tiks? 

— Kuris gražesnis — tiks! Pasiimsite sau! O vargšei merginai, 
jūsų manymu, bus geras ir koks išsigimėlis. 

Klarė įsirėmė rankas į šonus. Eržė, taip pat pasirengusi mūšiui, 
su kauptuku rankoje, įsmeigė į ją veriantį žvilgsnį. 

Kurį laiką jos varstė akimis viena kitą nuo galvos ligi kojų. 

Paskui ūkininkaitė patraukė pečiais. 

— Dėl rauplio aš nė piršto nepajudinsiu... Lėk paskui jį, nė ne- 
mėginsiu jo paveržti. 

— O man jis visai nerūpi... 

— Matau! 

— Prastai matai! 

Samdinė pasilenkė ir vėl kibo į darbą. 

O panelė pasitaisė palaidinukę, papurtė sijono klostes, kad geriau 
kristų, suglostė liemenės raukšles ir ranka atmetė trumpus plaukus 
nuo kaktos. Paskui apsisuko ir nuėjo prie krūmelio, kur buvo palikusi 
ištiestą geltoną skarelę. Kruopščiai, koketiškai ją užsirišo. 

Ir visai nepamatė, kad eidama bateliais išmynė visą taką per liaunus 
kopūstų daigelius. 

Vos tik ji spėjo susiruošti namo, vėl atriedėjo Pišta su liucernos 
vežimu. Jis sustabdė arklius, lyg kas būtų nutikę jo vežimui... 

— Klarika, kurgi tu? 

— Kur akys veda. 

— Geriau kur arklys veža. Sėskis... 

Klarė aikštingai atsigręžė. Vaikinas vėl jai šūktelėjo: 

— O ant liucernos visai neblogai! Kaip karietoje. Na, Klariška! 

Klarė pasipūtusi, kupina neapykantos žvelgė jam į veidą. Jos 
žvilgsnis pasakė daugiau nei patys žodžiai: 

— Keliaukite sau pas tokias kaip ir jūs pats. Atsirado mat keturių 
kreicerių kavalierius... Va ten — mergiotė, ją ir pasišaukite! Jai tiks 
ir rauplys!.. Ir būsite pats gražiausias! 

Ji taip greitai patraukė pirmyn, kad tik sijonas suplevėsavo; ko 
skubiausiai aplenkė vežimą, perėjo į kitą kelio pusę ir pasuko takeliu 
per kviečius. 

O vaikinas žiūrėjo žiūrėjo iš paskos pasipūtusiai povei, kuri lyg 
aštriu peiliu nurėžė visas jo viltis. 

Jis matė, kaip pro žalius kviečius šmėžuoja jos mėlynas sijonas, 
kaip žvilga saulėje geltona skarelė ir kaip ji tolsta, dingsta tarsi sapnas 
prieš aušrą, kuris taip gražiai ir taip lengvai išsisklaido... 

Pagaliau Pišta atsigręžė į kopūstų lauką. 

Kad ir kaip lėtai dirbo Eržė, dabar ji buvo jau visai arti. 

Vaikinas sėdėjo vežime susigūžęs ir ilgai žvelgė į grakščią, vikrią 
merginą, į jos sveiką, stiprų kūną... Jis tol žiūrėjo, tol žiūrėjo, kol ji 
pati visai prisiartino. Prie pat kelio mergina atsitiesė. 

— Klausyk, Erže... 

„Jos veidas, rankos ir kaklas degte degė... Buvo karšta. O akyse 
blizgėjo ašaros. 

— Kur nuėjo Klarė? 

— Kur? — gūužtelėjo pečiais Eržė.— Nusipurtė dulkes ir nuėjo. 
Lyg šitas va kopūstas, kuris staiga ištrauktų šaknis iš Žemės ir leistųsi 
bėgti iš lauko, nes jam negera čia, tarp piktžolių... 

Vaikinas nelabai tesuvokė tą jos šneką. Tiktai jo akys taip ir įsmigo 

į merginą, kurią labai gerai pažinojo, juk visą laiką buvo greta, nuo 
pat vaikystės, bet ligi šiol jam ir į galvą nebuvo atėję, kad... 

Staiga mergina kilstelėjo galvą ir įdėmiai, smalsiai pažvelgė vaiki- 
nui į veidą. Spoksojo į jį įsmeigusi akis, o paskui šyptelėjusi vėl jas 
panarino. 

Vaikinas suprato, kad ji norėjo įsitikinti, ar jis iš tikrųjų rauplėtas. 
Jis nuraudo iki ausų — tamsoką veidą išpylė iš vidaus kylantis karštis. 

— O tu rauplėto ar nesibaidai? — tyliai paklausė jis. 

Mergina prajuko gundančiu, prislopintu juoku. Net jos krūtinė 
po aptemptais marškiniais kilnojosi. 

Susijuokė ir vaikinas. Jo balti dantys sužvilgo kaip vilko. 

— Na, palauk tu, volunge! Juk aš nežinojau... Ir iš kur galėjau 
žinoti, kad tu... myli rauplėtus! 

Mergina garsiai nusikvatojo, ir jos skruostu nuriedėjo ašarėlė. 

Ji nusisuko, norėjo nueiti, bet negalėjo. Taip ir stovėjo nugara į 
Pištą, nuleidusi galvą. 

Vaikinas laimingas žiūrėjo į merginą, į šitą mielą būtybę, jau su- 
brendusią tapti moterim, ir pagaliau tarė: 

— Dabar man aišku... Girdi... Aišku, nesigraužk! 

Mergina nubėgo. Per visą kopūstų lauką, pakeliui pasičiupusi ir 
Klarės kauptuką. Ir ėmė ravėti naują lysvę, iš kito galo. 

Vaikinas vis tebežiūrėjo į Eržę. Nusijuokė iš jos, kad nė sykio taip 
ir neatsigręžė. 

— Dabar žinok! — pagrasė jai pirštu, — gali lakstyti kiek tik nori, 
vis tiek būsi mano. 

Ir patenkintas, linksmas truktelėjo vadeles. 

Kai jis buvo nuvažiavęs taip toli, kad nesigirdėjo nė vežimo bilde- 
sio, Eržė pagaliau atsistojo, išsitiesė ir, giliai įkvėpusi oro, pergalingai 
apžvelgė mūšio lauką. 

Ir pilnomis ašarų akimis įsispitrėjo į tą pusę, kur nuriedėjo raup- 
lys... 

Paskui vėl ėmėsi darbo. 

O už jos nusitiesusios ilgos laibų, gležnų, jaunų daigelių eilės 
džiaugėsi išsivadavusios nuo stiprių varžovų, kurie siurbė jų syvus. 
Grakštūs maži augalėliai skleidė savo lapelius tarsi skėčius nuo saulės. 


1911 

KIENO KOKIA LAIMĖ 
Rusų frontas, gruodis 


Keletą dienų buvo ramu, kareiviai būreliais gulinėjo aplink laužus 
ir kepė bulves. Kuopa buvo rezerve ir ilsėjosi. 

Ką tik nusiskutęs raudonskruostis kapitonas vaikštinėjo šalimais 
ir žiūrėjo į savo kareivius. Jis kosčiojo, buvo nelinksmas, paniuręs, 
nes galvojo apie savo jauną žmoną, nuo kurios jau trys mėnesiai nega- 
vo laiškų. Kur ji dabar iš tikrųjų? Jis pats geidavo, kad pusmetį pabūtų 
pas jo tėvus, ir dabar susirūpinęs galvojo — kaip ten jai, ar gerai, ar 
sugyvena... Jam nedavė ramybės ir jo silpni plaučiai, atsinaujino 
senas kataras, vakarais vėl mušė prakaitas ir kilo temperatūra... Kur 
dabar Meranas, kur Arkas... Pulkininkas už kažką ant jo užsisėdęs, 
visada jį siunčia į didžiausią pavojų... Ech, visas šitas gyvenimas supu- 
vusio skatiko nevertas. Žmogus tik suki ratą apie savo lemtį, ir tiek... 

Staiga jis pastebėjo kareivį, kuris stovėjo pasirėmęs ant šautuvo, 
kaip paprastai stovi piemuo prie išsisklaidžiusios bandos. 

— O jus kokios bėdos spaudžia? — užšnekino jį kapitonas. 

Pėstininkas dirstelėjo išsiblaškęs, bet, pamatęs priešais save vadą, 
kiek pasitempė. 

— Leiskite pranešti, ponas kapitone, bėdų turiu į valias. 

Keletą akimirkų kapitonas žiūrėjo, žiūrėjo jam į veidą, o paskui 
nusijuokė. 

— Tai jūs dar nelaimingas, dar skundžiatės?.. Ir nė kiek nesi- 
džiaugiate, kad po tiek atakų, kiek atlaikėme, dar esate čia?! Visą mūsų 
kuopą velniai nujojo, o jūs čia, tik amžinai surūgęs — tą jūsų snukį 
gerai įsiminiau. Taigi nepasakokit man čia pasakėlių, kad bėdų turite 
į valias... 

Kapitonas buvo vengras, bet dar vaikystėje pateko į karo mokyklą, 
todėl jo vengriška kalba dar ir dabar skambėjo kažkaip neįprastai. 

Kareivis nunarino galvą, o paskui suburbėjo: 

— O kaip čia gali jaustis, ponas kapitone, kaip jaustis, kai iš namų 
rašo, kad žmona paliko mano tėvus. 

Kapitonas beveik išsigandęs sužiuro į jį, paskui staiga nervingai 
susijuokė. 

— Dar džiaukitės, kad rašo, kad bent šį tą žinote! O man nieko 
nerašo, jau trys mėnesiai, kai nuo žmonos nė žodžio negaunu. 

— Na, jau man,— atsakė kareivis, — geriau būtų išvis nieko ne- 

gauti, bet aš, ponas kapitone, neturiu laimės, mane bloga žinia suras 
visur, net ir staro oloje... 

— O kodėl žmona paliko uošvius? 

— Taigi kad...— nenoriai prašneko kareivis, — mano tėvas ją 
prilupo. 

— Šit kaip!.. Už ką? 

Vaikinas užsikirto, nenorėjo pasakoti, bet ir meluoti negalėjo. 

— Už tai, kad ji išpylė rėčką, — galiausiai, spausdamas kiekvieną 
žodį, atsakė jis. 

— Ir tėvas už tai ją prilupo? 

— Aha. 

— O kas buvo toje rėčkoje, kad taip jau jiems pagailo? 

— Pamazgos. 

— Pamazgos?.. Turbūt paršiukui? 

— Aha. 

— Ir jis už tai ją primušė? 

— Aha. 

— Kuo? 

— Lazda. Ir dar taip, kad paskui ji dvi savaites iš lovos nesikėlė. 

— Na ir žvėris tas jūsų tėvas! 

— Ne! 

— Ne?.. Tada jūs pats žvėris, jei laikote tėvo pusę prieš žmoną! 

— Ne-e-e! 

Kapitonas žiūrėjo išplėtęs akis: priešais jį stovėjo Žmogus, kokias 
dvi ar tris savaites nesiskutęs ir nesiprausęs, nukoręs galvą, nusiminęs, 
tik įsispoksojęs į vieną tašką, ant galvos užsimaukšlinęs kepurę su 
persuktu snapu, kaip įprasta seniems kareiviams, traukiantiems iš 
vieno mūšio į kitą, kai tenka užmigti purve, o pabusti vandeny. 

— Tai kaip ten buvo su tom pamazgom?..— vėl ėmė klausinėti 
kapitonas.— Matyt, ji jas išliejo ne paršiukui. 

— Ne. 

— Aha, aš jau imu kai ką suprasti. Tiesiog paėmė ir išliejo. 

— Taip. 

— O, kad jūs sutrūktumėt! Tai taip, tai ne! Sakykit pagaliau, kurgi 
jas išliejo? 

— Taigi... mano mamai ant galvos...— vos girdimai atsakė ka- 
reivis. 

Kapitonas iš pradžių išpūtė akis, paskui, užmiršęs ir karą, ir viską 
pasaulyje, prapliupo kvatoti. 

— Na, dabar tai jau man aišku. 

Jis nusisuko, kad sulaikytų juoką, — toks juokingas, toks paikas 
jam atrodė šitas vaikinas, taip baisiai pritrenktas kvailių kvailiausios 
istorijos; kareivis, kuris ir po trisdešimties mūšių liko gyvas ir sveikas, 
šitaip susikrimtęs ir susigraužęs dėl to, kad ten, namie, dvi bobos laistosi 
pamazgomis... 

— O dėl ko, sakykite, ji jas išliejo? 

— Dėl batų. 

— Dėl batų? 

— Taip. 

— Betgi kalbėkite, dėl dievo meilės! Vąšiuku reikia iš jūsų traukti 
kiekvieną žodį. Dėl kokių batų? 

— Dėl mano. 

Kapitonas norėjo nutaisyti griežtą miną, bet, žvilgtelėjęs į tą 
nelaimingą verksnį, vėl ėmė juoktis. 

— Kuo jūs vardu? 

— Ik melde gehorzam*, Janošas Bušas. 

— Tai klausykite, Janošai Bušai, jei jūs kaip reikiant visko nepa- 
pasakosite, aš jus taip pastatysiu prie stulpo, kaip dar nesate matęs. 

— Klausau. 

— Na, tai kaipgi ten buvo? 

— Taip. 

— Kaip? 

— Kaip jau sakiau. 

— Taigi kad jūs, mielasis žmogau, nieko nepasakojate! 

— Ne. 

— O kodėl? 

— Tai kad, ponas kapitone, tiktai vienas dievas matė, kaip ten 
buvo, aš gi nieko nežinau. 

— Bet juk jūs sakote, kad viskas išėjo dėl batų. 

— Taip. 

— Kokie ten batai? 

— Už šešiolika pengių. 

— Ne to aš klausiu, neišmanėli... Kuo čia dėti, sakau, tie batai? 
Kaip jos dėl jų susipešė? 

— O taip, kaip ir būna tarp bobų... Susikibo, ir viskas... Aš, leiskite 
pranešti, buvau parašęs namo, kad atsiųstų man batus, nes šitie jau 


* Leiskite pranešti (dark. vok.). 

valgyt prašo. Mama jau buvo besiunčianti, tačiau žmona suabejojo: 
nueis jie iki manęs ar ne? Juk iš tikrųjų žmogus nežinai: nueis ar ne- 
nueis... Po teisybei, už juos užmokėta tik šešiolika pengių, bet mano 
žmona buvo Niredhazoje ir turguj matė, kad ten batų pora dabar — 
jau visa šešiasdešimt! Ir jie perpus prastesni už mano. Kai pagalvoji, 
tai iš tikrųjų: nueis jie ar nenueis, o nuostolis vis tiek bus... Ir motina 
jai užkepė: kas tau darbo, girdi, dėl tų batų, jie pirkti iš Bušų pinigų. 
Žmona, aišku, stojo piestu, nes kraitį ji atsinešė kaip reikiant — drobi- 
nių baltinių, patalynės, viską, kaip pas mus įprasta, dar žemės gerą 
valaką... O jei ir nenueis, pasakė jai mama, tai tu, širdele, irgi neverk, 
Bušai dėl to nenusigyvens, o Ištvano Hidego duktė, ji tai žinanti, — 
jos sūnui net utėlės iš savo kraičio neduos... 

— Aha, aišku. Tada ji ir išliejo pamazgas ant senės... 

— Ne, ne tada. Tik po to, kai mama spjovė jai į akis. 

— Net ir taip buvo? 

— Aha. Žmona metė batus motinai po kojų ir... Na, tada mama 
ir spjovė. 

— (O žmona — už rėčkos ir... 

— Taip. 

Kapitonas juokėsi ir lingavo galvą. 

— Tai katra iš jų, Janošai, buvo teisi? 

— Leiskite pranešti, ponas kapitone, kad, mano galva, žmonos 
teisybė, nes iš tikrųjų: arba nueis, arba ne. Bet, kita vertus, nepasaky- 
čiau, kad ir mama kalta, nes juk mūsų batai va kokie! 

Ir jis iškėlė koją. 

Kapitonas pasibaisėjo. Batas, jau visai išsižiojęs, prie kojos buvo 
pririštas virvele. 

— Tai žioplys! Ko gi nepaprašėte naujų batų! 

— Aš nemoku prašyti. 

— Jūs pats save žudote! Negi dar man reikės rūpintis jūsų kojo- 
mis? Juk peršalsite, po velniais! 

— Man jau vis vien, šiaip ar taip, aš nebeilgai vaikščiosiu ant šios 
žemės. Žmona tai žino, todėl jos ir teisybė. Man jau vis vien... Plaučių 
neturiu. Dvejus metus nesveikavau, šakių mėšlo pakelti neįstengiau. 

— O tai kaip paėmė į kareivius? 

— Taigi čia jau būtina... 

Kapitonas buvo sujaudintas. 

— Na, eime, gausite naujus batus... O kaip man dar jums padėti? 
Kad bent kiek palengvinčiau gyvenimą!.. Ar virti mokate? 

Kareivis patraukė pečiais ir nusišypsojo. 

— Na, virti tai jau moku, ir dar kaip! Visada stovėdavau šalia 
mamos prie puodo... Užtai ji manęs ir gailisi! 

— Na, matote, o jūs ir apie tai nė žodžio? Juk į virtuvę dažnai 
siunčiam tokius, kurie apie virimą neišmano nieko!.. 

— Kad jau aš, ponas kapitone, toks žmogus, visai neturiu laimės... 
Štai mano svainiai, sakysim, kokie jie laimingi: visi namie, visi krūvoj 
kaip galvijai žarde, nė į pėstininkus, nė į puolimą nereikia. O aš jau, 
kaip suskaičiavau, dvidešimt devynis mūšius atlaikiau... 

— Na, tik nenusiminkite, dabar būsite prie katilo. Pagaliau, Ja- 
nošai, ir jūs gerai gyvensite... 

— Klausau. 

Kitą dieną, kai jis, apsiavęs naujais batais, naujoje tarnyboje kaip 
tik rengėsi pilstyti pirmą savo išvirtą guliašą, ore sušvilpė šrapnelis ir 
sprogdamas pataikė tiesiai į lauko virtuvę. 

Niekas iš stovėjusiųjų prie katilo nenukentėjo, tiktai Janošas par- 
kniubo — į jį susmigo sauja skeveldrų. 

— Po velniais! — nusikeikė kapitonas.— Iš tikrųjų nesiseka! Bet 
jam, nelaimingajam, taip dar geriau... Dabar mano eilė. 

Jis užsikosėjo ir burnoje pajuto kraują. 

— A,— nudžiugo kapitonas, — ėmė kraujuoti plaučiai. Dabar 
mane tikrai išsiųs namo. 


1915 


ŽUŽANA KLAGENFURTE 


Žužana traukė pirmyn po vokiškais medžiais, nedirsčiodama nė 
į kairę, nė į dešinę. Ėjo gerokai susimąsčiusi, beveik bėgte bėgo, lyg 
bijodama pražiopsoti kažką svarbaus... Bet staiga sumišusi stabtelėjo 
ir ėmė neramiai dairytis — nejaugi ji taip ir neras tų husarų karei- 
vinių? 

Ji baimingai žvalgėsi aplinkui kaip šunytis, atsilikęs nuo vežimo 
svetimame kaime. Priešais ėjo vokietis su šalmu ant galvos. Žužana, 
nedrįsdama pakelti akių, tiktai atkišo jam raštelį. Ponas perskaitė ir, 
įdėmiai nužvelgęs atvykėlę, prašneko: 

— Tai jūs, mieloji, iš Budapešto? 

Merginai širdis apmirė, išgirdus kalbant vengriškai. Ji amo neteko 
ir tik spoksojo į vokietį, mirksėdama mažom akutėm ir iš nuostabos 
pražiojusi plačią burną. 

— Tai kas gi naujo Budapešte? Aš irgi vengras! 

— Oi, jūsų prakilnybe,— atsakė Žužana,— kaipgi čia teikėtės 
atsidurti? Oi viešpatie, ir kas gi čia per vieta, kad niekas žmoniškos 
šnekos nemoka? Tiktai kvarkia kažką per gerklę, bet ir susišneka... Gal 
būtumėt toks malonus, parodytumėt, kur husarų kareivinės? 

— Tai jūs jaunamartė, pas savo vyrą? 

Žužanai kraujas plūstelėjo į veidą, net kvapą užėmė. 

— Aha, pas vyrą, — šiaip ne taip išspaudė žodžius — sumeluoti 
savo krašto žmogui vis dėlto nelengva. 

Ir nusuko akis į šalį, nes buvo pilnos ašarų. 

— Taigi, vaikeli, eikite tiesiai toliau, — aiškino ponas, gana prie- 
lankiai nužvelgdamas vengrę jaunamartę, — kol prieisite tiltelį. Prie 
upelio pamatysite vengrų husarus, jie ten maudo arklius. 

— Telaimina jus dievas, jūsų prakilnybe,— padėkojo Žužana ir 
leidosi pirmyn taip greitai, kad, rodės, marga peteliškė skrenda; ji bėgo 
neatsikvėpdama, nes labai jau spaudė širdį, tiesiog deginte degino. 
Nuo to laiko, kai ji pasakė vengrui, ir dar vengriškai, kad ieškanti 
savo vyro, pati buvo kaip nesava. O gal to vaikino jau ir nebėra? 
Gal jį jau pasičiupo kokia vokietė?.. Visi vyrai niekšai... Viešpatie 
dieve, ir kam ji čia atvažiavo, kam davė progą iš savęs pasijuokti!.. 
Juk ji jam siuntė telegramą, dar iš Budapešto, o į stotį jis vis dėlto ne- 
atėjo. Ak, geriau būtų visai nevažiavusi!.. 

Nuo tiltelio ji tuoj pamatė husarus: visi buvo raudonomis kelnėmis 
ir maudė arklius upelyje. 

Žužana nusileido žemyn ir užšnekino pirmą sutiktą kareivį: 

— Sakykite, mielasis, kur čia rasti Šandorą Emberą? 

Husaras pakėlė galvą, iš nustebimo išsižiojo, išvertė akis ir kad 
suriks: 

— Ei vaikinai, eikšekit! Jaunamartė iš Vengrijos! 

Husarai subėgo lyg paršiukai, šeimininkei rėtyje pakračius kuku- 
rūzus... Ir pakilo klegesys, juokas, blevyzgos — labai jau visi apsi- 
džiaugė. Spoksojo į Žužaną, klausinėjo, uostinėjo, kad net dantys 
blizgėjo kaip cukrus. Paskui, prisižiūrėję į valias, atsiminė ir tai, ko ji 
ieškojo. 

— Šandoras Emberas?.. Kas pažįsta Šandorą Emberą? 

— Bėkite pašaukti poną vachmistrą, jis tikrai turėtų pažinti! 

Prisistatė vachmistras dideliausiais ūsais. Ir jis ištirpo — niekaip 

— Nepažįstu tokio. Šandoras Emberas? Niekad negirdėjau. 

Žužanai apmirė širdis. Tai kam gi ji išleido tiek daug pinigų? Vien 
kelias — aštuoni forintai, paskui kitos išlaidos — dar du. Apgavo 
niekšas, jo čia nėra — pabėgo nuo jos. Jeigu jis čia būtų ir tarnautų 
husaru, vachmistras tikrai pažintų. 

— Tik jūs, mieloji, nesijaudinkite. Čia yra dar vienos kareivinės, 
jose taip pat husarai, tikriausiai ten ir bus. 

— O kaip man tas kareivines surasti? 

— Būrininke Makošai, nuveskite jaunamartę! 

Būrininkas Makošas išėjo į priekį ir timptelėjo žemyn marškinius, 
nes šitą šiltą rudens rytą jis kaip ir visi buvo vienmarškinis. Greitais 
žingsniais abu su Žužana jie patraukė prie kareivinių. 

Bet Žužanai suspaudė širdį: viešpatėliau, kas gi bus, jei jo ir ten 
neras... Kareivis tiktai žvilgčiojo į ją, netardamas nė žodžio, — matyt, 
būta ne itin šnekaus, — o ji irgi tylėjo, galvodama vien apie savo bėdą. 
Žinoma, jau ir tada apgavo, kai rašė: „Ir ką tu sugalvojai, angelėli! 
Kaip galima čia važiuoti, mieliausioji mano, kai vien tik geležinkelio 
bilietas kainuoja šešiolika pengių forintų...“ O kai ji pasiteiravo vie- 
ną pažįstamą geležinkelietį, tai pasirodė, kad viso labo tik šešiolika 
kronų. Aišku, šitas sukčius taip rašė tik dėl to, kad jos bijojo, norėjo 
atsikratyti. O dabar toji bėda ir atslinko. Nė vienas vyras į mergą 
nespjauna — turbūt jau ir šitą kokia pasigavo; tada ji, Žužana, galės 
sau traukti, kur akys veda... Juo labiau kad Šandoras dar ir sūnus 
garsaus turtuolio, kuriam spaudžia ranką patsai komiteto galva. Visus 
kitus sūnus tėvas išmokslino, tiktai šitas vienas iš pat mažens buvo 
plevėsa, nenorėjo mokytis... į šaltkalvius nuėjo... 

— Sukim čia! — pašaukė būrininkas Makošas. 

Žužana tylėdama nusekė paskui. Viskas buvo niekšybė jau iš pat 
pradžių. Apmovė ją ir tada, kai ji tarnavo tokioje geroje vietoje, — 
jis ją iš ten išviliojo. Sykį atėjęs rado verkiančią — su savo ponia buvo 
susipykusi. (Šandoras vaikščiojo pas ją ir anksčiau, bet kažkoks surū- 
gęs, nes ji per daug jam nenuolaidžiavo...) Va tada Šandoras kad 
apsidžiaugė: atseit nėra ko čia jums, Žužana, liūdėti, padirbėjote į 
valias, išsinuomokite, girdi, kambarėlį ir porą savaičių pailsėkite. O 
nuo spalio pirmos rasite sau geresnę vietelę... 

Ir kaip šitas nenaudėlis mokėjo prisigerinti, įkalbėti! Netgi pasisiū- 
lė suieškoti kambarį, jeigu jau ji, vargšė tarnaitė, neturinti laiko. Ir 

lygiai rugsėjo penkioliktą ji atsiėmė savo knygelę, pinigėlius ir išėjo 
nuo gerosios ponios, o šaltkalvis laukė jos apačioje, ir jie abu patraukė 
per miestą į didžiulį svetimą, septyniasdešimt antru numeriu pažymėtą 
namą grafo Halero gatvėje, į ketvirto aukšto šešiasdešimt šeštą butą. 

— Šitaip mes ir vargstam svetimoj šalelėj, — pratarė būrininkas 
Makošas. 

Žužana žvilgtelėjo į jį pro ašaras, ir širdį nusmelkė baimė: o kas 
gi bus toliau? Jos piniginėje telikęs tiktai vienas forintas ir šešiolika 
kreicerių, tai kaip ji parsigaus namo, jei čia neras to Šandoro Embero? 
Ji nusišluostė akis, nusišnypštė nosį. Net ir tada jis apgavo, — mąstė 
Žužana toliau, — kai jie atėjo į tą mažą jo išnuomotą kambarėlį. Staiga 
ji ten pamatė svetimą lagaminą. „O kieno čia tas lagaminas, ponas 
Emberai?“ — paklausė. Bet Šandoras ėmė kažką mikčioti, girdi, tai 
šeimininkės, ši tuoj jį išnešianti. Žužana nedaug tekreipė dėmesio, ir 
jie kalbėjosi toliau. Bet laikas bėgo, ji buvo pavargusi taip kaip ir 
šiandien, jau ir namo vartus uždarė, o jis vis neišeina... Ji jam ir sako: 
"„Oi, Šandorai, argi jūs nenorite miego?..“ Tada Šandoras Emberas 
atsistojo, priėjo prie durų ir, pasakęs, kad norįs, ir netgi labai, jas 
užrakino. „Ką gi jūs darote?“ — sušuko Žužana. „Gerai, Žužana, 
pasakysiu visą teisybę: šitas kambarys — mano, bet nebijok, čia nieko 
baisaus!..“ Kurgi ji galėjo eiti vidurnaktį, dar policininkas būtų sulai- 
kęs... ar šiaip, ar taip skandalas... Tai dėl šito ji turėjo palikti gerąją 
ponią, pas kurią gyveno sau kaip balandėlė... Visur jis apgavo... netgi 
kad paėmė į kareivius — nė žodelio... 

— Na, štai ir kareivinės, — tarė būrininkas Makošas. 

Žužana įkišo galvą pro vartelių groteles; jei tik būtų pamačiusi 
kieme Šandorą Emberą, tuoj pat būtų užmiršusi visas savo nuoskaudas. 
Bet jo niekur nebuvo matyti. Šiaip husarų buvo pilnas kiemas — ir 
uniformuotų, ir išsirengusių, tik su kelnėmis ir marškiniais, — vieni 
sau stoviniavo, kiti vaikė arklius, žodžiu, darė, kas kam patinka. Visi 
ten buvo, tiktai vieno Šandoro Embero trūko. 

Būrininkas Makošas, palikęs Žužaną, nuėjo pirmyn — matyt, 
norėjo pasiklausinėti apie šitą niekšą, ir Žužana neišlaikiusi pravirko. 
Ir kuriems galams ji čia atvažiavo? Ir dar pati, matyt, kažkaip pasikeitė, 
kad visi patikėjo, jog ji Šandoro žmona... 

— Šandorai Emberai! Šandorai Emberai! — išgirdo šaukiant.— 
Kur Šandoras Emberas? Ar nematėt? 

Pasirodė aukštas drimbla vachmistras, vokietis, raudonu veidu, 

trumpais ūsais, prisikabinęs platų ilgą kardą, kuris tabalavo jam prie 
kojų. 

— Šantoras Emperas,— prašneko jis, kraipydamas žodžius, nes 
vengriškai temokėjo vos vos,— dabar išėjai. Žmona... stotis... tele- 
grama... 

Žužanai suvirpo lūpos. Šandoras Emberas, matyt, vis dėlto čia. 
Mano berniukas, mielasis... 

Suklego visos kareivinės — kiekvienas pažinojo Šandorą Emberą. 
Kaip tik dabar išėjęs su Ferencu Šeteru pasitikti žmonos. Bet kaip čia 
buvo, kad jie šitaip apsilenkė... Emberas sakė, kad atvažiuoja žmona, 
girdi, telegramą davusi, kad atvažiuoja. 

Mažoji vengriukė, stovėdama vidury didžiulio kareivinių kiemo, 
dabar taip džiaugėsi, kad jai jau buvo visai vis tiek — sutiko ją Šando- 
ras ar ne, svarbiausia, kad vis dėlto jis atsirado. 

— Kaipgi jūs, mieloji, mus suradote? — viens per kitą ko malo- 
niausiai ją klausinėjo kareiviai. 

— (Oi viešpatie,— atsakinėjo ji,— tokios kelionės nė savo pik- 
čiausiam priešui nelinkėčiau... Niekaip nebūčiau radusi, jeigu tarp 
vokiečių nebūčiau sutikusi gerų žmonių. Oi, kas buvo, kai traukinys 
mane nuvežė ten, kur vengriškai nė žodžio nemokėjo niekas — nė 
keleiviai, nė moterys, nė vaikai, žodžiu — niekas! Bet paskui atsirado 
toksai ponas, gana malonus senas ponas, jam ir parodžiau savo raš- 
telį... 

Ir ji ištraukė popieriuką. Drimbla vachmistras paėmęs perskaitė ir 
viską suprato, nes parašyta buvo jo kalba: „Aš esu Šandoro Embero 
žmona, Žužana Petė, vykstu į Klagenfurtą pas vyrą, kuris tarnauja 
šeštame husarų pulke, ir prašau geruosius žmones parodyti man kelią“. 

— Ir mano laimei,— pasakojo toliau Žužana,— senasis ponas 
irgi važiavo į šitą pusę! Jis, vargšelis, man ir rankom, ir kojom rodė, 
lyg kurčiai, kad irgi važiuojąs čionai, kad sekčiau paskui jį ir išlipčiau 
ten, kur lipsiąs jis pats... Nepaleidau jo iš akių visą mielą naktelę, 
bluosto nesudėjau. Tik staiga paryčiu, privažiavus tokią didelę stotį, 
žiūriu — mano senuko nebėra! Viešpatie Jėzau, išlipo! Ir aš kaip pus- 
protė iššokau iš vagono. 

Husarai iš juoko plojo delnais sau per šlaunis — taip džiaugėsi, 
girdėdami sutrikusios jaunamartės gražią vengrišką šneką. 

— Būčiau prapuolus, tikrai prapuolus, bet senukas mane sučiupo. 
Pamatęs, kad išlipau, atlėkė vargšelis iš paskos ir įtempė atgal į vagoną. 
Kaip jis mane surado, pati nežinau. Sakėsi išlipęs tik alaus išgerti. Vos 

tik mes įšokome, traukinys ėmė ir pajudėjo. O kaip jis, vargšelis, 
norėjo išgerti dar stiklinaitę!.. Dabar per mane jį kankino troškulys... 
Taip aš čia ir atsiradau, per šitokius vargus... 

Ji nusišluostė prakaituotą veidą ir akis; vachmistras galvos linkte- 
lėjimu pasivadino ją į sargybinę ir paprašė sėstis. 

— Na, nieko nėra, niks bėda, neverki, ša! — ramino jis ją.— 
Žmona, aš, nieko...— murmėjo, iš širdies stengdamasis paaiškinti, 
kad juodu su žmona pasiimsią ją pas save ir ji galėsianti čia gyventi 
nors ir trejus metus: kol vyras tarnausiąs, ji padėsianti virtuvėje. 

— Taip, taip...— pritarinėjo Žužana ir, primerkusi mažas akutes, 
įsistebeilijo į grindis; išprotėjo ji ar ką — trejus metus tarnauti už 
dyka! Ir kad pratrūks raudoti: — Oi, jūsų prakilnybe, verčiau jau 
paleiskite Šandorą Emberą, jis žmogelis nedrūtas, šaltkalvis, jo plau- 
čiai pilni geležies ir anglių, kur čia jam kareiviauti! Šviesiausiasis po- 
nas vachmistre, dievas jums atlygins, padarykite taip, kad jis grįžtų 
namo! Aš irgi nepajėgiu dirbti, man visą laiką sukasi galva, kai pasilen- 
kiu — atrodo, visi viduriai išvirs... 

Vachmistrui išvertė jaunamartės žodžius. Drimbla vokietis ėmė 
juoktis, net ligi ašarų; paskui, kilstelėjęs dešinę ranką, plačiu delnu 
paglostė juodus mažosios Žužanos plaukus, — ji jau buvo nusirišusi 
nuo galvos skarelę. 

— Gerai, yra, būti... Neverki, velnias griebia... Ainc mėnesis, 
cvai mėnesis, šlius... Eini namo, vyras, padarysiu viena... 

Žužana, širdyje juokdamasi, pasilenkė prie didelės šlakuotos vokie- 
čio rankos ir, tegu ir bjaurėdamasi, ją pabučiavo. 

Bet kaip tik tuo metu pasirodė Šandoras Emberas su savo draugu- 
žiu Ferencu Šeteru. Jo veidas visas degė, tai Žužana gerai matė, nors 
jos akys ir buvo ašarotos. Ji sukliko ir puolė jam ant kaklo. 

— Žužana Petė! — sušuko vaikinas. 

Džiaugėsi visi, visa sargybinė, visos kareivinės, — džiaugsmu ne- 
sitvėrė, ko gero, ir visas Klagenfurto miestas. 

Žužana pakibo ant lieso, išstypusio husaro kaklo. 

— Na matai, ir atvažiavau pas tave!.. 

Šandoras Emberas, pamatęs, kad visi džiaugiasi kartu su ja, pats 
dar labiau pradžiugo. 

— Bet ir sulysai, brangiausias tu mano,— nesiliovė Žužana,— 
prisikentėjai! Na nebijok, dabar jau nedaug to vargo beliko: ponas 
vachmistras pažadėjo tave paleisti po dviejų mėnesių... Už tai aš jam 
ir ranką pabučiavau. 

Vaikinas visas nutirpo iš laimės. Jis stipriai priglaudė prie savęs 
merginą ir tik dabar suprato, kokia jam teko moteris!.. 

— Na, Žužana, tu nesigailėsi čia atvažiavusi... Bent jau man 
įrodei, kad esi tikra žmona! 

Žužanos akys buvo pilnos ašarų. Taigi Šandoras Emberas pats 
pavadino ją... žmona! 

Ji visa atsitiesė ir patenkinta savimi išdidžiai nusišypsojo. 

Ak, vis dėlto jautė širdis, kad reikia važiuoti... Dabar tos vokietės 
gali sau spoksoti kiek tik nori, dabar jau vyrelio iš jos neatims! 


1915 


JOSŠKA ŠAMUS KIŠAS 


Jie atvyko iš vieno kaimo, kažkur nuo Erdėjo pasienio, ir buvo 
tikri nutrūktgalviai, kaip ir visi sėkejai“. Visada linksmi, visad gerai 
nusiteikę, jie ir rikiuotėje būdavo neišskiriami — stovėdavo greta. 
Neilgai trukus apie juos sužinojo visas pulkas, mat vieno vardas buvo 
kito pavardė: pirmasis vadinosi Šamus Kišas, antrasis — Joška Šamus, 
o abu kartu sudėjus, kaip kad praminė kareiviai, išėjo Joška Šamus 
Kišas. 

— Brolyti,— tarė Šamus Kišas, — pilvas urzgia. 

Jie buvo nevalgę jau dvi dienas. Nebuvo ko valgyti. Juos pasiuntė 
prie pačių vielos užtvarų; už jų plytėjo laukas, per kurį naktį ryždavosi 
šliaužti tiktai vienas kitas kareivis, bet ir tai atnešdavo daugiausia tik 
šovinių. 

— Ko čia mums užkandus, broleli? — paklausė Joška Šamus. 

— O ko tu turi? 

— Vandens. 

— O aš druskos. 

— Taigi puiku — virsim sriubą. 

— Iš ko? 

— Iš žolės. 

— O ar ji tiks? 

— Tiks. 

— Palauk, taip neišeis. Geriau išsivirkime rūgštynių. 

— O iš kur jų imsi? 

— Prirausim. Šitoks didelis laukas — kur nors vis tiek rasim. 
Mano mama, būdavo, tik išeis pro vartus — ir jau visą glėbį turi. 

— Gerai sugalvojai. 

Net susijuokė abu. Bet veltui jie šliaužiojo po ištryptą pievą — 
rūgštynių sriubai niekur nebuvo. 

— Na, broleli, geriau jau aš išlįsiu už vielų, ten žolelė neišmindžio- 
ta, ten ir rūgštynių rasiu. 

— Ir aš kartu. 

— Nelįsk kur nereikia, gana, kad jau vienas ten liks, ko dar ant- 
ram užversti kojas dėl kažkokių rūgštynių? 

— Jeigu taip — eisiu aš. 

— Dar ko! Nori man atimti iš panosės visą lauką? Pažįstu tave. 

Ir Šamus Kišas šmurkštelėjo pro spygliuotą vielą. 

Jis šliaužė iš lėto, lyg didžiulis, storas kurmis. Uostė ir čiupinėjo 
kiekvieną žolelę, kiekvieną lapelį ragavo, bet švelnių, sultingų rūgš- 
tynių, kurių, būdavo, mama parneša namo, niekur nebuvo. Ak, toli 
dabar ir motinėlė, ir gimtoji žemė. Jis tik šliaužė ir šliaužė pirmyn; 
taip buvo smagu irtis minkšta žole, tyliai raustis po vešlią žalumą, galvą 
įkniaubus į aukštas mėtas, kurias jau seniai reikėjo šienauti. 

Rusų pozicijos buvo visai čia pat. Iki jų tranšėjos liko dar koks 
šimtas metrų, bet ten augo tokie tankūs krūmai ir tokia aukšta žolė, 
kad judančio žmogaus vis tiek niekas nebūtų pastebėjęs, net jeigu tas 
būtų ir ant kelių atsiklaupęs. Šamus Kišas tiktai yrėsi, yrėsi. Visai 
negalvodamas kur traukia ir kam, jis šliaužė kaip sraigė, pusiau 
užsimerkęs, ir iš šalies beveik nebūtum pasakęs, kad jis kruta į priekį, 
tiktai pats matė, kaip po juo gula liaunos, tiesios žolelės. 

Staiga jo ausis pagavo kažkokį keistą garsą. 

Iš pradžių Šamus apmirė ir įsiklausė, paskui be garso, tyliai ėmė 
juoktis. 

Kažkas knarkė! 

Ką dabar daryti? 

Kas galėjo taip užmigti po atviru dangum lyg užmuštas? Jis kilste- 
lėjo akis į viršų ir pamatė tik dangaus žydrynę. Iš rytų pusės plaukė 
balti debesėliai. Viešpatie, kaip galima miegoti svetimam krašte, tarp 
priešų?.. O ką darysi, jei kūnas reikalauja poilsio. Ak, kad taip dabar 
išsimiegojus namie, po dienos darbų, įsirausus į šieną, šalinėje ligi ryto 
pūsti į akį!.. Ir nebent tik naktį, išgirdus prunkščiant arklius, atsikelti 
ir pamesti jiems pusiaumigom šviežio šieno glėbį... Bet, kaip matyt, 
prie visko priprantama. Jam pačiam irgi akys limpa, bet užmigti jis 
turbūt negalėtų... Ir vis dėlto šitas kietai miegantis žmogus tarsi užkre- 
čia kažkokiu miego svaiguliu, kuris lenkia galvą žemyn ir saldžiu me- 
dum lipdo blakstienas. Atrodo, tik imk ir krisk ant šviežios, kurmio 
išraustos žemės ir užmiršk viską pasaulyje: vargus, nelaimes, nuovargį, 
žvėrišką alkį, ir išsimiegok ligi sočiai... 

Bet staiga jis atsimena savo ištikimą draugą Jošką, kuris liko ten, 
už spygliuotų vielų, ir laukia nesulaukia parnešant rūgštynių sriubai. 

Jam visi miegai išlaksto... Taigi jo gyvybė ne kažin ko verta, ap- 
linkui miršta tūkstančiai ir dešimtys tūkstančių, o kiek jau jų iš viso 
numirė nuo pasaulio pradžios!.. O vienąkart vis tiek reikės mirti... Još- 
ka Šamus juk laukia rūgštynių... Šamus Kišas susimąstė... 

Sukaupęs visas jėgas ir rangydamasis lyg driežas, jis iš lėto nu- 
šliaužė pirmyn. 

Ir staiga priešais išvydo rusų kareivį. 

Išsitiesęs žolėje su savo žalsva uniforma, jis gulėjo, pasidėjęs galvą 
ant kupsto. Kepurė nuo galvos pusiau nusmukusi, ilgi, tamsūs plaukai 
ant prakaituotos kaktos sulipę. Burna pražiota, o veidas nekaltas ir 
ramus kaip vaiko. Šautuvas iš rankų iškritęs ir guli šalia duonmaišio, 
o kareivis miega taip saldžiai kaip kūdikis prie motinos krūtinės, — 
toks laimingas ir toks ramus. Tarsi jam būtų viskas vis tiek: tegu jį 
užmuša ar mirtinai užbučiuoja, kol pabus... Ir ko gi šitas rusas taip 
įsidrąsino?.. Šventoji žemė motinėlė alsavo po juo, tarsi jos širdis 
būtų mušusi į taktą kareivio alsavimui. 

Šamui Kišui sublizgo akys. Jis akylai sekė rusą, kaip tas miega, 
ar kartais nepabus. 

Paskui stipriai suspaudė kumštyje aštrų, išgaląstą kardą ir užsi- 
mojo... 

Kai jau ligi ruso kūno, lig jo atsagstytos rausvos, plaukuotos, tyliai 
kilsuojančios krūtinės buvo likęs tik centimetras, ranka staiga susi- 
tūrėjo... Negailestingas plieno durtuvas suvirpėjo ir apmirė, lyg nesi- 
ryždamas, lyg sulaikytas kažkokios puikios ir teisingos minties. Paskui 
tarsi pats atšoko ir atsidūrė kairėje rankoje. 

Laisva dešine Šamus Kišas pakėlė iš žolės ilgavamzdį rusišką 
šautuvą... Koks jis vis dėlto paklusnus tarnas žmogui ir koks baisus 
žvėris, jei tasai žmogus neturi širdies. Juk ruso mirtis buvo vengro 
rankose... Tačiau dabar toji ranka paleido durtuvą ir vėl išsitiesė — šį 
kartą siekė rudo duonmaišio... 

Daugiau jam nieko kito ir nebereikėjo. 

Šamus Kišas dar sykį nužvelgė miegantį galiūną. Jis buvo jau 
nebejaunas. Veidas apaugęs reta, tamsiai rusva barzda ir ganėtinai 
pavargęs lyg kokio šeimos tėvo, nukamuoto amžinų grumtynių dėl 
duonos kąsnio. 

„Miegok, broleli“,— mintyse jam palinkėjo Šamus Kišas. Pasika- 
binęs ant kaklo šautuvą su duonmaišiu, jis iš lėto ėmė šliaužti atgal. 

Dar išgirdo, kaip rusas garsiai šnarpštelėjo, ir išsigando. Mirtinai 
išsigando: juk jeigu šitas vargšas pabus, jį reikės pribaigti. 

Šamus sulaikė kvapą ir laukė kaip tas vabalas dalgiaplakys, kuris, 
išgirdęs kad ir mažiausią triukšmą, apsimeta negyvu ir tik paskui, gana 
negreitai, ima slinkti... 

Lygiai taip pat atsargiai pajudėjo ir jis, Šamus Kišas, vėl savo 
bryde atgal... Lengva atpažinti sniege zuikių pėdsakus: jie eina dviem 
porom — jaunikliai pirma, sėniai paskui. Arba lapės — ji risčioja, savo 
ilga uodega užšluodama purų sniegą... O žmogaus brydė dar mato- 
mesnė: žalioj pievoj ištrypta žolė, išrausta žemė, apkasai. 

Pralindęs pro spygliuotą tvorą, Jošką Šamų jis atrado savo pos- 
te, kur paliko, tik miegantį. Matyt, sėdėjo sėdėjo laukdamas ir užmi- 
go. Joška dėjo į akį lygiai taip pat kietai kaip ir tas rusas ir net nepa- 
budo, kai grįžo draugas. 

Už miegą sargyboje gresia sunki bausmė: gali gauti rykščių, gali 
būti pastatytas prie stulpo, o jeigu ką pražiopsojai — tai ir sušaudy- 
tas... Ir kaip jis taip užmigo!.. Laukė laukė vargšelis ir nebeišlaikė... 

— Ei, pabusk...— purtė jis draugą.— Kelkis, vaikine... 

Šamus vos ne vos jį pribakštino. 

— Žiūrėk, ką parnešiau! Valgysim! 

Joška Šamus mieguistas, iš nuostabos išpūtęs akis, sužiuro į pri- 
kimštą duonmaišį. 

Žvilgtelėjęs į draugą, jis palingavo galvą. Jam buvo viskas 
aišku. 

Bet tam maiše, pasirodo, buvo dar kažkoks keistas daiktas, ir, jį 
pamatę, abu išvertė akis. 

Vieni stebuklai: ten buvo mažut mažutėlis lopšys. 

Joška Šamus paėmė jį į rankas, pasidėjo ant delno ir ėmė žiūri- 
nėti. Mažutėlis lopšelis, išdrožtas peiliuku. Visai kaip tikras, net pa- 
linguoti galima. 

Jie tylėdami žiūrinėjo žaisliuką. 

Saulė negailestingai kepino, aplinkui — jokio pavėsio, ir kareiviai 
tiesiog leipo; kaktos aprasojo prakaito lašais, jie rinkosi aplink akis 
ir sunkiai lašėjo žemėn... 

Viena tokia Joškos Šamaus ašarėlė ir paptelėjo ant žaisliuko. 

— Kur tu jį radai? 

— Ten,— atsakė Šamus Kišas. — Miega sau vargšelis visai vie- 
nas. 

Joška Šamus palingavo galvą. 

Abu tylėjo. Šamus labai norėjo pasakyti: „Šitas žaisliukas kaip 
tik mano dukrai Bežei!..“ Bet nedrįso garsiai ištarti. 

Jie laužė duoną po gabaliuką ir iš lėto kramtė, stengdamiesi su- 
rinkti kiekvieną trupinėlį šitos iš dangaus pasiųstos duonutės. 

Staiga Joška Šamus tarė: 

— Broleli. 

— Na? 

— Kur miega tas varguolis? 

— O va ten. 

Jie tylėdami valgė toliau. Ir Šamus Kišas atsiduso: 

— Ak, kad būčiau žinojęs... 

Ir toliau sau kramtė. 

Ir vėl Joška Šamus sudrumstė tylą: 

— Aš irgi būčiau tokį padaręs savo Bežikei. 

Ir žinovo akim žiūrinėjo lopšelį, stengdamasis įsiminti, kaip jis 
padarytas. 

Pagaliau Šamus Kišas tarė: 

— Puikus žaisliukas, o juk nieko čia ypatingo nėra. 

— Nėra,— patvirtino Joška Šamus. 

— A, duok jį šen, broleli... 

— Aš?.. O ką?.. 

— Duokš greičiau, mielasis, aš juk nesuvalgysiu. 

— Nežinau, suvalgysi tu ar ne, bet aš nunešiu jį atgal. 

— Na jau ne, aš parnešiau, aš ir nunešiu. 

— Bet aš pirmasis sumečiau... Juk ir aš turiu savo vaiką!.. 

Daugiau Joška neištarė nė žodžio — kažkas jam gniaužė gerk- 
lę. Tylėdamas jis ėmė šliaužti draugo palikta bryde. 

— Palauk, kam neši tuščią? — šiurkščiai riktelėjo ant jo Šamus 
Kišas; jis atlaužė duonos ir įdėjo į žaisliuką.— Kas žino, kada šitas 
rusas tos duonelės gaus. 

Kai Joška prišliaužė, rusas jau buvo pabudęs ir sėdėjo žolėje, 
žemai nuleidęs galvą, dar neatsipeikėjęs po miego, nesuprasdamas, 
kas čia jam atsitiko. 

Tik staiga jis pamatė priešais išdygusį žmogaus veidą ir krūpte- 
lėjo. 

Davęs ženklą nekelti triukšmo, Joška Šamus atkišo jam ant del- 
no lopšelį. 

Rusas nustebęs ir išsigandęs tiktai spoksojo į jį paraudusiom 
akim. 

— Na imk, greičiau, — visai draugiškai tarė Joška Šamus,— ne 
dinamitas, juk atpažįsti, ar ne? 

Ir rusas paėmė. Du tėvai sužiuro vienas į kitą ir greit nusisuko. 
Mūšio lauke kiekvienas gėdijosi staiga užplūdusių vyriškų ašarų... 


1918 


VYRAI GALIŪNAI 


Jie sėdėjo ir gėrė, apšviesti skaisčiai degančios elektros. Jau buvo 
arti pusiaunakčio, ir ponai gerokai įkaušo. Už lango švilpė Hortoba- 
džio vėjas, šiaušė žuvingus ežerus, ir jų šniokštimas už dviaukščio 
direktoriaus namo buvo girdėti net kelis kilometrus. Ponai viduje 
šnekėjosi apie vyrišką narsą — vyrus galiūnus. 

— Dabar Hortobadis jau nebe toks kaip seniau,— pareiškė advo- 
katas krauju pasruvusiom akim.— Dar niekad nebuvau taip nusi- 
vylęs kaip tada, studijų metais, kai, perskaitęs Jokajaus „Geltonąją 
rožę“, iškeliavau į Hortobadį. 

— Taip negalima! — įsiterpė Matos policijos viršininko sūnus.— 
Po Jokajaus negalima važiuoti į Hortobadį! Po tokios romantikos — į 
tikrovę! 

— Arkliai — nuvaryti kuinai! — sušuko advokatas.— Pakinktai 
iš pakulų, šonai pratrinti, kojos žaizdotos, karčiai nušiurę ir apgul- 
ti musių... O jau kaimenių piemenys! Jiems visai netinka šie žodžiai 
„arklių kaimenės piemuo“! Juk tuose žodžiuose girdėti muzika, jie 
dvelkia jėga, senove, ant jų — patina grynai liaudiškų dramų, tokių 
kaip Sigligečio'. Kad ir tas piemenukas Bandis — kokia pašėlusi jėga 
ir riterio siela po stuobrio išvaizda... O šitie piemenys iš Hortobadžio?.. 
Šitie padienininkai? Jie lygiai taip pat galėtų tampyti plytas Buda- 
pešto statybose, kaip kad dabar prireikus tarnauja stepėje. Akį rė- 
žia tos jų kepurės, ir jiems visai netinka piemens botagas... 

— Argi? — tyliai suabejojo senas veterinaras, kuris, kaip pagy- 
venęs žmogus, turėjo savo požiūrį į pasaulį, ir šis jo akyse per pas- 
kutinius trisdešimt metų visai nesikeitė. 

— Statau šimtą tūkstančių kronų, kad patiesiu ant žemės pirmą 
pasitaikiusį kaimenės piemenį,— pareiškė advokatas, įtempdamas 
raumenis. 

Jis išdidžiai apsidairė aplinkui ir tarsi pajuto ant savo krūtinės 

vėl suskambant sidabro medalius, kuriuos, kaip atletas, buvo gavęs 
prieš kokius dešimt ar dvylika metų. 

— Ką gi, gal kokį vieną ir patiesi,— tyliai atsakė veterinaras, 
papsėdamas cigarą, — bet atsiras dešimt tokių, kurie paties tave. 

— Važiuojam į Hortobadžio smuklę! — nesitvėrė savo kailyje 
advokatas ir atsistojo.— Aš — irgi vengras, mano gyslose — irgi krau- 
jas, ne vanduo. Įeisime į vidų, aš trinktelsiu į stalą ir paklausiu: na, 
vyručiai, kas eis su manim imtynių? 

Keistai, neįprastai atrodė šitokie narsuoliai čia, Hortobadžio cen- 
tre, vidurnaktį. Atrodė, kad tą jų narsą pažadino pats šios stepės oras, 
amžių vėjas; linksmai, nevaržomai kvatojo ir moterys: tai vengriškas 
kraujas nerimsta, tai fata morgana. 

Budapešto advokatas išsiėmė naują šimto tūkstančių kronų ban- 
knotą ir įspraudė šeimininkei į ranką: 

— Maloningoji ponia, bučiuoju jūsų mielas rankutes, — važiuo- 
jam su mumis. Būkite geroji mūsų gimnastikos fėja. Įteiksite nuga- 
lėtojui prizą. 

Šeimininkė neprieštaravo, nors ir kaip nesiderino su šia skais- 
čia elektros šviesa staigiai, be jokios priežasties plykstelėjusi tamsi 
vyrų aistra. 

Jie susėdo į karietą ir leidosi pavėjui link smuklės. Perlėkė per 
Hortobadžio tiltą, kuris tamsoje atrodė milžiniškas ir niūrus, — šitas 
nejaukus, niekuo nepagražintas masyvas su dviem griežtais, tvir- 
tais kapiteliais taip tiko prie tos sustingusios beribės stepės ir atrodė 
"taip barbariškai, lyg stovėtų kur nors Azijoje. 

Prie vartų po didžiąja arka iš tikrųjų dar degė silpna elektros 
šviesa. 

Jie sustabdė karietą ir įėjo. 

Viduje šita didžiulė smuklė buvo lygiai tokia pat kaip ir prieš sep- 
tyniasdešimt metų, kai čia užsukdavo Petefis ir liūdėdavo, pasistatęs 
stiklinaitę prasto vyno. 


Dešinėje priešais smuklininką prie apvalaus staliuko sėdėjo du 
tylūs, jau išmetę po stiklinaitę arklių kaimenių piemenys. 

Advokatas karštosiomis nudrožė tiesiai prie jų stalo. 

— Ponai, — kreipėsi jis ir tik tada susigriebė, kad visą kelią ren- 
gėsi jiems sakyti: „Na, vyručiai!..“ — Taigi, ponai, ar dar yra drū- 
tų vyrų Hortobadžio stepėje? 

Piemenys atsilošė ir, netarę nė žodžio, tylėdami ėmė leisti akimis 

ponų kompaniją. O šie visi buvo ne vietiniai — be policijos viršinin- 
ko sūnaus iš Matos, tarp jų nebuvo jokio pažįstamo veido. 

— Aš norėjau pasakyti, — kalbėjo toliau advokatas, — ar neitu- 
mėt su manim imtynių? 

Piemenys vis dar nieko neatsakė ir laukė, suklusę nelyginant pa- 
baidyti žvėrys. 

— Duosiu šimtą tūkstančių. Šimtą tūkstančių tam,— dar gar- 
siau sušuko advokatas, — kuris paties mane ant grindų! 

— Jus? — dar paklausė vienas piemuo. 

— Mane! 

— O, tai kas kita,— atsakė piemuo ir šyptelėjo. 

Advokatas paraudo. Šita ramybė, šitas sustingęs pasaulis — iš 
vienos pusės, ir sudirginti nervai, kuriuos dar labiau jaudrina čia 
pat esanti sava kompanija — iš kitos... 

Susidarė ratelis, ir damos, instinktyviai ieškodamos saugesnės vie- 
tos, atsitraukė toliau prie krosnies. 

— Jeigu jau ponas neturi kur geriau padėti to šimto tūkstančių 
kronų, — tarė piemuo,— aš jį už juos patiesiu. 

— Dar pažiūrėsime! — nenusileido advokatas.— Bet pirma būtų 
ne pro šalį išlenkti po kokį šimtą ar porą ko nors stipresnio. 

Piemuo, netaręs nė žodžio, nusimetė sermėgą ir ėmė sagstytis 
švarką. 

— Tik dėl to,— paaiškino jis, — kad jeigu šitas skarmalas su- 
plyš, man jo nė už šimtą tūkstančių niekas nepataisys. 

Advokatas irgi nusivilko švarką, liemenę, ir abu vyrai vienmar- 
škiniai atsistojo vienas prieš kitą. 

Smuklininkas atnešė vyno, ir jie truktelėjo po keletą gurkšnių. 

Gerdami leido akimis vienas kitą. 

Advokatas įvertino priešininką. Tai buvo liesas, kaulėtas žmo- 
gus dideliais, labai dideliais kumščiais, juodais lyg kūjai, užmauti ant 
plono koto; šitie kumščiai ir krito į akis: pirštai — visi penki — buvo 
gumbuoti, išsiskėtę, baisiai dideli ir pakumpę, pripratę gaudyti ir tram- 
dyti arklius. 

Gal akimirką advokatas ir pasigailėjo savo karštųjų, lyg būtų ant 
savo gerklės pajutęs tuos baisius pirštus. 

Piemuo irgi įsmeigė akis į poną, nužvelgė jį nuo galvos ligi kojų. 
Priešais buvo storulis žmogelis — pilvotas ir išpurtęs. Jis pats šian- 
dien tebuvo užkrimtęs tiktai duonos su tarhone“, o į smuklę vakare 
atėjo todėl, kad tokiu metu vynas pigesnis. Išgersi litrą — užmokėsi 

tik šešis šimtus kronų. Na, dar šimtas gramų lašinių, viso labo bus tu- 
kstantis šeši šimtai... O šitie ponai gerai pavalgę, mėsos prisiriję... Ir 
piemens akys degte degė, kol jis vėrė poną aštriu žvilgsniu, prisi- 
merkęs, tarsi žiūrėtų prieš saulę. 

— Na, drauguži, — tarė advokatas, — pamėginsime. 

Piemuo atsargiai pastatė ant stalo puslitrinį butelį, kad netyčia 
nenuverstų. Advokatas tėškė savo stiklinę. 

Abu sustojo vienas prieš kitą. 

Visa kompanija erdvioje smuklėje žiūrėjo į juos pasišnibždėda- 
ma ir nervingai kikendama. 

Staiga advokatas, kaip stovėjo įsispyręs 1mtynėms, taip tiesiai, 
prispaudęs alkūnes prie šonų, ir trenkė galva į piemenį, kartu nutver- 
damas jį už juosmens, nes tas stovėjo išskėtęs rankas į šalis ir nebu- 
vo pasirengęs tokiam klastingam smūgiui. 

Bet tuoj pat, metęs rankas žemyn, jis čiupo advokatą už sprando 
ir pasibruko po pažastim. 

Tada, mataruodamas kojomis, persivertė per poną, stvėrė jį iš 
užpakalio ir iš visų jėgų suspaudė jam pilvą. 

Advokatui kraujas siūbtelėjo į galvą; po akimirkos jis išsprūdo. 
Jo marškiniai perplyšo, ir pro juos švietė balta oda. 

Paskui juodu kartu, pagal visas taisykles, susikibo ir akimirką 
apmirė: buvo girdėti tiktai sunkus dviejų be galo įsitempusių kūnų 
alsavimas. 

Tuo metu advokatas, žiūrėdamas į akis piemeniui, tyliai burbte- 
lėjo: 

— Broleli, jei leisiesi patiesiamas, gausi du šimtus tūkstančių. 

Piemuo išvertė akis, sukando dantis, išpūtė įkritusius skruostus, — 
visai kaip arklys. 

— Ne...— lygiai taip pat tyliai atsakė, — manęs jūs nepatiesite... 

Advokatas baisiai įniršo. Jis čiupo piemenį, kilstelėjo nuo grin- 
dų, pasuko ir metė klūpsčią. Tas pašoko kaip vilkas ir kartu su įtū- 
žusiu advokatu ėmė suktis po smuklę. Lyg du jaučiai, surėmę kak- 
tas, jie sukosi vienas prieš kitą, užkliūdami už stalo, už suolo, už vis- 
ko, kas tik pasitaikė. Advokato marškiniai užsikabino už kažko ir 
plyšo, damos išbalusios ir cypdamos puolė prie virtuvės durų. 

Šit jau keletas minučių, kai piemuo vaiko advokatą, abu uždu- 
sę, net liežuvius iškišę, prakaitas žliaugte žliaugia; paskui staiga jie 
daro pertraukėlę, tačiau akių vienas nuo kito nenuleidžia. Advoka- 
tas jau vos nedūsta nuo kaimietiško prakaito tvaiko. 

— Vaikeli,— sako jis,— neįveik manęs, gausi penkis šimtus tū- 
kstančių. 

— Ką? — sušvokštė piemuo.— Aš tave, šunie, taip griebsiu, kad 
kvapą išleisi...— Ir puola advokatą kaip koks pasiutęs žvėris: purto, 
mėto, daužo, užsigula taip, kad šiam rankos, kojos lūžta; pagaliau 
advokatas visai suglemba ir, išsitiesęs ant grindų, nusuktu sprandu, 
ima gargaliuoti... 

O piemuo visai galvą pametė: ėmė kulti advokatą kumščiais, sa- 
vo baisiais kumščiais daužyti išpurtusį advokato veidą, tvatinti per 
pilvą; per šonus, per juosmenį, per galvą, kur pakliuvo. 

Išsigandę ir pasibaisėję ponai puola prie jo. 

— Liaukitės, liaukitės! Tegu jus dievai! — šaukia jam ir nori 
ištraukti advokatą iš piemens rankų, bet tasai pašoka, visas pajuodęs, 
ir nusipurto nuo savęs ponus lyg šuo utėles, čiumpa kėdę ir — į vieną 
pusę, į kitą... Damos nė gyvos nė mirusios lekia pro duris, ir smuklė 
bemat ištuštėja. 

Tada piemuo čiumpa advokatą, ištempia lauk, išmeta į kiemą ir 
uždaro duris. 

Ir vėl sėdasi į savo vietą. 

Nusišluosto prakaitą. 

Smuklėje tyla. 

Lauke pasigirsta ratų bildesys, triukšmas, vežėjų ir moterų 
balsai. 

Paskui vėl viskas nutyla, ir piemenys lieka vieni. 

Antrasis piemuo per visas tas imtynes nė nekrustelėjo iš vietos. 

Pagaliau, ilgokai patylėjęs, jis prašneko: 

— Ė, broleli mielas, tu buvai tikras kvailys! Girdi? 

— Kodėl? 

— Šimtui tūkstančių dabar pašvilpk, argi ne? 

— Taigi. 

Jie vėl patylėjo. 

— Bent jau būtum to riebulio neužplumpinęs. 

— Et, drauguži, aš pratęs viską dirbti kaip reikiant. Ne bet kaip, 
atmestinai... 

— Teisybė, — sutiko antrasis piemuo ir tyliai šypsodamasis iš- 
gėrė likusį vyną. 

Į smuklę įėjo du žandarai. 

Atstatę šautuvus, sustojo vidury kambario. 

— Na, katras čia komunistas? 

Kaimenės piemuo, kuris ėjo imtynių, nusišluostė burną ir at- 
sistojo. 

— Aš ne komunistas, jūsų malonybe... aš jį tik patiesiau... 

— Na, na, be šnekų! 

Ir užspaudė jam ant riešų antrankius. 


1924 


BARBARAI 
| 


Mažasis pulis? pastatė ausis, patraukė nosim ir tuoj pat išsišie- 
pęs ėmė loti. 

— Na kas gi? — riktelėjo ant jo piemuo. 

Šuo tiktai dar labiau ėmė plėšytis. 

— Iš miesto? — vėl paklausė jo šeimininkas. 

Šuniukas akimirką nutilo. 

— Iš stepės? 

Šuo vėl ėmė loti. 

— Na tai ko gi dabar? 

Piemuo išsitiesė ant savo kailinių asilo šešėlyje ir daugiau į nieką 
nebekreipė dėmesio. 

Neilgai trukus ir abu bandšuniai, pamatę, kad artėja svetimi, pra- 
trūko amsėti žemais, dusliais balsais. Jie lojo taip klaikiai, taip kon- 
vulsingai, lyg kas būtų dyręs jiems kailį. 

Bet piemuo jau žinojo, kad artinasi kas nors iš jo draugų aviga- 
nių — pulis jam buvo gerai paaiškinęs. 

Valandėlę palaukus, saulės išdegintoje stepėje jau buvo galima 
įžiūrėti du ant asilų raitus piemenis. Jie jojo iš lėto, o pirma jų dar 
bėgo du šunys. 

Pulis prišoko prie šeimininko ir springdamas ėmė kiauksėti, ne- 
sustodamas nė minutės. 

Tačiau bandšuniai, pamatę savo likimo draugus, pamažėle nusi- 
ramino — matyt, vis dėlto atpažino šunis. Kurį laiką patylėjo, pas- 
kui dar porąkart amtelėjo, bet tik šiaip sau, dėl viso pikto. 

Tiktai pulis vis nenutilo — plėšėsi it skerdžiamas. 

Kai abu svečiai priartėjo prie bandos, bandšuniai susikibo su jų 
šunimis, susivijo į kamuolį ir, raičiodamiesi ant žemės, ėmė viens ki- 

tą kandžioti. Vienas iš atvykusių, dar nenusėdęs nuo asilo, riktelėjo 
ant jų ir net lazdą pakėlė — na, aš jums duosiu! — bet paskui nu- 
mojo ranka ir prijojo prie patiestų kailinių. 

— Ei! 

— E-ei! 

Piemuo, pasirėmęs alkūne, nužvelgė atvykėlius ir sudraudė šu- 
nis. 

— Cit! 

Šie ėmė kandžioti kits kitą jau lyg ir draugiškiau. 

Vienas iš svečių jau buvo nulipęs ant žemės ir krypuodamas dide- 
liais žingsniais priėjo prie šeimininko. 

— Dieve padėk! 

— Tau taip pat! 

Šeimininkas iš mandagumo dar ir atsikėlė, nors svečias ir nebu- 
vo to vertas, nes buvajo priešas. Jis pats buvo girdėjęs, kaip tasai smu- 
klėje sakė, kad jo banda, girdi, plėšikauja stepėje. Kam tokios šne- 
kos? Juk jis savo avis gano ten, kur jam leista. 

Bet-negi žmogus tuoj imsi ir rodysi — ką galvoji ir ką jauti. Šei- 
mininkas abiem padavė ranką ir tarė: 

— Lipk ir tu. 

Antrasis piemuo irgi nusėdo ant žemės ir abu asiliukus paleido 
ganytis. Bet tie liko kur stovėję ir — nė krust. Juos puola gyliai, o 
jie tik nugarom krūpčioja, ausim karpo ir — nė garso. 

Abu atvykėliai nusitraukė nuo asilų kailinius, pasitiesė ant išde- 
gintos žolės ir atsisėdo. Taip jie visi ir sėdėjo vienas prieš kitą, ne- 
pratardami nė žodžio. 

Visi trys buvo avių piemenys ir stepėje praleisdavo ištisus metus, 
į kaimą užsukdami nebent per kokias vestuves ar į turgų. Tai buvo 
rūstūs stepių žmonės. Virš jų plytėjo tik aukštas dangus, danguje plau- 
kė debesys, o žemėje aplinkui irgi nebuvo nieko, tiktai šokinėjo Žio- 
gai. Na, dar netoliese liūdėjo vieniša laukinė kriaušė. 

Didelė avių banda ganėsi toliau, prie jos buvo pasilikęs šeiminin- 
ko sūnus. Didžiulė skrybėlė, mažutė sermėgėlė ir smalsi nosis — šit 
ir visas dvylikametis berniūkštis. Pamatęs atvykėlius, jis tuoj suskato 
ginti bandą atgal ir saulei leidžiantis jau buvo pas tėvą. 

O vyrai vis tebesėdėjo tylėdami. Piemuo gali tylėti ištisas paras. 
Susirenka visi į krūvą, ir visi tyli. Net ir svečiuose — ir ten burnos 
nepražioja. 

— Na, o kaip žmona? — galiausiai paklausė vienas iš atvykėlių. 

Tai buvo augalotas rusvaplaukis vyras, tvirtai sudėtas ir šlakuo- 
tas, melsvom akim ir rudais ūsais. Plaukų, iš teisybės, beveik ir ne- 
buvo matyti — skrybėlė buvo užsmaukta ligi pat antakių. 

Kažką sumurmėjo ir antrasis svečias. Tasai buvo mažesnio ūgio, 
bukanosis ir skvarbių akių. Jis rūkė pypkę, dairėsi į šalis ir tylėjo. 

— Buvo. 

— Kada? 

— Jau bus savaitė. 

— O kada vėl ateis? 

— Vėliau. 

— O valgyti turi? 

— "Turiu. 

— Dviem savaitėm užteks? 

— Kokiai dešimt dienų. 

— Dešimt dienų? 

Vėl tyla. 

Tuo metu prisistatė ir sūnus. Sustojo, atsirėmęs į lazdos galą, ir 
įsispitrėjo į svečius. Jam labai knietė sužinoti, ko šiems prireikė, ko 
atvyko, bet prašnekti nedrįso. Net ir nenorėjo. Jei jie nekalba, jis — 
irgi. Nėra ko skubėti. 

Jau ir saulutė ėmė leistis. Ji irgi smalsiai žvalgėsi į tuos tris vyrus, 
irgi nežinojo, kas jie per vieni ir ko jiems čia reikia. Gailėjo, kad rei- 
kia kristi į patalą. O gal dar kas nors paaiškėtų? 

Bet ne, niekas nepaaiškėjo. Visi trys vyrai gulėjo arba sėdėjo su- 
kryžiavę kojas ir rūkė. 

Svetingasis šeimininkas tiktai kartą apsidairė aplinkui, apsimes- 
damas, kad žiūri į avis, nors iš tikrųjų žiūrėjo, ar nėra kur po ranka 
lazdos. 

Saulei nusileidus, aplinkui viskas atgijo. Virš jų ėmė skraidyti pau- 
kščiai, tokie mažučiai, dideliais būriais. Iš žolės ar iš dar kur nors ki- 
lo debesys musyčių, jas paukšteliai ir gaudė. 

— Girdi? 

— A? 

— Diržą turi? 

— Turiu. 

— Mačiau pernai bažnyčioje, su varine sagtimi. 

— Su varine. 

— Parduok jį man. 

— Parduoti? 


97 Barbarai 


— Aha. 

— Jis neparduodamas. 

— Ne? 

— Ne. 

— O kodėl? 

— Ne, ir tiek. Sau pasidariau. 

— Sau? 

— Sau. Ir sūnui. 

— Ir sūnui? 

— Ir jam. 

— Abiem? 

— Aha. 

Vėl tyla. 

Pagaliau visai sutemo. Ir taip staigiai, tarytum kas būtų užpūtęs 
žvakę. 

— Tai neparduosi? 

— Aš jau sakiau. 

Tada aukštesnysis svečias ėmė siekti lazdos ir pamažu ją prisit- 
raukė prie savęs, lyg dėdamasis, kad nori atsikelti. Šeimininkas nė 
nekrustelėjo, jis tarsi bandšunis sekė kiekvieną atvykėlių judesį. 

— Tai tavo paskutinis žodis? 

Bet dabar jau pašoko ir šeimininkas, o tie — ant jo. 

Viens, du — sutrinksėjo lazdos. Iš pradžių — dvi į vieną, o pas- 
kui — viena į šeimininko galvą. 

Jis susverdėjo. 

— Tai šit ko atėjote! 

Daugiau nespėjo nė žodžio pratarti — abu plėšikai šoko ant jo, 
ir po akimirkos jis gulėjo ant žemės negyvas, o šie jį dar ir toliau vis 
daužė lazdom. 

Berniukas stovėjo šalia ir tiktai žiūrėjo tylėdamas. Viskas įvyko 
taip staigiai, kad jis nespėjo nė krustelti. 

— Nusek nuo tėvo diržą, — įsakė jam rudis. 

Berniukas stovėjo kaip įbestas. 

— Nusek, ir greitai! 

Nenuleisdamas akių nuo žudikų, mirtinai išblyškęs vaikas priėjo 
prie tėvo ir nusegė nuo juosmens diržą. 

„— Duokš jį! 

Berniukas pakėlė diržą ir akimirką stabtelėjo, nežinodamas, ka- 

tram iš tų dviejų atiduoti. Jis tik žiūrėjo išplėtęs akis ir visai nepamatė, 

kaip viena lazda pakilo į orą ir nusileido jam ant galvos. Smūgis buvo 
toks stiprus, kad vaikas tuoj pat krito negyvas. 

Šunys, atrodė, tik dabar suprato, kas čia atsitiko: šeimininko aviga- 
niai puolė kitus du, ir visas ketvertas urgzdami, staugdami, taškydamie- 
si kraujais, ėmė raičiotis žeme. 

O pulis šoko ant rudaplaukio vyro ir suleido jam dantis į koją. 
Tasai daužė jį lazda, spardė kojomis, kol pagaliau užmušė. 

Tuo tarpu keturių aviganių šunų tamsoje net nebuvo galima atskir- 
ti. Jie suvedinėjo savo sąskaitas. 

Abu vyrai stovėjo pasirėmę lazdom ir laukė, kol šunys baigs peštis, 
ir kai tie, kruvini, laižydamiesi žaizdas, prisiartino, rudis paliepė: 

— Na, kaskite! 

Abu šunys ėmė kojomis kasti žemę. Rausti duobę. Tačiau darbas 
judėjo lėtai. 

Tada plėšikai, nusitraukę nuo asilų kastuvus trumpais kotais, 
ėmėsi padėti šunims. 

Kai duobė buvo iškasta, mažesnysis vyras čiupo berniuką ir pagul- 
dė į ją. Bet šeimininkas jam pasirodė pernelyg sunkus. 

— Duokš tą diržą... 

Užveržė jį lavonui ant kaklo ir šitaip pritraukė prie duobės. 

Kai patekėjo mėnulis, svetingasis šeimininkas kartu su sūnumi ir 
trimis šunimis buvo užkastas į žemę. Plėšikai dar ant kapo iš mėšlo 
susikūrė ugnį ir pasičirškino lašinių. Skaniai pavakarieniavo. 

— Na,gana,— tarė rudis.— Trauksime! 

Jis pavarė bandą. Trys šimtai avių pajudėjo stepe, bet patraukė 
nenorom, nes labiau buvo linkusios nakvoti. Niekaip nesuprato — ko 
gi joms trenktis per tą stepę alkanais pilvais? Bet ką padarysi, jeigu 
varo. Paskui jas bindzino keturi asilai ir du kruvini aviganiai šunys. 

O pačiame gale ko ramiausiai sau žingsniavo du šios bandos šei- 
mininkai. 


2 


Po dešimties dienų per neaprėpiamą stepę ėjo aukšta juodaplaukė 
moteris. 

Ji vilkėjo balta drobine suknele, avėjo didžiulėm naginėm, galvą 
buvo apsirišusi drobine skarele. 

Ant pečių ji turėjo užsimetusi ryšelį ir ėjo greitai, nors keliavo jau 

trečia diena. Nuo kaimo tekdavo eiti labai toli, nes jos vyrui, ganiusiam 
nuosavą bandą, o ne ponų, būdavo sunku rasti ganyklą. 

Kai ji iš tolo pamatė kreivą kriaušę, jai net širdis suspurdėjo iš 
džiaugsmo — jau tuoj tuoj pamatys vyrą! 

Bet jo niekur nebuvo. 

O čia nors visą dieną vaikščiok — nei kaimo, nei sodybos neatrasi. 
Niekur nė gyvos dvasios — aplinkui tik plika stepė. O jeigu jau nera- 
dai ko nors vietoje, tai nė neieškok — vis tiek nerasi. Moteriškė pa- 
stebėjo laužo liekanas ir prisėdo prie jų. 

Visą dieną ji klaidžiojo po pažįstamas vietas, bet avių bandos — nė 
kvapo. Niekur nebuvo matyti net apvalučių, blizgančių jų spirų. Visur 
tiktai seni, išdžiūvę pėdsakai. Be to, dar ir lietaus būta, ir audra pra- 
ėjo — viskas seniai nuplauta. 

Moteriškė likosi nakvoti po plynu baugiu dangum ir niekaip nega- 
lėjo suprasti, kurgi pradingo jos žmogus. Kiek nusnaudusi, ji patraukė 
į rytus — gal kiti piemenys jai ką nors pasakys. 

Ji priėjo vietą, kur aukštyn raitėsi dūmelis, visai linksmas dūmelis. 

Tai ne jos žmogus — jau iš ugnies suprato. Jos vargšas vyrelis 
be reikalo nekurs laužo. Jis viską valgo sausą, šaltą. O paryčiui juo 
labiau laužo nekurs — užkąs duonos su svogūnu, lašiniais, ir tiek. 
Ugnį jis kuria tiktai vidurdienį ar vakarop, kad galėtų išsivirti tarho- 
nės ar lebenčo!“, ir tai tik dėl vaiko. 

Ją pasitiko pikti didžiuliai šunys, bet moteriškė neišsigando, su- 
prato jų kalbą — ne veltui buvo stepių piemens duktė, o vėliau ir 
žmona. O šunys pamažėle nutilo ir jos nebepuolė. 

— Laba diena, gerieji žmonės, — pasisveikino, priėjusi prie laužo. 

Prie ugnies sėdėjo aukštas rudaplaukis šeimininkas ir dar trys 
piemenys. 

— Ar nematėte, kur nuklydo mano vyras su savo banda? Tas, 
kuris visada gano tenai, vakaruose. 

— Su trimis šimtais avių? 

— Taip, su trimis šimtais. Tas pats, jo pavardė Bodris. 

— Prisėskite, tetule. 

Moteriškė dar kiek pastovėjo, bet, nusprendusi, kad skubėti jai 
vis tiek nėra ko, pritūpė pailsėti, su visu ryšeliu ant pečių, kaip pieme- 
nys pratę. 

— Nežinau, kur jūsų vyras. Jis patraukė į vakarus. 

— Kurgi jis galėjo traukti? 

— Nepasakė; tikriausiai į Uždunoję. 

— Į Uždunoję? 

— Prieš dvylika, trylika dienų jis čia praėjo. Sakėsi turįs iš čia 
dingti dėl kažkokių reikalų su policija. 

— Jis? 

— Jis. 

— Su policija? 

— Su valdžia. 

— Niekad nebuvo minėjęs. Šiandien kaip tik dvi savaitės, kai 
buvau pas jį. Nė žodžiu neužsiminė. 

— Tylus buvo žmogus. 

— Tylus, o apie tai pasipasakojo? 

Rudis atkišo jai šakutę, kuria maišė katiliuką. 

— Na, užvalgykite. 

— Aš jau valgiau. 

— Valgykite, nesivaržykite. Argi man gaila? 

Bet moteriškė tiktai papurtė galvą. Nepaėmė nė šakutės, nė į 
katiliuką nežvilgtelėjo, nors jame buvo skani mėsa su koše. Gerai gyve- 
na Žmonės, jeigu jau iš labo ryto šitaip. 

Ji žiūrėjo į bandą. Į žemus garbanotus avinus ir vengriškas avis. 
Žiūrėjo ir žiūrėjo nenuleisdama akių, lyg į savas. Jeigu jau vyras iš- 
keliavo, neturės ji daugiau nei avinų, nei avių. 

— Dar atsimenu, — prašneko rudis,— kai jis čia praėjo su savo 
banda, buvo užsijuosęs diržą su varine sagtim. 

— Taip, tai buvo jis, — patvirtino moteriškė.— Tą diržą jis mėgo, 
visada juo susijuosdavo. 

— Prašiau jį parduoti, bet nepardavė. 

— Ne. Jis jo niekam pasaulyje neparduotų. 

— Kotik aš jam nežadėjau už tą diržą, bet jis nė klausyti nenorėjo. 

— O, mano vyrelis, mano brangiausias, — ėmė krūpsėti moteriškė 
ir suspaudė kumščius. 

— Tada jis man ir pasakė, kad turįs iš čia dingti. 

— O apie mane neužsiminė? 

— Ne. Aš jo paklausiau, bet jis neatsakė. 

— Nė žodžio? 

— Tik tiek, kad „Ji buvo čia“. Aš paklausiau: „Kada?“ — „Jau 
bus savaitė“, — atsakė. 

— Jau bus savaitė? Taip ir pasakė? 

— Taip. 

— Vadinas, čia jis buvo prieš savaitę? 

— Argi tik prieš savaitę? 

Moteriškė žvilgtelėjo į vaikinus, bet tie, matyt, nieko nežinojo. 

— Šie jo nematė, tada jų dar čia nebuvo. 

— O kur jie buvo? 

— "Tai šen, tai ten. 

— Naujokai? 

— Naujokai ne naujokai, bet su manim jų nebuvo. 

— O tai kam vis dėlto jis čia užėjo? 

— Taip sau. Užklydo kartu su banda ir nukeliavo sau tolyn. 
Matyt, kažkas negero buvo atsitikę, nes žodžio negalėjai ištraukti. 

— Tai jis buvo, jis! — sušuko moteriškė. 

Sausomis akimis ji žvelgė priešais save, bet jos širdis darėsi vis 
neramesnė. 

— O ženklo ar jokio nepaliko? 

— Ženklo? Kam? Ne toks jis žmogus. 

— Tada... 

Ji pakilo. 

— O berniuko su juo ar nebuvo? 

— Berniuko? Mačiau sykį, kaip jis su tokiu nedideliu vaikiščiu 
varinėjo bandą. 

— Taip. 

— Dar buvo du bandšuniai ir pulis. 

— Aha, aha. 

— Tai palaukite, gal rudeniop ir sugrįš. 

— Ne, aš pati jį susirasiu. 

— Na ką gi, keliaukite. Nors galėtumėte ir čia pasilikti. Mes irgi 
žmonės. Galėtumėt pasilikti dienelę kitą. 

— Tai jis sakė eisiąs į Uždunoję? 

— Į Uždunoję. 

— Na tai eisiu ir aš paskui jį, į Uždunoję. 

— Tiktai visą laiką į vakarus, laikykitės vakarų. 

— Nieko, jei reikės — pasiklausiu. 

Ir moteriškė atsistojo, pasitaisė ant pečių ryšelį, atsisveikindama 
linktelėjo ir nuėjo. 

Piemenys ilgai žiūrėjo jai pavymui. Jie valgė ir gėrė vyną iš gertu- 
vių. Paskui pakilo ir nuėjo pažiūrėti bandos. 

O moteris ėjo, ėjo ir galiausiai dingo iš akių. Pranyko beribėje 
stepėje. Saulė kilo vis aukštyn ir žiūrėjo, kaip traukia juodaplaukė 
moteriškė baltos drobės suknele. O ji vis ėjo ir ėjo. Net į namų pusę 


Žigmondas Moricas 102 


neatsigręžė, tiktai ėjo ir ėjo, kol ją pagaliau prarijo stepė. Ėjo tol, kol 
galiausiai pasiekė Dunojų. Perėjo ir jį — pasišaukė keltininką, ir tas 
perkėlė. Ir ėjo toliau. Ten, kur, kaip buvo girdėjusi, paprastai ganyda- 
vosi avys. 

Ji ėjo visą vasarą, ėjo tol, kol iškrito sniegas, apvaikščiojo visas 
ganyklas, susiieškojo visas bandas, prisėsdavo prie visų piemenų ir 
klausinėjo, ar nematė kartais tokio. padoraus žmogaus, mažakalbio, 
neaukšto piemens su trimis šimtais avių? 

Žiemai ji grįžo namo, į savo kaimą. Atsirakino duris raktu, kabo- 
jusiu pastogėje, ir praleido žiemą. Per tą laiką jau ir paršiukas užaugo, 
padaugėjo vištų ir viščiukų, — kol jos nebuvo, kaimynai prižiūrėjo ūkį. 

O atėjus pavasariui, ji jau nebegalėjo nusėdėti vietoje. Namie dar 
buvo pasilikęs mažas šuniukas — ano pulio vaikas, — visai protingas 
juodas gyvuliukas. Ji ir sako jam: 

— Eime, puli, ieškoti šeimininko — gal aptiksim pėdsakus. 

Ir ji vėl išėjo į stepę. Pasiėmė viską, ką tiktai buvo galima panešti 
ant nugaros, ir patraukė į tą vietą, kur pernai vasarą paliko savo vyrą. 

Šit ir didžioji laukinė kriaušė. Moteriškė po ja ir apsistojo, lyg 
ruošdamasi praleisti visą vasarą. 

Pragyveno ji ten dvi savaites, o gal ir tris, laiko neskaičiavo. Šu- 
niukas ją saugojo. Kai maistas baigėsi, ji vėl grįžo namo, susikrovė 
naują krepšį ir leidosi į kelią. Į neaprėpiamą stepę, kur dabar avis ganė 
jau kitas šeimininkas. 

Praėjo šiltos dienos, o paskui ir lietingos. Bet moteriškė vis nega- 
lėjo atsiplėšti nuo šios vietos, tarsi būtų prie jos priaugusi. 

Sykį rugpjūčio mėnesį pulis jai kažką įsikandęs atnešė. Kažkokią 
skrybėlę. 

— Tai mano vyro,— atpažino moteris.— Puli, kur tu ją radai? 

Šuniukas ją nuvedė. 

Ir ėmė rausti smėlį, piktai lodamas, urgzdamas, šiepdamas dantis. 

Rausė rausė ir išrausė ranką. 

Žmona šoko rankomis kasti smėlį ir neilgai trukus atkasė savo 
vyrą. Jau supuvusį ir susileidusį. Ant kaklo buvo užveržtas diržas su 
varine sagtim. 

Rado ji ir sūnų. Jis gulėjo kniūpsčias, o galva buvo pridengta skry- 
bėle. Ją nukėlusi, motina pamatė: galvoje — baisi žaizda. Žiūrėjo 
moteriškė sausom akim. Vienas smūgis lazda — ir baigta. Neilgai 
kankinosi. 

Visą dieną ji prasėdėjo šalia duobės. Vakarop užžėrė ją smėliu. Dar 

padarė kauburėlį, įsmeigė į jį du sausus stagarus, sudėjus: kryžmai it 
kryžių, ir išėjo rytų link. 

Paryčiui ji sutiko avių bandą. 

— Kur tas rudis aviganis, — paklausė, — kuris pernai čia ganė 
savo avis? 

— Segede,— atsakė jai nepažįstami piemenys. 

— Tikrai? 

— Čia daug visokių dalykėlių paaiškėjo, policininkai ir išsivežė 
jį tardyti. 

Moteriškė nė neatsikvėpusi iškeliavo į Segedą. 

Trečią dieną ji pasiekė miestą. Nuėjo pas policijos viršininka ir 
viską jam apsakė. 

Policininkai išvažiavo su vežimais ir ją pasiėmė kartu. 

Jie atkasė kapą ir surašė viską, ką matė. Nuėmė diržą nuo lavono 
kaklo ir greit sugrįžo į Segedą. 


Tardytojas tardė. 

Vieną suimtąjį po kito. 

Žodis po žodžio, ir išaiškėjo, kad rudis piemuo yra padaręs daugybę 
vagysčių ir žmogžudysčių. Virvė jam jau buvo garantuota, kai tardy- 
tojas staiga jo paklausė: 

— Na, o ką jūs pasakytumėt apie piemenį Bodrį? 

Rudis nė nemirktelėjo. 

— Bodrį? 

— Aha, taip vadinosi, kol buvo gyvas. 

— Kol buvo gyvas? 

— Kol buvo gyvas, jis vadinosi Bodris. O dabar juk jis jau miręs? 

— Nežinau, pone. 

— Jis su jumis ganė avis Čoborio stepėje. Kartu su savo sūnum. 

— Galimas daiktas. 

— Prisimenate? 

— Šiek tiek. A, tai bus tas, kur išėjo į Uždunoję. 

— Jūs geriau žinote, kur jis išėjo — į Uždunoję ar dar kur kitur! 

— Jis buvo pas mane prieš išeidamas, tai teisybė. Sakė turįs 
reikalų su policija ir jam reikia pereiti į aną pusę, kur saulė suka. 

— Suka ar leidžiasi? 

— Leidžiasi, turėjau galvoje. 

— Aš irgi taip manau. Vadinasi, ir jį nuleidote? 

— Aš, pone? 

— Ir jį, ir jo sūnų. 

— Ką jūs, pone! 

— Paklausykite. Dabar jau vis tiek neišsisuksite, geriau prisipa- 
žinkite. Kuo jums vis dėlto užkliuvo Bodris? 

— Niekuo, pone. 

— Niekuo? 

— Jis man nėra prasikaltęs nė per nago juodymą. 

— Tai ko jūs tada Čiurio smuklėje sakėte, kad Bodris savo avis 
gano ne ten, kur turėtų ganyti? 

Rudis sumirksėjo. 

— Aš to nesakiau. 

— Žmonės girdėjo. 

— Niekas to negalėjo girdėti. 

— Girdėjo, jūs pats gerai žinote. Kam gi sakėte? 

— Jei ir sakiau, tai ne taip. 

— O kaip? 

— Sakiau, kad šeimininkas gali ganyti savo bandą visur, kur 
susitars. 

— Jis turėjo tris šimtus avių. Kurgi jis su jomis dingo? Į žemę 
juk neprasmego? Teisybė? 

— Teisybė. 

— Na, sakysime, jis prapuolė, bet kur tada dingo avys? Tiesa, 
kurių ten buvo daugiau — garbanių ar paprastų? 

— Greičiau garbanių, jeigu jau jų turėjo. 

— Turėjo, turėjo. O tos avys buvo jo ar pono? 

— Iš kur aš žinau? 

— O kaip jis jums sakė? 

— Aš su juo nė nekalbėjau. 

— Tai iš kurgi žinote, kad daugiau buvo garbanių? 

— Žmonės sakė. Pagaliau ir aš pats mačiau. Jo banda ganėsi 
šalimais. Nekalbus buvo žmogus. Tylenis. 

— Vis tylėjo? 

— Taip... tylėjo. 

— Ir tada tylėjo. 

— Kada? 

Kada jūs jį mušėte lazda. Ir jį, ir jo sūnų. 

Argi jis turėjo ir sūnų? 

Turėjo. Bet jūs tik drožėte per galvą ir uždobėte. 
Neprimeskite man nebūtų dalykų. Niekada neturėjau jokių 


šnekų nei su juo, nei su jo sūnumi. 

— Todėl, kad jis pats į jas nesileido, buvo tylenis. 

— Ir ko jūs, pone, iš manęs norite? 

— Kad sau palengvintumėt sielą. Vienu daugiau ar mažiau — 
koks skirtumas! 


Negaliu prisipažinti to, kuo nesu nusidėjęs. 

Pagalvokite. 

Man nėra ko galvoti. 

Kastuvus tada irgi buvote nusigabenę? 

Kastuvus? 

Taip, ant asilų. 

Ant asilų? 

Švarus buvo darbas, nieko nepasakysi. 

Tiktai ne mano, pone. 

Avis nusivarėte? 

Aš turiu savo avių, pone, man svetimų nereikia. 

O juk gražios buvo Bodrio avys. Trys šimtai. Gero būta šeimi- 
Pats jas užgyveno, pats ir prižiūrėjo. 

Galimas daiktas. Aš apie jį nieko nežinau. 

O avys dar ir dabar vaikščioja su jūsų banda, ar jau jas parda- 


Jūs, pone, man nebūtų dalykų neprimeskite... 
Paklausykite, mielasis. Juk jūs jau nebe vaikas. Prisipažinote 


visus savo nusikaltimus, o dabar staiga imate gintis dėl kažkokių trijų 
šimtų avių. Kas jums iš to? Jau geriau stoti apsivaliusiam prieš viešpatį 
dievą negu dėl šito Bodrio turėti ant sąžinės dar vieną nuodėmę. 


saulei, 


Aš nekaltas. 
Meluojate kaip koks snarglius. Jūs ten nukeliavote nusileidus 
trenkėte jam per galvą, užmušėte ir šunis, ir visus užkasėte 


smėlyje. 


Rudis nepasidavė, jo degančios akys žiūrėjo tiesiai į tardytoją. 
— Aš visai niekuo dėtas, pone. 


Lauk iš čia, niekše! Daugiau ir matyti jūsų nenoriu! 


Rudis sudvejojo. 

— Tai kas jūs pagaliau, sakykite, — bandos šeimininkas ar tiesiog 
šlykštynė? Žinokite, kad ir numiręs neturėsite ramybės! 

— Už svetimas nuodėmes neatsakau. 

— Marš iš čia! 

Rudis apsisuko ir sunkiai, dideliais žingsniais patraukė durų link. 
Jau buvo beimąs už rankenos, tik staiga atšoko. Nepajėgė nuspausti 
rankenos, net krustelti. Tik spoksojo į vieną tašką sustingusiu žvilgsniu, 
o jo lūpų kampučiuose ištryško putos. 

Ant durų rankenos kabojo diržas varine sagtim. 

Žudikas lėtai prisidėjo ranką prie kaktos, paskui atsisuko. 

— Gerbiamasis pone... Prisipažįstu... 

Tardytojas nepratarė nė žodžio, tiktai vėrė jį smerkiančiu žvilgs- 
niu; jo akys degte degė. 

— Mes užmušėme Bodrį dėl trijų šimtų avių ir dviejų asilų. 

Ir nuleido galvą. 

Tardytojas dar kurį laiką žvelgė į jį, paskui paskambino. 

Įėjo du policininkai. 

— Išveskite jį! Ir įkrėskite dvidešimt penkias rykštes! 

Rudis dar žemiau nulenkė galvą ir susikūprinęs išėjo pro duris. 

— Nuolankiausiai dėkoju. 

Tardytojas susimąstęs žvelgė jam pavymui: 

— Barbarai! 


1931] 


NESUPRANTAMAI! 


Valika ir Panika, susiėmusios už rankučių, traukė gatve. Jos grįžo 
iš mokyklos. Prie kampo mergaitės visada išsiskirdavo: Panika suk- 
davo į mažą skersgatvį, o Valika žingsniuodavo tolyn didžiąja gatve. 

Bet šį kartą Valika nepaleido Panikos rankos, o patraukė mergaitę 
su savim: 

— Na eime, eime, tu pietausi pas mus! 

— Ne... 

— Teta mokytoja sakė, vadinasi, pietausi. 

— Ne-e-e... 

Valika, neklausydama Panikos, tempė ją kartu. Ji buvo stipresnė 
už savo draugę, apkūnesnė ir drąsesnė. Panika žinojo: teta mokytoja 

liepė Valikai paprašyti savo tėvelį, kad duotų pietų kokiai nors vargšei 
jos bendraklasei, galbūt Panikai, sakė, jeigu jau jos draugauja. Tačiau 
Panika labai nenorėjo eiti pietų pas Valiką. Kodėl — ji ir pati nebūtų 
paaiškinusi, nenorėjo, ir tiek. 

O Valika, žinodama, kad šiandien Panika priklauso jai, jokiu būdu 
nenorėjo paleisti savo draugės. Ji tvirtai nutvėrė ją už rankos ir vedėsi, 
tikriau — tempė. Labai didžiavosi, kad vedasi draugę į namus, ir bai- 
siai nekantravo kuo greičiau pasiekti metalinius kiemo vartus: iš ten 
Panika jau nepaspruktų. 

— Mamyte, mamyte! — šaukdama puolė ji prie motinos.— Dabar 
Panika pas mus pietaus ligi pačių velykų! Teta mokytoja sakė! 

Motina susijuokė ir pabučiavo dukrą. Ji buvo be galo laiminga, 
kad jos Valika tokia miela, dailutė ir sveikutė. Ir dar taip gražiai čiauš- 
ka. 

— Teta mokytoja sakė? Na, jau toji teta mokytoja... 

Ji dar kartą pabučiavo dukterį ir tik tada sužiuro į mergaitę, kurią 
atsivedė jos Valika. 

— Tai teisybė, mergaite? 

Bet toji stovėjo tylėdama, nunarinusi galvą, ir tiktai glamžė savo 
suknelę. 

O Valika čiauškėjo sau toliau: 

— Todėl, kad ji vargšų vaikas, o kiekvienas vargšas vaikas turi 
kur nors eiti pietauti. Teta mokytoja sakė! 

Ji tuoj nusiėmė kuprinę ir iš jos išsitraukė laišką, kurį teta mokyto- 
ja buvo parašiusi mamytei. 

Mamytė paėmė laišką, perskaitė ir tarė: 

— (Gerai, mergaite, tu irgi pasidėk savo knygas prieškambary, eik 
su Valika į vonią ir gerai nusiplauk rankas. O tu taip pat nusimazgok 
savo purvinas letenas, — ji patekšnojo ištepliotas dukros rankeles ir 
netgi pabučiavo jas. 

Paskui nusivedė mažąsias į vonią ir atsuko čiaupą. Iš blizgančio 
vamzdžio pradėjo tekėti vanduo. Mama prileido jo į dubenėlį ir pastatė 
jį ant labai gražios baltos kėdutės. Pirma ji gerai numazgojo Valikos 
rankas, vėl išbučiavo jos pirštelius, dabar jau gražius, rausvus, ir tada 
tarė Panikai: 

— Na, dabar ir tu nusiplauk rankas, žiūrėk, kad būtų švarios! 

Paskui mamytė išėjo į valgomąjį pasakyti tarnaitei, kad toji paden- 
gtų stalą dar vienam žmogui. Ir pridūrė: 

— Eikite, Rože, į vonią, nuplaukite rankas tai mergaitei, tiktai 

gerai numazgokite! Jo prakilnybė labai nemėgsta, kai vaikai prie stalo 
sėdi purvinom rankom. 

Rožė nuėjo į vonią. Ir gerai padarė, nes Panika nė negalvojo kišti 
rankų į dubenį. Bet ji pačiupo mergaitę, gerai nuplovė jai rankas, ir 
veiduką nuprausė kaip reikiant; dar iš savo plaukų išsitraukė šukas ir 
sušukavo. 

— Na,— patenkinta atsipūtė ji. 

Valika su Panika grįžo į valgomąjį. Ir kaip tik laiku — į kambarį 
įžengė jo prakilnybė ir tuoj paklausė: 

— Kieno ši mergaitė? 

Valika puolė ant kaklo savo tėveliui ir išpyškino: 

— Ji pas mus pietaus kas dieną, ligi pačių velykų! 

— Oho! 

— Teta mokytoja liepė. 

Mamytė trumpai paaiškino, kaip čia yra, ir parodė laišką. 

Panika tuo tarpu stovėjo nuleidusi galvą ir laukė. 

— Na, kuo tu vardu, mergaite? — tyliai paklausė tėvelis. 

— Panika! — sušuko Valika. 

— Aš ne tavęs klausiu, — sudraudė tėvas.— Pasakyk, kuo tu 
vardu? 

— Panika,— atsakė mergaitė. 

— Labai gerai. O tavo tėvelis? 

— "Tėtukas,— atsakė Panika. 

— Tai tu jį taip vadini, o kaip jį vadina kiti? 

— Šeimininkų, — atsakė Panika. 

— O kitokio jo vardo nežinai?.. Sakysim, Janošas Varga... Arba 
Mihajus Kovačas... Juk kokį nors vardą turi. Na? Tai kokį? 

— Nežinau. 

— Ė, tavęs tėvas netgi šito neišmokė... O kuo tu vardu? — kreipėsi 
jis į dukterį. 

— Valika,— atsakė mergaitė. 

— Teisingai. O kas aš? 

— Tėvelis. 

— Na ir kvailutė tu, mažiule! Kaip kreipiasi į mane kiti? 

— Jūsų prakilnybe. 

— Ajajai, ir tu jau iš šitos išmokai... Aš ne veltui sakau, kad tos 
bendros mokyklos niekam tikusios. Tik kvailina vaikus, ir daugiau 
nieko. O dabar sėskim prie stalo, noriu valgyti. 

Jie susėdo. Valika — į savo vietą, o Panikai tarnaitė padėjo ant 
kėdės pagalvę; pasodino ant jos mergaitę ir susijuokė. 

Stalas buvo užtiestas balta staltiese, ant jos — baltos lėkštės, o 
viduryje baltas dubuo. Kiekvienos lėkštės viduje buvo auksinis apva- 
dėlis, tiktai Panikos lėkštėje jo nebuvo, bet nesvarbu — vis tiek buvo 
graži lėkštė. 

Mamytė įpylė sriubos Valikai, tėveliui, sau ir paskiausiai — Pa- 
nikai. 

— "Tu mėgsti sriubą? — paklausė ji mergaitę, bet Panika neatsakė. 

Išvalgęs sriubą, tėvelis kreipėsi į Valiką: 

— Tai tu tikrai nežinai mano vardo? 

— Daktaras Antalas Vadkertis,— atsakė Valika. 

— Na matai, kiekvienas turi savo vardą, kiekvienas žmogus. O 
tavo draugė net nežino, kuo vardu jos tėvas. 

Panika nuleido galvą. 

Po sriubos buvo paduota mėsa su padažu. Mamytė supjaustė Vali- 
kai mėsą mažais gabaliukais, supjaustė ir Panikai ir pamokė: 

— Valgyti reikia šakute. 

Panika pažiūrėjo į šakutę, net pamėgino ja valgyti, bet mėsa ant 
jos niekaip nesilaikė. 

— Tegu valgo šaukštu, kaip įpratusi, — tarė tėvelis. 

Su šaukštu Panikai buvo kur kas lengviau — suvalgė ir mėsą, ir 
padažą. Dar ir duonos į jį prisitrupino, bet išgirdusi Valikos juoką 
paraudo ir vėl nuleido galvą. 

Paskui ant stalo buvo atnešti lakštiniai. Skanūs balti lakštiniai su 
riebia varške. Panikai ir šitą valgį buvo leista valgyti šaukštu. 

— Bet paskui ir tau reikės išmokti elgtis prie stalo. Matai, kaip 
gražiai valgo Valika. 

Kai visi pakilo, tėvelis tarė: 

— Na, mergaite, dabar trauk namo ir pasakyk tėvui, kad pas mane 
ateitų. Noriu su juo pasišnekėti. 

Panika tuoj pat čiupo savo paltą, apsivilko ir jau buvo bedumianti 
pro duris. 

— Palauk, juk reikia ačiū pasakyti! Gražiai padėkoti už pietus ir 
su visais atsisveikinti... 

Bet Panika tiktai stovėjo ir tylėjo. 

— Na nieko, išmoks, — numojo tėvelis. — Ligi velykų laiko daug. 

Tėvelis tai pasakė švelniai, net susijuokė, ir nė kiek nepyko, bet 
Panika vėl nunarino galvą ir žengė pro duris. 

Valikos į gatvę neleido, kad neperšaltų. 

— Pasakyk savo tėvui, kad ateitų tuojau pat. Noriu duoti jam 
darbo. 

Tėvelis prigulė, numigo valandėlę, o kai pabudo, Panikos tėtis jau 
buvo čia. Tėvelis išėjo su juo pasikalbėti. 

Tai buvo prastai apsirengęs vargšas, padienis darbininkas. Jis 
stovėjo priebutyje ir laukė. Pamatęs jo prakilnybę, nukėlė kepurę ir 
žiūrėjo, ką tas pasakys. Jo prakilnybė buvo aukštas, stambus vyras, 
o padienininkas — mažas, liesas, išvargusio veido žmogelis. 

— Kuo jūs vardu? 

— Janošas Takara. 

— Gerai... Jūsų duktė pas mus pietaus kasdien, ligi pačių velykų. 
Supratote? 

Žmogus tylėdamas linktelėjo galva. 

— Jei ji gerai elgsis, gaus mano dukters padėvėtų suknelių ir batų. 
Gaus visko, ko reikės, tiktai tegu elgiasi kaip pridera. O kuo jūs ver- 
čiatės? 

— Aš bedarbis. 

— Ir seniai? 

— Nuo javapjūtės. 

Jo prakilnybė tylėdamas žiūrėjo į darbininką. Tasai irgi tylėjo, 
laikydamas rankoje kepurę. 

— Tai iš ko gyvenate? 

Žmogus patraukė pečiais ir vėl tylėjo. 

— Kiek turite vaikų? 

— Šešis. 

— Šešis?.. Hm... Kaip drįsote prisigimdyti tiek vaikų, jei negalite 
jiems duonos uždirbti? Na, tiek jau to... Tad štai ką, drauguži, aš jūsų 
dukterim pasirūpinsiu. Ligi pačių velykų ji vaikščios kasdien pas mus 
su mano dukterim, ir už tai jums nieko nereikės mokėti, aišku?.. O 
kad jums neatrodytų, kad aš išlaikau jūsų vaiką už dyką, jūs man ką 
nors padėsite. Va, matote ten malkinę...— ir jis parodė į daržinę kiemo 
gale.— Eikite ir prikapokite malkų. Sukirskite kiek, ir mes atsiskaitę. 

Jis apsisuko ir grįžo į vidų. 

Žmogus irgi apsigręžė, užsidėjo kepurę ir patraukė per kiemą 
prakastu sniege takeliu prie malkinės. Susiieškojo kirvį ir ėmėsi kapoti 
malkas. Jis kapojo dvi valandas, o paskui išėjo namo, niekam nieko 
nepasakęs. Tiktai prieš vakarą atėjusi tarnaitė Rožė pranešė ponui, kad 
padienininko jau nėra. 

— Tiek to,— atsakė jo prakilnybė,— išėjo tai išėjo. O aš dar 
norėjau duoti jam stikliuką palinkos. 

Kitą dieną mergaitės mokykloje nebuvo, ir su Valika pietauti ji 
neparėjo. 

Valika verkė, kad nėra Panikos. 

— Nieko, ateis rytoj. 

Tačiau Panika daugiau nebesirodė. 

Po keleto dienų mergaitės niekas ir neprisiminė. 

Bet sykį jo prakilnybė visai netikėtai pamatė darbininką prie 
miesto rotušės. Paniuręs jis stovėjo kartu su kitais bedarbiais. Ponas 
jį užkalbino: 

— Jūs — Janošas Takara? 

— Taip. 

— O kur jūsų duktė? Kodėl neateina pietų? 

Žmogus tylėjo. Ir tik atkakliai klausinėjamas pagaliau niūriai ir 
šiurkščiai atšovė: 

— Nemėgstu, kai mane kamantinėja, iš ko gyvena vargšas... 

Jo prakilnybė didžiai nustebęs žiūrėjo į jį ir tik tiek tepasakė: 

— Nesuprantama! Argi jums negaila, kad duktė badauja ir vaikšto 
alkana? Nesuprantu, kas jūs per Žmonės! 

Žmogus neatsakė nieko, tik nusisuko ir niūriai žiūrėjo priešais 
save. 


1932 


ŠUO 


Namelis buvo mažas, o vėjas toks didelis, kad, atrodė, nunėeš tro- 
belę. Šalia priebučio, po vandens nuotaku, susirangęs į kamuoliuką 
gulėjo šuo. Į aplūžusią pintinę jam buvo įmesta sutrinta arklio gūnia, 
ir jis Čia įsitaisė sau guolį. 

— Kad tave velniai, — sumurmėjo šeimininkas, grįždamas per 
pūgą iš tvarto į trobą. 

Šuo iššoko iš pintinės ir, kol šeimininkas nuspaudė durų rankeną. 
trynėsi jam apie kojas. Jis norėjo įsmukti į vidų, kaip ir anais gerais 
laikais, kad ir pernai žiemą ar dar anksčiau, kai šeimininkas pats įį 
įsinešdavo ant rankų. O dabar jam buvo uždrausta įžengti net į prie- 
menę. 

Kai durys paskui šeimininką užsidarė, šuniukas dar sykį viauktelė- 

jo, paskui vėl įšoko į pintinę ir susirangė savo guolyje. Tai buvo pap- 
rasčiausias kaimo šuo, — pusiau pulis, pusiau kažkoks sarginis, — bet 
jau toks ištikimas, kad paliko jį ramybėje, tegu būna. Be to, kaime juk 
ve šuns neapsieisi. 

— Netriukšmaukit! — užriko įėjęs ant vaikų; jų visas ketvertas 
taip spygavo ir klykavo, kad žmogaus ausys neišlaikė.— Ak, kad kiaulė 
šitaip paršiuotųsi, — sumurmėjo jis. 

— Oi tėvai, tėvai, — priekaištingai sudraudė žmona. 

— Tai negi aš turiu klausytis šitos erzelynės? 

— Nenorit — tai nesiklausykit. Bet kur jūs rengiatės? 

— Eisiu. 

— Kur? 

— Atsėdėsiu. 

— Ką? 

Šeimininkas prisėdo prie stalo, išsigandusi žmona sukruto suktis 
aplink puodus. Mat jiems dar vasarą buvo priteisę pabaudą už šunį — 
penkiasdešimt pengių arba penkias paras kalėjimo. Jau trečią kartą 
juos baudė už tai, kad šuo labai mėgo medžioti. Dukart pabaudą jie 
užmokėjo, bet iš kur dabar imsi tas penkiasdešimt pengių, kai vaikai 
basi, be batų, ir valgyt namie nėra ko. Vienom tik bulvėm gyvi. Privirs 
jų kiaulėms rytą, per pietus patrupins į pamazgas, kartu ir patys su- 
krims bulvelę kitą. Ir viskas. Duona jau baigėsi, o kviečius, kurie liko, 
reikia laikyti sėklai. 

Žmona žino, kad jos vyras išdidus, kad teismo slenksčio gyvenime 
nėra peržengęs. Nedrįsta jam nė žodžio tarti, tik akys plūsta ašarom. 
O juk dėl visko kalti patys ponai, kam jie tokius įstatymus išleidžia: 
jei tiktai šunelis nuklys kur nors toliau nuo šeimininko sklypo, tai 
laukų sargas pamatęs tuoj užrašys, ir negana, kad peršaus, bet paskui 
dar ir baudą didžiausią mokėk. Maža jiems mokesčio už šunį, dar ir 
penkiasdešimt pengių duok. 

— Sukrauk drabužius! 

Žmona neprataria nė žodžio, tiktai vis vaikščioja pirmyn ir atgal, 
grąžydama rankas. 

Iki miesto baisiai toli. Kad būtum ten rytą aštuntą, iš namų reikia 
išeiti vidurnaktį. Bent kokių pažįstamų turėtų — pernakvotų, bet juk 
nieko nėra. O savo vyrą ji gerai pažįsta: jis bet ko neprašys nakvynės 
ir nesiskųs, kad, girdi, anksti rytą turėsiąs valdiškų reikalų. Vadinas, 
jam reikės išeiti naktį. 

Lauke ėmė temti, kieme stirksojo sušalę pusnynai, ko gero, dar ir 

vyras išėjęs sušals. O ir išvis ko čia dabar eiti? Bet jam žodžio nepasa- 
kysi. Ji tik nutvėrė vieną vaiką už pakarpos ir gerai papurtė: 

— Nutilk, nes užmušiu! 

Lempos jie nedegė ir vakarą leido prie židinio šviesos. Į jį motina 
įmetė vynuogienojo šaką, ir įsižiebė silpna ugnelė. Iš kiekvienos namo 
kertės dvelkė šaltis. Ji greitai suguldė vaikus — kad bent nepersišal- 
dytų, o ir kūrenti reikės mažiau. 

Šeimininkas irgi prigulė — kaip stovėjo, nenusirengęs, bet mie- 
gas neėmė. Ilgą laiką jis tūnojo tylėdamas, tik tarpais vis įmesdavo 
į ugnį vynuogienojų; užsižiopsoti nevalia — degtukai brangūs, o vy- 
nuogės šakelė, žiūrėk, jau ir sudegė. 

Taip praėjo pusė nakties; pagaliau šeimininkas atsikėlė ir ėmė 
rengtis. Apsivilko šiltus vilnonius marškinius, į aulinius įklojo naujų 
šiaudų, o žmona jam dar atkišo ir storus autus. 

— Na ką tu, — nesutiko vyras, — aš su jais nė žingsnio negalėsiu 
žengti. 

Žmonai beliko paduoti jam teismo sprendimą. 

Lauke spigino baisus šaltis, bet vėjas, laimė, buvo nurimęs. Bent 
jau tiek gerai. 

— Prižiūrėk paršus, — išeidamas dar tarė vyras, o žmona atsakė: 

— O jus savęs žiūrėkite! 

Paskui ji užsisiautė ant pečių didžiulę skarą ir palydėjo vyrą ligi 
sodybos pakraščio; dar ilgai ilgai žiūrėjo jam pavymui, tarp pusnynų 
matydama jo tolstančią figūrą, kol pagaliau jis dingo iš akių. 

Jai pasidarė šalta, ir ji verkdama sugrįžo į trobą. Nusišluostė 
ašaras ir nutarė daugiau ugnies nebekurti — juk ir tuo ji norėjo tiktai 
vyrui įtikti. Kaip stovėjo apsirengusi, taip ir įsirangė į lovą pas vaikus; 
mat du mažesnieji visada miegojo su ja. 

Jau atsigulusi prisiminė, kad šalia priebučio lyg ir nematė šuns, 
bet atsikelti nebuvo jėgų. „Jau tuoj tuoj eisiu pažiūrėti“, — ragino 
pati save tol, kol visiškai užmigo. „A, atsiras, neprapuls!“ Moteriškę 
net pyktis suėmė — juk kaip tik dėl to šuns vyras ir turėjo išeiti. 

O žmogus tuo tarpu vis ėjo ir ėjo, mėnuliui šviečiant, mindamas 
batais sniegą, klausydamasis, kaip tasai girgžda po kojomis. 

— O tau ko reikia? — staiga sušuko jis. 

Iš paskos bidzeno šuo. Taip ir slimpino visą kelią nenaudėlis, ne- 
drįsdamas pasirodyti, — žinojo, kad šeimininkas pavarys atgal; tačiau 
dabar, jau įsidrąsinęs, išniro iš tamsos. 

— Ar neisi namo? 

Šeimininkas pasilenkė, čiupo saują sniego ir metė į šunį. 

Šuo stabtelėjo, o paskui vėl kiūtino kaip kiūtinęs. Šeimininkas vėl 
jį pavijo. Net paėjėjo atgal keletą žingsnių, kad įsitikintų, jog jis tikrai 
nubėgo namo. Tačiau po pusvalandžio šuo vėl bidzeno paskui. 

Žmogus vėl jį pavijo atgal. Jau įširdęs kaip reikiant. Šuo, kaip ma- 
tyt, visai nelinkęs dirbti savo darbo — seka paskui jį, užuot saugojęs 
namus. Dar kelios sniego gniūžtės, ir šunelis, pabrukęs uodegą, inkš- 
damas ir cypdamas nukurė atgal. 

Tačiau po kiek laiko jis, vėl buvo čia. Žmogus dar sykį jį pavarė. 
O kai tasai ir trečią kartą atsirado jam prie kojų, vyras numojo ranka: 
„Eime, eime,— pasakė, — bent padvėsi, jeigu jau taip nori“. 

Jį apėmė keista piktdžiuga. Žinojo, kad šuo penkias dienas pratupės 
visai be reikalo. Į namus irgi nesugrįš. Taip ir nugaiš kur nors. Jeigu 
jau jis jo nepribaigė, šuo pats gaus galą. 

Naktis buvo sunki. Tačiau aštuntą ryto jis vis dėlto jau buvo prie 
teismo vartų ir, kai jie atsidarė, pirmas įžengė į vidų. 

Teisėjas nustebęs sužiuro į Žmogų. 

— Jūs kokiu reikalu? 

— Jūsų prakilnybe, aš atsėdėsiu tą bausmę. 

Teisėjas rūgščia mina žvelgė į atėjusįjį. Paėmė iš jo rankų prane- 
šimą. Taip, viskas kaip reikiant. 

— O ar ne gėda bus sėdėti belangėje? 

— Ką padarysi! 

Teisėjas stengėsi kaip nors išgelbėti jį nuo to kalėjimo, bet kaip tu, 
žmogau, išgelbėsi: penkiasdešimt pengių — dideli pinigai! Vieną dvi 
penges jis ir pats nepagailėtų duoti, bet penkiasdešimt tai jau nesu- 
krapštys, mat jo algą irgi sumažino. O juk pagalvojus — gėda už visą 
Vengriją, kad toks tvarkingas ūkininkas turės sėdėti kalėjime dėl 
kažkokio šuns. 

— Pratęsiu jums terminą. Užmokėkite gegužės mėnesį. Ligi to 
laiko sukrapštykite pinigų. 

— O iš kur aš jų imsiu? Jau geriau atsėdėsiu. Šiais laikais pinigai 
mūsų krašte nesimėto. Aš batų vaikams nupirkti neįstengiu. Dėl to ir 
į mokyklą neina. Pavasarį dar reikės atsėdėti ir už tai, kad pamokas 
praleido. Už trisdešimt penkias penges pirkau paršiuką, ligi pavasario 
jis mane gyvą suės. Dabar jis kaštuotų jau tik kokią dvidešimt, o pava- 
sariop ir ligi dešimties nukris. Tada jau ir penkių paršų reikėtų! Laiko 
aš turiu į valias, nė nepajusiu, kaip pralėks tos penkios dienos. 

Teisėjas tylėdamas žiūrėjo į žmogų. Taip, jo teisybė. Čia nie- 

kaip nepadėsi. Nebent Ženevoje ką nors sugalvotų. Ar dėl japonų 
karo kainos pakiltų... Vakar restorane jis girdėjo, kad jeigu tik Ame- 
rika įsitrauktų į karą, jai tektų panaikinti sausą įstatymą, ir tada 
pakiltų vyno kainos. Litras kainuotų visą pengę. Bet ar taip bus iš 
tikrųjų? 

Kad ir kaip jis laužė galvą, padėti valstiečiui niekaip negalėjo. 
Pagaliau ryžosi ir davė įsakymą suimti. 

Kai areštuotąjį išvedė, į kabinetą įžengė tarnautojas ir pranešė, 
kad ten, prie vartų, guli šuo. Ant paties slenksčio. 

Teisėjas buvo sujaudintas. Jis vis siuntinėjo tarnautoją pažiūrėti, 
ar tas šuo dar tebeguli. O šis nė nesikrutino iš vietos — gulėjo padėjęs 
snukutį ant slenksčio, už kurio dingo jo šeimininkas. 

Kai teisėjas ėjo namo pietų, pats pamatė šunį. Prie grotuotų 
teismo vartų gulėjo mažas šuniukas, pasidėjęs galvelę ant slenksčio. 
Jį šaukė, bet jis nieko neklausė, į nieką nežiūrėjo. Jį ir barė, ir vijo 
šalin, bet jis nesitraukė. Žmonės, sustoję aplinkui, spoksojo į jį. 

Sustojo ir teisėjas ir ilgai žiūrėjo į gyvuliuką, kuris čia gulėjo 
lyg koks skudurų gniužulėlis. 

Parėjęs namo, teisėjas papasakojo apie jį savo šeimai. Visi buvo 
sujaudinti. Papasakojo jis po pietų ir kavinėje. Daug ponų pakilę 
ėjo prie teismo vartų pažiūrėti į šuniuką. Ėmė mėtyti jam maisto, 
bet šuo tik įtariai šnairavo ir nieko net nepalietė. 

Na ir ką tu jam padarysi? 

Prie kalėjimo slenksčio šunelis laukė, kada išleis jo šeimininką. 

Juros epochoje Alfeldas buvo jūra. Dabar, Bado epochoje, jis 1rgi 
panašus į jūrą. 

Po dangumi plyti beribė stepė. Jokios kalvelės, jokio pakilimo — 
plokščia kaip vandens paviršius, jeigu tik vanduo galėtų šitaip sustingti. 
Kviečių laukai tokie lygūs, lyg juos su liniuote būtų išlyginę dangaus 
inžinieriai, tiksliai nustatydami, kiek galima augti tai ar kitai varpai, 
kad nebūtų suardytas lygus lauko veidrodis. 

O dangus virš jo — lyg stiklinis gaubtas, kurį padykę angelai 
išmargino debesimis, išdažė žydrai ir baltai. 

Grafo majoratas, atrodo, yra pačios visatos centre, nes kur tik 
pažvelgsi — visur matai dangaus pakraštį, ir tu gali suktis kiek tik 
nori — kad ir visus tris šimtus šešiasdešimt laipsnių, — nieko kito nere- 
gėsi — tik dangų ir dangų. 

Jaunasis grafas irgi taip galvoja, kad jis yra tikras pasaulio centras, 
nes kur tik nušuoliuoja su savo arabišku ristūnu — darbininkai visur 
Jį taip sveikina, lyg būtų pats ponas dievas. 

Šit jis prijoja prie runkelių lauko. Trys šimtai holdų cukrinių 
runkelių — galva sukasi žiūrint į tokį plotą. Mažučiai daigeliai stovi 
lygiom gretom, lyg jaunos mokinukės, kurias gimnastikos mokytoja 
išrikiavo pamokai, ir tos lysvės, kad ir kaip žiūrėk, lygios ir tiesios it 
strėlė. 

Grafas nuo savo arklio mato toli toli, nes aplinkui nėra jokio mede- 
lio. Jo balsas, atrodo, plaukia nepasiekiamoje aukštybėje virš šitų 
mažučių augalėlių. Jis dairosi ir ieško: kurgi tie samdiniai, pas kuriuos 
buvo užsukęs ir vakar, ir užvakar, šią savaitę — kiekvieną dieną, o 
šiandien jau penktadienis, pats vidurdienis. 

Samdiniai suskirstyti į grupes po septyniasdešimt žmonių. Septy- 
niasdešimt vyrų su kauptukais lanksto nugaras prie cukrinių runkelių: 
ko atidžiausiai kapoja piktžoles ir apie kiekvieną daigelį rausia kau- 
burėlius, panašius į apverstas piltuves. 

Bet štai grafas pamato tuos valstiečius. kurių ieško, ir leidžiasi pas 
juos. 

Kol nukanka — jau lygiai dvylikta. 

Darbininkai, prievaizdui davus ženklą, atsitiesia ir liaunasi dirbę. 
Pietūs. Eilės suyra, vyrai traukia į lauko pakraštį, kur jų laukia žmo- 
nos ir vaikai su valgiu. 

Pietūs iš kaimo nešami puoduose, ir visi į lauką sueina tuo metu. 
kai ima skambinti tolimų kaimų varpai. 

Jaunasis grafas nušoka nuo arklio ir numeta pavadį iš kažkur 
išdygusiam berniūkščiui, o pats prisiartina prie prievaizdo ir klausia: 

— Kada pagaliau jūs čia baigsite kapstytis? 

Grafas — trisdešimties metų sportiškos išvaizdos vyras, prie- 
vaizdas — šešiasdešimt penkerių paniuręs senis. Grafas — linksmas 
ir lengvabūdis, senis — susikūprinęs ir niūrus. 

Prievaizdas ko nuolankiausiai atsako: 

— Šviesiausiasis pone, nerūstaukite, kad lėtai judam, — čia baisiai 

kieta žemė, lietaus seniai nemačiusi, todėl tik žolės ir teauga. Nežinau, 
ar užbaigsime ligi šeštadienio vakaro, nebent dirbtume per naktį. 

Grafui tai visai vis tiek. O klausinėja, kada bus baigta, tik tam, kad 
žmonės manytų, jog dėl to jis čia ir atsirado. 

Jis linkčioja galva ir sako: 

— Na, ką gi, dirbkite per naktį. 

Prievaizdas pasikaso pakaušį: 

— Kad, šviesiausiasis pone, bus sunku įkalbėti žmones... Kad ir 
kiek jiems mokėtum... 

Grafas juokiasi, apsidairo ir pamato tą, dėl kurios ir atjojo,— 
grakščią, aukštą, išvaizdžią jaunamartę; ji kaip tik tuo metu duoda 
vyrui puodą su valgiu. 

Jaunoji moteris irgi žvilgtelėjo grafo pusėn, kiek raustelėjo, koke- 
tiškai patraukė pečiais, o paskui, apsimetusi, kad jo nemato, atsisuko 
į vyrą, kuris jau buvo įsitaisęs ant žemės, ir paragino: 

— Na, valgyk! 

— O ką tu atnešei? — paklausė jis. 

— Ką aš galėjau atnešti? Kaip ir vakar — putros. 

Vyras gerai žino, kad namie nieko nėra. Kamara tuščia. Apsiblau- 
sęs ima puodą į rankas, stato jį tarp kelių, išima iš rezginėlės, nukelia 
dangtį ir žvilgteli į vidų. 

Tikrai — jame nieko kito, tiktai rudas srėbalas. Viršuj dar: plau- 
kioja sustingę taukai; vos tik įkiši aliumininį šaukštą — tuoj pat apsi- 
gleizoja. 

Žmogus tyli, neturi ko sakyti. Šiais metais kaimuose — baisus 
badas. Žiema buvo labai šalta, o namie — kaip iššluota: pernai dėl 
sausros niekas neužaugo, ir žiemai nebuvo jokių atsargų; negana to, 
dar visi ligi ausų skolose paskendę. Dabar jau prasidėjo lauko darbai, 
bet užmokestis labai menkas — tik viena pengė už dieną. Kitų, geres- 
nių šalių darbininkai apskritai nesuprastų, kaip galima iš tiek pragy- 
venti. O jie dar ir skolas moka. Užtat ir alksta kaip šunys. Žmonos — 
ir tos neišbarsi, kad viralas prastas ir jo mažai, ji ir pati kenčia, dar 
dėkui dievui, kad neburnoja... Kviečių kainos taigi krito, todėl ūkinin- 
kai ir moka skatikus. 

Atsidusęs jis kiša šaukštą į sriubą. Džiaugiasi radęs netgi du kuku- 

lius; žmona juos suminkė iš miltų, ir jie plaukioja šitam srėbale lyg 
kokie prieštvaniniai moliuskai. 

Žmogaus pavardė Kišas. Janošas Kišas. Pavardė jo trumpa, o 
skurdas — didelis ir ilgas. Skurdas slenka paskui jį kaip ištįsęs šešėlis 
vakare paskui Žmogų. 

Sugriežęs dantimis, jis pradeda valgyti. 

Amžinai šita putra. Rytą — putra, vakare parėjus — vėl putra. 

— Kai pagalvoju, kiek per savo gyvenimą tos putros išsrėbiau! — 
šneka jis.— Jeigu reikėtų ją supilt į statinę — ojojoj! — tokios statinės 
nerastum nė Egerio arkivyskupo rūsy! 

Žmona neatsako nieko. Išsiblaškiusi, lyg čia būtų užklydusi tik 
taip sau, žiūri į tą pusę, kur su žmonėmis kalbasi grafas. 

Samdiniai sėdasi kas kur. Ir šen, ir ten. Kiekvienas užgula savo 
puodą. Valgis ne kažin koks, girtis nėra kuo. Visi palinksta ir srebia 
rudą skystimą. 

— Atnešei vandens? — klausia Janošas Kišas. 

— Ne. 

— O kodėl? 

— Taigi jūs rytą pasiėmėte. 

— Tik litrą. Ir jau išgėriau. 

— O kam išgėrėt visą? 

— Kam išgėriau? Tai man dar ir vandenį reiks taupyti? 

Žmona susimąstė. 

— Gerai, eisiu atnešti. 

— Tik greitai! 

„Moteris išsiima iš krepšio litrinį butelį. Ten daugiau nieko nėra, 
tiktai duonos riekė. Ji išima ją ir paduoda vyrui. 

— Valgykite. 

— Valgyti?.. Jei suvalgysiu, tai ir nebeliks. 

— Bet juk nemirsite badu? 

— Nemirsiu badu!.. Lengva moteriai pasakyti. Iš karto matyti, 
kad kareiviu nebuvai... Kai tarnavau kariuomenėje, tai tą, kuris su- 
valgydavo paskutinę konservų dėžutę, ant medžio kabindavo... O jei 
būdavo mūšis, tai ir sušaudydavo... Todėl ir nevalgau paskutinės rie- 
kės — šitoje grafo žemėje dar gali būti ir didesnis badas. 

Žmona tyli. Pasiėmusi butelį, eina prie šulinio. 

Vyras nė nežiūri į ją, tiktai iš lėto, net labai iš lėto srebia putrą. 

Šulinys gana toli. Už runkelių lauko tuoj pat prasideda plačios 
ganyklos — dešimt tūkstančių holdų. Ganyklų šone ir stovi šulinys. 

Anksčiau ir šitas runkelių laukas buvo ganykla, bet paskui ją suarė. 
Todėl šulinys ir liko šone. 

Moteris vis ėjo, gana greitai, tik sijonas plaikstėsi vėjyje. Jauna- 
sis grafas žiūrėjo pavymui, kol ji pradingo iš akių. 

Tada jis susizgribo: 

— Reikia arklį pagirdyti... Ar tam šuliny yra vandens? 

Senasis prievaizdas ilgokai patylėjo, paskui atsakė: 

— Yra, šviesiausiasis pone. Šulinys dar neišdžiūvo. 

— Na, tai aš josiu ir pagirdysiu. 

Jis užšoko ant arklio. Ant žirgo nugaros švytėjo gražus geltonas 
balnas, ant grafo šlaunų — puikūs zomšos bridžiai. Gražiai atrodė jis, 
šuoliuodamas prie šulinio girdyti savo ristūno. 

Moteris kaip tik buvo ištraukusi kibirą, kai prišuoliavo grafas. 

Pamačiusi jį, išsigando. 

— Ar yra šuliny vandens? — paklausė jis. 

— Yra, šviesiausiasis pone, — atsakė ji. 

— Tai aš pagirdysiu savo arkliuką. 

Jis nušoko žemėn ir privedė arklį prie šulinio. 

Moteris visai užmiršo prisipilti butelį. Norėdama įtikti grafui, ji 
visą vandenį išpylė į lovį, bet tas buvo labai didelis ir perdžiūvęs — 
vieno kibiro neužteko. Vėl paleido kibirą į šulinį ir vėl ištraukė. Taip 
tris kartus iš eilės. 

Arklys įkišo prusnas į vandenį, kiek gurkštelėjo, bet negėrė — ne- 
buvo ištroškęs. 

Moteris susijuokė: 

— O arkliukas gerti visai nenori. 

— Užtat aš noriu,— atsakė grafas. 

Moteris tuoj pat nieko netarusi vėl paleido kibirą į šulinį ir, kai 
kibiras prisisėmė, atsargiai ištraukė. Pripylė butelį, dar kiek nulie- 
jo atgal ir padavė grafui. 

Bet jis, nenuleisdamas nuo jos degančių akių, tarė: 

— O aš noriu ne vandens. 

— Tai ko jūs norite, šviesiausiasis pone? 

— Bučinio. 

Ji žvilgtelėjo į jį šelmiškai, kaip moka tiktai jaunos, gražutės mo- 
terys. 

— Dėl to, šviesiausiasis pone, dar niekas nemirė. 

— Aš ir neketinu mirti. 

Jis žengė prie jos artyn. 

Moteris skaisčiai paraudo. 

— Šviesiausiasis pone, juk mes stepėje. 

— Na ir kas? 

— Aš tiktai primenu. 

— O kam tu primeni? 

— Pats žinote kam, šviesiausiasis pone. 

— Aš nieko nežinau. 

— Kaipgi ne... Į mus žiūri. 

— Tegu žiūri, jei nebijo apakti. 

Bet jaunoji moteris nepriėmė juokų ir nubėgo už šulinio. 

— Šviesiausiasis pone, nesiartinkitei Mūsų žmonės viską ma- 
to, jie ir jūsų mintis atspės. 

Grafas norėjo pulti paskui ją, bet stabtelėjo. 

— Klausyk, aš jau penkta diena jodinėju čia į stepę dėl tavęs... 
O tu nenori suprasti... 

— Ne. 

— Vis tiek pabučiuosiu — nepabėgsi. 

Janošo Kišo žmona visai rimtai atsakė: 

— Aš turiu vyrą. 

Grafas kiek patylėjo. 

— O ką tai reiškia? 

— Tai jau geriau paaiškinkit jūs, šviesiausiasis pone! 

— O aš visai nieko neaiškinsiu. 

Tačiau jo akys degė kaip žarijos ir aiškiai davė suprasti moteriai, 
ko jam reikia. 

— Tu myli savo vyrą? — paklausė grafas. 

— Aš su juo stovėjau prie altoriaus, — atsakė moteris. 

— Aš tavęs klausiu — ar tu jį myli? 

— Negalima šito klausinėti ištekėjusios moters. 

— O man reikia žinoti. 

— Paklauskite geriau mano vyro. Jis žino. 

— Klausyk, su manim tu nejuokauk... Aš noriu tavęs. 

— Daug ko žmogus nori, bet ne viskas galima. 

— O aš prie to nepratęs. Mano norai turi išsipildyti. 

— Ir dabar išsipildys, kam lemta išsipildyti. 

— Kas gi? 

— O tas, kad šviesiausiasis ponas dabar sėsite ant arklio ir pali- 
ksite mane ramybėje. 

— Klausyk, aš visai negalvojau tavęs įžeisti... Tiktai norėjau sy- 
kį pasikalbėti. 

— Mums nėra apie ką kalbėtis. 

— Yra... Dėl tavęs aš visą naktį nemiegojau. 

— O jūs, ponai, turite visokių vaistų, kad miegas imtų. 

— Mane tik tu viena gali užmigdyti. 

— Aš ne burtininkė. 

— Manau, kad kaip tik burtininkė: pirmadienį man žvilgtelėjai į 
akis ir apžavėjai. Ir nuo to laiko, kai tik imu artintis, vis bėgi. 

— Šviesiausiasis pone, jūs turit tiek ir tiek grafaičių, kurios jus 
gali nuraminti. 

Bet grafas dusliai tarė: 

— Dabar aš tave pabučiuosiu. 

Ir jis jau buvo benorįs šokti per rentinį. 

Jaunoji moteris išsigandusi suriko: 

— Sustokit, nes šoksiu į šulinį! 

Jis stabtelėjo. Persibraukė ranka per kaktą. 

— Esi bjaurybė. Žaidi su manim. 

— Kaip aš drįsčiau žaisti su šviesiausiuoju grafu? 

— Tik pažiūrėk į mane: juk mano akys jau beveik nieko nema- 
to. Penkias naktis nemiegojau. Ar tau manęs negaila? 

— Ak, šviesiausiasis pone, pasakykite atvirai — ką jūs šiandien 
valgėte? 

Grafas nustebo. Pusryčiams jis buvo sutaršęs šaltą kepsnį. Di- 
džiausią gabalą sukirto. Paskui dar jį užgėrė dviem stikleliais palin- 
kos, geros, stiprios palinkos. Mat norėjo įgauti drąsos pasikalbėti kaip 
tik su ja. Bet to prisipažinti jis visai nenorėjo, todėl išpyškino: 

— Jau penkios dienos aš nevalgau ir negeriu. Vis dėl tavęs ka- 
muojuosi. 

— Matote, šviesiausiasis pone, o mano vyras jau penkios dienos 
iš eilės nieko kito nevalgo, kaip tik putrą — ir rytą, ir per pietus, ir 
vakare... Ar jūsų šviesybei negaila vargšo žmogaus? 

— O kodėl tu jam neduodi, sakysim, šaltos mėsos, marmelado 
su duona? Pietums sultinio... Viščiukų su džiūvėsėliais? 

— Kam čia juokauti su vargše moterim? Aš netgi putrą šitam var- 


Žigmondas Moricas 122 


gdieniui neturiu kuo uždaryti — nėra taukų miltams pakepinti. Van- 
duo ir druska — daugiau nieko, bulvių — ir tų nėra. 

— Na, matai, nuo to ir reikėjo pradėti. Jei manęs klausysi, gausi 
visko, virsi, ką tiktai norėsi. 

— Palikite mane ramybėje, šviesiausiasis pone, aš — dora mo- 
teris. 

— Aš irgi doras vyras. Jei pamilsi — nepamesiu. 

Jaunoji moteris nuvėrė jį priešišku žvilgsniu. 

— Šviesiausiasis pone, sėskit ant arklio ir jokite. Tai bus užvis 
doriausia. Mes ir taip labai jau ilgai šnekamės... Kaip aš vyrui pa- 
aiškinsiu, apie ką čia kalbėjomės... 

— O tu ką nors sugalvok. 

— Norėčiau kai ko jūsų paprašyti... tik nežinau, ar įvykdysite 
mano prašymą? 

— Viską, ko tik tu nori. 

Moteris užsimerkė ir užvertė galvą aukštyn. 

— Štai ką pasakysiu. Žmonės tuoj baigs ravėti. Ar negalėtumėt, 
šviesiausiasis pone, duoti jiems už tai gerą vakarienę? 

— Su mielu noru. 

— Šit ir visas mano prašymas. 

— Net ir čigonus pakviesiu... Bet kad ir tu būtum! 

— Jei visos žmonos ateis, būsiu ir aš!.. 

— Ir šoksi su manim!.. 

— Jei šoksite su visomis, ir aš neatsisakysiu. 

— Ir pabučiuosi mane! 

— Jei visas moteris bučiuosite, neprieštarausiu ir aš. 

— Tu — burtininkė, bet ką gi padarysi! Išbučiuosiu ir visas se- 
nes, kad tik ateitų ir tavo eilė!.. 

— Tada greitai sėskit ant arklio ir jokit! 

— Ne. Aš paimsiu jį už pavadžio ir tave palydėsiu. 

— Negalima, šviesiausiasis pone. Negalima manęs lydėti. Ir taip 
jau dabar visiems rūpės, apie ką gi ponas su manim kalbėjotės. 

— Kuo tu vardu? 

— Ėva. 

— Tada aš būsiu Adamas. 

— Netiesa! Jūsų vardas — Viktoras, šviesiausiasis pone. 

— Na, matai, o Viktoras reiškia „nugalėtojas“... Tai aš tave ir 
nugalėsiu... 

— Oi, šviesiausiasis pone, matau, jūs turite marias laiko, kad jo 
negaila šnekoms su vargše moterim. 

— Mieloji Ėva, aš visą amžių galėčiau su tavim kalbėtis. 

— Kad pernelyg jau ilgas laikas būtų šviesiausiajam grafui. 

— Man ilgas laikas — ligi rytdienos vakaro... 

— Tai sėskite ant arklio ir lėkite — gal raitas greičiau prijosite... 

Grafas įsmeigė liepsningą žvilgsnį valstietei į akis. Jam atrodė, 
kad tokios puikios moters gyvenime nebuvo sutikęs. Jis sėdo ant žir- 
go net svyruodamas, dar sykį pamojavo jai ranka ir nušuoliavo. 

O jaunamartė pasiėmė butelį su vandeniu ir susimąsčiusi patrau- 
kė atgal pas savo vyrą. 

— Apie kokį velnią tu ten taip ilgai šnekėjaisi su tuo grafu? — 
piktai užsipuolė Janošas Kišas žmoną, kai toji atnešė vandens. 

— Apie gerus dalykus. 

Vyras įsmeigė akis kažkur į tolį. Jis išsrėbė putrą ligi dugno, o 
galva vis tiek sukosi nuo alkio. Pietums jie turi visą valandą, jis dar 
norėtų kiek nusnūsti, ir buvo pikta, kad žmona jam atėmė visą pus- 
valandį miego; šit ir dabar, užuot miegojęs, jis turi ją tardyti. 

— Sakyk, bjaurybe, apie ką, kitaip — užmušiu!.. 

Žmona prisėdo šalia ant žemės. Ji matė, kad samdiniai, visi sep- 
tyniasdešimt, įdėmiai žiūri į ją, kad visiems rūpi, apie ką ji ten kalbė- 
josi. O moterys su vaikais, atrodė, būtų atidavę pusę gyvenimo, kad 
tik sužinotų, ką jie ten šnekėjosi. Stepėje žmonės viską mato, nors 
1r kaip toli moteris su vyru nueitų. 

— Jis sakė, kad... Jis klausė... 

— Tik nemeluok! — piktai pertraukė ją vyras. 

— Jis klausė manęs, ką pataisyti vakarienei... Jis duos vakarie- 
nę visiems, kai baigsit šitą darbą... 

Samdinio akys pašviesėjo. Pyktis dingo. 

— Vakarienę? 

— Taip. 

Žmogus įsiklausė, ką šneka jo skrandis. Jis buvo toks sukritęs... 

— O ką gausim vakarienei?.. Putros?.. 

— Mėsos! 

— Va čia kas kita! Putra jau tu mane prišėrei tiek ir tiek... 

Dar jis norėjo sužinoti, kodėl būtent jos klausinėjo grafas, ką iš- 
virti vakarienei... Bet galva buvo tokia nuvargusi, kad ir kalbėti ne- 
pajėgė... 

Juodu žiūrėjo į tą pusę, kur grafas šnekėjosi su prievaizdu. Ten 
buvo susibūrę daug žmonių. Paskui abu pamatė, kaip ponas užšoko 
ant arklio ir nulėkė, o žmonės, stovėję aplinkui, visi kaip vienas nusi- 
traukė kepures, ėmė jas mėtyti į viršų ir šaukti: „Tegyvuoja 
ponas!“ 

Kažkoks vyrukas, pribėgęs prie jų, išpoškino: 

— Jei baigsim ravėti ligi ryt vakaro, jo šviesybė grafas iškels 
mums tokią puotą, kad galėsim valgyti kiek tilps... 

Janošas Kišas panarino galvą. 

— Ligi ryt vakaro? — perklausė jis.— Tada reikės dirbti per 
naktį... 

Žmona tylėjo. Nuleido akis, kad nereiktų žiūrėti į vyrą... Galvo- 
jo apie tai, kad ateis čigonai su smuikais ir užgros šokį, kad pačios 
kojos kilnosis... Net šiurpuliai nuėjo per nugarą, nes atrodė, kad jau 
dabar girdi čigonų muziką... Rodos, jautė, kaip prie jos prieina grafas, 
apkabina per liemenį ir vedasi šokti... 

Prie jų priėjo dar kažkoks sulysęs žmogelis. 

— Girdėjai naujieną? 

— Girdėjau,— dusliai atsakė Janošas Kišas. 

— Dosnus ponas, — tarė žmogus. 

— Dosnus?.. Tikras niekšas!.. 

— Kodėl? 

— Nori, kad mes visą naktį dirbtume. 

— Dabar šviesu... Pilnatis... Galima... 

— Mėnuliui gal ir galima... Bet mums... 

— Kas dešimčiai žmonių jis duos po riebų aviną... Pataisysime 
tokanį |... Dar centnerį miltų... Ir dar visko, ko reikės. Dvidešimt 
kilogramų taukų ir dvidešimt kilogramų varškės... Galėsim virti ku- 
kulius su varške... Ir dar penkis šimtus litrų vyno... 

— Mažai! — nukirto Janošas Kišas. 

— Mažai? — nustebo žmogelis. 

— Man vienam ir tai būtų mažai,— pakartojo Janošas Kišas. 

— Kiekvienam žmogui mėsos teks po kilogramą ar du... Ir apie 
porą kilogramų kukulių... iš skanios riebios tešlos su varške... dar 
apie septynis litrus vyno... kiekvienai galvai... Argi tai maža? 

— Maža!.. 

— Bet juk tu nesuvalgysi trijų kilų ir septynių litrų neišgersi... Iš 
viso jau būtų dešimt... 

— Mažai, — užsispyręs tvirtino Janošas Kišas. 

— Tai kiek tau reikia? 

— Visko!.. Kad ir kiek duotų — vis tiek mažai!.. 

— Bus avinai, didžiuliai avinai... Didžiuliai, seni, nupenėti... Ir 
tu vienas suvalgytum visus septynis? 

— Suvalgyčiau! 

— Ir kukulius visus, kiek tik išeitų iš centnerio miltų ir dvidešim- 
ties kilų varškės?.. 

— Suvalgyčiau! 

— Ir tuos penkis šimtus litrų išgertum? 

— Išgerčiau! 

— Tai kiek tau tada reikia? 

— Man reikia visko... Visko, ką tik turi grafas... Trisdešimt tū- 
kstančių holdų žemės, ir rūmų, ir viensėdžių, ir karvių bandos, ir 
avių kaimenės, ir kiaulių... 

— Tu viską surytum?.. 

— Taip! Ir dar patį grafą! 

— Hm, na ir apetitas! 

— Taip, apetitas geras. Man jau trisdešimt šešeri, o aš visą savo 
gyvenimą tiktai putrą srėbiau, ir tą pačią neuždarytą... Mane ir motina 
maitino vienu vandeniu... O išeinu į lauką dirbti — ką pasiimu?.. 
Litrą vandens krepšy, kad nereiktų vaikščioti prie šulinio, kad galė- 
čiau dirbti neištiesdamas nugaros... Kai iš nuovargio ima suktis gal- 
va, gurkšteliu vandens, šiaip taip praeina... Ir laukiu pietų, kol atneš 
žmona... Virinto vandens... Sušliurpsiu — ir vėl į darbą... Todėl man 
ir mažai. 

— Visam gyvenimui... gal ir mažai, — sutiko antrasis samdinys.— 
Čia jau teisybė: kad ir kiek žmogus prisikirstum, kitą dieną vėl norė- 
si valgyti, lyg tų vaišių ir nebūtų buvę. 

— O darbo tai nemažai... Jo dar ir rytojaus dienai liks, — bur- 
bėjo Janošas Kišas.— Kiek gyvenu, vis šitam grafui dirbu... Nuo pa- 
vasario ligi rudens... 

— Tai dar gerai! — atsiliepė kitas. — Gerai. kad grafas turi dva- 
rą. kad bent darbą žmogus gali gauti. 

— Nuo aušros ligi aušros kapstausi po tą žemę. Rausiuosi. Jau 
kojas greit pakratysiu... Štai ir dabar dėl kažkokios vakarienės rei- 

kės dirbti visą naktį... Ir dėl ko?.. Dėl gabalėlio mėsos? Dėl kukulių? 
Dėl vyno stiklinaitės? 

— Ir čigonus pakvies! Bus muzika! 

— O žandarų ar nebus? Tų su gaidžio plunksnomis? 

Antrasis samdinys paklausė tyliai ir susimąstęs: 

— Tai eisi namo?.. Nebūsi rytoj vaišėse? Nenori būti kartu su 
mumis? 

— Kaipgi nenoriu... Tiktai man maža... 

— Tai ko tau reikia? 

— Ko?.. Aš rytoj tą šunį grafą taip apėsiu, kad jam nieko neliks. 
Štai ko man reikia. 

Žmona klausėsi vyro, įtraukusi galvą į pečius... Sėdėjo susigūžu- 
Si... Ji bijojo rytojaus dienos. 

Septyniasdešimt žmonių dirbo visą naktį. Į daigus jau niekas ne- 
žiūrėjo — iškirs ar ne,— tiktai kapojo žoles ir kapojo. 

Po pusiaunakčio mėnulis nusileido į vakarus paskui saulę, ir žmo- 
nės liko tamsoje; taip ir sugulė, kas kur stovėjo. 

Naktis buvo vėsi. Visiems buvo šalta. Niekas nė negalvojo, kad 
teks lauke nakvoti. 

Vos tik prašvito, pabudo prievaizdas ir šaukia: 

— Keltis! Į darbą! 

Samdiniai šiaip ne taip atsikėlė. Išsijudino. Ilga eilė nutįso prie 
šulinio — apsiliejo veidus, atsigaivino. Keikė grafą, kuris namie pu- 
čia sau į akį minkštoj lovoj, o jie čia plūkiasi laukuos. Dėl vakarienės. 
Keikė, nes taip jau buvo įpratę. Bet paskui, pagalvoję apie vakarie- 
nę — avienos tokanį ir kukulius su varške, — ėmė juoktis. 

Garsiau už visus kvatojo ir šūkavo jaunimas — tarškėjo kaip ry- 
to strazdai. 

Senieji tylėjo, tiktai kartais sumurmėdavo ką nors po nosim kaip 
lokiai, ir tiek. 

Didžiulėje Alfeldo stepėje septynios dešimtys žmonių savo die- 
nos darbą pradėjo dar saulei nepatekėjus. 

Moterys atnešė pusryčius. Kiekviena iš namų susikrovė geriau- 
sius kąsnelius, ką turėjo, — vyrai juk vargo visą naktį... O pačios jau 

rengėsi vakarui... Joms jau net padai niežėjo, visos straksėjo ir juo- 
kavo. 

Atėjo ir Janošo Kišo žmona, atnešė didelį puodą valgio. Ne skys- 
tą putrą kaip visada, o tirštą viralą. Su kukuliais ir bulvėmis. 

— Čia dabar kas? — nustebo Janošas Kišas. 

— Pasiskolinau,— atsakė žmona.— Pagalvojau: naktis bus sun- 
ki, ir diena tokia pat... Reikia valgyti, kitaip ligi vakaro neišlaikysite. 

Janošas Kišas ilgai žiūrėjo į puodą, paskui paklausė: 

— Ką tau vakar sakė grafas? 

— Ką jis sakys? Nieko nesakė. 

— Nieko? 

— Ne. Nieko. 

— O aš sapnavau, kad jis tau kažką sakė. 

Žmona paraudo. 

— Kas prisisapnavo?.. Ką gi jis sakė? 

— Čia jau tu geriau žinai. 

— Aš jau pamiršau. 

— Vadinas, sakė kažką tokio, ką reikia užmiršti? 

Moteris sumišo. 

— Ne, nesakė... 

— O ką gi? 

— Nieko... Tik paklausė, ar užteks kukuliams penkiasdešimt ki- 
logramų miltų. 

— O tu ką atsakei? 

— Kad neužteks, nes žmonių daug. Kad ir mes, moterys, atei- 
sime. 

— Sakei, kad ateisite? 

Žmona užsismaukė skarelę ant akių. 

— Bet ko jūs čia mane tardote? Aš su grafu nieko tokio nekal- 
bėjau. 

— Būtent? 

— Dėl ko reikėtų tardyti... Sakiau, kad dešimčiai žmonių rei- 
kės vieno avino, nes ateisite su šeimomis. 

— Su žmonomis? 

— Jūs — aišku, nes vaikų juk neturime. 

Ji atsiduso. 

Janošas Kišas atstūmė puodą tolyn. 

— Be reikalo skolinaisi,— tarė jis.— Pasiskolinus reikės ati- 
duoti. 


Žigmondas Moricas 128 


— Atiduosim! 

— Iš ko?.. Per savaitę uždirbu tik šešias penges. Ir toliau bus ne 
geriau. 

— O jūs vis dėlto valgykite. Diena ilga, neišlaikysite. 

— Išlaikysiu. Šiandien, Ėva, dar tikrai išlaikysiu. 

Išgirdusi.savo vardą, moteris kruptelėjo. Vakar ir grafas ją pa- 
šaukė vardu: „Ėva“. 

— Na tik valgykit,— tyliai įkalbinėjo vyrą. 

— Nevalgysiu! Kaipgi paskui vakare aš grafą apvalgysiu, kaip 
aš surysiu visą jo gerą? 

— Dar ką sugalvojote? 

— Juk jam vis tiek dar rytdienai liks? — paklausė Janošas Ki- 
šas.— Manai, kad nesvarbu, kiek aš suvalgysiu, — jam vis vien dar 
liks ir rytojui, ir kitai dienai?.. Visam gyvenimui? 

— Aš nieko negalvoju. 

— Na tai drožk namo. Ir pusryčius neškis atgal. Dabar vis tiek 
nevalgysiu. Pietų irgi nereikia — gali nesirodyti. Užteks, kad vaka- 
re būsi šokiuose. 

Moteris iš visos širdies suriko: 

— Tai ko jums iš manęs reikia? 

— Kad per pietus tavęs čia nebūtų!.. O vakare, žiūrėk, ateik! Ki- 
taip — pats atsivesiu... 

— Vyreli mielasis, jūs turbūt sergate... 

Janošas Kišas tyliai šyptelėjo kaip žmogus, gerai žinąs, ko jis šy- 
psosi. 

— Na, drožk namo,— vėl paliepė jis.— Aš kelissyk nekartoju. 

Moters akys paplūdo ašarom... 

— Oi viešpatie, viešpatie... 

Ji sunėrė rankas ir pravirko. 

Tada Janošas Kišas susigriebė. Pagalvojo — ne taip padarė, kaip 
reikėjo. Žmona gudri, dar, ko gero, susiprotės. 

— Na, gerai jau, gerai, — nusileido, — duokš — užkąsiu. 

Ir ėmė valgyti. Valgė nedaug, bet vis dėlto valgė... Dar patapš- 
nojo žmoną per nugarą kaip kokią gerą kumelaitę ir netgi neliepė 
jai neštis to puodo namo, tik žiūrėjo, kaip ji kasa jį į žemę, dangsto 
skarele ir žolėm, kad stovėtų vėsumoj. 

Iki vidurdienio viskas klojosi gerai. Buvo aišku, kad ravėti baigs 
greitai, du vyrus net iš darbo paleido, kad greičiau ruoštų židinį. 

Per pietus pasirodė visos moterys. Visos septyniasdešimt. Ir visos, 
netgi senutės, atėjo pasipuošusios šventiniais drabužiais. Bus šokiai, 
tai ir pasigražino. 

Tiktai Janošo Kišo žmona buvo kasdienine suknele. Vyras jai nu- 
sišypsojo ir tarė: 

— Tai tu graži ir šitaip? 

— Jei graži jums, graži ir kitiems, — atsakė žmona. 

Po pietų moterys namo nėjo, likosi lauke. 

Iki vakarienės darbas buvo baigtas. Septyniasdešimt žmonių nu- 
ravėjo visus tris šimtus holdų. Šauniai padirbėjo. Supurenta žemė 
juodavo ligi paties horizonto, ir lengvas vėjelis linksmai pleveno cu- 
krinių runkelių lapelius. 

Jau atvarė ir avinus. Grafas atsiuntė ne septynis, kaip buvo žadė- 
jęs, o keturiolika! Gyvulius paskerdė, išmėsinėjo, bet į katilą visa mė- 
sa netilpo, kas liko — pasidalijo tarp savęs. 

Visi įsilinksmino kaip reikiant. Skambėjo juokas ir dainos, o vė- 
jas nešė garsus tolyn, į neaprėpiamą stepę. 

Temstant raitas ant arklio pasirodė ir jaunasis grafas. 

Jis irgi buvo apsitaisęs šventiškai: vilkėjo naujutėlaitį drabužį, 
avėjo blizgančiais lako batais. Visas buvo kaip tik nuo adatos. Ant 
galvos buvo užsidėjęs medžiotojo skrybėlę, per pečius persimetęs 
šautuvą. 

Grafas buvo sutiktas sveikinimo šūksniais, ir jis visiems iš eilės 
padavė ranką. Kiekvienam vyrui ir kiekvienai moteriai. Ir Janošui 
Kišui, ir jo žmonai. 

— Kaip laikaisi, Ėva? — paklausė jis moterį ir palaikė jos ran- 
ką kiek ilgėliau negu kitų. 

Janošas Kišas juokdamasis atsakė: 

— Mes dabar, grafe, suvalgysim viską — visą jūsų turtą. 

— Valgyk į sveikatą, kiek tik tilps! — atsakė jaunasis grafas. 
Jis visiems, netgi patiems seniausiems, sakė „tu“ kaip kokiems vai- 
kams. Taip jau ponai buvo įpratę. 

O Janošui Kišui net ir per petį paplojo. 

— Kaip dirbsi, tokią ir vakarienę turėsi...— dar pridūrė, iškreip- 
damas Jėzaus Kristaus žodžius iš evangelijos. Tiktai Kristus ten buvo 

kitaip pasakęs: „„Kaip dirbsi, taip bus ir atlyginta...“ Bet jaunasis gra- 
fas taip pasakyti nesiryžo: valstiečiai, ko gero, dar paprašys padidinti 
atlyginimą. Bus gerai ir „vakarienė“. 

Janošas Kišas šypsojosi. 

— Apetitas mūsų geras... Ir dar toks apetitas, kad mes kaip kir- 
minai galim suryti viską, net ir pačią žemę. 

— Na, šito tai jau nereikia, — atsakė jaunasis grafas, — tik skran- 
džius susigadinsite. 

Ir jis įgnybo jaunamartei į skruostą, lyg norėdamas pasakyti, kad 
ji neleisianti jo skriausti, padėsianti apginti jo dvarą. 

O Janošas Kišas vis juokėsi. 

Kai grafas nuėjo toliau, jis ir tarė savo žmonai: 

— O vis dėlto gaila, kad tu nė kiek nepasipuošei. Juk turi gražią 
suknelę, aš tau nupirkau. 

— Gerai bus ir taip,— atsakė žmona. Širdy jai buvo neramu. 

Vakarienė prasidėjo. 

Virėjai net ir sriubą išvirė. Ji buvo riebi, tiršta kaip aliejus. 

— Valgysite? — paklausė Eva vyro. 

— O sriuba skani? 

— Net labai. 

— Tada valgysiu. Nors aš per savo amžių sriubų jau prisival- 
giau ligi kaklo, bet jos visos buvo tiktai skystos pamazgos, kiau- 
lėms — ir tai per prastos... O jeigu sukraučiau į daiktą visą gerą valgį, 
kurio esu ragavęs, tai nebūtų pilnas nė tas puodas, kurį tu man šįryt 
atnešei... 

Žmona pripylė jam lėkštę sriubos, vos per kraštus nesiliejo, ir Ja- 
nošas ėmė srėbti... Nors jo visas kūnas virpėjo iš alkio, bet po dešim- 
to šaukšto pajuto, kad daugiau nuryti nebegali. 

Jį apėmė siaubas ir pyktis. Kas dabar bus?.. Kaip jis įvykdys sa- 
vo pažadą? 

Janošas išvalgė sriubą ir užgėrė ją vynu. Išlenkė didelę stiklinę 
vyno. Tada jis pasijuto galįs pradėti viską iš pradžių. 

Jam buvo padėta didžiulė lėkštė mėsos. Didžiulis gabalas duo- 
nos. Jis žiūrėjo į juos nenuleisdamas akių. 

— Kodėl nevalgote? — paklausė žmona. 

— O ko skubėti? Aš noriu valgyti ligi ryto... Juk vakarienė tik 
prasideda! 

Saulė jau nusileido ir suspindo mėnulis, seniai jau patekėjęs dan- 
guje. 

Grafas spėjo su visais pabūti, su visais pasišnekėti, iš eilės visus 

apglėbti, bet šalia Kišo ir jo žmonos kiekvienąsyk užtrukdavo ilgiau. 
kalbėdamas jiems kokius nors malonius žodžius. 

O tuo metu jau ir vynas ėmė veikti, ir vakarienė darėsi vis triuk- 
šmingesnė. Janošas Kišas matė, kaip grafas iš eilės ėmė bučiuoti vi- 
sas moteris. | 

Jis laukė, kada ponas priartės prie Evos. 

Eva irgi laukė, ir ją visą krėtė drebulys. 

Ir štai kaip iš po žemių išdygo žandarų būrys. 

Linksmi, gražūs vaikinai atėjo čia, kaip patys sakė, be jokių blo- 
gų ketinimų, pateko visai netyčia. Ant jų kepurių puikavosi gaidžio 
plunksnos. Jie su visais mandagiai pasisveikino. Janošas Kišas nusi- 
juokė ir suspaudė rankoje peilį, su kuriuo valgė vakarienę. 

Tuo metu kaip tik artinosi grafas, bučiuodamas moteris. 

Jis žengė prie Evos, nusilenkė ir... nepabučiavo. 

Tą akimirką, kai grafas ją kvietė šokti, šalia Janošo Kišo at- 
sisėdo du žandarai. 

Ėva žvilgtelėjo į vyrą. 

— Eik, eik,— pasakė jai Janošas Kišas.— Šok! Vakarienė pui- 
ki, būtinai reikia šokti, kitaip skrandį susigadinsi... 

Visi jau trepsėjo. Penkiasdešimt šešiasdešimt porų. Grafas šoko 
prie pat orkestro. 

Janošas Kišas vėl ėmė valgyti. 

Sukramtė kąsnelį, bet jaučia — negali nuryti. Išspjovė. 

— Ponas žandare,— tarė jis,— na ir vargas... 

— Koks vargas, brolau? — paklausė žandaras. 

— Vakarienė gera, būtų galima bent kartą sočiai pavalgyti, bet 
va kąsnis į burną nelenda. 

— Kodėl? 

Janošas Kišas susiieškojo nukritusį ant žemės peilį, pakėlė ir ge- 
rai nušluostė. 

— Vargšas žmogus nepajėgia valgyti... Kodėl?.. Ogi todėl, kad 
jis vargšas, jis pykčiu sotus... Ar ne teisybė? Prisisrebia sriubos, o kai 
ateina eilė mėsai, jau ir jėgų nebelieka... Mėsą ryja kiti. 

— Na tik valgyk, valgyk, — paragino žandaras, įdėmiai žiūrėda- 
mas į Janošą Kišą. 

Tačiau Janošas Kišas žiūrėjo ne į jį, o į kitą pusę. Ten, kur grojo 
čigonai. 

— Žmogus neturi dviejų skrandžių, daug į save nesukimš... O 
vargšas išvis vaikšto be pilvo... 

Tą akimirksnį grafas pabučiavo Kišo žmoną. 
Janošas Kišas šypsojosi. Visas perbalęs, bet šypsojosi. Jo ranka 
sugniaužė peilį, ir jis ligi pat kriaunų suvarė jį į žandarą. 

KAD VISKAS BŪTŲ AIŠKU 


Vaikinas iš darbo traukė namo. Eidamas pro merginos sodybą, 
pamatė, kad jos motina išėjo pas kaimynę. 

Aha, dabar ji viena, toptelėjo jam į galvą, motina grįš negreitai, 
mėgsta pas kaimynę pasėdėti. Kaip tik gera proga būtų jam užsukti 
ir atsiimti tą žiedelį, kurį pavasarį buvo dovanojęs... 

Ir jis Žengė pro vartus. 

Įėjo į trobą — kambary buvo tamsoka. Grojo radijas, ir mergi- 
na, sėdėdama prie stalo, gadinosi akis, įknibusi į kažkokią knygą. 
O skaitydama dar kramsnojo keptą moliūgą. Bet vaikiną domino 
kitkas: ar labai jau matyti, kad ji šeštam mėnesy. 

— Labas vakaras. 

Mergina krūptelėjo. Ji visai nematė, kad į kambarį įėjo sveti- 
mas žmogus, manė, jog motina. Žvilgtelėjo į vaikiną ir žado neteko. 

— Ar skanu? — paklausė tasai, rodydamas į moliūgą. 

— Skanu... Kaip jūs čia atsiradote? 

— Ėjau pro šalį. 

— Pro šalį? 

— Aha, pro šalį. 

Tikriausiai atėjo to žiedo, galvojo mergina, bet spintos raktas pas 
motiną. Ji ir sušuko: B 

— Mamyte! Mama, mama!.. 

Keltis iš vietos ji nenorėjo, gėdijosi pasirodyti vaikinui, kaip yra 
pastorėjusi. 

— Sėskitės,— pasiūlė jam. 

— Neturiu laiko. 

— Na jau sėskitės... Atėjote žiedo? 

— Taip. 

Mergina vėl ėmė šaukti motiną: 

— Mama, mama!.. Tuoj ateis... Taip ir neprisėsite? 

Vaikinas tylėdamas papurtė galvą. 
— Skaitote? 

— Skaitau. 

— Ką? 

— „Džimą ir Vilį“. 

Vaikinas dirstelėjo į radiją. 

— (Gerai groja. 

— Gerai. 

Jo žvilgsnis nukrypo į moliūgą. 

— Mėgstate? 

— Velnią čia mėgsi. Valgau, ir tiek. 
— Ir aš labiau mėgstu tortą. 

— Tortą? 

— Taip, per vestuves. 

Mergina šyptelėjo, vėl pasiėmė kepto moliūgo gabalėlį ir atsikando. 
— Jis geltonina. 

— Ką? 

— Dantis. 

— Aš juos paskui išsivalau. 

— „Odolu“? 

— Mes perkame „Kalodonį“. 
Vaikinas lyg kažko susimąstė. 

— Kas dieną valote? 

— Netgi dusyk. 

— Tai velnias! 

— O tu ne? 

— Kur ten! 

— Gailite pinigų? 

— Ir dėl to, žinoma. Apskritai — nepakenčiu. 
— Kaip tu taip gali? 

— Ką? 

— Man, jei tik kurią dieną nevalau, iš burnos eina blogas kvapas. 
Vaikinas nenori veltui gaišti laiko. 
— Na, duokš... 

— Ką? Žiedą? 

— (Greičiau, greičiau. 

— Nežinau, kur mama pradingo. 
— Išėjo pas kaimynę. 

— Jūs matėte? 

— Todėl ir užėjau. 

Tai pasakęs jis žengė artyn ir atsisėdo. Išsitraukė papirosą, pasi- 
seiliojo galiuką ir užsidegė. 

Mergina paklausė: 

— Norite ką nors pasakyti? 

— Taip. 

— O ką? 

Vaikinas užsirūkė, paskui prašneko: 

— Noriu pasakyti: negalvokite, kad aš jus myliu. Dėl to jūs, Mar- 
gita, labai klystate: aš jūsų nebemyliu. 

Mergina visa nustėro. 

— Tai dėl to ir atėjote? 

— Juk jūs su manimi elgiatės taip, lyg aš jus mylėčiau, bet dėl to 
jūs, panele, labai apsirinkate. Aš toli gražu nežadu dėl jūsų eiti iš proto. 

— Šit kaip. 

— Aš atėjau tik tam, kad atvirai pasišnekėtume. 

Mergina nusisuko ir garsiau paleido radiją. 

— Be reikalo rikdai tą radiją. Ir visai netikę tie tavo juokai. Man 
tu — buvus nebuvus. 

— Eikite velniop, ko gi čia atėjote? Ginčytis? Labai man reikia 
tų ginčų? 

— Tu — mano sužadėtinė. Mes susižiedavę. 

Jis ištiesė ranką prie radijo ir pritildė jį. 

— Atėjau atsiimti žiedo. Bet kol jo neatsiėmiau, tu — mano su- 
žadėtinė. Ir prilupti tave galiu. 

Jis vėl atsisėda ant kėdės ir atsilošęs žiūri į merginą. 

Toji nežino, ką jam atsakyti. Pagalvojusi ir sako: 

— Aš atiduosiu tau žiedą. Sakykim, kad jau atidaviau. 

Vaikinas, sukryžiavęs kojas, pučia sau dūmą toliau. 

— Aš dar nieko negavau. 

Merginos žvilgsnis sustingo. 

— Nesuprantu, kas tau yra. 

— Nesupranti? 

— Nesuprantu. 

— Taigi balius. 

— Balius? 

— Taip, balius. 

— Kas gi nepatiko tame baliuje? 

— Tu pirmąkart mane apgavai. 

— Kaip tai? 

— Išėjai į balių viena. Nepalaukei manęs. 

— Kad negalėjau sulaukti. 

— O kai paskui atėjau, tu apsimetei, kad manęs nematai. Nutaisei 
tokią miną... Ir su kitu šokai — visą naktį... 

— Tik tiek? 

— Paskui mane dar įžeidė, kad tu sakeisi turinti penkis holdus 
žemės. 

— Turiu. 

— Ir dar sakei, kad aš neturiu nieko... 

— Bet... aš juk pasakiau ne iš blogos valios... 

— A, žinau tą tavo valią. Jeigu jau žmogus pliauškia tokius daly- 
kus, aišku, tai nieko gero. 

— Tu įsižeidei? 

— O kaipgi?.. Aš būčiau praleidęs pro ausis, jei būtum šnekėjusi 
kam kitam, o ne turtingo ūkininko sūnui... O tu sakei jam. Tam pa- 
čiam, su kuriuo visą naktį šokai. 

— Taip, jis ten buvo. 

— O kam taip sakei? Norėjai pasigirti. Atseit aš ne kokia nors 
elgeta... turiu penkis holdus... Tu pasigyrei, Margita. Kad apsuktum 
galvą ūkininko sūneliui... O man buvo skaudu... 

— O tau buvo skaudu... 

Vaikinas susimąstė. Paskui tyliai tarė: 

— Bet tai dar būtų nieko. Yra dar ir kitkas. 

— Dar? 

— Dar. 

— O kas gi? 

— Ogi tai, kad tada, kai čiupau tą ūkininkaitį už gerklės, jis pa- 
grasino pasiskųsiąs savo dėdei — fabriko sargui, ir mane išmesią iš 
darbo. Aš jį paleidau, o jis vis tiek pasiskundė, ir kitą šeštadienį man 
atidavė knygelę... Per tave aš likau be darbo. 

Mergina pasuko radiją garsiau. 

Vaikinas kiek palaukė, paskui priėjęs visai išjungė radiją, ir tam- 
siame kambaryje pasidarė visai tylu. 

— Ir dar man nepatinka, kad tu jau šeštam mėnesy. 

Mergina greitai ėmė trauktis atatupsta ir iš lėto gaubtis skara. 

Vaikinas tyliai, ramiai kalbėjo toliau: 

— Nepatinka man, kad tu buvai tokia kvailė. Sužadėtinė, o ėmei 
žaisti su ūkininkaičiu... Ne taip aš įsivaizdavau susižadėjusius... Juk 

žinojai, kad tie tavo penki holdai jam buvę nebuvę. Sekmadienį jis 
veda... ima į žmonas penkiasdešimt šešis holdus... 

Abu patylėjo. Paskui vaikinas tarė: 

— Štai ir užėjau, nes dabar man pats laikas atsiimti žiedą. Mėgstu, 
kad viskas būtų aišku... Jeigu metė kitas, mesiu ir aš. 

— Gali traukti sau kur akys veda. 

— Dėl manęs — gali verkti kiek nori, nelinksta širdis prie tavęs. 

— Oho! Verksiu mat kaip tik dėl tavęs! 

Vaikinas nutilo, o paskui: 

— Ne širdis čia svarbiausia... Margita... Mano širdis kieta kaip 
akmuo... Bet yra ir dar kai kas... Protas... O gal dar kartais galima 
viską pataisyti? 

Jis užsiremia alkūnėmis ant stalo ir žiūri priešais save, be galo 
paniuręs ir rimtas. 

— Juk jau tas tavo elgesys — didžiausia gėda. Būti šitokiai kvailei. 
Taip apsijuokti. Kvailystė, kokia tik gali būti... Prarasti tokį ištikimą, 
darbštų vaikiną kaip aš, mieloji mano Margita. Dėl tokio seiliaus kaip 
tas ūkininkaitis... Juk neimsi ginčyti, kad aš — tai viena, o jis — visai 
kas kita... Visas kaimas žino, kokie tavo reikalai. Kaip neginčysi ir to, 
kad jis visad mokėdavo, kai pas tave būdavo... Kai pirmą sykį buvo, 
davė septyniasdešimt pengių, ar ne? 

— Kad tu apaktum! — sušuko mergina.— Ir tau ne gėda, niekše! 

— Man? Gėda? Jis pats gyrėsi!.. Sakė manęs, kad tu nekalta mer- 
gaitė, ir jeigu tokia būtum buvusi, būtų davęs ir du šimtus... O tau 
užteko ir septyniasdešimties... Štai kokių dalykėlių apie tave man 
tenka išgirsti... 

Mergina nežino, ką daryti, čiumpa nuo stalo stiklinę vandens ir 
nori šliūkštelti jam į akis. Bet vaikinas tą pačią akimirką stveria ją 
už riešo ir išvelka į kambario vidurį. 

Jis purto ją ir atstumia atgal, mergina krenta ant grindų, paskui 
pasikelia. 

— Duok šen žiedą! Ir greitai! 

Mergina verkdama prieina prie spintos, atidaro ir, kiek paieškojusi, 
ištraukia šilkinę nosinę — joje dvidešimties pengių moneta ir vestuvi- 
nis žiedas. Ji viską meta ant stalo. 

Vaikinas paima nosinę, pasižiūri, apčiuopia pirštais pinigą, pačiu- 
pinėja žiedą. Išsiima. Pavarto. 

— O dabar eik šen! — paliepia jis merginai. 

Toji nė nekrusteli. 

— Eik šen. 

Ji prieina. 

— Užsimauk. 

Jis pačiumpa jos ranką ir užmauna jai žiedą ant piršto. 

— Ko tau reikia? 

— Nieko... Rytoj eisime pas notarą... Susirašysime... Susituoksime 
tą pačią dieną kaip ir anie... Aš nepaliksiu tavęs nešlovėje, Margita... 
Ne toks aš žmogus... Aišku?.. 

STIPENDIJA 


Senas kaimietis stabtelėjo mokyklos priebutyje. Skrybėlę jis nusi- 
ėmė dar kieme ir, norėdamas duoti ženklą, kad atėjo, kiek sutrepsėjo 
kojomis, sakytum krėtė purvą nuo batų. Bet purvo nebuvo, o buvo 
vasara — sausa, karšta, pats darbymetis: tačiau jeigu jau mokytojas 
pagerbė jį kviesdamas į mokyklą tokiu brangiu laiku, jis buvo pasi- 
rengęs elgtis taip, kaip jį mokė tėvai: rodyti ponams pagarbą, kaip ir 
pridera. 

Jis patrepsėjo prieangyje, dar sykį, ir netgi kostelėjo — gal paga- 
liau ten, viduje, jį išgirs? 

Mokytojas, lūkuriavęs jo, tikrai išgirdo ir išėjo pasitikti. 

— O, dėdė Janošas, sveiki atvykę! Užeikite į vidų, užeikite. 

Jis kalbėjo su juo taip pagarbiai, kaip ir pridera jaunam mokytojui, 
norinčiam pelnyti kaimo žmonių simpatiją. Jis šypsojosi, buvo malo- 
nus, aiškiai rodydamas, koks lauktas svečias jam šitas senukas, nė 
sykio nebuvęs mokykloje nuo to laiko, kai ją perstatė iš naujo. 

— Nuolankiausiai dėkoju, ponas mokytojau,— atsakė senukas ir 
atsargiai peržengė slenkstį, lyg nujausdamas kažką negero. Niekad 
negali Žinoti, ko šitie ponai nori. 

Mokytojo kambarys buvo toks pat naujutėlis kaip ir visas namas. 
Senukas beveik nesidairė į šalis, bet vis dėlto jam nepatiko, kad jų 
mažame kaimelyje pastatė tokią didelę mokyklą ir šitas ištįsęs, nesu- 
situpėjęs mokytojėlis savo kambary turi tokius brangius, poniškus 
baldus. Ne taip kaip jo laikais, kai mokykla buvo nendrėmis dengta 
lūšnelė, o mokytojas senas ir labai neturtingas. 

— Na, dėde Janošai, ar nenujaučiate, dėl ko čia jus pasikviečiau? 

— Taigi, ponas mokytojas, manau, pats pasakysite, — išsisukinė- 
damas atsakė senis. 

— Pasikviečiau jus, dėde Janošai, labai svarbiu reikalu. 

Septyniasdešimties metų senukas žiūrėjo tiesiai į mokytoją. Nepati- 
ko jam šitas tonas. Kai jis buvo jaunas, su kaimiečiais taip nebūdavo 
šnekama, o tiktai šaukiama: „Ei, paklausyk!“ arba „Nutilk!“ Čia, 
vadinasi, kas nors ne taip, jei jau šitas ponas suokia tokiu saldžiu balsu. 

— Iš jūsų anūko, dėde Janošai, aš noriu padaryti poną — štai dėl 
ko reikia pasikalbėti. 

Senio veide nė vienas raumenėlis nekrustelėjo. Nė vienas nervas 
mnekrūptelėjo. Jis laukė. Laukė, norėdamas išgirsti, kur suka tasai 
mokytojas. 

— Jūsų anūkas Janika — kaip reta gabus vaikas... Visus tuos 
šešerius metus buvo mokyklos pažiba. Pirmas mokinys, pats stropiau- 
sias, pats gabiausias... Aš jau seniai rengiausi pasiųsti į aukštesnę mo- 
kyklą berniuką iš neturtingos šeimos. Į gimnaziją. Ar žinote, kas yra 
gimnazija? Ten mokosi ponų vaikai... Mokykla brangi, bet aš jau 
susitariau, kad jūsų Janiką priims nemokamai ir mokslas nekainuos. 
O paskui jis galės būti, kuo tik panorės: kunigu, mokytoju, advokatu 
ar teisėju — žodžiu, tuo, ką pasirinks pats. Suprantate? 

— Girdžiu, šviesiausiasis pone, — susimąstęs atsakė senukas. 

— Tai atiduosite? 

Šį klausimą mokytojas davė be reikalo, nes senis iš karto sumetė: 
aha, jeigu jį klausia, vadinasi, kai kas ir nuo jo priklauso, na, o tada 
jau reikia viską gerai apgalvoti. 

— Taigi kai dėl to vaikučio, — prašneko, — jis yra mano. 

— Aišku, jūsų. 

— Mano šviesiausiasis pone, todėl, kad jo tėvas iš karo grįžo 
ligotas ir greitai pasimirė. Jis man kaip tikras sūnus. Kai tasai numirė, 
trejetas vaikučių man paliko. Na, o kai ir marti iškeliavo į aną pasaulį, 
visi trys pasidarė tikrai mano. Aš juos maitinau, rengiau, mokėjau 
baudas. kai jie praleidinėdavo pamokas; mes gyvenome toli, taigi 
žiemą, jei nėra gerų aulinių batų, į mokyklą nenubėgsi. O mus už tai 
dar ir baudžia. 

— Na, dabar šitos bėdos jums jau nebegresia. Dėl Janikos jokių 
baudų mokėti nereikėjo, per kiekvienas kalėdas jis gaudavo dovanų 
naujus batus. Argi ne taip? 

Senukas patylėjo: jie nori atimti jo nuosavybę! 

— Tai manote, kad jį nupirkote tais batais? — nenusileido jis. 

— Na, nesiderėsime,— įkalbinėjo jį mokytojas.— Vaikui retai 
pasitaiko tokia laimė, jis už ją visą gyvenimą bus dėkingas. Mes nuve- 
šime jį į koledžą. 

— Dar pažiūrėsime, — kažkaip netvirtai atsakė senis. 

— Ko gi čia žiūrėti? 

— Vaikas nė drabužėlio tinkamo neturi. 

— E, niekis! — nuramino jį mokytojas.— Aš taip myliu šitą 
berniuką, kad apsiimu surinkti iš kaimo ponų, ko tik reikės. Aprengsim 
jį, 1r dar kelionei liks. Pats jį nuvešiu ir viską sutvarkysiu. Tik džiaug- 
siuosi galėjęs įtaisyti į koledžą tokį genialų vaiką. 

— O kodėl jūs, ponas mokytojau, norite iš vaiko poną padaryti? 

— Todėl, kad jis tam tinka. Viešpats jį apdovanojo neeiliniu 
protu. Negalima leisti, kad šitoks talentingas berniukas paskęstų kaimo 
purvyne. Na, dabar aišku? Susitarėm? 

Senis tylėjo. 

— Vaikas yra mano, — oriai pradėjo jis.— Nežioplas berniokas, 
jau dabar didelė paspirtis ūkyje. Iš jo bus daug naudos, teisybę sakau. 
Arklius gena kaip tikras šeimininkas. Va šį pavasarį arė, tai miela buvo 
žiūrėti, kaip jis varto plūgą. O dabar jau ir į mokyklą nebereikės vaikš- 
čioti, galės dirbti. 

— Kas čia dabar? — pasipiktino jaunasis mokytojas. — Argi jūs 
nesidžiaugiate, kad iš anūko išeis ponas? 

— Džiaugiuosi, jūsų kilnybe, tiktai norėčiau žinoti, kiek už jį 
gausiu? 

— Kaip tai suprasti? 

— O taip, kad ponams, gavus mano vaikį, labai pasiseks. Turi ko- 
šės galvoj mažius. Ir jeigu jį atiduosiu, tai ponai gaus tokį lobį, kad 
oho... Bet atiduoti tokį darbštų, galvotą vaiką? Labai jau daug norite. 

— Na tai ką? 

— Šiaip ar taip, pone, vaikas mano. Iš manęs jo niekas negali 
atimti, netgi teismas... Jei atimsite jį dabar, kada jis man jau didelė 
parama, kas tada bus su manim?.. 

Mokytojas, klausydamasis senojo valstiečio, negalėjo atsistebėti. 
O tas varė toliau: 

— Juk anksčiau iš jo nebuvo jokios naudos — mažas, vis dar į 
mokyklą vaikščiojo, o dabar, kai jis jau paaugo ir gali padėti, jūs, pone, 
sumanėte jį atimti. Man širdis plyšta pagalvojus. 

— Tai ko gi jūs norite? 

— Na, pasiimkite jį... padarykite ponu... O kas man atlygins 
nuostolius? 

Ir jau visai užsispyręs jis žiūrėjo tiesiai į mokytoją, kuris, kaip ir 
visi ponai, dėl savo naudos kėsinasi į jo nuosavybę. 

— Dykai, pone, aš jums jo neatiduosiu... Bet jei užmokėsite už 
nuostolius, tada ką gi — nesispirsiu. 

Jis šnekėjo kaip koks vergų pirklys, parduodantis vaiką į vergiją. 

— O ką norėtumėte už jį gauti? 

— Tegu, jūsų šviesybe, gerieji ponai vietoj jo duoda man prie 
arklių kitą bernioką. Kol jis bus pas jus, duokite man tokių pat metų 
vaikį, kad galėtų nudirbti jo darbą. 

Mokytojas nuleido rankas. 

— Ne, dėde, tai neįmanoma. 

— Kitaip nieko nebus... Ponai iš mūsų atima pinigus, žemę, netgi 
orą, o dabar dar ir mūsų geriausių vaikų gviešiasi?.. Prasti ir mums 
patiems nereikalingi... Jūs patys sau irgi renkatės tik geriausius... Jei 
jau taip norite didinti tą savo poniškąją padermę — mokėkite... 

Mokytojas pasijuto bejėgis prieš šitą geležinę logiką. 

TARNYBINIS ROMANAS 


Visą savaitę sąskaitininkas linksmai leido laiką Balatontekneše ir 
grįžęs traukė į darbą, galvodamas, kad vakar buvo kur kas geriau. 

Ant jo darbo stalo gulėjo šūsnis naujų popierių, visokių mokestinių 
reikalavimų, o ir tų senų, jo paliktų, niekas nebuvo pavogę. 

Be jokio noro atsidusęs jis klestelėjo į kietą kėdę. „Beibio“ viloje 
prie baltai užtiestų stalų stovėjo lygiai tokios pat kėdės, bet vis dėlto 
kokios jos buvo patogios, minkštos... 

Po atostogų žmogui grasi bet kokia tarnyba, bet koks darbas. 

— Ponas sąskaitininkas per savaitę pasidarė visai kitas žmogus, — 
tarė Irma. 

— Aha,— burbtelėjo šis, nekreipdamas jokio dėmesio į savo 
padėjėją, sėdinčią tam pačiam kambary. 

Ir įniko sklaidyti popierius. Bet visą laiką iš jo veido nedingo rūgšti 
mina. Jis raukė nosį, antakius, pūtė žandus. Jam ir į galvą neatėjo, kad 
kas galėtų jį stebėti. Prie tos merginos jis buvo taip pripratęs kaip ir 

prie baldų. Ir apskritai nežiūrėjo į ją kaip į merginą. Jos mėnesinė 
alga — keturiasdešimt pengių. Tėvas, atrodo, bedarbis. Kas jis toks, 
gerai ir nežino, rodos, buvo mokytojas. 

Staiga nei iš šio, nei iš to jis ėmė švilpauti. Antradienį kurorte jie 
šventė Onos vardines ir namo grįžo tik penktą ryto. Ėjo dainuodami, 
susitvėrę už rankų. Krėtė visokius juokus ir išdaigas. Štai ir prisiminė 
dabar tą madingą dainelę: 


Kelnėse gumytė, 
Čiupk ir patampyki... 


Tokias dainuoja dabar... 

Dainelė, aišku, nepadori, bet staiga jis sumišęs kilstelėjo galvą: 
Irma vos girdimai niūniavo tą pačią melodiją. Tiesa, be žodžių, bet 
motyvas buvo tas. 

Jis įsispitrėjo į merginą — čia dabar kas?.. Staiga jam toptelėjo: 
matyt, ir Irma mokėtų išdarinėti tą patį, ką ir tos tenai, kurorte... Juk 
galų gale kokia ten buvo publika? Restorano savininkės duktė, dar 
tokia platininė blondinė, kuri dainavo lyg kokia choristė... Velniai žino, 
kas ji per viena. Jis nė neklausinėjo, tik dainavo ir šoko su ja... Vadinas, 
ir Irma tokia. Na ką gi, visai galimas daiktas. 

Iš tų keturiasdešimt pengių, aišku, nelabai pašokinėsi, bet juk ir 
Jis kažkada gaudavo tik trisdešimt kronų per mėnesį, kai buvo prakti- 
kantas. 

— O jūs kada einate atostogų? 

Tiek daug žodžių jis nebuvo jai ištaręs per visą pusmetį. Mat laikėsi 
principo: tarnyboje asmeniniams reikalams ne vieta. Tarnyba yra 
tarnyba. 

— Nuo antradienio. 

— O kelinta bus antradienis? 

— Pirma. Rugpjūčio pirma. 

— Aha. O kur važiuosite. 

— Į Teknešą. 

Sąskaitininkas vėl kilstelėjo akis į ją. Ko gero, važiuos ten, iš kur 
jis ką tik grįžo. Tai būtų nepatogu, jeigu jos ten susitiktų. 

Daugiau jis nieko nesakė ir ėmėsi darbo. Popierių tvarkymas žmo- 
gų ramina. Grynai mechaniškas darbas. Galva pailsi. 

Staiga kažkas jam krito į akis. Irmos stalas stovėjo priešais, bet 
prie kitos sienos ir truputį įstrižai. Ne mergina patraukė jo dėmesį, o 
jos bateliai. 

Užsižiūrėjęs jis jau nebegalėjo nusigręžti. Nieko tokio negalvojo, 
žiūrėjo, ir tiek. Ir ne todėl, kad tai būtų buvę ypatingai gražūs batai, 
uesiog dėl to, kad jie buvo moteriški. 

Pusiau uždari. Beveik nauji. Dar nenudaužyti. Aukštais kulniukais. 
Kai jų savininkė užkeldavo koją ant kojos, jų smailios nosys atsikiš- 
davo. 

Jis dirstelėjo kiek aukščiau ir pamatė virš batelių kojas. Tiksliau 
kojines. Šilkines kūno spalvos kojines. O pro jas buvo matyti grakščios 
kulkšnys. 

Sąskaitininkas nuo tų mažų batelių jau seniai neatitraukė akių, 
bet jie nė nekrustelėjo. Ko ramiausiai gulėjo vienas ant kito, tarsi 
jiems daugiau niekas nebūtų svarbu, tik saulės šviesa... Gal mergina 
nepastebi jo žvilgsnio? 

Mergina?.. Irma?.. 

Pakėlęs akis, jis nustebo: ji kaip tik žiūrėjo į jį. Vadinasi, visą 
laiką matė, kaip jis spoksojo į jos kojas. Bet nė nekrustelėjo, nė ne- 
mirktelėjo. 

Ir štai dabar nutiko kažkas neįprasto ir baugaus. Visai neįtikėti- 
no — dėl to net pats išsigando. 

Jis atsikėlė, priėjo prie Irmos stalo ir paėmė ją už pasmakrės. 

Taip ir stovėjo kurį laiką, o mergina visai ramiai žiūrėjo į jį, 
tarsi sakydama: „Na, na, o kas toliau?..“ 

Bet toliau nieko nebuvo, sąskaitininko ranka nusviro, pirštai atsi- 
leido. 

Ir tada. nuščiuvusi ir suglebusi, mergina tarsi apmirė ir prigludo 
skruostu prie jo delno. Netgi užsimerkė ir atsidavė jo malonei, tirpda- 
ma iš laimės. 

Bet staiga jo smegenys ėmė žaibiškai veikti. 

Tekneše jis išbuvo visą savaitę. Dėl to ir paėmė iš valdžios du 
šimtus pengių avanso. Dar pats turėjo penkiasdešimt pengių, ir vis 
tiek grįžtant atgal vos užteko geležinkelio bilietui. Vadinasi, pinigų 
nebėra. Prašyti negalima. Kepyklos šeimininkas tik nusijuoktų. O ji 
važiuoja į kurortą jau antradienį... Taip, tik vienas neatsargus judesys, 
ir jis — pražuvęs. 

 Sąskaitininkas žiūrėjo į mažą galvutę kiek išsidraikiusiais pelenų 
spalvos plaukais, kuri lyg žvirblelis ilsėjosi ant jo delno... Pagunda yra, 
ką ir kalbėti. Bet tik pabučiuosi — ir vasaros išlaidos šoktelės mažiau- 
siai šimtu pengių. 

Ne, to ji neverta. Ir paskui... grįžusi jau nebenulips jam nuo spran- 
do. Ak, kiek vargo pridaro moteris, jei ji yra šitaip greta... 

Matyt, tas mintis jo paties pirštai pašnibždėjo Irmai į ausį, nes 
mergina nustebusi pakėlė akis... 

Jis sumišo, bet kartu sukilo ir paniekos jausmas — labai jau greitai 
Irma praskydo... O jeigu būtų nepraskydusi... 

— Na, Irma, prie darbo, — nusijuokęs atkuto sąskaitininkas. 

Irmai lyg kas būtų trenkęs per galvą. Taip. ji dar mažai patyrusi. 
Mergina suprato, kad staiga suliepsnojusios viltys žlugo. Ji vos sulaikė 
pyktį. Jautė, kad dabar geriausia būtų pradėti isteriškai šaukti, bet tuoj 
pat pagalvojo apie tarnybą... Matyti, jos širdis dar nebuvo giliai su- 
žeista. 

Ir vis dėlto jos akys apsiblausė, ji konvulsiškai įkvėpė oro ir užsi- 
kniaubusi ant stalo pratrūko raudoti. 

— Na, na, kas jums? Juk nuo antradienio jau einate atostogų... 

Lengviau atsidusęs sąskaitininkas grįžo prie savo stalo. Jautėsi 
taip, lyg būtų išvengęs didelio pavojaus. Čia ne kurortas. reikia būti 
atsargesniam. 

Ir jis linksmai ėmėsi darbo. 

Irma irgi nusišluostė ašaras. Įsidėjo į rašomąją mašinėlę popieriaus 
lapą ir ėmė greitai spausdinti. Jos pirštai taip daužė klavišus, lyg būtų 
reikėję permušti ne mažiau kaip tuziną egzempliorių. 

Per tas kelias sekundes abu bendradarbius atskyrė be galo didelis 
nuotolis, daug didesnis ir už tektoninį sąsiaurį tarp Afrikos ir Ameri- 
kos. 

Senutė krūptelėjo nuo skambučio. Nuskubėjo atidaryti durų. 

Ir tikrai — parėjo marti. Senutė įdėmiai nužvelgė jos veidą, bet iš 
jo nieko nebuvo galima suprasti. Adelka, kaip visada, buvo blogai 
nusiteikusi. 

— Tu alkana, vaikeli? 

— Ne. Aš jau sakiau, kad ne. Jūs, mama, visada žiūrite į manc 
taip, lyg mirčiau iš bado. 

— O aš, vaikeli, tikrai neišmanau, kuo tu gyva. Viena tik matau. 
namie nieko į burną neimi. 

— Aš tarnyboje valgau. Pusryčiai — dvidešimt filerių, pietūs — 
penkiasdešimt ir iš trijų patiekalų, pavakariai — dešimt. Aštuoniasde- 
šimt filerių išleidžiu ir pučiuosi kaip balionas. O jūs dar man ir namie 
kišate. 

Ji nepasakė, kad pusryčiams paprastai suvalgo tik bandelę, pava- 
kariams — nieko, o per pietus perkanda šiaip ką nors už trisdešimt 
tilerių, nes mėsos valgyti ji sau negali leisti. Ir taip jau maistui kasdien 
išeina keturiasdešimt aštuoni fileriai, o per mėnesį susidaro dvylika — 
penkiolika pengių, nes kartais nori nenori tenka nusipirkti dar kokią 
bandelę ar gabalėlį cukraus. Taip skursta ir visos kitos universalinės 
parduotuvės pardavėjos. Žinoma, sąžiningosios, o ne tos, kurios sten- 
giasi gyventi iš svetimos kišenės. Algelė juk labai nedidelė — per mė- 
nesį tesiekia tik dvidešimt vieną —dvidešimt dvi penges. O iš tokių 
pinigų kasdien aštuoniasdešimt filerių maistui neleisi. Dar ir vyras, 
kaip tyčia, be darbo — kelinta savaitė jo ieško, baigia nusivaryti nuo 
kojų, 0 į namus neparneša nė skatiko. 

Adelka nusirengė ir atsigulė. Tai vienintelė prabanga, kurią ji 
gali sau leisti, — parėjusi iš darbo kristi į lovą ir miegoti. Pabunda tik 
tada, kai grįžta Viktoras. 

— Na, kas girdėti? 

— Nieko. 

Motina, baimingai žvilgtelėjusi į juos, kaip pelytė tyliai išslenka į 
virtuvę ir atneša iš ten puodelyje atšalusio bulvių paprikašo. Netarda- 
ma nė žodžio, padeda sūnui ant stalo. 

— Čia dabar kas? 

— Aš išviriau, sūneli. Buvau pas profesorius tvarkyti buto. 

Jaunasis vyras ima valgyti. Susilaikyti neturi jėgų ir suvalgo kur 
kas daugiau negu priderėtų. Bet ką darysi — alkanas, per visą die- 
ną — tik trys bandelės. 

Pavalgęs Viktoras prieina prie žmonos ir paglosto ranka skersai 
per antklodę. 

— Vis dar nieko? 

Jaunoji moteris tyliai ir baikščiai atsako: 

— Į mane labai žvilgčiojo Blicas. 

— O ką nors sakė? 

— Sakė: „Kas yra, panele, jūs jau nebepajudate?“ 

— Na ir ką? 

— Tada aš užlėkiau kopėtėlėm kaip voverė ir ėmiau jam padavi- 
nėti dėžes žemyn. Tik jau labai jis į mane žiūrėjo. 

Jaunasis vyras krūptelėjęs atitraukė ranką: 

— Juda? 

— Ir dar kaip! Spardosi! 

— Geri mūsų popieriai — ką ir sakyti! 

Abu susirūpinę nutilo. Senutė įtempusi klausą gaudė kiekvieną žo- 
dį. Ji viską suprato, nors ir buvo priekurtė. Prisidėjo nosinaitę prie 
akių, išėjo į ankštą virtuvėlę ir daugiau iš ten nesirodė. 

Jaunieji niekaip negalėjo užmigti. Jie buvo taip susijaudinę, kad 
negalėjo nei kalbėti, nei nusiraminti. Jei tiktai krautuvėje pastebės, 
kad Adelka jau kelintam mėnesy, ją tikrai atleis. O baldų apmušėjas 
žiemą darbo irgi neras. Šiokios tokios santaupos, kurias turėjo, jau 
išleistos, o iš kur prasimanyti pinigų — galva neišneša. Adelka dau- 
giau uždirbti irgi negalėjo, tik retkarčiais duodavo vyrui vieną ar 
dvi penges. Bet jeigu ją atleis, reikės galvoti ir apie tai, iš ko jai mai- 
tintis. 

— Sakiau, kad eitum pas gydytoją. 

Jaunoji moteris tylėjo. Daktarui reikia pinigų. O čia kaip tik pra- 
sidėjo Žiema, ir vyras prarado uždarbį. Bet ji ir nebūtų ryžusis. Ne taip 
ji namie auginta. Net kalbėti apie tai negalėdavo. Šit ir dabar tiktai 
verkė ir, prisiverkusi į valias, kietai sučiaupė lūpas ir tylėjo. 

Rytą, atsikėlusi įprastu laiku, ji gražiai, mergaitiškai apsirengė ir 
išėjo. Vyras, slegiamas kažkokios blogos nuojautos. nutarė palydėti ją 
ligi krautuvės. Per miestą traukti jiems teko kokius tris kilometrus. 
Gatvės buvo pilnos žmonių, o tramvajai tušti. Visi stengėsi į darbą 
eiti pėsčiom. Juodu ėjo greta, neliesdami vienas kito, lyg kažkas būtų 
juos atskyręs. Lyg kokia elektros įtampa jų kūnus stūmė tolyn vieną 
nuo antro, bet kartu jie vis dėlto buvo neatskiriami. 

Prie pat universalinės parduotuvės jaunasis vyras nusišypsojo 
žmonai: 

— Na, servus! Linkiu sėkmės! 

Adelka irgi jam atsakė šypsena. 

— Pažiūrėk — argi matyti? 

— Ne, nieko, tiktai drąsiau!.. Bet vis dėlto ko nors užvalgyk! 

— Dar ką sugalvojai! 

Narsiai nusiteikusi moteris tuoj pat įsmuko pro ką tik atsivėrusias 
duris. Vyras apsisuko ir jau buvo beeinąs atgal, bet po kelių žingsnių 
sustojo. Kažkas jam nedavė ramybės. Lyg pro duris būtų pamatęs 
ir patį poną Blicą... 

Blicas jau seniai buvo dingęs iš akių, bet vyras vis stovėjo šalia 

krautuvės. Jis vis labiau ir labiau jaudinosi. Kodėl — ir pats nebūtų 
galėjęs paaiškinti, bet jautė, kad būtent dabar sprendžiamas jų likimas. 
Žiūrėjo į šituos mūrinius namus kupinas įniršio ir neapykantos. Kiek 
namų, kiek žmonių, ir kokia žvarbi žiema! Šalk dabar, kad nori, lyg 
vilkas miške. Tačiau vilkė bent jau gali atsivesti vilkiukų — niekas to 
nedraudžia, o kas bus šitai vargšei moteriai?.. 

Jis ėmė žingsniuoti pirmyn ir atgal, kaskart vis greičiau, nieko ne- 
matydamas, apakintas pykčio ir kančios. Buvo toks susinervinęs, kad 
net galvoti nebepajėgė. 

— Ir kam ją tiek kankina? — garsiai pratarė jis, būdamas visiškai 
tikras, kad Adelka dabar stovi ne šalia prekystalio, o kontoroje, ir 
laukia nuosprendžio. 

Ir kaip tik tą akimirką parduotuvės tarpdury pasirodė išblyškusi, 
svyruojanti moteris: jis vos atpažino savo žmoną. 

— Na ir ką? 

Žmona patraukė pečiais. 

— Iš pradžių jie privertė mane ilgai laukti, paskui jų daktaras 
apžiūrėjo ir pasakė, kad jau septintas mėnuo. 

— Atleido? 

Moteris atkišo delną. 

— Davė keturiasdešimt pengių. 

Jie patraukė pirmyn gatve kartu su tiršta praeivių minia. 

Jiems rodėsi, kad kažkokia baisi jėga dabar nukirto gyslą, jungusią 
juos Su gyvenimu. 

Priešais namą žaidė vaikų pulkas, ir pro juos buvo sunku praeiti. 
Senukas, stuksendamas lazda į žemę, yrėsi pirmyn, tematydamas tik 
tiek, kad tų vaikų labai daug. 

— Na pasitraukite, pasitraukite į šalį! Ar čia gyvena Diovajai? 

Vaikai jį praleido. Tai buvo ramūs, geri vaikučiai, kokie papras- 
tai būna varguolių vaikai. Be riekelės duonos, jie visą dieną nieko 
nebuvo kramtę. Matyt, dėl to ir susispietė prie Diovajų vartelių — iš 
trobos sklido skanus kvapas. 

— Diovajai vištai galvą nukirto, — apskelbė jie senukui. 

Bet tasai jų nesiklausė, tik lazda ieškojo slenksčio prie vartelių. 
Užlipo į verandą, atsargiai uždarė paskui save duris ir nutipeno toliau, 
į virtuvę. 

— Vištą, — murmėjo pats sau,— vištą... Vištą nukirto? Hm... 

Jis lingavo galvą, negalėjo atsistebėti. Mat senukas buvo pardavęs 
Diovajams paršiuką, todėl manė turįs teisę kištis į jų gyvenimą. Ir da- 
bar jis atkiūtino tiktai norėdamas pamatyti, kaip tas paršiukas laiko- 
mas. Išsivežė jį, tiesa, dar tik vakar, bet senukas neiškentė ir jau šian- 
dien leidosi pažiūrėti, ar į geras rankas pakliuvo. 

— Tai vištą nukirtote? — iškart užklausė jis, įeidamas į virtuvę. 

Jaunoji Diovajaus žmona stovėjo prie ugnies ir kaip tik tuo metu 
kėlė dangtį nuo puodo, kuriame kunkuliavo vanduo. Jaunoji šeiminin- 
kė buvo jaunesniosios svainės anūkė, tad kodėl jai nepasakyti — kas 
gerai ir kas blogai... Jaunamartė žvilgtelėjo į žilus, pasišiaušusius senio 
ūsus ir teisindamasi tarė: 

— Kažkas jai koją perkando, o kas — nežinia. Ar šeškas, ar šuo. 
Dievai žino, kaip ten buvo, tiktai ji koją vilko, ir teko papjauti. Ir 
kiaušinių jau nebedėjo. Galva neišneša, kas toms vištoms yra: nors ir 
geriausias oras, bet kai tik ruduo ateina — nenori dėti kiaušinių, ir 
tiek. 

Jaunamartė teisinosi, žinodama, kad senis smerkia tuos, kurie 
vidury savaitės, šiokią dieną, kerta vištai galvą. 

— Man akyse visai tamsu, — sustojo senukas vidury virtuvės. 

— Sėskitės, dėde Antalai, sėskitės,— pakvietė moteriškė. Ji pri- 
traukė jam kėdę ir dar padėjo atsisėsti. 

— Vištienos sriubą verdi? 

— Aha, noriu išvirti. 

Senukas krutino tankius žilus ūsus. Kažkaip keistai krutino, nes 
visi dantys buvo iškritę. Virtuvėje sklido skanus vištienos kvapas. O 
jis nuo pat ryto burnoj nieko neturėjo, tik raudoną svogūną, ir tą patį 
suvalgė be duonos. 

— Ir lakštinių įdėsi? 

— Aha, jau ir tešlą iškočiojau. Jeigu, sakau, jau vištą verdu, rei- 
kia įmesti ir lakštinių. 

Senukas tylėjo. Tiktai jo šnervės pūsčiojo. Labai jau seniai jis ne- 
buvo valgęs tokios sriubos. 

— O kaip paršiukas? — sumykė. 

— Ėda. 

— Taip, jis ėdrus. 

Šneka apie paršiuką buvo baigta. Jaunamartė bėrė lakštinius į 
puodą. Senukas iš pradžių buvo manęs — užsuks trumpam, nė nepri- 
sės, tik užmes akį į paršiuką ir trauks namo. Bet virtuvėje sklido toks 
skanus kvapas, kad senis sėdėjo kaip prikaltas. Bent jau to kvapo 
prisiuostys iki valiai! 

— Ir petražolių įdėjai? 

— Įdėjau. Darže prisiskyniau. Dar jaunos. 

— Aha,— sumurmėjo senukas, linksėdamas galva. 

Jis gerai žinojo, kas per skanumėlis vištienos sriuba. Tik nuo to 
laiko, kai prislėgė neturtas, retai jos teragauja... Ir dabar nuo to kvapo 
jam gėlė širdį... Jis jau seniai nieko neuždirba ir gyvena iš to, ką duoda 
vaikai už žemės nuomą. Anūkai. O tie daug mokėti irgi negali, nes kad 
ir šiemet, sakysim, iškrito kruša, patys vos suduria galus su galais. Tai 
ir valgo senukas, ką turi... Todėl dabar jam net seilė ėmė varvėti; 
čepsėdamas lūpomis, jis tik linkčiojo galva ir žiūrėjo į tamsą. 

Paskui staiga pakilo nuo kėdės. 

— Kur jūs, dėde Antalai? 

Nieko neatsakęs, senis patraukė prie durų ir išėjo. Kur lazda ro- 
do — dabar ji ir buvo jo vedlė. 

— Aš tik norėjau paklausti, ar ėda paršiukas. 

— O jūs pats pažiūrėkite, dėde Antalai. 

— Kitą sykį, kai ateisiu. 

Kažkokia nenugalima jėga pastūmė jį per verandą, tempė iš kiemo. 
Šeimininkė palydėjo ligi vartelių, ir jis, prasibrovęs pro vaikų kirbinę, 
nutipeno namų link. Sulysę vaikučiai pavydžiai žiūrėjo į jaunamartę, 
verdančią tokį gardumyną. Spoksojo išplėtę akutes. Bet jaunamartė, 
nieko jiems nesakiusi, greitai nuskubėjo atgal į virtuvę. 

Senukas, pasiramsčiuodamas lazdele, bidzeno namo. Ak, kaip 
būtų dabar gerai išsrėbti lėkštę lakštinių su vištiena! Bet žmonai apie 
tai neverta nė sakyti, ji vis tiek neturi tokios vištos, kurią kas nors 
perkąstų ir ji vilktų koją. O kaip jis norėtų tokios sriubos! Bet ką pada- 
rysi, kad tų vištų niekas nekandžioja... 

Ir jis spūdino viena gatve, paskui kita, kol pagaliau pasiekė namus... 
Jis nežinojo nė kaip tos gatvės dabar vadinasi, nors kiekviena turėjo 
vardą. Kad ir, sakysim, Honvėdo gatvė ar panašiai. Anksčiau ji vadi- 
nosi tiesiog Sandėlio gatvė, nes jos kampe stovėjo ūkininko Čapo 
kviečių sandėlis. Dabar jau ir to sandėlio nebėra. 

Senukui veriant vartelius, po kojų suplumpsėjo sparnais kažkokia 
višta. Ir užkudakavo, savo nelaimei. Jis tuoj pat prisiminė lakštinių 

sriubą. Nukibilkščiavo į virtuvę. Ten žmona, mažutė seneliukė, pasi- 
lenkusi prie nedidelės sukiužusios geldos, skalbė. 

— Klausyk... Papjauk tą vištą. 

Senutė net akis išpūtė. 

— Dar ko užsimanysit,— atrėžė ji, — į pilvą sukimšti!.. 

O jis tiktai stovėjo, žiūrėjo ir nieko nematė. 

Žmona atsitiesė nuo geldos, greitai nuskubėjo į kiemą ir apsidairė. 
Visos trys vištos ramiausiai kapstinėjo žemę. 

— Ji dedeklė,— dar pridūrė senutė, grįžusi į trobą. 

— O aš labai užsinorėjau... vištienos sriubos. 

Tuo šneka ir baigėsi. 

Žmona nieko neatsakė ir skalbė sau toliau. 

O senukas vis stovėjo lyg kūju per galvą trenktas. Tiktai pama- 
nyk — šita išdžiūvusi senė gaili jam vištos! 

Jis nukiūtino į kambarį, klastelėjo ant kėdės prie stalo — taip ir li- 
ko besėdįs. 

Žiūrėjo žiūrėjo, bet nieko daugiau neregėjo, tiktai savo didelę 
nuoskaudą. Jo akys, ir šiaip jau apvilktos, dabar visai nieko nebema- 
tė — baisus pyktis jas aptemdė... Tai, vadinas, jis nė vištos nevertas!.. 

Štai ligi ko prisigyveno senatvėje. Kiek metų jis jau vedęs tą Julišą 
Bogar?.. Bus jau šešiasdešimt šešeri... 0 ji jam ir vištos gaili... Bet juk 
nė sykio gyvenime nėra jos prašęs, kad kirstų vištai galvą. Tik dabar... 
Anksčiau, teisybė, ir sakyti nereikėdavo — pati nukirsdavo. Ir ne vien 
per kalėdas ar per kitas dideles šventes, bet ir šiaip, kada šaudavo į 
galvą. Per javapjūtę tai jau tikrai kasdien, o ir kitu metu, būdavo, 
išverda vištienos sriubos... Bet dabar vyras jai visai ne galvoj... Išdžiūvo 
visa kaip skiedra, o žiūrėk, matai... Nenori vištos pjauti, ir gana. 
jis ir taip jau du kartus ketino ją mesti, bet dabar, jeigu ji nepapjaus 
tos vištos, tai... 

Net galvoti jis nepajėgė — lyg toji tamsa būtų užgulusi ne tik akis, 
bet ir mintis... Tiktai širdis smarkiai plakė, ir jis visas virpėjo... Gal 
pusvalandį sėdėjo nejudėdamas, piktai įsistebeilijęs į vieną tašką. Šita 
Juliša Bogar visada buvo tokia. Toli gražu nelengva buvo tuos šešias- 
dešimt šešerius kęsti jos priekabes. Bet dabar jam jau gana! Sotus iki 
kaklo! Net vištos pagailėjo... 

Senukas atsikėlė. Priėjo prie indaujos, atidarė dureles, išsiėmė 
porceliano puoduką, susipylė iš jo į saują visas smulkias monetas ir 
įsikišo į kišenę. 

Po to, lazdute apčiuopdamas žemę, iškibilkščiavo iš kambario. 
Iš to pykčio net į krosnį atsitrenkė, tik paskui sumetė, kad čia ne durys. 

Išėjo iš namų toks įpykęs, kad net Juliša Bogar sužiuro — nuste- 
busi spoksojo jam pavymui. 

Na ir šuniškos prigimties toji išdžiūvėlė — nė žodžiu nepašaukė. 
Nesulaikė. Jis net prie vartų dar kiek palūkuriavo — gal kartais šūk- 
tels ir sustabdys: „Klausykite, papjausiu jums tą vištą“. Bet kur tau! 
Jai visai vis tiek — drožk kur nori! 

Ji ir tada tokia buvo, kai reikėjo parduoti vynuogyną užstatytam 
turtui išpirkti... Jis ir tada jai sakė: reikia parduoti, kitos išeities nėra. 
Ponai reikalauja. O jeigu jau jie ko nors reikalauja — niekur nesidėsi. 
Juk ne dėl savo paties užgaidos pardavė tą vynuogyną... Jau ir tada 
buvo senas, kur čia jam kariauti su burmistru... Bet Julišai šito niekaip 
neišaiškinsi... Ji žino tiktai viena: kad būtų viskas, ko jai reikia. Bepigu 
būti gera šeimininke, kai namai pilni. Julė Bogar nežino, kas yra ne- 
turtas. 

Jis vis ėjo ir ėjo gatve, nesustodamas ligi pačios smuklės. 

Senukas traukė į seną „Gervės“ karčemą. Ne sykį anksčiau čia 
užsukdavo ir kelią atsiminė. Juk kažkada ir jis buvo jaunas, ir jam 
nebuvo uždrausta čia užeiti. Taip, jau bus kokia penkiasdešimt metų, 
kai jis čia nebuvęs. O dabar priverstas — ir vis per tą Julišą Bogar! 

— Šeimininkėle, fertajį* vyno! 

Toji tiktai žiūri į jį, nes nežino, kas tas fertajis. 

— Ar frečo! dėdule? Frečo? 

— O kas jis per daiktas? Vynas? 

— Vynas, vynas! 

— Tada gerai. Kad tik būtų vynas. 

Smuklininkė pastatė jam ant stalo siaurą ilgą stiklinę. Kas ten žino, 
ko pripilta? Paragavo: vynas. 

Jis sėdėjo netardamas nė žodžio. Gal kokią valandą knapsojo prie 
tos stiklinės, pilnom ašarų akim žvelgdamas į juodą tamsą. Na ir dalia 
jam teko... Pamėgintų kas nors kitas pagyventi su ta Juliška Bogar! 

Ir šiaip jo gyvenimas sunkus: per šešiasdešimt šešerius metus nė 
vieno sykio nebuvo taip, kaip jis norėjo. Tegu sau Julė paisto, ką non, 
vis tiek nė sykio nebuvo jo teisybė... Visada išeidavo taip, kaip ji gei- 
daudavo... Visada ji gyveno sava galva, protingo žodžio nesiklausyda- 
vo, ir niekaip jos neįtikinsi, kad ir ką daryk... Ir visąlaik tik su ta savo 


* Ketvirtį (dark. vok.). 

gimine, daugiau nieko. Taip jau mylėjo tuos savuosius, lyg kokius 
dievukus. Jei tik kam kas atsitiks — įmanytų galvą dėl jų padėti, o jo 
brolius ir seseris per nieką laikė. Ir tas bestija, ir anas... Jis niekaip 
negalėdavo pagelbėti savo vargšams giminėms: nei broliams, nei jų 
vaikams. Pats, būdavo, kemša skanų valgį, o jo broliai ir seserys duo- 
nos kąsnio neturi. Julė Bogar visada dėl ko nors išėsdavo juos iš namų 
ir kviesdavosi tiktai savo pusę... Pakakdavo jam tik užsiminti, kad būtų 
gerai, girdi, šitam vargšui Ambrušui... arba Mihajui, ar dar kam nors... 
1r Julė Bogar tuoj pat krisdavo negyva... lyg jis jai būtų kirvapente 
tvojęs per galvą... Ir teko jam atsiskirti nuo visų, ką mylėjo... todėl, 
kad jo giminės visados ko nors prašydavo... o Julės Bogar giminė visa- 
dos pati duodavo... dabar štai tau ir atpildas... Jis jau senas, bejėgis, 
dvokiantis ir aklas... Matyt, jau jam ir mirti reikės tarp tų jos gimi- 
nių — tarp visų Bogarų ir Diovajų... Kad ir toji bobšė Juliša Dio- 
vaj — nepasiūlė, nepasakė: „„Dėde Anti, mes taip pigiai pirkome iš 
jūsų paršiuką, pasėdėkite dar, suvalgykite bent lėkštę sriubos...“ Jei 
jau tokia gera giminė... Argi daug jai būtų kainavę? Bet ne, ji lankstosi 
prieš šitą seną tetą, jai gerinasi, o kad jam pasiūlytų lėkštę sriu- 
bos — kur tau! Šitoj gaujoj jis — lyg koks užpjudytas šuo, lyg koks 
paskutinis, argi ne taip?.. Kur jam dabar dėtis?.. Broliai ir seserys jau 
seniai mirę, daugiau nieko neturi... Va dabar Juliša ir parodė na- 
gus — net vištai galvos nekerta. Gal jam išeiti su krepšiais, ar ką?.. 

Bet tiek to, dabar jau tas pats. Su Jule Bogar baigta. Daugiau su 
ja po vienu stogu negyvens. „Velniai rautų tą jūsų pilvą!“ — šitaip 
pasakyti vyrui! Po šešiasdešimt šešerių bendro gyvenimo metų?.. Da- 
bar? Dabar jau gali jį ir išspirti?.. 

Senukas gėrė. Vynas, tekėdamas gyslomis, nusmelkdamas ligi kau- 
lų, degė jo viduje lyg akacijos šakelė ant laužo. Tegu dabar ateina 
Juliša! Tegu pamato, ką padarė: vyrą į smuklę išgrūdo! Vis per tą savo 
užsispyrimą. Na, dabar tai jau tikrai nueis pas kunigą ir pasakys: „Dva- 
siškasis tėve, noriu skirtis!“ O kunigas paklaus: „Kiek jums me- 
tų?..“ — „Aštuoniasdešimt devyneri...“ — „O ar seniai judu ve- 
dę?“ — „Jau šešiasdešimt šešeri...“ — „Ir šešiasdešimt šešerius jūs ją 
kentėte?..“ — „Kenčiau. Tuos šešiasdešimt šešerius ir skirtis nebuvo 
ko...“ Juk negali jis sakyti kunigui visko, kaip buvo... Kad tuos šešias- 
dešimt šešerius jis buvo tik namų šuo, kuriam reikėjo tykoti, ką gaus 
iš rankų; tikras elgeta, kur stovi kamputyje ir laukia, kol jį pastebės: 
tada arba numes jam išmaldą, arba išvys iš kiemo... Argi tokius dalykus 
pasisakysi?.. Ne, kunigui jis nesiskųs... Nebent ponui dievui, bet tas ir 

taip žino... Juk su šita Julija visada taip ir būdavo, su ja niekaip nesu- 
sišnekėsi... Štai ir dabar, jeigu ji būtų paklaususi: „Ko gi jūs, tėvai, 
staiga užsinorėjote tos sriubos?“,— gal ir būtų susišnekėję, gal jam 
būtų ir gero žodžio užtekę: žmogus užsiplieski, bet ir ataušti... Bet čia 
pirmas žodis: Velniai rautų tą jūsų dvokiantį pilvą“... ir panašiai... 

Ne, su ta išdžiūvėle daugiau nebeįmanoma. Visai užruko. Septy- 
niolika metų prie savęs neprisileidžia. Ne žmona ji jam, o žandaras. 
Išdžiūvusi, susisukusi kaip skiedra... Ir sriubos neverda dėl to, kad jau 
ne boba... 

Surambėjusiais pirštais jis nusibraukė didelę ašarą iš aklos akelės 
kampučio ir nutėškė ją ant grindų — juk, šiaip ar taip, jis vyras, ir 
senatvėje verkti gėda. 

— Kas jums, dėduk? — paklausė smuklininkė. 

— Nieko. 

— Bet aš matau — kažkas yra. 

— O kas jums rūpi! 

— Gal vabalėlis į akį įkrito? 

Senukas apstulbo. Nejaugi ir smuklininkė jau ką nors žino? Jam 
pritrūko kvapo, jis išpūtė bedantę burną, paskui vėl sučiaupė lūpas ir 
staiga išpyškino: 

— O jums kuo mano žmona užkliuvo? Nedrįskitel.. 

Taip! Tegu nedrįsta! Tai, kas atsitiko tarp jų, — tik jų vienų rei- 
kalas. Jam dėl to gal net ir mirtis... galas... bet kitiems vis tiek nevalia 
kištis! Kokia boba, tokia — gera ar bloga, — vis tiek jo žmona... Kol 
jie kartu, kol po vienu stogu, tol jis turi viską pakelti ir nieku gyvu ne- 
pakęs, kad kas nors numestų ant jos Žodį... 

Senukas susigūžė ir įširdęs dėbsojo į smuklininkę. 

Ir kaip ji drįsta, šita smuklininkė... Kas jai darbo!.. Tegu žino, jog... 
Svetimas turi žinoti tik tiek, kad jo žmona tvarkinga ir gera, va ir dabar 
namie jam skalbia... 

Jis norėjo trinktelėti į stalą, bet senos, virpančios rankos tiktai bejė- 
giškai nusviro ant stalo... Ir jis uždainavo: 


Purvini mano marškiniai, 
Purvini mano baltiniai. 
Daugiau nebeatsiminė. Praėjo gal koks pusvalandis, jis vis tebesė- 


dėjo sustingęs, pasinėręs į tamsą, ir staiga atminty iškilo ir kiti dainos 
žodžiai: 

Švarius duos man Košutas, 
O šautuvą — Pišta Tiuris, 
Tegyvuoja Garibaldis... 


Šita daina tinka smuklei, o ne dabar, kai liūdna. Taip jie dainuo- 
davo, kai buvo jauni. O Juliša Bogar klausydavosi po langu... Tais 
laikais mergiotės į smuklę įkeldavo koją tik tada, jei kas nors pakvies- 
davo jas šokti. 

— Šeimininke! Užsimoku! 

— Mokėkite, mokėkite, dėduk. 

O Juliša dabar jau bus išvirusi sriubą su miltų užkulu. 

Jis šniurkštelėjo nosim, patraukdamas ūsus į šnerves, ir tarė: 

— Vabaliukas... ar girdite? Tik ne į akį man įkrito... o į širdį... 
Jei jau taip norite žinoti... 

Seniokas atsistojo ir išspūdino lauk... Kol kunigui nepasisakė, ir 
smuklėje negalima šnekėti... Kad ji prasmegtų, šita karčema... 

Gatve jis kiūtino netvirtu žingsneliu... Ak, jeigu Juliša Bogar at- 
spėtų, kur jis buvo!.. Velniai nematė tos vištos... Julija ir miltų putrą 
gerai verda... nes jau ką verda, tai skaniai išverda. 

Jis nė nepastebėjo, kaip parkibilkščiavo namo. Įėjo į verandą, iš ten 
į prieangį, iš prieangio į vidų. Nieko netaręs, atsisėdo prie stalo. 

Sėdėjo, sėdėjo, o senas kraujas virte virė gyslose. Bet jis apie nieką 
negalvojo, sėdėjo sau, ir tiek. Tik štai į nosį jam dvelktelėjo toks pat 
vištienos kvapas kaip ir pas Diovajus. Čia dabar kas? Ar jis tik atsime- 
na, ar iš tikrųjų skanus kvapas jį erzina? 

Jo pilvelis buvo tuščias, nuo pat ryto burnoj nieko neturėjo — tik 
raudoną svogūną ir stiklinaitę vyno. Ir jausmas toks... šuniškas... Kad 
tik visai nesusirgtų! 

Bet štai įėjo Julija Bogar, pastatė priešais jį ant stalo molinį du- 
benį ir, netarusi nė žodžio, apsisukusi vėl išėjo. 

O jis sėdėjo ir toliau sau laukė. 

Ko ji nešneka?.. Och, pikčiurna... Paliko jį vieną... O kas čia ant 
stalo?.. Ką dabar reikės valgyti?.. 

Senukas iš pykčio nežinojo kur dėtis. Vienas tūnodamas, tik dar 
labiau širdo. 

Bet štai įėjo Juliša: 

— Na, srėbkite, ko laukiate! — paragino ji. 

Tada jis savo senom rankom čiupo dubenį ir sviedė nuo stalo — še 

tau, molio šmote!.. Taip tėškė, kad tasai atsimušė į krosnies kampą ir 
pažiro į šukes. 

Stojo mirtina tyla, ir tada mažutė išdžiūvusi senutė tarė: 

— Ką jūs darote, nelaimingasis?.. Kam išliejote vištienos sriubą? 

Senukas Antalas apstulbo. 

— Vištienos? 

— Juk aš dėl jūsų papjoviau vištą... Dedeklę... Jei jau taip užsi- 
geidėte... Viešpatie mieliausias!.. 

— Tai čia buvo višta? 

Julija Bogar pasilenkė ir kažką pakėlė nuo grindų. 

— Štai, imkite,— čiagi kulšelė. 

— Kulšelė?.. Vištos kulšelė? 

Jis paėmė iš jos rankų kulšelę, nupūtė dulkes, įsikišo į bedantę 
burną ir ėmė žiaumoti. 

Daugiau gyvenime jis pikto žodžio nepasakys! Kaip gaila, kad 
nebėra sriubos... Tokios puikios vištienos sriubos... 


1935 


INVALIDAS 


Mes stovėjome viensėdžio vidury. 

Aplinkui plytėjo beribė stepė. Žemė buvo tokia lygi ir plokščia, kad 
susiliejo į siaurą ruoželį, o iš visų pusių, kur tik pažvelgsi, ją gaubė 
vaiskus, žydras dangus. Didžiuliai balti debesys buvo nukarę žemyn 
it kokios džiaugsmo vėliavos ar šilkinės fėjų skraistės, — rodės, tuoj 
tuoj nukris mums ant galvų. 

Bet mano draugas dangaus nematė, jis rimtai ir griežtai apžiūrinėjo 
žemę. O žiūrėti buvo į ką: aplinkui visas tūkstantis holdų priklausė jam. 

— Sunku, — kalbėjo jis, — labai sunku šiais laikais apdirbti tūks- 
tantį holdų. Mūsų produktų kainos visai žemos — katino ašaros, o 
pramoninių prekių pašoko ligi debesų. Štai, sakysim, paėmiau paskolą, 
galvodamas grąžinti iš kviečių. Tačiau kviečiai dabar ne trisdešimt 
šešios pengės, o tik šešios, nors kapitalo į juos įdėti reikia tiek pat kiek 
ir anksčiau. 

Jis pabaksnojo žemę, kuri buvo irgi tokia pat kaip ir anksčiau, nes 

davė lygiai tokį derlių kaip ir tais laikais, kai kviečiai kainavo trisde- 
šimt šešias penges. 

— Bet didžiausias vargas su tais nevidonais. Streikuoja ir strei- 
kuoja. Didink ir didink užmokestį. O kad mano pajamos sumažėjo, 
kad aš negaunu nė tiek, kiek jie pagamina, niekam ne galvoj. 

Jis nugrimzdo į savo mintis ir niūriai palingavo galvą. Paskui vėl 
prašneko: 

— Bet vis dėlto aš jiems parodžiau, šitiems bjaurybėms. Žiemą 
man užteko trijų ir pusės žmogaus — nudirbo visus darbus. 

.— Kaip tai? 

— O taip. Visai puikiai... Iš rudens žemę suarėme, pasėjome 
kviečius, rugius... Visa kita jau dievo rankose. Atliekamus galvijus 
pardaviau. Pašaro juk turėjome nedaug, o aš dar nesu toks beprotis, 
kad šerčiau juos pirktu šienu. Dabar, pavasarį, gyvuliai juk pigesni 
negu rudenį, aš ir prisipirksiu jų tiek, kiek man reikės. Ir dar pasirink- 
siu, ką norėsiu. Taigi žiemą tų trijų samdinių ir pakako prižiūrėti gy- 
vuliams, valyti arklidėms. 

Aš žvilgtelėjau į jį, nelabai ką suprasdamas. Vadinasi, šią žiemą 
tūkstantis holdų maitino iš viso tris žmones... 

— O kas ta pusė žmogaus, kurį tu minėjai? 

— A,— šyptelėjo jis.— Tai invalidas... Turime tokį invalidą... 
Anksčiau, dar vaikas, jis pas mane tarnavo... O kai atėjo toji žemės 
reforma, mes, ūkininkai, savo žemę galėjome išgelbėti tik priimdami 
visam laikui kokį invalidą. Kas taip padarė, tam buvo leidžiama pasi- 
likti tiek žemės, kad iš jos duodamo pelno būtų galima išmaitinti vieną 
šeimą. Aš ir priglaudžiau šitą invalidą, kad išgelbėčiau šešiasdešimt 
holdų... Bet ir jam, vargšui, pasisekė, nes užsitikrino pragyvenimą... 
Jis vienakojis — invalidas visu šimtu procentų. 

Šešiasdešimt holdų už vieną invalidą! Neblogas sandėris... 

Mes praėjome pro didžiulį jaučių tvartą, ir man į akis krito keistas 
namelis. Jis buvo visas molinis, netgi stogas apkrėstas moliu. Iš pradžių 
pamaniau, kad čia rūsys laikyti bulvėms, morkoms ar kviečiams. Bet 
ant stogo buvo kaminas ir rūko. 

— Kas čia? — paklausiau. 

— Taigi invalidas, — atsakė šeimininkas.— Čia tas invalidas 
gyvena. 

— Ar galiu pažiūrėti? 

— Prašom. 

Į žeminę vedė mažos durelės. Tokios mažytės, kad įeiti buvo galima 

tik susilenkus. Viduj, pasirodo, buvo dvi patalpėlės. Mažutis prieškam- 
bariukas su virtuvėle, kurios didesnę dalį užėmė pakura ir pamazgų 
rėčka. 

Dešinėje buvo mažos durelės į kambarėlį, iš kurio kaip tik ir išėjo 
raudonskruostė, linksma moteriškė. 

— Laba diena, pone,— guviai pasisveikino ji. 

— Laba diena, — atsakiau, — gal leisite apžiūrėti jūsų namą? 

— Prašom, prašom. Geras namelis.— Ir ji pasitraukė į šalį, kad 
mes galėtume pralįsti. 

Namelis aukšto neturėjo. Lubos iš vidaus irgi buvo tinkuotos 
moliu ir išbaltintos. Kambarėlio langelis buvo maždaug kaip nosinė. 
Viduje stovėjo stalas, dvi kėdės ir nedidelė drabužių spinta, daugiau 
nieko nebūtų tilpę. 

— Kiek žmonių gyvenate? 

— Mudu su vyru ir dar trejetas vaikų. 

— Na, šitą tai jau jie moka — vaikus daryti, — nepatenkintas 
sumurmėjo šeimininkas.— Trys vaikai per ketverius metus — ar be- 
reikia daugiau? 

— O, mes jau penkeri metai, kai vedę, — pataisė moteris ir susi- 
gėdusi ranka prisidengė burną, nes trūko priekinių dantų. 

Kažkas atėjo įspėti šeimininką, kad veršiuojasi karvė. Jis greitai 
apsisuko ir išėjo, nes kas gi gali būti svarbiau geram ūkininkui? 

— Bet malonėkite prisėsti, — paprašė namelio šeimininkė, prikyš- 
te šluostydama kėdę. 

Aš atsisėdau. 

— Kaip čia jūs penkiese miegate? — paklausiau. 

— O, labai gerai. Vyras su berniuku lovoje. Aš pati kas vakarą 
atsinešu šiaudų, pasikloju ant grindų ir miegu su kitais dviem vaikais. 

— Ir žiemą? 

— Ir žiemą. Namelis geras, šilta pas mus kaip užkrosny. 

Ir ji išdidžiai ėmė rodyti visą savo turtą: druskinę, pakabintą ant 
sienos, miltų dėžę po lova, žibalinę lempą ant stalo. Gyvenime nebuvau 
matęs moters, kuri taip didžiuotųsi savo būstu kaip ji. 

Aš su ja pasišnekėjau, paklausinėjau, kaip gyvena. Apie viską pa- 
pasakojo atvirai ir aiškiai, maloniu, skambiu balsu. 

— Kaip jūs susipažinote su savo vyru? — paklausiau, kai įsikalbė- 
jome. 

— O,— atsakė ji,— mūsų pažintis buvo labai įdomi, lygiai kaip 
knygose aprašo, pone... Man jį pripiršo... Sako, va tas invalidas tau 

kaip tik... Ne girtuoklis, ne storžievis, uždarbis neblogas, ir visam lai- 
kui... Aš gyvenau netoli nuo čia, tokiam viensėdy, vyras žuvo per ka- 
rą... Gerai, manau sau, pažiūrėsiu, gal jis man dievo siųstas... Ir, žinote, 
iš karto jam labai kritau į akį, patiko ir jis man, mačiau — geras žmo- 
gus. 

— Na ir atvažiavo jis pas jus karieta su varpeliais, kaip čia, šitam 
krašte, įprasta?.. Pasikinkė ketvertą arklių ir atvežė su kraičiu? 

— Oi ne,— atsakė moteris, — kitos tuoj ėmė man pavydėti laimės 
ir sugalvojo jaunikį nuo manęs atmušti. Prišnekėjo jam, kad aš — di- 
delė pamaiva ir švaistūnė, visai netinku varguoliui į žmonas. 

Ji išdidžiai atmetė galvą. 

— Tai aš netinku varguoliui į žmonas? Aš, kurios visa giminė 
bernauja pas ūkininkus? Ir visą laiką buvome vargetos, net valgyti 
nebuvo ko. Ir šitaip sakyti apie mane?.. Tai vis žmonių pavydas... No- 
rėjo jam vieną mergą ant galvos užkarti... bet tokią, kad ir šnekėti apie 
ją sarmata... pati purvina ir visur, kur tik koją kelia, purvus drabsto... 
Sakė, kad jau šita jam kaip tik... O jis, kvailys, vos prie altoriaus su ja 
nenuėjo... Bet man tada, kaip tyčia, ir parūpo: o kas gi mano invalidui, 
kad negirdėti, kur jis dingo? Juk taip meiliai tada mane jis sutiko... 

Ji atsikvėpė ir paskui ėmė greitai pasakoti: 

— Ir kaip man tada į galvą šovė, dar tą patį vakarą leidausi pas 
jį. Jis, matote, naktinis sargas, daugiau jo niekur ir nepasiųsi, taigi 
žinojau, kad rasiu nemiegantį... Na ir papasakojo jis man viską iš eilės, 
aš jam — irgi... Pasišnekėjome kaip reikiant... Ir vėl aš jam buvau 
labai prie širdies. „Neik,— sako, — likis visam laikui pas mane...“ 
O aš jam: „Negaliu,— sakau,— reikia bent atsisveikinti su giminėm 
ir tuos kelis daiktus, kuriuos turiu, atsinešti...“ — „Tai nors vieną 
naktelę pernakvok...“ Aš ir pasilikau... 

Moteriškė vėl prisidengė ranka burną ir nusišypsojo. 

— Tada dar ir dantys buvo sveiki... taigi labai jis pamilo mane tą 
naktį... O rytą pasiprašė vežimo, ir aš išvažiavau atsivežti savo daiktų 
ir popierių sutvarkyti... 

Apie viską ji papasakojo santūriai ir droviai, bet jos veidas taip 
švytėjo, kad, rodės, ir tamsiame kambarėlyje pasidarė šviesiau. 

— O kur jtisų vyras? — paklausiau. 

— Oi, jis dabar mieste, jį ištiko nelaimė. Nukrito nuo kopėčių. 
Nors jis ir vienakojis, bet vis tiek jam teko padėti krauti šieną, ir pasly- 
do nuo kūgio. Susižalojo, ir nuvežė į ligoninę. Du mėnesius išgulėjo, 
ir tada daktarai pasakė, kad, girdi, jau keliauk namo, lovos reikia ki- 

tiems. O jis, kai kėlėsi iš lovos, vėl nugriuvo. Ir niekaip negalėjo atsisto- 
ti. Daktarai jį apžiūrėjo ir tik tada pamatė, kad jo, vargšelio, koja lū- 
žusi. Ir jau net supūliavusi. Taigi nupjovė jam ir antrą koją, o dabar 
jis jau pasveikęs. Buvau ligoninėje, kai ėjau į miestą tų keturių pen- 
gių,— mat jis gauna pensiją kaip karo invalidas... Dabar jau sveikas 
kaip ridikas, ir kitą savaitę, kai į miestą važiuos vežimas, parveš jį na- 
mo, mano mieliausiąjį. 

Į kambarį įėjo kokių ketverių metų vaikas, laikydamas glėbyje 
kitą, dar mažesnį — kokių pusės metų pyplį. Paskui pro duris įsmuko 
ir trečiasis vaikelis — vidurinis. Vaikučiai buvo raudoni kaip obuoliu- 
kai ir linksmi kaip sveiki, balti paršiukai. 

Jie apspito motiną ir įsikibo į jos prikyštę. Toji, pasiseilėjusi pri- 
kyštės kraštą, nutrynė jiems murzinus veidukus. 

Ir aš pasijutau labai nepatogiai — supratau atsidūręs palaimos 
saloje. 


1936 


MERGINA IŠ BUDAPEŠTO 

Kai traukinys sustojo mažoje stotelėje, — netgi nesustojo, o tik 
sučiaudėjo ir iš lėto nupūškavo toliau, — mergina, atvykusi iš Budapeš- 
to, vos spėjo iššokti, dar persigandusi, kad tik netrūktų iš to greitumo 
špagatu perrištas popierinis jos paketas ir neišlakstytų į visas puses 
suknelė, palaidinukė ir bateliai. 

Kelioninio krepšio ji neturėjo: neturtingoms darbininkų dukroms 
krepšiai nesiuvami. Atsidūrusi perone, taip ir apmirė prie sąstato, le- 
kiančio pro šalį. Jei kas būtų nufotografavęs, tikrai gražiai būtų atro- 
džiusi: vėjas plaiksto dailaus rudo paltuko skverną, o ji stovi ant asfalto 
su ruda kepuraite, lyg sostinės žvirblis, išvertusi akis ir dairydamasi: 
sutiks ją kas nors čia, ar taip ir reikės styroti šiame užkampyje? 

— Čibe*, Čibe, Čibe! — džiaugsmingai sušuko Beškė, jos draugė, 
kuri ir buvo kvietusi atvažiuoti ir dabar kaip tik ėjo priešais. 


* Viščiuk! (Vengr.) 

— Oi, eikš greičiau, dėl dievo, žiūrėk — viskas tuoj iškris. 

Beškė kvatodama ją apkabino, išbučiavo, bet mergina bijojo net 
krustelti, kol pagaliau kažkoks ilgausis dėdė viską paėmė iš jos rankų. 

Tada ji giliai atsikvėpė: 

— Oi, mieloji! 

Dabar jau pati puolė draugei ant kaklo ir ėmė ją bučiuoti, lyg būtų 
ką tik išvengusi mirties pavojaus. 

Paskui jos nužvelgė viena kitą. Pirmą akimirksnį kiekviena prie- 
šais save matė draugę, bet geriau įsižiūrėjusios pasijuto taip, lyg būtų 
kažkokios svetimos. 

— Kaip tu išaugai! — sušuko Beškė.— Per tuos penkerius metus 
pasidarei visai didelė! 

— Aš ir tada buvau didelė, o va tu tai tikrai išaugai. 

— Čia mano tėtis! — sušuko Beškė, rodydama į žmogų, panašų į 
vežiką. 

— Bučiuoju rankutes, — pasisveikino Čibė. 

— Ko neatvažiavai sekmadienį? — kreipėsi į ją ilgausis dėdė, 
iš karto vadindamas „tu“.— Turėjom vestuves, būtum pamačiusi. 

— Negalėjau — pirmadienį reikėjo eiti pas dantų gydytoją. Mūsų 
apylinkės. 

— Pas gydytoją, — nusijuokė dėdulė.— Dantų... Tiek daug žiau- 
moji, kad net dantys sugedo? — Ir jis smagiai nusikvatojo. 

O Čibė juokėsi iš to, kaip juokingai, kaimietiškai dėdė šneka... 
„Tiek daug žiaumoji“... Vos galima suprasti. 

— Na, eime prie vežimo, tuoj būsim namie. 

Visa jų didžiulė stotis buvo tokia kaip tas kioskelis sostinės aikštėje 
prie „Aklos katės“; geležinkelininkas su raudona vėliavėle smalsiai 
žiūrėjo į juos. Už perono stovėjo karieta stikliniais langeliais. 

— Fiakras! — sušuko Čibė. 

— Taksi, — patikslino dėdė, ir jo ūsai linksmai krustelėjo. 

Abi merginos kvatodamos įsitaisė ant užpakalinės sėdynės. Dėdė 
padėjo paketėlį joms ant kelių, o pats užsiropštė ant priekinės pasostės, 
prie arklių. 

— Taip įdomu buvo važiuoti, paskui viską papasakosiu. 

— Sakyk dabar, ko čia... 

— Kodėl tu sakai „ko čia“ ?.. 

— O kaip man sakyti? 

— Oi Beže, kokie jūs juokingi! 

Ji garsiai sukliko iš juoko, kai arkliai taip truktelėjo karietą, jog 

abi nugriuvo ant sėdynių. Pasijuto tokia laiminga, — akys buvo pilnos 
ašarų. 

— Verki? — paklausė Beškė. 

Čibė, linkčiodama galva, puolė draugei ant kaklo. Ji niekaip nega- 
lėjo sulaikyti ašarų, bet netrukus vėl ėmė juoktis. 

— Juk aš dėl tavęs atvažiavau į kaimą! 

— Na ir gerai, ko čia. Ko dabar verkti? 

— Aš ir neverkiu, aš juokiuosi. 

Ji iš tikrųjų ėmė juoktis, ir netrukus kvatojo abi. 

Žvilgtelėjusi pro karietos langą, Čibė pamatė, kad palei kelią eina 
didžiulis žalias gazonas, visai toks kaip Budapešto aikštėse, tik daug 
didesnis. 

— Traukiny daugiau nieko neveikiau, tik valgiau. 

— Ir jokio vaikino nebuvo? 

— Kur? 

— Kad ir kupė. Su kuriuo būtų buvę galima paflirtuoti? 

— Aš jam akis būčiau iškabinusi,— susijuokė Čibė. 

— Na ir kvailutė, tu dar ir dabar tokia kvailutė? 

Ir Čibė vėl puolė draugei ant kaklo ir išbučiavo ją. 

— Koks didžiulis gazonas! 

— Kur gazonas, žioplele? 

— O kas čia, kur žalia? 

— Kviečiai. 

Čibė nutilo ir susimąsčiusi perklausė: 

— Šit kaip! Čia kviečiai? 

Paskui jos vėl ėmė plepėti apie viską: kada Čibė atsikėlė, kada 
išvažiavo, kaip tėvas nenori leisti Beškės į miestą, bijo, kad ten jos 
nesugadintų. 

— Na štai, mes jau ir kaime. 

Iš tikrųjų, abiejose kelio pusėse jau buvo namai. Visi kaip vienas 
mažučiai — vienaaukščiai. 

— Vadinasi, gyvenate pirmame aukšte,— tarė Čibė. 

— Taigi. Tuoj būsim namie. 

— O kur jūsų namas? 

— Ant Zadvos kranto. 

— Zadvos?.. 

Vežimui stojant, jas vėl smarkiai krestelėjo. Atsidariusios karietos 
duris, draugės maktelėjo tiesiai į purvą. Jo buvo tiek, kad sostinės 
viešnią apėmė siaubas — jos bateliai įklimpo. 

— Na ir purvynas! Dievulėliau!.. 

— Na, purvas, ko čia. 

Net nedirstelėjusi į tėvą, kuris nė nebandė nulipti nuo pasostės, 
nes vartai buvo uždaryti, Beškė įsitėmpė Čibę į kiemą, paskui, visai 
nekreipdama dėmesio į purvyną, atidarė didžiuosius vartus, ir tėtušis 
pajudėjo į kiemą. 

— Oi, kaip jis čia įvažiuos? 

— Apie ką tu? 

— Apie taksi. 

Tuo metu jų pasitikti išėjo apkūni, stamboka mama ir, ištiesusi 
dideles riebias rankas, storu krūtininiu balsu sušuko: 

— Tai čia ir bus Čibė? 

— Taip, mama, čia ir yra ji. 

— Na, eikš artyn, iščirškinsiu. 

Ir, apglėbusi merginą abiem rankom, prispaudė ją prie savo didelės 
kaip pagalvė krūtinės. 

— Kokia tu elegantiška mergina, — tarė ir, atstūmusi nuo savęs 
Čibę, nužiūrėjo nuo galvos ligi kojų. 

— Bučiuoju rankutes, — pasisveikino Čibė, norėjo dar pabučiuoti 
ir riebią mamos ranką, bet toji ją atitraukė ir pati vėl pabučiavo vieš- 
nią. 

Čibė stabtelėjo terasoje ir apsidairė. Staiga kad sušuks: 

— Beške, Beške, aš ir iš traukinio tokias pat mačiau, kas čia? 

— Apie ką tu? 

— Va šitos didelės sagos ant medžio! 

— Kokios sagos? 

— Ką aš žinau.— Ir parodė į žemą medelį, apkabinėtą kažkokiais 
dideliais ir sunkiais daiktais. 

Beškė ėmė juoktis. 

— Tai puodmedis. O ant jo auga puodai. 

Čibė tylėjo, nenorėdama rodyti savo neišmanymo; ji matė, kad 
draugė iš jos juokiasi, ir jautėsi nesmagiai. 

— Na, eikite į vidų, šalta. 

Jos įėjo į prieškambarį. Čibė ir akis išpūtė, ir išsižiojo: sienos buvo 
ištisai nukabinėtos molinėmis lėkštėmis. 

— Dievulėliau,— tik tiek ir teištarė. 

— Na, vaikeli, ar valgyti nori? — paklausė mama. 

— Ne, nenoriu. Aš visą kelią valgiau. Iš neturėjimo ko 
veikti. 

— Tai jau viskas bus susikratę, — užginčijo mama.— Tuoj sėsim 
pietų. Duok jai obulį. 

— Ką? 

— Ji vengriškai nesupranta,— sukikeno Beškė.— Obuolį. 

— Na, aš einu į virtuvę, o judvi ilsėkitės. 

Mergaitės liko vienos. 


2 


Lyg patekusi į kažkokią užburtą pilį, Čibė dairėsi, norėdama 
suprasti — kur ji. 

—- Na, sėskis čia, ant sofos, ir pasakok. 

Beškė čiupo ją už rankos, nutempė prie didžiulės sofos ir privertė 
atsisėsti. 

— Ar jaunikį turi? 

— Ne. O tu? 

— Paskui papasakosiu. 

Linksmai kvatodamos abi apsikabino ir vėl ėmė bučiuotis. Ir po 
kiekvieno žodžio, po kiekvieno bučinio jos vis kvatojo ir kvatojo. 

— Kokia graži tavo suknelė. 

Paskui: 

— Kokia tu stora. Ir stipri. 

— Aš višada buvau stipri. 

— Ne stipri, bet stora. Stora buvai, bet stipri — ne. 

Jos vis žiūrėjo viena į kitą, mylavosi ir kvatojo. 

— O kodėl tu neturi jaunikio? 

— Manai, pas mus, Budapešte, jie gatvėje mėtosi? O tavasis kas 
toks? 

— Tyliau! Tėvas manęs už jo nenori leisti. 

— Kodėl? 

— Jis neturi savo namo. Ir žemės. O tėtis sako: tokiam, kuris 
nieko neturi, manęs neatiduosiąs. 

— O jūs turite? 

— Turime. Tėtis sakė, kai ištekėsiu, jis manęs daugiau nemaitin- 
siąs, gyvensime atskirai, o kai numirs, viskas liks man, nes brolių nė 
seserų neturiu. Bet ligi to laiko tegu mane išlaiko vyras. Tėtis labai 
griežtas. 

— O kas tavo vaikinas? 

— Tarnautojas. Raštininkas. 

— Ir nenori leisti už raštininko? 

— Ne. Tegu, girdi, namą pirma pasistato. Juk mano tėvas turi 
dešimt holdų, ant pačios Zadvos kranto, paskui parodysiu. 

— Dešimt holdų. Tai tikriausiai daug. 

— Daug. Ten auga viskas, ko reikia mums ir gyvulėliams. 

— Tu pati gyvulėlis. 

Beškė garsiai susijuokė. 

— O Bela sako: neširsk, kai tik turėsiu namą — tuoksimės. Dabar 
jis dar tik raštininko padėjėjas. 

— O iš kur tėvas sužinojo, kad jis tave myli? 

— Jų nebuvo namie, o pas mane užėjo Bela ir ėmė kibti. Tuo 
metu, kaip tyčia, grįžo tėvas ir išgirdo mano riksmą; kai tik Bela išėjo, 
jis nusijuosė diržą ir taip mane prilupo, kad negalėjau nuo grindų 
atsikelti. 

— Dievulėliau, ir tu leidaisi? 

— O ką darysi? Jis gi tėvas, kvailute tu. 

Čibė labai stebėjosi: nespėjo atvažiuoti ir jau kiek prisiklausė. 

— O tu nebūtum leidusis? 

— Nežinau, aš juk neturiu tėvų... Jeigu būtų — galėtų nors ir 
negyvai užmušti. Kad tik jie būtų, kad tik būtų. Bet aš neturiu nieko. 

— Taip, tu — našlaitėlė, todėl tave ir myliu. Nuo to laiko ir pami- 
lau. Todėl ir rašiau, kad atvažiuotumei. Taip džiaugiuosi, kad tu čia, 
aš tau pasakysiu kai ką svarbaus... 

Ji smalsiai nužiūrėjo Čibę. 

— Ar tu tikrai nieko neturi? 

— Nieko. 

— Vargšelė. Iš ko tada gyveni? 

— O tu manai, kad pragyventi galima tiktai iš vyro? 

— Dar tokiam dideliam mieste kaip Budapeštas! Sako, ten visos 
merginos taip gyvena. Kavalieriai duoda pinigų. 

— Ir ten ne visi jų turi. 

— Kaipgi ne! Tiktai meilužį susirasti reikia. Tėvas manęs todėl 
ir neleidžia, kad ten kas nors gali išvesti iš kelio. Pasiduočiau pagundai. 

Ji nusikvatojo ir valiūkiškai žvilgtelėjo Čibei į akis. 

Apie tai ji galėjo kalbėti ir kalbėti. Buvo matyti, kad nesitveria 
noru patekti į Budapeštą, bent vienai dienai. Čibė juokėsi: na ir fanta- 
zijos! Galvoja per vieną dieną susirasti tokį kavalierių, kuris apipiltų 
ją pinigais!.. 

— Geriau nesuk sau galvos dėl tokių niekų, džiaukis, kad turi 
tėvus ir yra iš ko gyventi. Aš, matai, esu beturtė, tu iš viso nežinai, kaip 
gyvena vargšai. 

— Tik tu neverk, aš visai nenoriu tavęs liūdinti. 

— Aš neverkiu, aš džiaugiuosi, kad galėsiu čia pabūti savaitėlę. 
Ir aš tokia laiminga, matydama tave laimingą. 

Jos abi nutilo, susiglaudė, apsikabino ir taip sėdėjo susigūžusios 
sofos kamputyje, lyg dvi paukštės lizdelyje, pasislėpusios nuo rudens 
darganos. 

Kambary buvo labai karšta. Čibė net suprakaitavo. 

— Kam jūs tiek daug kūrenate? 

— Tėtis nemėgsta šalčio. Malkų, sako, yra, kūrenkite. 

— Kaip jums gerai. Dieve mano. Esate turtingi. Ir namai, matau, 
taip prabangiai apstatyti. O kam va šita didelė balta pūslė? 

— Čiagi krosnis, kvailele! Ji ir šildo. Koklinės krosnies neturime, 
o duonkepę kūrename šiaudais, ir visą dieną šilta. 

— O pas mus įvestas ir centrinis šildymas, bet tiktai iš kepyklos. 
Per sieną, kur gyvenam, nuvestas, žinai, toks vamzdis, jis ilgai laiko 
šilumą, kad beveik ir kūrenti nereikia, nebent truputį. 

— Kaip įdomu! Kad taip man tokį butą... 

Bet Čibė daugiau nebuvo linkusi apie tai kalbėti, tik burbtelėjo: 

— Nėra ko norėti. 

Jos, žinoma, būtų dar kalbėjusios ir kalbėjusios, bet, suskambus 
varpams bažnyčioje, į kambarį įėjo tėvas su motina ir pasakė, kad 
pietūs jau išvirti. 

Merginos greitai padengė stalą. Čibė negalėjo atsigėrėti — kokia 
graži staltiesė: namie austa, su kutais, ir dar visaip gražiai išsiuvinėta. 

Ant stalo buvo išdėliotos porceliano lėkštės. Ne tos su gaidžiais, 
kur kabojo prieškambaryje, o kitos, gražios, porcelianinės. 

Ir stalo įrankiai buvo gražūs. O druskinė netgi labai įdomi. 

— Na, mama, ką tu ten išvirei mūsų viešniai iš Budapešto? 

— Pamatysite,— atsakė storulė mama ir susijuokė.— Kad tik 
suvalgytų! 

— Reikia ją atšerti. Labai jau netikusi. 

— O kodėl aš netikusi, dėde? Rodos, nieko blogo nedarau? 

— O ko tokia perkarusi kaip kuinas ir išbalusi kaip kreida? 

— Taip, tu išba-a-alusi, — užjausdama pritarė mama.— Tau oro 
reikia, o saulutės turbūt ir nematai. 

— Aišku, nematau, teta, juk į mūsų kiemą nepatenka joks saulės 
spindulėlis. Bet aš dar nesu išblyškusi — jūs pamatytumėte mūsų 
mažuosius: jie tai jau tikrai permatomi, visi džiovininkai arba kreivom 
kojom. Tokia angliška liga. Aš jau ir tėtei sakiau — taip aš vadinu 
šeimininkus, kur gyvenu: „tėte“, „mama“,— reikėtų susirasti tokį 
butą, kur langai būtų į saulę ir oras grynas, kad vaikai augtų. 

— Štai kokia tu protinga! 

Mama įnešė dubenį su sriuba. Tai buvo labai didelis indas, ir jau 
užvis keisčiausia, kad jame buvo didžiulis samtis, toks didelis, kad net 
pilstyti juo buvo nepatogu. Vienas toks samtis — ir lėkštė pilna. 

— Visai kaip visuomeninėje virtuvėje. 

— O kas tai yra? 

— Pagalba badaujantiems. Kiekvienas gauna po vieną samtį. 
Trys porcijos — trys samčiai. 

Visi susijuokė, bet šneka nutrūko, nes sriuba jau buvo lėkštėse. 

Čibė, netverdama smalsumu, paragavo sriubos ir sušuko: 

— Dievulėliau, tai bent sriuba! 

Sriuba buvo su mėsa, lėkštėje plaukiojo vištienos gabalėliai ir 
daug visokių daržovių: morkų, petražolių, kaliaropių. Dėl to Čibė 
labai nustebo: Budapešte sriuba perkošiama, joje nebelieka jokių 
daržovių. 

Jie išsrėbė sriubą. Šliurpčiodami. Čia jau taip įprasta — traukti 
viralą pro dantis, taip jiems, matyt, skaniau. 

O jau duonos kiek priraikė ant stalo... Ir dar šalia lėkštės Čibei 
padėjo didžiausią gabalą. Ji net krūptelėjo ir, nežinodama, kaip 
atsikąsti, atsilaužė gabalėlį, o kitą pastūmė šeimininkei. 

— Kas yra? Tai tu valgai tik tiek kiek žvirblis? 

— Matyt, tau dar ir valgyti reikia mokytis... 

— Bepigu jums, dėde, kad nereikia turguje nė daržovių pirkti. 
Mes jau ir taip vaikštome į Čepelį, bet ir ten brangu. Pluoštelis — dvi- 
dešimt filerių. 

— Dvidešimt filerių! Už tiek aš atiduočiau ir visą pintinę, bet čia 
negausi dvidešimt filerių nė už puūdą. 

— Už pūdą? O kiek tai yra? 

— Tai tu nieko ir nežinai? 

— Kas yra pūdas — tikrai ne. 

Atėjo eilė ir mėsai. Šeimininkas įsikišo ranką į kelnių kišenę ir 
išsitraukė iš ten didžiulį peilį. 

— Neškit šalin tuos stalo peilius, — tarė ir pastūmė savąjį.— Su 
jais nepavalgysi. 

Ir ėmėsi tuo išsitrauktu peiliu pjaustyti didžiausius mėsos gabalus. 
Mat vištienos sriuboje dar buvo išvirta ir jautienos. 

— Kokia graži mėsytė su kauliuku,— pasidžiaugė Čibė. 

— Velniai rautų tą mėsininką, iš tikrųjų su kaulu,— atsiliepė 
šeimininkas ir įsigrūdo į burną tokį mėsos gabalą, kad net taukai 
nuvarvėjo per lūpų kraštą. 

Kad ir pilna burna, vis tiek pasakė: 

— Po pietų nueikite pas mano seserį. Pasakykite, kad kitąkart 
mėsos su kaulais neduotų. 

— Bet, dėdyte, pas mus, Budapešte, mėsa su kaulu kaip tik brangi. 
Tai pati geriausia mėsa. 

— Na, tai tegu kaulus veža į sostinę, mums bus gerai ir mėsa. 
O kai nueisite pas Vacius, paimkite dar ir kokius penkis kilus dešros — 
ta jau tikrai bus be kaulų. 

Visi garsiai susijuokė. Beškė sušnibždėjo Čibei: 

— Tėtis šiandien linksmas. 

Prie mėsos buvo paduoti burokėliai su svogūnų padažu. 

Čibė vis stebėjosi, kiek daug čia valgoma. Namie pas juos, jei tik 
kuris paims didesnį gabaliuką, kiti tuoj, žiūrėk, į jį šnairuoja. 

— Na, pasakok, kas naujo Pešte? Po kiek ten kviečiai? 

— Kviečiai?.. O jūs pasakykite — čia gazonai daromi iš kviečių? 

— Kokie gazonai? 

— Ten, laukuos, mes matėme pro taksi langą. 

Kaip visi ėmė juoktis! 

— Na ir asilai jūs ten tam Budapešte. Jus mokyti reikia. Jie ten, 
sostinėje, mano, kad ir miltai daromi malūne. Ir ne kitaip, o tik iš 
padvėsusio šuns kaulų. Argi ne? 

— Pas mus Obudoje!* neseniai nukėlė malūną, — įsiterpė Čibė. 

— Budapešte jis ir netinka. Malūno vieta ten, kur auga kviečiai; 
mes čia irgi gero malūno neturime, tiktai tokį motorėlį. Mokestį už 
malimą plėšia kaip reikiant, o naudos iš jo visai maža, kad jis susprogtų. 

Vėl visi susijuokė ir valgė toliau. Čibė negalėjo atsistebėti, kaip 
greitai tirpsta šitos mėsos kalnas. Po jautienos tėtušis užkirto dar ir 
vištienos: paėmęs kulšelę į rankas, patraukdavo dantimis, ir iš karto 
nusimaudavo visa mėsa, nelikdavo nė musei pačiulpti. 

Ir storulė mama valgė į valias, neatsiliko nė Beškė. Sukirto ir 
padažą, ir burokėlius. O kai jau lėkštėje buvo likęs tik skystimas, tėtis 
čiupo ją į rankas ir užsivertęs išgėrė. 

Budapešto tėtė irgi mėgo burokėlių sultis, bet išsemdavo jas 
šaukštu. 

— Na, o streikų ar daug būna? 

— Streikuoti negalima. Tėtė dirba gamykloje, bet streikuoti 
negalima. 

— Tai gerai. Ir nereikia leisti. Šitie dykaduoniai tik ir laukia, 
kad jiems kuo daugiau mokėtų. Bet šičia jiėms nieko neišeitų, nes mes 
padieniui nemokame. Štai dabar imame nuo laukų ropes, ir pinigų už 
tai niekas negaus — mokėsime ropėmis. 

— Iš jų virs sriubą? 

Šeima akimirką nutilo. Paskui kad ims juoktis. 

— O kodėl gi ne? Vietoj mėsos — ropes. Bet jie ir verda, nes 
daugiau nieko neturi. Juk šitie plikšiai ponai, šitie nevykėliai nieko 
daugiau ir nežino, kaip tik kurstyti tuos driskius. 

Beškė slapčia pašnairavo į Čibę, ir toji iš karto suprato: tėtis kone- 
veikia jos jaunikį. 

— Jie neturi nieko, pilvas tuščias, tai bent iš tų skarmalių nori 
pasipelnyti, užtat ir laido gerklę, nė gėdos, nė sarmatos. 

— Ne visi tokie, — įsiterpė mama. 

— Visi. Dabar jau ir ponai pašėlo, visi kaip vienas už tuos nusku- 
rėlius eina, o padorus žmogus, visada tvarkingai mokantis mokesčius, 
jiems nieko nereiškia. 

Mama atsikėlė ir išėjo. Čibė pagalvojo: matyt, nenori klausytis, 
kaip vyras deda į šuns dienas būsimąjį žentą. 

— Aš ant nieko daugiau taip neširstu, kaip ant šitų plikšių ponų, — 
varė šeimininkas toliau, padėjęs peilį ant stalo ir ilsėdamasis po val- 
gio.— Tam, kas vaikšto tuščiu pilvu, ir valdžios kaime duoti nereikia, 
nes jis visados pavydės tam, kas turi. Tu, vaikeli, dar nežinai, kaip 
žmonės pasaulyje ėda kits kitą. Riejasi kaip šunys. Kad tik nutvertų 
riebesnį kąsnį. Jei galėtų, tai iš žmogaus viską atimtų: karvę, asilą, 
dukterį. 

„Aha,— pamanė Čibė,— dabar jau viskas aišku, apie ką čia“. 
Žvilgtelėjo į Beškę ir suprato, kad atspėjo: toji visai nunarino galvą. 

— Tiktai mes savo gero neatiduosime, o išprašysime iš kaimo 
šituos skursnas. Velniai griebtų visus, kas be turto atėjo ant šios žemės. 

— Kada nors visi jo turės. 

— Kada? 

Bet Čibė susitvardė. Neišdrįso pasakyti, ką buvo galvojusi: atims, 
girdi, iš tų, kurie turi, ir padalys tiems, kurie neturi. Pajuto: jeigu tik 
užsimins apie tai, tuoj bus išgrūsta pro duris. 

— Jeigu prisivogs! — sumurmėjo pro ilgus ūsus šeimininkas.— 
Tiktai mes jiems neleisime — apkarpysime nagelius. Pažįstu tokius: 
tuoj pat išplėš kąsnį kitam iš gerklės, kad tik pats turėtų. Bet mes šituos 
nenaudėlius visus iškarstysim. 

Čibė nuleido galvą, džiaugdamasi, kad neišsidavė, ką galvoja. 
Reikia būti atsargiai. 

— Mano tėvas buvo seniūnas. Gerai žinau, ką reiškia būti seniūnu. 
Tada jis ir praturtėjo. 

— Na, matote,— tyliai tarė Čibė. 

— Ką „matote“? O kam jam leido? Bet jeigu jau yra, — garbė 
viešpačiui, kad yra,— tai jau atgal neatiduosiu. Sąžiningai vis tiek 
nieko neužgyvensi. Bet dabar, žinoma, mes nesutinkame, kad ir kiti 
taip darytų, kaip mūsų tėvai darė. 

Čibė tiktai tylėjo ir žiūrėjo į tuščią lėkštę. Namie ji tokių šnekų 
nebuvo girdėjusi, jos Budapešto tėtė — gamyklos darbininkas, jokių 
turtų neturi, jau greičiau pasakys ką nors atvirkščiai. Nepatiko jai 
šitas ūsuotas pamokslininkas. 

— Na, ko tyli? Gal ir tu cicilikė? Žiūrėk man, kitaip nedraugau- 
sime. 

— Aš, dėde, nesusidedu su niekuo, — tyliai atsakė mergina. 

— Ir gerai darai. Politika — ne vaikams ir juo labiau ne mergai- 
tėms. Pakalbėkime apie kitką. Ar mėgsti spurgutes? 

— Spragutes? Mėgstu,— atsakė Čibė. 

Visi smagiai nusijuokė, nes kaip tik tuo metu atsivėrė durys ir įėjo 
mama, nešina didžiausiu dubeniu išsipūtusių spurgų. 

Šeimininkas kvatojo visa gerkle. Jis tuoj užgulė dubenį ir ėmė 
tiesiog rankomis krauti Čibei į lėkštę spurgas. Sukrovė net penkias iš 
karto. 

— Oi, dėde, kam gi tiek daug? 

— Valgyk... Nusisekė, kaip tyčia. 

Bet Čibė tiktai žiūrėjo išsiblaškiusi — kaip ji jas visas suvalgys. 

Tačiau spurgos buvo tokios skanios, kad ir pati nepajuto, kaip 
sutaršė iš karto tris. 

— Jos viduje pilnos oro, valgyk, valgyk, nebijok. Mama į jas ne 
marmelado pridėjo, o oro pripūtė, nė vyno mums nenori duoti. 

Beškė pašoko ir atnešė vyno, kuris jau stovėjo bufete, supiltas 
į pilvotą molinį ąsotį. Ji greitai pripilstė taures. 

— Lygiai tokie pat gėlėti ąsočiai stovi ir „Akloj katėj“,— tarė 
Čibė. 

— Akla katė? — nustebo šeimininkas.— Kokia katė? 

— Taip pas mus Ladmanjoše!* vadinasi smuklė. Tėtis mėgsta ten 
užsukti. 

— (Cha cha cha! — kvatojo šeimininkas.— Akla katė! Na, vieną- 
syk ir aš kaip nors išsirengsiu į tą Budapeštą. Už pusę kainos nueisiu 
į gyvulių parodą, va tada ir susiieškosiu tą „Aklą katę“. Cha cha cha... 

— Aširgi važiuosiu su jumis, tėveli, — nieko negalvodama pasisiū- 
lė. Beškė. 

— Dar ko! Na jau ne! Kol aš gyvas, tu į Peštą kojos nekelsi. Pasi- 
leidėlės mano namuose nebus! Jei merga pakliūva į sostinę, dora iš ten 
jau negrįžta, tikra teisybė. 

— Aja-jai, dėde,— nebeišlaikė Čibė. 

— Ką jau žinau, tai žinau. Peštas greitai visko išmokys. Buvau ir 
aš toj sostinėj, ir į paneles prisižiūrėjau — pats pamokiau ne vieną, — 
jis garsiai nusikvatojo.— Bet mano dukteriai šitokių mokslų nereikia. 
Tegu sėdi sau namie. Ne, ir šventa. Čia jau aš nenusileisiu. Tegu tik 
pamėgina — į gabalus sukaposiu! 

— Bet, dėdyte, aš irgi iš ten. 

— Tai kas kita. Ten irgi yra padorių. Tavo gyvenimas nelengvas, 
kiek žinau. Ne juokas būti našlaite. Gyvenimas išmoko saugotis. Bet 
šitos kaimo kvailės, kaip manoji Beškė, tuoj pameta galvas, kad tik kaip 
nors greičiau paragautų to mokslo. 

Po pietų šeimininkė užsidarė virtuvėje. Turi jie, žinoma, ir tarnaitę, 
bet šeimininkė jau taip nusistačiusi — nieko tarnaitei nepatikėti. Kad 
ir dabar — ant stalo sustatyti brangūs indai, verkiant reikia būti šalia, 
kai juos mazgos. : 

Šeimininkas išėjo į kiemą — ten jis, kaip sako, visada turįs ką 
veikti. 

Merginos liko vienos ir vėl suglaudė pečius. 

— Matai, koks mano tėvas ir koks mano gyvenimas, — ėmė skųs- 
tis Beškė.— Bet kad ir ką jis darytų, aš vis tiek nenurimsiu, kol nepa- 

teksiu į Budapeštą. Juk kaip ten mus auklėjo, tame pensione, kai 
pagalvoji. Mums visoms, pamenu, buvo po dvylika, o juk nuo to laiko 
aš nieko nesimokiau, nė vienos knygos neperskaičiau, visą laiką tik 
darbas ir darbas. Aš irgi norėčiau būti tokia elegantiška kaip tu, o juk 
ir suknelės madingos neturiu. Sakyk, kur būtų galima tokią pasisiū- 
dinti? 

— Aš ją pirkau gatavą nupigintų drabužių krautuvėje. Gana ne- 
brangi — tik dvidešimt keturios pengės,— ir visai nebloga. 

— Čia tokios niekas nepasiūs — nors užmušk. Atsistok, leisk pasi- 
žiūrėti. 

Čibė atsistojo ir parodė savo suknelę. Beškė negalėjo atsigrožėti. 
Ji tik rankomis suplojo, gal kokią dešimt sykių, ne mažiau, ir vis sakė, 
kad tokio grožio gyvenime nemačiusi. 

— Manai, kad man drabužiams duoda pinigų? Užsakys pas kokį 
siuvėją, 0 tu paskui nešiok. Aš iš viso nesu turėjusi suknelės, kuria 
būčiau patenkinta. 

— O juk tokių kaip mano ten šimtai, tūkstančiai. Kabo viena šalia 
kitos, nežinai net kurią išsirinkti. Ir už aštuonias devyniasdešimt galima 
rasti, ir visai graži — smagu žiūrėti. 

— Manęs ten niekaip neleidžia, niekaip. Bet aš vis tiek pabėgsiu, 
pamatysi — vieną gražų rytą būsiu pas tave. 

— Atvažiuok, atvažiuok, bet tik tėvams leidus, girdi? Kitaip nega- 
lima. 

— Na, tai eik, pasikalbėk su jais. Argi su šituo kaimo gagre susi- 
tarsi? 

— Tai tavo tėvas, o ne kaimo gagrė. 

— Jis save laiko ponu, o pats nieko neišmano. Jis turi dešimt holdų 
žemės, dėl to ir pučiasi. Jeigu tu pamatytum mano jaunikį, tai žinotum, 
koks būna ponas. Jo alga — tik šešiasdešimt pengių, bet atrodo ne 
prasčiau ir už gubernatoriaus sekretorių. Ir jis joks cicilikas, nes lygiai 
taip pat nekenčia nuskurėlių kaip ir tėvas. O tėtis taip apie jį šneka tik 
todėl, kad galėtų bent ką blogo pasakyti. 

— O kodėl jis nekenčia vargšų? Taip negalima — vargšų reikia 
gailėti. 

— Taip, žinoma, bet kodėl manęs nenori už jo leisti? 

— Jei užsispirsi — išleis. 

— A, imsiu aš čia spirtis dėl tokio mėmės? Panorėsiu — ir kitas 
atsiras. 

— Tu jo nemyli? 

— Man svarbiausia, kad vestų. Paskui jau aš žinosiu, ką daryti. 

— Bet jeigu jis uždirba tik šešiasdešimt pengių, tai iš tikrųjų 
mažai. 

— Aišku, mažai, čia ir yra visa bėda. Bet jeigu mes susituoktume 
ir tėvas padėtų išjoti tą mūsų notarą, kur dabar yra, o į jo vietą įkištų 
Belą, tada viskas būtų kitaip. Bet argi su mūsų tėvu susišnekėsi? Jis 
varo savo, ir gana. 

— O tu dar ir kitą kokį turi? 

— Aha. Dėl to ir norėjau, kad atvažiuotum sekmadienį; galvojau: 
jeigu tas tipas nepasirodys, — o tėtis buvo prisakęs jo nekviesti, — aš 
turėsiu laisvesnes rankas, nes tu, aišku, būtum tėtei su mama palaikius 
kompaniją. Net apsižliumbiau, kad neatvažiavai. 

— Tai kodėl visko neparašei? 

— O kaip parašysi, jeigu jie perskaito mano laiškus. 

Tuo metu gatvėje pasigirdo triukšmas ir klegesys. Čibė išsigando — 
ar tik kas nors neatsitiko! 

Beškė tuoj pakilo ir išlėkė sužinoti. Greitai sugrįžo. 

— A, čia netoliese gyvena tokia nuskurėlė Sarkanė ir tuoj turės 
vaiką; buvo atėję prašyti mamos, kad padėtų, nes jie neturi pinigų 
net priėmėjai. 

— Ir kas dabar bus? 

— O, mama, kai nori, viską moka. 

— Jie tokie neturtingi? 

— Aha. Ir dar manęs prašė, kad būčiau krikštamotė, bet aš nė 
neketinu. 

— O kodėl? 

— Nebūsiu, ir tiek. 

Įėjo mama. 
| — Na, vaikai, renkitės, trauksim pas tetą Borčą. Pas tėvo seserį, 

mėsininko pačią,— dar paaiškino Čibei. 

— O ar jūs neisite pirma pas Sarkanę? 

— Ten dar nedega. Palydėsiu judvi, man irgi reikia pasišnekėti 
su Borča. Na greitai, renkitės. 

Merginos skubiai apsivilko paltus. 

— Čibe, su šitais bateliais tu nepaeisi, ar neturi kitokių? 

— Turiu, bet jie lakiniai. 

— Ojė... Tada aš tau duosiu tokius, su kuriais galėsi bristi per 
purvyną. 

Jos nuėjo į kitą kambarį, kur stovėjo dvi didelės komodos. Beškė 
atidarė vieną ir iš po drabužių ištraukė porą prastų, išklypusių batų. 

Čibė buvo apstulbusi: Beškė turi tiek daug batų? 

— Čia viskas — tavo? 

— Aha. 

— Ir drabužiai? Tikrai? 

— Žinoma. Čia mano spinta. 

— Dievulėliau, šitiek suknelių! Bus kokia trisdešimt, ar ne? 

— Tik nė vienos kaip reikiant. Na, aukis. 

Bet Čibės kojelės buvo mažos, ir dideli batai ant jų juokingai 
šlepčiojo. 

Bet tiek jau to, vis lengviau su jais bus bristi per purvą. 

Neilgai trukus jos visos jau drožė gatve. Bet, kaip paaiškėjo, didelės 
pliurės ir nebuvo. Čibė labai pasigailėjo, kad neapsiavė savo batukų. 

Vaciai, pas kuriuos ėjo, gyveno netoli, gretimoje gatvėje. Jie turėjo 
mėsos krautuvę, ir, joms išeinant iš namų, dėdė suriko: „Partempkite 
dešros dar kokius dešimt metrų“. Šeimininkė susijuokė — na ir lie- 
žuvėlis! 

Mėsos krautuvės savininkai atrodė labai pasiturintys. Jie gyveno 
dideliam gražiam name su plačiom durim tiesiai į krautuvę. Kai tik 
jos įėjo, šeimininkė sušuko visa gerkle, lygiai kaip tada Beškė prie 
traukinio, — lyg būtų septynerius metus nesimačiusios. 

— Aš tuoj, tik šituos aptarnausiu, o jūs eikite į kambarius, eikite, 
nestovėkite čia, sušalsite. 

Tačiau Beškės mama nėjo, likosi čia ir laukė, kol krautuvininkė 
bus laisva. Toji atsvėrė kažkokiai tarnaitei kilogramą mėsos, šviežios, 
ką tik sukapotos kiaulienos. 

Čibė apsidairė ir pasibaisėjo. Budapešte mėsos parduotuvės — vie- 
nas puikumėlis. Erdvūs portalai, marmuro prekystaliai, ir mėsa viršuj 
iškabinėta lyg dėl gražumo. O čia ant kablių beveik nieko — tiktai 
vienas kiaulės kumpis kabojo, ir viskas, o ant purvino stalo buvo su- 
verstas kalnas visokių dešrų. Ir visi kampai pilni šiukšlių. Čibei dingo 
bet koks noras valgyti, ji vylėsi, kad teta čia nieko nepirks. Bet deja: toji 
vis dėlto paėmė kilogramą dešros, dar gerai, kad krautuvininkė padavė 
iš šaldytuvo. 

Paskui visos suėjo į kambarius, ir teta iš karto prašneko apie tai, 
ko atėjusi. Kalba sukosi apie kažkokį palikimą, kad viena sesuo gavo 
daugiau negu kitos, ir tai tik dėl to, kad pas ją gyvena senukas, dėdės 
tėvas. Ji ir padariusi, kad senukas už išlaikymą užrašytų daugiau 

žemės; abi moterys dėl to buvo labai pasipiktinusios ir šaukė, kiek 
tik gerklės leido, perrėkdamos viena kitą. 

Čibė tyliai sėdėjo ir labai stebėjosi, kad moterys į jas, vaikus, 
visai nekreipia dėmesio. Juk tokius dalykus aptarinėti prie jaunų 
merginų visai nepriderėtų. Ir dar jai nepatiko, kad seserys nenori, 
Kai tos abi kiek aptilo, jai staiga išsprūdo: 

— Bet, mieloji teta, juk ji išlaiko senuką? 

Abi moterys sužiuro į ją. Abi kaip viena nurijo seilę, o Beškės 
mama tarė: 

— Tu šito, vaikeli, nesupranti. Viskas daroma tik tam, kad pasi- 
glemžtų senuko palikimą. Kodėl tėvukas neina pas mus arba pas te- 
tą Borčą? Pas mus irgi vietos atsirastų, bet jis nenori; šitas senas su- 
kčius tik ir žiūri, kad toji kita sesuo turėtų daugiau teisių, kad jai ati- 
tektų namas, o juk jos vyras tik apgailėtinas kubilius, per gyvenimą 
nieko sutaupyti nemokėjo. 

— Tada jam kaip tik labiau reikia namo, — neiškentė nepasa- 
kiusi Čibė. 

— Kieno ta mergaitė? — kreivai pašnairavo krautuvininkė. 

— Mano duktos draugė. Pešte abi kartu ėjo į mokyklą, kai mes 
dar ten gyvenome, ir labai susidraugavo. Dabar manoji ir pasikvietė 
ją savaitei. 

— Aha... Gerų dalykėlių iš jos išmoks Beškė, galiu įsivaizduo- 
ti, — piktai tarė krautuvininkė, paraudusi kaip vėžys. 

Čibė irgi paraudo ir išsigando. Jai pasirodė baisios šitos vaidin- 
gos moterys, sumaniusios tokią neteisybę. Laimė, krautuvininkę pa- 
šaukė į mėsinę, jos pakviesti įėjo aukštas, labai gražus šviesiaplaukis 
jaunuolis, sakydamas, kad atėjo pirkėjas, o jam pačiam aptarnauti 
nėra kada, nes dar reikią mėsą sukapoti. 

Čibei pasidarė gėda dėl savo baisių batų. Beškė, ko gero, tam 
bus juos ir davusi, kad tik Čibė neatrodytų tokia elegantiška. Jaunasis 
pardavėjas spoksojo spoksojo į Čibę ir taip užsižiūrėjo, kad pamiršo net 
iš kambario išeiti ir liko bestovįs prie durų. Bet mėsininko žmona, 
eidama į krautuvę, išstūmė jį per slenkstį. 

— Kištis į suaugusiųjų šnekas netinka, — pasakė Beškės mama. 
Visos nutilo ir ilgai sėdėjo drėgnoje svetainėje, nepratardamos nė 
žodžio. Greitai jos ėmė nuobodžiauti, krautuvininkė nesirodė, o mer- 
gaitės, mamai girdint, nežinojo, apie ką kalbėti. 

— Na, manęs laukia darbai,— tarė mama,— toji kerėpla na- 

mie viską sudaužys arba išvogs; čia pat kaime jos motina, tai beveik 
viską jai ir tempia... Dar pas tą kvėšą Sarkanę reikia užsukti, skaus- 
mai jau prasidėjo. Niekaip nesuprantu, kam jai tie vaikai. 

Išeidamos jos dar pasiėmė ir dešrą, bet niekas jos nesuvyniojo 
taip kaip Budapešte — dukart į baltą popierių, dėl grožio,— davė 
tik laikraščio skiautę, kad Beškė rankų neišsiteptų. Čibė baisėdama- 
si žiūrėjo, kaip toji nešė gatve dešrą, o jos abu galai tabalavo. Ir pati 
Beškė raukėsi nepatenkinta, kad tenka nešti dešrą, susuktą į laik- 
raštį. 

Mergaitės namie liko vienos. Jos turėjo apie ką pasikalbėti, bet 
kol kas pliauškė visokius niekus. Abi buvo per daug jaunos, tad ne- 
galėjo būti praktiškos. Čibė atvyko pailsėti, ji buvo sklidina įspūdžių: 
kiekvieną minutę jai vis atsirasdavo kas nors nauja, neįprasta. Mer- 
gaitės be paliovos juokėsi. 

Mama grįžo tik prieš vakarienę. 

— Pašaukiau pribuvėją tai nelaimėlei,— tarė ji.— Nenorėjau 
žiūrėti, kaip ji kankinasi. Ma jas velniai, tas penkias penges, buvo 
nebuvo. 

— Penkias penges, mama? — pašoko Beškė.— Jūs jai davėte 
penkias penges? 

— Nedaviau, o pažadėjau duoti už penkias penges miltų, taukų, 
bulvių, žodžiu, visko, ko yra. 

Beškė nurimo. Čibė niekaip negalėjo suprasti, kodėl čia niekad 
nemokama pinigais. Neįmanoma įsivaizduoti, kad Budapešte kas 
nors mokėtų iš sandėliuko. Bet vis dėlto ji buvo sujaudinta, kad teta 
buvo tokia gera tai vargšei moteriai. Net apsiašarojo iš džiaugsmo. 

Atėjo į vidų ir tėtis, visą laiką dirbęs arklidėje. Jis buvo visas pur- 
vinas, bet nusiplovė tik rankas, ir dėl to Čibė labai nustebo. Pešto dė- 
dė ar tėtė, ar kaip jį ten vadinti, parėjęs namo visados prausiasi ligi 
juosmens, taigi ji kasdien mato apsinuoginusį vyriškį, kuris jai, šiaip 
ar taip — svetimas Žmogus. 

Tuo metu jos su Beške padengė stalą. 

— Na ir gražiai mus priėmė šita Borča,— prašneko teta,— nė 
kavos puodelio nepasiūlė. O aš šiandien ir pavakarių nevalgiusi. Nors, 
po teisybei, ji buvo užsiėmusi, turėjo pirkėjų, o pardavėjas turėjo ka- 
poti mėsą. 

Čibė stebėjosi, kad teta skundžiasi nevalgiusi, — ji pati dar ir dabar 
soti nuo tų pietų, apie vakarienę nė galvoti nesinori. 

Bet sėstis už stalo vis dėlto teko. 

— Aš nenoriu valgyti, — iš anksto atsisakė ji. 

— Kas čia per stebuklai, juk nuo pietų nieko burnoj neturėjai. 
Iš bado pilvas prie nugaros pridžius, — nenusileido teta ir padėjo ant 
stalo dešrą — visą kilogramą, išvirtą su aštriu, riebiu, pipirų priber- 
tu padažu. Prie dešros ji dar padavė krienų ir raugintų kopūstų. 

— Kirskite kaip reikiant, daugiau nieko negausite. 

Dėdė išsirinko tokį dešros gabalą, kokio jie namie, Budapešte, 
net penkiese nė sykio nėra pirkę. Bet ir neįmanoma, nes dešros kilo- 
gramas — dvi pengės dvidešimt. 

— Oi, kad aš visai nenoriu valgyti. 

— Tai ką tu valgai tam Pešte? 

— Mes valgome vakarienę, kasdien, tiktai mama dabar verda, 
žinoma, ne taip riebiai. 

— Užtat tau kaip tik reikia atsigriebti. 

Čibei teko atsipjauti gabaliuką. Paragavusi pajuto, kad tokio ska- 
nėsto dar nebuvo valgiusi. Į raugintus kopūstus iš pradžių ji irgi žiū- 
rėjo kreivai, nors jie kartais Pešte juos irgi valgo — tėtė kilęs iš kai- 
mo ir juos mėgsta. Bet šitokių skanių kopūstų kaip gyva ji nebuvo 
ragavusi. Galima liežuvį praryti. 

Matydama, kokius kalnus šveičia kiti, nuolat ragindami ir ją,— O 
dėdė net įsižeidė — girdi, jai neskani jo sesers dešra, — Čibė atsipjo- 
vė dar gabalėlį ir, kas bus, tas, suvalgė. 

Dėdė prie dešros vis užsigerdavo vyno. Išgėrė visą litrą. Bet Bu- 
dapešto tėtė nuo litro vyno būna visai girtas, — mat geria retai, pa- 
galiau juk už ką begersi kiekvieną savaitę, — o šitas dėdė vyną pakė- 
lė gerai. 

Kokie laimingi šie žmonės! Čibė tiesiog pavydėjo jiems laimės. 
Iš tikrųjų, tiktai kaime ir verta gyventi. 

— Miškai net akys ant kaktos iššoko, — linksmai sučiauškėjo Beš- 
kė, — taip jau žiūrėjo į mano draugę. 

— Miška... Hm... Mergina iš sostinės... Tik atbildėjo į kaimą ir 
iš karto pasičiupo tą vieną vienintelį vaikį, į kurį dar verta akį užmes- 
ti... Matai... 

Čibė paraudo ir sumišo. Jai ir į galvą nebuvo atėję vilioti tą par- 
davėją. 

— O šitų štai čia pilna kaip žolių pakluonėje, bet į tokį vaikiną 

nė skersom, varto akis kažkokiems valkatoms. Miška Penigė čia pat, 
po ranka, bet joms jo nereikia... Argi ne taip? O juk jis, kai ves, tėvo 
name atidarys savo krautuvę... Tada ir mano svainį Vacį vėjais paleis... 

Kalbėdamas jis piktai dėbčiojo į Čibę, tarsi savom akim matyda- 
mas, kaip pardavėjas pametė dėl jos galvą ir ji jį pačiupo jiems iš pa- 
nosės. Čibė iš tikrųjų jautėsi labai nesmagiai, lyg prieš savo valią bū- 
tų padariusi kokią nuodėmę, o juk tas pardavėjas jai visai nekrito į 
akį — kuriems galams jai tie mėsininkai! Bet dabar, kai visi tik į ją 
ir žiūrėjo — ir tėtė, ir mama, netgi pati Beškė,— ji paraudo, pabalo, 
ėmė juoktis, lyg iš tikrųjų būtų buvusi kuo kalta. 

Beškės tėvas vis labiau niaukėsi: 

— O man kas, jeigu jūs tokios kvailės... Bet jeigu tasai plikšis ne- 
dings iš kaimo pats, aš jį užmušiu! 

— Neprasidėk,— ramino jį teta,— tik prisišauksi bėdą. 

— O tau, sakai, būtų visai nieko, — dėdė trenkė kumščiu į sta- 
lą,— kad koks nepraustaburnis notaro padėjėjas niurkytų tavo duk- 
terį? 

— Nutilk, dėl dievo, ar maža tų notarų? Bent prieš merginą sar- 
matytumeis — juk iš Pešto! 

— Iš Pešto? Pažįstu aš tas merginas. Trumpai šnekant, neno- 
riu, kad ir mano duktė būtų šliundra. Aišku? 

Visi nutilo. Dėdė išgėrė vyno, teta išėjo pro duris ir tuoj pat įne- 
šė nuo pietų likusias spurgas. Jos buvo pašildytos ir pabarstytos cu- 
krum, lyg apsnigtos. Bet dėdė jų valgyti nenorėjo, sakydamas, kad į 
jas įdėję cikorijos, norėdami jį nunuodyti. Čibė, supratusi, kad ciko- 
rija jis pavadino ciano kalį, ėmė juoktis. 

— Juokiesi?.. Na, juokis, juokis, tu jau gali sau juoktis... Jau pa- 
sigavai paukštelį... 


— Jokio paukštelio aš nepasigavau. 

— Argi?.. Na, šito tai ir nepagausi...— suburbėjo senis.— Į šitą 
vaikį daug kas žvalgosi, tiktai ne mano kvaiša duktė. Ji kitur varnas 
gaudo... 


Vakaras buvo taip sugadintas, kad Čibė net pasigailėjo, kam iš 
viso atvažiavo. Iš kur ji galėjo žinoti, kad čia, kaime, baisus daiktas 
bus ir tai, jei į ką nors žvilgtelės mėsinės pardavėjas... O juk jis jai ne- 
pratarė nė žodžio... 

Tačiau po vakarienės jos vėl liko dviese su Beške, vėl abi, jaunos 
1r linksmos, ėmė kikenti. 

Dėdė buvo nuvargęs. Jis norėjo miego ir nuėjo į lovą. Atsigulęs 
ir sako Žmonai: 

— Tos Pešto panos visai ne tokios, kaip jūs manote. Gali manim 
patikėti — pažįstu tas paukštytes. Šita tai jau tikrai praradusi vaini- 
kėlį... Ir ne už dyką... Iš kur tada jos tokia prašmatni suknia? 

— Tau, tėvai, iš tikrųjų galvoj negerai. Tai gal krito į akį ir šita 
Pešto paukštytė? 

— Krito, kurgi ne. Reikia man tokios perkarusios katės. Bet jei 
tik nežiūrėsi — Miška dėl jos visai pames galvą; geriau savo dukrai 
duotum garo, kad nežiopsotų... Jam liks septyniolika holdų žemės 
ir dar namas prie turgaus; be to, ir savo darbą jis gerai išmano — kai 
tik atidarys krautuvę, mano sesuo galės kraustytis kur tinkama... Ne- 
suprantu, dėl ko jinai jam patiko. Visa merga tilptų mano kelnių ki- 
šenėje... 

— Hm... Ir ne palto rankovėje,— nusišaipė teta.— O iš kar- 
to — kelnėse... 

Merginos miegojo svetainėje. Kai tėvai išėjo, jos susiglaudė ir vėl 
ėmė šnibždėtis, kikenti. Palengva Čibė ir užmiršo, kuo čia buvo 
įtarta. 

— O tu dažnai bučiuojiesi? — gyvai klausinėjo Beškė. 

— Kvailė! Su kuo? Pešte ne taip jau viskas paprasta. Ir iš tik- 
rųjų, ką jūs pagaliau apie mus manote? O tu jau bučiavaisi? 

— Žinoma. 

— Taip... Ir smarkiai? 

— Matai... Aišku... Na... Kam gi čia save saugoti?.. Aš tuoj su- 
pratau, kad tik jis ir bus mano vyras... 

Ir ji apie tai kalbėjo taip ramiai, lyg būtų pasakojusi, kaip gėrė 
vandenį iš Zadvos. 

Čibei nieko kito nebeliko, kaip tik juoktis, bet ji vis dėlto negalė- 
jo nesistebėti: 

— "Tai tu mane tam ir pasikvietei? 

— Hm, taip... Žinai, aš noriu patekti į Peštą. Mes jau susitarėm 
su Bela, kad važiuosime atskirai. Ir aš apsistosiu pas tave. 

Čibė labai sumišo. Ji nenorėjo pasakyti, kad pas ją negalima, kad 
Ji pati nuomoja butą, tiksliau lovą. Ji tiktai stengėsi viską versti juo- 
kais, sakydama, kad jos šeimininkė, aišku, apsidžiaugtų gavusi dar 
vieną merginą, kurią galėtų nustekenti, bet ji, Čibė, čia atvykusi ne 
tam, kad vestų iš kelio savo seną draugę. Ką pasakytų jos tėvai, tėtis 

dar ir į policiją paskambintų... Bet ir keisti šitie kaimiečiai: prie jų 
niekaip nepriprasi... 

Čibė taip sunerimo, kad apsimetė norinti miego; apie tai, girdi, 
pasikalbėsiančios rytoj, ir šmurkštelėjo po patalais. O patalus jai davė 
didelius, po jais ji atrodė lyg maža pelytė. 

Atsigulė ji su apatinuku, ir Beškė tai pastebėjo. 

— Ką? Tu neturi naktinių marškinių? 

— Neatsivežiau,— sumelavo Čibė, nes naktinių marškinių ji 
apskritai neturėjo. “ 

— Palauk, tuoj duosiu, turiu jų naujų visą tuziną. 

Ji privertė viešnią apsivilkti ilgus naktinius šifono marškinius, ir 
Čibė juose beveik paskendo. Taip buvo keista su jais miegoti. Kokia ji 
vargšė palyginti su šita turtinga Beške! 

Rytą jas prižadino mamos riksmas. Buvo dar labai anksti, tik penk- 
ta valanda. Čibė apsidžiaugė, iš tetos kalbos supratusi, kad kaimynė pa- 
galiau pagimdė ir kūdikis sveria tris kilogramus šešis šimtus gramų. 

Čibė nustebo, kad Beškė atsikėlė ir ėmė rengtis, ji pati tik apsi- 
vertė ant kito šono ir vėl užmigo. 

Beškė grįžo tiktai apie aštuntą. Tada jau ir Čibė buvo išsimiego- 
jusi ir visai pabudusi. 

— Pamelžiau karvę, — pasakė Beškė. 

— Ką padarei? 

— Pamelžiau. 

— Kaip tai? 

Beškė skambiai nusijuokė. 

— Išmoksi ir tu, kai savaitę čia pabūsi. 

Čibė atsisėdo lovoje ir nustebo pamačiusi, kad vilki Beškės nak- 
tinius marškinius. 

O Beškė vis juokėsi: 

— Apatinuką turi, o naktinių marškinių — ne. Visi jūs iš Pešto 
tokie. | 

Čibė jos žodžiuose pajuto kiek paniekos. 

— Aš neturtinga, — tyliai tarė ji.— Prole... 

O paskui paklausė, norėdama nukreipti šneką: 

— Mažylė sveria tris kilogramus šešis šimtus? 

— Taip, bet ji numirs, labai silpnutė! Kažkas, girdėjau, sakė, kad 
mirs. Mane vėl kvietė į krikšto močias, bet aš tikrai neisiu. 

Čibė susimąstė. 

— Numirs? 

— Taip, tikrai. Gal dar ir šiandien. 

— Ir nekrikštyta?.. Aš eisiu jai į krikšto močias! 

Taip pasisiūliusi, ji pasijuto tarsi padariusi kažką didvyriško. Net 
susijausmino. Akys buvo beveik pilnos ašarų. 

— Vaikelis neturi mirti nekrikštytas. 

— Kvailute, taip negalima; mes dar merginos — argi tinka mums 
eiti į kūmas pas tokius elgetas? 


— Nieko baisaus, aš irgi elgeta. 

Ji apsirengė. Apsivilko tą pačią suknelę kaip ir vakar. 

Beškė smalsiai ją stebėjo. 

— Daugiau iš drabužių tu nieko neatsivežei? 

— Ne. 

Ji nepasakė, kad daugiau neturi nieko, tiktai šią suknelę. Ir tą pa- 
čią vos ne vos įstengė nusipirkti. Todėl ir galėjo čia atvažiuoti, kad 
turėjo bent vieną šitą drabužėlį. 

Pusryčiams jos gavo puikios kavos su pienu, sviesto ir virtos deš- 
ros, likusios nuo vakar. Viešniai iš Budapešto kąsnis strigo gerklėj. 
Ji tik išgėrė kavos. Niekaip negalėjo suprasti — kur draugei telpa 
šitie didžiuliai maisto kalnai. 

— Tu gi miegojai, o aš triūsiau. Padirbėjau iš peties, nes vežiko 
dabar nėra, reikėjo padėti tėvui mėšlą išvežti. 

— Mėšlą? Dievulėliau, na ir stebuklai čia pas jus! 

Šnekos gija vėl buvo sumegzta, abi vėl ėmė juoktis, net ligi 
ašarų. 

Beškė po pusryčių tuoj pat panoro eiti pažiūrėti naujagimio, bet 
mama sudraudė, sakydama, kad taip greitai vaiko lankyti negalima, 
kad kas nenužiūrėtų. 

— Kaip tai? — paklausė Čibė. 

— Oi, viešpatie, tave dar reikia mokyti ir mokyti, tu nieko gyve- 
nime nesupranti. Žinok, mieloji, kad tikrasis gyvenimas yra tiktai čia, 
kaime. 

— Aš norėčiau suprasti. 
= e r dar išmoksi. 

Prie Vaiko joms buvo leista eiti tik kitą dieną. 
Pažiūrėti mažylės nuėjo abi. 

— Ar čia yra krautuvė? — paklausė Čibė. 

— O kaipgi, ir didelė. 

— Užeikim. O ko nors vaikams ten yra? 

— Visko yra. Dar geriau negu Pešte. 

Merginos patraukė į krautuvę. Prie durų buvo pritaisytas skam- 
butis ir, jas atidarant, smarkiai sučirškė. Čibė net krūptelėjo. 

— Dievulėliau,— sušuko, — net išsigandau! 

Jos įėjo į vidų. Ten stovėjo krautuvininkė su didžiausia plaukų 
kupeta ant galvos. Ji atrodė labai pasipūtusi. Mergaitės jau buvo prie 
pat prekystalio, bet ji nepratarė nė žodžio ir laukė, ko jos paprašys. 
Čibė prašneko: 

— Aš norėčiau antklodėlės naujagimiui. Ar turite? 

— Turime. 

Čibė buvo nustebinta, kad krautuvininkė atsakinėja taip trumpai. 

Budapešte apie pirkėją jos tik šokinėja, vos neplėšo į gabalus. 

Pardavėja išskleidė ant prekystalio dvi antklodes — vieną bran- 
gesnę, kitą pigesnę. Čibė pasirinko pigesnę, nes ta irgi buvo graži, o 
jai ir taip jau gana brangi. 

Tuo tarpu įėjo kažkokia kaimietė ir garsiai pasisveikino: 

— Bučiuoju rankutes. Bučiuoju rankutes, ponia! Būkite tokia 
maloni, parduokite gabalėlį perkelio. Vaikučiui reikia, duktė turi ma- 
žiuką, noriu pasiūti suknytę... 

Taip ji tarškėjo dar ilgai. „Tai bent, — galvojo Čibė,— čia tik- 
rai — viskas atvirkščiai. Todėl krautuvininkė ir pasipūtė, kad jai ne- 
pasakėme „Bučiuoju rankutes“. Šitoje krautuvėje rankutes bučiuo- 
ja pirkėjas“. 

Vis dėlto ji nusipirko antklodėlę ir mažutę kepurytę su rausvu 
pamušalu. 

— Kam tau viso šito reikia? — niekaip neatsistebėjo Beškė. 

— Čia tai vargšei moteriškei. 

— Hm, daug turi pinigų. 

— Daug,— susijuokė Čibė, nes tik ji viena žinojo, kiek jų mažai 
beliko. 

Jos nuėjo pas gimdyvę. Ir Čibę apėmė siaubas. Budapešte varg- 
šų ji buvo mačiusi tiek ir tiek, pats likimas ją laikė tarp jų, bet šitokio 
skurdo, kokį rado čia, ji dar nebuvo regėjusi, netgi Lenkės rajone, 
varguolių namuose. Troboje nebuvo jokių baldų, tiktai lova, stalas, 
trys kėdės ir daugiau nieko. Gimdyvė gulėjo lovoje ir buvo tokia 

Ir labai išblyškusi. Šeimininko namie nebuvo, jis dirbo — valė nuo 
laukų ropes. Bent ropių gaus vargšai — pavalgys,— pagalvojo Čibė. 

— Kaip jaučiatės, teta? 

— Oi, turiu didelę bėdą: vaikas, ko gero, numirs, o nekrikšty- 
tas — nėra krikšto močios. 

— Aš būsiu jos močia, tetute. Jei tik priimsite. 

— Oi panele mieloji, bučiuoju rankeles, dievas jus palaimins, 
jei nunešite vargšelę pas kunigą, nes sako, kad ji ilgai negyvensian- 
ti. Visai nenori imti krūties. | 

— Bet jūs ją saugokit, auginkit, jei jau aš būsiu krikšto močia. 
Štai dar aš jai kai ką ir atnešiau. 

Ir išvyniojo iš popieriaus antklodėlę su kepuraite. 

Kaip tik tuo metu įėjo priėmėja ir išvyniojo mažylę iš skudurų. 
Koks tai buvo gražus vaikelis — plaukučiai juodi, ilgi, nors kaspiną 
rišk. Bet kaspino nebuvo — nenupirko, nes Čibė vis dėlto gailėjo iš- 
leisti visus pinigus, ir taip jau beveik nieko neliko — tiktai bilietui. 

Mergaitės ėmė žaisti su mažyle. Viena kitai iš rankų ištraukda- 
mos. Jos leipo juokais, aukštyn kojom versdamos vargingą namelį. 
Net ligonė pralinksmėjo, su ašaromis be paliovos dėkojo mergaitėms 
už gerumą. 

Čibė pasičiupo kažkokį skudurėlį, mažą raudoną skurliuką, atsi- 
plėšė kraštelį ir įrišo mažylei į plaukučius. 

— Ką tu darai, kvaile? — juokėsi Beškė. 

— Dievulėliau, tegu ji turės bent šitą kaspiną plaukeliuose. 

Taip jos ir žaicė. 

Bet mažoji buvo labai jau tyli. Vos vos krustelėdavo jos mažos 
akytės. 

Artėjant pietums, mažylė jau buvo aptaisyta. O teta iš namų atne- 
šė dar ir mažučius patalėlius, likusius nuo tų laikų, kai jos pačios duk- 
tė buvo ką tik gimusi. 

Tada visos patraukė į bažnyčią. 

Čibė buvo taip susijaudinusi, kad vos paėjo, klimpdama į purvą. 
Pasimokiusi iš vakarykščios, ji apsiavė savo batukus, bet, viešpatie, 
kaip jai atsirūgo: vienoje vietoje, kaip tik priešais bažnyčią, visai ne- 
buvo galima pereiti gatvės. Gilios vežimo ratų vėžės buvo neišbren- 
damos, ir jos bateliai paskendo purve. Priėjusi bažnyčią, ji nosinaite 
turėjo juos nusivalyti. 

— Bet juk kunigas nežiūrės į tavo batus, — šaipėsi Beškė.— Jis 
tik į tavo akutes žvilgčios,— ir visai skambiai nusikvatojo. 

Ir tikrai iš zakristijos išėjo jaunas, gražus kunigas ir visą laiką, 
kol krikštijo, tik ir dirsčiojo į Čibę. 

Ant jos rankų gulėjo kūdikis, į abi rankas jai dar buvo įduota po 
degančią žvakę, ir ji turėjo atsakinėti į klausimus. „Ar atsispirsi vel- 
nio pagundai?“ — paklausė kunigas. „Taip“, — atsakė ji, bet gražuo- 
lis kunigas pataisė: „Ne taip reikia kalbėti, reikia sakyti: „,Atsispirsiu“. 
Ir Čibė pakartojo: „Atsispirsiu“. 

Ji tik tada atsikvėpė, kai jos laimingos išėjo iš bažnyčios. Juoba 
kad Beškė dar jai ir pasakė: „Na, Čibe, tu ir čia turi tokį pasisekimą, 
kad galima sprogti iš pavydo. Jis visą laiką taip žiūrėjo į tave, lyg no- 
rėdamas praryti“. 

Čibę labai sujaudino bažnyčia, krikšto apeigos ir apskritai kad 
gavo progą šiame gyvenime kam nors padaryti gera. Užtat jai buvo 
skaudu, kad jos draugė pliauškia tiktai apie kunigą, ir dar taip negai- 
lestingai, beveik pavydėdama, jog tasai į ją žvilgčiojo. O žvilgčiojo 
jis tikriausiai dėl to, kad gerai suprato, kokią kilnią pareigą atlieka 
toji mergina iš sostinės. Kitaip ko gi jis būtų žiūrėjęs? Ji davė jam už 
krikštą dar dvi penges, ir dabar jai iš tikrųjų visai nebeliko pini- 
gų — tik traukinio bilietui. 

Mažylę namo nešė pribuvėja, jos tiktai lydėjo iš paskos, bet bris- 
ti per tokį purvyną netgi tuščiomis buvo nelengva. „O, jeigu tektų čia 
gyventi, — galvojo Čibė,— būtų tikrai ne kas. Čia viskas, na, visai vis- 
kas — vienas purvas“. Ir ji tos savo draugės dabar jau ėmė beveik 
prisibijoti, nes toji visą kelią jai tik ir kišo tą kunigą. 

O kai pareis namo, tai vėl galės ją graužti: matai, sakys, dar ir ku- 
nigas... Negana jai pardavėjo... Po tos šnekos ji dėdės nebuvo mačiu- 
si ir iš anksto baiminosi, kad tik jis vėl nepradėtų savo: girdi, apsuko 
galvą Miškai... 

Bet vis dėlto jos širdelė atsigavo, kai pribuvėja tarė: 

— Tik žiūrėkit — šitai į naudą išėjo, kad mes ją pakratėme: vi- 
sai atsigavo mažiulė. 

Tikrai buvo dėl ko džiaugtis. Ir kai pribuvėja ją paguldė šalia mo- 
tinos, Čibė tarė: 

— O dabar ją pamaitinkite. Dabar ji jau gyvens. Pakrikštyta. 

Ir stebuklas — mažylė paėmė krūtį. Ir visai neblogai žindo. 

Vargšė moteris iš džiaugsmo neįstengė sulaikyti ašarų. Kai Čibė 
pasilenkė pažiūrėti, kaip mažylė žinda, moteriškė čiupo jos ranką, 
norėdama pabučiuoti. Mergina vos suskubo ją ištraukti. 

Ji taip išsigando šito žeminančio bučinio, kad jau buvo belekianti 
pro duris, bet paskui vis dėlto grįžo atgal ir tarė: 

— Jūs, teta, man rankų nebučiuokite, aš esu lygiai tokia pat varg- 
šė kaip ir jūs. 

— Užtat esate geros širdies, panele. 

— Aš ne panelė, aš tik vargšė našlaitė, galite vadinti mane tie- 
siog Rožika. 

Jai net ašaros ištryško, kai ji taip pasakė. Nenorėjo pasivadinti 
Čibe... O juk ją nuo pat gimimo dienos tiktai Čibe visi ir tevadina, bet 
dabar ji jautė, kad turi prisistatyti savo tikruoju, garbingu vardu, nes 
atliko tikrai gerą ir garbingą darbą. 

— Tegu dievas laimina kiekvieną jūsų žingsnį, mieloji Rožika, — 
tarė vargšė moteris, ir ašaros jai užgniaužė gerklę. Čibė-Rožika irgi 
pratrūko verkti, kad ji, našlaitėlė, kuri nieko pasaulyje neturi, dabar 
tapo krikšto motina ir padarė gerą darbą žmonėms, dar didesniems 
vargšams negu ji pati. 

— Och, kvaile tu, kvaile,— juokėsi Beškė, plodama jai per nu- 
garą. 

— Aš ne kvailė, Beške, aš tik staiga pajutau, kad neturiu nei tė- 
vo, nei motinos ir prieš blogį man tenka kovoti vienai, juk žmonės 
tokie pikti, o aš tikra našlaitė, ir štai dabar turėsiu krikšto dukrą. 

Tačiau jau buvo metas eiti namo — varpinėje išmušė pusiaudie- 
nį. Čibei buvo sunku skirtis su mažyle, į kurią niekaip negalėjo atsi- 
žiūrėti; ji vis stebėjosi, kad toks mažutis padarėlis, o turi viską, kas rei- 
kia: kiekvienoje rankelėje po penkis pirštelius, veidelį, akutes, bur- 
nytę ir juodus plaukučius su kaspinėliu... 

Čibė atsisveikino su vargše motina ir pilnom ašarų akim išėjo kartu 
su Beške namo, vis būgštaudama, kad jai vėl teks kimšti sunkius ir 
riebius valgius, vėl prasidės šneka apie kunigą ir pardavėją... Tuo tar- 
pu ji taip norėtų pailsėti ir nekaltai pasidžiaugti, yra tokia sujaudin- 
ta, laiminga, kad pasidarė krikšto mama. Bet šita Beškė tiktai šaiposi 
iš jos, kam, girdi, mėčiusi pinigus, pirkusi antklodėlę, iš skuduro da- 
riusi kaspiną... Argi supras kada nors ši sveika, turtinga mergina, ką 
visa tai jai reiškia? Ak, kur čia pasislėpti, kad galėtum išsiverkti? 

Vos tik jos iš mažos lūšnelės išėjo į gatvę ir patraukė per purvyną 
link didelio namo, kitoje gatvės pusėje, kur gyveno irgi pasiturintys 
žmonės, pasigirdo šauksmai ir barniai. Kažkas susimušė, susiriejo, 
ir štai į kiemą išlekia jauna moteris, puola žilagalvį senuką, ima muš- 

ti Jį per veidą, tampyti už plaukų ir kulti. Bet senuko būta drūto, jis 
netvojo jai atgal, tik sučiupęs už pečių atstūmė šalin. 

— Dukrele, atsipeikėk, — tarė jis tvirtu, bet ramiu balsu. 

Jaunoji moteris mušė savo tikrą tėvą. 

Tai pamačiusi, Čibė taip išsigando, kad leidosi bėgti ir nesustojo, 
kol nepribėgo Beškės namo vartų. 

Ten jau stovėjo Beškės tėvas su motina — pasiraitę rankoves, 
kaip buvo prie darbo,— ir tuoj puolė aiškinti, kas ten, priešais, at- 
sitiko. 

— Taip jiems ir reikia, — sakė dėdė. 

— Dėl visko kalčiausia Kormošo boba, — rėkė teta.— Tai ji vi- 
są laiką kalė dukteriai, kad banke knygelėje jai yra padėti penki tūks- 
tančiai, ir duktė, dabar išėjusi už vyro, pareikalavo, kad motina tą 
knygelę atiduotų; jai reikią tų penkių tūkstančių, ji pati turinti kur 
išleisti... Ir tik dabar senė prisipažino kadai jau juos išėmusi, nes 
labai reikėję, kad banke telikę tik aštuoni šimtai pengių, bet ir jų ne- 
atiduosianti, nes jie abu esą jau seni, o dukrai, be to, jie davę dar ir 
gerą kraitį, — iš jų užtenka; kai numirsią — viskas liksią jai, o dabar 
jiems reikia ir savimi pasirūpinti... Kaip tik dėl to duktė taip įtūžo, 
kad šoko mušti savo tėvą. 

Čibė kurį laiką tik stovėjo, visa sustingusi, atrodė — mirs iš tokio 
siaubo. 

— Jei aš turėčiau tėvą, — sušuko ji,— aš jo dulkėtas kojas bu- 
čiuočiau, o ne ranką kelčiau prieš gimdytojus, kurie mane išaugino. 
Ši moteris nesupranta, ką reiškia, kai tėvai gyvi, kai jie tavimi rūpi- 
nasi. Tai gerai Žinau tiktai aš, nes nieko neturiu pasaulyje, kas mane 
gintų, ir gyvenu kaip benamis šuo... Aš niekados negalėčiau pakelti 
rankos prieš jokį seną Žmogų, net priešgyniauti nedrįsčiau. 

Ir ji taip įsiverkė, kad, rodės, tuoj tuoj apalps. 

— Ko čia dabar dėl jų žliumbi? — burbtelėjo jai Beškės tėvas, 
kad kaip nors apramintų.— Puspročiai jie abu, ir tiek. Ir tėvas, ir 
duktė. 

— Tada dar labiau reikia gailėtis tėvo, jei jis pusprotis. Tik jis ne 
toks, pati mačiau, — jis nesudavė dukteriai atgal, o ramino geruoju: 
„Dukrele, atsipeikėk“... Oi, aš čia daugiau nepasiliksiu, nes man širdis 
neišlaikys... 

— Tada ir tu pati pusprotė,— tėškė dėdė iš po savo tankių 
ūsų. 

— Iš tikrųjų, Čibe, nereikia šitaip, — išsigando ir Beškė.— Juk 
tu neišvažiuosi, kol mes dar nieko nesusitarėme. 

— Išvažiuosiu, išvažiuosiu! — suriko Čibė.— Ir nereikia jokių 
susitarimų — man taip skauda širdį. 

Ji įlėkė į vidų, čiupo savo daiktus ir greitai ėmė pakuoti viską į 
vyniojamąjį popierių. Niekaip nebuvo galima jos nuraminti, ir niekas 
nesuprato, kas jai atsitiko, bet sulaikyti jos nedrįso. 

Per pietus ji nieko nevalgė, negalėjo nuryti nė kąsnelio, tiktai ver- 
kė, springdama ašaromis. 

Ir trečią valandą po pietų išvažiavo traukiniu atgal į savo aprūkusį, 
apniukusį Budapeštą. 

| 
KAPITONO VAN TOCHO KEISTYBĖS 


Jei Tana Masos salelės ieškotumėte žemėlapyje, rastumėte ją 
tiesiog ant pusiaujo, truputį į vakarus nuo Sumatros, bet jei „Kandon- 
go Bandungo“ laivo denyje paklaustumėte kapitoną J. van Tochą, 
kas gi šitoji Tana Masa, prie kurios laivas ką tik nuleido inkarą, — jis 
imtų keiktis, o paskui pasakytų, kad tai nevalyviausia skylė visame 
Sundos salyne, bjauresnė negu Tana Bala ir mažų mažiausiai tokia pat 
prakeikta kaip ir Pinis arba Baniakas; vienintelis, atsiprašant, žmogus, 
kuris ten gyvena — žinoma, jei neminėsime tų utėlėtų batakų — tai 
girtuoklis prekybos agentas, kubu ir portugalo metisas, didesnis vagis, 
niekšas ir kiaulė negu grynas kubu ir grynas baltasis drauge; jeigu 
yra pasaulyje kas nors prakeiktas, tai tiktai prakeiktas gyvenimas šitoje 
prakeiktoje Tana Masoje, pone. Tada jūs tikriausiai jį paklaustumėte, 
kam gi jis dabar nuleido tą prakeiktą inkarą, lyg ketintų stovėti čia 
tris prakeiktas dienas, o jis įpykęs sušnopuotų ir burbtelėtų, kad „Kan- 
dongas Bandungas“, savaime aišku, nebūtų čionai plaukęs vien dėl 
šitos prakeiktos kopros ar palmių aliejaus, pagaliau, pone, dėl to ne- 
kvaršinkite sau galvos, aš esu gavęs savo prakeiktus įsakymus, o jūs, 
pone, būkite malonus ir žiūrėkite savo reikalų. Ir taip iškalbingai ir 
sodriai nusikeiktų, kaip pridera senyvam, bet palyginti dar nesukrio- 
šusiam laivo kapitonui. 

Bet jeigu jūs, užuot smalsiai klausinėję kapitoną J. van Tochą, 
būtumėte leidę jam pačiam niurnėti ir keiktis, būtumėte daugiau suži- 
noję. Argi į jį pasižiūrėję nematote, kad jam reikia sau širdį palengvin- 
ti? Tik duokite ramybę, ir jo suirzimas pats išsilies. 

— Tik žiūrėkite, pone, — prapliups kapitonas, — tie vyrukai Ams- 
terdame, tie prakeikti žydai ten viršūnėse, staiga įsigeidžia: girdi, perlų, 
brolyti, perlų paieškokite. Atseit dabar žmonės iš proto kraustosi dėl 
perlų ir panašiai. — Čia kapitonas piktai nusispjaus.— Žinoma, pini- 

gėlius nori paversti perlais! Todėl, kad jūs, žmonės, vis trokštate kokio 
nors karo ar kitko. Baimė dėl pinigų — štai kas. O tai vadinasi krizė, 
pone. 

Kapitonas J. van Tochas truputį suabejoja, ar nevertėtų šnektelėti 
su jumis ekonomikos klausimais; juk šiandien apie nieką daugiau 
nekalbama. Bet čia, prie Tana Masos, per daug karšta ir tingu leistis 
į tokias kalbas; ir kapitonas van Tochas tik numoja ranka ir niurna: 

— Lengva pasakyti — perlai! Ceilone, pone, jie taip išgrobti, kad 
penkerius metus nebebus. Formozoje uždrausta juos žvejoti... Na tai, 
girdi, kapitone van Tochai, suraskite naujų perlų kolonijų. Plaukite 
į tas prakeiktas saliūkštes, gal ten rasite ištisus tiltus kriauklių...— Ka- 
pitonas niekinamai sutrimituoja į žydrą nosinę.— Tos žiurkės Europo- 
je mano, kad čia galima ko ners rasti, ko dar niekas nežino! Jėzauma- 
rija, tai avigalviai! Kaip dar jie neužsigeidė, kad aš čia spoksočiau 
šitiems batakams į snukius, ar jie nešlemščia perlų! Naujos perlų 
kolonijos! Padange yra naujas bordelis, taip, bet naujos kolonijos? Po- 
ne, aš čia visas salas pažįstu kaip savo kelnes... nuo Ceilono iki to pra- 
keikto Klipertono... Jei dar kas galvoja šičia ką nors pelninga rasti, na 
tai tam — gero vėjo, pone! Trisdešimt metų po šias vietas plaukioju, 
o dabar tie pusgalviai nori, kad aš čia kažką atkasčiau! — Kapitonas 
van Tochas tiesiog dūsta nuo tų užgaulių reikalavimų.— Tegu atsiun- 
čia kokį geltonsnapį, tas jiems tokių dalykų atras, kad jie tik mirksės; 
bet reikalauti iš tokio žmogaus kaip kapitonas J. van Tochas, kuris čia 
viską žino... Tą jau teikitės pripažinti, pone. Europoje gal dar galima 
šį tą atkasti, bet čia... Juk į šiuos kraštus žmonės keliauja tik šniukštinė- 
ti, ką galima suryti, ir netgi ne suryti, o pirkti ir parduoti. Pone, jei 
visose prakeiktose atogrąžose dar atsirastų toks daiktas, už kurį būtų 
įmanoma nuplėšti dvigubą kainą, tai prie jo stovėtų bent trys agentai 
ir prišnirpštomis nosinėmis mojuotų septynių valstybių laivams, kad 
tik sustotų. Taip, taip, pone. Prašom atleisti, bet čia viską geriau žinau 
negu jos didenybės karalienės kolonijų valdyba.— Kapitonas van 
Tochas stengiasi sutramdyti savo teisingą pyktį, ir, dar kiek pakunku- 
liavus, jam tatai pavyksta: 

— Ar matote antai tuos du niekingus tinginius? Tai perlų žvejo- 
tojai iš Ceilono, atleisk man viešpatie, sinhalai, kaip juos dievas su- 
tvėrė, tik nežinau, kam jis taip darė. Vežioju štai juos, pone, ir, jei 
randu sklypelį pakrantės, kur dar neparašyta „Agentūra“ arba „Ba- 
tia“! arba „Muitinė“, paleidžiu abu į vandenį ieškoti kriauklių. Tas 

mažesnysis dykaduonis pasineria iki aštuoniasdešimt metrų; netoli 
Princo salų jis iš devyniasdešimt metrų gelmės ištraukė kino aparato 
rankenėlę, pone, bet perlų — kur tau! Šiukšlės tie sinhalai. 

Tai šitoks prakeiktas mano darbas, pone: apsimesti, kad supirkinėju 
palmių aliejų, o tuo tarpu ieškoti naujų perlų kolonijų. Gal jie dar 
įsigeis, kad aš atrasčiau kokį neregėtą žemyną, ką? Toks darbas, pone, 
vis dėlto nedera garbingam prekybos laivyno kapitonui. J. van Tochas, 
pone, tai ne koks prakeiktas avantiūristas. Ne, pone. 

Ir taip toliau; didelė jūrų platybė ir laiko marios bekraštės; spjau- 
dyk sveikas į jūrą, brolyti, nuo to joje vandens nepadaugės, keik savo 
dalią — vis tiek jos neišvengsi; pagaliau po ilgo ruošimosi ir gaišaties 
ateina metas, kada olandų „Kandongo Bandungo“ laivo kapitonas 
J. van Tochas dūsaudamas ir keiksnodamas lipa į valtį, plaukia į vieną 
Tana Masos kaimą tartis su girtuokliu kubu ir portugalo metisu kai 
kuriais prekybos reikalais. 

— Sorry, Captain?,— tarė pagaliau kubu ir portugalo metisas, — 
bet čia, Tana Masoje, jokios kriauklės neauga. Šitie nususę batakai, — 
pasakojo jis su neapsakomu pasišlykštėjimu,— ryja net medūzas; jie 
daugiau lindi vandenyje negu sausumoje, čionykštės moterys taip 
smirda žuvimis, kad jūs negalite net įsivaizduoti. Ką aš čia norėjau 
pasakyti? Aha, jūs teiravotės moterų. 

— Oar nėra čia kur nors pajūrio ruožo, — klausinėjo kapitonas, — 
kur šitie batakai nelenda į vandenį? 

Kubu ir portugalo metisas papurtė galvą: 

— Nėra, pone. Nebent Devl Bei“, tačiau kas jums iš to. 

— Kodėl? 

— "Todėl... kad tenai, pone, niekas nedrįsta. Jums įpilti, kapitone? 

— Thanks*. Ten yra ryklių? 


— Ir ryklių, ir apskritai...— numykė metisas.— Negera vieta, 
pone. Batakai būtų nepatenkinti, jei ten kas nardytų. 
— Kodėl? 


— Ten yra velnių, pone... Jūros velnių. 

— Kas tas jūros velnias? Žuvis? 

— Ne žuvis, — išsisukinėdamas atsakė metisas.— Tikras velnias, 
pone. Marių velnias. Batakai jį vadina tapa. Tapa. Sako, ten turi savo 
miestą tie velniai. Jums įpilti? 

— O kaip atrodo... tas jūros velnias? 

Kubu ir portugalo metisas gūžtelėjo pečiais: 

— Kaip velnias, pone. Kartą aš jį mačiau... tiesą sakant, tik jo 

galvą. Plaukiau luotu iš Harlemo kyšulio... ir staiga išniro prieš mane 
iš vandens tokia buožė. 

— Na, na? Į ką ji panaši? 

— Ta makaulė... kaip batako, pone, tik visai plika. 

— O gal ten iš tikrųjų buvo batakas? 

— Ne, pone. Juk toje vietoje nė vienas batakas nelįs į vandenį. O 
be to... jis, pone, mirkčiojo man apatiniais akių vokais.— Metisas 
pasibaisėjęs nusipurtė.— Apatiniais vokais, kurie uždengia visą akį. 
Ten buvo tapa. 

Kapitonas J. van Tochas storais pirštais sukiojo stiklinę su palmių 
degtine. 

— Ar nebuvote girtas, ką? Nusitašęs nebuvote? 

— Buvau, pone. Kitaip nebūčiau ten yręsis. Batakai nepatenkinti, 
jei kas tuos... velnius išjudina. 

Kapitonas van Tochas papurtė galvą: 

— Žmogau, jokių velnių nėra. O jei būtų, tai turėtų atrodyti kaip 
europiečiai. Ten buvo gal kokia žuvis ar šiaip kas. 

— Žuvis,— mikčiojo kubu ir portugalo metisas, — žuvis yra be 
rankų, pone. Aš gi ne batakas, pone, aš lankiau mokyklą Badjunge... 
galbūt dar prisimenu dešimt dievo įsakymų ir kitas mokslo gudrybes; 
apsišvietęs Žmogus tikrai atskirs, kur velnias, o kur žvėris. Pasiklaus- 
kite batakų, pone. 

— Tai juodukų prietarai, — pareiškė kapitonas su geraširdiška 
išsilavinusio Žmogaus pranašybe.— Mokslo akimis žiūrint, tai nesą- 
monė. Juk velnias negali gyventi vandenyje. Ką gi jis ten veiks? Ne- 
klausyk čiabuvių plepalų, žmogau. Kažkas pavadino šią įlanką Velnių 
įlanka, ir nuo to laiko batakai jos bijo. Va kaip, — pasakė kapitonas ir 
masyviu delnu sudrožė per stalą. — Mokslui aišku, kad tenai nieko 
nėra, vyruti. 

— Taip, pone, — sutiko metisas, lankęs Badjungo mokyklą.— 
Tačiau protingam žmogui Devl Bei nėra ko ieškoti. 

Kapitonas J. van Tochas išraudo. 

— Ką? — riktelėjo jis.— Tu, apskretęs kubu, manai, kad aš pa- 
būgsiu tavo velnių? Dar pamatysim, — tarė ir pakilo su visa garbingų 
savo dviejų šimtų svarų galybe.— Aš čia negaišiu laiko su tavimi, kai 
turiu rūpintis bizniu. Bet tu įsikalk į galvą: Olandijos kolonijose jokių 
velnių nėra, jeigu jų kur yra, tai tik Prancūzijos kolonijose. Ten jų 
galėtų būti. O dabar pašauk man šito prakeikto kaimo seniūną. 

Minėto pareigūno nereikėjo ilgai ieškoti: jis tupėjo šalia metiso 

krautuvėlės ir čiulpė cukranendrę. Tai buvo nuogas senyvas vyriškis, 
bet daug liesesnis, negu paprastai būna europiečių seniūnai. Atokiau 
nuo jo, kaip ir pridera, buvo sutūpęs visas kaimas — su moterimis ir 
vaikais, matyt, laukė, kada čia juos filmuos. 

— Klausyk, vyruti,— kreipėsi į jį kapitonas van Tochas mala- 
jiškai (galėjo kreiptis ir olandiškai arba angliškai, nes garbingasis senis 
batakas nesuprato nė žodžio malajiškai, taigi visą kapitono šneką turėjo 
versti į batakų kalbą kubu ir portugalo metisas; tačiau kapitonas kaž- 
kodėl manė, kad malajų kalba čia tinkamiausia).— Tai klausyk, vyru- 
ti, man reikėtų kelių stambių, stiprių, drąsių bernų, kurie eitų su mani- 
mi žvejoti. Supranti — Žvejoti. 

Metisas išvertė, seniūnas kinkavo galvą, atseit suprantąs; paskui 
kreipėsi į platesnę auditoriją ir išdrožė jai kalbą, aiškiai sulaukdamas 
pritarimo. 

— Viršininkas sako, — vertė metisas,— kad visas kaimas eis su 
tuanu kapitonu žvejoti, kur tiktai tuanas panorės. 

— Na matai. O dabar pasakyk jiems, kad eisime žvejoti kriauklių 
į Devl Bei. 

Batakai keliolika minučių karštai svarstė, ginče dalyvavo visas 
kaimas, ypač senos moterys. Pagaliau metisas kreipėsi į kapitoną: 

— Jie sako, pone, kad į Devl Bei negali eiti. 

Kapitonas ėmė rausti. 

— O kodėl ne? 

Metisas gūžtelėjo pečiais: 

— Todėl, kad ten yra tapa tapa. Velnių, pone. 

Kapitonas visas išraudo. 

— Tai pasakyk: jeigu neis, tai... aš jiems išgrūsiu visus dantis... 
nurausiu ausis... iškarstysiu juos... supleškinsiu šitą jų utėlėtą kaimą, 
supratai? 

Metisas viską sąžiningai išvertė, o po to vėl prasidėjo gyvas pasi- 
tarimas. Galų gale metisas kreipėsi į kapitoną. 

— Jie sako, pone, eisią į Padangą skųstis policijai, kad tuanas 
jiems grasinęs. Tam, girdi, yra įstatymai. Seniūnas sako netylėsiąs. 

Kapitonas net pamėlynavo. 

— Tai pasakyk jam, — suriaumojo,— kad... 

Ir kalbėjo be atokvėpio geras vienuolika minučių. 

Kiek leido žodžių atsargos, metisas viską išvertė; po naujų, tei- 
sybė, ilgų, bet rimtų batakų pasitarimų jis paaiškino kapitonui: 

— Jie sako, pone, kad sutinka netraukti į teismą, jei tuanas ka- 

pitonas sumokės vietinei vyresnybei baudą. Sako, — įsidrąsino jis, — du 
šimtus rupijų; bet tai daugoka, pone. Pasiūlykite jiems penkias. 

Dabar van Tocho veidą išpylė purpurinės dėmės. Iš pradžių ka- 
pitonas pareiškė išžudysiąs viso pasaulio batakus, paskui nusileido 
iki trijų šimtų spyrių, o galop pasitenkino pažadėjęs iškimšti batakų 
seniūną ir atiduoti Amsterdamo kolonijų muziejui; savo ruožtu ba- 
takai nuo dviejų šimtų rupijų nusileido iki geležinės pompos su ra- 
tu ir pagaliau užsispyrė, kad kapitonas baudos atiduotų kaimo seniu- 
nui benzininį žiebtuvėlį. („Atiduokite jį jiems, pone, — maldavo kubu 
ir portugalo metisas, — sandėlyje aš turiu tris žiebtuvėlius, tik be da- 
gčių“.) Taip buvo vėl atkurta taika Tana Masoje, tačiau kapitonas 
J. van Tochas žinojo, kad dabar jis rizikuoja baltosios rasės prestižu. 


Apypiete nuo olandų „Kandongo Bandungo“ laivo atsiyrė val- 
tis, kurioje sėdėjo: kapitonas J. van Tochas, švedas Jensenas, islan- 
das Gudmundsonas, suomis Gilemainenas ir du sinhalai perlų žve- 
jotojai. Valtis pasuko tiesiai į Devl Bei įlanką. 

Trečią valandą, kada didžiausias jūros atoslūgis, valtis sukiojosi 
už kokio šimto metrų nuo krašto, kapitonas stovėjo ant kranto ir žiū- 
rėjo, ar nematyti ryklių, o abu sinhalai narai su peiliais rankose lau- 
kė ženklo šokti į vandenį. 

— Na, dabar tu,— įsakė kapitonas toliau stovinčiam nuogaliui. 

Sinhalas šoko į vandenį, nubrido kelis žingsnius ir tuoj prasme- 
go. Kapitonas žiūrėjo į laikrodį. 

Po keturių minučių ir dvidešimt sekundžių kairėje, maždaug už 
šešiasdešimt metrų, išniro ruda galva; keistai, išgąstingai, lyg para- 
ližuotas skubėjo sinhalas kepurnėtis ant akmenų, vienoje rankoje 
laikydamas peilį, o kitoje — perlų kriauklę. 

Kapitonas susiraukė. 

— Na, kas ten yra? — griežtai paklausė. 

Sinhalas vis dar ropojo akmenimis, garsiai mikčiodamas iš siau- 
bo. 

— Kas atsitiko? — suriko kapitonas. 

— Sahibai, sahibai,— išstenėjo pagaliau sinhalas ir sukniubo 
ant kranto šniokštuodamas.— Sahibai... sahibai... 

— Rykliai? 

— Džinai,— sudejavo sinhalas.— Velniai, pone. Tūkstančiai, 

tūkstančiai velnių! — Ir užspaudė kumščiais sau akis.— Ten tiktai 
velniai, pone! 

— Parodyk tą kriauklę,— liepė kapitonas ir atidarė peiliu. Vi- 
duje buvo mažas, tyras perliukas.— O daugiau tokių neradai? 

Sinhalas išėmė dar tris kriaukles iš maišelio, kurį buvo pasikabi- 
nęs ant kaklo. 

— Yra ten kriauklių, pone, bet tie velniai jas saugo... Spoksojo 
į mane, kai šitas pjoviau...— Jo garbanoti plaukai pasišiaušė iš bai- 
mės.— Sahibai, čia negalima! 

Kapitonas atidarė kriaukles; dvi buvo tuščios, o trečioje gulėjo 
perlas didumo sulig žirniu, apskritas kaip gyvojo sidabro lašelis. Ka- 
pitonas van Tochas žiūrėjo čia į perlą, čia į sinhalą, nuvirtusį ant 
žemės. 

— Klausyk, — tarė jis neryžtingai, — gal norėtum dar kartą pa- 
sinerti, ką? 

Sinhalas tik tyliai papurtė galvą. 

Kapitonui J. van Tochui baisiai niežtėjo liežuvį išsiplūsti, bet net 
pats nustebo pasijutęs, kad šneka ramiai ir beveik švelniai. 

— Nebijok, vyruti. O kaip atrodo tie... velniai? 

— Kaip maži vaikai, — atsiduso sinhalas.— Su uodegyte, pone, 
ir tokio ūgio, — parodė jis beveik metrą dvidešimt centimetrų nuo 
žemės.— Apsupo mane ir žiūrėjo, ką ten darau... taip buvo aps- 
toję ratu...— Sinhalas vėl krūptelėjo.— Sahibai, sahibai, čia nega- 
lima! 

Kapitonas van Tochas susimąstė. 

— Na, o jie mirksi apatiniais vokais ar kaip kitaip? 

— Nežinau, pone,— šnarpštė sinhalas.— Jų tenai... dešimt tūks- 
tančių! 

Kapitonas apsidairė — kur antrasis sinhalas? O tas stovėjo už 
kokio pusantro šimto metrų ir abejingai laukė, apsiglėbęs rankomis 
pečius; teisybė, kai žmogus nuogas, nėra kur daugiau jam dėti ran- 
kų, tiktai ant savo pečių. Kapitonas tylėdamas kryptelėjo galvą, ir 
smulkus sinhalas šoko į vandenį. Po trijų minučių ir penkiasdešimt 
sekundžių išnėrė ir slystančiomis rankomis graibstėsi už akmenų. 

— Na, lipk gi! — riktelėjo kapitonas, bet paskui atidžiau pasi- 
žiūrėjo ir šoko per akmenis prie tų beviltiškai skėtriojančių rankų; 
nepatikėtum žmogus, kad toks griozdas gali taip šokinėti. Paskutinę 
akimirką jis nutvėrė sinhalą už rankos ir šnopuodamas ištraukė iš 
vandens. Po to paguldė ant akmens ir nusišluostė prakaitą. Sinha- 

las gulėjo nekrutėdamas; viena jo blauzda buvo nudraskyta iki kau- 
lo, veikiausiai į uolas, bet daugiau sužalojimų nebuvo matyti. Kapi- 
tonas pakėlė jo akies voką ir pamatė tiktai pastėrusį baltymą. Sinha- 
las neturėjo nei kriauklių, nei peilio. 

Tuo metu arčiau kranto atsiyrė valtis su jūreiviais. 

— Pone,— šaukė švedas Jensenas, — čia yra ryklių! Ar dar žve- 
Josite? 

— Ne,— atsakė kapitonas.— Plaukite čionai paimti šituos du. 

— Pažiūrėkite, pone, — grįžtant į laivą atkreipė dėmesį Jense- 
nas, — kaip šitoje vietoje iš karto seklu. Šitaip lygiai iki pat kranto, — 
rodė jis, irklu kapodamas vandenį. — Tartum po vandeniu čia būtų 
koks pylimas. 


Tik laive atsigaivalėjo mažasis sinhalas; sėdėjo įrėmęs smakrą į ke- 
lius ir visas tirtėjo. Kapitonas nuvarė žmones ir, plačiai išsižergęs, 
atsisėdo. 

— Na, klok,— tarė.— Ką ten matei? 

— Džinus, sahibai, — sušnibždėjo mažasis sinhalas, ėmė drebėti 
net jo blakstienos, o visas kūnas pašiurpo kaip žąsies oda. 

Kapitonas van Tochas atsikrenkštė: 

— O... kaip jie atrodo? 

— Kaip... kaip... 

Sinhalas vėl ėmė blykčioti akimis. Kapitonas J. van Tochas ne- 
įtikėtinai vikriai plaštaka sudrožė jam per žandus, kad jis atsigautų. 

— Thanks, sahibai, — išpūtė kvapą mažasis sinhalas, o jo akių 
baltymuose vėl sužibo vyzdžiai. 

— Ar jau geriau? 

— Taip, sahibai. 

— Ar ten buvo kriauklių? 

— Taip, sahibai. 

Kapitonas J. van Tochas kvotė toliau tikrai kantriai ir stropiai. 
Taip, ten yra velnių. Kiek? Tūkstančių tūkstančiai. Ūgio maždaug 
kaip dešimties metų vaikas, pone, ir beveik visai juodi. Plaukioja van- 
denyje, o dugnu vaikšto dviem kojomis. Dviem, sahibai, kaip jūs arba 
aš, ir taip linguodami — tap tap, nuolat vis tap tap... Taip, pone, turi 
rankas kaip ir žmonės; ne, visai be nagų, jos panašesnės į vaikų rankas. 
Ne, sahibai, neturi nei plaukų. Taip, uodega panaši į žuvies, tik be 


197 Karas su salamandromis 


peleko. Ir galva didelė, apvali kaip batako. Ne, pone, nieko nekalbė- 
jo, tik tartum čepsėjo. Kai sinhalas maždaug šešiolikos metrų gilu- 
moje pjovė kriaukles, pajuto, kad nugarą jam palietė tartum maži 
šalti pirštai. Apsidairė — aplinkui jų buvo šimtai. Šimtų šimtai, po- 
ne, plaukiojančių ir stovinčių ant uolų, ir visi žiūrėjo, ką čia sinha- 
las veikia. Tada jis metė peilį ir kriaukles ir stengėsi nerti aukštyn. 
Nerdamas užsidūrė ant keleto velnių, kurie plaukiojo viršum jo, o 
kas buvo paskui, tai jau nežinąs, pone. 

Kapitonas J. van Tochas susimąstęs žiūrėjo į drebantį mažąjį na- 
rą. „Tas vyrukas jau niekam nebetinka, — pagalvojo, — siųsiu jį iš 
Padango namo į Ceiloną“. Burbėdamas ir pūkšdamas kapitonas nu- 
ėjo į savo kajutę. Ten iš popierinio krepšelio išbėrė ant stalo du per- 
lus. Vienas buvo mažytis kaip smiltelė, o antras kaip žirnis ir spindė- 
jo sidabru su rausvu atspalviu. Olandijos laivo kapitonas sušnarpš- 
tė ir išsiėmė iš spintelės airiško viskio. 


* * * 


Šeštą valandą jis liepė vėl nuplukdyti jį valtimi į kaimą, vėl pas 
tą patį kubu ir portugalo metisą. 

— Toddy?,— teištarė jis vienintelį žodį; sėdėjo banguota skar- 
da dengtoje verandoje, storais pirštais laikė storo stiklo taurę, gėrė, 
spjaudėsi ir dėbčiojo iš po gauruotų antakių į geltonus liesus viščiu- 
kus, kurie dievaižin ką lesinėjo nešvariame, ištryptame kieme tarp 
palmių. Metisas vengė prašnekti ir tik pilstė. Palengva kapitono akys 
pasruvo krauju, ir pirštai mažai ką besugraibė. Jau beveik temstant 
jis pakilo ir timptelėjo aukštyn kelnes. 

— Jau eisite miegoti, kapitone? — mandagiai paklausė velnio 
ir šėtono metisas. 

Kapitonas dūrė pirštu aukštyn. 

— Norėčiau pažiūrėti, — tarė, — argi yra pasaulyje kokie nors 
mano dar neregėti velniai. Ei, kur čia tie prakeikti šiaurės vakarai? 

— "Tenai, — parodė metisas.— Kur eisite, pone? 

— Į pragarą,— krenkštelėjo kapitonas J. van Tochas.— Pažiū- 
rėti į Devl Bei. 

* * * 


Nuo to vakaro ir prasidėjo kapitono J. van Tocho keistybės. Į kai- 
mą grįžo jau švintant; netaręs nė žodžio, liepė jį perkelti į laivą ir ten 
sėdėjo užsirakinęs savo kajutėje iki vakaro. Tuo dar niekas nesiste- 
bėjo, nes „Kandongas Bandungas“, atsisveikindamas su Tana Ma- 
sos sala, turėjo ką pasikrauti (kopros, pipirų, kamparo, kaučiuko, 
palmių aliejaus, tabako ir darbo jėgos); bet vakare, kai buvo pra- 
nešta, kad visos prekės jau sukrautos, kapitonas tik sušnopavo ir pa- 
sakė: 

— Valtį. Į kaimą. 

Ir vėl grįžo tik auštant. Švedas Jensenas, kuris jam padėjo užlip- 
ti į denį, šiaip sau iš mandagumo paklausė: 

— Tai šiandien jau plaukiame toliau, kapitone? 

Kapitonas ūmai atsisuko, lyg kas jam būtų įdūręs į užpakalį. 

— O kas tau darbo? — atšovė. — Žiūrėk, po velnių, savo pano- 
sės! 

Visą dieną stovėjo „Kandongas Bandungas“ be darbo, nepakė- 
lęs inkaro, per vieną jūrmylę nuo Tana Masos kranto. Pavakare ka- 
pitonas išgriuvo iš savo kajutės ir įsakė: 

— Valtį. Į kaimą. 

Mažasis graikas Zapatis žiūrėjo į jį viena akla, kita žvaira akimi. 

— Brolyčiai,— pragydo jis, — arba mūsų senis ten mergą susi- 
rado, arba jau visai iš proto išėjo. 

Švedas Jensenas susiraukė: 

— O kas tau darbo? — sutramdė jis Zapatį.— Žiūrėk, po vel- 
nių, savo panosės! 

Paskui su islandu Gudmundsonu paėmė mažą valtį ir nusiyrė į 
Devl Bei pusę. Su valtimi jie sustojo už uolų ir laukė, kas bus. Palei 
įlanką vaikščiojo kapitonas ir, atrodo, kažko lūkuriavo, retkarčiais 
sustojęs kažką šaukė — maždaug: ts ts ts. 

— Žiūrėk,— tarė Gudmundsonas, rodydamas saulėlydžio nu- 
tviekstą jūrą, nuraudusią ir žėrinčią auksu. 

Jensenas suskaitė du, tris, keturis, šešis pelekus, aštrius kaip dal- 
giai, plaukiančius į Devl Bei. 

— Viešpatie, — sumurmėjo Jensenas,— kiek čia ryklių! 

Tačiau tai vienas, tai kitas dalgis beregint nyra gilyn, virš vandens 
viksteli uodega, vanduo sukunkuliuoja. Tada kapitonas J. van To- 

chas įtūžęs ima ant kranto šokinėti, drabstyti keiksmus ir grasinti ry- 
kliams kumščiais. 

Paskui atslinko trumpos atogrąžų sutemos, viršum salos pakilo 
mėnuo; Jensenas griebė irklus ir priplaukė per vieną furlongą prie 
kranto. Dabar kapitonas sėdėjo ant akmens ir ciksėjo: ts ts ts. Kaž- 
kas aplink jį judėjo, bet kas — nebuvo galima gerai įžiūrėti. Atrodo 
kaip ruoniai, galvojo Jensenas, bet ruoniai šliaužioja kitaip. O šitie 
lipa iš vandens tarp akmenų ir tipena ant kranto krypuodami lyg pin- 
gvinai. Jensenas ėmė tyliai darbuotis irklais ir sustojo per pusę fur- 
longo nuo kapitono. Taip, kapitonas kažką šnekėjo, bet ką — tik pats 
velnias supras; veikiausiai malajiškai arba tamiliškai. Skėtriojo ran- 
komis, lyg kažką mėtė tiems ruoniams (bet čia ne ruoniai, įsitikino 
Jensenas), vis burbuliuodamas kiniškai ar malajiškai. Kaip tik tada 
išsprūdo Jensenui iš rankos pakeltas irklas ir tėkštelėjo į vandenį. 
Kapitonas kilstelėjo galvą, atsistojo ir žengė kokią trisdešimt žings- 
nių vandens link; tuo metu pradėjo blykčioti ir pokšėti šūviai: kapi- 
tonas pliekė iš brauningo į valties pusę. Beveik tuo pat metu visa įlan- 
ka suūžė, sukunkuliavo, suteliūskavo, lyg tūkstančiai ruonių būtų 
šokę į vandenį, bet Jensenas ir Gudmundsonas užgulė irklus, ir val- 
tis net švilpdama skriejo už artimiausio kyšulio. Sugrįžę į laivą, jie 
niekam nesakė nė žodžio. Tie šiauriečiai moka tylėti. Paryčiu grįžo 
kapitonas; buvo niūrus ir įsiutęs, bet nieko nesakė. Tiktai kada Jen- 
senas padėjo jam lipti į denį, susitiko dvi poros žydrų akių, du šalti 
ir tiriami Žvilgsniai. 

— Jensenai,— tarė kapitonas. 

— Klausau, pone. 

— Šiandien išplaukiame. 

— Klausau, pone. 

— Surabajoje gausite savo knygelę. 

— Klausau, pone. 


Ir viskas. Tą dieną „,„Kandongas Bandungas“ išplaukė į Padan- 
gą. Iš Padango kapitonas J. van Tochas paleido savo kompanijai į 
Amsterdamą siuntinį, apdraustą tūkstančiu dviem šimtais svarų ster- 
lingų. Ir kartu telegramą, prašydamas metinių atostogų. Būtina tai- 
syti sveikatą ir taip toliau. Paskui bastėsi po Padangą, kol surado ieš- 
komą žmogų. Tai buvo Borneo laukinis, dajakas, kurį anglai keliau- 
tojai kartais samdydavo pramogai kaip ryklių medžiotoją, nes daja- 
kas darbavosi dar senoviškai, apsiginklavęs vien ilgu peiliu. Jis, atro- 
do, buvo žmogėdra, bet turėjo nustatęs tvirtą kainą: penki svarai 

už ryklį ir maistas. Teisybę sakant, į jį buvo baisu ir pažvelgti, nes 
abi rankos, krūtinė ir šlaunys buvo nudraskyta ryklių odos, o nosį 
ir ausis buvo pasipuošęs ryklio dantimis. Jį visi vadino Šarku“. 

Su šiuo dajaku kapitonas J. van Tochas ir iškeliavo į Tana Ma- 
sos salą. 


2 


PONAS GOLOMBEKAS IR PONAS VALENTA'" 


Buvo karšta redakcijos vasara, kada nieko, ničnieko neatsitinka, 
kada politikoje nieko nevyksta ir nesimezga jokia Europos situacija; 
o vis dėlto ir šiuo metu laikraščio skaitytojai, merdėdami iš nuobo- 
dulio paplūdimyje ar menkame medžio pavėsyje, demoralizuoti kai- 
tros, gamtos, kaimo ramybės ir apskritai sveiko ir paprasto atostogų 
gyvenimo, nors kasdien apviliami, bet vis dėlto laukia, kad bent lai- 
kraštyje pasirodys gaivinančių naujienų, gal kokios žudynės ar ka- 
ras, ar žemės drebėjimas, trumpai drūtai — Kas Nors, o kai to ne- 
randa, purto laikraštį ir piktai paskelbia, kad jame nieko, Ničnieko 
nėra, kad jo visai neverta skaityti, kad jo daugiau neprenumeruosią. 

O tuo tarpu redakcijoje sėdi vieniši kokie penki šeši Žmonės, nes 
kiti jų kolegos taip pat atostogauja, taip pat piktai purto laikraštį ir 
skundžiasi, kad dabar laikraštyje nieko, Ničnieko nėra. O iš rinky- 
klos ateina metranpažas ir priekaištauja: 

— Ponai, ponai, rytdienai dar nėra vedamojo. 

— Na, tai dėkite ten... kad ir tą straipsnį... apie Bulgarijos eko- 
nominę būklę, — siūlo vienas tų vienišų ponų. 

Metranpažas giliai atsidūsta. 

— Bet kas jį skaitys, ponas redaktoriau? Ir vėl visame laikraš- 
tyje nebus Nieko Paskaitomo. 

Šešetas vienišų vyrų įremia žvilgsnius į lubas, tarsi ten tikėda- 
miesi rasti Ką Nors Paskaitomo. 

— Kad bent Kas Nors atsitiktų, — svajoja vienas jų. 

— Arba nutvertume... kokį... įdomų reportažą,— priduria ant- 
ras. 

— Apie ką? 

— Nežinau. 

— (Gal sugalvoti... kokį naują vitaminą,— niurna trečias. 

— Vasarą? — užprotestuoja ketvirtas.— Brolyti, vitaminai — 
mokslingas dalykas, jie geriau tinka rudenį... 

— Viešpatie, kaip karšta, — nusižiovauja penktas.— Reikėtų 
ką nors apie ašigalių kraštą. 

— O ką taip? 

— Nagi, ką nors panašiai kaip tas eskimas Velclis“. Nušalę pirš- 
tai, amžini ledynai ir taip toliau. 

— Bepigu sakyti, — atsiliepė šeštas.— Bet iš kur paimti? 

Redakcijoje įsivyravo beviltiška tyla. 

— Sekmadienį buvau Jevičke...— nedrąsiai prasitarė metran- 
pažas. 

— Na tai kas? 

— Sako, ten atostogauja kažkoks kapitonas Vantochas. Sako, 
jis iš ten, iš Jevičko, kilęs. 

— Koks Vantochas? 

— Toks storulis. Sako, tas Vantochas — jūrų kapitonas. Žmo- 
nės šneka, kad jis kažkur žvejojęs perlus. 

Ponas Golombekas pasižiūrėjo į poną Valentą. 

— O kur juos žvejojo? 

— Sumatroje... ir Celebeso saloje... apskritai ten kažkur. Sako, 
išgyvenęs ten trisdešimt metų. 

— Brolyti, tai atradimas, — tarė ponas Valenta.— Čia gali išei- 
ti prima reportažas. Važiuojam, Golombekai? 

— Na, galim pamėginti, — atsakė Golombekas ir nušoko nuo 
stalo, ant kurio sėdėjo. 


— Antai tas ponas, — tarė Jevičko viešbučio šeimininkas. 

Sode prie stalo sėdėjo storas, plačiai išsižergęs ponas su balta ke- 
pure, gėrė alų ir susimąstęs braukė stalą storu smiliumi. Abu vyrai 
pasuko prie jo. 

— Redaktorius Valenta. 

— Redaktorius Golombekas. 

Storulis pakėlė akis. 

— What? Ką? 

— Aš esu redaktorius Valenta. 

— O aš redaktorius Golombekas. 

Storasis ponas oriai atsistojo: 

— Captain van Toch. Very glad“. Sėskit, vyrai. 

Abu mielai atsisėdo ir atsivertė bloknotus. 

— O ką gersit, jaunuoliai? 

— Aviečių limonadą,— atsakė ponas Valenta. 

— Aviečių limonadą? — pakartojo abejodamas kapitonas.— 
Tai kodėl? Šeimininke, atneškite jiems alaus. Na tai ko jūs iš tikrų- 
jų norit? — paklausė jis ir pasirėmė alkūnėmis į stalą. 

— Ar teisybė, ponas Vantochai, kad jūs čia esate gimęs? 

— Ja!“. Čia. 

— Pasakykite, kaip patekote į jūras? 

— Aha, per Hamburgą. 

— Ar jau seniai esate kapitonas? 

— Dvidešimt metų, berniuk. Dokumentus turiu čia, — tarė pa- 
brėžtinai tapšnodamas sau per kišenę ant krūtinės.— Galiu paro- 
dyti. 

Ponui Golombekui knietėjo pažiūrėti, kaip atrodo kapitono do- 
kumentai, bet susitvardė. 

— Tai per tuos dvidešimt metų, ponas kapitone, gerokai pama- 
tėte pasaulio, ar ne? 

— Ja. Gerokai. Ja. 

— O kokius kraštus? 

— Javą. Borneo. Filipinus. Fidžio salas. Saliamono salyną. Ka- 
rolinas. Samoa. Prakeiktą Klipertono salą. Ir lot of damned islands!', 
vyručiai. O kam reikia? 

— Šiaip sau, juk įdomu. Žinote, mes mielai pasiklausytume ir 
daugiau jūsų pasakojimų. 

— Ja. Vadinasi, tik šiaip sau, ką? — Kapitonas įrėmė į juos sa- 
vo melsvas akis.— Tai jūs iš p'lis, taip sakant, iš policijos, ar ne? 

— Ne, ponas kapitone. Mes iš laikraščio. 

— Ak, iš laikraščio. Reporters, taip? Tai rašykit: Captain J. van 
Toch, „Kandongo Bandungo“ laivo kapitonas... 

— Kaip? 

— „Kandongas Bandungas“, Surabajos uostas. Kelionės tikslas: 
vacances — kaip čia pasakyti? 

— Atostogos. 

— Ja, velniai griebtų, atostogos. Na tai įdėkite tarp kitų Žinučių, 
kas atplaukė. O dabar slėpkite savo bloknotus, vyručiai. Your health'*. 

— Ponas Vantochai, mes atėjome, gal jūs papasakosite mums 
ką nors iš savo gyvenimo? 

— O kam? 

— Parašysime apie tai laikraštyje. Žmonėms labai įdomu skai- 
tyti apie tolimas salas, ką ten matė ir išgyveno jų tautietis, čekas, ki- 
lęs iš Jevičko. 

Kapitonas ėmė linksėti: 

— Taigi, taigi. Aš, vyručiai, vienintelis Captain iš viso Jevičko. 
Taip, taip. Sako, yra iš čia kilęs dar vienas tokių... tokių... sūpynių ka- 
pitonas, bet aš manau, — pridūrė įsitikinęs, — kad jis nėra tikras Ca- 
ptain. Čia svarbu tonažas, suprantate? 

— O koks buvo jūsų laivo tonažas? 

— Dvylika tūkstančių tonų, jaunuoliai. 

— O, tai jūs buvote didelis kapitonas, ar ne? 

— Ja, didelis, — oriai tarė kapitonas.— Ar turite pinigų, vyručiai? 

Abu vyrai pasižiūrėjo nelabai drąsiai vienas į kitą. 

— "Turime, bet nedaug. Gal jums reikia, kapitone? 

— Ja. Reikėtų. 

— Tada štai kas. Jei mums ką gero papasakosite, mes parašysime 
į laikraštį, o jūs už tai gausite pinigų. 

— Kiek? 

— Gal ir... kokį tūkstantį, — dosniai prasitarė ponas Golombekas. 

— Pounds of sterling?!? 

— Ne, tiktai kronų. 

Kapitonas van Tochas papurtė galvą. 

— Tai nieko nėr. Tiek, jaunuoliai, aš pats turiu. — Ir išsiėmė iš 
kelnių kišenės storą pluoštą banknotų.— See?!“ — Paskui pasirėmė 
alkūnėmis į stalą ir pasilenkė prie abiejų vyriškių. — Ponai, aš jums 
pasiūlyčiau big business. Kaip čia pasakius? 

— Gerą biznį. 

— Ja. Gerą biznį. Bet jūs turėtumėte duoti man penkiolika... aha, 
palaukite, penkiolika ar šešiolika milijonų kronų. Tai kaip? 

Abu vyrai vėl dvejodami pasižiūrėjo vienas į kitą. Redaktoriai 
taip pat turi patyrimo — yra matę keisčiausio plauko pamišėlių, suk- 
čių ir išradėjų. 

— Palaukit,— tarė kapitonas, — šį tą aš galiu jums parodyti. 

Storais pirštais pagraibęs liemenės kišenėlėje, jis kažką ištraukė 
ir padėjo ant stalo. Tai buvo penki rausvi perlai didumo sulig vyšnių 
kauleliais. 

— Ar išmanote ką apie perlus? 

— Kiek jie galėtų kaštuoti? — atsiduso ponas Valenta. 

— Ja, lots of money"?, vyručiai. Bet aš juos nešiojuosi tik... paro- 
dyti kaip pavyzdį. Na tai kaip, sutinkate prisidėti? — paklausė, atkišęs 
per stalą platų delną. 

Ponas Golombekas atsiduso: 

— Ponas Vantochai, tiek pinigų... 

— Halt!“,— nutraukė jį kapitonas.— Aš žinau, tu manęs nepa- 
žįsti; bet pasiteirauk apie Captain van Tochą Surabajoje, Batavijoje, 
Padange — kur tik nori. Eik, pasiklausk, ir kiekvienas tau pasakys: 
taip, Captain van Toch, he is as good as his word!". 

— Ponas Vantochai, mes jumis tikime, — protestavo Golombe- 
kas. — Tačiau... 

— Palauk, — įsakė kapitonas.— Aš žinau, tu nenori šiaip kišti 
savo pinigų; už tai esi vertas pagyrimo, jaunuoli. Bet tu jų duosi laivui 
pirkti, ar ne? Tu nupirksi laivą, būsi ship-owner!* ir galėsi plaukti 
drauge; ja, galėsi, kad matytum, kaip jame tvarkausi. Bet tie pinigai, 
kuriuos ten uždirbsim, tie bus fifty fifty'?. Tai garbingas biznis, ar ne? 

— Bet, ponas Vantochai,— prasižiojo pagaliau truputį suglumęs 
ponas Golombekas, — juk mes tiek pinigų neturime! 

— Ja, tada kitas reikalas, — tarė kapitonas. — Sorry??. Tada ne- 
suprantu, ponai, ko jūs pas mane atėjote? 

— Kad jūs šį tą papasakotumėte, kapitone. Juk turite tiek įspūu- 
džių... 

— Ja, jų tai turiu, vyručiai. Prakeiktų įspūdžių turiu. 

— Ar jums teko kada patirti laivo sudužimą? 

— Ką? Ship-wrecking? O ne. Ką tu sau galvoji! Jei man duosi 
gerą laivą, tai jam nieko neatsitiks. Tačiau gali pasiteirauti Amsterda- 
me atsiliepimų apie mane. Važiuok ir pasiteirauk. 

— O kaip tie čiabuviai? Ar ten pažinote čiabuvių? 

Kapitonas van Tochas papurtė galvą. 

— Ten nėra nieko kultūringiems žmonėms. Apie tai aš nešnekėsiu. 

— Tai papasakokite ką nors kita. 

— Ja, papasakoti, — niurnėjo nepatenkintas kapitonas.— O jūs 
paskui parduosite tas žinias kokiai kompanijai, ir ta pasiųs ten savo 
laivus. Aš tau pasakysiu, my lad?!', kad žmonės yra dideli sukčiai. O 
didžiausi sukčiai — tai tie Kolombo bankininkai. 

— Jūs dažnai lankėtės Kolombe? 

— Taip, dažnai. Ir Bankoke, ir Maniloje... Jaunuoliai, — staiga 
tarė, — aš žinau vieną laivą. Labai puikus laivas, ir visai pigi kaina. 
Jis stovi Roterdame. Važiuokite jo pažiūrėti. Kas tas Roterdamas — 

visai čia pat, — parodė pirštu pro petį. — Dabar laivai baisiai pigūs, 
jaunuoliai. Kaip seni geležgaliai. Tam laivui tik šešeri metai, ir jis 
turi dyzelinį motorą: Ar norite jį pamatyti? 

— Negalime, ponas Vantochai. 

— Keisti jūs žmonės, — atsiduso kapitonas ir garsiai nusišnypštė 
į žydrą nosinę.— O gal žinote, kas norėtų čia pirkti kokį laivą? 

— Čia, Jevičke? 

— Ja, čia arba kur netoliese. Aš norėčiau, kad tas geras uždarbis 
tektų čia, my country?“ 

— Iš jūsų pusės tai labai gražu, kapitone... 

— Ja. Tie kiti labai dideli sukčiai. Ir neturi pinigų. Jūs, kaip 
žurnalistai, turite pažinti čia didelius žmones, kokius bankers ir 
ship-owners, kaip čia reikia sakyti — laivų ponus, ar ne? 

— Laivų savininkus. Ne, nepažįstame, ponas Vantochai. 

— Tai gaila, — nusiminė kapitonas. 

Ponas Golombekas staiga kažką prisiminė. 

— Jūs gal pažįstate poną Bondį? 

— Bondį? Bondį? — svarstė kapitonas van Tochas.— Palauk, 
šita pavardė man lyg girdėta. Bondis. Ja, Londone yra toks Bondstri- 
tas, 0 ten gyvena labai turtingi žmonės. Ar tas ponas Bondis neturi 
kokio biznio tame Bondstrite? 

— Ne, jis yra Prahoje, bet gimęs, rodos, čia, Jevičke. 

— O, po velnių, — sugaudė nudžiugęs kapitonas, — teisybę šneki, 
vyruti. Tas, kur turėjo manufaktūros krautuvę rinkoje. Ja, Bondis — 
o kuo jis vardu? Maksas! Maksas Bondis. Tai jis dabar varo biznį 
Prahoje? 

— Ne, ten tikriausiai buvo jo tėvas. Šitas Bondis vadinasi G. H. 
Prezidentas G. H. Bondis, kapitone. 

— G. H.,— kraipė galvą kapitonas, — G. H., čia nebuvo jokio 
G. H. Nebent tas Gustlis Bondis, bet jis nebuvo joks prezidentas. Gust- 
lis buvo toks strazdanotas žydukas. Čia ne jis. 

— Tai bus jis, ponas Vantochai. Juk daug metų jo nematėte. 

— Ja, teisybę sakai. Daug metų, — sutiko kapitonas.— Keturias- 
dešimt metų, jaunuoli. Gali būti, kad tas Gustlis jau didelis. O kas jis 
toks? 

— Jis yra MEAS valdybos prezidentas, žinote tą didelį katilų ir 
panašių daiktų fabriką, tai va, ir yra gal dvidešimties bendrovių ir 
kartelių pirmininkas... Labai galingas žmogus, ponas Vantochai. Jis 
vadinamas mūsų pramonės kapitonu. 

— Kapitonu? — nustebo Captain van Tochas.— Tai aš ne vie- 
nintelis kapitonas iš Jevičko! Po velnių, tai ir Gustlis yra kapitonas. 
Reikėtų man su juo susitikti. O pinigų jis turi? 

— Oho! Kalnus pinigų, ponas Vantochai. Jis turės kokius du 
šimtus milijonų. Tai turtingiausias Žmogus mūsų šalyje. 

Kapitonas van Tochas labai surimtėjo. 

— Ir taip pat kapitonas. Tai dėkui, jaunuoli. Na, dabar aš plauk- 
siu pas jį, pas tą Bondį. Ja, Gustlis Bondis, I know?“. Toks menkas 
žydukas buvo. O dabar Captain G. H. Bondis. Ja, ja, kaip bėga lai- 
kas, — atsiduso jis melancholiškai. 

— Ponas kapitone, mums jau metas eiti, kad neliktume nuo vaka- 
rinio traukinio... 

— Tai aš jus palydėsiu į uostą, — tarė kapitonas ir ėmė kelti inka- 
rą.— Labai malonu, kad atvažiavote, ponai. Aš pažįstu vieną redakto- 
rių Surabajoje, šaunus vyrukas, ja, ir good friend of mine?*. Baisus 
girtuoklis, jaunuoliai. Jei norėtumėte, aš jums surasčiau vietas Sura- 
bajos laikraštyje. Ne? Na, kaip sau norite. 

Kai traukinys jau važiavo, kapitonas van Tochas stovėjo ir paleng- 
va, iškilmingai mojavo savo didžiule žydra nosine. Tuo metu vienas 
didelis, netaisyklingos formos jo perlas išpuolė į smėlį. Perlas, kurio 
niekada niekas nerado. 


3 
G. H. BONDIS IR JO KAIMYNAS 


Kaip žinoma, kuo didesnis ponas, tuo mažiau prirašyta lentelėje 
ant jo durų. Sakysim, toks senas ponas Maksas Bondis Jevičke ant 
savo krautuvės abipus durų ir ant langų didelėmis raidėmis buvo 
išpaišęs, kad čia yra Maksas Bondis, kur galima pirkti visokiausių 
manufaktūros prekių, nuotakoms. kraičių, audeklų, rankšluosčių, 
servetėlių, staltiesių ir antklodžių, kartūnų ir tiko, geriausių gelumbių, 
šilkų, užuolaidų, lambrekenų, apvadų ir visokių siuvimo reikmenų. 
Įkurta 1885 metais. Jo sūnus G. H. Bondis, pramonės kapitonas, MEAS 
bendrovės prezidentas, komercijos patarėjas, biržos patarėjas, Pramo- 
nininkų sąjungos vicepirmininkas, Consulato de la Repūblica Ecvador, 
daugelio valdybų narys ir tt., ir t.t., ant savo namų turi tik mažą, 
juodą stiklinę lentelę su aukso užrašu 

Nieko daugiau. Tiktai Bondis. Tegu kiti ant savo durų rašo — Julius 
Bondis, Dženeral Motors firmos atstovas, arba Med. dr. Ervinas Bon- 
dis, arba S. Bondis ir B-vė; tačiau tik vienas Bondis yra tiesiog Bondis 
be jokių kitų priedų. (Manau, kad ant popiežiaus durų užrašyta tiesiog 
Pijus, be titulų ir skaičių. O dievas nei danguje, nei žemėje neturi 
jokių iškabų: tu, žmogeli, privalai pats žinoti, kad jis čia gyvena. Bet 
tatai jau nukrypimas į šalį ir užsiminta tik tarp kitko.) 

Prie šios stiklinės lentelės vieną karštą dieną sustojo ponas balta 
jūrininko kepure ir žydra nosine nusišluostė drūtą sprandą. „Velniškai 
puikus namas“, — pagalvojo jis, o paskui kiek nedrąsiai siekė žalvari- 
nio skambučio mygtuko. | 

Tarpduryje pasirodė šveicorius Povondra??, permetė akimi storulį 
nuo batų iki auksinių kepurės apsiuvų ir santūriai tarė: 

— Ko malonėsite? 

— Klausyk, vyruti, — prašneko ponas, — ar čia gyvena toks ponas 
Bondis? 

— Ko pageidausite? — šaltai paklausė Povondra. 

— Pasakykite jam, kad su juo nori pasikalbėti kapitonas van To- 
chas iš Surabajos. Ja, — atsiminė, — aš čia turiu kortelę. 

Ir padavė Povondrai vizitinę, joje buvo nupieštas inkaras ir 
išspausdinta pavardė: 


) 


E.l. A P. L. CO. 8. KANDONG BANDOENG 

Povondra pakreipęs galvą abejojo. Ar pasakyti jam, kad pono 
Bondžio nėra namie? O gal apgailestauti, kad ponas Bondis kaip tik 
dabar turi svarbią konferenciją? Yra tokių vizitų, apie kuriuos reikia 
pranešti, bet yra ir tokių, kuriuos sumanus šveicorius sprendžia pats. 
Povondros instinktas, kuriuo jis tokiais atvejais vadovaudavosi, šį 
kartą kankinamai tylėjo; šitas storas ponas lyg ir neatrodo iš tų įprasti- 
nių lankytojų, apie kuriuos nepranešama, nepanašus taip pat nei į 
prekybos firmos atstovą, nei į labdarybės draugijos darbuotoją. Tuo 
tarpu kapitonas van Tochas pūkščia, šluostosi nosine plikę ir taip 
naiviai mirkčioja melsvomis akimis... Povondra staiga ryžosi pasiimti 
visą atsakomybę. 

— Prašom į vidų, — tarė, — aš pranešiu apie jus ponui patarėjui. 

Kapitonas J. van Tochas šluostosi žydra nosine kaktą ir žvalgosi 
po vestibiulį. „Po perkūnais, kaip tas Gustlis įsitaisęs; juk čia kaip 
salonas tų laivų, kurie plaukioja iš Roterdamo į Bataviją. Krūvą pinigų 
turėjo sukrėsti. O buvo toks strazdanotas žydukas“,— stebisi kapi- 
tonas. 

Tuo metu G. H. Bondis savo kabinete susimąstęs žiūri į kapitono 
vizitinę kortelę. 

— Ko jis nori? — įtariai klausia. 

— Atleiskite, nežinau, — pagarbiai murma Povondra. 

Ponas Bondis dar vis laiko rankoje tą vizitinę kortelę. Išspaus- 
dintas laivo inkaras. Kapitonas J. van Tochas. Surabaja — kur iš 
tikrųjų yra ta Surabaja? Ar tik ne Javoje kažkur? Ponui Bondžiui 
padvelkia tolimi kraštai. ,„Kandongas Bandungas“ — tai skamba kaip 
gongo dūžiai. Surabaja. O šiandien ir diena tokia atogrąžiška. Su- 
rabaja. 

— Na, tai atveskite jį, — liepia ponas Bondis. 

Tarpduryje stovi stambus vyras su kapitono kepure ir atiduoda 
pagarbą. G. H. Bondis eina jo pasitikti. 

— Very glad to meet you, Captain. Please, come in.“ 

— Sveiki, sveikučiai, ponas Bondi,— džiugiai šūkteli kapitonas. 

— Jūs čekas? — stebisi ponas Bondis. 

— Ja, čekas. Mes juk pažįstami, ponas Bondi. Iš Jevičko. Miltų 
krautuvininką do you remember*'? 

— Teisybė, teisybė, — garsiai džiaugiasi G. H. Bondis, bet drauge 
kiek nusivilia. („Tai jis ne olandas!“) — Miltų krautuvininkas Van- 
tochas, rinkoje, taip? Nė trupučio nepasikeitėte, ponas Vantochai. 
Toks pat senis! Na, tai kaip sekasi miltų prekyba? 

— Thanks,— atsakė mandagiai kapitonas.— Tėvukas jau seniai 
iškeliavo, kaip sakoma... 

— Numirė? Ajajai! Teisybė, jūs tikriausiai jo sūnus... — Bondis 
staiga kažką prisiminė, ir jo akys pagyvėjo.— Žmogau mielas, ar tik 
nebūsi tamsta tas Vantochas, kuris Jevičke su manimi pešdavosi, kai 
buvome vaikiščiai? 

— Ja, tai aš, ponas Bondi,— rimtai patvirtino kapitonas.— Tik 
dėl to ir buvau išsiųstas iš namų į Moravijos Ostravą. 

— Dažnai pešdavomės. Bet jūs buvote stipresnis už mane,— 
sportiškai prisipažino ponas Bondis. 

— Ja, tikrai. Juk jūs buvote toks silpnas žydukas, ponas Bondi. 
Ir drūčiai gaudavote per subinę. Drūčiai. 

— (Gaudavau, teisybė, — prisiminė G. H. Bondis susigraudinęs.— 
Tai sėskite, kaimyne! Puiku, kad mane prisiminėte! Kokie vėjai čia 
atnešė? 

Kapitonas van Tochas oriai atsisėdo į odinį fotelį, o kepurę pa- 
sidėjo ant grindų. 

— Aš čia leidžiu atostogas, ponas Bondi. Taigi. That's so. 

— Ar menate,— įsileido į prisiminimus ponas Bondis,— kaip 
šaukdavote man: „Pasiraitęs kelnes, žydą gaudo velnias?..“ 

— Ja,— atsakė kapitonas ir, graudulio apimtas, sutrimitavo į 
žydrą nosinę.— Ja, ja. Gražūs buvo laikai, vyruti. Ką padarysi, viskas 
prabėga. Dabar abu jau seniai ir abu Captains. 

— Teisybė, juk jūs kapitonas, — prisiminė ponas Bondis.— Kas 
galėjo manyti! Captain of Long Distances“* — taip sakoma, ar ne? 

— Yah, sir. A Highseaer. East India and Pacifics Lines, sir.?? 

— Puiki profesija, — atsiduso ponas Bondis.— Mielai keisčiausi 
su jumis vietomis, kapitone. Turite man papasakoti apie save. 

— Na, žinoma,— subruzdo kapitonas.— Aš norėčiau jums šį 
tą papasakoti, ponas Bondi. Labai įdomus dalykas, jaunuoli. 

Kapitonas van Tochas neramiai apsidairė. 

— Jūs ko nors ieškote, kapitone? 

— Ja. Tu visai negeri alaus, ponas Bondi? Aš kol parkeliavau 
iš Surabajos, tai gerklė taip išdžiūvo.— Kapitonas ėmė graibytis 
giliose kelnių kišenėse ir išsitraukė žydrą nosinę, audeklinį maišelį 
su kažkuo, tabako kapšelį, peilį, kompasą ir pluoštą banknotų.— 
Aš mielai pasiųsčiau ką nors alaus. Gal tą stiuardą, kuris mane 
atvedė į šią kajutę. 

Ponas Bondis paskambino. 

— Nesirūpinkite, kapitone. Užtraukite kol kas cigarą... 

Kapitonas paėmė cigarą, perjuostą raudonu ir auksiniu dryželiu, 
if pauostė. 

— (Čia Lomboko tabakas. Ten yra didelių sukčių, ką padarysi.— 
Paskui, didžiausiam pono Bondžio siaubui, galingais delnais sutrynė 
brangų cigarą ir susikimšo tabaką į pypkę.— Ja, Lombokas. Arba 
Sumba. 

Tuo metu tarpduryje tyliai pasirodė Povondra. 

— Atneškite kokio alaus, — paliepė ponas Bondis. 

Povondra kilstelėjo antakius: 

— Alaus? O kiek? 

— (Galoną,— suniurnėjo kapitonas ir primynė užgesusį degtuką 
ant kilimo.— Adene buvo pasiutusiai karšta, vyruti... Taigi aš turiu 
tokių naujienų, ponas Bondi. Iš Sundos salyno, žinote? Ten galima 
padaryti pasakišką biznį, pone. A big business. Bet aš turiu išdėstyti 
visą, kaip čia sakoma, story, taip? 

— Istoriją. 

— Ja. Tai tokia istorijėlė, pone. Palaukit. 

Kapitonas pakėlė į lubas neužmirštuoliškas akis: 

— Tiesiog nežinau, nuo ko pradėti. 

(Vėl koks nors biznis, — pagalvojo G. H. Bondis.— Viešpatie, ko- 
kia nuobodybė! Postringaus man, kad galima eksportuoti siuvamas 
mašinas į Tasmaniją arba garo katilus ir smeigtukus į Fidžį. Pasakiš- 
kas biznis, žinau. Dėl to jums ir reikalingas. Po velnių, juk aš ne koks 
smulkus verteiva. Aš fantastas. Aš savotiškas poetas. Na, šnekėk, 
jūrininke Sindbade, apie Surabają arba Fenikso salas. Ar nebuvo 
pritraukęs tavęs Magnetinis kalnas, ar nebuvo nusinešęs į savo lizdą 
grifas? Ar sugrįžai su perlų, cinamonų ir bezoarų lobiais? Na, žmogeli, 
pradėk meluoti!) 

— Norėčiau pradėti nuo tų dryžų,— pareiškė kapitonas. 

— Kokių dryžų? — nustebo komercijos patarėjas Bondis. 

— Nagi, tų skorpionų. Kaip čia sakoma — lizards? 

— Driežų? 

— Ja, po velnių, driežų. Tokių driežų ten yra, ponas Bondi. 

— Kur? 

— Vienoje tokioje saloje. Jos pavadinimo aš negaliu pasakyti, 
vyruti. Tai labai didelis sekretas, worth of millions“?.— Kapitonas 
van Tochas nusišluostė nosine kaktą. — Skradžiai žemę, kurgi tas alus? 

— Tuoj atneš, kapitone. 

— Ja. Tai gerai. Kad žinotumėte, ponas Bondi, kokie mieli ir 
puikūs gyvuliukai tie driežai. Aš juos žinau, vyruti.— Kapitonas sma- 
giai pliaukštelėjo per stalą. — O kad jie yra velniai — tai melas. A 
damned lie, sir.*! Jau greičiau jūs esate velnias, aš velnias, aš, kapi- 
tonas van Tochas, pone. Galite manimi patikėti. 

G. H. Bondis išsigando. „Jis kliedi, — pagalvojo.— Kur tas pra- 
keiktas Povondra?“ 

— Jų, tų driežų, ten yra tūkstančiai, bet juos ten labai rijo tie — 
skradžiai žemę, kaip jie vadinami, sharks. 

— Rykliai? 

— Ja, rykliai. Todėl tie driežai tokie reti, pone, ir yra jų tik vie- 
noje vietoje, toje įlankoje, kurios pavadinimo aš negaliu pasakyti. 

— Tai tie driežai gyvena jūroje? 

— Ja, jūroje. Tik naktį išlipa ant kranto, bet greitai vėl turi lįsti 
į vandenį. 

— O kaip jie atrodo? 

(Ponas Bondis stengėsi kaip nors vilkinti laiką, kol sugrįš tas 
prakeiktas Povondra.) 

— Na, didumo būtų sulig ruoniu, bet kai tupena pasturgalinėmis 
letenėlėmis, tai būna tokio aukštumo, — parodė kapitonas.— Nepasa- 
kyčiau, kad jie gražūs. Jie neturi jokių tų... žvynių. 

— Žvynų? 

— Ja, žvynų. Visiškai pliki, ponas Bondi, kaip, sakysim, varlės 
arba kokios salamandros. O jų priekinės letenėlės tai lyg vaiko ranky- 
tės, tiktai su keturiais pirštais. Vargšeliai, — pridūrė su užuojauta 
kapitonas.— Bet labai gudrūs ir mieli gyvulėliai, ponas Bondi.— Ka- 
pitonas atsitūpė ir krypuodamas, šlepsėdamas ėmė eiti.— Šitaip jie, 
tie driežai, tupena. 

Kapitonas tūpčiodamas stengėsi smarkiai siūbuoti galingu savo 
kūnu, o rankas laikė atkišęs, kaip tarnaudamas ir ko nors prašydamas 
šuo, įrėmęs į poną Bondį neužmirštuoliškas akis, kurios, atrodo, meldė 
simpatijos. G. H. Bondis nuo to labai susijaudino ir kaip žmogus susi- 
gėdo. Tarpduryje lyg tyčia pasirodė tylusis Povondra su alaus ąsočiu 
ir pasipiktinęs išpūtė akis, kai pamatė nederamą kapitono elgesį. 

— Duokite šen tą alų ir eikite sau, — išpoškino tučtuojau Bondis. 

Kapitonas šniokštuodamas pakilo. 

— Tai tokie tie žvėreliai, ponas Bondi. Your health, — tarė ir 
išgėrė.— Gero alaus turi, vyruti. Teisybė, tokiuose namuose kaip 
tavo...— Kapitonas nusišluostė ūsus. 

— O kaip jūs, kapitone, atradote tuos driežus? 

— Čia ir yra ta istorija, ponas Bondi. Pasitaikė man žvejoti perlus 
Tana Masoje...— Kapitonas užsikirto.— Arba kur kitur. Ja, tai buvo 
kita sala, bet čia jau mano sekretas, jaunuoli. Žmonės yra dideli suk- 
čiai, ponas Bondi, ir reikia laikyti prikąstą liežuvį. Kai tenai tie du 
prakeikti sinhalai pjaustė po vandeniu perlų shells... 

— Kriaukles? 

— Ja. Tas kriaukles, kurios laikosi stipriai prie akmenų kaip 
žydai prie savo tikėjimo, ir dėl to jas reikia atrėžti peiliu! Tada tie drie- 
žai spoksojo į tuos sinhalus, o sinhalai manė, kad tai jūros velniai. 
Labai tamsūs žmonės tie sinhalai ir batakai. Atseit ten yra velniai. 
Ja.— Kapitonas galingai sutrimitavo į nosinę.— Mat, vyruti, žmogui 
tokie dalykai neduoda ramybės. Nežinau, ar tiktai mes, čekai, tokie 
smalsūs, bet kur tik sutikdavau mūsų tautietį, tai visur jis kaišiodavo 
nosį, norėdamas žinoti, kas kur yra. Aš manau, kad taip darome todėl, 
kad mes, čekai, niekuo šiaip nenorime tikėti. Tai ir aš įsikaliau į seną, 
kvailą savo makaulę, kad reikia tų velnių pasižiūrėti iš arti. Teisybė, 
buvau išgėręs, nes niekaip man iš galvos nėjo tie kvaili velniai. Ten 
toli, ties pusiauju, visko gali būti, žmogau. Taigi vakare einu pažiūrėti 
į tą Devl Bei... 

Ponas Bondis pamėgino įsivaizduoti atogrąžų įlanką, apsuptą 
uolų ir džiunglių. 

— Na ir kaip? 

— Taigi sėdžiu ten ir ciksiu: ts ts ts, lyg šaukdamas tuos velnius. 
Ir, vyruti, po valandėlės išniro iš jūros vienas toks driežas, atsistojo 
ant pasturgalinių kojyčių ir visas kraiposi. Ir švarkščia man: ts ts ts. 
Jei nebūčiau buvęs išgėręs, tai tikriausiai būčiau į jį šovęs; bet aš, 
drauguži, buvau nusitašęs kaip anglas, tai ir vadinau: eikš, eikš tu, 
tapa-boy, aš nenoriu tavęs skriausti. 

— Tai jūs su juo kalbėjotės čekiškai? 

— Ne, malajiškai. Ten daugiausia visi šneka malajiškai, vyruti. 
Jis nieko, tik tūpčioja ir kraiposi lyg susigėdęs vaikas. O aplinkui 
vandenyje buvo keli šimtai tų driežų, jie iškišę snukelius žiūrėjo į 
mane. O aš, teisybė, buvau išgėręs, tai atsitūpiau ir ėmiau kaip tas 
driežas kraipytis, kad manęs nebijotų. Paskui išniro iš vandens kitas 
driežas, didumo kaip dešimties metų vaikas, ir taip pat ėmė tūpčioti. 
O priekinėje letenėlėje laikė tokią perlų kriauklę.— Kapitonas išgė- 
rė.— Į jūsų sveikatą, ponas Bondi. Teisybė, aš buvau girtutėlis ir 
sakau jam: tu, gudruoli, turbūt nori, kad atidaryčiau tau šią kriauklę, 

ką? Tai eikš, aš tau galiu peiliu atidaryti. Bet jis nieko, vis nedrįsta. 
Tada aš vėl pradėjau taip kraipytis lyg maža mergaitė, kada ko nors 
gėdijasi. Dabar ir jis atitapsėjo arčiau, aš pamažu tiesiu į jį ranką ir 
imu iš jo letenėlės tą kriauklę. Teisybė, abudu bijojome, gali įsivaiz- 
duoti, ponas Bondi, bet aš buvau išgėręs, teisybė. Tada išsitraukiu peilį 
ir atidarau kriauklę, čiupinėju pirštais, ar nėra ten perlo; bet nebuvo, 
tik bjausios gleivės, glitus moliuskas, kuris tose kriauklėse gyvena. 
Na še, sakau, ts ts ts, ėsk, jeigu nori. Ir numečiau jam atidarytą kriauk- 
le. Kad būtum matęs, vyruti, kaip jis ją išlaižė. Turbūt tiems driežams 
tai nepaprastas tit-bit, kaip čia pasakyti? 

— Gardumynas. 

— Ja, gardumynas. Tačiau vargšai mažyčiai negali jų tuose 
kietuose kiautuose savo pirščiukais pasiekti. Sunkus gyvenimas, ja.— 
Kapitonas vėl išgėrė.— Viską aš vėliau perpratau, jaunuoli. Kai tie 
driežai pamatė, kad sinhalai pjausto kriaukles, tai pamanė sau: aha, 
tai jie juos ryja — ir norėjo pažiūrėti, kaip tie sinhalai atidarys. Sinha- 
las vandenyje atrodo labai panašus į driežą, bet driežas gudresnis už 
sinhalą ar bataką, nes nori šio to išmokti. O batakas niekada nieko 
neišmoks, tiktai vogti, — pridūrė piktai kapitonas J. van Tochas.— 
O kai tada toje pakrantėje cypsėjau ts ts ts ir kraipiausi kaip driežas, 
tai jie manė, kad esu kokia didelė salamandra. Todėl jie per daug ma- 
nęs nebijojo ir priėjo, kad atidaryčiau jiems tas kriaukles. Mat kokie 
protingi, patiklūs žvėreliai. — Kapitonas van Tochas paraudo.— Kai 
labiau su jais susipažinau, ponas Bondi, tai nusirengdavau visai nuo- 
gas, kad būčiau panašesnis į juos, kad būčiau toks pat plikas, bet juos 
labai stebino, kad mano krūtinė tokia apžėlusi ir kad dar kai kas yra... 
Ja.— Kapitonas perbraukė nosine įraudusį savo sprandą.— Bet aš 
nežinau, gal labai ilgai pasakoju, ponas Bondi? 

G. H. Bondis buvo sužavėtas. 

— Ne, ne. Tik pasakokite toliau, kapitone. 

— Na gerai, aš galiu. Kol tas driežas laižė tą kriauklę, kiti žiūrėjo 
ir lipo į krantą. Kai kurie taip pat laikė letenėlėse kriaukles — tai 
labai nuostabu, vyruti, kad jie įstengė juos nuo tų cliffs“? atlupti 
tokiomis vaikiškomis rankutėmis be nykščio. Truputį dar gėdijosi, o 
paskui leido paimti iš letenėlių tas kriaukles. Teisybė, ten buvo ne vien 
perlų kriauklės, visokio šlamšto buvo, netikrų austrių ir panašiai, bet 
šituos aš mečiau į vandenį ir sakiau: ne, vaikai, šitie niekam verti, aš jų 
savo peiliu jums neatidarinėsiu. O jei būdavo perlų kriauklė, atida- 
rydavau ją peiliu ir čiupinėdavau, ar nėra ten perlo. Ir tą kriauklę 

duodavau jiems išlaižyti. Netrukus aplink mane jau sėdėjo apie keli 
šimtai tų lizards“? ir žiūrėjo, kaip aš atidarinėju. Kai kurie ir patys 
mėgino praverti kriauklę kokiu nors ten gulinčiu kiautu. Čia tai man 
buvo nuostabu, vyruti. Joks žvėris nemoka dirbti su įrankiu, nieko 
nepaveiksi, tokia jau žvėrių prigimtis. Teisybė, Beitenzorge mačiau 
beždžionę, kuri mokėjo atidaryti peiliu tin, tai yra konservų dėžutę; 
bet juk beždžionė tai jau nėra tikras žvėris, pone. Teisybė, ir tuo aš 
stebėjausi. — Kapitonas vėl išgėrė.— Tą naktį, ponas Bondi, tose shells 
radau apie aštuoniolika perlų. Buvo ir mažesnių, ir didesnių, o trys — 
kaip vyšnios kauliukas, ponas Bondi. Kaip kauliukas.— Kapitonas 
van Tochas rimtai linksėjo galvą.— Kai rytą sugrįžau į laivą, tai pa- 
sakiau pats sau: kapitone van Tochai, tau viskas tik pasivaideno, se- 
re, buvai įkaušęs, pone, bet ko vertas mano abejojimas, jei krepšely- 
je turėjau tuos aštuoniolika perlų. Ja. 

— Tai gražiausia istorija, — atsiduso ponas Bondis,— kurią aš 
kada nors esu girdėjęs. 

— Na matai, vyruti,— tarė nudžiugęs kapitonas.— Per dieną 
viską gerai apgalvojau. Ja, tuos driežus jaukinsiu, o jie man nešios 
perlų shells, ar ne? Ten, toje Devl Bei, turi būti aibė tų kriauklių. Tai- 
gi vakare vėl nuėjau į ten, bet truputį anksčiau. Kai tik ima leistis sau- 
lė, tie driežai tiktai kyšt kyšt savo plačius snukelius šen, ten — ir jau 
pilna jų. O aš sėdžiu ant kranto ir ciksiu: ts ts ts. Tiktai žiūriu — ry- 
klys, jo vien pelekas kyšo iš vandens. Paskui vanduo tik suteliūška- 
vo, ir vienas driežiukas dingo. Suskaičiau tų ryklių gal dvylika — nuo 
saulėlydžio jie traukė į Devl Bei. Ponas Bondi, tie gyvatės per vieną 
vakarą surijo apie dvidešimt mano driežiukų,— sugriaudėjo kapi- 
tonas ir įtūžęs nusišnypštė.— Ja, apie dvidešimt! Suprantamas dai- 
ktas, toks plikas driežiukas su savo letenėlėmis nuo jų neatsigins. 
Nors verk žiūrėdamas. Kad tu būtum matęs, vyruti... 

Kapitonas susimąstė. 

— Aš labai myliu žvėrelius, žmogau,— ištarė jis pagaliau ir pa- 
kėlė žydras akis į G. H. Bondį.— Nežinau, kaip jūs į tai žiūrite, Cap- 
tain Bondi... 

Ponas Bondis pritariamai linktelėjo galvą. 

— Tai gerai,— pasiguodė kapitonas van Tochas.— Jie labai 
šaunūs ir protingi, tie tapa-boys; jei žmogus jiems ką pasakoja, tai 
jie atidžiai klausosi — kaip šuo savo pono. O labiausiai tos jų vai- 
kiškos rankytės — matai, vyruti, aš senas kavalierius ir šeimos netu- 
riu... Ja, senas žmogus ir vienų vienas, — sumurmėjo kapitonas, tvar- 

dydamas susijaudinimą.— Neapsakomai mieli tie driežiukai, bet kas 
iš to? Kad bent rykliai jų taip nerytų! Kai aš į juos, taigi į tuos sharks, 
pradėjau mėtyti akmenis, tai pradėjo mėtyti ir jie, tie tapa-boys. Ne- 
patikėsi, ponas Bondi. Teisybė, netoli jie numesdavo, labai jau trum- 
pos rankytės. Bet tai nuostabu, brolyti. Jeigu jūs, vaikučiai, tokie gu- 
drūs, sakau, tai pamėginkite dabar šituo mano peiliu praverti kriau- 
klę. Ir padėjau tą peilį ant žemės. Jie iš pradžių drovėjosi, pagaliau 
vienas pamėgino įsprausti peilio ašmenis tarp geldelių. Reikia pa- 
versti, sakau, paversti, matai — šitaip pasukti peilį, ir baigta. O jis, 
vargšelis, vis mėgina, galų gale sutraškėjo, ir kriauklė atsidarė. Na 
matai, sakau. Juk čia nėra taip sunku. Jeigu šitaip moka toks netikė- 
lis batakas arba sinhalas, tai negi nemokės tapa-boy, ką?.. Aš tiems 
driežiukams vis dėlto nesakiau, ponas Bondi, jog čia pasakiškas 
marvel, nuostabu, kad tokie žvėreliai šitaip gali. Bet dabar galiu 
pasakyti: aš buvau... aš buvau... na, visiškai thunderstruck. 

— Pritrenktas, — priminė ponas Bondis. 

— Ja, richtik“*. Pritrenktas. Man taip apsvaigo galva, kad likau 
su savo laivu dar vieną dieną. O vakare vėl į tą Devl Bei ir vėl žiūrė- 
jau, kaip tie sharks ryja mano driežiukus. Tą naktį prisiekiau, vyru- 
ti, kad šitaip daugiau neleisiu. Ir jiems daviau garbės žodį, ponas Bon- 
di. Tapa-boys, kapitonas J. van Tochas čia, po šitomis didžiulėmis 
žvaigždėmis, pasižada jums padėti. 


4 
KAPITONO VAN TOCHO PREKYBOS FIRMA 


Kapitonas taip karštai pasakojo, kad net plaukai jam ant pakau- 
šio iš susijaudinimo pasišiaušė. 

— Ja, pone, tada aš prisiekiau. Nuo to laiko, vyruti, neturėjau 
nė valandėlės ramybės. Batange paėmiau atostogų ir pasiunčiau 
tiems žydams į Amsterdamą šimtą penkiasdešimt septynis perlus, vi- 
sus, kiek tiktai man tie žvėreliai buvo sunešę. Paskui susiradau vieną 
tokį berną, jis buvo dajakas ir shark-killer, kuris skerdžia tuos ry- 
klius vandenyje. Baisus sukčius ir galvažudys tas dajakas. Tai su juo 
mažu tramp“? išplaukiau atgal į Tana Masą, ten, sakau, fella“?, da- 
bar tu savo peiliu skersi tuos ryklius. Aš norėjau, kad jis tuos sharks 

išpjautų ir mano driežiukai liktų ramūs. Tas dajakas buvo toks gal- 
važudys ir netikėlis, kad nepaisė nė tapa-boys. Velnias ne velnias — 
jam vis tiek. O aš tuo tarpu su lizards dariau observations ir experi- 
ments?', — palaukit, aš čia turiu tokią laivo knygą, kur viską kasdien 
rašiau. 

Kapitonas išsitraukė iš viršutinės kišenės storą bloknotą ir ėmė 
vartyti. 

— Kelinta gi šiandien? Teisybė, birželio dvidešimt penkta. Štai, 
pavyzdžiui, pernykštė birželio dvidešimt penkta. Ja, čia. Dajakas nu- 
dėjo ryklį. Lizards nepaprastai domisi ta dvėsena. Tobis — tai vie- 
nas toks mažas driežiukas, bet baisiai gudrus, — paaiškino kapito- 
nas.— Mat aš jiems daviau visokius vardus, kad galėčiau rašyti apie 
juos šitą knygą, supranti? Taigi Tobis kaišiojo pirštus į peilio pradur- 
tą skylę. Vakare nešiojo sausas šakas man į ugnį... Čia niekai, — mur- 
mėjo kapitonas.— Paieškosiu kokios kitos dienos. Sakysim, birželio 
dvidešimta, ką? Lizards statė tą... tą... kaip čia pavadinti jetty? 

— Pylimą, taip? 

— Ja, pylimą. Tokį molą. Dabar statė toliau tą naują pylimą Devl 
Bei šiaurės vakarų kampe. Žmogau,— paaiškino, — tai buvo nuos- 
tabus statinys. Tikras breakwater. 

— Bangolaužis? 

— Ja. Jie už jo dėjo savo kiaušinius ir norėjo, kad ten būtų ra- 
mus vanduo, supranti? Jie patys sugalvojo, kad reikia pastatyti tokį 
molą, bet aš tau pasakysiu, kad Amsterdame nė vienas Vaterštato““ 
tarnautojas arba inžinierius nesudarytų geresnio plano povandeni- 
niam pylimui. Nepaprastai puikus statinys, nors ir kliudė vanduo. 
Jie po vandeniu krante išsikasa tokius gilius urvus ir juose dieną gy- 
vena. Baisiai gudrūs žvėreliai, pone, visai kaip beavers. 

— Bebrai? 

— Ja, tos didelės pelės, kurios moka statyti užtvankas upėje. Li- 
zards ten, toje Devl Bei, turėjo daugybę pylimų ir pylimėlių, tokių 
gražių, tiesių molų, kad atrodė lyg koks miestas. O vėliau jie norėjo 
pertverti pylimu visą Dev!l Bei. Taigi... Jau moka vartyti akmenis dal- 
bomis, — skaitė kapitonas toliau.— Albertui — tai vienas tapa-boy — 
čia sutrynė du pirštus. Dvidešimt pirma: dajakas surijo Albertą! Tačiau 
po to jam pasidarė bloga. Penkiolika lašų opiumo. Prižadėjo dau- 
giau taip nedaryti. Lijo visą dieną... Birželio trisdešimta: lizards sta- 
tė pylimą. Tobis nenori dirbti... Oi gudrus jis buvo, pone, — paaiški- 
no susižavėjęs kapitonas. — Gudruoliai niekada nenori nieko dirbti. 

Tobis visada ką nors iškrėsdavo. Ką gi padarysi, ir tarp driežiukų 
yra labai didelių skirtumų... Liepos trečia: Seržantas gavo peilį... 
Toks didelis, stiprus driežas buvo tas Seržantas. Ir labai apsukrus, 
pone... Liepos septinta: Seržantas peiliu nudėjo vieną cuttle-fish — tai 
žuvis, kuri dergia tokiu rudu mėšlu, girdėjai? 

— Sepija? 

— Ja, tai ji... Liepos dvidešimta: Seržantas nudūrė peiliu vieną 
didelį jelly-fish“? — tokią pabaisą, kuri atrodo lyg drebučiai ir svi- 
lina kaip dilgėlė. Šlykštus padaras... O dabar gerai klausykite, ponas 
Bondi. Liepos trylikta. Čia mano pabraukta. Seržantas tuo peiliu nu- 
dūrė nedidelį ryklį. Sveria septyniasdešimt svarų... Tai va kas, po- 
nas Bondi,— pasakė kapitonas J. van Tochas iškilmingai.— Čia pa- 
rašyta juodu ant balto. Štai ta didžioji diena, vyruti. Kaip tik pernai 
metų liepos trylikta diena.— Kapitonas užvertė bloknotą.— Aš ne- 
sigėdiju, ponas Bondi: ten, ant Devl Bei kranto, puoliau ant kelių ir 
žliumbiau tyriausio džiaugsmo ašaromis. Dabar pamačiau, kad tie 
mano tapa-boys nepėsti. Seržantas už tai gavo gražų naują žeberk- 
lą — gaudant ryklius, žeberklas, vyruti, geriausias ginklas — ir aš 
sakau: be a man““, Seržantai, ir parodyk tiems tapa-boys, kad gali- 
ma apsiginti. Žmogau,— šūktelėjo kapitonas, pašoko ir įsismaginęs 
trenkė kumščiu į stalą, — žinai, po trijų dienų ten plaukiojo didžiu- 
lis nudvėsęs ryklys, full of gashes... kaip čia sakyti? 

— Visas žaizdotas? 

— Ja, tuo žeberklu išbadyta skylė prie skylės.— Kapitonas vėl 
išgėrė net gurguliuodamas.— Tai va kaip, ponas Bondi. Tik tada aš 
sudariau su tais tapa-boys... lyg ir kontraktą. Lyg ir daviau žodį: jei- 
gu jie man prineš tų kriauklių su perlais, tai aš jiems už tai duosiu že- 
berklų ir knives — tokius peilius, kad galėtų apsiginti, aišku? Tai gar- 
bingas biznis, pone. Ką beveiksi, žmogus turi būti garbingas ir su žvė- 
reliais. Šiokio tokio medžio aš jiems daviau. Ir du geležinius wheel- 
barows... 

— Ratukus. Karučius. 

— Ja, tokius karučius. Kad galėtų sau vežioti pylimui akmenis. 
Jie gi, vargšeliai, viską turėjo tampyti savo letenėlėmis, supranti? Na, 
daugybę daiktų jie gavo. Aš jų nenorėjau apgauti, visai ne. Palauk, 
vyruti, aš tau šį tą parodysiu. 

Kapitonas van Tochas viena ranka kilstelėjo sau pilvą, o kita iš- 
traukė iš kelnių kišenės drobinį maišelį. 

— Štai jie,— tarė jis ir pabėrė viską iš maišelio ant stalo. 

Ten buvo apie tūkstantis įvairaus dydžio perlų: smulkūs kaip ka- 
napės grūdeliai, stambesni — sulig žirniu, o keletas — vyšnios didu- 
mo, vieni tobulai apvalūs kaip lašai, kiti grublėti deformuoti perlai — 
sidabru tviską, melsvi, blyškiai rausvi, geltoni, juosvi ir švelniai rausvi. 
G. H. Bondis manė sapnuojąs; jis negalėjo susilaikyti, turėjo pačiupi- 
nėti juos, paridenti pirštų galais, uždengti abiem plaštakomis... 

— Tai grožybė,— atsiduso apstulbintas, — kapitone, čia tiesiog 
sapnas! 

— Ja,— ramiai atsakė kapitonas.— Dailiai atrodo. O tų ryk- 
lių jie užmušė apie trisdešimt per tuos metus, kai aš ten buvau. Tu- 
riu čia užsirašęs, — tarė kapitonas, tekšnodamas sau per kišenę ant 
krūtinės.— Bet kiek jiems daviau tų peilių! Ir penkis žeberklus... 
Man kiekvienas tas peilis atsieina maždaug du Amerikos dolerius. 
Labai geri peiliai, vyruti, iš tokio plieno, kurio neėda jokios rust. 

— Rūdys. 

— Ja. Tai turi būti povandeniniai peiliai, tinkami jūroje. O tie 
batakai irgi kaštavo krūvą pinigų. 

— Kokie batakai? 

— Nagi tos salos čiabuviai. Jie tiki, kad tapa-boys yra velniai, 
ir baisiausiai jų bijo. O kai pamatė, kad aš su tais jų velniais kalbuo- 
si, tai norėjo mane visai užmušti. Kiauras naktis skambindavo tokiais 
varpais, kad tuos velnius atseit nuvytų nuo savo kaimo. Baisiausią 
aliarmą keldavo, pone. O paskui rytą visada iš manęs reikalaudavo, 
kad jiems už tą skambinimą užmokėčiau. Už tą jų darbą, supranti? Ką 
gi beveiksi, tie batakai yra didžiausi sukčiai. Bet su tapa-boys, sere, 
su tais drieželiais galima varyti garbingą biznį. Taip, taip. Labai ge- 
rą gešeftą, ponas Bondi. 

G. H. Bondis buvo lyg pasakoje. 

— Pirkti iš jų perlus? 

— Ja. Tačiau Devl Bei jau nebėra perlų, o kitose salose nėra jo- 
kių tapa-boys. Štai kur visa bėda, jaunuoli.— Kapitonas J. van To- 
chas triumfuodamas išpūtė žandus.— Čia ir yra tas didysis biznis, 
kurį aš sugalvojau. Vyruti,— tarė jis, storu pirštu durdamas į orą, — 
juk mano globoje tų drieželių nepaprastai daug atsirado! Jie dabar 
gali apsiginti, supranti? Ką? Toliau jų vis daugės! Tai kaip, ponas 
Bondi? Argi čia nebūtų pasakiška firma? 

— Aš vis dar nematau,— prašneko netvirtai G. H. Bondis, — 
kaip jūs... ją įsivaizduojate, kapitone? 

— Nagi vežioti tuos tapa-boys į kitas perlų salas, — išdrožė pa- 
galiau kapitonas.— Aš pastebėjau, kad tie drieželiai patys negali ke- 
liauti per atviras ir gilias jūras. Jie įstengia šiek tiek paplaukioti, šiek 
tiek pavaikščioti dugnu, bet didelėje gilumoje juos vanduo per daug 
slegia, jie nepaprastai gležni, supranti? Bet jeigu aš turėčiau tokį lai- 
vą, kuriame būtų padarytas jiems baseinas, toks rezervuaras su van- 
deniu, tada galėčiau juos vežioti, kur panorėčiau, aišku? Jie ieškotų 
perlų, o aš plaukiočiau paskui juos ir gabenčiau peilius, žeberklus 
ir kitus jiems reikalingus daiktus. Tų vargšelių Devl Bei tiek pri... 
privirto, ar taip? 

— Priviso. 

— Ja, priviso, kad jau neturės ten ko ėsti. Jie ryja mažas žuve- 
les ir moliuskus, taip pat visokius vandens vabaliukus, bet jie ryja 
ir bulves, ir džiūvėsius, ir kitą paprastą maistą. Taigi šitaip juos gali- 
ma šerti ir tokiuose baseinuose laive. O patogiose vietose, kur nėra 
daug Žmonių, aš vėl suleisčiau juos į vandenį ir padaryčiau ten to- 
kias... tokias fermas tiems savo drieželiams. Taigi aš norėčiau, kad 
tie žvėreliai ten galėtų išsimaitinti. Jie yra labai meilūs ir gudrūs, po- 
nas Bondi. Kai tik juos pamatysi, vyruti, tai pasakysi: ei, kapitone, 
tikrai naudingi tie tavo žvėreliai. Ja. Dabar žmonės visai pamišę dėl 
tų perlų, ponas Bondi. Tai toks yra tas mano sugalvotas didelis biz- 
nis. 

G. H. Bondis nežinojo, ką daryti. 

— Man labai gaila, kapitone, — pradėjo neryžtingai, — bet... iš 
tikrųjų aš nežinau... 

Žydros kapitono J. van Tocho akys paplūdo ašaromis. 

— Tai blogai, vyruti. Aš tau palikčiau šiuos visus perlus kaip... 
kaip garantiją už tą laivą, kurio pats nupirkti neišgaliu. Aš žinau la- 
bai patogų laivą Roterdame... jis su dyzeliniu motoru... 

— Kodėl jūs šio biznio nepasiūlėte kam nors Olandijoje? 

Kapitonas papurtė galvą. 

— Pažįstu aš tuos žmones, vyruti. Su jais apie tai negaliu kalbė- 
ti. Aš, be to, sutikčiau, — tarė jis susimąstęs, — vežioti laivu ir kitus 
daiktus, visokias prekes, pone, ir pardavinėti jas tose salose. Ja, ši- 
taip aš galėčiau. Aš ten turiu daugybę pažįstamų, ponas Bondi. Ir ta- 
me laive galėčiau turėti baseinų tiems savo drieželiams... 

— Apie tai reikėtų dar pagalvoti, — svarstė G. H. Bondis.— O gal 
iš tikrųjų... Na taip, reikia ieškoti naujų rinkų savo pramonei. Tarp 

kitko, neseniai apie tai kalbėjau su keliais asmenimis... Aš norėčiau 
pirkti vieną arba du laivus: vienas plaukiotų į Pietų Ameriką, ant- 
ras — į tuos Rytų kraštus... 


Kapitonas sukruto. 

— Už tai, ponas Bondi, vertas pagirti, ser. Dabar laivai nepap- 
rastai pigūs, gali nupirkti jų visą uostą... 

Kapitonas įsileido į techniškus aiškinimus, kur ir už kiek parduo- 
dami kokie laivai, garlaiviai ar tanklaiviai; G. H. Bondis nesiklausė, 
o tik jį stebėjo; G. H. Bondis pažino žmones. Jis nė valandėlės ne- 
žiūrėjo rimtai į kapitono van Tocho driežus, bet kapitonas jam krito 
į akį. Taip, sąžiningas. Ir pažįsta anų kraštų sąlygas. Kad pakvaišęs, 
tai teisybė. Bet velnioniškai simpatiškas. G. H. Bondžio širdyje sus- 
kambėjo kažkokia fantastinė styga. Laivai su perlais ir kava, laivai 
su prieskoniais ir visokiais Arabijos kvapsniais. G. H. Bondis turėjo 
neaiškią nuojautą, kurią paprastai pajusdavo kiekvieną kartą prieš 
svarbų ir sėkmingą sprendimą; tą nuojautą galima išreikšti tokiais 
žodžiais: nors nežinau kodėl, bet turiu daryti šitaip. Tuo tarpu ka- 
pitonas van Tochas didžiulėmis plaštakomis piešė ore laivus su awning- 
decks*!' arba guarter-decks**, „pasakiškus laivus, vyruti...“ 

— Žinote ką, kapitone Vantochai,— staiga tarė G. H. Bondis, — 
ateikite po dviejų savaičių. Tada vėl pasikalbėsime apie tą laivą. 

Kapitonas van Tochas suvokė, kiek daug reiškia šitokie žodžiai. 
Paraudo iš džiaugsmo ir paklausė: 

— O tuos driežus... ar juos aš taip pat galėsiu tuo savo laivu ve- 
žioti? 

— Na, žinoma. Tiktai labai prašau niekam jų neminėti. Žmonės 
pagalvos, kad jūs iš proto išsikraustėte... ir aš kartu. 

— O šiuos perlus galiu palikti? 

— Galite. 

— Ja, tai man reikia išrinkti du gražiausius perlus, aš turiu juos 
kai kam nusiųsti. 

— Kam? 

— Tokiems dviem redaktoriams, vyruti. Ja, po velnių, palauk. 

— Kas yra? 

— Po perkūnų, o jų pavardės? — Kapitonas van Tochas susi- 
rūpinęs mirkčiojo žydromis akimis.— Visai kvaila ta mano galva, 
žmogau. Jau ir nebežinau, kaipgi vadinosi tie du boys. 

KAPITONAS J. VAN TOCHAS 
IR DRESIRUOTI JO DRIEŽAI 


— Tegf aš kur skradžiai prasmegsiu, — šūktelėjo žmogus Mar- 
selyje, — jeigu čia ne Jensenas! 

Švedas Jensenas pakėlė akis. 

— Palauk, — tarė,— ir tylėk, kol aš prisiminsiu, kas tu toks.— 
Jis susiėmė delnu kaktą: — „Žuvėdra“? Ne. „Indijos imperatorė“? 
Ne. „Pernambukas“? Ne. A, jau prisimenu — „Vankuveris“. Prieš 
penkerius metus „Vankuveryje“, Osakos linija, San Franciskas. O 
vadiniesi Dinglis, tu valkata, ir esi airis. 

Vyriškis iššiepė pageltusius dantis ir atsisėdo. 

— Right“?, Jensenai. Ir geriu visokią baltakę, kokia tik pasitai- 
ko. Iš kur čia išdygai? 

Jensenas kryptelėjo galvą: 

— Aš dabar plaukioju Marselis — Saigonas. O tu? 

— Aš atostogauju,— gyrėsi Dinglis.— Tai važiuoju namo pa- 
žiūrėti, keliais vaikais mano šeima padidėjo. 

Jensenas oriai palingavo galvą. 

— Tai jau vėl tave išdrėbė, taip? Už girtavimą tarnyboje ir pa- 
našiai. Jeigu lankytum YMCA“* kaip aš, vyre, tai... 

Dinglis apstulbęs išsišiepė: 

— Ir čia yra YMCA? 

— Šiandien, beje, šeštadienis, — burbtelėjo Jensenas.— O kur 
plaukiojai? 

— Tokia gelda, — išsisukinėjo Dinglis.— Po visokias saleles ten 
už pusiaujo. 

— Kas kapitonas? 

— Kažkoks van Tochas, olandas ar kas jis ten. 

Švedas Jensenas susimąstė: 

— Kapitonas van Tochas. Aš su juo taip pat esu kadaise plau- 
kiojęs, brolau. „Kandongo Bandungo“ laivas. Kelionės linija — nuo 
velnio iki šėtono. Storulis, plikas, o keikiasi ir malajiškai, kad tik sū- 
riau būtų. Gerai pažįstu. 

— Ar ir tada buvo toks pamišėlis? 

Švedas papurtė galvą: 

— Senis Tochas yra all right“?, žmogau. 

— Ar ir tada jis vežiojosi tuos savo driežus? 

— Ne.— Jensenas truputį paabejojo.— Šį tą esu girdėjęs apie 
tai... Singapūre. Vienas plepys malė liežuviu. 

Airis šiek tiek įsižeidė: 

— Čia visai ne plepalai, Jensenai. Šventa teisybė apie tuos drie- 
žus. 

— Tasai Singapūre taip pat sakė, kad teisybė, — niurnėjo šve- 
das.— Na ir gavo per srėbtuvę,— pridūrė triumfuodamas. 

— Tai leisk man papasakoti,— spyrėsi Dinglis,— kas ten yra. 
Juk aš gerai žinau, bičiuli. Tuos maitas pats savo akimis esu matęs. 

— Ir aš, — leptelėjo Jensenas.— Beveik juodi, ilgio su uodega 
maždaug metras šešiasdešimt ir bėgioja stati. Aš žinau. , 

— Šlykštūs,— pasipurtė  Dinglis.— Vienos karpos, žmogau. 
Jėzaumarija, aš jau jų nekibinčiau! Juk jie turbūt nuodingi! 

— Kodėl? — murmėjo švedas.— Žmogau, aš esu tarnavęs lai- 
ve, kur buvo pilna keleivių. Ir aukštutiniame, ir žemesniajame deny- 
je visur žmonės, visur moterys — ir panašūs dalykėliai; ir šoko, ir 
kortomis lošė... Aš buvau ten kūrikas, supranti? Tai dabar sakyk man 
tu, avigalvi, kas yra nuodingesnis? 

Dinglis nusispjovė. 

— Jeigu ten būtų kokie krokodilai, žmogau, tai nieko nė nesa- 
kyčiau. Kartą esu vežęs ir gyvačių į žvėryną, iš Bandžermasino, o 
kaip smirdėjo, pone! Bet šitie driežai, Jensenai, tai labai jau keisti pa- 
darai. Ką gi dieną — dieną jie tūno tuose vandens bakuose, o naktį 
lenda lauk: tap tap, tap tap... Visame laive jų knibždėte knibždėdavo. 
Atsistoja ant pasturgalinių kojų ir sukioja galvą, kur žmogus eina... — 
Airis persižegnojo.— Ciksi žmogui ts ts ts, kaip tos kekšės Honkonge. 
Atleisk man viešpatie, bet aš manau, kad su jais kažkas negera. Jeigu 
ne taip sunku būtų susirasti tarnybą, aš ten nebūčiau likęs nė valan- 
dos, Jensi. Nė valandos. 

— Aha,— prasižiojo Jensenas.— Tai dėl to grįžti pas mamytę, 
ar ne? 

— Iš dalies. Žmogus turi baisiausiai maukti, kad galėtų apskri- 
tai ten ištverti, o žinai, čia dar kapitonas šuva. Tokį skandalą pakė- 
lė, kai aš vieną tų baidyklių paspyriau. Na, paspyriau, ir dar su ko- 
kiu malonumu, žmogau — net jai stuburą sulaužiau. Kad būtum ma- 
tęs, kaip senis pasiuto: pamėlynavo visas, nutvėrė mane už sprando 
ir būtų trenkęs į vandenį, jei nebūtų sukliudęs šturmanas Gregoris. 
Pažįsti? 

Švedas tik linktelėjo galvą. 

— Jau užteks, pone, pasakė jis, ir išpylė man ant galvos kibirą 
vandens. O Kokope išlipau į krantą.— Dinglis spjovė smarkiai ir to- 
li. — Seniui tos maitos labiau rūpėjo negu žmogus. Žinai, jis net kal- 
bėti jas mokė? Kaip mane gyvą matai, užsidarydavo su jomis ir va- 
landų valandas joms šnekėdavo. Aš maniau, kad jis jas gal dresiruo- 
ja kokiam cirkui. Bet nuostabiausia, kad jis po to suleisdavo jas į van- 
denį. Sustoja prie kokios sumautos salelės, plaukia valtimi palei kran- 
tą ir matuoja gylį, paskui užsidaro tame baseine, praveria liuką lai- 
vo šone ir suleidžia tas maitas į vandenį. O jos, žmogau, šoka per tą 
langelį viena po kitos kaip dresiruoti ruoniai, visada dešimt arba dvy- 
lika... Paskui naktį senis Tochas plaukia į krantą su kažkokiomis dė- 
žėmis. Kas jose yra, niekas negali žinoti. Po to vėl keliauja toliau. Tai 
šit koks tas senis Tochas, Jensi. Keistas. Pasiutusiai keistas.— Pono 
Dinglio akyse siaubas.— Viešpatie visagali, man ten buvo taip krau- 
pu, Jensi! Aš gėriau, žmogau, gėriau kaip beprotis. O kai naktį tos 
baidyklės tapendavo po visą laivą, staipydavosi ir ciksėdavo: ts ts ts, 
tai kartais galvodavau: oho, berneli, čia tau nuo to lakimo. Man taip 
jau yra buvę kartą San Franciske, juk žinai, Jensenai, bet tada ma- 
čiau vien tik vorus. De-li-rium — sakė daktarai jūrų ligoninėje. 
Taigi aš nežinau. Bet paskui klausiau storulį Bingą, ar jis taip pat 
matė visa tai naktį, ir jis atsakė, jog matęs. Sako, pats savo akimis pas- 
tebėjęs, kaip vienas driežas paspaudęs rankeną ir įėjęs į kapitono ka- 
jutę. Šito aš jau nebežinau, tas Džo irgi baisiai lakė. Ar tu, Jensi, 
manai, kad Bingui taip pat buvo delirium? Kaip manai? 

Švedas Jensenas tik gūžčiojo pečiais. 

— O tas vokietis Peteris pasakojo, kad Manihikio salose, nuve- 
žęs kapitoną į krantą, pasislėpęs už akmenų ir sekęs, ką ten senis To- 
chas veikia su tomis dėžėmis. Sako, tie driežai, žmogau, patys jas ati- 
darė, kai tik senis jiems padavė kaltą. O žinai, kas tose dėžėse buvo? 
Sako, peiliai, drauguži. Tokie ilgi peiliai, žeberklai ir kiti panašūs 
daiktai. Nors aš, žmogau, Peteriu netikiu, nes jis ant nosies akinius 
užsitupdęs, bet vis tiek čia keista. Kaip tu manai? 

Jensui Jensenui išpampo gyslos ant kaktos. 

— O aš tau pasakysiu,— sumurmėjo,— kad tas tavo vokietis 
kaišioja nosį ten, kur jam nereikia, supranti? Ir dar pasakysiu, kad 
nepatariu jam taip daryti. 

— Tai parašyk jam, — šyptelėjo airis.— Tiksliausias adresas — 
į pragarą, ten tikrai gaus. Ir žinai, kas man keista? Kad senis Tochas 

retkarčiais lanko savo driežus tose vietose, kur buvo juos išlaipinęs. 
Kaip mane gyvą matai, Jensi. Liepia naktį iškelti jį į krantą, o grįž- 
ta tiktai rytą. Tai pasakyk man, Jensenai, ko jis ten lankosi? Ir pa- 
sakyk, kas yra tuose paketuose, kuriuos jis siunčia į Europą? Va to- 
kio didumo siuntinukas, o jis įvertina jį tūkstančiu svarų sterlingų. 

— O iš kur tu žinai? — dar labiau paniuro švedas. 

— Jei žinau, tai žinau,— atsakė Dinglis išsisukinėdamas.— O 
tu žinai, iš kur senis Tochas veža tuos driežus? Iš Devl Bei. Iš Vel- 
nių įlankos, Jensi. Aš ten turiu vieną pažįstamą, jis yra agentas ir 
išsilavinęs vyras, taigi jis man sakė, brolyti, kad tai ne dresiruoti drie- 
žai. Kur tau! Tegu kas šneka mažvaikiams, kad tai paprasčiausi Žvė- 
reliai. O mums tegu nepaisto, vyruti.— Patas Dinglis reikšmingai 
mirktelėjo.— Tai šit kaip, Jensenai, jei nori žinoti. Ir dar pasakosi 
man, kad kapitonas van Tochas yra all right. 

— Pakartok dar sykį, — grėsmingai sušvokštė augalotas švedas. 

— Jei senis Tochas būtų all right, tai nevežiotų po pasaulį vel- 
nių... ir neleistų jų į visokias salas kaip utėles į kailinius. Jensi, kai 
aš buvau su juo, tai per tą laiką jis pervežė jų gerus du tūkstančius. 
Senis Tochas, žmogau, pardavė savo sielą. Ir aš žinau, ką jam už tai 
tie velniai duoda. Rubinus, perlus ir panašius daiktus. O ką tu ma- 
nai — už dyką jis to nedarys. 

Jensas Jensenas paraudo. 

— O kas tau rūpi? — subliovė ir trenkė kumščiu į stalą. — Žiū- 
rėk, po perkūnų, savo panosės! 

Mažasis Dinglis išsigandęs pašoko. 

— Susimildamas, — burbtelėjo sumišęs, — ko tu taip ūmai... Aš 
tik papasakojau, ką esu matęs. O jeigu tu taip nori, tai sakykim, kad 
man taip pasivaideno. Juk aš tik tau, Jensenai. Jei nori, sakysiu, kad tai 
delirium. Tik nereikia širsti ant manęs, Jensenai. Juk žinai, kad 
man taip jau yra kartą buvę San Franciske. Sunkus priepuolis, sakė 
daktarai jūrų ligoninėje. Žmogau, man buvo pasirodę, kad mačiau 
tuos driežus ar velnius, ar kita ką. O iš tikrųjų nieko tenai nebuvo. 

— Buvo, Patai,— niūriai pasakė švedas.— Aš pats juos esu ma- 
tęs. 

— Ne, Jensi,— tikino Dinglis.— Tai tik delirium. Senis Tochas 
yra all right, bet nereikėtų jam vežioti tų velnių po pasaulį. Žinai, 
kai parvažiuosiu namo, tai užpirksiu mišias už jo sielą. Tegu mane 
skradžiai, Jensenai, jei šitaip nepadarysiu. 

— Mūsų tikėjime taip negalima, — niurnėjo nusiminęs Jense- 

nas.— O kaip tu manai, Patai, ar už ką nors užpirktos mišios padeda? 

— Žmogau, neapsakomai daug,— šūktelėjo airis.— Esu girdė- 
jęs pas mus atsitikimų, kada padėjo... ir pačiais sunkiausiais atvejais. 
Ypač prieš velnius ir panašiai, supranti? 

— Tai ir aš užpirksiu katalikų mišias, — apsisprendė Jensas Jen- 
senas.— Už Captain van Tochą. Bet aš jas užpirksiu čia, Marselyje. 
Manau, kad čia, anoje didelėje bažnyčioje, jos pigiau kaštuos, taip 
sakant, be antkainio. 

— Galima, bet airiškos mišios geresnės. Pas mus yra, žmogau, 
tokių ilgaskvernių, kurie moka stačiai kerėti. Visai kaip fakyrai arba 
stabmeldžiai. 

— Žiūrėk, Patai, — tarė Jensenas, — aš tau duočiau dvylika fran- 
kų toms mišioms. Bet tu esi galvijas, brolau, tu juos pralaksi. 

— Jensi, tokia nuodėme savo sąžinės aš nedrįsiu apsunkinti. Bet 
palauk, kad tu patikėtum, aš pasirašysiu tai dvylikai frankų kvitą, nori? 

— Gerai būtų, — svarstė tvarką mėgstantis švedas. 

Ponas Dinglis gavo lapą popieriaus, pieštuką ir su visu tuo plačiai 
užgulė stalą. 

— Tai ką man rašyti? 

Jensas Jensenas žiūrėjo jam pro petį. 

— Na, parašyk viršuje, kad čia yra kvitas. 

Ir ponas Dinglis palengva, iš įtempimo iškišęs liežuvį, seilindamas 
pieštuką, rašė: 

— Ar taip bus gerai? — abejodamas paklausė Dinglis.— O katras 
mūsų turi šitą lapą pasiimti? 

— Ogi tu, tu, verši, — pareiškė įsitikinęs švedas.— Kvitas reika- 
lingas, kad žmogus nepamirštų, jog yra gavęs pinigus. 


2 * i; 


Tuos dvylika frankų Dinglis pragėrė Havre ir, užuot keliavęs į 
Airiją, išplaukė į Džibutį; trumpai sakant, mišios nebuvo atlaikytos, 
ir dėl to į natūralią įvykių eigą neįsikišo jokia aukštesnė galia. 


6 
JACHTA LAGŪNOJE 


Misteris Eibė Lebas prisimerkęs žiūrėjo į besileidžiančią saulę; 
jis būtų norėjęs pasakyti, kaip dabar gražu, bet jo pupytė Li, kitaip dar 
mis Lili Valei, o tikruoju vardu — panelė Liliana Novak, trumpai — 
auksaplaukė Li, White Lily““, ta ilgakojė Liliana ir iki septyniolikos 
metų dar kitokiais vardais vadintoji, miegojo ant šilto smėlio, susisupusi 
gauruotu maudymosi chalatu ir susirangiusi kaip snaudžiąs šuniukas. 
Todėl Eibė nieko nepasakė apie pasaulio grožybę, tik atsiduso, krutin- 
damas basų kojų pirštus, nes tarp jų buvo pribirę smėlio. Antai jūroje 
stovi jachta, pavadinta „Gloria Pikford“; tą jachtą Eibė gavo iš tėčio 
Lebo už tai, kad išlaikė universitete egzaminus. Šaunuolis tas tėtis 
Lebas. Džesis Lebas — filmų magnatas ir taip toliau. „Eibe, pasiva- 
dink porą draugų ar draugių ir keliauk kur nors pasidairyti po pasau- 
lį“,— pasakė senis. Tėtis Džesis yra ekstra vyras. Taigi dabar stovi 
antai perlamutrinėje plynėje „Gloria Pikford“, o čia šiltame smėlyje 
miega pupytė Li. Eibė atsiduso iš laimės. Miega vargšelė kaip maža 
mergytė. Misteris Eibė jautė nepaprastai karštą troškimą ją ginti. 
Iš tikrųjų aš turėčiau ją vesti, mąsto jaunasis ponas Lebas ir jaučia, 
kaip saldžiai ir kankinamai ima plakti jo širdis — iš tvirto pasiryžimo 
ir baimės. Mama Leb turbūt nesutiks, o tėtis Lebas skėstelės rankomis: 
„Tu iš proto išsikraustei, Eibe“. Tėvai stačiai neįstengs suprasti, štai 
kas. Ir misteris Eibė, alsuodamas meile, maudymosi chalato skvernu 
pridengė baltutėlę pupytės Li kulkšnį. Kaip kvaila, galvojo jis susirūpi- 
nęs, kad mano tokios baisiai apžėlusios kojos! 

Dieve, kaip čia gražu, kaip gražu! Gaila, kad Li to nemato. Misteris 
Eibė įsispoksojo į gražią jos šlaunies liniją ir nejučiomis ėmė galvoti 
apie meną. Juk pupytė Li yra menininkė. Kino artistė. Nors ji dar nėra 
vaidinusi, tačiau tvirtai nusprendė tapti puikiausia visų amžių kino 
artiste, 0 jeigu Li nusprendžia, tai ir įvykdo. Mama Leb kaip tik šito 
nesupranta; artistė yra... artistė ir negali būti kaip kitos merginos. O 
ir kitos merginos nė kiek nėra geresnės, padarė išvadą misteris Eibė, 
pavyzdžiui, kad ir ta Džudi jachtoje, tokia turtinga pana, o aš tikrai 
žinau, kad Fredas lankosi jos kajutėje. Kiekvieną naktį, ponai, o tuo 
tarpu aš ir Li... Todėl, kad Li nėra tokia. Aš Fredui beisbolistui nepa- 
vydžiu, kilniai pagalvojo Eibė, — jis mano studijų draugas, bet kiekvie- 
ną naktį... turtinga mergina šitaip neturėtų daryti. Ypač iš tokios šei- 
mos kaip Džudi. Ir Džudi visai ne artistė. (Ką tos merginos kartais 
kuždasi, prisiminė Eibė, kaip joms tada blizga akys, kaip jos kikena... 
Aš su Fredu apie tokius dalykus niekada nešneku.) (Li nereikėtų 
gerti tiek kokteilio, paskui pati nežino, ką šneka.) (Kaip, pavyzdžiui, 
šiandien po pietų, tai tikrai jau per daug...) (Rodos, ji su Džudi susi- 
barė, katros kojos gražesnės. Savaime aišku, kad Li. Aš jau žinau.) 
(O Fredui nereikėjo pakišti tos kvailos minties — surengti kojų grožio 
konkursą. Tą galima daryti tokiame Palm Biče“*", bet intymioje draugi- 
joje — ne. O merginoms gal nereikėjo taip aukštai pasikelti sijonų. 
Ten jau buvo ne vien kojos. Bent Li nereikėjo taip daryti. Ypač 
prieš Fredą! O tokiai turtingai merginai kaip Džudi taip pat nede- 
rėjo šitaip elgtis.) (Manau, kad ir man nevertėjo kviesti kapitono 
teisėju. Čia aš padariau kvailystę. Kaip tas kapitonas paraudo, pašiaušė 
ūsus ir atseit atsiprašau, ponai, ir užtrenkė duris. Nemalonu. Baisiai 
nemalonu. Ir kapitonas neturėtų būti toks storžievis. Pagaliau čia juk 
mano jachta, ar ne?) (Teisybė, kapitonas nesiveža jokios pupytės, tai 
kaipgi, vargšelis, galės žiūrėti į tokius dalykus? Suprantama, jis visada 
vienas.) (O ko Li verkė, kai Fredas pasakė, kad Džudi kojos dailesnės? 
Paskui ji kalbėjo, kad Fredas toks neišauklėtas, girdi, jis jai nuodijąs 
visą kelionės malonumą... Vargšė Li!) (Ir dabar merginos 1iesikalba. 
O kai aš norėjau šnektelėti su Fredu, Džudi pasišaukė jį kaip šunį. 
Bet juk Fredas yra geriausias mano draugas. Savaime aišku, jeig:i jis 
yra Džudi mylimasis, tai turi sakyti, kad jos kojos dailesnės! Teisybė, 
nereikėjo tvirtinti taip kategoriškai. Tai buvo netaktiška vargšelės Li 
atžvilgiu; gerai sako Li, kad Fredas yra savimyla stuobrys. Baisus 
stuobrys.) (Aš pats šitą kelionę buvau kitaip įsivaizdavęs. Ir velnias 
man pakišo tą Fredą!) 

Misteris Eibė susizgribo, kad jau nebežiūri susižavėjęs į perlamutri- 
nę jūrą, tik sijoja rankose smėlį su kiauteliais, o nuotaika darosi labai 
labai niūri. Jautėsi prislėgtas ir nuskaustas. Tėtis Lebas pasakė: „Žiū- 
rėk, kad pamatytum pasaulio“. Ar mes jau matėme bent kiek pasaulio? 
Misteris Eibė mėgino prisiminti, ką gi jis matęs, bet akyse stovėjo tiktai 
vienas vaizdas: Džudi ir pupytė Li rodo savo kojas, o Fredas, petingasis 
Fredas, klūpo prieš jas. Eibė dar labiau paniuro. Kaip vadinasi ana 
koralų sala? Taraiva, sakė kapitonas. Taraiva ar Tahuara, ar Tarai- 
ha-tuara-ta-huara. Jei taip grįžus namo pasakyti seniui Džesiui: tėti, 
mes buvome net Taraihatuara-ta-huaroje. (Kad bent to kapitono bū- 
čiau nešaukęs, krimtosi misteris Eibė.) (Reikia su Li pašnekėti, kad 
šitaip nedarytų. Dieve, kas čia yra, kad ji man taip baisiai patinka! 
Kai tik ji pabus, pakalbėsiu su ja. Pasakysiu, kad mes galėtume susi- 
tuokti...) Misterio Eibės akys buvo pilnos ašarų. Dieve, ar čia iš meilės, 
ar iš skausmo, o gal šis didžiulis skausmas dėl to, kad aš ją taip myliu? 

Melsvi, blizgantys pupytės Li akių vokai sujudėjo tartum švelnios 
kriauklelės. 

— Eibe,— prašneko ji mieguista,— žinai, ką aš galvoju? Kad čia, 
šitoje saloje, galima padaryti pa-sa-kiš-ką filmą. 

Misteris Eibė tuo tarpu bėrė smiltis ant vargšių apžėlusių savo 
kojų. 

— Puiki mintis, mano pupyte. O kokį filmą? 

Pupytė Li pravėrė neapsakomai žydras akis. 

— Sakysim, taip... Įsivaizduok, kad aš šitoje saloje esu Robinzonė. 
Moteris Robinzonė. Juk tai labai labai nauja mintis? 

— Taip, — tarė netvirtai misteris Eibė.— Bet kaipgi tu į šią salą 
patekai? 

— Nuostabiausiai! — nuskambėjo meilus balselis.— Žinai, mūsų 
jachta, sakysim, per audrą sudužo, o jūs visi prigėrėte: tu, Džudi, kapi- 
tonas — visi. 

— Ir Fredas? Juk Fredas puikus plaukikas. 

Lygi kakta susiraukė. 

— Tai Fredą tegu praryja ryklys. Čia būtų pasakiška detalė, — 
suplojo pupytė rankutėmis.— Fredas tam tiktų — juk jis pasiutusiai 
gražaus sudėjimo, ar ne? 

Misteris Eibė atsiduso. 

— O kas toliau? 

— O mane be sąmonės išmestų čia ant kranto vilnis. Aš būčiau 
apsivilkusi pižama — melsvais dryžiais, kuri užvakar tau taip patiko.— 

Pro švelnius primerktus vokus suspindo iškalbingas, kerintis moters 
žvilgsnis. — Žinoma, tai turėtų būti spalvotas filmas, Eibe. Visi sako, 
kad melsva spalva kolosališkai tinka prie mano plaukų. 

— Na, o kas tada čia tave ras? — rimtai paklausė misteris Eibė. 

Pupytė susimąstė. 

— Niekas. Jeigu čia bus Žmonių, tai kokia tada aš Robinzonė? — 
pasakė ji su stulbinančia logika.— Jeigu aš kaip tik būsiu viena, Eibe, 
tada bus nuostabi rolė. Tik įsivaizduok: Lili Valei — pagrindinė ir 
vienintelė filmo aktorė. 

— Tai ką tu per visą filmą veiksi? 

Li pasirėmė alkūne. 

— Jau sugalvojau. Maudysiuos ir dainuosiu, atsisėdusi ant uolos. 

— Su pižama? 

— Be, — atsakė pupytė.— Kaip tu manai — juk sulaukčiau nepa- 
prasto pasisekimo? 

— Bet visame filme nevaidinsi nuoga, — sumurmėjo aiškiai nepri- 
tardamas Eibė. 

— Kodėl ne? — naiviai stebėjosi pupytė.— O kas čia tokio? 

Misteris Eibė kažką nesuprantamo burbtelėjo. 

— O paskui, — galvojo Li,— ...palauk, jau žinau. Paskui mane 
pagrobs gorila. Supranti, tokia baisiai gauruota, juoda gorila. 

Misteris Eibė paraudo ir paskubėjo dar giliau užkasti smėlyje savo 
prakeiktas kojas. 

— Bet juk čia nėra gorilų, — užprotestavo jis nelabai ryžtingai. 

— Yra. Čia yra kokių tik nori žvėrių. Reikia žiūrėti menininko 
akimis, Eibe. Prie mano kūno spalvos gorila kolosališkai tiktų. Ar tu 
pastebėjai, kokios plaukuotos Džudi kojos? 

— Ne,— atsakė Eibė, susikrimtęs dėl šios temos. 

— Siaubingos kojos, — pareiškė pupytė, spoksodama į savo blauz- 
das.— Ir kai ta gorila neš mane apglėbusi, iš džiunglių išeis jaunas, 
gražus laukinis ir nudės ją. 

— O kaip jis bus apsitaisęs? 

— Jis turės lanką,— nusprendė pupytė nesvyruodama.— Ir 
vainiką ant galvos. Tas laukinis mane paims į nelaisvę ir nuves į kani- 
balų stovyklą. 

— Čia nėra jų, — pamėgino Eibė ginti Tahuaros salelę. 

— Yra. Tie žmogėdros norės mane paaukoti savo stabams ir dai- 
nuos tada Havajų dainas. Žinai, tokias kaip tie negrai „Rojaus“ resto- 
rane. Bet tas jaunas žmogėdra mane įsimylės,— atsiduso pupytė 

nuostabos pilnomis akimis, — ...o paskui mane įsimylės dar vienas 
laukinis, galbūt kanibalų vadas... o po to vienas baltasis... 

— Iš kurgi čia išdygs tas baltasis? — dėl visa ko pasiteiravo Eibė. 

— Jis bus kanibalų belaisvis. Sakysim, tai bus garsus tenoras, 
pakliuvęs laukiniams į nagus. Jo čia būtinai reikia, kad filme galėtų 
dainuoti. 

— O kuo jis bus apsirengęs? 

Pupytė žiūrėjo į savo kojų pirštus. 

— Jis bus... visai neapsirengęs, kaip ir tie žmogėdros. 

Misteris Eibė pakraipė galvą. 

— Iš to nieko neišeis, pupyte. Visi garsūs tenorai baisiai nutukę. 

— Kaip gaila, — susirūpino pupytė.— Tai jį galės vaidinti Fredas, 
o tas tenoras tik dainuos. Juk žinai, kaip filme daroma ta sinchroniza- 
cija. 

— Bet juk Fredą prarijo ryklys! 

Pupytė supyko. 

— Nereikia būti tokiam baisiam realistui, Eibe. Su tavim išvis 
negalima kalbėti apie meną. O tas vadas mane visą apvynios perlų 
vėriniais... 

— Iš kur jis juos ims? 

— Čia yra daugybė perlų,— tvirtino Li.— Fredas pavyduliauda- 
mas boksuosis su tuo vadu ant uolos, o apačioje šėls jūra. Fredas bus 
nuostabus siluetas dangaus fone, ar ne? Argi ne puiki mintis? O grum- 
damiesi jie abu įkris į jūrą...— Pupytė visa nušvito: — Dabar galės 
tikti ir toji detalė su rykliu. Tai pasius Džudi, jei Fredas vaidins su ma- 
nimi filme! Bet aš pasirinksiu tą gražuolį laukinį. — Auksaplaukė Li 
pašoko.— Tada atsistosime abu ant ano kranto... prieš besileidžiančią 
saulę... visiškai nuogi... ir filmas palengva baigsis...— Li nusimetė 
maudymosi chalatą.— Aš einu į vandenį. 

— „if nepasiėmei maudymosi kostiumo, — tarė sau pasibaisėjęs 
Eibė, dirsčiodamas į jachtą, ar kas nemato, bet pupytė Li jau stryk- 
čiojo per smėlį į lagūną. 

„„vis dėlto su drabužiais ji dailiau atrodo, prabilo jauno vyriškio 
vidinis balsas, brutaliai šaltas ir kritiškas. Susizgribęs, kad jo meilei 
stinga žavėjimosi, Eibė nuščiuvo, jautėsi beveik nusikaltęs; bet... na, 
kada Li apsivilkusi ir apsiavusi, tada ji... tikrai gražesnė. 

Turbūt nori pasakyti — padoresnė, gynėsi Eibė nuo to šalto balso. 

Tikrai taip. Ir gražesnė. Ko ji taip keistai stypčioja? Kodėl jos 
šlaunų raumenys taip tirta? Kodėl šis, kodėl tas... 

Liaukis, pasibaisėjęs barė save Eibė. Li yra dailiausia mergina 
visoje žemėje! Aš ją pasiutusiai myliu... 

„Ir kai ji visai nuoga? — prabilo šaltas ir kritiškas balsas. 

Eibė nukreipė akis į šalį ir žiūrėjo į jachtą lagūnoje. Kokios dailios, 
kokios tikslios visos jos bortų linijos! Gaila, kad čia nėra Fredo. Su 
Fredu būtų galima kalbėti, kokia graži šita jachta. 

Tuo tarpu pupytė jau įbrido į vandenį ligi kelių, ištiesė rankas į 
saulę vakaruose ir dainavo. Tegu ji sau, po velnių, pagaliau maudosi, 
galvojo susierzinęs Eibė. O buvo žavu, kai ji čia gulėjo užsimerkusi, 
susirangiusi į kamuolėlį ir susisupusi chalatu. Pupytė Li. Ir Eibė, gailiai 
atsidusęs, pabučiavo jos maudymosi chalato rankovę. Taip, pasiutusiai 
myli ją. Taip myli, kad net skauda. 

Staiga iš lagūnos atskriejo šiurpus klyksmas. Eibė pakilo ant kelių, 
kad geriau matytų. Pupytė Li spiegė, mosavo rankomis ir paknopstom 
brido į krantą, klupdama ir taškydamasi... Eibė pašoko ir nubėgo 
prie jos. 

— Kas tau, Li? 

(Žiūrėk, kaip ji keistai bėga, kuždėjo jam šaltas ir kritiškas balsas. 
Per plačiai mėto kojas. Per daug maskatuoja rankomis. Tikrai negra- 
žiai atrodo. Ir dar kudakuoja, taip, kudakuoja.) 

— Kas atsitiko, Li? — šaukia Eibė ir lekia padėti. 

— Eibe, Eibe,— mikčioja pupytė ir brinkt pakimba ant jo, visa 
šlapia ir šalta.— Eibe, ten buvo kažkoks žvėris! 

— Nieko ten nebuvo, — ramina Eibė.— Tikriausiai kokia Žuvis. 

— Bet kad jo tokia baisi galva, — rauda pupytė ir įbeda šlapią 
nosį Eibei į krūtinę. 

Eibė nori jai tėviškai paplekšnoti per petį, bet per šlapią kūną 
ranka per daug garsiai šlepsi. 

— Na, na,— murma jis, — tik pasižiūrėk, jau nieko tenai nėra. 

Li atsigręžė į lagūną. 

— Tai buvo siaubas, — atsiduso ji ir staiga vėl ėmė kvykti: — 
Ten... ten... matai? 

Į krantą palengva artėjo juoda galva, žiopčiodama nasrais. Pupytė 
Li isteriškai suspigo ir kaip patrakusi leidosi bėgti toliau nuo vandens. 

Eibė nežinojo, ką daryti. Ar bėgti paskui Li, kad jai nebūtų baisu? 
Ar likti čia ir įrodyti, kad šito žvėries nebijo? Nusprendęs pasirinkti 
antrąjį atvejį, jis žengtelėjo prie jūros, net įsibrido iki kulkšnių į van- 
denį ir, sugniaužęs kumščius, žiūrėjo žvėriui į akis. Juoda galva pa- 
liovė artėjusi, keistai lingavo ir prašneko: 

— TS ts ts. 

Eibei buvo truputį baugu, bet jis negalėjo išsiduoti. 

— Ko reikia? — griežtai tarė tai galvai. 

— TS ts ts, — žiopčiojo galva. 

— Eibe, Eibe, Ei-be,— kvykė pupytė Li. 

— Einu, einu, — šaukė Eibė ir pamažu (kad neatrodytų, jog bijo) 
patraukė prie savo merginos. Jis dar stabtelėjo ir griežtai pažvelgė į 
jurą. 

Ant kranto, kur jūra smėlyje raižo savo amžinus ir nepastovius 
raštus, stovi ant pasturgalinių kojų kažkoks tamsus žvėris apskrita 
galva ir visas kraiposi. Eibė lieka stovėti, nors širdis labai plaka. 

— TS ts ts,— švokščia žvėris. 

— Ei-be,— verkšlena pupytė, kone alpdama. 

Eibė traukiasi žingsnis po žingsnio, nepaleisdamas žvėries iš akių, 
o šis neina, tiktai gręžioja galvą, akimis sekdamas jį. 

Pagaliau Eibė pasiekia savo pupytę, gulinčią kniūpsčią ant žemės 
ir kūkčiojančią iš siaubo. 

— Čia... kažkoks ruonis,— sako Eibė neryžtingai.— Reikėtų 
grįžti į laivą, Li. 

Tačiau Li tiktai dreba. 

— Čia nieko pavojingo nėra, — kartoja Eibė; jis norėtų priklaupti 
šalia Li, bet turi riteriškai stovėti tarp jos ir žvėries. „Kad dabar bū- 
čiau ne vien tik su šitomis maudymosi kelnaitėmis, — galvoja jis,— 
turėčiau bent lenktinį peiliuką arba nutverčiau kur kokį pagalį...“ 

Ėmė teniti. Žvėris vėl paėjo artyn kokią trisdešimt žingsnių ir 
sustojo. O paskui jį — penki, šeši, aštuoni tokie pat žvėrys nyra iš jūros 
ir krypuodami, linguodami šlepsi į tą vietą, kur Eibė saugo pupytę Li. 

— Nesidairyk, Li,— atsiduso Eibė, tačiau visai be reikalo, nes 
dabar niekas nebūtų privertęs Li apsižvalgyti. 

Iš jūros vis lipo ir lipo šmėklos ir artėjo plačiu pusračiu. Eibė jų 
suskaitė jau apie šešiasdešimt. Ten šviesus daiktas — tai pupytės Li 
maudymosi chalatas. Apsiaustas, kuriuo susisupusi ji prieš valandėlę 
miegojo. Tuo metu žvėrys jau priėjo tą šviesų daiktą, plačiai baltuo- 
jantį ant smėlio. 

Šiuo momentu Eibė padarė natūralų, bet ir beprotišką žygį, kaip 
tas Šilerio riteris““, kuris ėjo į liūtų areną paimti savo damos piršti- 
naitės. Nieko nepaveiksi, yra tokių natūralių ir kartu beprotiškų žygių, 
kuriuos vyrai visuomet darys, kol tiktai bus pasaulis. Nesvarstydamas, 
iškėlęs galvą ir sugniaužęs kumščius, žengė misteris Eibė Lebas tarp 
tų Žvėrių atimti pupytės Li maudymosi chalato. 


233 Karas su salamandromis 


Žvėrys truputį pasitraukė, bet nepabėgo, Eibė pakėlė chalatą, 
užsimetė ant rankos kaip toreadoras ir sustojo. 

— Ei-be,— vapėjo ten užnugary beviltiškas balsas. 

Misteris Eibė pajuto didžiulę savo jėgą ir narsą. 

— Ko reikia? — paklausė tų žvėrių ir žengė dar žingsnį artyn.— 
Ko jūs norite? 

— T's ts,— sučepsėjo vienas žvėris, o paskui kažkaip lyg senis 
sušvebeldžiavo: — Naifl 

— Naif! — atsiliepė ir kitas atokiau.— Naif! Naif! 

— Ei-be! 

— Nebijok, Li! — šūktelėjo Eibė. 

— Li,— kiauktelėjo prieš jį. — Li. Li. Ei-be! 

Eibė pasijuto lyg sapnuojąs. 

— Ko jums reikia? 

— Naif! 

— Ei-be! — aimanavo pupytė Li.— Eik čia! 

— Tuoj... Jūs sakote — knait. Peilio? Aš neturiu jokio peilio. Nie- 
ko jums nedarysiu. Ko dar norite? 

— Ts ts,— čepsėjo vienas žvėris ir svirduliavo į jį. 

Eibė išsižergė, chalatu apsisuko ranką, bet nesitraukė. 

— T's ts,— atsakė jis. — Ko nori? 

Atrodė, kad žvėris kiša jam priekinę leteną, bet tas Eibei nepatiko. 

— Ko? — paklausė jis griežtokai. 

— Naif,— kiauktelėjo žvėris ir išmetė iš letenos kažką balzganą 
lyg lašelius. Tačiau ten buvo ne lašeliai, nes ritosi žeme. 

— Eibe,— mikčiojo Li.— Nepalik manęs čia! 

Misteris Eibė jau visai nejuto baimės. 

— Pasitrauk iš kelio, — pasakė jis ir mostelėjo į žvėrį maudymosi 
chalatu. 

Žvėris skubomis nevikriai pasišalino. Dabar Eibė galėjo garbingai 
pasitraukti, bet tegu Li pamato, koks jis narsus; jis pasilenkė pažiūrėti, 
ką ten balzganą žvėris išmetė iš letenos. Tai buvo trys kieti, glotni, 
blausiai žibą rutuliukai. Misteris Eibė juos prisikišo prie akių, nes jau 
temo. 

— Eibe,— žliumbė palikta pupytė.— Eibe! 

— Jau einu,— atsiliepė misteris Eibė.— Li, aš tau kai ką turiu! 
Li, Li, aš tau šį tą nešu! 

Sukdamas viršum galvos maudymosi chalatą, bėgo krantu misteris 
Eibė Lebas kaip jaunas dievas. 

Li sėdėjo susirangiusi ir drebėjo. 

— Eibe,— kūkčiojo ir kaleno dantimis.— Kaip tu gali... kaip 
gali... 

Eibė prieš ją iškilmingai atsiklaupė. 

— Lili Valei, jūrų dievai arba tritonai atėjo tau pareikšti pagarbą. 
Turiu pranešti, kad nuo tų laikų, kai iš putų iškilo Venera, nė viena 
artistė nepadarė jiems tokio kolosališko įspūdžio kaip tu. Štai jie siun- 
čia tau to savo susižavėjimo įrodymą...— Eibė ištiesė ranką, — šiuos 
tris perlus. Žiūrėk. 

— Netauzyk niekų, Eibe,— verkšleno pupytė Li. 

— Rimtai, Li. Na pažvelk, čia tikri perlai! 

— Parodyk, — šniūkščiojo Li ir drebančiais pirštais siekė tų 
balzganų rutuliukų.— Eibe,— atsiduso, — juk čia tikrai perlai! Tu 
juos radai smėlyje? 

— Ką tu, Li, pupyte mano, juk smėlyje perlų nėra! 

— Yra,— atkirto pupytė.— Jie išplaunami. Matai, aš sakiau tau, 
kad čia yra daugybė perlų! 

— Perlai auga tokiose kriauklėse po vandeniu, — šį kartą tvirtai 
pasakė Eibė.— Kaip mane gyvą matai, Li, juos atnešė tie tritonai. Tai 
jie matė tave, kai maudeisi. Norėjo tau patys įteikti, bet tu jų taip 
išsigandai... 

— Kad jie tokie šlykštūs, — sumurmėjo Li.— Eibe, čia pasakiški 
perlai! Man baisiai patinka perlai! 

(Dabar ji žavi, prabilo jo kritiškas balsas. Kai šitaip klūpo su šiais 
perlais ant delno — graži, nieko neprikiši.) 

— Eibe, o juos man tikrai atnešė tie... tie žvėrys? 

— Tai ne žvėrys, pupyte. Čia jūrų dievai. Jie vadinami tritonais. 

Pupytė nė kiek nenustebo. 

— Tai gražu iš jų pusės, ar ne? Jie nepaprastai malonūs. Kaip 
tu manai, Eibe, ar man nereikėtų jiems kaip nors padėkoti? 

— Ar jau nebijai jų? 

Pupytė pasipurtė. 

— Bijau. Eibe, būk geras, išgabenk mane iš čia! 

— Žiūrėk,— tarė Eibė.— Turime patekti į savo valtį. Tiktai eik 
ir nebijok. 

— Bet... bet jie stovi mums ant kelio, — tirtėjo Li.— Eibe, gal tu 
vienas pas juos eitum? Tik nedrįsk palikti čia manęs vienos! 

— Aš tave nunešiu ant rankų,— didvyriškai pasisiūlė misteris 
Eibė. 

— (Galima, — atsiduso pupytė. 

— Tiktai susisupk chalatu,— burbtelėjo Eibė. 

— Tuojau.— Panelė Li abiem rankomis taisėsi savo puikius 
auksinius plaukus.— Ar aš nesu baisiai susivėlusi? Eibe, ar tu čia 
neturi lūpoms dažų? 

Eibė užmetė jai ant pečių chalatą. 

— Eikim pagaliau, Li! 

— Kad aš bijau, — atsiduso pupytė. 

Misteris Eibė paėmė ją į glėbį. Li atrodė lengva kaip debesėlis. 
Po perkūnų, ji sunkesnė, negu tu manei, ką? — prabilo šaltas ir kri- 
tiškas Eibės balsas. O dabar abi tavo rankos, vyruti, užimtos, ir jei tie 
žvėrys mus puls — kas tada? 

— (Gal tu pabėgėtum tekinas? — suburkavo pupytė. 

— Aha,— šniokštė misteris Eibė, vos vilkdamas kojas. 

Tuo metu sparčiai temu. Eibė artėjo prie to plataus žvėrių pusračio. 

— Greičiau, Eibe, bėk, bėk,— kuždėjo Li. 

Žvėrys pradėjo savotiškai siūbuodami linkčioti ir sukiotis viršutine 
stuomens dalimi. 

— Na bėk, bėk greičiau, — aimanavo pupytė, isteriškai mataruo- 
dama kojomis, o Eibei į kaklą įsmigo sidabriniai lakuoti nagai. 

— Po velnių, Li, nusiramink,— subliovė Eibė. 

— Naif,— sučepsėjo šalia jo. 

— Ts ts ts. 

— Naif. 

— Li. 

— Naif. Naif. Naif. 

— Li. 

Jie jau buvo išėję iš to pusračio, ir Eibė jautė, kad kojos klimpsta 
drėgname smėlyje. 

— (Gali mane paleisti ant žemės, — atsikvėpė pupytė tuo momentu, 
kai Eibei jau buvo pakirstos kojos ir rankos. 

Eibė sunkiai alsavo, atžagaria ranka šluostydamasis prakaitą. 

— Eik prie valties, greitai, — įsakė pupytė Li. 

Tamsių šmėklų pusratis dabar atsisuko į Li ir ėmė artintis. 

— Ts ts ts. 

— Naif. Naif. Li. 

Bet Li nerėkė. Li nešoko bėgti. Li pakėlė rankas aukštyn, ir maudy- 
mosi chalatas nuslydo jai nuo pečių. Nuoga Li abiem rankomis mo- 
javo linkčiojančioms šmėkloms ir siuntė joms bučinius. Drebančias 
lūpas ji sudėjo taip, kad kiekvienas būtų turėjęs tai pavadinti kerinčia 
šypsena. 

— Jūs tokie malonūs, — tarė virpantis balselis. 

O baltos rankos vėl išsitiesė į tas linguojančias šmėklas. 

— Eikš man padėti, — burbtelėjo šiurkštokai Eibė, tempdamas 
valtį į vandenį. 

Pupytė Li pasiėmė savo maudymosi chalatą. 

— Sudie, mano brangieji! 

Buvo girdėti, kaip tos šmėklos jau pliuškena vandenyje. 

— Na ruoškis greičiau, Eibe,— sušnypštė pupytė, brisdama prie 
valties.— Jie jau vėl čia! 

Misteris Eibė Lebas beviltiškai stengėsi nutempti valtį nuo seklu- 
mos. Taip, o dabar dar įlipo panelė Li ir atsisveikindama mosavo 
ranka. 

— Eik į kitą šoną, Eibe, jie manęs nemato. 

— Naif. Ts ts ts. Ei-be! 

— Naif, ts, naif. 

— Ts ts. 

— Naif! 

Pagaliau valtis ėmė suptis ant bangų. Misteris Eibė įsiropštė į ją 
ir užgulė irklus. Vienu irklu užkabino kažkokį slidų kūną. 

Pupytė Li giliai atsiduso. 

— Juk jie baisiai mieli? O aš viską atlikau nuostabiai, ar ne? 

Misteris Eibė iš visų jėgų yrėsi į jachtą. 

— Apsisupk chalatu, Li,— tarė šaltokai. 

— Aš manau, kad čia buvo kolosalinis pasisekimas, — konstatavo 
panelė Li.— O tie perlai, Eibe! Kaip tu manai, kiek jie verti? 

Misteris Eibė akimirką nustojo irklavęs. 

— Aš manau, kad tau nereikėjo šitaip jiems pasirodyti, pupyte. 

Panelė Li truputį įsižeidė. 

— Na kas čia tokio? Aiškiai matyti, Eibe, kad tu ne menininkas. 
Aš prašau — greičiau irkluok, nes man su šiuo chalatu šalta! 


7 
JACHTA LAGŪNOJE (TĘSINYS) 
Tą vakarą jachtoje „Gloria Pikford“ nebuvo asmeninių kivirčų, 


visi triukšmingai ginčijosi vien mokslo klausimais. Fredas (lojaliai 
remiamas Eibės) manė, jog tenai neabejotinai turėję būti kokie nors 

driežai, o tuo tarpu kapitonas teigė, kad žinduoliai. Jūroje jokių driežų 
nėra, karštai įrodinėjo kapitonas, bet jauni vyrai iš universiteto jo 
prieštaravimų nepaisė, driežai — tai vis dėlto didesnė sensacija. Pupy- 
tei Li užteko to, kad ten buvo tritonai, kad jie buvo stačiai elegantiški 
ir apskritai — ji sulaukusi tokio pasisekimo; Li (su melsva dryžuota 
pižama, kuri faip patikusi Eibei) blizgančiomis akimis svajojo apie 
perlus ir jūros dievus, o Džudi buvo įsitikinusi, kad čia tik pliauškalai 
ir apgaulė, kad Li su Eibe viską prasimanę, ir piktai mirkčiojo Fredui, 
kad jis liautųsi kalbėjęs. Eibė galvojo, kad Li galėtų paminėti, kaip jis, 
Eibė, ėjo be baimės tarp tų driežų paimti jos maudymosi chalato, todėl 
jis tris kartus papasakojo, kaip Li kolosališkai stojo prieš juos, kada jis, 
Eibė, stūmė valtį į vandenį, ir jau buvo bepradedąs viską dėstyti 
ketvirtą kartą, bet Fredas ir kapitonas išvis nesiklausė, tik įnirtingai 
kirtosi dėl driežų ir žinduolių. (Lyg fatai labai svarbu, kas tokie iš 
tikro ten buvo, galvojo Eibė.) Pagaliau Džudi nusižiovavo ir pasakė, 
kad ji einanti gulti, ir reikšmingai pasižiūrėjo į Fredą, bet Fredas tada 
kaip tik atsiminė, kad prieš pasaulio tvaną yra gyvenę tokie seni, įdo- 
mūs driežai — kaip jie ten, kad juos kur perkūnas, vadinosi: diplo- 
zaurai, bigozaurai ar kažkaip kitaip, — tai jie, pone, vaikščiodavę 
pasturgalinėmis kojomis; Fredas pats matęs vieną tokį įdomų moksli- 
ninkų paveikslą, pone, tokioje storoje knygoje. Didžiulė knyga, pone, 
turėtumėte žinoti. 

— Eibe,— atsiliepė pupytė Li.— Man kilo pasakiška mintis dėl 
filmo. 

— Kokia? 

— Pasiutusiai naujas dalykas. Žinai, mūsų jachta galėtų nuskęsti, 
tiktai aš išsigelbėčiau šioje saloje. Ir gyvenčiau kaip Robinzonė. 

— O ką gi veiktumėte? — skeptiškai pasiteiravo kapitonas. 

— Maudyčiaus ir taip toliau, — naiviai atsakė pupytė.— O tada 
mane įsimylėtų šitie jūros tritonai... ir nešiotų man perlus. Supranti, 
visai kaip tikrovėje. Tai galėtų būti dokumentinis ir mokslo populiari- 
zacijos filmas, kaip manai? Maždaug kaip „Pirklys Hornas“**, 

— Li gerai siūlo, — staiga atsiliepė Fredas.— Rytoj vakare reikėtų 
tuos driežus nufilmuoti. 

— Atseit tuos žinduolius, — pataisė kapitonas. 

— Būtent — mane,— tarė pupytė,— stovinčią tarp tų jūros tri- 
tonų. 

— Bet su maudymosi chalatu,— pridūrė Eibė. 

— Aš pasiimčiau tą baltą maudymosi kostiumėlį, — tarė Li.— 

Ir Greta turės mane gerai sušukuoti. Šiandien šukuosena buvo tiesiog 
siaubinga. 

— O kas filmuos? 

— Eibė. Kad turėtų bent kokio darbo. O Džudi pareiga — šviesti, 
kai bus jau tamsu. 

— O ką Fredas? 

— Fredas turės lanką, o ant galvos vainiką, ir jei tie tritonai norės 
mane pasigrobti, jis juos žudys, taip? 

— Nuolankiausiai dėkoju,— išsišiepė Fredas.— Bet revolveris 
man kur kas mielesnis. Aš manau, kad ir kapitonas tenai turėtų būti. 

Kapitonas karingai pašiaušė ūsus. 

— Galite nesirūpinti. Aš jau sutvarkysiu viską, kas tik bus reika- 
linga. 

— O kas bus? 

— Trys įgulos vyrai, pone. Ir gerai ginkluoti, pone. 

Pupytė Li žavingai išsigando. 

— Jūs manote, kad ten yra taip pavojinga, kapitone? 

— Aš nieko nemanau, vaikuti, — murmėjo kapitonas.— Tačiau 
turiu nurodymų iš misterio Džesio Lebo... bent dėl pono Eibės. 

Vyrai karštai įniko nagrinėti techniškas žygio detales; Eibė mirkte- 
lėjo pupytei, kad jau metas jai eiti gulti ir taip toliau. Li klusniai nuėjo. 

— Žinai, Eibe,— tarė ji savo kajutėje, — aš manau, kad tai bus 
įstabus filmas! 

— Tikrai, mano pupyte, — pritarė misteris Eibė ir norėjo ją pa- 
bučiuoti. 

— Tik ne šiandien, Eibe,— gynėsi pupytė.— Juk turi suprasti, 
kad man reikia baisiai susikaupti. 


* * * 


Visą rytojaus dieną panelė Li intensyviai kaupėsi, todėl vargšelei 
kambarinei Gretai darbo buvo ligi kaklo. Ir atitinkamų druskų bei 
esencijų vonia, plaukų plovimas šampūnu „tik blondinėms“, masažas, 
pedikiūras, manikiūras, garbiniavimas ir šukavimas, drabužių laidy- 
mas ir prisimatavimas, persiuvimai ir pudravimas, ir dar daugybė kito- 
kių darbų; net Džudi buvo pagauta tos karštligės ir talkininkavo pupy- 
tei Li. (Yra sunkių valandėlių, kada moterys pasidaro viena kitai 
nuostabiai lojalios — pavyzdžiui, kada rengiasi.) Tuo tarpu, kai pane- 
lės Li kajutėje virė šita karštligiška ruoša, vyrai, nuėję atskirai ir pa- 

sistatę ant stalo pelenines ir stikliukus su degtine, sudarinėjo strate- 
ginį planą, kur stos ir ką veiks, jei kas nors atsitiktų; tuo metu kapi- 
tono, kaip vadovo, prestižas kelis kartus buvo skaudžiai įžeistas. Apy- 
piete jie nugabeno į lagūnos krantą filmavimo aparatą, lengvąjį kul- 
kosvaidį, pintinę su indais ir valgiu, šautuvus, gramofoną ir kitus ka- 
rinius reikmenis; viskas buvo puikiai užmaskuota palmių lapais. Dar 
prieš saulėlydį trys ginkluoti įgulos vyrai stojo į savo postus, o kapito- 
nas pasiėmė vyriausiojo vado pareigas. Paskui buvo pristatyta į krantą 
didžiulė pintinė su kai kuriais smulkiais panelės Lili Valei reikmenimis. 
Paskui atplaukė Fredas su panele Džudi. Paskui atėjo nuostabus ato- 
grąžų saulėlydis. 

Tuo tarpu misteris Eibė jau gal dešimtą kartą beldėsi į panelės Li 
kajutę. 

— Miela pupyte, jau iš tikrųjų metas! 

— Tuoj, tuoj, — atsiliepia pupytės balsas,— aš prašau — ne- 
nervink manęs! Juk man reikia apsirengti, ar ne? 

Tuo metu kapitonas vertino situaciją. Antai plynoje įlankoje bli- 
zga ilga, lygi juosta, skirianti banguojančią jūrą nuo ramaus lagūnos 
vandens. Atrodo, tartum po vandeniu ten būtų koks pylimas ar ban- 
golaužis, galvojo kapitonas; gal ten smėlis ar koralų rifas, bet vei- 
kiau atrodo dirbtinis įrenginys. Keista vieta. Ramiame lagūnos vei- 
drodyje šen ir ten išnyra juodos galvos ir traukia į krantą. Kapitonas 
sučiaupia lūpas, o ranka neramiai siekia revolverio. Manau, kad bū- 
tų buvę geriau, jei tos moterys būtų likusios laive. Džudi ima drebė- 
tiAr mėšlungiškai įsikimba į Fredą. Koks jis stiprus, galvoja, dieve, 
kaip aš jį myliu! 

Pagaliau nuo jachtos atsiiria paskutinė valtis. Joje sėdi panelė 
Lili Valei su baltu maudymosi triko ir permatoma mantija: šitaip ap- 
sitaisiusią ją išmes jūra į krantą kaip katastrofos auką; šalia jos — mis 
Greta ir misteris Eibė. 

— Kodėl taip lėtai irkluoji, Eibe,— prikiša pupytė. 

Misteris Eibė mato į krantą plaukiančias tas juodas galvas ir nie- 
ko nesako. 

— Ts ts. 

— Ts. 

Misteris Eibė užtempia valtį ant smėlio ir padeda pupytei Li ir 
panelei Gretai išlipti. 

— Lėk greitai prie aparato, — šnibžda artistė.— Kai tik aš pa- 
sakysiu „pradėk!“ — tada filmuok. 

— Bet juk nieko nebus matyti, — primena Eibė. 

— Tai tegu Džudi šviečia. Greta! 

Tuo metu, kai misteris Eibė Lebas stoja prie aparato, artistė su- 
kniumba ant smėlio kaip mirštanti gulbė, o panelė Greta taiso jos 
mantijos klostes. 

— Tegu bus truputį matyti ir kojos, — kužda nuskendusio lai- 
vo keleivė.— Ar jau? Tai pasitrauk! Eibe, pradėk! 

Eibė pradėjo sukti rankeną. 

— Džudi, šviesą! 

Bet šviesa neįsižiebė. Iš jūros ima lipti linkčiojančios šmėklos ir 
artintis prie Li. Greta užspaudžia sau burną ranka, kad nepradėtų 
rėkti. 

— Li,— šaukia misteris Eibė,— Li, bėk! 

— Naif! TS ts ts. Li. Li. Eibe! 

Kažkas griebiasi revolverio. 

— Po velnių, nešaudyti! — švokščia kapitonas. 

— Li,— šaukia Eibė ir liaujasi filmavęs.— Džudi, šviesą! 

Li iš lėto, švelniai išsilenkdama atsistoja ir iškelia rankas į dan- 
gų. Lengvutė mantija slysta jai nuo pečių. Dabar ten stovi baltutė- 
lė Lili, gracingai iškėlusi virš galvos rankas kaip atsipeikėjanti laivo 
katastrofos auka. Misteris Eibė ėmė azartiškai sukti aparatą. 

— Po perkūnų, Džudi, šviesk pagaliau! 

— Ts ts ts. 

— Naif. 

— Ei-be! 

Juodos šmėklos siūbuoja ir sukiojasi aplink baltą Li. Palauk, pa- 
lauk, čia jau ne žaidimas. Li jau nebelaiko rankų virš galvos, tiktai 
stumia kažką nuo savęs ir spiegia: 

— Eibe, Eibe, jis prie manęs kimba! 

Tuo momentu užsiplieskia akinanti šviesa, Eibė įnirtingai suka 
rankeną, Fredas ir kapitonas bėga su revolveriais prie Li, kuri atsitu- 
pusi gūžiasi ir kūkčioja iš siaubo. Tuo metu stiprioje šviesoje ma- 
tyti dešimtys, šimtai ilgų, tamsių šmėklų, paknopstomis sliuogiančių 
į jūrą. Tuo metu du jūreiviai meta tinklą ant vienos bėgančios šmė- 
klos. Tuo metu Greta apalpsta ir krinta ant žemės kaip maišas. Tuo 
metu drioksteli du ar trys šūviai, jūroje vanduo tyška, pora jūreivių 
guli kažką tinkle užgriuvę, kažkas po jais raitosi ir blaškosi, o švie- 
sa panelės Džudi rankose užgeso. 

Kapitonas ėmė šviesti kišeniniu žibintuvėliu. 

— Vaikuti, ar nieko jums neatsitiko? 

— Jis mane ėmė už kojos, — raudojo pupytė.— Fredai, tai buvo 
klaiku! 

Atskubėjo ir misteris Eibė su žibintuvėliu. 

— Kolosališkai viskas buvo, Li,— tarškėjo jis,— bet Džudi tu- 
rėjo anksčiau pašviesti! 

— Kad žibintas nešvietė, — mikčiojo Džudi.— Juk jis nešvietė, 
Fredai? 

— Džudi bijojo, — teisino Fredas.— Garbės žodis, ji tikrai šitaip 
padarė netyčia, tiesa, Džudi? 

Džudi įsižeidė, bet tuo tarpu atėjo du jūrininkai, tinkle kažką 
vilkdami — lyg didelę žuvį. 

— Štai jis, kapitone. Ir gyvas. 

— Jis, maita, dar purškė kažkokius nuodus. Man visas rankas 
nubėrė pūslėmis, pone. Ir degina kaip pragare. 

— Jis ir prie manęs kibo, — inkštė panelė Li.— Pašviesk, Eibe! 
Pažiūrėk, ar čia nėra pūslių? 

— Nieko čia nėra, pupyte,— užtikrino Eibė ir vos nepabučiavo 
pupytei tos vietos aukščiau kelio, kur ji uoliai kasėsi. 

— Koks šaltas jis buvo, brr,— skundėsi pupytė Li. 

— Jūs pametėte perlą, panele,— tarė vienas jūrininkas ir, pa- 
kėlęs iš smėlio, padavė Li rutuliuką. 

— Vajėzau, Eibe,— sušuko panelė Li,— jie vėl man atnešė per- 
lų! Vaikai, eikit ieškoti perlų! Čia bus daugybė perlų, kuriuos man 
tie vargšeliai atnešė! Jie nuostabūs, ar ne, Fredai? Štai vėl perlas! 

— Ir čia! 

Trijų žibintuvėlių šviesos ratai nukrypo į žemę. 

— Aš radau didžiulį perlą! 

— Jis priklauso man,— atsiliepė pupytė Li. 

— Fredai,— šaltai pašaukė panelė Džudi. 

— Tuoj, — pasakė ponas Fredas, ant kelių šliaužiodamas po 
smėlį. 

— Fredai, aš noriu grįžti į laivą! 

— Tegu tave kas nuveža, — patarė užsiėmęs Fredas.— Po vel- 
nių, va čia tai pokštas! 

Trys vyrai ir panelė Li vis teberopinėjo smėlyje lyg dideli jonva- 
baliai. 

— Štai trys perlai, — pranešė kapitonas. 

— Parodykit, parodykit,— klykė džiūgaudama Li ir paknops- 

tomis keliais šliaužė prie kapitono. Tuo metu sutvisko magnio švie- 
sa ir sutarškėjo filmavimo aparato rankena. 

— Na štai jau yra, — kerštingai paskelbė Džudi.— Čia bus ko- 
losališka nuotrauka laikraščiams. „Amerikiečių Kompanija Ieško 
Perlų. Jūrų Driežai Mėto į Žmones Perlus“. 

Fredas atsisėdo. 

— Perkūnas trenktų, teisybę Džudi sako. Vaikai, mes /furime 
viską paskelbti laikraščiuose! 

Li irgi atsisėdo: 

— Džudi mieliausia. Džudi, nutrauk mus dar kartą, bet iš prie- 
kio! 

— O, tu daug būtum praradusi, mieloji, — pareiškė Džudi. 

— Vaikai,— tarė misteris Eibė,— verčiau dar paieškokime. 
Artėja potvynis. 

Tamsoje, prie pat jūros, ėmė siūbuoti juoda, linguojanti šmėkla. 
Li suspigo: 

— "Tenai, tenai... 

Trys žibintuvėlių šviesos ratai nukrypo į tą pusę. Bet ten buvo 
tiktai Greta, kuri atsiklaupusi patamsyje ieškojo perlų. 


* * * 

Li laikė ant kelių kapitono kepurę su dvidešimt vienu perlu. Ei- 
bė pilstė stikliukus, o Džudi grojo gramofonu. Buvo bekraštė žvai- 
gždėta naktis su amžinu jūros ošimu. 

— Tai kokią duosime antraštę? — šaukė Fredas. 


—MILVOKIO FABRIKANTO 
DUKTĖ FILMUOJA PRIEŠTVA- 
NINIUS DRIEZUSS. 

— Prieštvaniniai driežai lenkiasi grožiui ir 
jaunystei,— poetiškai siūlė Eibė. 

— JACHTA „GLORIA PIKFORD“ RANDA NE- 
ŽINOMUS GYVŪNUS, — patarė kapitonas. — Arba — T A“ 
HUARO SALOS PASLAPTIS. 

— Čia būtų tik paantraštė,— tarė Fredas.— Antraštė turi būti 
įspūdingesnė. 

— Reikia: Beisbolistas Fredas kovoja su pabaiso- 


mis, — atsiliepė Džudi.— Fredas buvo nuostabus, kada juos vijo- 
si. Kad tik filme gerai išeitų! 

Kapitonas kostelėjo. 
— Tai aš pirmas šokau, panele Džudi, bet apie tai nekalbėkime. 
Aš manau, ponai, kad pavadinimas turi skambėti moksliškai. Blai- 


viai ir... ir... žodžiu — moksliškai. PRIESLIUVIIĄA- 
LINĖ FAUNA RAMIOJO VAN- 
DENYNO SALOJE. 


— Priešliejualinė,— pataisė Fredas.— Ne, priešvizualinė. Vel- 
niai rautų, kaipgi čia? Antiliuvialinė. Anteduvialinė. Ne, ne taip. 
Reikia duoti kokį paprastą pavadinimą, kad kiekvienas galėtų ištarti. 
Džudi — tu išradingiausia. 

— Antediliuvialinė,— tarė Džudi. 

Fredas purtė galvą. 

— Per ilga, Džudi. Ilgesnė už tas pabaisas net ir su uodega. Ant- 
raštė turi būti trumpa. Bet Džudi kolosališka, ar ne? Sakykit, kapi- 
tone, argi ji ne nuostabi? 

— Taip,— patvirtino kapitonas.— Šauni mergina. 

— Puikus tu vyras, kapitone, — tarė dėkingas jaunasis milžinas. — 
Vaikai, šaunuolis mūsų kapitonas. Bet priešliuvialinė fauna — niekai. 
Čia ne laikraščio antraštė. Gal geriau ĮSIMYLĖJĖLIAI 
PERLŲ SALOJE ar panašiai. 

— Tritonai apiberia perlais baltąją Leliją, — šaukė 
Eibė. — Poseidono karalystės duoklė! Naujoji Afroditė! 

— Absurdas, — pasipiktinęs protestavo Fredas.— Jokių tritonų 
niekada nėra buvę. Tai mokslo įrodyta, vyruti. Ir jokios Afroditės 
nebuvo, juk nebuvo, Džudi? ŽMONIŲ GRUMTYNĖS SU SE- 
NOVĖS DRIEŽAIS! NARSUSIS KAPITONAS PUOLA 
PRIEŠTVANINES PABAISAS! Antraštė, žmogau, turi skambė- 
ti! 

— Ekstra laida, — riktelėjo Eibė. — KINO ARTISTĘ UŽ- 
PUOLĖ JŪROS PABAISOS! MODERNIOS MOTERS 
SEX-APPEAL NUGALI  PRIMITYVIUS DRIEŽUS! 
PRIEŠTVANINIAI ROPLIAI LABIAUSIAI VERTINA 
BLONDINES! 


— Eibe,— pašaukė pupytė Li.— Man kilo viena mintis... 

— Kokia? 

— Dėl filmo. Tai būtų pasakiška, Eibe. Įsivaizduok: aš maudau- 
si ant jūros kranto... 

— Šitas triko tau nepaprastai tinka, Li,— greitai įterpė Eibė. 

— Taip? O tie tritonai mane įsimyli ir nusineša į jūros dugną. 
Ir aš lieku jų karaliene. 

— Jūros dugne? 

— Taip, po vandeniu. Jų paslaptingoje karalystėje, supranti? 
Jie tikriausiai ten turi miestus ir viską. 

— Pupyte, bet juk tu ten prigersi! 

— Nebijok, aš moku plaukti, — nerūpestingai tarė pupytė Li.— 
Tiktai vieną kartą per dieną išplaukčiau į krantą prisikvėpuoti gry- 
no oro.— Li pradėjo kvėpavimo pratimus, kilnodama krūtis ir grakš- 
čiai mosuodama rankomis.— Maždaug taip, supranti? O ant kranto 
mane įsimylės... sakysim, jaunas žvejys. Ir aš jį. Baisiausiai, — atsi- 
duso pupytė.— Jis bus toks gražus ir stiprus. O tie tritonai jį norės 
nuskandinti, bet aš jį išgelbėsiu, ir abu nueisime į jo trobelę. O tie 
tritonai mus apsups ten... na, o paskui jūs turėsite ateiti mūsų va- 
duoti. 

— Li,— rimtai tarė Fredas, — viskas čia taip kvaila, kad — kaip 
mane gyvą matai — galima filmuoti. Aš tikrai stebėčiausi, jei senis 
Džesis nepadarytų iš to grandiozinio filmo. 


J * * 


Fredas teisybę sakė: po kiek laiko „Džesio Lebo kino studija“ iš- 
leido grandiozinį filmą, kuriame panelė Lili Valei vaidino pagrindi- 
nę rolę; be to, filme dalyvavo šeši šimtai jūros nimfų, vienas Neptū- 
nas ir dvylika tūkstančių statistų, persirengusių įvairiausiais prieštva- 
niniais driežais. Bet ligi tol daug vandens nutekėjo ir buvo daug įvy- 
kių, būtent: 

1. Sugautas gyvūnas, laikomas pupytės Li vonioje, dvi dienas la- 
bai domino visą draugiją; trečią dieną jis nustojo judėjęs, ir panelė 
Li teigė, kad jam, vargšeliui, liūdna; ketvirtą dieną jis ėmė dvokti, 
ir reikėjo išmesti jį gerokai sušvinkusį. 

„2. Lagūnoje padarytų kadrų geri buvo tiktai du. Viename — pu- 
pytė Li išsigandusi tupiasi ir beviltiškai mosuodama rankomis ginasi 
nuo apspitusių žvėrelių. Visi teigė, kad čia nuostabi nuotrauka. An- 
troje buvo matyti trys vyrai ir viena mergina, suklupę ir tiesiog įbe- 

dę nosis į žemę; visi nutraukti iš užpakalio ir atrodė, lyg kažkam len- 
kiasi. Ši nuotrauka buvo užgniaužta. 

3. Na, o dėl laikraščiams siūlytų antraščių, tai jos buvo panaudotos 
beveik visos (net ir tos apie antediliuvialinę fauną) šimtuose Ameri- 
kos ir viso pasaulio žurnalų, savaitraščių ir šiaip periodinių leidinių; 
buvo aprašytas visas nuotykis su daugybe smulkmenų ir nuotraukų: 
pupytė Li tarp driežų, atskirai driežas vonioje, atskirai Li su maudy- 
mosi kostiumu, panelė Džudi, misteris Eibė Lebas, beisbolistas Fre- 
das, jachtos kapitonas, atskirai jachta „Gloria Pikford“, atskirai Ta- 
raivos sala ir atskirai perlai ant juodo aksomo. Šitaip buvo garantuo- 
ta pupytei Li karjera; pagaliau ji atsisakė rodytis varjetėje ir laikraš- 
čių korespondentams pareiškė, kad pasiryžusi atsidėti vien Menui. 

4. Tačiau atsirado žmonių, kurie, pasiremdami savo, kaip spe- 
cialistų, reputacija, teigė, kad — kiek galima spręsti iš nuotraukų — 
čia jokie senovės driežai, o tiktai kažkokia salamandrų rūšis. Pas- 
kui dar didesni specialistai tvirtino, kad ši salamandrų rūšis moks- 
lui nežinoma, taigi jų ir nėra. Tuo klausimu spaudoje vyko ilga dis- 
kusija, kurią užbaigė profesorius Dž. V. Hopkinsas (Jeilio Un.), pa- 
reikšdamas, kad ištyrė paskelbtas nuotraukas ir laiko jas falsifikatu 
(hoax) arba filmo triuku, nes pavaizduoti gyvūnai esą šiek tiek pa- 
našūs į Didžiąją dengtažiaunę salamandrą (Cryptobranchus japoni- 
cus, Sieboldia maxima, Tritomegas Sieboldii arba Megalobatrachus 
Sieboldii), bet čia netiksli, nevykusi ir tiesiog diletantiška imitacija. 
Taip šis klausimas kurį laiką buvo moksliškai išspręstas. 

5. Pagaliau po tam tikro laiko misteris Eibė Lebas susituokė su 
panele Džudi. Geriausias jo draugas beisbolistas Fredas buvo pab- 
roliu tose nepaprastai iškilmingose vestuvėse, kuriose dalyvavo daug 
žymių asmenybių iš politikos, meno ir kitų sluoksnių. 

ANDRIASAS ŠOICHCERIS““ 


Begalinis žmonių smalsumas. Jiems negana, kad profesorius Dž. 
V. Hopkinsas (Jeilio Un.), didžiausias anų laikų autoritetas repti- 
lijų srityje, pareiškė, jog tie paslaptingi padarai yra antimoksliškas 
prasimanymas ir gryna fantazija; speciali spauda ir laikraščiai vis 
daugiau skelbė pranešimų, kad įvairiausiose Ramiojo vandenyno 

vietose pasirodė ligi šiol nežinomų gyvūnų, panašių į didžiules sa- 
lamandras. Atrodo, patikimi duomenys, kad jų rasta Saliamono sa- 
lose, Šouteno, Kapingamarangio, Butaritario ir Tapeteuea salose, to- 
liau — visa grupė salelių: Nukufetau, Funafutis, Nukanonas ir Fukao- 
fu, pagaliau net — Hiau, Uahuka, Uapu ir Pukapuka. Buvo cituo- 
jamos istorijos apie kapitono van Tocho velnius (daugiausia Mela- 
nezijos rajone) ir panelės Lili tritonus (daugiau Polinezijoje); lai- 
kraščiai nusprendė,— svarbiausia todėl, kad atėjo vasaros sezonas 
ir nebuvo apie ką rašyti, — jog čia įvairios povandeninių ir prieštva- 
ninių pabaisų rūšys... O jūrų pabaisos skaitytojams patinka. JAV 
ypač pasidarė madingi tritonai: Niujorke tris šimtus kartų buvo pa- 
rodyta reviu „Poseidonas“ su trimis šimtais gražiausių tritonų, jūrų 
nimfų ir sirenų, Majamio ir Kalifornijos paplūdimiuose jaunimas 
maudėsi tritonų ir nimfų kostiumais (t.y. trys vėriniai perlų ir dau- 
giau nieko), o tuo tarpu centrinėse ir vidurio vakarų valstijose ne- 
paprastai sustiprėjo Kovotojų prieš Amoralumą Sąjūdis (KAS) — 
įvyko viešų demonstracijų, ir keliolika juodaodžių buvo arba pakarta, 
arba sudeginta. 


Pagaliau „Nacionalinis geografijos žurnalas“ išleido biuletenį 
„Kolumbijos universiteto mokslinė ekspedicija“ (ekspedicija suruoš- 
ta Dž. S. Tinkerio, vadinamojo „konservų karaliaus“, lėšomis) ; atas- 
kaitą pasirašė P. L. Smitas, V. Kleinšmitas, Čarlzas Kovaras, Luisas 
Foržeronas ir D. Erera, tuometiniai pasaulinio masto autoritetai, ypač 
žuvų parazitų, žiedinių kirmėlių, augalų biologijos, infuzorijų ir ama- 
rų srityje. Duodame ištraukas iš tos plačios ataskaitos: 


„„ Rakahangos saloje ekspedicija pirmą kartą rado ligi šiol nežinomos didžiulės sa- 
lamandros pasturgalinių kojų pėdsakus. Pėdsakai penkiapirščiai, pirštų ilgumas 3—4 cm. 
Sprendžiant iš pėdsakų skaičiaus, Rakahangos salos pakraštyje turėtų tiesiog knibždė- 
te knibždėti tų salamandrų. Kadangi ten nebuvo rasta priekinių kojų įspaudų (tik viena 
keturpirštė įspauda, matyt, jauniklio), tai ekspedicija padarė išvadą, kad tos salaman- 
dros, matyt, vaikšto pasturgalinėmis galūnėmis. 

Reikia pažymėti, kad Rakahangos salelėje nėra nei upės, nei balų; tos salaman- 
dros čia gyvena jūroje ir yra turbūt vienintelės savo rūšies atstovės, gyvenančios pela- 
ginėje srityje. Gerai žinoma, kad meksikietiškos aksolotlės (Amblystoma me- 
xicanum) gyvena sūriuose ežeruose, bet apie pelagines (jūroje gyvenančias) sa- 
lamandras nerasime užsiminta net klasikiniame V. KORNGOLDO veikale „Uodeguo- 
tosios amfibijos (Urodela)“, Berlin, 1913. 

„„ Laukėme iki pavakario, norėjome sugauti ar bent pamatyti gyvą egzempliorių, 
bet veltui. Su apgailestavimu palikome žavią Rakahangos salelę, kur D. ERERAI pa- 
sisekė rasti gražią naują blakių atmainą... 

Daug didesnė laimė mums nusišypsojo Tongarevo saloje. Laukėme pajūryje su 
šautuvais rankose. Saulei nusileidus, iš vandens išniro salamandrų galvos, gana dide- 
lės ir kiek suplotos. Po valandėlės salamandros išlipo ant smėlio, žengė siūbuodamos, 
bet gana vikriai, pasturgalinėmis kojomis. Kai sėdi, tai jų aukštis siekia maždaug me- 
trą. Jos sutūpė dideliu ratu ir ėmė savotiškai sukioti liemenį, atrodė, lyg šokį šoka. V. 
KLEINŠMITAS pakilo, kad geriau matytų. Tada salamandros atgręžė į jį galvas ir 
akimirką visai nuščiuvo, paskui pradėjo spartokai artintis, šnypšdamos ir kiauksėda- 
mos. Kai buvo nuo jo maždaug per septynetą žingsnių, iššovėme į jas. Jos šoko kuo 
greičiausiai bėgti ir nėrė į jūrą; tą vakarą daugiau nebepasirodė. Ant kranto liko tik 
dvi negyvos salamandros ir viena sulaužytu stuburu, savotiškai aičiojanti, maždaug; 
vaje, vaje, vaje. Netrukus ji nusibaigė, kai V. KLEINŠMITAS peiliu atvėrė jos krūti- 
nės ląstą... (Toliau eina anatomijos detalės, kurių mes, nespecialistai, vis tiek nesu- 
prastume, o specialistams skaitytojams nurodome cituotą biuletenį.) 

Kaip matyti iš duotų požymių, čia tipiškas uodeguotųjų amfibijų (Urodela) 
atstovas, o prie jų priskiriama, kaip visiems žinoma, tikrųjų salamandrų šeima (S a- 
lamandrida), dalijama į tritonų (Tritones) ir juodųjų salamandrų (Sa- 
Iamandrae) gentis, bei buožgalvinių salamandrų (Ichthyoidea) šeima, 
apimanti dengtažiaunes (Cryptobranchiata) ir atviražiaunės (Phane- 
robranchiata) gentis. Tongarevo saloje ištirta salamandra, atrodo, labai gimi- 
ninga buožgalvinėms dengtažiaunėms salamandroms; daug kuo ji, ypač ūgiu, panaši 
į Japonijos didžiąją salamandrą (Megalobatrachus Sieboldii) arba Ame- 
rikos helbenderį, vadinamąjį „pelkių velnią“, bet skiriasi nuo jo gerai išsivysčiusiais 
jutimų organais ir ilgesnėmis, stipresnėmis galūnėmis, kurios padeda jai gana laisvai 
judėti vandenyje ir sausumoje. (Toliau eina kitos lyginamosios anatomijos detalės.) 

Išpreparavę užmuštųjų gyvūnų griaučius, radome labai įdomų dalyką: šitų sala- 
mandrų griaučiai beveik tiksliai sutampa su fosiliniais salamandros griaučių atspau- 
dais, kuriuos rado ant akmens plytos Eningeno laužyklose DR. JOHANAS JOKŪBAS 
ŠOICHCERIS ir aprašė veikale „Homo diluviitestis“, išleistame 1726 m. Mažiau išpru- 
susiems skaitytojams tenka nurodyti, kad minėtasis DR. ŠOICHCERIS laikė tas fosi- 
lijas prieštvaninio žmogaus liekanomis. „Čia pridedamas piešinys, — 

rašo jis,— kurį pateikiu mokslo pasauliui gražiai išraižytą medyje, yra tikrai be jo- 
kių abejonių žmogaus — pasaulio tvano liudininko atvaizdas: čia nėra linijų, iš ku- 
rių laki fantazija turėtų susikurti šiokį tokį žmogaus p4veikslą, tačiau visur matyti visiš- 
kas tapatumas žmogaus griaučių dalims ir absoliuti proporcija. Suakmenėjęs Žmogus 

čia matomas iš priekio — štai išnykusios žmonijos paminklas, senesnis už visus Romos, 
graikų, net Egipto ir apskritai visų Rytų antkapius“. Vėliau KIUVJĖ nustatė, kad 
Eningeno laužyklos griaučių atspaudus paliko suakmenėjusi salamandra, kuri buvo 
pavadinta Cryptobranchus primaevus arba Andrias Scheuch- 
zeri Tschudi ir laikoma seniai išmirusiu gyviu. Osteologinis lyginimas įgalino 
mus identifikuoti mūsų salamandras su tariamai išnykusia prosalamandra Andriasu. 
Paslaptingas driežų pirmtakas, kaip buvo skelbiama laikraščiuose, yra ne kas 
kitas, tik fosilinė dengtažiaunė salamandra Andrias 
Scheuchzeri, ojei norima naujo vardo — Cryptobranchus Tincke- 
ri erectus, arba Polinezijos didžioji salamandra. 

„„ Lieka mįslė, kaip ši įdomi didžioji salamandra ligi šiol nebuvo patekusi į moksli- 
ninkų dėmesio akiratį, nors jų, bent Manihikio salyne, Rakahangos ir Tongarevo salose, 
daugybė. Net RANDOLFAS ir MONTGOMERIS savo veikale „,„Dveji metai Manihikio 
salose“ (1885) apie jas neužsimena. Vietiniai gyventojai teigia, kad šie Žvėrys, kurie čia 
laikomi nuodingais, pradėjo rodytis tik prieš šešerius ar aštuonerius metus. Jie pasakoja, 
kad „jūros velniai“ moka kalbėti (!), o tose įlankose, kur gyvena, stato ištisas pylimų ir 
užtvarų sistemas — tartum povandeninius miestus; sako, jų įlankose ištisus metus van- 
duo ramus kaip tvenkinyje; sako, jie išsikasa po vandeniu ilgiausius urvus ir takus, ku- 
riuose lindi dienos metu, o naktį vagia laukuose saldžiąsias bulves ir jamsus, grobia žmo- 
nių kauptukus bei kitus įrankius. Apskritai žmonės jų nemėgsta, net bijo ir daug kur mie- 
lai persikrausto į kitas vietas. Čia, aišku, yra tiktai primityvios pasakos ir prietarai, pa- 
grįsti nebent tuo, kad šios romios didžiosios salamandros bjauriai atrodo ir vaikšto sta- 
čios, beveik kaip žmonės. 

„Gana atsargiai reikia priimti taip pat keliautojų teigimus, kad šitos salamandros 
gyvenančios ne tik Manihikio, bet ir kitose salose. Tačiau Tongatabu salos pakrantėje 
rastą pasturgalinės pėdos įspaudą, paskelbtą kpt. KRUASĖ „La Natiur“, be jokių abe- 
jonių galima priskirti Andriasui Šoichceriui. Šis radinys labai svarbus tuo, 
kad susieja Manihikio salų gyvūniją su Australijos— Naujosios Zelandijos sritimi, kur 
tebėra tiek daug išnykusios senosios faunos liekanų; prisiminkime kad ir „prieštvaninį“ 
driežą hateriją arba tuataru — ligi šiol gyvenantį Stefeno saloje. Tose nuošaliose, daž- 
niausiai mažai apgyventose, civilizacijos beveik nepaliestose salelėse ir tegalėjo išlikti 
pavieniai gyvūnų tipai, kitur jau išmirę. Dabar, pono Dž. S. TINKERIO dėka, prie fosi- 
linio driežo haterijos prisideda ir prieštvaninė salamandra. Gerbiamas DR. JOHANAS 
JOKŪBAS ŠOICHCERIS šiandien būtų sulaukęs savo Eningeno Adomo prisikėlimo... 


Šio specialistų biuletenio būtų ir užtekę visapusiškai moksliškai nu- 
šviesti tai paslaptingų jūros baidyklių problemai, apie kurią buvo tiek 
kalbų. Bet nelaimė — tuo pat metu išėjo ir olandų tyrinėtojo van Ho- 
genhuko referatas, kuriame šią dengtažiaunę didžiąją amfibiją jis pri- 
skyrė prie tikrųjų salamandrų arba tritonų šeimos, pavadindamas ją 
Megatriton moluccanus, ir paskelbė, kad ji paplitusi olandų Sundos sa- 
lose — Džilole, Morotai ir Cerame; paskui išėjo prancūzų mokslininko 
dr. Miniaro studija: jis šiuos gyvūnus priskyrė prie tipiškų salamandrų, 

nurodė jų pirmines gyvenamas vietas prancūzų Takaroa, Rangiroa ir 
Raroiros salose ir pavadino jas paprasčiausiai — Cryptobranchus sa- 
lamandroides; vėliau pasirodė H. V. Spenso darbas, kuriame autorius 
pripažino, kad čia yra nauja Pelagidae šeima, o jos tėvynė — Džilberto 
salos, ir moksliškai ją derėtų vadinti kitu vardu — Pelagotriton Spen- 
cei. Misteriui Spensui pavyko vieną gyvą egzempliorių atgabenti net į 
Londono zoologijos sodą, čia ji tapo tolesnių tyrinėjimų objektu ir dar 
gavo naujų vardų: Pelagobatrachus Hookeri, Salamandrops mariti- 
mus, Abranchus giganteus, Amphiuma gigas ir daugelį kitų. Kai kurie 
mokslininkai teigė, kad Pelagotriton Spencei — tai tas pats Crypto- 
branchus Tinckeri, o Miniaro salamandra — ne kas kita, tik Andriasas 
Šoichceris; iš to kilo daug ginčų dėl prioriteto ir kitų panašių grynai 
mokslinių klausimų. Pagaliau viskas baigėsi tuo, kad kiekvienos tautos 
gamtotyra turėjo savo didžiąsias salamandras ir moksliškais metodais 
įnirtingiausiai triuškino kitų tautų didžiąsias salamandras. Todėl ta 
nepaprastai svarbi salamandrų problema iki galo nebuvo moksliniu 
atžvilgiu išaiškinta. 


9 
ENDRIU ŠOICHCERIS 


Vieną ketvirtadienį, kai Londono zoologijos sodas lankytojams 
buvo uždarytas, Tomas Gregsas, amfibijų paviljono prižiūrėtojas, 
valė savo augintinių baseiną ir terariumą. Jis buvo vienų vienas sala- 
mandrų skyriuje, kur eksponuojama Japonijos didžioji salamandra, 
Amerikos helbenderis, Andriasas Šoichceris ir daugybė smulkių trito- 
nų, salamandridų, aksolotlių, sirenų, protėjų, amfiumų, dėmėtųjų 
salamandrų ir dygliašonių tritonų. Tomas Gregsas darbavosi su sku- 
duru ir šluota, švilpaudamas „Eni Lori“, tik staiga kažkas jam už 
nugaros kvarktelėjo: 

— Žiūrėk, mama. 

Tomas Gregsas apsidairė, bet niekur nieko nebuvo, tik helbenderis 
šlepsėjo sau dumble, o ta didelė juoda salamandra, tas Andriasas, 
nusitvėręs priekinėmis letenomis už baseino krašto, kraipė liemenį. 
Man tik pasivaideno, pagalvojo Gregsas ir toliau šlavė grindis, kad 
net rūko. 

— Žiūrėk, salamandra, — atsiliepė balsas jam užnugary. 

Gregsas ūmai atsigręžė: ta juodoji salamandra, tas Andriasas žiū- 
rėjo į jį ir mirkčiojo apatiniais akių vokais. 

— Brr, kokia ji šlykšti, — staiga prašneko salamandra.— Einam 
iš čia, mielasis. 

Gregsas apstulbęs net išsižiojo: 

— Ką? 

— Ji nekanda? — kvarktelėjo salamandra. 

— Tu... tu moki kalbėti? — mikčiojo Gregsas, netikėdamas savo 
ausimis. 

— Aš jos bijau,— garktelėjo salamandra.— Mama, ką ji ėda? 

— Sakyk: laba diena,— tarė priblokštas Gregsas. 

Salamandra ėmė kraipytis: 

— Laba diena,— kvarksėjo.— Laba diena. Laba diena. Ar jai 
galima duoti bandelę? 

Tomas Gregsas sumišęs kyštelėjo ranką į kišenę ir išsitraukė gaba- 
lėlį raguolio. 

— Še, imk. 

Salamandra paėmė raguolį letenomis ir pradėjo graužti. 

— Žiūrėk, salamandra, — ramiai gergždė ji.— Tėti, kodėl ji tokia 
juoda? — Paskui greitai pasinėrė į vandenį ir iškišo tiktai galvą: — 
Kodėl ji vandenyje? Kodėl? Fe, kokia ji bjauri! 

Tomas Gregsas apstulbęs kasėsi pakaušį. Aha, ji kartoja girdėtus 
žmonių žodžius. 

— Sakyk: Gregsas, — pabandė jis. 

— Sakyk: Gregsas, — pakartojo salamandra. 

— Ponas Tomas Gregsas. 

— Ponas Tomas Gregsas. 

— Laba diena, pone. 

— Laba diena, pone. Laba diena. Laba diena, pone. 

Atrodė, kad salamandrai kalbėti nenusibosta, bet Gregsas jau 
nebežinojo, ką jai sakyti, — Tomas Gregsas nebuvo labai šnekus 
Žmogus. 

— Na, dabar prikąsk liežuvį, — tarė, — o apsiruošęs mokysiu tave 
kalbėti. 

— Dabar prikąsk liežuvį, — burbtelėjo salamandra.— Laba diena, 
pone. Žiūrėk, salamandra. Mokysiu tave kalbėti. 

* ž * 

Zoologijos sodo vadovybė nemėgo, kad prižiūrėtojai mokytų savo 

žvėris kokių triukų: dramblys — dar tiek to, bet kiti gyvūnai čia yra 

mokslo reikalams, o ne kokiam cirkui. Tad Tomas Gregsas lankėsi 
salamandrų skyriuje beveik slaptomis, kai ten nieko nebūdavo. Jis bu- 
vo našlys, todėl niekas nesistebėjo, kad jis vienas kiurkso driežų pa- 
viljone. Kiekvienas žmogus turi savo pomėgių. Beje, salamandrų sky- 
rių maža kas ir belankė; labiau populiarus buvo krokodilas, o Andria- 
sas Šoichceris leido dienas beveik vienišas. 

Kartą, jau temstant ir uždarant paviljonus, sodo direktorius seras 
Čarlzas Vigemas ėjo per kai kuriuos skyrius, tikrindamas, ar viskas 
sutvarkyta. Kai jis žingsniavo per salamandrų skyrių, viename baseine 
suteliuškavo ir kažkas sugergždė: 

— Labas vakaras, pone. 

— Labas vakaras, — atsakė nustebęs direktorius.— Kas ten? 

— Atleiskite, pone, — prašneko kvarkiąs balsas.— Čia ne ponas 
Gregsas. 

— Kas ten? — pakartojo direktorius. 

— Endis, Endriu Šoichceris. 

Seras Čarlzas priėjo arčiau prie baseino. Tenai tūnojo vien neju- 
danti salamandra. 

— Kas čia kalbėjo? 

— Endis, pone, — atsakė salamandra.— O kas jūs? 

— Vigemas,— burbtelėjo nustebęs seras Čarlzas. 

— Labai malonu,— mandagiai pareiškė Endis.— Kaip gyvuo- 
jate? 

— Povelnių! — suriko seras Čarlzas.— Gregsai! Ei, Gregsai! 

Salamandra apsisuko ir kaip kulka nėrė į vandenį. 

Tarpduryje išdygo misteris Tomas Gregsas, uždusęs ir neramus. 

— Kas yra, pone? 

— Gregsai, ką tai reiškia? — prašneko seras Čarlzas. 

— Ar kas nors atsitiko, pone? — sumikčiojo nedrąsiai Gregsas. 

— Čia šitas gyvūnas kalba! 

— Atleiskite, pone,— suglumęs lemeno Gregsas. — Negalima taip 
daryti, Endi. Tūkstantį kartų jums sakiau: nelįskit žmonėms į akis su 
savo šnekomis... Prašau dovanoti, pone, daugiau šitaip nebus. 

— "Tai jūs išmokėte šitą salamandrą kalbėti? 

— Ji pati pradėjo, pone, — gynėsi Gregsas. 

— Tikiuosi, Gregsai, kad daugiau šitokie dalykai nepasikartos, — 
griežtai tarė seras Čarlzas. — Aš turėsiu jus galvoje. 

Po kiek laiko seras Čarlzas sėdėjo su profesoriumi Petrovu ir 
kalbėjosi apie vadinamąjį gyvūnų intelektą, apie sąlyginius refleksus 
ir apie tai, kaip visuomenės nuomonė perdeda gyvūnų protinę veiklą. 
Profesorius Petrovas išsakė savo abejones dėl Elberfeldo arklių, kurie 
esą sugeba ne vien skaičiuoti, bet taip pat kelti laipsniu ir traukti šaknį. 
Tačiau netgi normalus, apsišvietęs Žmogus nemoka traukti šaknies, 
pareiškė didysis mokslininkas. 

Seras Čarlzas prisiminė kalbančią Gregso salamandrą: 

— Aš čia turiu salamandrą,— pradėjo jis neryžtingai, — tai gar- 
sioji Andriasas Šoichceris, ji išmoko kalbėti kaip papūga. 

— Negalimas daiktas, — tarė mokslininkas.— Juk salamandrų 
liežuvis priaugęs. 

— Tai eime pažiūrėti, — pasiūlė seras Čarlzas.— Šiandien valymo 
diena, ir ten nebus daug žmonių. 

Ir abu nužingsniavo. 

Prie įėjimo į salamandrų skyrių seras Čarlzas sustojo. Viduje buvo 
girdėti šluotos brūžavimas ir monotoniškas, skiemenuojąs balsas. 

— Palaukite, — sušnibždėjo seras Čarlzas Vigemas. 

— Ar Marse gyvena žmonės? — skiemenavo mono- 
toniškas balsas.— Čia skaityti? 

— Ką nors kita, Endi,— atsakė antras balsas. 

— Kas nugalės šiemet žirgų lenktynėse: 
Pelhem-Bjjutis ar Gouberneidoras? 

— Pelhem-Bjutis, — pareiškė antras balsas. — Bet skaitykite. 

Seras Čarlzas tyliai pravėrė duris. Tomas Gregsas šlavė grindis, 
o jūrų vandens baseine sėdėjo Andriasas Šoichceris ir pamažu, gergž- 
džiančiu balsu skiemenimis skaitė vakarinį laikraštį, laikydamas jį 
priekinėmis letenomis. 

— Gregsai! — pašaukė seras Čarlzas. 

Salamandra puolė į vandenį ir dingo. 

Misteris Gregsas taip išsigando, kad net šluota jam iškrito. 

— Aš, pone! 

— Ką tai reiškia? 

— Prašau atleisti, pone,— mikčiojo nelaimingas Gregsas.— Kol 
šluoju, Endis man skaito. O kai jis šluoja, aš jam skaitau. 

— Kas jį to išmokė? 

— Jis pats susigraibė, pone. Aš... aš jam duodu laikraštį, kad tik 

jis neplepėtų. Jis nori be paliovos šnekėti, pone. Tai aš maniau — tegu 
bent išmoksta šnekėti kaip apsišvietę žmonės... 

— Endi,— pašaukė seras Vigemas. 

Iš vandens išniro juoda galva. 

— Klausau, pone,— sugergždė. 

— Tavęs atėjo pažiūrėti profesorius Petrovas. 

— Labai malonu, pone. Aš esu Endis Šoichceris. 

— Iš kur tu žinai, kad vadiniesi Endis Šoichceris? 

— Čia taip parašyta, pone: Andreas Scheuchzer. Džilberto salos. 

— Ar dažnai skaitai laikraščius? 

— "Taip, pone. Kasdien, pone. 

— O kas tau juose įdomiausia? 

— Iš teismo salės, žirgų lenktynės, futbolas... 

— Ar matei kada futbolą? 

— Ne, pone. 

— O žirgus? 

— Nemačiau, pone. 

— Tai kam skaitai? 

— Kad laikraščiai rašo, pone. 

— O politika tau neįdomi? 

— Ne, pone. Ar bus karas? 

— Niekas to nežino, Endi. 

— Vokietija stato naujo tipo povandeni- 
nius laivus,— tarė susirūpinęs Endis.— Mirties spin- 
duliai gali ištisus žemynus paversti dyku- 
momis. 

— Apie tai tu skaitei laikraščiuose, ką? — paklausė seras Čarlzas. 

— Taip, pone. Kas nugalės šiemet žirgų lenk- 
tynėse: Pelhem-Bjjutis ar Gouberneidoras? 

— O kaip tu manai, Endi? 

— Gouberneidoras, pone, bet ponas Gregsas galvoja, kad Pel- 
hem-Bjutis.— Endis palingavo galvą.— Pirkite Anglijos 
prekes, pone. Geriausios — Šnaiderio petnešos. 
Ar jau turite naują šešių cilindrų „Tankred 
junior“? Greitas, pigus, elegantiškas. 

— Dėkui, Endi. Užteks. 

— Kuri kino artistė jums labiausiai pa- 
tinka? 

Profesorius Petrovas pašiaušė plaukus ir ūsus. 

— Atleiskite, sere Čarlzai,— sumurmėjo,— bet man jau metas 
eiti. 

— Gerai, einam. Endi, ar tu neprieštarautum, kad pas tave at- 
siųsčiau keletą mokytų ponų? Aš manau, jie su tavimi mielai pasikal- 
bėtų. 

— Labai malonu bus, pone, — sugergždė salamandra.— Iki pasi- 
matymo, sere Čarlzai. Iki pasimatymo, profesoriau. 

Profesorius Petrovas bėgo, susierzinęs purkštavo ir murmėjo. 

— Atleiskite, sere Čarlzai,— tarė pagaliau,— o ar negalėtumėte 
man parodyti tokį gyvūną, kuris neskaito laikraščių? 


ė * * 


Tie mokyti ponai buvo: med. dr. seras Bertremas, prof. Ebigemas, 
seras Oliveris Dodžas, Džulianas Fokslis ir kiti. Cituojame dalį proto- 
kolo iš jų pasikalbėjimo su Andriasu Šoichceriu. 


Kuo jūs vardu? 

Ats.: Endriu Šoichceris. 

Kiek jums metų? 

Atg.: Nežinau. Norite atrodyti jauni? 
Nešiokite Libelos gorsetą. 

Kelinta šiandien? 

Ats.: Pirmadienis. Gražus oras, pone. 
Šį šeštadienį Epsome lenktyniauja Gibraltaras. 

Kiek yra triskart penki? 

Ats.: Kodėl? 

Ar mokate skaičiuoti? 

Ats.: Taip, pone. Kiek yra septynioli- 
ka kartų po dvidešimt devynis? 

Leisk mums klausinėti, Endriu. Išvar- 
dinkite mums Anglijos upes. 

Ats.: Temzė... 

0 daugiau? 

Ats.: Temzė. 
Kitų nežinote? Kas dabar valdo Angli- 
ją? 
Ats.: Karalius Jurgis. God bless him,?l 
Gerai, Endi. Kas yra didžiausias anglų 
rašytojas? 
Ats.: Kiplingas. 
Labai gerai. Ar skaitėte ką nors jo? 
Ats.: Ne. Kaip jums patinka Mei Vest?22 
Geriau mes klausinėsime jus, Endi. Ką 
žinote iš Anglijos istorijos? 


Ats.: Henriką Aštuntąjį??. 
Ką apie jį Žinote? 
Ats.: Geriausias paskutinių metų fil- 


mas. Pasakiškas pastatymas. Kolosališkas re- 


ginys. 


Ar matėte jį? 
Ats.: Nemačiau. Norite pazinti Angli- 


ją? Pirkite "Ford Beibi", 


Endi? 


pone. 


Ką jūs labiausiai norėtumėte pamatyti, 
Ats.: Kembridžo-O0ksfordo varžybas, 


Kiek yra pasaulio dalių? 

Ats.: Penkios. 

Labai gerai. 0 kokios? 

Ats.: Anglija ir kitos, 

Kas tos kitos? 

Ats.: Tai bolševikai ir vokiečiai. Ir 

Italija. 

Kur yra Džilberto salos? 

Ats.: Anglijoje. Anglija nesaistys 
sau rankų kontinente. Anglijai reikia dešim- 
ties tūkstančių lėktuvų. Aplankykite pieti- 
nę Anglijos pakrantę. 

Gal galima pažiūrėti jūsų liežuvį, 
Endi? 

Ats.: Prašom, pone. Valykite dantis 
pasta "Plit". Ji ekonomiška, geriausia, ang- 
liška. Norite, kad būtų malonus kvapas? Var- 
tokite pastą "Plit", 

Dėkui, užteks. O dabar pasakykite 
mums, Endi... 


Ir taip toliau. Pokalbio su Andriasu Šoichceriu protokolas sudarė 
šešiolika puslapių ir buvo paskelbtas „Gamtos mokslų“ žurnale. Pro- 
tokolo pabaigoje specialistų komisija šitaip susumavo savo tyrimo 
rezultatus: 


l. Andriasas Šoichceris, Londono Zz00- 
logijos sode laikoma salamandra, moka kalbė- 
ti, nors truputį ir gergždžiančiu balsu; 
operuoja maždaug keturiais šimtais žodžių; 
kalba vien tai, ką yra girdėjusi arba skai- 
čiusi. Apie savarankišką jos protavimą nėra 
ko nė kalbėti. Jos liežuvis gana lankstus; 
esamomis aplinkybėmis balso stygų negalėjome 
nuodugniau ištirti. 

2. Ši salamandra moka skaityti, bet 
tik vakarinę laikraščių laidą. Domisi tais 
pačiais dalykais kaip ir eilinis anglas ir 
reaguoja į juos panašiai, tai yra taip, kaip 
priimta nusistovėjusios, įprastinės viešo- 
sios nuomonės. Jos dvasinį gyvenimą - jeigu 
apie tokį galima kalbėti - kaip tik ir sudaro 
populiarios einamojo momento sąvokos ir nuo- 
monės. 

3. Jos intelekto nereikia pervertinti, 
nes ji niekuo neprašoka eilinio mūsų dienų 
žmogaus intelekto. 


* * J 


Nors šita specialistų nuomonė buvo blaivi, Kalbanti Salamandra 
Londono zoologijos sode pasidarė sensacija. Mielasis Endis buvo ap- 
gultas Žmonių, kurie norėjo su juo užmegzti kalbą apie bet ką, prade- 
dant oru ir baigiant ekonomine krize ir politine padėtimi. Tada jis gau- 
davo iš savo lankytojų tiek šokolado ir saidainių, kad netrukus sunkiai 
susirgo skrandžio ir žarnų kataru. Salamandrų skyrių pagaliau teko 
uždaryti, bet buvo jau per vėlu: Andriasas Šoichceris, vadinamasis 
Endis, tapo savo populiarumo auka. Kaip matote, garbė demorali- 
zuoja ir salamandras. 


10 


ATLAIDAI NAUJAJAME STRAŠECE 


Povondra, Bondžio namų šveicorius, šį kartą atostogavo gimta- 
jame mieste. Rytoj atlaidai, — ir kai ponas Povondra išėjo į lauką, ves- 
damasis už rankos savo aštuonerių metų Frantiką, visas Naujasis Stra- 
šecas kvepėjo pyragais, o gatvėje zujo moterys ir merginos — nešio- 
jo pyragų tešlą į kepyklą. Miestelio aikštėje jau statėsi būdas du sal- 


17. PLB 107 


Karelas Čapekas 258 


dumynų pardavėjai, vienas stiklo ir porceliano prekiautojas ir rėk- 
sminga moteris su visokiausia galanterija. Be to, ten dar buvo brezen- 
tinė, iš visų pusių dengta pašiūrė. Kažkoks mažas vyrukas, pasilypė- 
jęs kopėčiomis, dabar kaip tik kalė viršuje iškabą. 

Ponas Povondra sustojo pažiūrėti, kas čia bus. 

Liesas žmogelis nulipo nuo kopėčių ir patenkintas spoksojo į pri- 
kaltą iškabą. O Povondra nustebęs skaitė: 


00006000606060606060606066060606660 
8 $ 
e KAPITONAS J. VAN TOCHAS 6 
8 IR JO ė 
8 DRESIRUOTOS SALAMANDROS 6 


Ponas Povondra prisiminė stambų, storą vyrą su kapitono kepure, 
kurį kadaise buvo įleidęs pas poną Bondį. Na ir nusivažiavo, vargše- 
lis, tarė sau Povondra su užuojauta: kapitonas, o dabar trankosi po 
pasaulį su tokiu cirkpalaikiu! O toks augalotas, stiprus žmogus buvo! 
Vis dėlto reikėtų pasimatyti su juo, galvojo Povondra su gailesčiu. 

Tuo tarpu smulkus žmogelis prikalė prie palapinės durų kitą 
užrašą: 


00006060606060606060606060606066060660 
KALBANTIEJI DRIEŽAI 


e 
!!DIDŽIAUSIA MOKSLO SENSACIJA!! £ 
e 
e 
e 


$ Įėjimas 2 Kr. Vaikams, atėjusiems su tėvais, pusė kainos. 


Ponas Povondra svyravo. Dvi kronos ir dar viena krona už vai- 
ką — tai daugoka. Bet Frantikas gerai mokosi, o svetimų kraštų gy- 
vūnijos pažinimas — taip pat švietimas. Ponas Povondra buvo lin- 

kęs šiek tiek paaukoti švietimo reikalams, tai ir priėjo prie to lieso, 
smulkaus žmogelio. 

— Drauguži,— tarė jis, — aš norėčiau pasikalbėti su kapitonu 
van Tochu. 

Žmogelis išpūtė dryžuotais marškinėliais aptemptą krūtinę: 

— Tai aš esu, pone. 

— Jūs kapitonas van Tochas? — nustebo ponas Povondra. 

— Taip, pone,— atsakė žmogelis ir parodė ant savo riešo išta- 
tuiruotą inkarą. 

Ponas Povondra susirūpinęs ėmė mirkčioti. Argi kapitonas taip 
susitraukė? Negali būti. 

— Tą kapitoną van Tochą aš asmeniškai pažįstu,— tarė.— Aš 
esu Povondra. 

— Tada kas kita, — atsakė vyriškis.— Bet šios salamandros, po- 
ne, iš tikrųjų kapitono van Tocho. Garantuoti Australijos driežai, 
pone. Prašom į vidų pasižiūrėti. Dabar kaip tik pradedame demon- 
stravimą,— karksėjo vyrukas, pakėlęs durų užuolaidą. 

— Einam, Frantikai,— tarė tėvas Povondra ir įžengė į vidų. 

Prie mažo staliuko tučtuojau atsisėdo nepaprastai stora ir stam- 
bi dama. Keista porelė, nusistebėjo Povondra, mokėdamas tris kro- 
nas. Palapinėje nieko nebuvo, tiktai nelabai malonus kvapas ir skar- 
dinė vonia. | 

— Kurgi tos salamandros? — paklausė Povondra. 

— Toje vonioje, — abejingai atsakė gigantiška dama. 

— Nebijok, Frantikai,— padrąsino tėvas Povondra ir priėjo 
prie vonios. 

Vandenyje gulėjo kažkas juodas ir apatiškas, didumo kaip se- 
nas šamas; tik šitam ant sprando oda truputį kilnojosi. 

— Tai čia ta prieštvaninė salamandra, apie kurią rašė laikraš- 
čiai, — pamokomai aiškino tėvas Povondra, neparodydamas nusivy- 
limo. (Vėl leidausi apmulkinamas, galvojo jis, bet vaikui to nereikia 
žinoti. Gaila trijų kronų!) 

— Tėti, kodėl ji vandenyje? — paklausė Frantikas. 

— Todėl, kad salamandros gyvena vandenyje, supranti? 

— Tėti, o ką ji ėda? 

— Žuvis ir kitus panašius gyvūnus,— spėjo tėvas Povondra. 
(Juk turi ką nors ėsti.) 

— O kodėl ji tokia bjauri? — kamantinėjo Frantikas. 

Ponas Povondra nežinojo, ką sakyti, bet tuo momentu įėjo į pa- 
lapinę tas smulkus žmogelis. 

— Dėmesio, ponios ir ponai, — pradėjo jis kimiu balsu. 

— Tai jūs turite tik šitą vieną salamandrą? — klausė ponas Po- 
vondra priekaištingai. (Kad būtų bent dvi, galvojo jis, tada gal ir būtų 
verta tiek mokėti.) 

— Kita pastipo,— atsakė vyriškis.— Tai čia, ponios ir ponai, 
tas garsusis Andriašas, retas ir nuodingas Australijos salų driežas. 
Savo tėvynėje išauga sulig žmogaus ūgiu ir vaikšto stačias. Na, — pa- 
ragino jis ir bakstelėjo virbu tą nekrutantį juodą ir apatišką padarą, 
gulintį vonioje. Juodis sukrutėjo ir šiaip taip pakilo iš vandens. Fran- 
tikas truputį atsilošė, bet ponas Povondra suspaudė jam ranką — ne- 
bijok, ir aš čia. 

Dabar tas padaras stovi ant pasturgalinių kojų, o priekinėmis le- 
tenomis laikosi už vonios krašto. Žiaunos palei sprandą mėšlungiš- 
kai virpa, o juodas snukis gaudo orą. Visa karpuota oda kruvinai 
subraižyta ir pernelyg suglebusi, akys išverstos kaip varlės, skaus- 
mingai mirksi plonučiais apatiniais vokais. 

— Kaip matote, ponios ir ponai, — kalbėjo toliau vyriškis gerg- 
ždžiančiu balsu, — šis padaras gyvena vandenyje, todėl turi žiaunas 
ir plaučius, kad galėtų kvėpuoti išėjęs ant kranto. Pasturgalinės ko- 
jos su penkiais pirštais, o priekinės — su keturiais, jais ima įvairius 
daiktus. Še! — Gyvūnas suspaudė pirštais virbą ir laikė jį prieš save 
lyg apgailėtiną skeptrą. 

— Moka taip pat užmegzti virvės mazgą,— paskelbė vyriškis, 
paėmė iš gyvūno virbą ir padavė jam nešvarią virvutę. Gyvūnas va- 
landėlę palaikė ją pirštais, o paskui tikrai užmezgė mazgą. 

— Moka taip. pat būgnyti ir šokti, — karksėjo vyrukas ir pada- 
vė gyvūnui vaikišką būgnelį ir lazdelę. Gyvūnas kelis kartus subū- 
gnijo ir pasukiojo stuomenį, bet tuo metu išmetė lazdelę į vandenį. 

— Aš tau, netikša! — subarė vyriškis ir išgriebė lazdelę iš van- 
dens.— Šis gyvūnas, — pridūrė, iškilmingai pakėlęs balsą, — yra toks 
protingas ir gabus, kad moka kalbėti kaip žmogus, — ir supliaukšė- 
jo rankomis. 

— Guten Morgen“*,— sugargaliavo gyvūnas, skausmingai mir- 
kčiodamas apatiniais vokais.— Laba diena. 

Ponas Povondra beveik išsigando, bet Frantikui tatai nedarė jo- 
kio įspūdžio. 

— Ką pasakysi gerbiamiems ponams? — griežtai paklausė vy- 
riškis. 

— Sveiki gyvi, — nusilenkė salamandra; jos žiaunos mėšlungiš- 
kai trūkčiojo.— Willkommen. Ben venuti. 

— O skaičiuoti moki? 

— Moku. 

— Kiek yra šešiskart septyni? 

— Keturiasdešimt du,— kvarktelėjo vargais negalais salaman- 
dra. 

— Matai, Frantikai,— atkreipė dėmesį tėvas Povondra,— kaip 
ji moka skaičiuoti. 

— Ponios ir ponai,— giedojo vyriškis, — galite patys duoti jai 
klausimus. 

— Paklausk ko nors ją, Frantikai,— paragino tėvas Povondra. 

Frantikas neryžtingai pasimuistė. 

— Kiek yra aštuoniskart devyni? — prasižiojo pagaliau: jam 
turbūt atrodė, kad čia sunkiausias klausimas, koks tik begali būti. 

Salamandra iš lėto sumirksėjo: 

— Septyniasdešimt du. 

— Kuri šiandien diena? — paklausė Povondra. 

— Šeštadienis, — atsakė salamandra. 

Ponas Povondra nustebęs kraipė galvą. 

— Iš tikrųjų lyg koks žmogus... Kaip vadinasi šis miestas? 

Salamandra prasižiojo ir užsimerkė. 

— Ji jau pavargo, — greitai paaiškino vyrukas.— Ką reikia pa- 
sakyti ponams? 

Salamandra nusilenkė. 

— Pagarbiai lenkiuosi. Širdingai dėkoju. Sudie. Iki pasimaty- 
mo. 

Ir tučtuojau pasinėrė į vandenį. 

— Oho... oho, nuostabus padaras, — stebėjosi tėvas Povondra, 
bet trys kronos vis dėlto didelis pinigas, todėl dar pridūrė: — O dau- 
giau nieko nebeturite šitam vaikiukui parodyti? 

Žmogelis susirūpinęs tampė apatinę lūpą. 

— Jau viskas, — tarė jis.— Anksčiau dar turėjau beždžionėlių, 
bet su jomis daug bėdos, — aiškinosi netvirtai.— Nebent galėčiau 
parodyti jums savo žmoną. Ji anksčiau buvo storiausia pasaulio mo- 
teris. Maruška, eik šen! 

Maruška šiaip taip atsikėlė. 

— Ko reikia? 

— Pasirodyk ponams, Maruška. 

Storiausia pasaulio moteris koketiškai pakreipė galvą, atstatė vie- 
ną koją į priekį ir pasikėlė sijoną aukščiau kelių. Buvo matyti jos 
raudona vilnonė kojinė, o joje kažkas išbrinkęs, storas kaip kumpis. 

— Šlaunies apimtis — aštuoniasdešimt keturi centimetrai, — aiš- 
kino liesas vyrukas, — bet šiandien, kai tokia konkurencija, Maruš- 
ka jau nėra storiausia pasaulio moteris. 

Ponas Povondra tempė apstulbusį Frantiką lauk. 

— Bučiuoju rankytę,— sugargaliavo balsas iš vonios.— Atsi- 
lankykite vėl. Auf Wiedersehen““. 

— Na kaip, Frantikai,— pasiteiravo ponas Povondra jau lau- 
ke,— ar ko nors pasimokei? 

— Pasimokiau,— atsakė Frantikas.— Tėti, kodėl tos ponios 
raudonos kojinės? 


11 
APIE ŽMOGADRIEŽIUS 


Perdėta būtų tvirtinti, kad tuo metu apie nieką daugiau nebuvo 
šnekama ir rašoma, tiktai apie kalbančias salamandras. Žmonės kalbė- 
jo ir rašė taip pat apie artėjantį karą, apie ekonominę krizę, apie 
futbolo lygos rungtynes, apie vitaminus ir madas, bet vis dėlto apie 
kalbančias salamandras buvo rašoma labai daug ir ypač diletantiškai. 
Todėl įžymus mokslininkas profesorius dr. Vladimiras Uheris (Brno 
universitetas) parašė laikraščiui „Lidovė Noviny“ straipsnį, kuriame 
nurodė, kad tariamas Andriaso Šoichcerio sugebėjimas artikuliuotai 
kalbėti, tai yra mėgdžioti kitų sakomus žodžius, mokslo akimis žiūrint, 
toli gražu nėra tiek įdomus kaip kiti klausimai, susiję su šita savotiška 
amfibija. Mokslinė Andriaso Šoichcerio mįslė glūdi visai kitur, pavyz- 
džiui: iš kur ši salamandra atsirado, kur jos protėvynė, kame ji gyveno 
ištisus geologinius periodus, kodėl taip ilgai buvo nežinoma, jei dabar 
skelbiama, kad jų gausiai esama beveik visoje Ramiojo vandenyno 
srityje apie pusiaują. Atrodo, kad pastaruoju metu jos labai sparčiai 
dauginasi, tad iš kur primityviam tretinio periodo padarui atsirado 
ši didžiulė vitalinė galia, jei dar visai neseniai jis gyveno slaptą, veikiau- 
siai sporadišką ir, galimas daiktas, topografiškai izoliuotą gyvenimą? 

Gal šitai fosilinei salamandrai kaip nors pasikeitė gyvenimo sąlygos 
biologiškai palankesne kryptimi ir retai mioceninei liekanai atėjo nau- 
jas, nepaprastai sėkmingo vystymosi laikotarpis? Taip pat gali būti, 
kad Andriasas ne tik kiekybiškai daugės, bet ilgainiui kokybiškai vys- 
tysis, ir mūsų mokslas turės vienintelę progą sekti bent vienos gyvūno 
rūšies smarkų mutacinį procesą in actu““. Kad Andriasas Šoichceris 
gargsi du tuzinus žodžių ir išmoksta keletą pokštų, kuriuos profanai 
laiko tam tikro intelekto apraiškomis, tai, mokslo akimis žiūrint, čia 
joks stebuklas; bet stebuklas yra tas galingas gyvybinis pakilimas, taip 
staiga ir plačiai atgaivinęs atsilikusio išsivystymo ir beveik jau išmirusių 
padarų sustingusį gyvenimą. Čia iškyla kai kurių ypatingų aplinkybių: 
Andriasas Šoichceris yra vienintelė jūroje gyvenanti salamandra ir — 
tai dar labiau krinta į akis — vienintelė salamandra, gyvenanti Etio- 
pijos— Australijos zonoje, mitinėje Lemūrijoje. Ar negalima būtų 
tvirtinti, kad Gamta pasišovė dabar dar kartą, beveik skubomis pasivyti 
vieną iš gyvybės galimybių ir formų, kuri šiame plote buvo palikta 
užmarštyje arba negalėjo deramai išmisti. Ir toliau: būtų keista, jei 
vandenyno ruože, kuris susisiekia su didžiosiomis japoniškomis sala- 
mandromis iš vienos pusės ir aleganiškosiomis — iš kitos, nebūtų abso- 
liučiai jokios jungties. Jei Andriaso nebūtų, reikėtų spėti, kad ši sala- 
mandra yra kaip tik tose vietose, kur dabar gyvena; šiuo metu ji tiesiog 
užpildė tą tarpą, kur pagal nuoseklius geografinius ir evoliucinius 
ryšius turėjo iš senų senovės būti. Šiaip ar taip, baigė mokslingas profe- 
sorius savo straipsnį, iš šito evoliucinio mioceninės salamandros atgiji- 
mo su pagarba ir nuostaba matome, kad Vystymosi Genijus mūsų 
planetoje toli gražu dar nėra baigęs savo kuriamojo darbo. 

Straipsnis išėjo, nors redakcija tyliai, bet tvirtai buvo nusistačiusi, 
kad toks moksliškas pasakojimas visai netinka laikraščiui. Netrukus 
profesorius Uheris gavo vieno skaitytojo laišką: 


Gerbiamas pone, 


pernai Časlave aš nusipirkau prie aikštės 
namus. Apžiūrėdamas juos, radau ant aukšto 
dėžę su senais, retais, daugiausia moksli- 

niais veikalais: HRyblo žurnalo "Hyllos" 1821- 
22 metų komplektai, Jano Svatopluko Preslo 
"Žinduoliai", Voitecho Sedlačeko "Gamtos 
mokslo arba fizikos pagrindai", devyniolika 
metinių komplektų plataus visų mokslo sričių 
leidinio "Žingsnis" ir trylika "Čekų muzie- 
jaus žurnalo" komplektų. Preslo išverstame 
Kiuvjė veikale "Samprotavimai apie žemės 
plutos pasikeitimus" (1834 m.) radau įdėtą 
kaip žymelę seno laikraščio iškarpą, kurioje 
išspausdinta žinia apie kažkokius keistus 
driežus. 

Skaitydamas Jūsų garsųjį straipsnį 
apie tas paslaptingas salamandras, prisimi- 
niau aną iškarpą ir suradau ją. Manau, kad ji 
galėtų Jums būti įdomi, todėl kaip karštas 
gamtos draugas ir uolus Jūsų skaitytojas 
siunčiu Jums. 

Su didžia pagarba 


J. V. Naimanas 


Pridėtoje iškarpoje nepažymėta nei laikraščio pavadinimas, nei 
metai, tačiau, sprendžiant iš šrifto ir rašybos, ji likusi iš praeito amžiaus 
trečiojo arba ketvirtojo dešimtmečio ir tokia pageltusi ir išblukusi, 
kad sunku net išskaityti. Profesorius Uheris jau buvo bemetąs ją į 
krepšį, bet jį kažkaip sujaudino šio spausdinto lapelio senumas, jis 
pradėjo skaityti, po valandėlės sušvokštė „po velnių“ ir susijaudinęs 
pasitaisė akinius. Iškarpoje buvo šitoks tekstas: 

Apie Žmogadriežius 

Viename svetimos šalies laikrašty je parašyta, 
kad kažkoks anglų karo laivo kapitonas (vadas), 
sugrįžęs iš tolimų žemių, papasakojo apie keistus 
šliužus, rastus vienoje mažoje Australijos marių 
salelėje. Anoje saloje yra toks sūrus ežeras, bet 
su mariomis jis nesusisiekia, taipogi labai bėdinas 
prie jo priėjimas, tai čia tas kapitonas ir laivo 
felčeris ilsėjosi. Tuo metu išlindo iš ežero gyviai 
driežų pavidalo, bet vaikščiojo jie dviem kojom 
kaipo žmonės, o didumo buvo sulig marių šuniu 
arba ruoniu ir ant kranto itin gražiai ir savotiš- 
kai linkčiojo, tarytum kokį šokį būtų šokę. Vadas 
ir felčeris iš muškietų iššovė ir du tuos žvėrelius 
paklojo. Jų kūnai slidūs, neapžėlę plaukais ir 
jokių žvynų neturi, taigi jie panašūs ir į sala- 
mandras. Rytojaus dieną atėję paimti, jie turėjo 
palikti juos dėl smarvės didžiausios; tada jie pa- 
liepė savo matrosams tinklus per ežerą traukti 
ir gyvą porelę tųjų baidyklių į laivą pristatyti. 
Išžvejoję tą ežerėlį, laivo vyrai visus driežus, 
didžią jų daugybę, išniokojo ir tik du į laivą 
atitempė, nes sutvėrimai tie kūną turi nuodingą 
ir deginantį tarytum dilgėlė kokia. Po to jie įleisti 
buvo į kubilus su marių vandeniu, kad gyvus 
galima būtų į anglų žemę parvežti. Aiman! Iki 
Sumatros salos tie sugauti driežai laive buvo, 
o čia iš kubilų išlipo, langus po blikčiu patys atsi- 
darė, naktį į marias įpuolė ir dingo. Kaip liudija 
vadas ir laivo daktaras, tai labai keisti ir gudrūs 
žvėreliai, vaikščioja dviem kojomis ir neįprastai 
kiauksi bei čepsi, bet žmogui visai nepavojingi. 
Taigi tikrai juos žmogadriežiais galima vadinti. 

Tai tiek tos iškarpos. Po perkūnų, kartojo susinervinęs profesorius 
Uheris, kodėl čia nėra jokios datos arba pavadinimo laikraščio, iš kurio 
kadaise kažkas šią skiautę iškirpo? Ir koks buvo tas „svetimos šalies 
laikraštis“, kuo vardu tas „kažkoks kapitonas“, koks ten buvo anglų 
laivas? Ir kuri ten salelė „Australijos mariose“? Argi negalėjo tie 
žmonės tada būti kiek tikslesni ir... na taip, truputį mokytesni? Tačiau 
šis istorinis dokumentas yra neapsakomos vertės... 


Taip, salelė „Australijos mariose“. „Sūrus ežerėlis“. Iš to spren- 
džiant, ten buvo koralų sala, atolas su sunkiai prieinama sūria lagūna: 
tokiems fosiliniams gyvūnams išsilaikyti tikrai patogi vieta, izoliuota 
nuo evoliuciškai pranašesnės aplinkos, ramus natūralus rezervatas. 
Savaime suprantama, jie negalėjo pernelyg gausėti, nes tame ežerėlyje 
neturėjo užtektinai maisto. Tai aišku, svarstė profesorius. „Gyviai 
driežų pavidalo, bet be žvynų“ ir „vaikščioja dviem kojomis kaip 
žmonės“: tai bus buvęs Andriasas Šoichceris arba kita jam labai gimi- 
ninga salamandra. Sakykim, ten buvo mūsų Andriasas. Sakykim, juos 
tame ežerėlyje tie prakeikti „laivo vyrai“ išniokojo ir tik viena pora 
pateko gyva į laivą, pora, kuri, „aiman“, prie Sumatros salos pabėgo į 
jūrą. Taigi kaip tik prie pusiaujo, kur yra patogios biologinės sąlygos 
ir neišsemiami maisto šaltiniai. Gal tas aplinkos pakeitimas davė mio- 
ceninei salamandrai tokį galingą vystymosi impulsą? Aišku, kad ji 
buvo pratusi prie sūraus vandens, ir sutikime, kad jos nauja gyvena- 
mąja vieta tapo rami, uždara jūros įlanka su didžia gausybe maisto; 
ir kas tada? Salamandra pradeda vystytis itin intensyviai, su milžiniška 
vitaline energija. Taip ir buvo, džiūgavo mokslininkas. Salamandra 
1ma nežabotai vystytis, veržiasi gyventi kaip pamišėlė, sparčiausiai 
dauginasi, nes jos kiaušinėliai ir buožgalviai naujoje aplinkoje neturi 
specifinių priešų. Ir taip jos apninka salas vieną po kitos, tiktai keista, 
kad kai kurios gretimos salos kažkaip peršoktos. Kitaip sakant, čia yra 
tipiška migracija ieškant maisto... Bet dar vienas klausimas: kodėl j1 
nesivystė anksčiau? Ar tik tatai nebus susiję su tuo faktu, kad tarp 
Etiopijos ir Australijos nėra ar bent iki šiol nežinoma jokių salamand- 
rų? Gal šioje srityje mioceno laikotarpiu įvyko kokių nors salamand- 
roms nepalankių biologinių permainų? Gal ir taip. Galimas dalykas, 
atsirado specifinis priešas, kuris visas salamandras išnaikino. Tiktai 
vienoje salelėje, uždarame mioceno laikų ežerėlyje, salamandros 
išliko, bet jų vystymasis sustojo, evoliucijos procesas sustingo; tai buvo 
kaip susukta stangri spyruoklė, kuri nebegali išsitiesti. Galbūt Gamta 
puoselėjo šioms salamandroms didelius planus, jos turėjo vystytis toliau 

ir toliau, aukščiau ir aukščiau, kas žino, iki kokių viršūnių... (Profe- 
soriui net šiurpas perbėgo nugara šitaip bemąstant; kas žino: gal kaip 
tik Andriasas Šoichceris turėjo tapti mioceno žmogumi!) 

Bet „aiman“! Šis neišsivystęs gyvūnas staiga patenka į naują, be 
galo palankią aplinką; susukta vystymosi spyruoklė jame išsitiesia... Su 
kokiu gyvybingu entuziazmu, su kokia mioceno energija ir įkarščiu 
Andriasas veržiasi pirmyn vystymosi keliu! Kaip karštligiškai vejasi 
tuos šimtus tūkstančių ir milijonus metų, kuriuos evoliuciniu atžvilgiu 
buvo atsilikęs! Ar galimas dalykas, kad jis nurims toje išsivystymo pako- 
poje, kur šiandien stovi? O gal išsisems po šio savo veislės pakilimo, 
kurio liudininkai esame? O gal jis yra dar tik ant savo evoliucijos 
slenksčio ir tik dabar ketina žengti — kas šiandien gali pasakyti kur? 

Tai tokius samprotavimus ir perspektyvas profesorius dr. Vladimi- 
ras Uheris rašė, palinkęs prie pageltusios seno laikraščio iškarpos, pa- 
gautas atradėjo susijaudinimo. Pasiųsiu laikraščiui, tarė sau, nes moks- 
lo organų niekas neskaito. Tegu kiekvienas žino, kokio didžio gamtos 
proceso liudininkai mes esame! Ir pavadinsiu šitaip: 

Tačiau „Lidovė Noviny“ redakcijos žmonės, pasižiūrėję į profe- 
soriaus Uherio straipsnį, tik palingavo galvas. Ir vėl tos salamandros! 
Aš manau, kad mūsų skaitytojui tos salamandros įgriso ligi gyvo kaulo. 
Metas būtų duoti ką nors kita. O pagaliau tokie moksliški išvedžiojimai 
laikraščiui netinka. 

Todėl straipsnis apie salamandrų vystymąsi bei ateitį taip ir neišvy- 
do dienos šviesos. 


12 
SALAMANDRŲ SINDIKATAS 


Pirmininkas G. H. Bondis suskambino ir atsistojo. 

— Gerbiami ponai,— pradėjo jis, — turiu garbę atidaryti šį nepap- 
rastąjį visuotinį Pacifiko Eksporto Bendrovės susirinkimą. Sveikinu 
visus dalyvius ir dėkoju už gausingą atsilankymą. 

— Ponai,— kalbėjo jis toliau graudžiu balsu, — man teko liūdna 

pareiga pranešti jums skaudžią žinią. Nebėra kapitono Jano van To- 
cho. Mirė mūsų, taip sakant, steigėjas, kuriam kilo išganinga mintis — 
užmegzti prekybos ryšius su tūkstančiais tolimojo Pacifiko salų, mirė 
pirmasis kapitonas ir uoliausias bendradarbis. Atsisveikino jis su pa- 
sauliu šių metų pradžioje mūsų „Šarkos“ laivo denyje netoli Faningo 
salos, kai jį, einantį tarnybos pareigas, ištiko širdies smūgis. (Turbūt 
vargšelis ten siautėjo, dingtelėjo ponui Bondžiui.) Prašyčiau jo šviesų 
atminimą pagerbti atsistojimu. 

Ponai, braškindami kėdes, pagarbiai pakilo, stovėjo iškilmingai 
tylūs, o jų visų galvose sukosi viena mintis: kad tik šis visuotinis susi- 
rinkimas ilgai netruktų. (Vargšas draugužis Vantochas, nuoširdžiai 
susigraudinęs galvojo G. H. Bondis. Kaip jis ten dabar! Tikriausiai 
jį nuleido su lenta į jūrą — tai tėkštelėjo! Ta-aip, šaunus buvo žmo- 
gus, ir tokių mėlynų akių...) 

— Dėkoju, ponai,— ištarė jis trumpai,— kad taip nuoširdžiai 
paminėjote kapitoną van Tochą, mano artimą bičiulį. Prašyčiau poną 
direktorių Volavką supažindinti tamstas su ūkiniais rezultatais, kuriais 
gali PEB šiais metais disponuoti. Skaičiai dar negalutiniai, tačiau nėra 
pagrindo manyti, kad iki metų pabaigos jie iš esmės pasikeis. Tai pra- 
šom. 

— Didžiai gerbiami dalyviai, — pradėjo murmėti ponas direkto- 
rius Volavka ir varė toliau: — Perlų rinkos padėtis kelia nerimą. Po 
pernai metų, kada perlų produkcija, palyginus su palankiais tūkstantis 
devyni šimtai dvidešimt penktaisiais metais, padidėjo beveik dvidešimt 
kartų, perlų kainos ėmė katastrofiškai smukti net iki šešiasdešimt 
penkių procentų. Todėl valdyba nusprendė šiemet sužvejotų perlų 
visai neleisti į rinką, o palaikyti juos, kol atsiras didesnė paklausa. 
Deja, pernai rudenį perlai pasidarė nemadingi, veikiausiai todėl, kad 
taip labai atpigo. Mūsų filiale Amsterdame dabar sukrauta apie du 
šimtai tūkstančių perlų, kurių kol kas neįmanoma parduoti. 

— O perlų produkcija, — murmėjo toliau direktorius Volavka,— 
šiemet, atvirkščiai — smarkiai krinta. Reikėjo atsisakyti kai kurių 
perlų kolonijų, nes jų pajamos nepadengia transporto išlaidų. Prieš 
dvejus trejus metus atrastos kolonijos jau daugiau ar mažiau išeks- 
ploatuotos. Todėl valdyba nusprendė atkreipti dėmesį į kitus jūros 
gelmių turtus, pavyzdžiui, koralus, kriaukles ir jūrų kempines. Nors 
pavyko atgaivinti koralinių papuošalų ir kitų gražmenų prekybą, bet 
iš šitos konjunktūros tuo tarpu didesnį pelną duoda Italijos koralai 
negu Pacifiko. Be to, valdyba tiria intensyvios žvejybos galimybę 

Ramiojo vandenyno gelmėse. Svarbiausias klausimas čia — kaip te- 
nykštes žuvis atgabenti į Europos ir Amerikos rinkas; ligšiolinės in- 
formacijos rezultatai nėra per daug džiuginantys. Bet, antra vertus, — 
skaitė direktorius truputį garsiau, — iš dalies didesnę apyvartą daro 
prekyba įvairiomis šalutinėmis prekėmis, pavyzdžiui, tekstilės, ema- 
liuotų indų, radijo aparatų ir pirštinių eksportas į Ramiojo vandenyno 
salas. Ši prekyba gali toliau intensyvėti ir plėstis, jau šiemet bus paly- 
ginti labai nežymus deficitas. Tačiau negali būti nė kalbos, kad metų 
gale PEB mokėtų savo akcininkams kokius dividendus, todėl valdyba 
iš anksto paskelbia, kad šį kartą atsisako nuo bet kokių tantjemų“' 
ir premijų... 

Įsiviešpatavo ilga slogi tyla. (Kaip maždaug atrodo ta Faningo 
sala, mąstė G. H. Bondis. Geraširdis Vantochas, mirė kaip tikras jūrei- 
vis. Gaila jo, šaunus buvo vyrukas. Juk dar ne toks senas... ne vyresnis 
už mane...) Žodžio paprašė dr. Hubka; toliau cituojame nepaprastojo 
visuotinio Pacifiko Eksporto Bendrovės susirinkimo protokolą: 


Dr. Hubka klausia, ar nemanoma likviduoti 
PEB. 


G. H. Bondis atsako, kad valdyba nutarusi pa- 
laukti šiuo klausimu kitų projektų. 


M. Lui Bonenfanas prikiša, kad perlų rinkimas 
kolonijose nepavestas nuolatiniams patikėti- 
niams, kurie, sėsliai ten apsigyvenę, galėtų 
kontroliuoti, ar perlai Žvejojami pakankamai 
intensyviai ir išmaniai. 


Direktorius Volavka pareiškia, kad šis reika- 
las svarstytas, bet įsitikinta, jog tada per 
daug būtų išaugusios Bendrovės aparato išlai- 
dos. Reikėtų samdyti bent tris šimtus nuola- 

tinių apmokamų agentų; be to, teikitės at- 
kreipti dėmesį, kaipgi sukontroliuosi tuos 
agentus, ar jie atiduos visus sužvejotus per- 
lus. 


M. H. Brinkeleris klausia, ar galima pasiti- 
kėti salamandromis, kad jos tikrai atiduoda 
visus surastus perlus ir neperleidžia jų 
niekam kitam, tik Bendrovės įgaliotiems asme- 
nims. 


G. H. Bondis konstatuoja, kad čia pirmą kar- 
tą viešai paminėtos salamandros. lki šiol 
buvo taisyklė: neskelbti šioje vietoje jokių 
tikslesnių detalių, kokiu būdu perlai žvejo- 
jami. Jis pažymi, kad kaip tik dėl to buvo 
parinktas nekrintantis į akis Pacifiko Eks- 
porto Bendrovės vardas. 


M. H. Brinkeleris klausia: argi draustina 
šioje vietoje kalbėti apie dalykus, kurie 
susiję su Bendrovės interesais ir, be to, 
jau seniai žinomi plačiajai visuomenei? 


G. H. Bondis paaiškina, kad tatai nėra drau- 
džiama, tiktai nauja. Jis džiaugiasi, kad 
dabar galima kalbėti atviriau. Į pirmą pono 
Brinkelerio klausimą galima atsakyti, kad, 
jo žiniomis, tikrai nėra pagrindo abejoti 

perlus ir koralus žvejojančių salamandrų 
sąžiningumu ir darbštumu. Bet nereikia už- 
miršti, kad ligšiolinės perlų kolonijos jau 
dabar yra arba artimiausiu laiku bus visiš- 
kai išeksploatuotos. 0 kalbant apie naujas 
kolonijas verta atsiminti, kad mūsų neužmirš- 
tamas bendradarbis kapitonas van Tochas mirė 
plaukdamas ieškoti lig šiol dar neišnaudotų 
salų. Tuo tarpu nėra kito tokio patyrusio, 
didžiai sąžiningo ir taip savo darbą pamėgu- 
sio vyro. 


Pulk. D, V. Braitas visiškai pripažįsta ve- 
lionio kapitono van Tocho nuopelnus. Tačiau 
jis atkreipia dėmesį į tai, kad kapitonas, 
dėl kurio mirties visi gedime, per daug pops- 
tė minėtas salamandras. (Pritarimo balsai.) 
Nereikėjo salamandroms duoti tokių aukščiau- 
sios rūšies peilių ir kitų įnagių, kaip darė 
velionis van Tochas. Nereikėjo jų taip bran- 
giai šerti. Galima buvo gerokai sumažinti 
salamandrų išlaikymo lėšas ir šitaip padidin- 
ti mūsų Bendrovės pelną. (Smarkūs plojimai.) 


Vicepirmininkas Dž. Džilbertas sutinka su 
pulkininku Braitu, bet pažymi, kad prie gyvos 
kapitono van Tocho galvos tatai buvo neįmano- 
ma. Kpt. van Tochas teigė, kad salamandroms 
jis turįs asmeninių įsipareigojimų. Dėl įvai- 

rių priežasčių Bendrovė negalėjo nepaisyti 
šitokių seno žmogaus pageidavimų. 


Kurtas fon FPrišas klausia, ar negalima sala- 
mandrų panaudoti kitam, kur kas pelningesniam 
darbui negu perlų žvejojimas. Vertėtų atsi- 
žvelgti į jų prigimtį, vadinamąjį bebrišką 
polinkį statyti užtvankas ir kitokias per- 
tvaras po vandeniu. Gal jas įmanoma išnau- 
doti uostų gilinimui, molų statybai ir ki- 
tiems techniškiems darbams vandenyje. 


G. H. Bondis pareiškia, kad valdyba tatai 
intensyviai svarsto; šia linkme tikrai atsi- 
veria plačios galimybės. Jis praneša, kad 
dabar Bendrovė turi maždaug šešis milijonus 
nuosavų salamandrų; atsimenant, kad porelė 
salamandrų per metus susilaukia, sakysim, 
šimto jauniklių, ateinančiais metais bus ga- 
lima disponuoti net trimis šimtais milijonų 
salamandrų; po dešimties metų susidarys tie- 
siog astronomiškas skaičius. G. H. Bondis 
kelia klausimą, ką Bendrovė ketina veikti su 
ta baisia daugybe salamandrų, kurias jau da- 
bar prigrūstose fermose, stingant natūralaus 
maisto, reikia papildomai šerti kopra, bul- 
vėmis, kukurūzais ir panašiai. 

K. fon Frišas teiraujasi, ar salamandros val- 
gomos. 


Dž. Džilbertas: Jokiu būdu. Ir jų oda niekam 
netinka. 


li, Bonepnfanas iškelia klausimą valdybai, ko- 
kių priemonių dabar ji apskritai ketina im- 
tis. 


G. H. Bondis (atsistoja). Gerbiamieji ponai, 
Šį nepaprastąjį visuotinį susirinkimą sušau- 
kėme tam, kad jus atvirai painformuotume 

apie itin nepalankią perspektyvą visos mūsų 
Bendrovės, kuri, leiskite man priminti, anks- 
čiau su pasididžiavimu davė dvidešimt ar net 
dvidešimt tris procentus dividendų drauge 
atidėdama tvirtus rezervų ir atsiskaitymų 
fondus. Šiandien stovime kryžkelėje: priemo- 
nės, kurios buvo mums naudingos ligi šiol, 
praktiškai jau baigiasi, mums belieka ieškoti 
naujų kelių. (Puiku!) 

Aš pasakyčiau, jog čia beveik likimo pirštas, 
kad kaip tik šiuo metu mus paliko mūsų įžy- 
musis kapitonas ir bičiulis J. van Tochas. 

Su jo asmeniu buvo susijusi ta romantiška, 
graži ir, pasakyčiau taip pat, gerokai nu- 
trūktgalviška perlų prekyba. Aš tatai laikau 
jau nueitu mūsų Bendrovės etapu, jis turėjo 

savo, jei taip galima sakyti, egzotišką ža- 
vesį, bet nebetinka moderniais laikais. Ger- 
biamieji ponai, perlai niekada negali būti 
stambios, horizontaliai ir vertikaliai išsi- 
šakojusios Bendrovės objektu. Kan pačiam 

tas verslas su perlais buvo tik mažas diver- 
tismentas. (Salėje subruzdimas,.) Taip, po- 
nai, divertismentas, kuris jums ir man davė 
nemažai pinigų. Be to, mūsų veiklos užuomaz- 
goje tos salamandros turėjo, pasakyčiau, nau- 
jovės žavesį. Trys šimtai milijonų salamand- 
rų to žavesio jau nebeturės. (Juokas.) Esu 
užsiminęs apie naujus kelius. Kol buvo gyvas 
mano geras bičiulis kapitonas van Tochas, 
nebuvo ko nė galvoti suteikti mūsų Bendrovei 
naują pobūdį, kitokį negu tas, kurį pavadin- 
čiau kapitono van Tocho stiliumi. (Kodėl?) 
Todėl, kad aš, pone, turiu užtektinai skonio 
ir nemaišau skirtingų stilių. Kapitono van 
Tocho stilius buvo, pasakyčiau, nuotykių ro- 
manų stilius. Tai buvo Džeko Londono, Džoze- 
fo Konrado ir kitų stilius. Senas, egzotiš- 
kas, kolonialinis, beveik herojiškas stilius. 
Aš neneigiu, kad jis mane tam tikra prasme 
žavėjo. Bet po kapitono van Tocho mirties 
neturime teisės Zengti toliau į tą nuotykių 
ir jaunatviško įkarščio epą. Dabar mūsų lau- 
kia ne naujas etapas, o visai kitą koncepci- 

ja, ponai, naujos ir iš pagrindų kitokios 
kūrybinės vaizduotės iškeltas uždavinys. 
(Jūs apie tai kalbate kaip apie romaną|) 
Taip, pone, teisybę sakote, Prekyba mane do- 
mina kaip menininką. Be tikro meno, pone, 
niekada nieko naujo neišgalvosite. Jei nori- 
me, kad pasaulis nesustotų vietoje, turime 
būti poetai. (Plojimai.) 


G. H. Bondis nusilenkė. Ponai, su apgailes- 
tavimu užverčiu tą etapą - van Tocho etapą, 
jeigu taip galima pasakyti; jame išgyvenome 
patys savo vaikiškumą ir nuotykių troškimą. 
Metas jau baigti pasaką apie perlus ir kora- 
lus. Sindbadas žau mirė, ponai. 0 dabar 
klausimas - ką toliau daryti? (Kaip tik to 

ir mes jus klausiame!) Gerai, ponai: malonė- 
kite pasiimti pieštukus ir rašyti. Šeši mili- 
jonai. Parašėte? Padauginkite juos iš penkias- 
dešimt. Gavote tris šimtus milijonų, taip? 
Dabar vėl padauginkite juos iš penkiasdešimt. 
Gavote penkiolika milijardų, ar ne? 0 dabar, 
ponai, teikitės patarti, ką po trejų metų 

mes veiksime su penkiolika milijardų sala- 
mandrų? Ką joms duosime dirbti, kuo jas šer- 
sime ir taip toliau? (Tai tegu jos sau dve- 
sia!) Taip, bet argi negaila, ponai? Ar nepa- 
galvojote, kad kiekviena salamandra turi 

tam tikrą ekonominę vertę - kaip darbo jėga, 
kurią tereikia panaudoti? Ponai, su šešiais 
milijonais salamandrų dar galima šiaip taip 
tvarkytis. Su trimis šimtais milijonų jau 
bus sunkiau. O penkiolika milijardų sala- 
mandrų, ponai, jau prašoka visas mūsų išga- 
les. Salamandros praris Bendrovę. Štai kaip. 
(Už tai tamsta atsakysi! Tamsta pradėjai 
visą šią istoriją su salamandromis!) 


G. H. Bondis iškėlė galvą. Tą atsakomybę aš 
visiškai prisiimu, ponai, Kas nori, gali tuč- 
tuojau grąžinti Pacifiko Eksporto Bendrovės 
akcijas. Kiekvieną akciją mielai apmokėsiu... 
(Kiek?) Visą jos vertę, pone. (šalėje su- 
bruzdimas. Prezidiumas paskelbia dešimties 
minučių pertrauką.) 

Po pertraukos žodžio paprašo M. H. Brinkele- 
ris. Jis išreiškia pasitenkinimą, kad sala- 
mandros taip sparčiai dauginasi ir šitokiu 
būdu didėja Bendrovės turtas. Bet, ponai, 
vis dėlto būtų gryniausia nesąmonė jas dykas 
laikyti; jei mes patys neturime joms tinka- 
mo darbo, tai grupės akcininkų vardu siūlau, 
kad salamandros būtų tiesiog parduodamos bet 
kam, kas tiktai ketina pradėti kokius darbus 
vandenyje ar po vandeniu. (Plojimai,.) šala- 
mandros maitinimas per dieną kaštuoja keletą 

santimų; jei salamandrų porelę parduotume, 
pavyzdžiui, už šimtą frankų ir jei salamand- 
ros ištvertų darbe, sakysim, bent vienerius 
metus, tai tokia investicija kiekvienam 
verslo žmogui lengvai apsimokėtų. (Pritarimo 
balsai.) 


Dž. Džilbertas konstatuoja, kad salamandros 
gyvena žymiai ilgiau negu vienerius metus; 
kiek jos iš tikrųjų gyvena, apie tai dar ne- 
turime pakankamai duomenų. 


H. Brinkelęris įneša pataisą į savo pasiūly- 
mą, kad tada vienos salamandrų porelės kaina 
turėtų būti trys šimtai frankų su pristatymo 
į uostą išlaidomis. 


S. Veisbergeris klausia, kokį darbą iš tikrų- 
jų salamandros galėtų dirbti. 


Direktorius Volavka: Dėl savo įgimtų polin- 
kių ir nepaprastų techninių sugebėjimų sala- 
mandros ypač moka statyti vandenyje užtvan- 
kas, pylimus ir bangolaužius, gilinti uostus 
ir prieplaukas, kasti seklumas ir dumblo są- 
našas, valyti vandens kelius; sugeba stiprin- 
ti ir reguliuoti jūrų krantus, plėsti sausu- 
mos plotus ir taip toliau. Visais šiais at- 
vejais turimas galvoje didžiulis darbas, 

reikalaujantis šimtų ir tūkstančių rankų, 
tokio masto darbas, kad nė moderni technika 
nesiryš jo imtis, kol neturės savo dispozi- 
cijoje nepaprastai pigios darbo jėgos. (Tei- 
singai! Puiku!) 


Dr. Hubka iškelia mintį, kad, parduodama sa- 
lamandras, kurios tikriausiai gali daugintis 
ir naujose vietose, Bendrovė neteks salamand- 
rų monopolio. Jis reikalauja, kad vandens 
statybų vykdytojams būtų tik išnuomojamos 
gerai išdresiruotų ir kvalifikuotų salamand- 
rų darbo kolonos, su sąlyga, kad galimas jų 
prieauglis vis tiek priklausys Bendrovei. 


Direktorius Volavkaą nurodo, kad neįmanoma 
sekti vandenyje milijonus, gal net milijardus 
salamandrų, 0 ypač jų prieauglį; deja, daug 
salarandrų jau pavogta zoologijos sodams ir 


žvėrynams. 


Plk. D. V. Braitas: Reikėtų pardavinėti ar- 
ba nuomoti tik salamandrų patinus, kad ana- 
pus Bendrovei priklausančių peryklų ir fermų 
jos negalėtų daugintis. 


Direktorius Volavka: Mes negalime teigti, kad 


salamandrų fermos yra Bendrovės nuosavybė. 
Jūrų dugno ploto neįmanoma įsizyti arba iš- 
nuomoti. Teisinis klausimas, kam iš tikrųjų 

priklauso salamandros, gyvenančios, pavyz- 
džiui, teritoriniuose Jos Didenybės Olandi- 
jos karalienės vandenyse, yra labai neaiškus 
ir gali sukelti daug ginčų. (Salėje subruz- 
dimas.) Daugeliu atveju mes neturime netgi 
garantuotos žvejybos teisės; steigėme Ramio- 
Jo vandenyno salose savo salamandrų fermas, 
ponai, tiesiog savavališkai. (Salėje dar di- 
desnis subruzdimas.) | 


Dž. Džilbertaąs atsako plk. Braitui, kad, 
kaip rodo ligšioliniai bandymai, izoliuoti 
salamandrų patinai po kiek laiko praranda 
gajumą ir nebetinka darbui, jie pasidaro 
tingūs, abejingi ir dažnai nunyksta iš ilge- 
sio. 


Fon Prišas klausia, ar negalima būtų parduo- 
damų salamandrų romyti arba sterilizuoti. 


Lž. Džilbertas: Tai per daug brangiai kaš- 
tuotų, mes tiesiog negalime užkirsti kelio, 
kad parduotos salamandros toliau nesidaugin- 
tų. 


S. Veisbergeris, kaip Gyvulių globos draugi- 
jos narys, reikalauja, kad būsimasis sala- 

mandrų pardavimas vyktų humaeniškai ir nežeis- 
tų Žmogaus jausmų. 

Dž. Džilbertas dėkoja už šią pastabą; savai- 
me suprantaina, kad salamandrų gaudymas ir 
gabenimas bus patikėtas išlaviniam, reikia- 
mai kontroliuojamam personalui. Tačiau nega- 
lima garantuoti, kaip elgsis su salamandromis 
jų pirkėjai. 


S. Veisbergeris pareiškia, kad jis yra vi- 
siškai patenkintas vicepirmininko Dž. Džil- 
berto paaiškinimu. (Plojimai.) 


G. H. Bondis: Ponai, pirmiausia atsisakyki- 
me minties, kad ateityje išlaikysime sala- 
mandrų monopolį. Deja, pagal dabar veikian- 
čius įstatymus negalime jų užpatentuoti. 
(Juokas.) Privilegijuotą padėtį salamandrų 
prekyboje turime ir galime užsitikrinti ki- 
taip, tačiau su viena būtina sąlyga: kad ta 
mūsų prekyba būtų varoma kitokiu stiliumi ir 
daug didesniu mastu negu iki šiol. (Oho!) 
Čia, ponai, guli pluoštas preliminarinių su- 
sitarimų. Valdyba siūlo steigti naują verti- 
kalųjį trestą ir pavadinti jį Salamandūrų sin- 
dikatu. Salamandrų sindikato nariais, be mū- 
sų Bendrovės, būtų ir kitos stambios kompa- 
nijos bsi stiprios finansinės grupuotės: pa- 
vyzdžiui, tam tikras koncernas, kuris gamins 
salamandroms specialius patentuotus metalo 
įnagius... (Turite galvoje KEAS?) Taip, po- 

ne, kalbu apie LHBAS. Toliau - chemijos ir 
maisto kartelis, kuris salamandroms turės 
pigiai gaminti patentuotą maistą; transpor- 
to cendrovių grupė, kuri, atsižvelgusi į 
ligšiolinį patyrimą, patentuos higieniškus 
tankerius salamandroms gabenti; draudimo 
blokas, kuris draus pirktus gyvūnus nuo suų- 
žalojimų bei kritimo tiek gabenimo metu, 
tiek darbovietėse; pagaliau prisidės dar ki- 
tos pramonės, eksporto ir finansų šakos, kuų- 
rių dabar dėl svarbių priežasčių neminėsi- 
me. Ponai, gal užteks, kad aš jums pasaky- 
siu, jog tas sindikatas iš pradžių turėtų 
disponuoti keturiais šimtais milijonų svarų 
sterlingų. (Salėje sujudimas.) Čia, mieli 
bičiuliai, šiame aplanke, yra tos sutartys, 
kurias tereikia tik pasirašyti, ir bus 
įsteigta viena didžiausių mūsų laikų ekono- 
minių organizacijų. Valdyba kreipiasi į jus, 
ponai, prašydama suteikti jai tvirtus įga- 
liojimus įsteigti šį milžinišką koncerną, 
kurio paskirtis - racionalus salamandrų au- 
ginimas ir naudojimas. (Plojimai ir protes- 
to balsai.) 


Ponai, malonėkite atkreipti dėmesį į šio 
bendradarbiavimo privalumus. Salamandrų sin- 
dikatas tieks ne tik pačias salamandras, 

bet ir visokius reikmenis joms bei maistą, 

būtent kukurūzus, krakmolą, lajų ir cukrų 
milijardams šeriamų gyvūnų; be to dar - 
transportas, draudimas, veterinarinė priežiū- 
ra ir taip toliau - viskas už pigiausią kai- 
ną, O šitai mums laiduos jei ne monopolį, 

tai bent aiškią persvarą prieš būsimus. kon- 
kurentus, kurie taip pat įsigeistų pardavinė- 
ti salamandras. Tegu kas tik pamėgina, po- 
nai, su mumis ilgai nekonkuruos. (Bravo!) 

Čia dar ne viskas. Salamandrų sindikatas 
tieks įvairias statybos medžiagas vandens 
darbams, kuriuos dirbs salamandros, taigi 

su mumis eis sunkioji pramonė, cementas, sta- 
tybinė miško medžiaga ir akmenys. (Dar neži- 
nia, kaip salamandros dirbsį) Ponai, šiuo me- 
tu dvylika tūkstančių salamandrų Saigono uos- 
te stato naujus dokus, baseinus ir molus. 
(Šito jūs mums nesakėte!) Ne. Tai pirmas di- 
delis bandymas. Šis bandymas, ponai, itin 
puikiai pavyko. Siandien dėl salamandrų atei- 
ties nėra jokių abejonių. (Karšti plojimai.) 
Bet čia dar ne viskas, ponai. Salamandrų sin- 
dikato išgalės toli gražu dar nėra išsemtos. 
Salamandrų sindikatas visame pasaulyje ieškos 
darbo milijonams tų gyvūnų. Jis kurs planus 
ir kels mintis, kaip užvaldyti jūras. Propa- 
guos utopijas ir drąsiausias svajones. Brėš 
naujų krantų ir kanalų, žemynus jungiančių 

pylimų projektus, planuos, kaip supilti iš- 
tisas virtines dirbtinių salų transokeani- 
niams skrydžiams, kaip sudaryti naujus saus- 
žemius vidury vandenynų. Ten glūdi žmonijos 
ateitis. Ponai, keturis penktadalius žemės 
paviršiaus yra užliejusios jūros; tai, be 
abejonės, pernelyg daug; mūsų pasaulio veidą, 
jūrų ir sausumos žemėlapius reikia ištaisyti. 
Mes, ponai, duosime pasauliui jūrų darbinin- 
kus. Tai jau nebus kapitono van Tocho sti- 
lius; nuotykių pasaką apie perlus mes pakei- 
sime iškilminga darbo daina. Arba būsime 
smulkūs verteivos, arba kūrėjai, bet jei ne- 
galvosime apie žemynus ir vandenynus, neiš- 
naudosime savo galimybių. Čia, ponai, buvo 
kalbėta, po kiek pardavinėti porelę salamand- 
rų. Bet verčiau pagalvokime apie ištisus mi- 
lijardus salamandrų, daugybę milijonų darbo 
jėgos, apie žemės plutos pertvarkymus, apie 
naujas genezes ir naujus geologinius perio- 
dus. Šiandien drąsiai galime kalbėti apie 
būsimas Atlantidas, apie senus žemynus, ku- 
rie vis labiau ir labiau brausis į jūras, 
apie pačios žmonijos sukurtus Naujuosius pa- 
saulius... Atleiskite, ponai, gal jums tai 
atrodo utopija. Taip, mes iš tikrųjų žengia- 
me į utopiją. Jau esame joje, mieli bičiu- 
liai. Kes turime tik apgalvoti salamandrų 

ateitį techniniu požiūriu... (Ir ekonomi- 
niu!) Taip. Ypač ekonominiu požiūriu. Ponai, 
mūsų Bendrovė per daug maža, kad įstengtų 
viena eksploatuoti milijardus salamandrų, mes 
to nepajėgsime nei finansiškai, nei... poli- 
tiškai. Jeizu keisis jūrų ir sausumos žemė- 
lapiai, tuo dalyku, ponai, susidomės ir di- 
džiosios valstybės. Tačiau apie tai nekalbė- 
sime, neminėsime čia ir tų aukštų asmenybių, 
kurios jau šiandien į sindikatą žiūri labai 
palankiai. Taigi prašom, ponai, neužmiršti, 
kokį užmojį turi šis klausimas, dėl kurio 
netrukus balsuosite. (Audringi, ilgai trun- 
kantys plojimai. Šauksmai: puiku, bravo!) 


Vis dėlto, prieš balsuojant dėl salamandrų sindikato įsteigimo, 
reikėjo pažadėti, kad už Pacifiko Eksporto Bendrovės akcijas šiemet 
bus išmokėta bent dešimt procentų dividendo iš rezervų fondo. Šiuo 
klausimu per balsavimą aštuoniasdešimt septyni procentai akcininkų 
pasisakė už ir tik trylika procentų — prieš. Taigi valdybos projektas 
buvo priimtas. Salamandrų sindikatas įsteigtas. Daug kas sveikina 
G. H. Bondį. 

— Jūs labai gražiai kalbėjote, ponas Bondi,— gyrė senis Sigis 
Veisbergeris.— Labai gražiai. O kaipgi jums, ponas Bondi, šita mintis 
atėjo į galvą? 

— Kaip? — atsiliepė išsiblaškęs G. H. Bondis.— Teisybę sakant, 
ponas Veisbergeri, viskas dėl senojo van Tocho. Jis tomis savo sala- 
mandromis taip rūpinosi... Ką jis, vargšelis, pasakytų, jei mes leistume 
jo tapa-boys išstipti arba žūti! 

— Kokioms tapa-boys? 

— Nagi toms šlykštynėms salamandroms. Dabar, kai jos turės 
šiokią tokią vertę, su jomis visi bent geriau elgsis. Juk su tais padarais 

tik utopiją ir tegalima kurti, ponas Veisbergeri, daugiau jos niekam 
netinka. 

— Aš čia nieko nesuprantu, — gūžtelėjo ponas Veisbergeris.— O 
jūs, ponas Bondi, ar esate kada matę kokią salamandrą? Aš, pavyz- 
džiui, nežinau, kas ji per viena. Sakykite, kaipgi ji atrodo? 

— Ir aš jums, ponas Veisbergeri, to nepasakysiu. Ar aš žinau, kas 
yra salamandra? Kam man to reikia? Argi aš turiu laiko rūpintis, kaip 
kas atrodo? Aš tik džiaugiuosi, kad šį Salamandrų sindikatą pastatėm 
ant kojų. 

PRIEDAS 


APIE SALAMANDRŲ LYTINĮ GYVENIMĄ 


Vienas mėgstamiausių žmogaus dvasios užsiėmimų — kurti vaiz- 
dus, kaip pagaliau tolimoje ateityje atrodys pasaulis ir žmonija, kokie 
technikos stebuklai bus įgyvendinti, kokie socialiniai klausimai bus 
išspręsti, kiek pažengs į priekį mokslas bei visuomenės santvarka ir 
taip toliau. Tačiau dauguma tų utopijų nepamiršta labai gyvai nagri- 
nėti problemos, kaipgi tame geresniame, pažangesniame ar bent tech- 
nikos atžvilgiu tobulesniame pasaulyje atrodys sena, bet visuomet 
populiari institucija — lytinis gyvenimas, dauginimasis, meilė, vedy- 
bos, šeima, moterų klausimas ir panašiai. Žiūrėk specialią šios srities 
literatūrą: Polį Adamą, H. G. Velsą, Oldosą Hakslį“* ir daugelį kitų. 


Pasirėmęs šiais pavyzdžiais ir žvelgdamas į mūsų žemės rutulio 
ateitį, autorius laiko savo pareiga pasvarstyti taip pat, koks gi tame 
būsimame salamandrų pasaulyje bus seksualinis gyvenimas. Tatai 
aiškintina jau dabar, kad nereikėtų prie šio klausimo grįžti vėliau. 
Andriaso Šoichcerio lytinis gyvenimas bendrais pagrindiniais bruožais 
atitinka kitų uodeguotųjų amfibijų dauginimąsi: čia nėra kopuliacijos 
tikrąja to žodžio prasme, patelė deda kiaušinėlius keliais etapais, ap- 
vaisinti kiaušinėliai vandenyje išsivysto į buožgalvius ir taip toliau, — 
apie tai galima pasiskaityti kiekviename gamtos mokslo vadovėlyje. 
Čia paminėsime tik kai kurias pastebėtas išskirtines šio pobūdžio 
Andriaso Šoichcerio ypatybes. 


Balandžio pradžioje, pasakoja H. Bo | t ė, patinėliai gretinasi prie 
patelių; visais seksualiniais laikotarpiais patinas paprastai sekioja 
tą pačią patelę ir keletą dienų nesitraukia nuo jos nė per žingsnį. Tuo 
metu jis nieko neėda, o patelė būna labai raji. Patinas ją gainiojasi 
vandenyje ir stengiasi savo galvą stipriai priglausti prie jos galvos. 
Kai jam tatai pavyksta, jis truputį užkiša savo snukį jai prieš akis, 

turbūt kad ji nepabėgtų, — ir sustingsta. Šitaip susiglaudę vien galvo- 
mis,— oO tarpas tarp jų kūnų sudaro tada maždaug trisdešimties laips- 
nių kampą, — abu gyvūnėliai pastirę plūduriuoja greta vienas kito. 
Retkarčiais patinas pradeda taip smarkiai rangytis, kad savo šonais 
ima daužyti patelės šonus; paskiau vėl nurimsta, plačiai išskėtęs kojas 
ir tiktai snukį įrėmęs į galvą savo išrinktajai, kuri tuo metu abejingai 
ryja, ką nutverdama. Šitoks, jei taip galima pasakyti, bučiavimasis 
trunka keletą dienų; kai kada patelė sprunka ieškoti maisto, o patinas 
tada ją persekioja labai susijaudinęs ir įniršęs. Pagaliau patelė liau- 
jasi priešinusis, jau nebėga, ir porelė plūduriuoja vandenyje nekru- 
tėdama lyg dvi juodos, surištos pliauskos. Dabar patinas ima mėšlun- 
giškai tampytis ir išleidžia į vandenį daug lipnokų pienių. Netrukus 
po to jis visiškai nusilpęs palieka savo patelę ir įsispraudžia tarp akme- 
nų; šiuo metu jam galima nukirsti koją arba uodegą, ir jis nė kiek 
nesi gins. 


O patelė trumpą laiką dar būna sustingusi, nejudri; paskui smar- 
kiai susiriečia ir pradeda iš kloakos leisti grandinėle kiaušinėlius, ap- 
trauktus drebutiniu apvalkalu; čia ji dažnai pasigelbsti pastur galinė- 
mis kojomis kaip ir rupūžė. Tų kiaušinėlių būna nuo keturiasdešimt 
iki penkiasdešimt, ir jie laikosi prikibę prie jos kūno kaip kasa. Su 
jais patelė plaukia į saugią vietą ir pritvirtina juos prie vandens aug- 
menijos, prie dumblių arba stačiai prie akmenų. Po dešimties dienų 
patelė išleidžia antrą seriją kiaušinėlių — apie dvidešimt trisdešimt, 
nors su patinu ji daugiau nebuvo susitikusi; tie kiaušinėliai, matyt, 
buvo apvaisinti tiesiog jos kloakoje. Paprastai po septynių ar aštuonių 
dienų ji leidžia trečią, o paskui ketvirtą kartą — po penkiolika dvi- 
dešimt jau apvaisintų kiaušinėlių; iš jų po savaitės, daugių daugiausia 
po trijų savaičių išsiris gyvi buožgalviai su karpytomis žiaunomis. 
Per metus šie buožgalviai išsivysto į suaugusias salamandras ir gali 
toliau daugintis ir t. t. 


Visai skirtingų duomenų pateikė panelė Blanša Kisteme- 
kers,stebėjusi dvi Andriaso Šoichcerio pateles ir vieną patiną. Nerš- 
to metu patinas prisiplakė prie vienos patelės ir gana brutaliai ją per- 
sekiojo; kai ji nuo jo bėgdavo, jis skaudžiai mušdavo ją uodega. Buūda- 
vo nepatenkintas, kai ji ką nors rydavo, ir tada stumdavo ją nuo mais- 
to; aiškiai buvo matyti, kad norėjo turėti patelę tik sau ir tiesiog ją 
terorizavo. O išleidęs pienius, puolė antrą patelę ir kėsinosi ją suėsti, 


Karelas Čapekas 288 


teko jį ištraukti iš baseino ir perkelti kitur. Beje, ir antroji patelė 
išleido apvaisintus kiaušinėlius — viso labo šešiasdešimt tris. 
Panelė Kistemekers pastebėjo, kad visų trijų gyvūnų kloakos kraštai 
tuo metu buvo gerokai pabrinkę. Taigi atrodo, rašo panelė Kisteme- 
kers, kad Andriasas apvaisina ne kopuliacijos būdu ir ne išliedamas 
pienius, bet kažkokiomis kitomis priemonėmis, kurias galima pavadin- 
ti seksualiniu milieu. Kaip matyti, kiaušinėlių apvaisinimui nereika- 
lingas nė laikinas draugavimas. Tatai paskatino jauną mokslininkę da- 
ryti tolesnius įdomius bandymus. Ji atskyrė patiną nuo patelių, ati- 
tinkamu momentu išspaudė patinui sėklą ir supylė į patelių baseiną. 
Tada patelės ėmė leisti apvaisintus kiaušinėlius. Tolesniuose 
bandymuose panelė Blanša Kistemekers filtravo patino sėklą ir filt- 
ratą be sėklinių kunelių (tai buvo skaidrus, rūgštokas 
skystimas) perkėlė patelėms į vandenį; patelės ir dabar pradėjo 
leisti kiaušinėlius, maždaug po penkiasdešimt, dauguma 
jų buvo apvaisinti ir išsivystė į normalius buožgalvius. Tatai 
kaip tik paskatino panelę Kistemekers konkrečiai nustatyti tą se k- 
sualinę terpę, kuri sudaro savarankišką grandį tarp parte- 
nogenezės ir lytinio dauginimosi. Kiaušinėlis apsivaisina vykstant 
terpėje cheminiams pakitimams (tam tikram rūgštėjimui, kurio ligi 
šiol dirbtiniu būdu nepavyko sukelti); tie pakitimai kažkaip susiję su 
patino lytine funkcija. Tačiau ši funkcija visai nereikalinga; kad 
patinas bendrauja su patele, tai yra turbūt senesnės vystymosi pakopos 
liekana — dar iš tų laikų, kada Andriaso apvaisinimo procesas buvo 
kaip ir kitų salamandrų. Tas bendravimas, kaip teisingai nurodo pane- 
lė Kistemekers, yra tam tikra paveldėta tėvystės iliuzija, o faktiškai 
patinas nėra buožgalvių tėvas, tiktai tam tikras iš esmės visai nuasme- 
nintas cheminis kūrėjas tos seksualinės terpės, kuri yra tikrasis apvai- 
sintojas. Jeigu viename rezervuare laikysime šimtą Andriaso Šoich- 
cerio porelių, tai abejotina, kad čionai įvyks šimtas individualių 
apvaisinimo aktų; iš tikrųjų tai yra vieningas aktas, būtent — kolek- 
tyvinis terpės seksualizavimas, arba, tiksliau sakant, vandens rugštini- 
mas, o subrendę Andriaso kiaušinėliai tada automatiškai reaguoja — 
vystosi į buožgalvius. Padarykite dirbtiniu būdu tą nežinomą rūgštu- 
mo agentą, ir nereikės patinų. Taigi lytinis keistojo Andriaso gyveni - 
mas mums iškyla kaip Didžioji iliuzija; jo erotinė aistra, poravimosi 
siekimai ir seksualinė tironija, laikinas prisirišimas, nerangus ir lėtas 
malonumų išgyvenimas — viskas iš tikrųjų nereikalinga, praeitas 
etapas, tai beveik tik simboliškos funkcijos, kurios lydi arba, taip 

sakant, puošia faktiškai nuasmenintą patino aktą — apvaisinančios 
seksualinės terpės kūrimą. Patelės nepaprastai abejingai priima tą 
betikslį, goslų, individualų patinų meilinimąsi, o tatai aki- 
vaizdžiai rodo, kad jos instinktyviai jaučia, kokios grynai formalios 
šios apeigos arba, tiksliau sakant, įvadas į tikrąjį susiporavimo aktą, 
kada jos lytiškai susijungia su apvaisinančia terpe; galima sakyti, 
kad Andriaso patelė šį dalyką aiškiau supranta ir išgyvena blaiviau, be 
erotinių iliuzijų. 


(Panelės Kistemekers tyrimus papildė įdomiais eksperimentais 
mokslininkas abatas Bontempelis. Jis sudžiovino, o paskui 
sutrynė Andriaso pienius ir subėrė patelėms į vandenį; ir dabar pate- 
lės ėmė leisti apvaisintus kiaušinėlius. Tokius pat rezultatus jis gavo ir 
tada, kai sudžiovino ir sutrynė Andriaso patino lytinius organus, taip 
pat tais atvejais, kai išmirkė juos spirite arba išvirė, o paskui ekstraktą 
supylė į patelių baseiną. Lygiai tokį pat rezultatą gavo su Andriaso 
smegenų hipofizio ekstraktu ir pagaliau su paodžio liaukų išskyromis, 
paimtomis neršto metu. Visais šiais atvejais patelės iš pradžių nereaga- 
vo į tą priemaišą, bet po valandėlės liovėsi medžiojusios maistą ir 
nurimo, tiesiog pastiro vandenyje ir tik praslinkus kelioms valandoms 
pradėjo leisti gleivėtus, beveik pupelės dydžio kiaušinėlius.) 


Ryšium su tuo reikia paminėti ir tą keistą apeigą, vadinamąjį 
salamandrų šokį. (Čia nekalbama apie „Salamandr dans“, 
kuris šiuo metu pasidarė ypač madingas rinktinėje visuomenėje ir 
vyskupo Hiramos buvo paskelbtas „nepadoriausiu šokiu iš visų, apie 
kuriuos yra kada nors girdėjęs“ .) Kai būna mėnulio pilnatis, vakarais 
(išskyrus poravimosi laikotarpį) išlipdavo Andriasai, bet vien pa- 
tinai, į krantą, sutūpdavo ratu ir savotiškai imdavo linguoti, krai- 
pyti stuomenį. Šie judesiai ir kitais atvejais būdingi šioms didžiulėms 
salamandroms, bet minėtų „šokių“ metu patinai judėdavo labai karš- 
tai, lyg apkvaitę, visai nusi plūkdami kaip šokantys dervišai. Kai kurie 
mokslininkai tą pašėlusį sukiojimąsi ir tapsėjimą laikė mėnulio kultu, 
atseit religine apeiga, o kiti, atvirkščiai, — įžiūrėjo čia erotinį šokį 
ir aiškino jį kaip tik tuo seksualiniu pagrindu, apie kurį jau esame 
kalbėję. Esame sakę, kad Andriaso Šoichcerio tikrasis apvaisintojas 
yra vadinamoji seksualinė terpė kaip kolektyvinis ir nuasmenintas 
patinų ir patelių individų tarpininkas. Taip pat buvo kalbėta, kad pate- 
lės į šį nuasmenintą lytinį santykį žiūri kur kas realistiškiau ir pap- 

rasčiau negu patinai, kurie — turbut dėl įgimtos patiniškos puikybės 
ir užkariautojo polinkių — nori bent išsaugoti lytinio triumfo iliuziją 
ir todėl vaidina meilinimąsi ir rodo patelei savo vyrišką valdžią. 
Tai viena ryškiausių erotinių iliuzijų, įdomiai patinų koreguota štai 
tomis didžiosiomis iškilmėmis, kurios turbūt yra instinktyvus siekimas 
pajusti save kaip Patinų Kolektyvą. Tuo bendru šokiu veikiausiai 
griaunama atavistinė ir beprasmė patino lytinio individualizmo iliu- 
zija; ta besisukanti, apsvaigusi, gosli, karšta gauja yra ne kas kita kaip 
Bendras Patinas, Kolektyvinis Vyras ir Didysis Kopuliatorius, šokantis 
garsųjį tuoktuvių šokį ir pasinėręs į didžiąsias vestuvių apeigas, — tik- 
tai keista, kad be patelių, kurios tuo tarpu čepsi, rydamos žuveles 
arba sepijas. Garsusis Čarlzas Dž. Pavelas, kuris šias sala- 
mandrų iškilmes pavadino Patiniško Prado Šokiu, toliau rašo: „Ar 
tik ne šiose bendrose patinų apeigose glūdi keisto paties salamandrų 
kolektyvizmo šaknys ir šaltiniai? Prisiminkime, kad tikroji gyvūnų 
bendruomenė yra tik ten, kur gyvenimas ir rūšies vystymasis nesiremia 
lytine porele, pavyzdžiui, bitės, skruzdėlės ir termitai. Bičių bendruo- 
menę galima apibūdinti žodžiais: „Aš — Motinėlės Avilys“ O sala- 
mandrų bendruomenę galima apibrėžti visai kitaip: „Mes — Vyriška- 
sis Pradas“. Tik bendrai paimti visi patinai, šiuo momentu kuriantys 
apvaisinančią seksualinę terpę, yra tas Didysis Patinas, prasismelkian- 
tis į patelių įsčias ir dosniai dauginantis gyvybę. Jų tėvystė kolektyvi- 
nė, todėl visai jų prigimčiai budingas kolektyvizmas, tatai pasireiškia 
bendrais veiksmais, o tuo tarpu patelės, atsikračiusios kiaušinėliais, 
iki pat kito pavasario gyvena daugiau ar mažiau atskirai, vienišos. 
Tik patinai yra bendrija. Tik patinai dirba kolektyvinį darbą. Nė vie- 
nos gyvūnijos rūšies patelės nevaidina tokio antraeilio vaidmens kaip 
Andriasų: joms visai svetimi bendri veiksmai, jais absoliučiai nesido- 
mi.J ų metas ateina tada, kai V yriškasis Pradas prisodrina joms terpę 
rugšties, chemiškai vos suvokiamos, bet gyvybiškai tokios veiklios, 
kad ji atlieka savo paskirtį net ir tuomet, kai esti nepaprastai atskiesta 
jūrų potvynių ir atoslūgių. Atrodo, lyg pats Vandenynas būtų virtęs 
patinu, savo pakraščiuose apvaisinančiu milijonus gemalų“. 


„Kad ir be gaidiško pasipūtimo,— rašo toliau Čarlzas Dž. Pave- 
las, — vis dėlto daugumos gyvūnijos rūšių patelės iš gamtos yra gavu- 
sios gyvenime pirmenybę. Patinai gyvena tik savo malonumams ir 
žudymams: tai įžūlūs ir išdidūs padarai, o patelės reprezentuoja savo 
padermę su jos galiomis ir būdingomis gerosiomis ypatybėmis. Andria- 

sų (iš dalies ir žmonių) tas santykis visai kitoks: veikdami bendrai 
ir solidariai, patinai įgyja aiškią biologinę persvarą ir veikia rušies 
vystymąsi daug labiau negu patelės. Gal kaip tik dėl tos ryškios patiniš- 
kos vystymosi tendencijos taip stipriai prasikiša grynai vyriški Andria- 
so sugebėjimai technikos srityje. Andriasas yra gimęs technikas 
su polinkiu į kolektyvinę veiklą; šie antriniai v y r o lytiniai požymiai, 
šis technikos talentas ir organizaciniai sugebėjimai taip sparčiai ir 
sėkmingai vystosi mūsų akivaizdoje, kad turėtume kalbėti tiesiog 
apie gamtos stebuklą, jei nežinotume, koks galingas gyvenimo veiksnys 
yra seksualiniai determinantai. Andriasas Šoichceris yra animal fa- 
ber““ ir laikui bėgant technikos srityje gal žymiai pranoks patį žmogų 
vien todėl, kad dėl savo prigimties sukūrė grynai patinišką bendruo- 
menę“. 

Antra knyga 
CIVILIZACIJOS PAKOPOMIS 


| 
POVONDRA SKAITO LAIKRAŠČIUS 


Vieni žmonės renka pašto ženklus, kiti — senus spaudinius. Ponas 
Povondra, G. H. Bondžio šveicorius, ilgai nerado savo gyvenimo 
prasmės, metų metus jis svyravo: ar domėtis senkapiais, ar pasinerti į 
užsienio politikos klausimus; bet vieną vakarą jam staiga atsivėrė akys, 
ir jis pamatė, ko iki šiol trūko, kad jo gyvenimas būtų pilnas. Dideli 
dalykai paprastai iškyla netikėtai. 

Tą vakarą Povondra skaitė laikraštį, ponia Povondrova adė Fran- 
tiko kojines, o Frantikas dėjosi besimokąs kairiuosius Dunojaus inta- 
kus. Buvo maloni tyla. 

— Aš tiesiog pakvaišau,— sumurmėjo ponas Povondra. 

— Kas yra? — paklausė Povondrova, verdama siūlą. 

— Nagi tos salamandros, — aiškino tėvas Povondra.— Štai čia 
skaitau, kad per paskutinį metų ketvirtį jų parduota septyniasdešimt 
milijonų. | 

— Tai labai daug, ar ne? — pasiteiravo Povondrova. 

— O, aš manau! Tai milžiniškas skaičius, mamyt. Tik pagal- 
vok — septyniasdešimt milijonų! — kraipė galvą ponas Povon- 
dra.— Iš to, be abejo, gavo pasakiškus pinigus... O kokius darbus dir- 
ba,— pridūrė jis, valandėlę pagalvojęs. — Štai čia parašyta, kaip visur 
galvotrūkčiais pilamos naujos žemės ir salos. Aš pasakysiu: dabar žmo- 
nės galės susipilti tiek žemynų, kiek tik panorės. Tai didelis dalykas, 
motin. Aš tau pasakysiu: tai didesnis šuolis į priekį negu Amerikos 
atradimas.— Ponas Povondra vėl susimąstė. — Nauja istorijos epocha, 
supranti? Nieko nepadarysi, mamyt, gyvename didžiais laikais. 

Namuose vėl ilgai buvo tylu. Staiga tėvas Povondra stipriau už- 
plėšė pypkės dūmą. 

— Okai pagalvoji — jei ne aš, tai šių dalykų visai nebūtų buvę! 

— Kokių dalykų? 

— Nagi šitos salamandrų prekybos. Šito Naujojo amžiaus. Teisy- 
bę sakant, juk aš visa tai išjudinau. 

Povondrova pakėlė akis nuo adomos kojinės: 

— Tai kokiu būdu? 

— Ogi anuomet įleidau tą kapitoną pas poną Bondį. Jei būčiau 
nepranešęs ponui Bondžiui, tas kapitonas niekuomet nebūtų su juo 
susitikęs. Taigi jei ne aš, mamyt, iš to būtų nieko neišėję. Ničnieko. 

— Gal tas kapitonas būtų susiradęs ką nors kitą, — pridūrė Po- 
vondrova. 

Tėvo Povondros pypkės kandiklis išdidžiai sušvarkštė. 

— Tiek tu ir išmanai! Tokius dalykus gali tiktai G. H. Bondis. 
Oho, jo akis mato daug toliau negu kieno kito. Kitas tatai būtų palaikęs 
svaičiojimu arba akių muilinimu, bėt ponas Bondis — anaiptol! Šis turi 
uoslę, mergele! — Ponas Povondra susimąstė.— Tas kapitonas — 
Vantochas, ar kaip jis ten vadinosi — nė neatrodė iš tokių. Šiaip sau 
storas dėdulė buvo. Kitas šveicorius būtų atšovęs jam: kur tu, žmo- 
geli, pono nėra namie, o ir apskritai... Bet aš tarytum nujaučiau. 
Pranešiu apie jį, nusprendžiau. Gal klius man nuo pono Bondžio, 
pamaniau, bet viską imu ant savo galvos ir pranešiu. Aš visada sakau: 
šveicoriui reikia turėti uoslę. Kartais paskambina žmogus, pažiūrė- 
ti — tikras baronas, o pasirodo, kad tai tik šaldytuvų agentas. O kitą 
kartą ateina toks storas dėdė, ir tu žinok, kas jis per paukštis. Reikia 
pažinti žmones, — postringavo tėvas Povondra.— Tai va, matai, Fran- 
tikai, ką gali nuveikti žmogus netgi kuklioje tarnyboje. Mokykis iš 
tokių dalykų ir visada eik savo pareigas taip, kaip ėjau aš.— Tėvas 
Povondra iškilmingai ir susijaudinęs palingavo galvą.— Aš tą kapitoną 
galėjau pasiųsti nuo durų nė laiptų nemindęs. Kitas šveicorius būtų 
tik pasipūtęs ir užtrenkęs duris po pat nosimi. Ir šitaip būtų paleidęs 
niekais tokią nuostabią pasaulio naujovę. Įsidėmėk, Frantikai: jei kiek- 
vienas žmogus atliktų savo pareigą, tai tada pasaulyje tik gyvenk ir 
norėk. Ir gerai klausykis, ką tau sakau. 

— Taip, tėti, — suniurnėjo nelaimingas Frantikas. 

Tėvas Povondra nusikosėjo. 

— Duok man, mamyt, žirkles. Noriu išsikirpti šituos laikraščių 
straipsnius, kad paliktų bent koks atminimas. 


* J ė 


Šitaip Povondra ėmė rinkti iškarpas apie salamandras. Tai jo karš- 
tai kolekcionieriaus aistrai turime būti dėkingi už tą gausybę medžia- 

gos, kuri šiaip jau būtų nuėjusi užmarštin. Jis kirpo ir saugojo viską, 
kas tik buvo išspausdinta apie salamandras; neslėpsime, kad po kai 
kurių pradinių nuogąstavimų vėliau jis išmoko savo mėgstamoje ka- 
vinėje glemžti laikraščius, kuriuose buvo bent paminėta salamandros, 
ir galų gale pasiekė nepaprasto, beveik magiško virtuoziškumo nepa- 
stebimai išplėšti reikiamą laikraščio lapą ir įsibrukti į kišenę tiesiog 
oberkelnerio akyse. Kaip žinoma, visi kolekcionieriai pasiryžę vogti 
arba žudyti, kad tik gautų naują egzempliorių savo rinkiniams, tačiau 
tatai nė kiek neteršia jų moralės. 

Dabar Povondros gyvenimas pasidarė prasmingas — tai buvo ko- 
lekcionieriaus gyvenimas. Kas vakaras jis tvarkė ir skaitinėjo savo 
iškarpas, o Povondrova tiktai atlaidžiai žiūrėjo, nes žinojo, kad kiek- 
vienas vyras iš dalies yra pamišėlis, iš dalies — mažvaikis; jau verčiau 
tegu žaidžia su tomis iškarpomis negu landžioja į smuklę ir lošia kor- 
tomis. Net užleido jam komodoje vietos pasistatyti skrynutėms, kurias 
jis pats susilipdė savo rinkiniams; argi dar galima daugiau reikalauti 
iš žmonos ir šeimininkės? 

Pats G. H. Bondis kažkuria proga buvo nustebintas enciklopedinių 
Povondros žinių salamandrų klausimu. Povondra truputį susidrovėjęs 
prisipažino renkąs visas spaudos žinias apie salamandras ir parodė 
ponui Bondžiui savo skrynutes, G. H. Bondis maloniai pagyrė jo rinki- 
nį — ką čia ir bekalbėti: tik dideli ponai sugeba būti tokie taurūs ir 
tiktai galiūnai įstengia kitus padaryti laimingus, kai tatai nekaštuoja nė 
skatiko; apskritai moka tvarkytis tie dideli ponai. Štai, pavyzdžiui, po- 
nas Bondis tiesiog įsakė Salamandrų sindikato raštinei siųsti Povond- 
rai visas archyvui nereikalingas iškarpas apie salamandras, ir laimin- 
gas, net šiek tiek sutrikęs tėvas Povondra kasdien gaudavo pakus 
pranešimų visomis pasaulio kalbomis; ypač maldingos pagarbos pilnas 
priimdavo jis laikraščius, spausdintus slavų raidynu, graikų alfabetu, 
hebrajų, arabų, kinų, bengalų, tamilų, javiečių, birmiečių arba talikų 
raštu. 

— Kai pagalvoju, — sakydavo, vartydamas juos, — jeigu ne aš, tai 
apskritai viso to nė būti nebūtų! 

Kaip jau minėjome, Povondros rinkiniuose buvo daug medžiagos 
iš salamandrų istorijos, bet tatai dar nereiškia, kad ja gali pasitenkinti 
istorikas mokslininkas. Pirma, ponas Povondra, neturėdamas specia- 
laus pasirengimo, nesusigaudė pagalbinėse istorijos mokslo srityse ir 
neišmanė archyvo tvarkymo metodų, todėl savo iškarpose nepažymėjo 
nei šaltinių duomenų, nei datų, taigi daugeliu atvejų nežinia, kada 

ir kur tas dokumentas yra pasirodęs. Antra, kaupdamas po ranka 
pasipynusią medžiagą, ponas Povondra rinko dažniausiai ilgus straips- 
nius, laikė juos svarbesniais, o trumpas žinutes ir telegramas papras- 
čiausiai metė į krepšį; todėl mums iš to laikotarpio išliko itin mažai 
duomenų ir faktų. Trečia, prie viso to rinkinio gerokai pridėjo savo 
ranką ir pati Povondrova: kai jos vyro skrynutės imdavo grėsmingai 
pilnėti, ji paslapčiomis tyliai ištraukdavo pluoštus iškarpų ir sudegin- 
davo — šitaip darydavo kelis kartus per metus. Išliko vien tie rinkiniai, 
kurie buvo negausūs — būtent: malabarų, tibetiečių ir koptų raštu 
spausdintos iškarpos; šitie išsaugoti beveik komplektiškai, bet, turint 
galvoje tam tikras mūsų išsilavinimo spragas, minėti komplektai mums 
mažai pravartūs. Taigi mūsų turima salamandrų istorijos medžiaga 
yra iš tikrųjų fragmentiška, maždaug kaip žemės knygos iš aštuntojo 
amžiaus po Kristaus arba kaip poetės Sapfo raštų rinkinys; tik atsitik- 
tinai mus pasiekė kai kurie dokumentai apie vieną ar kitą didžio, pa- 
saulinio masto proceso etapą; visus juos, nors ir su spragomis, ir mėgi- 
name sutelkti po viena antrašte — „Civilizacijos pakopomis“. 


2 
CIVILIZACIJOS PAKOPOMIS 


Salamandrųistorija* 


Toje istorijos epochoje, kurią paskelbė G. H. Bondis atmintiname 
visuotiniame Pacifiko Eksporto Bendrovės susirinkime pranašiškais 
žodžiais apie prasidedančią utopiją**, jau nebegalima kaip ligi 
šiolei pasaulio istorijos procesų skirstyti šimtmečiais arba dešimtme- 
čiais: juos reikia skirstyti metų ketvirčiais, kada paskelbiama ketvirčio 


* Plg. G. Kreuzmann, Geschichte der Molche. Hans Tietze, Der Molch des XX 
Jahrhunderts. Kurt Wolff, Der Molch und das deutsche Volk. Sir Herbert Owen, The 
Salamanders and the British Empire. Giovanni Focaja, L'evoluzione degli anfibii duran- 
te il Fascismo. Lėon Bonnet, Les Urodėles et la Sociėtė des Nations. S. Madariaga, Las 
Salamandras y la Civilizacion““, ir kt. 

** Plg. Karas su salamandromis, d. I, sk. 12. 

ekonominė statistika*. Tuo laikotarpiu ir istorijos produkcija, jei 
taip galima pasakyti, vyksta didžiuliu mastu, todėl istorijos tempai 
nepaprastai (kaip apskaičiuota — maždaug -penkeriopai) spartėja. 
Šiandien nereikia laukti kelių šimtmečių, ko! pasaulyje atsitiks kas nors 
gera ar bloga. Pavyzdžiui, tautų kraustymąsi, kadaise trukusį ištisus 
amžius, šiandien organizuotas transportas galėtų visiškai užbaigti per 
trejus metus, kitaip nebūtų jokio pelno. Panašiai būtų ir su Romos 
imperijos likvidavimu, žemynų kolonizavimu, indėnų išžudymu ir taip 
toliau. Visa tai šiandien galima būtų išspręsti nepalyginamai sparčiau, 
jei darbų vykdymas būtų patikėtas stambiam kapitalui. Šia prasme 
didžiulis Salamandrų sindikato pasisekimas ir jo galinga įtaka pasaulio 
istorijai neabejotinai rodo ateities kelią. 

Salamandrų istorija nuo pat pradžios pasižymi tuo, kad buvo gerai 
ir racionaliai organizuota; didžiausias, bet anaiptol ne vienintelis nuo- 
pelnas priklauso Salamandrų sindikatui; reikia pripažinti, kad moks- 
las, filantropija, švietimas, spauda ir kiti veiksniai taip pat nemažai 
prisidėjo prie nepaprasto salamandrų išplitimo ir pažangos. Tačiau 


* Pavyzdžiu galima paimti bene pirmą iškarpą iš pono Povondros rinkinio: 
111! SALAMANDRŲ RINKA !!!!!! 


(ČTK)“' Paskutinėmis žiniomis, kurias paskelbė Salaman- 
drų sindikatas metų ketvirčio pabaigoje, salamandrų apyvarta 
padidėjo trisdešimčia procentų. Per tris mėnesius buvo realizuota 
beveik septyniasdešimt milijonų salamandrų, daugiausia į Pietų 
ir Vidurio Ameriką, Indokiniją ir Italijos Somalį. Artimiausiu 
laiku ruošiamasi gilinti ir platinti Panamos kanalą, išvalyti Guaja- 
kilio uostą ir pašalinti kai kurias seklumas ir uolienas Toreso 
sąsiauryje. Vien šiose darbovietėse, apytikriais apskaičiavimais, 
reikėtų iškasti devynis milijardus kubinių metrų žemės. Aviacijos 
linijoje Madera— Bermudai didelės sžlos bus pradėtos pilti atei- 
nantį pavasarį. Japonų mandato žinioje esančių Marijanų salų 
rajone jūros užpylimas žemėmis vyksta toliau; iki šiol atkovota 
aštuoni šimtai keturiasdešimt tūkstančių akrų naujos, vadinamo- 
sios lengvos sausumos tarp Tiniano ir Saipano salų. Dėl didėjan- 
čios paklausos salamandrų kainos labai tvirtos, būtent Leading 
61, o Team 620. Jų rezervai pakankami. 

vis dėlto Salamandrų sindikatas buvo tas organizatorius, kuris, taip 
sakant, kasdien rūpino salamandroms naujus sausumos plotus ir naujas 
bazes, įveikdamas daugybę kliūčių, trukdančių tą ekspansiją*. Sindi- 
kato paskelbtos metų ketvirčių ataskaitos rodo, kaip palaipsniui sala- 
mandros kuriasi Indijos ir Kinijos uostuose; kaip salamandrų koloni- 
zacija užplūsta Afrikos pakrantes ir persimeta į Amerikos žemyną ir 
ten Meksikos įlankoje kyla naujos, moderniausios salamandrų peryk- 
los; kaip, be tų masyvių kolonizacijos vilnių, dar siunčiamos mažesnės 
salamandrų grupės — pionieriškas būsimo eksporto avangardas. Štai, 
pavyzdžiui, Olandijos vandens įrenginių žinybai Salamandrų sindika- 
tas nusiuntė už dyką tūkstantį pirmarūšių salamandrų, Marselio 
miestui davė šešis šimtus salamandrų senojo uosto valymui ir pan. 
Salamandros plito pasaulyje planingai ir dideliu mastu — visai ne taip 
kaip žmonės; jei būtų pasikliauta vien gamta, šis procesas būtų tikrai 
trukęs šimtus ir tūkstančius metų; ką gi — gamta nėra ir niekada 
nebuvo tokia drąsi ir įžvalgi kaip žmonių suorganizuota prekyba ir 


* Apie tokias kliūtis liudija, pavyzdžiui, ši žinia, iškirpta iš laikraščio be datos: 


? Anglija nepraleidžia 
salamandrų? 


(Roiteris)“? Į atstovų rūmų nario misterio Dž. Lidso 
klausimą šiandien seras Semiuelis Mendevilis atsakė, kad 
Jo Didenybės vyriausybė nepraleis Sueco kanalu jokio 
salamandrų transporto; be to, negali būti nė kalbos, kad 
bent vienai salamandrai bus leista dirbti Britanijos salose 
arba jos teritoriniuose vandenyse. Šias priemones padikta- 
vo, pareiškė seras Semiuelis, ir Britanijos pakrančių saugu- 
mas, ir tebegaliojantieji seni įstatymai bei sutartys dėl 
vergų prekybos draudimo. 

Į parlamento nario misterio B. Raselo klausimą seras 
Semiuelis atsakė, kad šis sprendimas netaikomas Britanijos 
dominijoms ir kolonijoms. 

gamyba. Atrodo, kad intensyvi paklausa turėjo įtakos ir salamandrų 
vislumui: viena patelė ėmė vesti net iki šimto penkiasdešimt jauniklių 
per metus. Tam tikri nuolatiniai ryklių daromi nuostoliai beveik visai 
išnyko, nes salamandros buvo aprūpintos povandeniniais pistoletais su 
dum dum kulkomis gintis nuo plėšrių žuvų.* 

Tačiau salamandrų plitimas ne visur vyko sklandžiai; kai kur kon- 
servatyvūs sluoksniai įnirtingai priešinosi tam naujos darbo jėgos 
antplūdžiui, įžiūrėdami čia nedorą žmogaus darbo konkurenciją**; 
kiti nuogąstavo, kad salamandros, misdamos smulkia jūrų gyvūnija, 
sudaro grėsmę žvejybai; kai kurie dar tvirtino, kad savo povandeninė- 
mis olomis ir urvais jos ardo krantus ir salas. Teisybę sakant, buvo 
apstu Žmonių, kurie tiesiog ne kartą perspėjo neįsileisti salamandrų, 
bet juk šitaip yra nuo amžių; kiekvienai naujovei, kiekvienai pažangai 
žmogus dar spiriasi, ja nepasitiki, taip buvo fabrikuose įdiegiant maši- 
nas, tas pasikartojo ir su salamandromis. Kai kur iškilo kitokių nesusi- 


* Tam tikslui beveik visur naudojami pistoletai, išrasti inž. Mirko Šafraneko ir 
pagaminti Brno ginklų fabriko. 
+ Plg. su šia laikraščio Žinute: 


STREIKŲ JUDĖJIMAS AUSTRALIJOJE 
/ 


(Havasas)“? Australijos tredjunionų vadovas Haris Maknamara 
pagrasino paskelbsiąs visų uosto, transporto, elektros ir kitų darbininkų 
generalinį streiką. Profsąjungos reikalauja, kad salamandrų darbininkių 
gabenimas į Australiją būtų griežtai apribotas pagal imigracijos įstatymus. 
O Australijos fermeriai, atvirkščiai, stengiasi, kad salamandrų importas 
būtų nevaržomas, nes ryšium su jų maitinimu žymiai pakilo vietinių 
kukurūzų ir riebalų, ypač avienos lajaus, paklausa. Vyriausybė ieško 
kompromiso; Salamandrų sindikatas nutarė už kiekvieną įvežtą sala- 
mandrą įmokėti tredjunionams šešis šilingus. Vyriausybė pasiryžusi 
garantuoti, kad salamandros dirbs tik vandenyje ir neišnirs virš vandens 
(dorovės sumetimais) daugiau kaip per 40 cm, tai yra žemiau krūtinės. 
Tačiau tredjunionai leidžia tiktai 12 cm ir reikalauja už kiekvieną sala- 
mandrą įmokėti dešimt šilingų registracijos mokesčio. Atrodo, kad 
valstybės iždui padedant abi pusės susitars. 

pratimų*, bet aktyviai padedant pasaulio spaudai, kuri puikiai įver- 
tino ir didžiules salamandrų prekybos galimybes, ir su jomis susiju- 
sius pelningus ir plačius skelbimus, salamandrų įsikūrimas visose 


* Plg. įdomų dokumentą iš Povondros rinkinio: 


SALAMANDROS IšGELBSTI 
36 skęstančiųjų gyvybę 


(Mūsų spec. koresp.) 


Madrasas, balandžio 
3 d. Čionykščiame uoste garlai- 
vis „Indian Star“ užplaukė ant 
valties, kurioje buvo apie ketu- 
riasdešimt čiabuvių. Valtis tuč- 
tuojau nuskendo. Dar nespėjus 
atvykti policijos motorlaiviui, 


į pagalbą šoko uostą kuopiančios 
salamandros ir ištraukė ant 


* kranto trisdešimt šešis skęstan- 
i čiuosius. Viena salamandra iš- 


vilko iš vandens tris moteris ir 
du vaikus. Už šį šaunų žygį sa- 
lamandros gavo iš vietinės val- 
džios padėkos raštą neperšlam- 
pamame futliare. 

Tačiau čiabuviai gyventojai 
yra nepaprastai pasipiktinę, kad 
salamandroms buvo leista pa- 
liesti skęstančius aukštesniųjų 
kastų žmones. Čia laikoma, kad 
salamandros yra nešvarios ir 
neliestinos. Uoste susibūrė keli 
tūkstančiai čiabuvių ir reikalavo 
išvyti salamandras. Tačiau poli- 
cija palaiko tvarką; tik trys žmo- 
nės buvo užmušti ir šimtas dvi- 
dešimt suimta. 

Dešimtą valandą vakaro vėl 
buvo ramu. Salamandros dirba 
toliau. 

pasaulio dalyse dažnai buvo priimamas labai palankiai, netgi su en- 
tuziazmu.* 

Salamandrų prekyba buvo sutelkta Salamandrų sindikato rankose, 
ir jis gabeno jas specialiai tam reikalui sukonstruotais tanklaiviais; 
prekybos centras ir savotiška salamandrų birža buvo Salamandrų 
rūmai Singapūre. 


Palygink platų ir objektyvų aprašymą, rinkinyje 
pažymėtą e. v. spalio 5 d. 


S-TRADE 


„Singapūras, spalio 4 d. Leading 63. Heavy 317. 
Team 648. Odd Jobs 26.35. Trash 0.08. Spawn 


80— 132“. 


Tokią žinutę gali skaitytojas kasdien rasti savo laikraščio eko- 
nomikos skyriuje tarp telegramų apie medvilnės, alavo arba kviečių 
kainas. Tačiau ar žinote, ką reiškia šie paslaptingi skaičiai ir žo- 
džiai? Savaime aišku — salamandrų prekyba, arba S-Trade, bet 


* Palygink šią nepaprastai įdomią iškarpą, deja, išspausdintą nežinoma kalba ir 
todėl neišverčiamą: 


Saht na kchri te Salaam 
Ander bwtat 


27 Saht gwan f'lap ne Salaam Ander bwtati 
iii og tcheni bechri ne Simbwana m'bengwe 
i i i Oogandi sūkh na moimoi opwana Salaam Ander ::: 
i ii osri m'oana gwen's. Og di limbw, og di bwtat : : : 
iii na Salaam Ander kchri p'we ogandi p'we ::: 
i i i o'gwandi te ur maswali sūkh? Na, ne ur lingo 
: į į tlslamli kcher oganda Salaam Andrias sahti. 
i į i Bend op'tonga kchri Simbwana mėdh, salaam! 

kaip ta prekyba iš tikrųjų vyksta, dauguma skaitytojų turi menką 
supratimą. Galbūt įsivaizduoja didelę turgavietę, kur knibždėte knibž- 
da devynios galybės salamandrų, o tarp jų vaikšto pirkliai su atog- 
rąžų šalmais ir tiurbanais, žiūrinėja siūlomas prekes ir pagaliau 
baksteli pirštu gerai išsivysčiusią, sveiką, jauną salamandrą ir sako: 
„Parduokite man šitą. Kiek kaštuoja?“ 

O iš tikrųjų salamandrų pardavimas atrodo visai kitaip. Mar- 
muriniuose Singapūro S-Trade rūmuose nepamatysite nė vienos 
salamandros, tiktai vikrius ir elegantiškus, baltai apsirengusius tar- 
nautojus, kurie telefonais priiminėja užsakymus. „Taip, pone, Le- 
ading kaštuoja 63. Kiek? Du šimtus salamandrų? Gerai, pone. . 
Dvidešimt Heavy ir šimtas aštuoniasdešimt Team. Okey, aišku. 
Laivas išplaukia po penkių savaičių. Gerai? Thank you, sir“““. Visi 
S-Trade rūmai gaudžia nuo telefono pašnekesių, atrodo, kad tai 
valstybinė įstaiga ar bankas, tik ne kažkokia birža, o iš tiesų šis 
baltas, dailus pastatas su jonėnų kolonomis fasade daug didesnio 
masto prekyvietė negu Bagdado turgus Harūno ar Rašido laikais. 


Tačiau grįžkime prie cituoto rinkos pranešimo su jos prekybiniu 
žargonu. LEADING — tai specialiai parinktos, protingos, papras- 
tai — trejų metų amžiaus salamandros, stropiai išdresiruotos, kad 
parduodamos vienetais, neatsižvelgiant į gyvą svorį; vertinamas tik jų 
protingumas. Singapūro Leading, gerai mokančios angliškai, yra 
laikomos pirmarūšėmis ir patikimiausiomis; atskirai galima įsigyti 
taip pat kitokių salamandrų vadovų, pavyzdžiui, vadinamųjų kapi- 
tonų, inžinierių, Malajų vadovų, seniūnų ir kt., bet Leading yra 
labiausiai vertinamos. Šiandien jų kaina siekia maždaug šešiasde- 
šimt dolerių už vienetą. 


HEAVY yra sunkesnės, atletiškesnės, paprastai dvimetės sala- 
mandros, sveria maždaug šimtą — šimtą dvidešimt svarų. Parduo- 
damos tiktai grupėmis (vadinamomis „bodies“) po šešetą. Yra iš- 
dresiruotos sunkiausiems fiziniams darbams, pavyzdžiui, laužti uolas, 
ritinti akmenis ir pan. Jei pranešime paskelbta — Heavy 317, tai 
reiškia, kad šešių sunkių salamandrų grupė (body) kaštuoja tris 
šimtus septyniolika dolerių. Kiekvienam tokiam šešetui paprastai 


sw. 

TEAM yra eilinė darbininkė salamandra, sverianti 80— 100 
svarų. Jos parduodamos tiktai darbo brigadomis (team), po dvi- 
dešimt vienetų; yra pratusios prie kolektyvaus darbo ir dažniausiai 
mielai siunčiamos kuopti dugną, statyti pylimus, molus ir pan. Prie 
kiekvieno tokio dvidešimtuko paskiriama viena Leading. 


ODD JOBS yra savarankiška kategorija. Tai salamandros, kurios 
negavo bendro ir specialaus paruošimo dėl įvairių priežasčių, pa- 
vyzdžiui, dėl to, kad augo ne didelėje, gerai dresiruojamoje sala- 
mandrų fermoje. Tai yra iš tikrųjų puslaukinės, bet dažnai labai 
„gabios salamandros. Jos perkamos pavieniui arba tuzinais ir nau- 
"dojamos visokiems pagalbiniams darbams, smulkesniems uždavi- 
niams, kur neapsimoka siųsti ištisas salamandrų grupes arba briga- 
das. Jei Leading laikysime salamandrų elitu, tai Odd Jobs bus lyg 
ir smulkieji proletarai. Paskutiniu metu jos mielai perkamos kaip 
žaliava, o paskui pavieniai rangovai jas ugdo ir skirsto į Leading, 
Heavy, Team arba Trash. 


TRASH, arba niekalas (brokas, atmatos), yra menkesnės, silp- 
nos arba luošos salamandros, kurios neparduodamos nei po vieną, 
nei tam tikromis grupėmis, o tik pagal bendrą svorį, dažniausiai 
dešimtimis tonų; gyvo svorio kilogramas šiandien kaštuoja septynis — 
dešimt centų. Tikrai nėra žinoma, kam jos naudojamos, kuriam 
tikslui perkamos — gal lengviems darbams vandenyje; kad nekiltų 
nesusipratimų, primename, jog salamandros žmonių nevalgomos. 
Šias Trash ima daugiausia urmu kinų perpirkliai; kur jie jas deda, 
nenustatyta. 


SPAWN yra paprasčiausias salamandrų prieauglis, tiksliau sa- 
kant — buožgalviai iki vienerių metų amžiaus. Jie parduodami ir 
perkami šimtinėmis ir turi labai gerą paklausą svarbiausia dėl to, 
kad yra pigūs ir jų transportavimo kainos žemiausios; pristatyti į 
vietą, jie dar auginami, kol sulaukia tokio amžiaus, kada jau tinka 
darbui. Spawn vežami statinėse, nes buožgalviai nelenda iš vandens, 
tuo tarpu suaugusios šalamandros kasdien turi išlipti. Dažnai iš 
Spawn išauga nepaprastai sumanios salamandros, netgi prašokančios 
standartizuotą Leading tipą, dėl to prieauglio prekyba labai suin- 
teresuoti pirkėjai. Gabiausias salamandras paskui jie vėl parduoda 
po kelis šimtus dolerių už vienetą; Amerikos milijonierius Deni- 

keris sumokėjo net du tūkstančius dolerių už salamandrą, kuri puikiai 
mokėjo devynias kalbas, ir liepė ją nuvežti specialiu laivu į Ma- 
jamį; vien tas transportas kainavo beveik dvidešimt tūkstančių do- 
lerių. Paskutiniu metu salamandrų prieauglis mielai perkamas į 
vadinamuosius žirgynus, kur atrenkamos ir treniruojamos greitos, 
sportiško sudėjimo salamandros; jos paskui sukinkomos po tris į 
plačias geldutės formos valteles. Į geldutes pakinkytų salamandrų 
lenktynės šiandien labai madingos, tai mėgstamiausia jaunų ame- 
rikiečių pramoga Palm Biče, Honolulu arba Kuboje; šios lenktynės 
vadinamos tritonų lenktynėmis arba Veneros regata. Jūros pavir- 
šiumi skrieja lengva, daili geldutė, o joje stovi lenktyniautoja kuo 
trumpiausiu ir prabangiausiu maudymosi kostiumu ir laiko rankose 
šilkines salamandrų trejeto vadeles; čia rungtyniaujama dėl Vene- 
ros titulo. Misteris Dž. S. Tinkeris, jau minėtasis konservų karalius, 
pirko savo dukrelei lenktyninių salamandrų trejetą: Poseidoną, Hen- 
gistą ir Karalių Eduardą, sumokėdamas apvalią sumą — trisdešimt 
šešis tukstančius dolerių. Tačiau visa tai yra jau anapus tikrosios 
S-Trade, kuri apsiriboja tuo, kad tiekia visam pasauliui solidžią 
darbo jėgą: Leadings, Heavies ir Teams. 

Jau esame minėję salamandrų fermas. Tenegalvoja skaitytojas, 
kad ten yra didžiulės augyklos ir gardai — tai paprasčiausiai keletas 
kilometrų dyko pajūrio su banguotos skardos nameliais. Viename 
namelyje gyvena veterinaras, antrame vedėjas, o kituose — pri- 
žiūrėtojai. Tik atoslūgio metu matyti, kad nuo sausumos į jūrą eina 
ilgį pylimai, dalijantys pakrantę į keletą baseinų. Vienas jų — 
prieaugliui, kitas — Leading klasei ir t.t; kiekviena rūšis šeriama 
ir dresiruojama atskirai. Viskas vyksta naktį. Sutemus salamandros 
iš savo 0lų išlenda ant kranto ir susiburia aplink mokytojus; pap- 
rastai moko jas atitarnavę kareiviai. Pirmiausia būna kalbos va- 
landa: mokytojas salamandroms taria žodžius, pavyzdžiui, „spirti“, 
ir vaizdžiai išaiškina jų prasmę. Paskui liepia stoti joms gretomis 
po keturias ir moko žygiuoti; po to eina mankštos pusvalandis ir 
poilsis vandenyje. Po pertraukos moko jas valdyti visokius įrankius 
ir ginklus, o vėliau, mokytojų prižiūrimos, beveik tris valandas jos 
praktiškai dirba vandens statybose. Pagaliau salamandros grįžta į 
vandenį ir gauna specialių džiūvėsių, pagamintų iš kukurūzų miltų 
ir lajaus; Leading ir Heavy dar papildomai šeriamos mėsa. Už tin- 
gėjimą ir nepaklusnumą baudžiamos — negauna maisto davinio; 
kitų fizinių bausmių nėra; be to, salamandros skausmą nelabai ir 

jaučia. Saulei patekėjus, šiose fermose įsiviešpatauja kapų tyla: žmo- 
nės eina miegoti, o salamandros neria į juros dugną. 

Ši tvarka suardoma tik du kartus per metus. Vieną kartą — 
poravimosi laikotarpiu, kai salamandros keturiolika dienų palie- 
kamos gyventi kaip tinkamos, o kitą — kai į fermą atplaukia Sa- 
lamandrų sindikato laivas ir atveža fermos vedėjui įsakymą, kiek 
ir kurios rūšies salamandrų turi būti išgabenta. Į laivą jos krau- 
namos naktį; laivo karininkas, fermos vedėjas ir veterinaras sėdi 
mandroms kelią į jūrą. Tada salamandros viena po kitos eina prie 
staliuko, ir čia nustatoma, kuri tinkama, kuri ne. Išrinktosios po to 
sulipa į valtis ir nuplukdomos į tanklaivį. Dažniausiai jos vyksta 
savanoriškai, tai yra pabugusios griežto įsakymo, tik retkarčiais 
tenka griebtis nuosaikios prievartos, pavyzdžiui, supančioti. Spawn, 
arba prieauglis, tiesiog gaudomas tinklais. 


Tanklaivyje salamandrų priežiūra taip pat humaniška ir hi- 
gieniška: kasdien į baseinus pumpuojamas šviežias vanduo, jos sočiai 
šeriamos. Kelionės metu mirtingumas siekia vos dešimt procentų. 
Gyvulių globos draugijai reikalaujant, kiekviename tanklaivyje yra 
kapelionas, kuris žiūri, kad su salamandromis būtų žmoniškai el- 
giamasi, ir kas naktį sako joms pamokslus, ragina jas širdingai 
gerbti žmones, nuolankiai klausyti ir mylėti savo būsimus šeimi- 
ninkus, kurie tetrokšta vien tėviškai rūpintis jų gerove. Šitą tėvišką 
rūpinimąsi salamandroms labai sunku išaiškinti, nes tėvo sąvoka 
joms yra nežinoma. Labiausiai išprususios salamandros laivo ka- 
pelionui davė naują vardą — Salamandrų tėvas. Daug padėjo ir 
auklėjimo filmai: juose kelionės metu salamandroms demonstruo- 
jami žmonių technikos stebuklai ir drauge būsimas darbas bei pa- 
reigos. 


Pasitaiko tokių žmonių, kurie sutrumpinimą S-Tradę (Salaman- 
der-Trade) aiškina: Slave-Trade, atseit — vergų prekyba. Mes, kaip 
bešališki stebėtojai, tegalime pareikšti: jei kadaise vergų prekyba 
būtų buvusi taip gerai suorganizuota ir taip idealiai žiūrėjusi hi- 
gienos reikalavimų kaip šiandieninė salamandrų prekyba, tai vergus 
galėtume tiktai sveikinti. Ypač su brangesnėmis salamandromis ka- 
pitonas ir visa įgula elgiasi iš tikrųjų labai gražiai ir taktiškai, nes 
už jiems patikėtas salamandras jie laiduoja savo algomis ir premi- 
jomis. Šio straipsnio autorius savo akimis matė, kaip seni jūrų 
vilkai — tanklaivio SS—14 įgula — labai nusiminė, kai viename 

baseine du šimtai keturiasdešimt aukščiausios rūšies salamandrų 
ėmė smarkiai viduriuoti. Jie vis vaikščiojo žiūrėti jų beveik apsipylę 
ašaromis ir savo žmogiškuosius jausmus reiškė šiurkščiais žodžiais: 
„Velnias čia mums pakišo tas maitas“ 


Vis didėjant salamandrų eksportui, atsirado ir neorganizuota 
jų prekyba, Salamandrų sindikatas negalėjo sukontroliuoti ir tvar- 
kyti visų salamandrų kolonijų, kurių velionis kapitonas van Tochas 
sėte prisėjo, ypač smulkiose ir nuošaliose Mikronezijos, Melane- 
zijos ir Polinezijos salose; taigi daug tokių kolonijų buvo palikta 
dievo valiai. Todėl šalia racionalaus salamandrų veisimo imta plačiu 
mastu gaudyti ir laukines salamandras; šis gaudymas daug kuo at- 
rodė panašus į senovišką ruonių medžioklę; tokie žygiai nors ir ne 
visai legalūs, bet salamandrų apsaugos įstatymo nebuvo, ir gaudy- 
tojus ieškovas galėjo traukti atsakomybėn tik už neteisėtą įsibrovimą 
į kitos valstybės teritoriją bei sienų pažeidimą. Ilgainiui tose salose 
priviso devynios galybės salamandrų, ir vietiniams gyventojams kai 
kur jos padarė nemažų nuostolių laukuose ir soduose; todėl šitoks 
nelegalus salamandrų gaudymas buvo tylomis laikomas natūraliu 
jų prieauglio reguliavimu. 


Cituojame autentišką to meto 
pasakojimą: 


XX amžiaus piratai 


Buvo jau vienuolikta valanda vakaro, ir mūsų laivo 
kapitonas liepė nuimti nuo stiebo valstybinę vėliavą, nu- 
leisti valtis. Naktis buvo mėnesėta ir apgaubta sidabrine 
migla; mes irklavome, rodos, į Gardnerio salą Fenikso 
salyne. Tokiomis mėnesienos naktimis salamandros išlipa 
ant kranto ir šoka; jos taip įsitraukia į didžiulį nebylų 
šokį, kad galite prie jų visai arti prieiti, ir jos negirdės. 
Mes, dvidešimt vyrų, su irklais rankose išlipome į krantą 
ir, pasiskleidę grandine, balzganoje mėnesienoje pradėjo- 
me pusračiu supti paplūdimyje knibždantį tamsų būrį. 


20. PLB 107 

Sunku aprašyti tą įspūdį, kurį kelia salamandrų šokis. 
Kokie trys šimtai gyvūnų tupi glaudžiu ratu ant pastur ga- 
linių kojų ir žiūri į centrą; rato vidurys tuščias. Salaman- 
dros nejuda, yra lyg pastirusios ir atrodo tartum tvora 
aplink kažkokį paslaptingą altorių; bet čia nėra jokio 
altoriaus, jokio dievo. Tik staiga vienas kuris gyvūnas 
sušvokščia ts ts ts ir siubuodamas pradeda sukioti savo 
liemenį; šitaip siūbuoti ir kraipytis ima paeiliui vis daugiau 
ir daugiau salamandrų, ir po valandėlės, nesitraukdamas 
iš vietos, jau visas ratas sukioja liemenis — vis greičiau 
ir greičiau, tyliai, vis fanatiškiau pasiutusiu, svaiginančiu 
įkarščiu. Po kiek laiko nuilsta viena salamandra, paskui 
antra, trečia, vos vos siubuoja ir pagaliau visai sustoja; 
vėl visos tūno nekrutėdamos kaip stabai; po valandėlės 
viena kuri salamandra tyliai sulemena ts ts ts, kita pradeda 
linguoti, ir jos šokį tučtuojau nusitveria visas ratas. Aš 
suprantu, kad šis aprašymas atrodo gana mechaniškas, 
bet čia dar pridėkite kreidinę mėnesieną ir netilstantį, 
ritmingą bangų šniokštimą; visa tai atrodė kažkokia nere- 
gėta magija, netgi burtai. Stovėjau užgniaužęs kvapą, 
apimtas baimės ir siaubo. „Ei vyruti, kėblink į priekį — 
šūktelėjo man artimiausias kaimynas,— matai — liks 
spraga!“ 

Mes visi siaurinome žiedą aplink šokantį gyvūnų ratą. 
Vyrai laikė atkišę irklus ir kalbėjosi pusbalsiu — veikiau 
dėl to, kad buvo naktis, o ne dėl to, kad salamandros gali 
išgirsti. „Į vidurį, bėgte/““ — įsakmiai riktelėjo karininkas. 
Pribėgome prie to siubuojančio rato; irklai dusliai plum- 
psėjo į salamandrų nugaras. Tik dabar salamandros atsi- 
kvošėjo, puolė į vidurį arba mėgino pro irklus prasmukti 
į jūrą, bet irklų smūgiai jas atbloškė atgal, besiraitančias 
is skausmo ir baimės. Irklais grūdome jas į vidurį; paga- 
liau sudaužytos, sužalotos virto jos viena per kitą keliais 
sluoksniais; dešimt vyrų, surėmę irklus, aptvėrė jas, o kita 
dešimtis niuksėjo ir kūlė tas, kurios mėgino prasmukti ar 
bėgti. Susidarė vien smarkiai daužomas besiraitančių, 
susipynusių, cypiančių kūnų kamuolys. Paskui tarp dviejų 
irklų buvo padaryta spraga, ten tuojau atšliaužė viena sa- 
lamandra ir buvo apsvaiginta smūgiu į pakaušį; tada ro- 

pojo antra, trečia, ir netrukus jų čia jau gulėjo apie dvi- 
dešimt. „Uždaryt spragą“ — įsakė karininkas, ir tarpas 
vėl buvo irklais užtvertas. Bulis Bičas ir mulatas Dingas 
abiem rankomis čiupo už kojų po dvi apsvaigintas sala- 
rmandras ir per smėlį vilko jas į valtį lyg maišus. Kai kur 
velkamas kūnas įstrigdavo tarp akmenų, tada jūrininkas 
smarkiai ir piktai timptelėdavo ir nutraukdavo koją. „Tai 
niekis, — murmėjo šalia manęs stovintis senis Maikas.— 
Pamatysi, vyruti, netrukus vėl ataugs“. Kai visos leisgyvės 
salamandros buvo sumestos į valtį, karininkas vėl šaltai 
įsakė: „Griebkit kitas“ Ir vėl pasipylė irklų smūgiai sala- 
mandroms per pakaušius. Tas mūsų karininkas, vadina- 
mas Belami, buvo išsilavinęs ir ramus žmogus, puikus šach- 
matininkas, bet šičia buvo medžioklė arba dar teisin- 
giau — prekyba, tai kas čia ko paisys. Šitokiu būdu suga- 
vome apie du šimtus apsvaigintų salamandrų, kokia dvi- 
dešimt jų liko ten gulėti, jos veikiausiai buvo jau negyvos 
ir nevertėjo jų tampyti. 

Sučiuptas salamandras laive sumetėme į rezervuarus. 
Mes čia atplaukėme senu naftos transporto tanklaiviu; 
prastai išplauti rezervuarai smirdėjo žibalu, ir vanduo juo- 
se buvo aptrauktas riebalų dėmėmis; dangčiai buvo nuim- 
ti, kad galėtų įeiti oras; kai į juos sumetėme salamandras, 
ten pasidarė tikra makalynė — tartum bjauri, tiršta ma- 
karonų putra. Vienur kitur toji makalynė dar silpnai, 
vargais negalais krutėjo, bet per dieną buvo palikta ramy- 
bėje, kad šiek tiek atsigautų. Rytojaus rytą atėjo keturi 
vyrai su ilgais basliais ir pradėjo maišyti tą „šiupinį“ (spe- 
cialioje terminijoje tatai tikrai vadinama sriuba): makala- 
vo tuos tirščius ir žiurėjo, kurios jau nebejuda arba nuo 
kurių krinta mėsa; tas salamandras, užkabinę ilgais kab- 
liais, traukė iš bakų. „Ar jau švari sriuba?“ — netrukus 
pasiteiravo kapitonas. „Taip, pone“ .— „Pripilkite šviežio 
vandens!“ — „Klausau, pone“. Šitaip valyti sriubą reikėjo 
kasdien, ir kaskart buvo išmetama į jūrą po šešias arba 
net dešimt vadinamųjų „sugadintų prekių“ ; mūsų laivą iš- 
tikimai lydėjo pulkas didelių ir nepaprastai godžių ryklių. 
Rezervuarai šlykščiausiai dvokė; nors vanduo bakuose 
buvo dažnai keičiamas, bet vis tiek jis buvo gelsvas, pilnas 


Karelas Čapekas 308 


išmatų ir sumirkusių džiuvėsių; jame vos vos judėjo arba 
gulėjo leisgyviai juodi, sunkiai alsuojantys kūnai. „„Dabar 
čia joms gerai,— tvirtino senasis Maikas.— Aš esu matęs 
laivą, kuris jas vežė skardinėse benzolo statinėse, ten jos 
visos nusprogo“. 

Po šešių dienų prisirinkome naujų prekių Nanomea 
saloje. 


Tai šitaip atrodo salamandrų prekyba, teisybė, nelegali 
prekyba arba, tiksliau apibrėžiant, modernus piratų plė- 
šikavimas, atsiradęs, taip sakant, per vieną naktį. Kai kas 
teigia, kad beveik ketvirtadalis parduodamų ir perkamų 
salamandrų yra gaudomos šitokiu būdu. Yra tokių sala- 
mandrų kolonijų, kur Salamandrų sindikatui neapsimoka 
steigti nuolatinių fermų; mažose Ramiojo vandenyno 
salelėse jų tiek priviso, kad jos darosi tiesiog našta, vieti- 
niai gyventojai jų nekenčia ir tikina, kad salamandrų 
landos, urvai išvaryti kiaurai per salas; todėl ir kolonijų 
valdžios organai, ir Salamandrų sindikatas pro pirštus 
žiūri į tokius plėšikiškus salamandrų gyvenviečių puldinė- 
jimus. Manoma, kad apie keturi šimtai piratų laivų ver- 
čiasi tiktai salamandrų grobimu. Be smulkių verslininkų, 
šiuo moderniu piratavimu užsiima net ir laivybos bendro- 
vės, iš jų stambiausia — Pacifiko Prekybos Bendrovė, 
kurios centras yra Dubline; jos pirmininkas yra gerbiamas 
ponas Čarlzas B. Harimanas. Prieš metus buvo kur kas 
baisesnių pasikėsinimų: tada kažkoks kinų banditas Ten- 
gas su trimis laivais užpuolė pačias Sindikato fermas ir 
netgi drįso išžudyti jų tarnautojus, kai šie jam pasiprieši- 
no; pernai lapkričio mėnesį tą Tengą su jo mažu laivynu 
pasiuntė į dugną prie Midvėjaus salos amerikiečių kano- 
nierė „Minetonka“. Nuo to laiko salamandrų piratai dar- 
bavosi nebe tokiais žiauriais metodais, todėl ir šiandien 
tebeklesti, tik buvo nustatyti tam tikri principai, ir kas jų 
laikosi, yra tylomis toleruojamas: pavyzdžiui, puolant sve- 
timą pakrantę, laivo stiebe turi būti nuleista valstybinė 
vėliava; po piratų priedanga negalima įvežti ir išvežti ki- 
tokių prekių; pagrobtų salamandrų neleistina pardavinėti 

dempingo kainomis, ir prekyboje jos turi būti vertinamos 
kaip antrarūšės. Nelegali prekyba jas pardavinėja po dvi- 
dešimt dvidešimt du dolerius; jos priskiriamos prie men- 
kesnės, bet labai atsparios rūšies, kadangi yra atlaikiusios 
baisų grūdinimą piratų laivuose. Skaičiuojama, kad iš vi- 
sų sugautų salamandrų ištveria toje kelionėje maždaug 
dvidešimt penki trisdešimt procentų, bet šios paskui jau 
viską iškęs. Prekybininkų kalboje jos vadinamos „maka- 
ronais“ ir pastaruoju laiku jau žymimos net reguliariuose 
biržos pranešimuose. 


Po dviejų mėnesių Saigone, viešbučio „Frans“ ves- 
tibiulyje žaidžiau šachmatais su ponu Belami; žinoma, 
tada aš jau nebetarnavau laive. 

— Klausykit, Belami,— tariau jam,— jūs padorus 
žmogus, taip sakant, džentelmenas. Ar kartais jūsų negrau- 
žia sąžinė, kad dirbate tokį darbą, kuris iš tikrųjų yra 
bjauriausia vergų prekyba? 

Belami gūužtelėjo pečiais: 

— Salamandros yra salamandros,— burbtelėjo jis 


išsisukinėdamas. 

— Prieš du šimtus metų buvo sakoma: negrai yra 
negrai. 

— O argi ne teisybę sakė? — paklausė Belami.— 
Šachas! 


Šią partiją aš pralaimėjau. Staiga man dingtelėjo 
mintis, kad kiekvienas šachmatų ėjimas yra senas, ir kaž- 
kas kažkada šitaip jau yra žaidęs. Gal ir mūsų istorija 
kažkada jau yra žaista, o mes stumdome savo figūras taip 
pat kaip kadaise ir einame prie tokių pat pralaimėjimų. 
Galbūt kaip tik toks padorus ir tylus Belami kadaise gaudė 
negrus Dramblio Kaulo Krante ir vežė juos į Haitį arba 
Luizianą, nepaisydamas, kad jie miršta triumuose. Anas 
Belami taip pat nieko pikta negalvojo. Belami niekada 
nieko pikta negalvoja. Todėl jis nepataisomas. 

— Juodieji pralaimėjo,— patenkintas pareiškė Bela- 
mi ir atsistojo pasirąžyti. 

Be gerai suorganizuotos salamandrų prekybos ir spaudos propa- 
gandos, prie salamandrų paplitimo daugiausia prisidėjo didžiulė tech- 
ninio idealizmo banga, kuri tuo metu užplūdo visą pasaulį. G. H. Bon- 
dis įžvalgiai numatė, kad žmogaus dvasia dabar ims ieškoti naujų že- 
mynų ir naujų Atlantidų. Per visą Salamandrų Amžių technikos atsto- 
vai karštai ir produktyviai ginčijosi: ar reikia daryti masyvius sausumos 
plotus gelžbetonio šlaitais, ar lengvus, supiltus iš jūrų smilčių? Kone 
kasdien kilo nauji didžiuliai projektai; italų inžinieriai siūlė kurti, 
pirma, Didžiąją Italiją, aprėpiančią beveik visą Viduržemio jūrą net 
iki Tripolio, Balearų ir Dodekaneso, antra, į rytus nuo Italijos Somalio 
supilti naują žemyną, vadinamą Lemūrija, kuris užimtų visą Indijos 
vandenyną. Pasitelkę ištisą armiją salamandrų, jie supylė naują puske- 
turiolikto akro salelę priešais Somalio Mogadišo uostą. Japonija pro- 
jektavo ir iš dalies jau padarė naują didelę salą vietoj buvusio Marianų 
salyno ir rengėsi sujungti Karolinų bei Maršalo salynus į dvi stambias 
salas ir pavadinti jas Naująja Nipon; kiekvienoje iš jų vėliau turės būti 
supilta dirbtinis vulkanas, kad būsimiesiems gyventojams primintų 
šventąjį Fudzijamos kalną. Sklido gandai, kad vokiečių inžinieriai 
slapta stato Sargaso jūroje masyvų betono žemyną, kuris būsiąs atei- 
ties Atlantida ir beveik galėsiąs blokuoti prancūzų Vakarų Afriką; bet, 
rodos, buvo pakloti vien pamatai. Olandija ėmė sausinti Zelandiją. 
Prancūzija Gvadelupoje sujungė į vieną palaimingą salą Gran Terą, 
Bas Terą ir La Deziradą; Jungtinės Amerikos Valstijos prie trisdešimt 
septintojo meridiano pradėjo statyti pirmą aviacijos salą (dviaukštę, su 
milžinišku viešbučiu, sporto stadionu, Lunaparku ir kino teatru pen- 
kiems tūkstančiams žmonių). Tiesiog atrodė, kad šiandien jau įveiktos 
paskutinės kliūtys, kurias statė Žmogaus užmojams pasaulio vande- 
nynas; atėjo džiugi nuostabiausių technikos planų epocha; žmogus su- 
prato, kad tik dabar jis tampa Pasaulio Viešpačiu — ir salamandrų dė- 
ka, kurios įžengė į pasaulio areną pačiu laiku, taip sakant, istorinės bū- 
tinybės momentu. Nėra abejonės, kad salamandros nebūtų taip neregė- 
tai pasklidusios, jei mūsų technikos amžius nebūtų joms davęs tiek už- 
davinių ir tokių milžiniško masto nuolatinio darbo objektų. Dabar 
atrodė, kad Jūros Darbininkų ateitis yra užtikrinta šimtmečiams. 

Sėkmingam salamandrų prekybos plitimui nemažai įtakos turėjo 
ir mokslas, kuris iš pat pradžių susidomėjęs ėmė tyrinėti ir fizinį, ir 
dvasinį salamandrų gyvenimą. 

Čia spausdiname vieno liudininko referatą apie 
mokslinį kongresą Paryžiuje: 


I“ Congrės d'Urodėles 


Trumpai jis vadinamas Uodeguotųjų amfibijų kongresu, 
o oficialus jo titulas yra ilgėlesnis: Pirmasis tarptautinis zoolo- 
gų — uodeguotųjų amfibijų psichologijos tyrinėtojų kongresas. 
Tačiau tikrasis paryžietis nemėgsta ilgų pavadinimų; tie moks- 
lingi profesoriai, kurie posėdžiauja Sorbonos amfiteatre, jam yra 
tiktai Messieurs les Urodėles — ponai uodeguotosios amfibijos, 
ir viskas. Arba dar trumpiau ir nepagarbiau: ces Zoos-lū. 

Ėjome į ten pasižiūrėti ces Zoos-lū veikiau iš smalsumo 
negu iš reporterio pareigos. Žinoma, mano smalsumas krypo 
ne į tas daugiausia senas, akiniuotas universitetų įžymybes, 
bet į anuos... sutvėrimus (kažin kodėl mūsų plunksna nenori 
vedžioti žodžio „žvėris“?), apie kuriuos jau tiek prirašyta — 
pradedant moksliniais foliantais, baigiant bulvarinėmis dai- 
nelėmis, ir kurie yra, vienų manymu, didžiausias žurnalistų 
burbulas, o kitų nuomone — padarai, daugeliu atžvilgių talen- 
tingesni už patį pasaulio viešpatį ir visų tvarinių žiedą, kaip 
šiandien (turima galvoje — po pasaulinio karo ir kitų istorinių 
įvykių) dar yra vadinamas žmogus. Aš tikėjausi, kad garsieji 
ponai uodeguotųjų amfibijų dvasios tyrinėtojų kongreso dalyviai 
duos mums, profanams, aiškų ir galutinį atsakymą, kaipgi ten 
yra su tais garsiaisiais Andriaso Šoichcerio gabumais; jie mums 
pasakys: taip, jis yra protingas padaras arba bent įstengiąs pri- 
imti civilizaciją kaip jūs arba aš, todėl ateityje su juo teks skai- 
tytis, kaip turėsime skaitytis su tomis žmonių rasėmis, kurios 
ligi šiol laikomos laukinėmis ir primityviomis... Iš tikrųjų visiškai 
nebuvo panašaus atsakymo, netgi tokio klausimo kongrese niekas 
nekėlė — mat šių dienų mokslas yra per daug... specialus, kad 
teiktųsi nagrinėti šitokias problemas. 

Na, tai pasimokysime to, kas moksliškai vadinama gyvulių 
dvasiniu gyvenimu. Anas tribūnoje griaudėjąs aukštasis ponas 
išsidraikiusia burtininko barzda yra garsusis profesorius Diu- 
boskas; matyt, jis triuškina kažkokią absurdišką vieno gerbiamo 
kolegos teoriją, bet šitoje jo pranešimo dalyje mums neįmanoma 
susigaudyti. Tik po kiek laiko supratome, kad tas karštasis magas 

kalba apie Andriaso reagavimą į spalvas ir jo sugebėjimą skirti 
įvairius spalvų niuansus. Nežinau, ar gerai supratau, bet aš susi- 
dariau įspūdį, kad Andriasas Šoichceris yra šiek tiek daltonistas, 
užtat profesorius Diuboskas turi buti didžiausias trumparegis, 
nes popieriaus lapus skaitė visai prisikišęs prie storų, keistai 
blykčiojančių akinių. Paskui kalbėjo besišypsantis japonų moks- 
lininkas dr. Okagava; jis pasakojo kažką apie reaktyvinį lanką, 
kažką apie simptomus, pasirodančius tada, kai perkertamas kaž- 
koks sensorinis kanalas Andriaso smegenyse; toliau minėjo, ką 
daro Andriasas, kai jam pašalinamas ausies labirintą atstojąs 
organas. Vėliau profesorius Remanas smulkiai nušvietė, kaip 
Andriasas reaguoja į elektros dirginimą. Paskui kilo kažkoks 
karštas ginčas tarp jo ir profesoriaus Bruknerio; įdomus tipas 
tas profesorius Brukneris: mažas, piktas ir turįs beveik tragiko 
pat menkai išugdyti kaip ir žmogaus, kad jis pasižymi tokiu pat 
instinktų skurdumu; žiūrint grynai biologo akimis, jis yra kone 
toks pat išsigimstąs gyvūnas kaip ir žmogus, ir taip pat panašiai 
besistengiąs biologinį savo menkumą išpirkti vadinamuoju inte- 
lektu. Tačiau atrodo, jog kiti specialistai neatkreipė rimto dėme- 
sio į profesorių Bruknerį — turbūt dėl to, kad jis neperkirto 
jokių sensorinių kanalų ir nedirgino Andriaso smegenų jokiomis 
elektros srovėmis. Paskui profesorius van Ditenas iš lėto ir kone 
maldingai skaičiavo, kokie sutrikimai atsiranda Andriasui, kai 
pašalinama dešinioji smilkininė smegenų skiltis arba kairiojo 
smegenų pusrutulio pakaušio vingis. Toliau amerikietis profeso- 
rius Devraintas kalbėjo... 

Atleiskite, bet iš tikrųjų aš nežinau, ką jis kalbėjo, nes tuo 
momentu ėmiau sukti galvą, kokie sutrikimai atsirastų profeso- 
riui Devraintui, jeigu jam kas pašalintų dešiniąją smilkininę 
smegenų skiltį kaip reaguotų besišypsąs dr. Okagava, jeigu jį 
dirgintų elektros srovė, ir ką maždaug darytų profesorius Rema- 
nas, jeigu jam kas išdraskytų ausies labirintą. Aš ir pats ėmiau 
abejoti, ar gerai skiriu spalvas, ar normalus mano motorinių 
reakcijų faktorius t. Mane kankino abejonė, ar mes turime 
(grynai moksline prasme) teisę kalbėti apie savo (atseit žmonių) 
dvasinį gyvenimą, kol vienas kitam dar neišmėsinėjome smegenų 
skilčių ir neperkirtome sensorinių kanalų. Iš tikrųjų turėtume 
pulti save su skalpeliu rankoje, kad galėtume studijuoti savo 
dvasinį gyvenimą. Aš, pavyzdžiui, mokslo labui mielai sukulčiau 
profesoriaus Diubosko akinius arba paleisčiau elektros srovę į 
profesoriaus Diteno plikę, o paskui išspausdinčiau straipsnį, 
kaip jie į tai reagavo. Teisybę sakant, aš tatai labai gerai įsivaiz- 

duoju. Kur kas menkiau įsivaizduoju, kas tokių bandymų metu 
dėjosi Andriaso Šoichcerio viduje, bet esu įsitikinęs, kad tai 
nepaprastai kantrus ir geras padaras. Juk nė viena čia kalbėjusi 
įžymybė neminėjo, kad vargšelis Andriasas Šoichceris kada nors 
butų įtužęs. 

Nėra abejonės, kad pirmasis uodeguotųjų amfibijų kongre- 
sas pademonstravo puikų mokslo laimėjimą, bet kai turėsiu ats- 
pėjamo laiko, nueisiu į „Žarden de Plant“, tiesiai prie Andriaso 
Šoichcerio baseino, ir tyliai pasakysiu: „Klausyk, Salamandra, 
jei kada išmuš tavo valanda... tik nesusigalvok moksliškai tirti 
Žmonių dvasinio gyvenimo!“ 


Šių mokslinių tyrinėjimų dėka žmonės liovėsi laikę salamandras 
kažkokiu stebuklu; blaivioje mokslo šviesoje salamandros daug ko ne- 
teko iš savo ankstesnės nepaprastumo ir išskirtinumo aureolės; tapu- 
sios psichologinių testų objektu, jos rodė labai vidutines ir neįdomias 
ypatybes; nepaprastus jų sugebėjimus mokslas perkėlė į pasakų ka- 
ralystę. Mokslas atskleidė normalią salamandrą, kuri pasirodė esanti 
visai neįdomus ir gana ribotas padaras; tik laikraščiai kartkartėmis 
dar garsino Stebuklingą Salamandrą, sugebančią mintinai sudau- 
ginti penkiaženklius skaičius, bet ir šis faktas jau nebetraukė žmonių, 
ypač tada, kai paaiškėjo, kad atkakliai lavindamasis šito gali išmokti 
ir paprasčiausias žmogus. Taigi žmonės ėmė laikyti salamandras ei- 
line kasdienybe — kaip skaičiavimo mašinėlę arba kitą kokį automatą; 
ji jau nebebuvo paslaptinga būtybė, dievaižin kurių galų išnėrusi iš 
nežinomų gelmių. Juk žmogus visada laiko paslaptingais tik tuos da- 
lykus, kurie jam kenkia arba gresia, o ne tuos, kurie tarnauja ir duoda 
naudos; kadangi paaiškėjo, kad salamandros yra daug kuo labai nau- 
dingi padarai, tai ir liko priskirtos prie racionalių ir normalių dalykų. 


Salamandrų naudingumą ypač tyrinėjo Hambur- 


go mokslininkas Vurmanas, ir iš jo rašytų straips- 
nių čia cituojame bent trumputę ištrauką 


Bertdt ūber bie |omatijde 
Beranlagung der Molde“ 
Darydamas bandymus su Ramiojo vandenyno didžiąja salamandra (An- 


drias Scheuchzeri Tschudi) savo Hamburgo laboratorijoje, turėjau konk- 
retų tikslą: ištirti, kiek salamandros yra atsparios aplinkos pasikeitimams 

ir kitiems išorės veiksniams, ir šitaip nustatyti jų praktišką tinkamumą 
skirtingose geografinėse zonose įvairiai kintančiomis sąlygomis. 

Pirma bandymų serija turėjo nustatyti, ar ilgai salamandra ištveria 
be vandens. Tiriami gyvūnai būdavo įleidžiami į sausas statines, kur tem- 
peratūra siekė 40—50“C. Po kelių valandų salamandra aiškiai nuvarg- 
davo, bet aplieta vandeniu vėl atsigaudavo. Po dvidešimt keturių valandų 
gulėdavo paslika, krutindama vien apatinius akių vokus; pulsas sulėtėdavo, 
visa kūno veikla smukdavo iki minimumo. Aišku, kad gyvūnas kankinda- 
vosi ir menkiausiam judesiui turėdavo dėti daug pastangų. Po trijų dienų 
prasidėdavo kataleptinio sustingimo būklė (kserozė); gyvūnas visai nere- 
aguodavo net deginamas elektrokauteriu. Padidinus oro drėgnumą, vėl 
pasirodydavo šiokie tokie gyvybės ženklai (užsimerkdavo nuo stiprios švie- 
sos ir pan.). Jei šitaip septynias dienas džiovinta salamandra būdavo įme- 
tama į vandenį, ji ilgainiui vėl atsigaudavo, bet dar ir toliau laikant saus- 
roje, žūdavo didesnė pusė tiriamų gyvūnų. Saulės atokaitoje jos krisdavo 
po kelių valandų. 

Kita bandomųjų gyvūnų grupė tamsoje buvo priversta sukti veleną 
nepaprastai sausame ore. Po trijų valandų jų darbingumas ėmė smukti, 
bet, gerokai jas aplaisčius vandeniu, vėl pakilo. Dažnai laistomi gyvūnai 
įstengė sukti be pertraukos veleno rankeną septyniolika, dvidešimt, o vienu 
atveju net dvidešimt šešias valandas; tuo tarpu kontrolinį žmogų šis me- 
chaniškas darbas jau po penkių valandų smarkiai nualsino. Iš šių bandymų 
galima padaryti išvadą, kad salamandros labai tinka ir sausumos darbams, 
tik reikia laikytis dviejų sąlygų: nestatyti jų saulės atokaitoje ir nuolat 
laistyti vandeniu visą kūno paviršių. 

Antra bandymų serija turėjo ištirti salamandrų (savo kilme — atog- 
rąžų gyvūnų) atsparumą šalčiui. Staigiai atšaldžius vandenį, jos žūdavo 
nuo žarnų kataro, bet, palengva aklimatizuojamos šaltesnėje aplinkoje, 
lengvai priprasdavo; po aštuonių mėnesių būdavo judrios ir 79C šiltumo 
vandenyje, jei tiktai gaudavo daugiau riebalų (kasdien po 150—200 g). 
Kai vandens temperatūra krisdavo iki 5*7C, salamandros nuo šalčio pas- 
tirdavo (gelozė); šitokioje būklėje jas galima užšaldyti ir ledo lytyse laikyti 
keletą mėnesių; ledui ištirpus ir vandens temperatūrai pakilus virš 5“C, jos 
vėl imdavo rodyti gyvybės žymių, o esant septyniems ar dešimčiai laipsnių 
pradėdavo judriai ieškoti maisto. Todėl galima spręsti, kad salamandros 
visai lengvai pajėgia aklimatizuotis ir mūsų padangėje, ir net šiaurės Nor- 
vegijoje bei Islandijoje. Norint ištirti, ar jos įstengia prisitaikyti prie polia- 
rinių klimato sąlygų, reikėtų tolesnių bandymų. 

Tačiau cheminio pobūdžio veikimui salamandros, atvirkščiai, yra labai 
opios; darant bandymus su labai atskiestais šarmais, fabrikų išplovomis, 
kailių raugyklų chemikalais ir t.t., joms tiesiog lopiniais krisdavo oda, ir 
patys tiriamieji gyvūnai žūdavo nuo kažkokios žiaunų gangrenos. Taigi 
praktiškai mūsų upėse salamandrų panaudoti negalima. 

Tolesniais bandymais mums pavyko nustatyti, ar ilgai salamandros iš- 
gyvena be maisto. Jos gali badauti tris savaites, o kartais dar ilgiau, ir ne- 
matyti jokių žymių, tiktai pasidaro mieguistos. Vieną tiriamą salamandrą 
priverčiau badauti šešis mėnesius; paskutinius tris mėnesius ji visai neju- 
dėjo ir be pertraukos miegojo; kai po to jai įmečiau į statinę kapotų kepenų, 
ji buvo tokia silpna, kad net nereagavo ir ją reikėjo šerti dirbtiniu būdu. 
Po kelių dienų ėdė jau normaliai, ir ją buvo vėl galima naudoti bandy- 
mams. 

Paskutinė bandymų serija tyrė regeneracinius salamandrų sugebėjimus. 
Nukirsta salamandros uodega ataugdavo per keturiolika dienų; su viena 
salamandra šitą bandymą darėme septynis kartus, ir pasekmės visada buvo 
vienodos. Taip pat jai atauga ir nukirstos kojos. Vienam bandomam gy- 
vūnui amputavome visas keturias galūnės ir uodegą; per trisdešimt dienų 
vėl viskas ataugo. Sulaužytas salamandros šlaunikaulis arba petikaulis visai 
nukrinta ir vėl atauga naujas. Lygiai taip pat atauga išlupta akis arba iš- 
rautas liežuvis; įdomus dalykas, kad salamandra, kuriai buvo pašalintas 
liežuvis, pamiršo kalbėti ir turėjo iš naujo mokytis kalbos. Jeigu salamandrai 
amputuojama galva arba perpjaunamas liemuo tarp kaklo ir dubens, tai 
ji žūsta. Tačiau jai galima pašalinti skrandį, dalį žarnyno, du trečdalius ke- 
penų bei kitus organus, ir jos gyvybės funkcijos nesutrinka, taigi galima 
sakyti, kad gyva kone išmėsinėta salamandra dar pajėgia toliau gyventi. 
Joks kitas gyvūnas sužeistas neparodo tokio gajumo kaip salamandra. Šiuo 
atžvilgiu ji gali būti pirmarūšė, beveik nesunaikinama kariautoja, tik, deja, 
čia kliudo jos taikus būdas ir tai, kad ji iš prigimties yra beginklė. 

Be šitų bandymų, mano asistentas dr. Valteris Hinkelis tyrinėjo sala- 
mandras kaip naudingų žaliavų šaltinį. Jis atrado salamandrų kūne ne- 
paprastai didelį procentą jodo ir fosforo; be abejo, iš jų šituos svarbius 
elementus prireikus galima naudoti pramoniniu būdu. Salamandrų kailis 
šiaip jau prastas, bet jį galima sumalti, o paskui gerai supresuoti; šitokia 
dirbtinė oda yra lengva, gana stipri ir atstotų galvijų odas. Dėl bjauraus 
skonio salamandrų riebalai yra nevalgomi, bet jie tinka visokiems tepa- 
lams, nes užšąla tik esant labai žemai temperatūrai. Taip pat manyta, kad 
salamandrų mėsa nevalgoma, net nuodinga: nurijus tokios žalios mėsos, 
staigiai suremia skausmai, darosi bloga, prasideda haliucinacijos. Dr. Hin- 
kelis, atlikęs daug bandymų pats su savimi, nustatė, kad šių kenksmingų 
pasekmių nebūna, kai supjaustyta mėsa užplikinama karštu vandeniu (pa- 
našiai kaip kai kurios musmirės) ir, gerai nuplauta, dvidešimt keturias va- 
landas mirkoma silpname permanganato skiedinyje. Paskui ją galima virti 
arba troškinti, ir jos skonis bus kaip prastos jautienos. Mes suvalgėme vieną 
salamandrą, vardu Hansas; tai buvo išprusęs ir protingas gyvūnas su ypa- 
tingais polinkiais į mokslinį darbą; jis dirbo dr. Hinkelio skyriuje laborantu, 
ir jam buvo galima patikėti sudėtingiausias chemines analizes. Ilgus va- 
karus šnekučiuodavomės su juo, žavėdavomės jo nepasotinamu žinių troš- 

kimu. Tačiau su apgailestavimu turėjome savo Hansą užmušti, nes po mano 
atliktų kaukolės trepanacijos eksperimentų jis apako. Jo mėsa buvo tamsi 
ir sudiržusi, bet nesukėlė jokių nemalonių pasekmių. Aiškus dalykas, kad 
karo atveju salamandrų mėsa gali būti laukiamas ir pigus jautienos pa- 
kaitalas. 


Pagaliau visai normalu, kad salamandros paliovė buvusios sen- 
sacija: juk pasaulyje jų atsirado iki šimto milijonų; kol jos buvo 
šiokia tokia retenybė, žmonės jomis domėjosi, o paskui dar kiek 
laiko garsėjo kino groteskuose („Seli ir Endis — dvi geros salamand- 
ros“) ir kabaretų scenose, kur ypač prastos dainininkės ir kuple- 
tistai gergždžiančiais balsais ir sudarkytomis frazėmis vis dar ne- 
prilygstamai mėgdžiojo salamandras. Tačiau kai salamandros tapo 
visuotiniu, kasdieniniu reiškiniu, pasikeitė ir jų, taip sakant, prob- 
lematika.* 


* Būdingas dokumentas yra laikraščio „Deili Star“ anketa: AR SAL A- 
MANDROS TURI SIEL Ą? Cituojame iš tos anketos (tačiau negarantuoja- 
me autentiškumo), ką pareiškė kai kurios įžymios asmenybės: 


Gerbiamas sere, 


mano bičiulis, didžiai gerbiamas H. B. Bertramas ir aš ilgokai stebėjome salamandras, 
kai jos statė pylimą Adene; du ar tris kartus su jomis kalbėjomės, bet nematėme, kad 
jos bent kiek turėtų aukštesnių jausmų, tokių kaip Garbė, Tikėjimas, Patriotizmas 
arba Sportinė Dvasia. O ką gi daugiau mes dar galėtume pavadinti siela? 


Nuoširdžiai Jūsų 


PIk. Džonas V. Britonas 


Niekada nesu matęs salamandros, bet esu įsitikinęs, kad padarai, kurie neturi savo 
muzikos, neturi ir sielos. 


Toskaninis 


Palikime nuošaly sielos klausimą, bet kadangi aš turėjau progą stebėti Andriasą, 
tai galiu pasakyti, kad jis be individualybės: visi atrodo panašūs, visi vienodai stro- 
pūs, vienodai primanūs — ir vienodai blankūs. Žodžiu sakant, tai tikras modernio- 
sios civilizacijos idealas — Standartas. 


Andrė d'Artua 

Teisybė, didžioji salamandrų sensacija veikiai išblėso, užleisdama 
vietą kitam, tam tikru atžvilgiu žymiai solidesniam — Salamandrų 
klausimui. Salamandrų klausimo pradininkė — jau nebe pirmiena 
žmonijos pažangos istorijoje — buvo moteris. Tai madam Luiza 
Cimerman, Lozanos merginų pensionato direktorė, kuri su nepap- 
rasta energija ir nevėstančiu įkarščiu propagavo visame pasaulyje 
taurų šūkį: Leiskite salamandroms normaliai lavintis mokykloje! 
Visuomenė ilgą laiką buvo abejinga, nors Luiza Cimerman be at- 


Aišku, kad neturi sielos. Tuo jos panašios į žmones. 

Jūsų Dž. B. Šo 
Dėl Jūsų klausimo daug sukau galvą. Aš, pavyzdžiui, žinau, kad mano kiniškas šu- 
nytis Bibi turi mažą, nuostabią sielą: persiška mano katytė Sidi Chanum taip pat turi 
sielą — ir dar kokią išdidžią ir žiaurią! O salamandros? Teisybė, tos vargšelės labai 


gabios ir protingos: moka kalbėti, skaičiuoti ir būti baisia i naudingos, bet kad jos 
tokios bjaurios! 


Jūsų Madlena Roš“ 
Tegu ir salamandros, kad tik ne marksistai. 
Kurtas Huberis 


Neturi sielos. Jeigu ją turėtų, reikėtų pripažinti, kad jos ekonomiškai lygios Žmogui, 
o tai būtų absurdas. 


Henris Bondas“ 


Jos neturi jokio sex-appeal. Todėl neturi ir sielos. 
Mei Vest 


Turi sielą kaip ir kiekviena būtybė, kiekviena žolelė, kaip visa, kas gyva. Didi yra 
gyvybės paslaptis. 


Sandrabharata Natas 


Turi įdomią plaukimo techniką ir stilių, iš jų daug ko galime pasimokyti, ypač ilgose 
distancijose. 


Tonis Veismiuleris““ 

vangos nurodinėjo ir įgimtą salamandrų mokslo troškimą, ir tą pavojų, 
kuris gali kilti žmonijos civilizacijai, jei salamandros liks neišsila- 
vinusios ir negaus tinkamo dorinio auklėjimo. „Kaip nuo barbarų 
puolimų žuvo Romos kultūra, taip gali žūti ir mūsų civilizacija, jeigu 
ji liks tiktai lyg salelė jūroje tarp dvasiškai pavergtų tvarinių, ku- 
riems užkirstas kelias prie aukščiausių šių laikų žmonijos idealų, — 
taip pranašiškai šaukė ji šešiuose tūkstančiuose trijuose šimtuose 
penkiasdešimt septyniose paskaitose, kurias skaitė moterų klubuose, 
keliaudama po visą Europą ir Ameriką, taip pat Japoniją, Kiniją, 
Turkiją ir kitur.— Jei kultūra nori išlikti, ji turi būti visiems pri- 
einama. Mes negalime ramiai naudotis mūsų civilizacijos dovano- 
mis ir mūsų kultūros vaisiais, kol aplinkui gyvena milijonai nelai- 
mingų ir paniekintų būtybių, tyčia laikomų gyvulių vietoje. Kaip 
devynioliktojo amžiaus šūkis buvo Moters Išvadavimas, taip mūsų 
amžiaus šūkis turi būti: „LEISKITE SALAMANDROMS NORMA- 
LIAI LAVINTIS MOKYKLOJE!“ Ir taip toliau. Būdama iškalbinga 
ir tiesiog neįtikėtinai atkakli, madam Luiza Cimerman sumobili- 
zavo viso pasaulio moteris, sukaupė gerokai lėšų ir Boljė (netoli 
Nicos) įsteigė Pirmąjį salamanūrų licėjų; Marselyje ir Tulone dir- 
bančių salamandrų prieauglis čia mokėsi prancūzų kalbos ir lite- 
ratūros, retorikos, gero elgesio, matematikos ir kultūros istorijos.* 


* Plačiau žr. knygoje: M-me Louise Zimmermann, sa vie, ses 
idėes, son oeuvre (Alcan). Iš šio veikalo cituojame jausmingus prisiminimus vienos 
salamandros, kuri buvo viena pirmųjų jos mokinių: 


„Sėdėdama prie paprasto, bet švaraus mūsų baseino, ji skaitydavo mums La- 
fonteno pasakėčias; ji labai kentėdavo nuo drėgmės, bet nieko nepaisydavo ir visa 
širdimi atsidavusi vykdė mokytojos pareigą. Ji vadindavo mus „mes petits Chinois“ — 
nes mes kaip ir kinai niekaip negalėdavome ištarti garso „r“. Tačiau po kiek laiko 
ji prie to taip priprato, kad pati ėmė savo pavardę tarti madam Cimelman. Mes, 
buožgalviai, ją tiesiog dievinome; mažyliai, kurių plaučiai buvo dar neišsivystę ir dėl 
to jie turėdavo tūnoti vandenyje, verkdavo, kad negalėdavo lydėti po mokyklos sodą 
vaikščiojančios mokytojos. Ji buvo tokia maloni ir švelni, kad — kiek atsimenu — 
tik vieną kartą buvo supykusi: tada, kai karštą vasaros dieną jauna istorijos mo- 
kytoja, apsivilkusi maudymosi kostiumu, įlipo pas mus į baseiną ir, sėdėdama iki 
kaklo vandenyje, pasakojo mums apie Niderlandų kovas dėl laisvės. Tuomet mūsų 
mieloji madam Cimelman smarkiai supyko: „Eikite tučtuojau nusimaudyti, mad- 
muazele, cikit, eikit“ — šaukė ji su ašaromis akyse. Mums tai buvo švelni, bet aiški 
pamoka, kad vis dėlto mes ne žmonės; vėliau savo dvasios motinai buvome dėkingos, 
kad šį dalyką ji mums pareiškė taip paprastai ir taktiškai. 

Jei gerai mokydavomės, ji už tai paskaitydavo mums modernios poezijos, pa- 
vyzdžiui, Fransua Kopėa““. „Čia per daug jau moderniška,— sakydavo, — bet 

Kiek menkesnį pasisekimą turėjo Salamandrų mergaičių mokykla 
Mentone, kur pagrindinės muzikos, dietinio maisto gaminimo ir 
rankdarbių pamokos (čia madam Cimerman rėmėsi grynai peda- 
goginiais principais) visai netraukė, nė kiek nedomino jaunų licėjisčių 
salamandrų. Tačiau patys pirmieji vieši jaunųjų salamandrų eg- 
zaminai visus taip maloniai apstulbino, kad netrukus (Gyvulių globos 
draugijos iniciatyva) buvo įsteigtas salamandroms Jūrų politech- 
nikos institutas Kanuose ir Salamandrų universitetas Marselyje; čia 
vėliau pirmoji salamandra gavo teisės mokslų daktaro laipsnį. 
Salamandrų auklėjimas dabar ėmė žengti sparčiai ir normaliu 
keliu. Cimerman mokyklos krypčiai pažangesnieji mokytojai darė dau- 
gybę rimtų priekaištų, ypač atkakliai jie teigė, kad salamandrų 
prieauglio auklėjimui netinka pasenusi, žmonių jaunimui pritaikyta 
humanitarinė mokykla; jie siūlė tiesiog mesti literatūros ir istorijos 
mokymą ir rekomendavo kuo daugiau vietos ir laiko skirti prak- 
tiškiems ir moderniesiems dalykams: gamtos mokslams, darbui moky- 
klos dirbtuvėse, techniniam salamandrų lavinimui, kūno kultūrai ir 
taip toliau. Šią vadinamąją Reformuotą arba Praktinio Gyvenimo Mo- 
kyklą vėl įnirtingai puolė klasikinio auklėjimo šalininkai, tvirtindami, 
kad salamandras galima priartinti prie žmonijos kultūros lobių tik 
remiantis lotynų pagrindais ir kad negana jas išmokyti vien kal- 
bėti — reikia išmokyti cituoti poetus ir ciceroniškai gražbyliauti. 
Dėl to įsižiebė ilgas ir karštas ginčas, pasibaigęs tuo, kad salamandrų 
mokyklos buvo suvalstybintos, o žmonių jaunimo mokyklos buvo 


šiandien pagaliau ir tai reikalinga geram išsilavinimui“. Mokslo metų pabaigoje buvo 
surengtos viešos iškilmės, į kurias buvo pakviestas ponas Nicos prefektas, kiti val- 
džios atstovai ir žymios asmenybės. Gabūs, geriausi mokiniai, kurie jau turėjo plau- 
čius, mokyklos sargo buvo ištraukti, nušluostyti ir aprengti kažkokiomis baltomis 
togomis; paskui už plonos užuolaidos (kad damos neišsigąstų) deklamavo Lafonteno 
pasakėčias, sprendė matematikos uždavinius, vardijo Kapetingų dinastijos valdovus 
ir atitinkamus jų valdymo metus. Po visko ponas prefektas ilga ir gražia prakalba 
išreiškė savo padėką ir pagarbą mūsų brangiai direktorei — tuo baigėsi ši džiaugs- 
minga diena. Ji rūpinosi mūsų dvasios ugdymu, bet lygiai tiek pat rūpinosi ir mūsų 
kūnu: kas mėnesį mus tikrindavo vietinis veterinaras, ir kas pusmetį buvome sve- 
riamos — ar normalus mūsų svoris. 

Mūsų kilnioji globėja ypač graudino mus, kad atsisakytume bjauraus, nepa- 
doraus įpročio — Mėnesienos Šokių; tiesiog sarmata sakyti, kad kai kurios suaugesnės 
auklėtinės mėnulio pilnaties metu slapta drįsdavo pasinerti į šitą gyvulišką begė- 
dystę. Tačiau turiu viltį, kad apie tai mūsų motiniškoji bičiulė niekada nesužinojo, 
nes ši žinia būtų labai įskaudinusi jos taurią, meilės pilną širdį“. 

taip pertvarkytos, kad kuo labiausiai priartėtų prie Reformuotos 
Salamandrų Mokyklos idealų. 

Aišku, jog dabar ir kitose valstybėse pasigirdo balsų, kad vi- 
suotinį ir privalomą salamandrų mokymą prižiūrėtų valstybė. Prie 
to palengva prieita visose jūrų šalyse (išskyrus, žinoma, Didžiąj. 
Britaniją); todėl tos salamandrų mokyklos nebuvo perkrautos se- 
nomis klasikinėmis žmonių mokyklų tradicijomis ir savo darbe ga- 
lėjo pasiremti visais naujausiais psichotechnikos, metodikos, poli- 
techninio auklėjimo, karinio parengimo ir kitais aktualiausiais pe- 
dagogikos pasiekimais ir iš jų sukūrė moderniausią, moksliniu atžvil- 
giu pažangiausią pasaulyje mokyklą, kuriai iš tikrųjų visi žmonių mo- 
kyklų pedagogai ir auklėtiniai tiktai pavydėjo. 

Lygiagrečiai su salamandrų mokymu iškilo kalbų klausimas. 
Kurią pasaulio kalbą salamandros lengviausiai išmoksta? Pirmosios 
salamandros iš Ramiojo vandenyno salų šnekėdavo pidgin-Eng- 
lish"' — ją išmokdavo iš vietinių gyventojų ir jūrininkų; daugelis 
jų kalbėdavo malajiškai arba kitokiomis vietinėmis tarmėmis. Sin- 
gapūro turgui auginamos salamandros būdavo pratinamos kalbėti 
basic-English — moksliškai suprastinta anglų kalba, kuriai pakanka 
kelių šimtų posakių be pasenusių gramatikos formų; todėl ši refor- 
muota standartiška anglų kalba pradėta vadinti Salamander-English. 
Pavyzdinėse Cimerman mokyklose salamandros gvildeno Kornelio 
kalbą, beje, ne dėl tautinių sumetimų, bet todėl, kad to reikalauja 
geras išsiauklėjimas; reformuotos mokyklos, atvirkščiai, mokė espe- 
ranto kaip tarptautinės bendravimo kalbos. Be to, tada atsirado 
dar penkios ar šešios naujos Universalios Kalbos, kurios siekė pa- 
keisti babilonišką žmonių kalbų maišatį ir duoti vieną bendrą kalbą 
visam žmonių ir salamandrų pasauliui; buvo daug ginčų, kuri iš 
tų Tarptautinių Kalbų yra racionaliausia, skambiausia ir univer- 
saliausia. Pagaliau viskas pasibaigė tuo, kad kiekvienoje tautoje 
buvo propaguojama vis kita Universali Kalba.* 


* Tarp kitko, garsusis filologas Kurcijus savo veikale „Janua linguarum aperta“'* 


reikalavo, kad vienintele salamandrų susižinojimo priemone būtų pripažinta Vergili- 
jaus aukso amžiaus lotynų kalba. „Šiandien mes galime pasiekti, — šaukė jis, — kad 
lotynų kalba — tobuliausia, turinti daugiausia gramatikos taisyklių ir moksliškai ge- 
riausiai apdorota — taptų vėl gyva viso pasaulio kalba. Jei civilizuota žmonija šito 
nesupras, tai padarykite taip jūs pačios, Salamandrae, gens maritima'?: paskelbkite 
savo bendravimo priemone eruditam linguam latinam'“, vienintelę kalbą, kuri yra 
verta, kad ja kalbėtų orbis terrarum"". Nenykstantis bus jūsų, Salamandrae, nuopelnas, 

Suvalstybinus salamandrų mokyklas, viskas pasidarė daug papras- 
čiau: kiekviena valstybė salamandras ėmė mokyti savo šalyje vyrau- 
jančios tautos kalbos. Nors salamandros palyginti lengvai ir uoliai 
mokėsi svetimų kalbų, tačiau iškilo kai kurie kalbinių jų sugebėjimų 
trūkumai, susiję iš dalies su jų kalbos organų struktūra, iš dalies 
su psichiniais momentais; pavyzdžiui, jos labai sunkiai tarė ilgus, 
daugiaskiemenius žodžius, stengėsi juos sutraukti į vieną skiemenį 
ir kvarktelėti labai trumpai; vietoje r tarė I, o pučiamuosius garsus 
gerokai šveplavo; jos kandžiojo gramatines galūnes, niekada neiš- 
moko skirti „aš“ ir „mes“, taip pat visai nepaisė, ar žodis yra mo- 
teriškos, ar vyriškos giminės (gal čia prasikiša jų nesiporavimo 
laikotarpio lytinis šaltumas). Kiekviena kalba jų lūpose būdingai 
iškreipiama ir racionalizuojama — įgauna paprasčiausias, rudi- 
mentines formas. Labai įdomu, kad jų naujadarai, jų tartis ir gra- 
matikos primityvumas ėmė greitai skverbtis ne tik į uostų padugnes, 
bet ir į vadinamąsias visuomenės viršūnes; iš čia šita maniera plito 
į laikraščius ir greitai pasidarė visuotiniu reiškiniu. Ir žmonių kal- 
boje daug kur išnyko gramatikos giminės, nubyrėjo galūnės, išnyko 
linksniavimas; auksinis jaunimas atmetė r ir išmoko švepluoti; retas 
kuris civilizuotas žmogus galėjo dar pasakyti, ką reiškia indetermi- 
nizmas arba transcendentinis ir paprasčiausiai — vien todėl, kad 
šie Žodžiai ir Žmonėms pasidarė per daug ilgi ir neištariami. 

Trumpai sakant, ar gerai, ar blogai, bet salamandros ėmė kalbėti 
beveik visomis pasaulio kalbomis, priklausomai nuo to, kieno pak- 
rantėje gyveno. Tuo tarpu pas mus (rodos, „Narodni Listy“'*), 
išspausdino straipsnį, kurio autorius (visai teisėtai) su kartėliu ste- 
bėjosi, kodėl salamandros nesimoko čekų kalbos, jeigu yra pasau- 
lyje salamandrų, šnekančių portugalų, olandų ir kitų mažų tautų 
kalbomis. „Mūsų tauta, deja, neturi pajūrio,— sutinka minėtasis 


jei prikelsite naujam gyvenimui amžiną dievų ir didvyrių kalbą, nes kartu su ta 
kalba jūs, gens Tritonum, paveldėsite ir pasaulio valdovės Romos palikimą“. 

Tuo tarpu vienas latvis, telegrafo tarnautojas, pavarde Volteras, drauge su pas- 
toriumi Mendelijum išrado ir sunormino specialią salamandrų kalbą, pavadintą 
pontikos kalba (pontic lang); jie panaudojo visų pasaulio kalbų, ypač Afrikos šnektų, 
elementus. Šita vadinamoji salamandrų kalba platokai pasklido, ypač šiaurės vals- 
tybėse, deja, tik tarp Žmonių; pagaliau Upsaloje buvo įsteigta salamandrų kalbos 
katedra, tiktai šia kalba, kiek yra žinoma, nekalbėjo nė viena salamandra. Teisybę 
sakant, tarp salamandrų labiausiai prigijo basic-English, kuri ilgainiui virto oficialia 
salamandrų kalba. 

straipsnis, — todėl pas mus nėra ir jūrų salamandrų; tačiau, jei 
neturime savo jūros, tai dar nereiškia, kad į pasaulio kultūrą mes 
neįnešėme tokio pat, o daugeliu atžvilgių net ir didesnio indėlio 
negu tos tautos, kurių kalbų mokosi tūkstančiai salamandrų. Taigi 
teisybė reikalauja, kad salamandros pažintų ir mūsų dvasinį gyve- 
nimą, bet kaip galima apie jį informuoti, jei tarp jų nėra nė vienos, 
kuri mokėtų mūsų kalbą? Nelaukime, kad kas nors pasaulyje su- 
sipras užpildyti šią kultūros spragą ir įsteigs čekų kalbos ir čekoslo- 
vakų literatūros katedras kurioje nors salamandrų mokykloje. Kaip 
sako poetas, „niekuo pasauly mes netikėkim, niekur neturim tikrųjų 
draugų“''. Taigi pasistenkime patys ištaisyti skriaudą, — šaukė straips- 
nis.— Jei ką nors pasaulyje esame pasiekę, tai tik savo jėgomis! 
Mūsų teisybė ir pareiga — susirasti draugų ir tarp salamandrų, bet, 
kaip atrodo, mūsiškė užsienio reikalų ministerija mažai rūpinasi 
tinkama mūsų vardo ir mūsų gaminių propaganda tarp salamandrų, 
o kitos, nors mažesnės, tautos kloja milijonus, kad tik galėtų at- 
verti salamandroms savo kultūros lobius ir kartu sudomintų jas 
savo pramonės gaminiais“. Straipsnis susilaukė gyvo atgarsio, ypač 
Pramonininkų sąjungoje, ir davė bent tokį konkretų rezultatą, kad 
buvo išleistas trumpas „Čekų kalbos vadovėlis salamandroms“ su 
čekoslovakų grožinės literatūros ištraukomis. Ir tiesiog neįtikimas 
dalykas: tos knygos tikrai buvo parduota apie septyni šimtai egzemp- 
liorių — tai iš tiesų gražus laimėjimas.* 


* Plg. Jaromiro Zeidelio-Novomestskio"* rašytą vaizdelį, išli- 
kusį pono Povondros rinkinyje. 


MŪSŲ BIČIULIS GALAPAGOS SALOSE 


Kartu su savo žmona, poete Indržicha Zeidel-Chrudimska, 
keliaudami aplink pasaulį, kad tokios daugybės naujų ir stiprių 
įspūdžių burtai bent šiek tiek prablaškytų skaudų sielvartą, kuris 
slėgė mus mirus mielai tetulei, rašytojai Bohumilai Jando- 
vai-Stržešovickai, atsidūrėme nuošaliame, pasakomis apipintame 
Galapagos salyne. Turėjome tik dvi valandas laiko ir, jas išnau- 
dodami, išėjome pasivaikščioti tų dykų salų krantais. 

— Žiūrėk, koks nuostabus šiandien saulėlydis, — tariau savo 
žmonai.— Atrodo, lyg visas dangaus skliautas skęsta aukso ir 
kraujo tvane, ar ne? 

Auklėjimo ir kalbos klausimas buvo tik dalis tos didžiosios sala- 
mandrų problemos, kuri augo tiesiog žmonių pašonėje. Pavyzdžiui, 
veikiai iškilo klausimas, kaip vertinti salamandras, jei taip galima pa- 
sakyti, daugiau visuomeniniu atžvilgiu. Pirmaisiais, atseit priešisto- 
riniais Salamandrų Amžiaus metais Gyvulių globos draugijos iš pra- 
džių uoliai rūpinosi, kad su salamandromis nebūtų elgiamasi žiauriai 
ir nežmoniškai; jų nenuilstančių žygių dėka beveik visur valdžia se- 


juoda salamandra sėdėjo ant akmens ir laikė rankose kažką — 
tartum knygą. Keliaudami aplink pasaulį, jau buvome matę 
salamandrų, bet neturėjome progos su jomis pasikalbėti. Todėl 
malonus skaitytojas supras mūsų nustebimą, kada tokioje nuoša- 
lioje pakrantėje radome salamandrą ir dar išgirdome klausimą 
savo gimtąja kalba. 

— Kas čia kalba? — šūktelėjau čekiškai. 

— Tai aš išdrįsau, tamsta,— atsakė salamandra ir pagarbiai 
atsistojo.— Neištvėriau, pirmą kartą gyvenime išgirdęs čekų 
kalbą. 

— Iš kur,— nustebau,— jūs išmokote čekiškai? 

— Aš kaip tik mokiausi asmenuoti netaisyklingą veiksmažo- 
dį „būti“, — atsakė salamandra.— Šis veiksmažodis yra netai- 
syklingas visose kalbose. | 

— Kaip, kur ir kam jūs išmokote čekiškai? — spyriau aš. 

— Atsitiktinai man pakliuvo į rankas ši knyga, — atsakė 
salamandra ir padavė man knygelę, kurią laikė rankose; tai buvo 
„Čekų kalbos vadovėlis salamandroms“, o jo puslapiai turėjo 
aiškių žymių, kad juo dažnai ir uoliai naudojamasi. — Ji pateko 
čia su mokslinių knygų siuntiniu. Galėjau pasirinkti „Geometriją 
vyresniosioms vidurinės mokyklos klasėms“, „Karo taktikos is- 
toriją“, „Vadovą po Dolomitus“ arba „Bimetalizmo pagrindus“. 
Tačiau aš pasiėmiau šitą knygutę, ir ji pasidarė mano mieliausia 
draugė. Visą ją moku jau atmintinai, bet nuolat randu joje naujų 
pramogos ir pasimokymo šaltinių. 

Mano žmona ir aš nepaprastai džiaugėmės ir stebėjomės 
taisyklingu, galima sakyti, aiškiu tarimu. 

— Deja, su niekuo čia negaliu pasikalbėti čekiškai, — kuk- 
liai šnekėjo mūsų naujoji bičiulė,— ir netgi tikrai nežinau, 


— Gal tamsta būsi čekas? — atsiliepė kažkas netoli už mūsų 
nugaros taisyklinga, gryna čekų kalba. 

Apstulbę atsisukome į tą pusę. Nieko tenai nebuvo, tik didelė, 

ar žodžio „arklys“ vietininko linksnis yra „arklyje“, ar „arkle“. 

kė, kad salamandrų priežiūroje būtų laikomasi gyvulių klausimu 
paskelbtų policijos ir veterinarijos nuostatų. Atkaklūs vivisekcijos 
priešininkai taip pat prirašė daugybę protestų ir peticijų, kad su gy- 


— Arklyje,— atsakiau aš. 

— O ne — arkle,— karštai užprotestavo mano žmona. 

— Būkite malonus ir pasakykite man,— mandagiai pasitei- 
ravo mūsų naujoji bičiulė,— kas naujo šimtabonėje motinėlėje 
Prahoje? 

— Auga, auga, mielasis,— atsakiau aš, paglostytas jo susido- 
mėjimo, ir keliais žodžiais nupiešiau mūsų auksinės sostinės 
suklestėjimą. 

— Kokios mielos žinios, — pasakė salamandra aiškiai rames- 
ne širdimi.— Ar Tilto bokšte vis dar tebekabo nukirstos pasmerk- 
tųjų mirti čekų ponų galvos?“ 

— Jau seniai nėra, — paaiškinau, gerokai (prisipažįstu) nu- 
stebintas jo klausimo. 

— O, kaip gaila,— pratarė simpatiškoji salamandra.— Tai 
buvo retas istorinis paminklas. Dievaži, skaudu, kad tiek daug 
garsių paminklų žuvo Trisdešimties metų kare! Jei aš neklystu, 
čekų Žemė tada buvo paversta dykuma, primirkusia kraujo ir 
ašarų. Dar gerai, kad tada neišnyko neiginio kilmininkas. Šitoje 
knygelėje parašyta, kad jis jau beveik baigia nykti. Man, tamsta, 
jo būtų labai gaila. 

— Tai jus patraukė ir mūsų istorija! — sušukau iš džiaugs- 
mo. 

— Taip, tamsta,— patvirtino salamandra.— Ypač pralaimė- 
jimas prie Baltojo Kalno““ ir trijų šimtų metų vergija. Apie tai 
labai daug skaičiau šitoje knygoje. Jūs vertai didžiuojatės savo 
trijų šimtų metų nelaisve. Didingi buvo laikai, pone. 

— Taip, sunkūs laikai, — patvirtinau.— Priespaudos ir siel- 
varto metai. 

— Labai kentėjote? — klausė bičiulė, netverdama susido- 
mėjimu. 

— Kentėjome, neapsakomai kamavomės žiaurių pavergėjų 
junge. 

— Labai malonu,— atsiduso salamandra.— Ir mano knygo- 
je tikrai taip parašyta. Labai džiaugiuosi, kad tai teisybė. Puiki 
knygelė, tamsta, geresnė kaip „Geometrija vyresniosioms vidu- 
rinės mokyklos klasėms“. Kaip malonu būtų bent kartą aplankyti 
tą atmintiną vietą, kur buvo nužudyti šeši čekų ponai, taip pat 
kitas garsias žiaurios neteisybės vietas. 

vomis salamandromis būtų uždrausta daryti mokslinius eksperimen- 
tus; kai kuriose valstybėse toks įstatymas tikrai buvo išleistas.* Tačiau 
kylant salamandrų išsilavinimui, gyvulių globotojams darėsi kaskart 
vis nesmagiau jas ginti; dėl kažkokių nelabai aiškių sumetimų tatai 
atrodė šiek tiek nepatogu. Tada buvo įsteigta Tarptautinė salamandrų 
gynimo sąjunga (Salamander Protecting League), globojama He- 


— Tai prašom kada nors atvažiuoti pas mus, — nuoširdžiai 
pasiūliau. 

— Ačiū už malonų kvietimą,— nusilenkė salamandra.— 
Deja, aš neturiu tiek daug laisvės... 

— Mes galėtume jus nupirkti, — atsiliepiau aš.— Tai yra 
norėjau pasakyti: padarę visame krašte rinkliavą, galėtume pa- 
rūpinti lėšų, kad jūs... 

— Nuoširdžiausiai dėkoju, — sušnibždėjo tikrai sujaudinta 
mūsų bičiulė.— Tačiau aš girdėjau, kad Vltavos vanduo nelabai 
geras. Upių vandenyje mes nemaloniai susergame dizenterija.— 
Paskui ji truputį pagalvojo ir pridūrė: — Be to, labai sunku 
būtų palikti savo mielą darželį. 

— Oi,— šūktelėjo mano Žžmona,— aš taip pat esu karšta 
daržininkė! Kaip būčiau dėkinga, jeigu man parodytumėte vieti- 
nės Floros atžalyną! 

— Su mielu noru, gerbiamoji ponia,— atsakė salamandra 
ir mandagiai nusilenkė.— Jei tik jums nesudarys nepatogumų, 
nes mano darželis yra po vandeniu. 

— Po vandeniu? 

— Taip. Dvidešimt dviejų metrų gilumoje. 

— O kokias gėles ten auginate? 

— Jūrų anemones,— atsakė mūsų bičiulė,— keliolika puikių 
atmainų. Taip pat jūrų žvaigždes ir jūrų agurkus, nekalbant 
jau apie koralų krūmus. „Tas laimingas, kas tėvynei skaisčią 
rožę išaugino““', kaip sako poetas. 

Deja, atėjo metas mums skirtis, nes laivas jau rengėsi plauk- 
ti — kaukė sirena. 

— O ką turėtumėte pasakyti, tamsta... tamsta..— tęsiau, 
nežinodamas mūsų mielos bičiulės vardo. 

— Aš vadinuosi Boleslovas Jablonskis“*,— kukliai pasisakė 
salamandra.— Mano manymu, tai gražus vardas. Pasirinkau jį 
iš savo knygos. | 


* Pavyzdžiui, Vokietijoje bet kokia vivisekcija buvo griežtai uždrausta, beje, tik 
mokslininkams žydams. 

dersfildo hercogienės. Ši sąjunga, turinti apie du šimtus tūkstančių 
narių, daugiausia Anglijoje, dirbo salamandroms reikšmingą ir gir- 
tiną darbą; ypač svarbu, jog ji išsirūpino, kad salamandroms pajū- 
riuose būtų įruošti specialūs stadionai ir juose, netrukdomos smalsių 
žiūrovų, jos galėtų rengti „mitingus ir sporto šventes“ (galimas 
daiktas, turėta galvoje slapti mėnesienos šokiai) ; visose mokyklose (net 
ir Oksfordo universitete) mokiniams buvo skiepijama, kad jie nemė- 
tytų į salamandras akmenimis, o jaunos salamandros mokyklose ne- 
turi būti mokslo be saiko pervarginamos; pagaliau salamandrų dar- 
bovietės ir gyvenvietės buvo aptvertos aukšta lentų tvora, kuri saugojo 
jas nuo įvairių trukdymų, o svarbiausia — visiškai atskyrė salamand- 
rų pasaulį nuo žmonių pasaulio.* 


| — Ką, ponas Jablonski, norėtumėte palinkėti mūsų tautai? 
| Salamandra valandėlę susimąstė. 

| — Pasakykite savo tautiečiams,— tarė pagaliau labai susi- 
| jaudinusi, — pasakykite jiems... kad jų nepražudytų sena slavų 
| nesantarvė... ir kad visada minėtų Lipanus“? ir ypač Baltąjį 
Kalną! Keliaukite sveiki, mano ponai,— pabaigė staiga Boleslo- 
| vas Jablonskis, vos ttamdydamas jausmus. 
|| Valtimi mes plaukėme susimąstę ir susijaudinę. Mūsų bičiulė 
| salamandra stovėjo ant uolos ir mojavo ranka; be to, lyg kažką 
|| šaukė. 
— Ką ten šaukia? — klausė mano žmona. 
| — Nežinau,— atsakiau,— bet skamba lyg — „pasveikinkite 
| poną primatorių daktarą Baksą!“ 
* Atrodo, kad čia prisidėjo tam tikri moraliniai motyvai. Tarp Povondros doku- 


mentų rastas daugeliu kalbų parašytas Atsišauki mas, išspausdintas, matyt, visuose pa- 
saulio laikraščiuose ir pasirašytas pačios Hedersfildo hercogienės. Jame sakoma: 


„Salamandrų gynimo sąjunga kreipiasi specialiai į jus, moterys, 
kad jūs — padorumo ir gražių papročių dėlei — savo rankų darbu 
prisidėtumėte prie didžios akcijos, kurios tikslas — aprūpinti sala- 
Mmandras tinkamais drabužiais. Šiam reikalui patogiausias yra 40 cm 
ilgumo, o per juosmenį 60 cm platumo sijonas, geriausia su įsiūta 
gumele. Pageidautina, kad sijonas būtų klostėtas (plisė), nes šitoks 
gerai guli ir per daug nevaržo judesių. Atogrąžų kraštams užtenka 
pasiūti prijuostę su raišteliais iš prastos, lengvai skalbiamos medžiagos 
arba netgi iš senų jūsų drabužių atliekų. Padėkite toms vargšėms sala- 
Mandroms, kad, dirbdamos arti žmonių, nesirodytų visai nuogos, nes 
ir joms tada tikriausiai gėda, ir nemaloniai pasijunta kiekvienas pa- 
dorus žmogus, ypač visos moterys ir motinos“. 

Tačiau šita girtina privati iniciatyva, besistengianti padoriai ir 
humaniškai normuoti žmonių visuomenės ir salamandrų santykius, 
netrukus visko jau nebegalėjo aprėpti. Nors salamandras palyginti 


Tačiau ši akcija nedavė lauktų vaisių; negirdėti, kad salamandros kur nors būtų 
nešiojusios sijonus ar prijuostes: gal tatai kliudė joms judėti vandenyje, o gal nesilaikė 
ant liemens. Kadangi salamandros buvo atitvertos nuo žmonių lentų tvoromis, tai, 
žinoma, abiem pusėms nebeliko jau ko gėdytis ar jaustis nesmagiai. 

Minėdami, kad salamandras reikėjo saugoti nuo visokiausių nemalonumų, turėjo- 
me galvoje daugiausia šunis, kurie niekada su salamandromis nesusitaikė ir įnirtingai 
jas persekiojo net vandenyje, nors, sukandžioję bėgančią salamandrą, patys susirgdavo 
nasrų gleivinės uždegimu. Kartais ir salamandros gindavosi, ir ne vienas karštas šuo 
buvo nudėtas kauptuvu arba kapliu. Apskritai tarp šunų ir salamandrų nuolat liepsnojo 
tiesiog mirtina nesantaika, kuri, pastačius tvoras, ne tik neatslugo, bet dar labiau 
sustiprėjo ir paaštrėjo. Tačiau visada šitaip būna, ir ne vien tik šunims. 

Šia proga reikia pridurti, kad tos dervuotos tvoros, pajūryje nusitiesusios šimtus 
kilometrų, buvo panaudotos auklėjimo reikalams: per visą jų ilgį didžiulėmis raidėmis 
buvo išrašyti salamandroms pritaikyti posakiai ir šūkiai, pavyzdžiui: 


Jūsų darbas — jūsų laim 
Branginkite kiekvieną sekund 
turi tik 86.400 sekundžių! — Kiekvienas 
yra tiek vertas, kiek jis padirba darbo. 
Vieną metrą pylimo galite pastatyti per 
57 minutes! — Kas dirba, tas tarnauja 
visiems.— Kas nedirba, tas nevalgo! 


“D 


Ir taip toliau. Jei prisiminsime, kad tos lentinės tvoros visame pasaulyje 
atitvėrė daugiau kaip tris šimtus tūkstančių kilometrų pajūrio, tai tada 
suprasime, kiek skatinančių ir visiems naudingų šūkių ant jų buvo prirašyta. 

lengva buvo įkinkyti į vadinamąjį gamybos procesą, bet kur kas keb- 
liau ir sunkiau buvo įjungti jas kokiu nors būdu į esamą visuomenės 
santvarką. Tiesa, konservatyvieji žmonės teigė, kad čia nėra ko kalbėti 
apie kažkokias teises ir visuomenines problemas, kad salamandros 
tiktai darbdavio nuosavybė — jis už jas laiduoja ir prireikus atsako už 
jo salamandrų padarytus nuostolius; nors salamandros ir turi neabe- 
jotino intelekto, bet jos yra ne kas kita, tiktai teisės objektas, daiktas 
arba turtas, o kiekvienas mėginimas įstatymais apdrausti salamandras 
būtų pasikėsinimas į šventas privačios nuosavybės teises. O kiti aiškino 
atvirkščiai: jei salamandros vis dėlto turi intelekto ir tam tikru mastu 
yra atsakingos būtybės, tai jos gali savavališkai įvairiais būdais pažeisti 
veikiančius įstatymus. Tad kaipgi salamandrų savininkas atsakys už 
galimus savo salamandrų nusikaltimus? Tokia rizika neabejotinai 
pakenktų privačiai iniciatyvai, kuri rūpinasi salamandrų darbo panau- 
dojimu. Jūroje nėra pertvarų, jie tvirtino, taigi salamandrų negalima 
laikyti uždarytų ir nuolat prižiūrėti. Todėl reikia jas pačias įstatymais 
įpareigoti, kad jos gerbtų Žmonių teisinę tvarką ir laikytųsi įstatymų, 
kurie joms bus išleisti.* 


* Plg. pirmąjį Salamandrų procesą, kuris vyko Durbane ir buvo plačiai komentuo- 
jamas viso pasaulio spaudoje (žr. pono Povondros iškarpas). A. uoste dirbo salamandrų 
darbo kolona. Jų čia ilgainiui tiek priviso, kad uoste net vietos neužteko, ir keletas buož- 
galvių kolonijų įsikūrė gretimose pakrantėse. Žemės savininkas B., kuriam priklausė 
dalis minėto pajūrio, reikalavo, kad uosto valdyba iškeltų savo salamandras iš jo priva- 
taus pakrantės ruožo, nes ten yra jo maudymosi paplūdimys. Uosto valdyba gynėsi, kad 
čia ne jos dalykas, kadangi salamandros įsikūrė ieškovo žemėje, tai jos tapo asmenine 
jo nuosavybe. Deryboms galo nebuvo matyti, o salamandros (ar iš įgimto patraukimo, 
ar iš darbštumo, kurį įskiepijo auklėjimas) pradėjo be jokio įsakymo ir leidimo statyti 
pono B. žemėje molus ir uosto baseinus. Tada ponas B. iškėlė minėtai įstaigai ieškinį dėl 
jo turto gadinimo. Pirmoji instancija skundą atmetė, remdamasi tuo, kad pono B. turto 
tie pylimai nesugadino, o tik pagerino. Antroji instancija nusprendė skundėjo naudai, 
kad kiekvienas turi teisę nepakęsti savo žemėje kaimyno galvijų ir kad A. uosto valdyba 
taip pat atsako už visą salamandrų padarytą žalą, kaip ūkininkas atlygina nuostolius, 
kuriuos kaimynui padarė jo banda. Tačiau atsakovas gynėsi, jog negalima bausti 
už salamandras, nes jų neįmanoma jūroje uždaryti. Tada teisėjas pareiškė, kad, jo 
nuomone, į salamandrų daromus nuostolius reikia žiūrėti maždaug taip, kaip į viš- 
tų padarytą žalą: juk vištų taip pat negalima uždaryti, kadangi jos gali skristi. Uosto 
valdybos advokatas paklausė, kokiu gi būdu jo klientas turi salamandras iškelti 
arba priversti, kad jos paliktų ponui B. priklausantį krantą. Teisėjas atsakė, kad tokiais 
dalykais teismas nesirūpina. Gynėjas vėl paklausė, kaip gerbiamas teisėjas pažiūrėtų, jei 
kaltinamasis įsakytų išžudyti tas nepageidaujamas salamandras. Teisėjas pareiškė, kad 
jis, kaip Britanijos džentelmenas, tatai laikytų labai nederančiu žygiu ir, be to, čia būtų 
pažeista pono B. medžioklės teisė. Atsakovas vis tiek privaląs iškelti salamandras iš pri- 
vataus ieškovo sklypo, taip pat atitaisyti žalą, padarytą statant molus ir reguliuojant 

Kiek yra žinoma, pirmieji įstatymai salamandroms buvo išleisti 
Prancūzijoje. Pirmasis jų straipsnis nustatė salamandrų pareigas mo- 
bilizacijos ir karo atveju; antrasis įstatymas (vadinamasis lex Deval) 
davė salamandroms teisę įsikurti vien tose pajūrio vietose, kurias nu- 
rodo jų savininkas arba atitinkama valdžios įstaiga; trečias įstatymas 
skelbė, kad salamandros privalo besąlygiškai klausyti visų policijos 
potvarkių, o jeigu jos to nevykdys, policijos nuovados turi teisę baus- 
ti jas: uždaryti sausoje ir šviesioje vietoje arba pagaliau ilgesnį laiką 
neleisti dirbti. Atsakydamos kairiosios partijos iškėlė parlamente pro- 
jektą, kad salamandroms būtų išleisti socialinės būklės įstatymai, 
kurie apibrėžtų jų darbo sąlygas ir nustatytų, ką turi gauti dirban- 
čios salamandros iš savo darbdavių (pavyzdžiui, dvi savaites atostogų 
pavasarinio poravimosi metu); kraštutiniai kairieji, atvirkščiai, rei- 
kalavo, kad salamandros būtų išvytos kaip darbo Žmonių priešai, nes 
jos, tarnaudamos kapitalizmui, per uoliai ir beveik už dyką dirba, 
sudarydamos grėsmę darbininkų klasės gyvenimo lygiui. Šiam rei- 
kalavimui paremti Breste įvyko streikas, o Paryžiuje — didelė de- 
monstracija; buvo daug sužeistų, o Devalio ministrų kabinetas tu- 
rėjo atsistatydinti. Italijoje salamandros buvo pajungtos specialiai Sa- 
lamandrų korporacijai, kurią sudarė darbdaviai ir valdžios atstovai, 
Olandijoje jos liko pavaldžios Jūrų statybos ministerijai, žodžiu sa- 
kant, kiekviena valstybė salamandrų problemą sprendė savaip, skir- 
tingai, tačiau tie gausūs valdžios aktai, kurie normavo salamandrų 
viešąsias pareigas ir smarkiai ribojo jų laisvę, visur buvo absoliu- 
čiai vienodi. 

Žinoma, kad beveik kartu su pirmaisiais salamandroms skirtais 
įstatymais atsirado Žmonių, kurie, pasirėmę teisės logika, įrodinėjo: 
jei Žmonių visuomenė krauna salamandroms tam tikras pareigas, 
tai turi suteikti joms ir kai kurių teisių. Valstybė, leidžianti sala- 
mandroms įstatymus, iš esmės faktiškai pripažįsta, kad jos yra at- 


krantus, o tas pajūrio ruožas vėl turįs būti toks kaip anksčiau. Atsakovo gynėjas pas- 
kui dar paklausė, ar galima tam griovimui panaudoti salamandras. Teisėjas atsakė, kad, 
jo manymu, jokiu būdu, kadangi nesutiks ieškovas, kurio žmona bjaurisi salamandro- 
mis ir negalės maudytis jų užterštame pajūryje. Atsakovas protestavo, kad be salaman- 
drų negalima išardyti pylimų po vandeniu. Tada teisėjas pareiškė, kad teismas nenori ir 
negali svarstyti techniškų detalių, teismai tiktai gina nuosavybės teisę, o ne sprendžia, kas 
yra įvykdoma ir kas ne. 

Tuo ir baigėsi byla; nežinia, kaip A. uosto valdyba išsikapstė iš tos keblios situacijos, 
bet iš viso šito pavyzdžio paaiškėjo, kad salamandrų klausimą vis dėlto reikės reguliuoti 
naujomis teisės priemonėmis. 

sakingos ir laisvos būtybės, teisės subjektai, pagaliau net valstybės 
piliečiai; tokiu atveju reikia kaip nors nustatyti jų pilietines prie- 
voles tai valstybei, kurios jurisdikcijoje jos gyvena. Galima būtų 
laikyti salamandras imigrantėmis, bet tada valstybė negalėtų joms 
užkrauti tam tikros tarnybos ir pareigų mobilizacijos bei karo metu, 
kaip yra daroma visuose civilizuotuose kraštuose, išskyrus Angliją. 
Aišku, mes reikalausime iš salamandrų karinio konflikto atveju 
ginti mūsų pakrantes, bet tada negalime joms nesuteikti ir kai kurių 
pilietinių teisių, pavyzdžiui, balsuoti, šaukti susirinkimus, dalyvauti 
įvairiose viešose institucijose ir taip toliau.* Pagaliau buvo siūloma su- 
teikti salamandroms šiokią tokią jūrų autonomiją; bet ir šie, ir kiti 
pasiūlymai buvo grynai akademiniai, jokio praktinio sprendimo jie 
nesusilaukė, svarbiausia todėl, kad salamandros niekada ir niekur 
pilietinių teisių nereikalavo. 

Šitaip be tiesioginio salamandrų domėjimosi ir dalyvavimo pra- 
sidėjo kita plati diskusija, nagrinėjanti klausimą, ar galima sala- 


* Kai kas salamandrų lygybę suprato taip pažodiškai, jog reikalavo įsileisti 
salamandras į visas viešąsias institucijas vandenyje ir sausumoje (Ž. Kurto), arba 
suorganizuoti ginkluotus povandeninius jų pulkus su savais gelmių vadais (atsargos 
generolas Defuras), arba pagaliau kad būtų leistos mišrios Žmonių ir salamandrų 
vedybos (advokatas Luji Pjero). Gamtininkai teigė, kad tokios vedybos apskritai 
neįmanomos, bet ponas Pjero pareiškė, kad jis galvojęs ne apie gamtines galimybes, 
bet apie teisinius pagrindus, ir kad jis pats mielai imtų sau žmoną salamandrą įrodyti, 
kad minėtoji santuokos teisė neliks vien popieriuje. (Ponas Pjero vėliau tapo labai 
populiariu advokatu skyrybų bylose.) 


(Ta proga tebūnie leista pridurti, kad ypač amerikiečių spaudoje retkarčiais ėmė rodytis žinių apie 
merginas, kurias besimaudančias, esą, išprievartavę salamandrų patinai. Todėl Jungtinėse Amerikos Vals- 
tijose vis dažniau salamandros buvo gaudomos ir linčiuojamos — daugiausia deginamos ant laužo. Moks- 
lininkai bergždžiai protestavo prieš šitą žmonių paprotį, tvirtindami, kad dėl anatominių priežasčių tokia 
salamandrų piktadarybė fiziškai neįmanoma; daug merginų prisiekė, kad nuo salamandrų patinų jos liku- 
sios nėščios, taigi kiekvienam eiliniam amerikiečiui šis dalykas buvo aiškus. Vėliau pamėgtasis salamandrų 
deginimas buvo apribotas bent tiek, kad laužai imta kurti vien šeštadieniais, prižiūrint gaisrininkams. Tada 
ir kilo Sąjūdis prieš salamandrų linčiavimą, vadovaujamas negro dvasininko Roberto Dž. Vašingtono ir 
turįs apie šimtą tūkstančių narių, beveik vien tiktai negrų. Amerikos spauda ėmė šaukti, kad šis sąjūdis yra 
politinis ir ardomojo pobūdžio; todėl pradėta puldinėti negrų kvartalai ir sudeginta daug negrų, kurie savo 
bažnyčiose meldėsi už brolius salamandras. [niršis prieš negrus pasiekė viršūnę tada, kai iš padegtos negrų 
bažnyčios Gordonvile (L.) užsiliepsnojo visas miestas. Tačiau šis dalykas tiesiogiai nepriklauso prie sala- 
mandrų istorijos.) 

Čia paminėsime bent kai kuriuos salamandrų tikrai gautus civilinius potvarkius ir lengvatas: kiekviena 
salamandra buvo įrašyta salamandrų metrikose ir priregistruota savo darbovietėje; privalėjo gauti valdžios lei- 
dimą apsigyventi; privalėjo mokėti pagalvės mokestį, kurį įnešdavo jų savininkas ir išskaičiuodavo iš maisto, ka- 
dangi salamandros negaudavo atlyginimo pinigais; taip pat privalėjo mokėti gyvenamos pakrantės nuomą, 
savivaldybės mokesčius, lentinių tvorų pastatymo išlaidas, mokyklų mokesčius ir kitas viešąsias naštas; vis dėlto 
reikia lojaliai pripažinti, kad šiais atvejais jos buvo traktuojamos lygiai taip kaip ir kiti piliečiai — taigi jos tu- 
rėjo kai kurių lygių teisių. 

mandras krikštyti. Katalikų bažnyčia iš pradžių griežčiausiai stojo 
prieš: kadangi jos nėra Adomo palikuonės, nebuvo pradėtos gim- 
toje nuodėmėje, tai ir negali būti šventu krikštu nuo tos nuodėmės 
apvalytos. Šventoji bažnyčia visai nenori leistis į svarstymus, ar 
salamandros turi nemirtingą sielą arba kaip nors kitaip gali tikėtis 
dievo malonės ir gailestingumo; bažnyčios palankumas salamand- 
roms gali būti išreiškiamas vien tuo, kad už jas bus skirta speciali 
malda, skaitoma nustatytomis dienomis po maldos už vėles skais- 
tykloje kenčiančias ir maldos už netikinčius.* Žymiai kebliau buvo 
protestantų bažnyčiai: nors ji pripažino salamandroms protą, kartu ir 
galią suprasti krikščionybės mokymą, bet nesiryžo priimti jų baž- 
nyčios nariais, podraug ir broliais Kristuje. Ji apsiribojo tuo, kad 
salamandroms išleido (sutrumpintą) Šventą raštą neperšlampamame 
popieriuje ir išplatino milijonus egzempliorių; mėginta taip pat 
sudaryti salamandroms kokią basic-Christian (analogiškai su basic- 
English), suprastintus krikščionybės pagrindus; bet šios linkmės ban- 
dymai sukėlė tiek teologinių ginčų, kad pagaliau to visai atsisakyta.** 
Ne tokios smulkmeniškos buvo atskiros religinės sektos (ypač Ame- 
rikoje), kurios siuntė pas salamandras savo misionierius mokyti 
tikrojo tikėjimo ir krikštyti pagal Švento rašto žodžius: „Eikite ir 
mokykite visas tautas“. Tačiau tik nedaugeliui misionierių pavyko 
prasiskverbti pro lentines tvoras, skiriančias salamandras nuo žmo- 
nių: darbdaviai draudė jiems eiti prie salamandrų, kad savo pa- 
mokslais neatitrauktų nuo darbo. Šen bei ten buvo galima matyti pa- 
mokslininką, kuris bergždžiai, bet karštai skelbė dievo žodį atsistojęs 
prie dervuotos tvoros tarp šunų, įnirtingai lojančių savo priešus ana- 
pus lentų. 

Kiek žinoma, truputį plačiau pasklido tarp salamandrų moniz- 
mas; kai kurios salamandros tikėjo materializmą, aukso standartą 
ir kitokias mokslines dogmas. Pagaliau vienas populiarus filosofas, 
Georgas Sekvensas, sudarė salamandroms specialias tikėjimo tiesas, 
kurių pagrindinė ir didžiausia buvo — tikėjimas į Didžiąją Sala- 
mandrą. Šita religija tarp salamandrų visai neprigijo, bet užtat 
susilaukė daug pasekėjų žmonėse, ypač dideliuose miestuose, kur 


* Žr. šventojo tėvo encikliką „Mirabilia Dei opera“. 
++ Šiuo klausimu pasirodė tiek daug literatūros, kad vien tik jos bibliografijai 
reikėtų dviejų storų tomų. 

tiesiog dygte pridygo aibė slaptų salamandrų kulto šventovių.* 
O salamandros vėliau beveik visur priėmė kitą tikėjimą, ir tiesiog 
nežinia, iš kur jis atsirado; jos garbino Molochą — didžiulę sala- 
mandrą su žmogaus galva; sako, jos turėjo milžiniškus povan- 
deninius ketinius stabus, nulietus pagal užsakymą Armstrogo ar 
Krupo fabrikuose, bet daugiau smulkmenų apie jų kulto apeigas, 
kalbama, kad labai žiaurias ir slaptas, niekada neiškilo viešumon, 
nes viskas vyko po vandeniu. Ši religija pasklido tarp jų todėl, kad 
joms kaip tik Molochas priminė mokslinį (molche) arba vokišką 
(Molch) jų vardą. 


Kaip matyti iš ankstesnių skirsnių, salamandrų klausimas iš 
pradžių gana ilgai buvo svarstomas tik vienu atžvilgiu: ar salamandros, 
kaip protingos ir gerokai civilizuotos būtybės, gali — ir kokiu laips- 
niu — naudotis kai kuriomis žmonių teisėmis, bent minimaliausio- 
mis iš tų, kurias gauna visuomenė ir žmonija; kitaip sakant, tai 


* Žr. Povondros rinkiniuose labai pornografišką brošiūrą, kuri esą buvusi pers- 
pausdinta iš B*** policijos raportų. Medžiagos iš to „privataus spaudinio, išleisto 
mokslo reikalams“, padorioje knygoje negalima cituoti. Pateikiame tik kai kurias 
detales: 


Salamandrų kulto šventovės viduje (***gatvė, namo numeris***) yra didelis, tamsiai raudonu marmuru 
išklotas baseinas. Baseino vanduo iškvėpintas aromatingomis esencijomis, šiltas ir iš gilumos nuplieksias 
nuolat besikeičiančiomis spalvotomis šviesomis, o šiaip šventovėje tamsu. Giedodamos Salamandrų litaniją. 
į žėrintį baseiną marmuro laiptais lipa nuogutėlės tikinčios salamandros — iš vienos pusės vyriškosios, iš 
kitos — moteriškosios, visos iš visuomenės viršūnių; ypač pažymėtina baronaitė M., kino artistas $., amba- 
sadorius D. ir daug kitų garsių asmenybių. Staiga žydras reflektorius nutvieskia didžiulį iš vandens kyšantį 
marmuro luitą, ant kurio guli ir sunkiai alsuoja stambi, sena juoda vyriškoji salamandra, praminta Sala- 
mandrų Mokytoju. Valandėlę patylėjęs, Mokytojas pradeda kalbėti: šaukia tikinčiuosius, kad uoliai, visa 
širdimi atsiduotų salamandrų šokio apeigoms ir pagerbtų Didžiąją Salamandrą. Paskui atsistoja ir ima 
siubuoti ir sukioti liemenį. Tada ir kiti tikintieji vyrai, pasinėrę ligi kaklo vandenyje, pradeda pašėlusiai, 
vis smarkiau ir smarkiau siūbuoti ir sukiotis — turbūt nori sukurti seksualinę terpę; tuo melu moterys sa- 
lamandros šaižiai šnypščia ts ts ts ir gargia. Po to vandenyje viena po kitos gęsta šviesos, ir prasideda bendros 
orgijos. 


Nors mes negalime guldyti galvos už šį aprašymą, bet yra tikras dalykas, kad 
visuose didesniuose Europos miestuose policija žiauriai persekiojo šias salamandrų 
sektas ir drauge turėjo daug darbo, slopindama didelius viešus skandalus. Vis dėlto 
mes manome, kad Didžiosios Salamandros kultas nors ir buvo nepaprastai paplitęs, 
bet dažniausiai apeigos būdavo ne tokios pasakiškos, o neturtingesniuose sluoksniuose 
atliekamos net ir be vandens. 

buvo atskirų valstybių vidaus klausimas dėl pilietinių teisių. Ilgus 
metus niekam nė į galvą neatėjo, kad Salamandrų Klausimas gali 
gauti svarbią tarptautinę reikšmę ir kad veikiausiai reikės skaitytis 
su salamandromis ne vien kaip su intelektualiomis būtybėmis, bet 
ir kaip su kolektyvu arba salamandrų tauta. Teisybę sakant, pirmą 
žingsnį Salamandrų Problemoje šia linkme žengė tos kiek ekscent- 
riškos krikščionių sektos, kurios, atsiliepdamos į Švento rašto žo- 
džius: „Eikite ir mokykite visas tautas“, mėgino salamandras ap- 
krikštyti. Čia pirmą kartą buvo ištarta, kad salamandros yra lyg 
ir tauta.* [...] 

Iš visų pusių ant salamandrų pasipylė ugningi atsišaukimai, 
kviečią didžiąsias salamandras prisidėti prie žmonių visuomenės vie- 
nos ar kitos idėjinės, politinės arba socialinės programos.** 


* Taip pat jau minėtoji katalikų malda už salamandras jas apibūdina kaip 
Dei creatura de gente Molche (dievo sutvėrimai iš salamandrų tautos). 


** Povondros rinkinyje radome tiktai keletą tokių atsišaukimų, o kitus laikui 
bėgant turbūt sudegino ponia Povondrova. Iš likusios medžiagos duodame bent kai 


kurias antraštes: 


SALAMANDROS, MESKITE GINKLUS! 


(Pacifistų manifestas) 


Molde, mirji Juben berauši“ 


(Vokiečių lapelis) 


DRAUGĖS SALAMANDROS! 


(Anarchistų bakunininkų grupės atsišaukimas) 


Draugės salamandros! 


(Viešas vandens skautųkreipimasis) 


PILIETĖS SALAMANDROS! 


(Djepo pilietinės reformuotojų 
frakcijos atsišaukimas) 

Dabar salamandrų problema susidomėjo ir Tarptautinis darbo 
biuras Ženevoje. Ten susikirto dvi nuomonės: viena pripažino sa- 
lamandras nauja dirbančiųjų klase ir stengėsi, kad joms būtų tai- 


Bičiulės salamandros! 
(Visuotinis akvariumų savininkų ir vandens gyvūnijos 


globėjų centro kreipimasis) 


S AL A M A NDR O S, 
BIČIULĖS! 


(Dorovinio atgimimo sąjungos atsišaukimas) 


Kolegės salamandros, stokite į mūsų 
gretas! 


(Buvusių jūrininkų šelpimo draugija) 


Kolegės salamandros! 
(Plaukikų klubas Egire) 


Turbut ypač svarbus buvo kreipimasis (jei spręsime iš to, kad ponas Povondra 
jį stropiai įklijavo), kurį cituojame ištisai originalo kalba: 

komi visi socialiniai įstatymai: dėl darbo laiko, dėl apmokamų atos- 
togų, dėl invalidumo ir senatvės draudimo ir taip toliau, o kita 
nuomonė, atvirkščiai, skelbė, kad su salamandromis kyla pavojinga 
konkurencija žmonių darbo jėgai, todėl salamandrų darbą kaip 
antisocialinį reikia tiesiog uždrausti. Šitai pažiūrai nepritarė ne tik 
darbdavių atstovai, bet ir darbininkų delegatai: jie rėmėsi tuo, kad 
salamandros yra ne vien nauja darbo armija, bet ir stambus, kasdien 
didesnį svorį įgaunantis vartotojas. Buvo pažymėta, kad paskutiniu 
metu negirdėtai pašoko darbo rankų pareikalavimas metalurgijoje 
(darbo įrankiai, mašinos ir metaliniai stabai salamandroms), gink- 
lų, chemijos pramonėje (povandeninės sprogstamosios medžiagos), 
popieriaus gamyboje (vadovėliai salamandroms), cemento, medžio 
apdirbimo, maisto pakaitalų (Salamander-Food) ir daugelyje kitų 
pramonės šakų; laivų tonažas padidėjo palyginti su priešsalamand- 
riniais laikais apie 277,, anglies gavyba — apie 18,67;. Kai atsirado 
daugiau darbo ir pakilo žmonių gerovė, savaime plėtėsi ir kitų 
pramonės šakų gamyba. Pagaliau paskutiniu metu salamandros 
ėmė užsakinėti mašinų detales pagal savo planus; iš jų pačios mon- 
tuoja vandenyje pneumatinius grąžtus, kūjus, povandeninius moto- 
rus, spausdinimo mašinas, siųstuvus ir kitus savo konstrukcijos įren- 
gimus. Už šias detales atsimoka didesniu: darbo našumu; šiandien 
jau penktadalis viso pasaulio sunkiosios pramonės ir tiksliosios me- 
chanikos produkcijos priklauso nuo salamandrų užsakymų. Sunai- 
kinsite salamandras — galite uždaryti penktadalį gamyklų, vietoj 
dabartinio ekonominio pakilimo turėsite milijonus bedarbių. Tarp- 
tautinis darbo biuras negalėjo nepaisyti šitos nuomonės; pagaliau 
po ilgų ginčų buvo padarytas bent toks kompromisinis sprendimas, 
kad „aukščiau minėtosioms S (amfibijų) grupėms leidžiama dar- 
buotis tik po vandeniu arba vandenyje, o ant kranto — tik dešimties 
metrų ruože nuo tolimiausios potvynių ribos; joms draudžiama imti 
anglį arba naftą iš jūrų dugno; draudžiama sausumos reikalams 
gaminti popierių, tekstilę arba dirbtinę odą iš jūros dumblių“ ir taip 
toliau; šis salamandrų produkcijos apribojimas buvo apiformintas 
kaip kodeksas ir padalintas į devyniolika straipsnių, kurių smulkiau 
neminėsime, nes jų, savaime aišku, niekas nesilaikė, bet kaip stam- 
bus, tikrai tarptautinis salamandrų problemos ekonominių ar so- 
cialinių klausimų sprendimas minėtasis kodeksas buvo reikšmingas 
ir impozantiškas darbas. 


Kiek lėčiau vyko tarptautinis salamandrų pripažinimas kitoje, 

būtent kultūrinių ryšių, srityje. Kai pasirodė specialistų spaudoje 
dažnai cituotas straipsnis „Geologinė jūros dugno struktūra prie 
Bahamų salų“, pasirašytas Džono Simeno, tai niekas nė nežinojo, 
kad čia yra salamandrų mokslirinko darbas; bet kai į mokslo kon- 
gresus arba įvairias akademijas ir mokslo draugijas ėmė plaukti 
tyrinėtojų salamandrų pranešimai ir studijos iš okeanografijos, ge- 
ografijos, hidrobiologijos, aukštosios matematikos ir kitų tiksliųjų 
mokslų, kilo nemažas susirūpinimas, net nepasitenkinimas, kurį iš- 
reiškė didysis dr. Martelis šiais žodžiais: „Tos atmatos nori mus 
mokyti?“ Japonų mokslininkas dr. Onosita, išdrįsęs pacituoti vienos 
salamandros referatą (tai buvo kažkas apie trynio maišelį, kurį turi 
jauniklė jūros gelmių žuvelė Argyropelecus hemigymnus Cocco), 
mokslo pasaulyje buvo boikotuojamas ir padarė sau charakirį; uni- 
versitetai laikė garbės ir profesinio pasididžiavimo dalyku ignoruoti 
visus salamandrų mokslinius darbus. Todėl tuo didesnį atgarsį (jei 
ne pasipiktinimą) sukėlė Santr juniversitė de Nis* mostas: jis pakvietė 
iškilmingai paskaitai labai mokytą Tulono uosto salamandrą dr. 
Šarlį Mersjė, kuris su didžiausiu pasisekimu išdėstė kūgio pjūvių 


* Pono Povondros rinkinyje mums išliko gana paviršutiniškas, reportažiškas 
tos iškilmės aprašymas; deja, jo yra tik pusė — antra pusė kažkur dingusi. 


NICA, gegužės 6 d. 


Gražiame, šviesiame Viduržemio jūros tyrimo insti- 
tute prie Promenade des Anglais šiandien didelis suju- 
dimas; du policijos agentai ant šaligatvio daro kelią 
kviestiems asmenims, kurie žengia raudonu kilimu į 
jaukų, maloniai vėsų amfiteatrą. Štai matome besišyp- 
santį poną Nicos merą, poną prefektą su cilindru, generolą 
mėlyna uniforma, ponus su raudonomis Garbės legiono 
rozetėmis, tam tikro amžiaus ponias (vyrauja šiemet 
madinga terakotos spalva), viceadmirolus, žurnalistus, 
profesorius ir kilnius įvairiausių tautybių senukus, kurių 
Žydrajame krante visada pilna. Staiga kilo mažas in- 
cidentas: tarp šitų visų įžymybių stengiasi kukliai ir 
nepastebimai prasmukti keistas padaras, nuo galvos iki 
žemės susisupęs kažkokia ilga, juoda pelerina ar do- 
mino, užsidėjęs didžiulius juodus akinius, ir skubiais ne- 

teoriją neeuklidinėje geometrijoje. Šioje manifestacijoje dalyvavo kaip 
Ženevos organizacijos delegatė madam Marija Dimineanu; šitą šaunią, 
kilnią ponią taip sujaudino kukli dr. Mersjė laikysena ir mokslin- 


tvirtais žingsniais tipena į prisigrūdusį vestibiulį. „Ei 
tamsta, — šūktelėjo vienas sargas,— ko čia dabar ieškai?“ 
Tačiau tuo metu išsigandusį ateivį apspito universiteto 
vadovybės vyrai ir iš visų pusių tik — „mielas daktare, 
mielas daktare“ . Pasirodo, čia ta mokytoji salamandra — 
dr. Šarlis Mersjė, kuris šiandien turi skaityti paskaitą 
pačiam Žydrojo kranto žiedui! Greičiau į vidų susirasti 
vietelę iškilmingai nusiteikusioje auditorijoje! 
Prezidiume susėdo mesjė meras, didysis poetas mesjė 
Polis Malori“'“, Tarptautinės intelektualinio bendradar- 
biavimo institucijos delegatė madam Marija Dimineanu, 
Viduržemio jūros tyrimo instituto rektorius ir kiti ofi- 
cialūs asmenys; šalia prezidiumo stovi pultas paskaiti- 
ninkui, o už jo... Na taip, tikr ai emaliuota vonia. 
Paprasčiausia, emaliuota kaip vonios kambaryje. Du 
tvarkdariai atveda į prezidiumą drovią būtybę, susisu- 
pusią ilga skraiste. Vienur kitur pasigirsta sutrikę plo- 
jimai. Dr. Šarlis Mersjė susidrovėjęs nusilenkia ir nedrą- 
siai apsidairo, kur jam sėsti. „Prašom, mesjė,— tarė vie- 
nas tvarkdarys ir parodė emaliuotą vonią.— Čia jums“. 
Dr. Mersjė, aišku, baisiausiai gėdijasi, nežino, kaip at- 
sisakyti šitos paslaugos, bando kiek galėdamas nepas- 
tebimiau įsitaisyti vonioje, bet susipainioja ilgoje pe- 
lerinoje ir šlumšteli į vandenį. Jis gerokai aptaškė pre- 
zidiumo ponus, bet šie apsimeta, kad nieko neatsitiko; 
auditorijoje kažkas isteriškai sukikena, bet ponai pirmose 
eilėse pasipiktinę apsidairo šnypšdami — tsss! Tuo metu 
pakyla mesjė meras (jis ir deputatas) tarti žodį. „Ponios 
ir ponai,— prabyla jis,— aš turiu garbę pasveikinti ža- 
viojo Nicos miesto žemėje daktarą Šarlį Mersjė, įžy- 
mųjį mūsų artimų kaimynų, jūros gelmių gyventojų, 
mokslinės veiklos atstovą. (Dr. Mersjė išnyra iki pusės 
iš vandens ir žemai nusilenkia.) Civilizacijos istorijoje 
tai pirmas atvejis, kada jūra ir žemė paduoda viena 
kitai ranką, siekdamos bendradarbiauti intelektualinėje 


22. PLB 107 

gumas („Vargšas mažytis, — maždaug ji pasakiusi, — koks jis ne- 
gražus!“), jog pasiryžo per visą nenuilstamos veiklos kupiną savo 
gyvenimą siekti, kad salamandros būtų priimtos į Tautų sąjungą. 
Valstybės veikėjai bergždžiai aiškino iškalbingai ir energingai damai, 


veikloje. Iki šiol dvasiniame gyvenime buvo neperžen- 
giama riba — pasaulio vandenynas. Mes galėjome per jį 
persikelti, galėjome savo laivais raižyti jį visomis kryp- 
timis, bet po jo paviršiumi, ponios ir ponai, civilizacija 
negalėjo prasiveržti. Tas mažas sausumos plotas, kur 
gyvena žmonija, ligi šiol buvo apsuptas neliestos ir lau- 
kinės juros; tai puikus rėmai, bet kartu ir nuo amžių 
nubrėžta riba: vienoje pusėje kylanti civilizacija, kitoje — 
amžina ir nekintanti gamta. Ši siena, mieli mano klau- 
sytojai, dabar griūva. (Plojimai.) Mums, šių didžiųjų 
laikų vaikams, teko neapsakoma laimė būti liudytojais, 
kaip auga mūsų dvasios tėvynė, kaip peržengia savo 
ligšiolines ribas, nusileidžia į jūrų vilnis, užkariauja van- 
denų gelmes ir prie senos kultūringos žemės prijungia 
modernų, civilizuotą vandenyną. Koks tai nuostabus re- 
ginys! (Bravo!) Ponios ir ponai, tiktai gimus vandenynų 
kultūrai, kurios įžymųjį atstovą turime garbės šiandien 
čia sveikinti savo būryje, mūsų žemės rutulys tapo tikrai 
ir visuotinai civilizuota planeta. (Audringi plojimai! Dr. 
Mersjė pakyla vonioje ir nusilenkia.) 

Brangus daktare, didysis mokslininke,— kreipėsi po 
to mesjė meras į dr. Mersjė, kuris, pasirėmęs į vonios 
kraštą, susijaudinęs sunkiai krutino žiaunas,— malonė- 
kite perduoti savo viengenčiams ir bičiuliams jūrų dugne 
musų linkėjimus, mūsų pagarbą, mūsų karščiausias sim- 
patijas. Pasakykite, kad, sveikindami jus, musų jūrų 
kaimynus, mes sveikiname pažangos ir mokslo avangardą, 
tą avangardą, kuris žingsnis po žingsnio kolonizuos be- 
ribius jūrų plotus ir vandenyno dugne kurs naują kultūros 
pasaulį. Aš jau matau jūrų gelmėse kylančius naujus 
Atėnus ir naujas Romas, matau ten klestintį naują Pa- 
ryžių su povandeniniais Luvrais ir Sorbonomis, su po- 
vandeninėmis Triumfo arkomis ir Nežinomo kareivio 
kapais, su teatrais ir bulvarais; leiskite pagaliau išreikšti 

kad salamandros, niekur pasaulyje neturėdamos savo valstybinės 
valdžios ir valstybinių žemių, negali būti Tautų sąjungos nariai. Tada 
madam Dimineanu ėmė propaguoti mintį, kad salamandros gautų sau 
kur nors laisvo ploto ir įsikurtų povandeninę valstybę. Ši idėja anaiptol 
nebuvo sveikintina ir rodėsi netgi grėsminga; galų gale buvo rasta 
laiminga išeitis: prie Tautų sąjungos bus sudaryta speciali Salamandrų 
klausimo studijavimo komisija, į kurią bus pakviesti ir du salamandrų 


ir slapčiausią savo mintį: tikiuosi, kad prieš mūsų bran- 
giąją Nicą melsvose Viduržemio jūros bangose išaugs 
nauja šlovinga Nica, jūsų Nica, kuri savo puikiais 
povandeniniais prospektais, sodais ir promenadomis pa- 
puoš mūsų Žydrąjį krantą. Mes norime jus pažinti ir 
trokštame, kad jūs mus pažintumėte; aš pats esu įsiti- 
kinęs, kad artimesni moksliniai ir visuomeniniai kontak- 
tai, kuriuos šiandien su tokia laiminga viltimi pradedame, 
leis mūsų tautoms vis glaudžiau bendradarbiauti kultūros 
ir politikos srityse visos žmonijos, viso pasaulio taikos, 
gerovės ir pažangos labui. (Ilgai trunkantys plojimai.) 

Paskui pakyla dr. Šarlis Mersjė ir keliais žodžiais 
bando padėkoti ponui Nicos merui ir deputatui, bet gal 
jis buvo labai susijaudinęs, o gal kad jo tartis savotiška, 
nes iš tos kalbos supratau tik vieną kitą sunkiai ištarią 
žodį; jei neapsirinku, tai buvo „kultūriniai ryšiai“ ir 
„Viktoras Hugo“. Po to, aiškiai išsigandęs, vėl pasinėrė 
į vonią. 

Prabyla Polis Malori; jo žodžiai — tai ne prakalba, 
bet pilnas gilios filosofijos poetinis himnas. „Dėkoju li- 
kimui,— kalba jis, — kad sulaukiau dienos, kada išsipildė 
ir pasitvirtino gražiausios visos žmonijos pasakos. Stulbi- 
na šis išsipildymas, ši realybė: vietoj nuskendusios mitų 
Atlantidos su nuostaba regime naują, iš gelmių kylančią 
Atlantidą. Brangus kolega Mersjė, jūs, erdvės geometrijos 
poetas, ir jūsų mokslingi bičiuliai, pirmieji naujojo pa- 
saulio pasiuntiniai, išlipę iš juros — ne iš putų gimusi 
Afroditė, bet Paladė Anadiomenė““. Bet daug nuostabes- 
nis ir nepalyginamai paslaptingesnis dalykas, kad... 


(Pabaiga neišlikusi) 

delegatai; poniai Dimineanu reikalaujant, pirmuoju delegatu buvo 
pakviestas dr. Šarlis Mersjė iš Tulono, o antrasis — kažkoks Don 
Marijus, storas salamandrų mokslininkas iš Kubos, planktono ir pa- 
krančių pelagialo tyrinėtojas. Šitaip salamandros pasiekė anuomet 
aukščiausią tarptautinį savo egzistavimo pripažinimą.* 

Taigi dabar matome salamandras smarkiai ir be paliovos kylančias. 
Jų priskaičiuojama jau septyni milijardai, nors plečiantis civilizacijai 
jų vislumas labai krito (iš kiekvienos patelės iki dvidešimt trisdešimt 
jauniklių kasmet). Jos aprėpė maždaug šešiasdešimt procentų viso 
pasaulio pajūrių, tiktai poliarinės pakrantės dar neapgyventos, bet 
Kanados salamandros jau pradeda kolonizuoti Grenlandijos krantus, 
stumdamos ten eskimus į salos gilumą ir pasiglemždamos žvejybą ir 
žuvies taukų prekybą į savo rankas. Koja kojon su jų materialiniu 
kilimu žengė į priekį ir jų civilizacija: jos stoja į kultūringų tautų 
gretas su privalomu mokymu ir gali didžiuotis šimtais povandeninių 
savo laikraščių, išeinančių milijoniniais tiražais, pavyzdingai įrengtais 
mokslo institutais ir t. t. Savaime aišku, kad ši kultūros pažanga ne 
visur ėjo sklandžiai, be vidinio pasipriešinimo; tačiau mes ypač mažai 
žinome apie vidinius salamandrų reikalus; iš kai kurių žymių (pavyz- 
džiui, buvo rasti salamandrų lavonai nukandžiotomis nosimis ir galvo- 
mis) atrodo, kad ilgą laiką po jūros paviršiumi vyko ilgas ir įnirtingas 
idėjinis ginčas tarp sensalamandrių ir jaunsalamandrių“'. Jaunsala- 
mandrės, matyt, stojo už besąlygišką, neribotą pažangą ir skelbė, kad 
po vandeniu reikia pasivyti visą sausumos kultūrą, neišskiriant nė 
futbolo, flirto, fašizmo ir lytinių iškrypimų; sensalamandrės, priešin- 
gai, atrodo, įsikibusios konservatyviai laikėsi įgimto salamandriškumo 


* Tarp pono Povondros popierių išliko nelabai ryški laikraščio fotografija, kur abu 
salamandrų delegatai, išsiruošę į komisijos posėdį, lipa laiptais iš Ženevos ežero į 
Monblano krantinę. Oficialiai jie tikriausiai buvo apsistoję tame pačiame Lemano 
ežere. 

Salamandrų klausimo studijavimo komisija Ženevoje nudirbo didelį ir reikšmingą 
darbą — svarbiausia, kad stropiai vengė visų opiausių politinių ir ekonominių klausimų. 
Dirbo be pertraukos daug metų ir turėjo apie tūkstantį tris šimtus posėdžių, kuriuose 
karštai ginčijosi dėl salamandrų pavadinimo suvienodinimo tarptautiniu mastu. Iki tol 
čia buvo beviltiška maišatis: pasirėmus moksliniais pavadinimais — Salamandra, Mol- 
che, Batrachus ir pan. (jie pradėta laikyti truputį storžieviškais) — buvo pasiūlyta aibė 
kitų vardų: atseit salamandras reikėtų vadinti tritonais, neptūnidais, tetidais, nereidais, 
atlantais, okeanikais, poseidonais, lemūrais, pelagais, litoralais, pontikais, batidais, abi- 
sais, hydrionais, žandemerais (gens de mer), sumarinais ir t. t. Salamandrų klausimo 
studijavimo komisija turėjo iš visų šių pavadinimų išrinkti tinkamiausią, ir tatai uoliai, 
ištvermingai svarstė net iki pat Salamandrų Amžiaus pabaigos, tačiau galutinio vieningo 
sprendimo taip ir nepasiekė. 

ir nenorėjo atsisakyti senų, gerų gyvuliškų papročių ir instinktų; jos 
be atodairos smerkė karštligišką naujovių vaikymąsi, laikė tatai smu- 
kimo reiškiniu ir senųjų salamandrų idealų išdavyste; be abejo, jos 
protestavo prieš svetimas įtakas, kurioms aklai pasiduoda šių dienų 
suklaidintas jaunimas, ir kėlė klausimą: ar verta išdidžioms ir sava- 
rankiškoms salamandroms mėgdžioti žmones?* Galima spėti, kad buvo 
mesti šūkiai: „Atgal į mioceną! Šalin viską, kas nori mus sužmoginti! 
Į kovą už senąjį salamandrų gyvenimą!“ Ir taip toliau. Žinoma, tatai 
davė dingstį kartų pažiūrų konfliktams ir giliai dvasinei salamandrų 
vystymosi revoliucijai; gaila, kad apie jas neturime daugiau faktų, bet 
tikimės, jog salamandros tą konfliktą išnaudojo kiek galėdamos. 
Dabar matome salamandras žengiančias į didžiausią savo suklestė- 
jimą; bet ir žmonija gyvena neregėtą pakilimą. Azartiškai tvirtinami 
žemynų krantai, senose seklumose auga nauji sausumos plotai, vidury 
vandenyno pilamos dirbtinės salos lėktuvams; bet čia tik niekai, kai 
palygini su gigantiškais techniškais mūsų žemės rutulio pertvarkymo 
projektais, kuriems įvykdyti reikia vien lėšų. Kiauras naktis salamand- 
ros dirba be atodvasčio visose jūrose, visų žemynų pakraščiuose, 
atrodo, kad jos patenkintos ir netrokšta sau nieko, kad tik turėtų darbo 
ir galėtų rausti krantuose savo tamsių buveinių olas ir koridorius. Jos 
turi povandeninius ir požeminius savo miestus, savo metropolijas, 
savo Esenus ir Birmingamus jūrų dugne, dvidešimties trisdešimties 
metrų gilumoje; turi perpildytus fabrikų rajonus, uostus, transporto 
magistrales ir milijoninę aglomeraciją; šiaip ar taip, turi mums nepažįs- 
tamą**, bet technikos atžvilgiu, atrodo, toli nužengusį pasaulį. Nors 


* Ponas Povondra įsegė į savo rinkinius taip pat du ar tris straipsnius iš „Narodni 
Politika““* apie šių dienų jaunimą; turbūt per neapsižiūrėjimą šį klausimą jis pridėjo 
prie salamandrų civilizacijos. 

** Vienas ponas iš Deivicų pasakojo ponui Povondrai, kad jis maudėsi Katveiko am 
Zė pliaže. Kai toli nuplaukė į jūrą, sargas ėmė šaukti grįžti. Minėtasis žmogus (kažkoks 
ponas Pržihoda, komisionierius) nieko nepaisė ir plaukė toliau; tada sargas įšoko į valtį 
ir ėmė vytis. 

— Ei pone, — šaukė, — čia negalima maudytis! 

— O kodėl? — paklausė ponas Pržihoda. 

— Čia yra salamandrų. 

— Aš jų nebijau,— atšovė ponas Pržihoda. 

— Jos čia po vandeniu turi kažkokius fabrikus ar ką, — burbtelėjo sargas.— Čia 
niekas nesimaudo, pone. 

— Tai kodėl? 

— Salamandroms tatai nepatinka. 

jos neturi aukštakrosnių ir liejyklų, bet žmonės duoda joms metalo 
mainais už jų darbą. Jos neturi savo sprogmenų, bet jų parduoda žmo- 
nės. Joms energiją tiekia jūra su potvyniais ir atoslūgiais, su povande- 
ninėmis srovėmis ir šilumos skirtumais; nors turbinas joms duoda 
žmonės, jos moka šitas mašinas naudoti, o kas gi yra civilizacija, jei ne 
sugebėjimas naudotis kitų sugalvotais daiktais? Nors salamandros, 
sakysim, neturi savo idėjų, jos vis tiek gali turėti aukšto lygio mokslą. 
Tiesa, jos neturi savo muzikos ir literatūros, tačiau puikiausiai išsiver- 
čia be jų, ir žmonės pradeda teigti, kad tos salamandros yra nepaprastai 
modernios. Taigi žmogus gali iš salamandrų šio to pasimokyti — ir 
čia nėra ko stebėtis: argi salamandros neturi didžiulių laimėjimų, o iš 
ko žmonėms imti pavyzdį, jei ne iš laimėjimų? Žmonijos istorijoje dar 
niekada nebuvo tiek pagaminta, pastatyta ir uždirbta kaip šiais di- 
džiaisiais laikais. Nieko nepadarysi, su salamandromis atėjo į pasaulį 
didžiulė pažanga ir idealas, vadinamas Kiekybe. „Mes — Salamandrų 
Amžiaus žmonės“, — sakoma su teisėtu pasididžiavimu; kur čia bepri- 
lygs iškaršęs Žmonių Amžius su savo lėta, smulkmeniška ir nenaudinga 
terlione, pavadinta kultūros, meno arba grynojo mokslo bei kitais 
vardais! Tikrieji, sąmoningi Salamandrų Amžiaus žmonės nebegaiš 
laiko gilindamiesi į Daiktų Esmę, nes turės begalę darbo, kol tokią 
jų daugybę suskaičiuos ir pagamins. Visa pasaulio ateitis tuo ir pagrįs- 
ta, kad reikia nuolat kelti gamybą ir vartojimą, atseit turi būti dar 
daugiau salamandrų, kad jos galėtų dar daugiau padirbti ir suryti. 
Salamandros tai tiesiog Aibė, jų epochinė reikšmė ir yra ta, kad jų 
daug. Tik dabar žmogaus mintis gali intensyviai, visomis išgalėmis 
darbuotis, nes veiklos apimtis yra plati ir ekonominė apyvarta rekordi- 
nė; trumpai drūtai — didingi laikai... Tai ko gi dar trūksta, kad su 
visuotiniu nusiraminimu ir pasitenkinimu ateitų Laimingas Naujasis 
Amžius? Kas kliudo įgyvendinti pasiūlytąją Utopiją, kurioje duotų 
vaisių visi tie technikos triumfai ir puikiosios galimybės, atveriančios . 
žmonių gerovei ir salamandrų uolumui vis naujas ir naujas, neaprė- 
piamas perspektyvas? 

Žinoma, kad niekas, nes dabar prekybą su salamandromis apvai- 
nikuos valstybinis apdairumas: jos iš anksto žiūrės, kad negirgždėtų 
Naujojo Amžiaus ratai. Londone susirinko jūrų valstybių konferen- 
cija, kurioje buvo paruošta ir priimta Tarptautinė konvencija dėl 
salamandrų. Aukštosios susitariančios šalys įsipareigoja: nesiųsti savo 
salamandrų į svetimų valstybių vandenis; niekada neleisti savo sala- 
mandroms pažeisti kitos valstybės teritorinę neliečiamybę arba pripa- 

žintą įtakos sferą; jokiu būdu nesikišti į kitos jūrų valstybės salamand- 
rų reikalus; savų ir svetimų salamandrų susirėmimo atveju kreiptis 
į Tarptautinį Hagos tribunolą; neginkluoti savo salamandrų tokiais 
ginklais, kurių kalibras didesnis negu paprasto povandeninio pistoleto, 
vartojamo kovai su rykliais (vadinamasis Šafranek-gun arba 
shark-gun); neleisti savo salamandroms užmegzti artimų santykių su 
kitai valstybei priklausančiomis salamandromis; nepilti su salamandrų 
pagalba naujų žemynų ir neplėsti savo teritorijos, kol nebus gautas 
Nuolatinės jūrų komisijos Ženevoje leidimas ir taip toliau. (Iš viso 
buvo trisdešimt septyni straipsniai.) Užtat buvo atmesta: britų pasiū- 
lymas, kad jūrų valstybės įsipareigotų nemokyti salamandrų karinių 
dalykų; prancūzų pasiūlymas, kad salamandros būtų internacionali- 
zuotos ir pavestos Tarptautiniam pasaulio vandenų reguliavimo sala- 
mandrų biurui; vokiečių pasiūlymas, kad kiekvienai salamandrai 
būtų išdegintas valstybės ženklas, rodantis, kam ji priklauso; kitas 
vokiečių pasiūlymas, kad kiekvienai jūrų valstybei būtų leista turėti 
tik proporcingai nustatytą salamandrų skaičių; italų pasiūlymas, kad 
valstybėms, turinčioms salamandrų perteklių, būtų paskirtos koloni- 
zuoti naujos pakrantės arba jūros dugno plotai; japonų pasiūlymas, 
kad salamandrų (iš prigimties juodų) tarptautinis mandatas būtų 
duotas japonams kaip spalvotųjų rasių atstovams.* Dauguma šių 
pasiūlymų buvo atidėta kitai jūrų valstybių konferencijai, bet ji dėl 
įvairių priežasčių neįvyko. 

„Šis tarptautinis aktas, — rašė „Lė Tan“ M. Žiulis Soerstofas“?, — 
užtikrina salamandrų ateitį ir ramų žmonijos vystymąsi ilgus dešimt- 
mečius. Sveikiname Londono konferenciją, sėkmingai baigusią sunkų 
darbą, sveikiname ir salamandras, kad šis statutas joms suteikia Hagos 
tribunolo apsaugą; dabar jos gali ramiai ir su pasitikėjimu atsidėti dar- 
bams ir povandeninei pažangai. Verta pažymėti, kad Londono kon- 
ferencijoje pasiektas Salamandrų Problemos atskyrimas nuo politikos 
yra bene tvirčiausias pasaulio taikos laidas; ypač salamandrų nugink- 
lavimas sumažina konfliktų galimybes tarp atskirų valstybių. Faktas, 
kad šiuo metu, kai beveik visuose žemynuose vyksta valstybių ginčai 
dėl sienų, pasaulio taikai negresia joks rimtas pavojus bent iš jūros pu- 
sės. Tačiau ir sausumoje šiuo metu taiką, atrodo, lengviau išlaikyti 
negu kada nors anksčiau; jūrų valstybės yra labai užsiėmusios naujų 
krantų statyba ir, užuot plėtusios savo ribas sausumoje, gali didinti 


* Šis pasiūlymas, matyt, buvo susijęs su plataus masto politine propaganda, kurios 

teritoriją iš pasaulio vandenyno pusės. Jau nebereikės dėl kiekvienos 
žemės pėdos kovoti geležimi ir dujomis, užteks tiktai salamandrų 
kauptukų bei kastuvų, ir kiekviena valstybė gaus tiek teritorijos, kiek 
jai reikia; o šį ramų salamandrų darbą taikos labui ir visų tautų 
gerovei kaip tik garantuoja Londono konvencija. Pasaulis dar niekada 
nebuvo taip priartėjęs prie tvirtos taikos ir ramaus, bet gražaus sukles- 
tėjimo kaip šiandien. Vietoj Salamandrų Problemos, apie kurią jau 
tiek prišnekėta ir prirašyta, dabar turbūt visai pagrįstai bus kalbama 
apie Salamandrų Aukso Amžių“. 


nepaprastai svarbų dokumentą turime savo rankose tiktai pono Povondros kolekcio- 
nierinio uolumo dėka. Dokumentas pažodžiui skamba šitaip: 

PONAS POVONDRA VĖL SKAITO 
LAIKRAŠČIUS 


Niekur taip aiškiai nepamatysi bėgančio laiko kaip pasižiūrėjęs į 
vaikus. Kur yra mažasis Frantikas, kurį palikome (dar taip neseniai!) 
prie kairiųjų Dunojaus intakų? 

— Kurgi vėl tas Frantikas? — niurzga ponas Povondra, atskleis- 
damas vakarinius laikraščius. 

— Juk žinai, kaip visada, — sako pasilenkusi prie siuvinio ponia 
Povondrova. 

— Tai nulėkė pas kokią mergiščią,— piktinasi tėvas Povondra.— 
Pasiutęs vaikėzas! Jam dar tik trisdešimt metų, o nė vieną vakarą 
nepasėdi namie! 

— Okiek jis vien kojinių nuplėšia, — atsidūsta ponia Povondrova, 
tempdama ant medinio grybo dar vieną beviltišką kojinę.— Na ką 
gi aš čia padarysiu, — suka ji galvą, žiūrėdama į plačią skylę kulne, 
kurios forma panaši į Ceilono salą.— Geriausia būtų mesti šalin, — 
sako kritiškai, bet po ilgesnio strateginio svarstymo ryžtingai smeigia 
adatą į pietinį Ceilono pakraštį. 

Stojo ori šeimos rimtis, kurią taip brangino tėvas Povondra; tik 
šnara laikraštis, o jam atsako sparčiai varstomas siūlas. 

— Ar jį jau sugavo? — klausia ponia Povondrova. 

— Ką tokį? 

— Tą galvažudį, kuris užmušė moterį. 

— Labai man čia rūpi tavo galvažudys, — irzliai atšauna ponas 
Povondra.— Dabar kaip tik skaitau, kad iškilo nesantaika tarp Japoni- 
jos ir Kinijos. Tai rimtas dalykas. Ten visada rimti dalykai. 

— Aš manau, kad jo nesugaus, — samprotauja ponia Povondrova. 

— Ko tokio? 

— To galvažudžio. Jei kas nužudo moterį, tai tokį retai kada 
sučiumpa. 

— Matai, japonams nepatinka, kad kinai reguliuoja Geltonąją 
upę. Čia yra politika. Kol ten ta Geltonoji upė daro eibes, Kinijoje 
nuolatos potvyniai ir badas, o tai kinus silpnina, supranti? Duok man 
žirklutes, motin, aš čia išsikirpsiu. 

— Kam? 

— Štai perskaičiau, kad toje Geltonojoje upėje dirba du milijonai 
salamandrų. 

— Tai labai daug, ar ne? 

— Aš manau. Tačiau tikriausiai ten, mano miela, moka Amerika. 
O tas mikado““ norėtų tenai įkurdinti savo salamandras. Žiūrėk tu man! 

— Kas ten? 

— „Pti Parizjen“ rašo, kad Prancūzija su tuo negali sutikti. Ir 
teisybė. Aš taip pat nesutikčiau. 

— Su kuo tu nesutiktum? 

— Kad Italija plėstų Lampedūzos salą. Tai nepaprastai svarbi 
strateginė pozicija, supranti? Italai iš Lampedūzos galėtų grasinti 
Tunisui. „Pti Parizjen“ čia rašo, kad italai nori Lampedūuzą paversti 
pirmaeile jūrų tvirtove. Jie ten, girdi, turi šešiasdešimt tūkstančių 
ginkluotų salamandrų... Čia verta susirūpinti. Šešiasdešimt tūkstančių, 
motin, tai trys divizijos. Aš sakau, kad toje Viduržemio jūroje dar 
kas nors bus. Duok, aš išsikirpsiu. 

Tuo tarpu po uolia ponios Povondrovos ranka nyko Ceilonas — 
sumažėjo beveik iki Rodoso salos dydžio. 

— O ir Anglija, — svarstė tėvas Povondra,— taip pat turės keb- 
lumų. Atstovų rūmuose jau kalbėta, kad šiose vandens statybose 
Didžiąją Britaniją pralenksiančios kitos valstybės. Kad kitos koloniji- 
nės valstybės lenktyniaudamos statančios naujus krantus ir sausumas, 
o tuo tarpu britų valdžia su savo konservatyviu nepasitikėjimu sala- 
mandromis... Tikra teisybė, motin. Anglai nepaprastai konservatyvus. 
Aš pažinojau vieną Britanijos pasiuntinybės liokajų, tai jis nieku gyvu 
neėmė nė į burną mūsų čekiško slėgtainio. Girdi, pas juos tokio 
nėra, tai jis jo ir nevalgysiąs. Taigi aš nesistebiu, kad juos kitos vals- 
tybės pralenks.— Ponas Povondra rimtai palingavo galvą.— O Pran- 
cūzija plečia savo krantus prie Kalė. Užtat Anglijos laikraščiai kelia 
aliarmą, kad Prancūzija, susiaurinusi tą Lamanšą, apšaudys juos. 
Štai ko susilaukė. O galėjo patys plėsti savo krantus prie Duvro ir šau- 
dyti į Prancūziją. 

— O kam jiems šaudyti? — paklausė ponia Povondrova. 

— Tujau nesuprasi. Čia kariniai dalykai. Aš nė kiek nenustebčiau, 
jeigu ten kada nors kas užvirtų. Ten arba kur kitur. Savaime aišku, 
dabar, kai yra salamandros, pasaulio padėtis, motin, visai kitokia. Visai 
kitokia. 

— Tu manai, kad gali būti karas? — susirūpino ponia Povon- 
drova.— Žinai, aš dėl mūsų Frantiko — kad tik jam nereikėtų eiti. 

— Karas? — samprotavo tėvas Povondra.— Turės būti pasauli- 
nis karas, kad valstybės galėtų pasidalinti jūras. Tačiau mes liksime. 
neutralūs. Kas nors gi turi likti neutralus, kad galėtų kitiems tiekti 
ginklus ir viską. Šit kaip, — nusprendė Povondra.— Bet jūs, moterys, 
to neišmanote. 

Ponia Povondrova užsičiaupė ir sparčiais dygsniais baigė likviduoti 
Ceilono salą jaunojo Frantiko kojinėje. 

— O kai pagalvoju, — atsiliepė tėvas Povondra, menkai slėpda- 
mas pasididžiavimą, — jei ne aš, tai ši grėsminga situacija nebūtų 
kilusi! Jei anuomet nebūčiau to kapitono nuvedęs pas poną Bondį, 
visa istorija būtų pakrypusi kitaip. Kitas šveicorius jo nebūtų leidęs 
į vidų, bet aš ryžausi surizikuoti. O dabar žiūrėk, kokių keblumų dėl 
to turi tokios valstybės kaip Anglija arba Prancūzija! Ir dar nežinia, 


kas iš to kada nors gali būti...— Ponas Povondra susijaudinęs ėmė 
papsėti pypkę. — Tokios tokelės, brangioji. Visuose laikraščiuose 
knibžda tos salamandros. Štai vėl...— tėvas Povondra padėjo pypkę.— 


Čia parašyta, kad prie Kankesanturajaus miesto Ceilone salamandros 
užpuolė vieną kaimą; sako, prieš tai čiabuviai ten užmušę keletą 
salamandrų. Buvo pašaukta policija ir vietinės kariuomenės dalinys, — 
garsiai skaitė tėvas Povondra,— tada įvyko reguliarus salamandrų 
ir Žmonių susišaudymas. Kareivių tarpe buvo keletas sužeistų... — 
Tėvas Povondra padėjo laikraštį. — Čia man nepatinka, motin. 

— Kodėl? — nusistebėjo ponia Povondrova, stropiai, patenkinta 
daužydama žirklučių žiedais tą vietą, kur buvo Ceilono sala.— Juk 
ten nieko tokio nėra! 

— Aš nežinau, — burbtelėjo tėvas Povondra ir ėmė susijaudinęs 
vaikščioti po kambarį.— Tačiau negaliu, tokie dalykai man visai 
nepatinka. Ne, čia menkas malonumas. Susišaudymas tarp Žmonių 
ir salamandrų — ne, to neturėjo būti. 

— Bet tos salamandros gal tiktai gynėsi, — ramino jį ponia Po- 
vondrova ir padėjo kojines. 

— Taigi,— niurnėjo nuogąstaudamas ponas Povondra.— Kai 
tik tos baidyklės pradės gintis, tai bus blogai. Dabar jos pirmą kartą 
šitaip padarė... Velniai griebtų, tokie dalykai man nepatinka! — Tėvas 
Povondra susimąstęs stabtelėjo.— Nežinau, o gal vis dėlto... nereikėjo 
man to kapitono įleisti pas poną Bondį! 

| 
SKERDYNĖS KOKOSO SALOSE 


Vienu klausimu ponas Povondra klydo: susišaudymas prie Kanke- 
santurajaus miesto — tai jau nebe pirmas susirėmimas tarp Žmonių 
ir salamandrų. Pirmas istorikams žinomas konfliktas įvyko Kokoso 
salose prieš keletą metų, dar tais auksiniais laikais, kai salamandras 
gaudė piratai; bet ir šis susidūrimas nebuvo seniausias panašaus 
pobūdžio incidentas: Ramiojo vandenyno uostuose žmonės plačiai 
kalbėjo apie įvairius apgailėtinus atsitikimus, kai salamandros vienaip 
ar kitaip aktyviai priešinosi netgi normaliai S-Trade; tačiau apie 
tokius mažmožius istorija nerašo. 

Tose Kokosų arba Kilingo salose buvo taip: ten paprasčiausiai 
atplaukė piratiškas garsios Harimano Ramiojo vandenyno prekybos 
bendrovės laivas ,„Monroza“, vadovaujamas kapitono Džeimso Lind- 
lėjaus, gaudyti vadinamojo „makaronų“ tipo salamandrų. Prie Kokoso 
salų buvo garsi ir gausi salamandrų įlanka, apgyvendinta dar kapitono 
van Tocho, bet dėl didelio tolumo palikta, kaip sakoma, dievo valiai. 
Kapitono Lindlėjaus negalima kaltinti neapdairumu, nors įgula ir išli- 
po į krantą be ginklų. (Tuo metu ir plėšikiška salamandrų prekyba 
jau turėjo savo nusistovėjusias formas; yra tikras dalykas, kad anksčiau 
korsarų laivai ir įgulos buvo ginkluotos kulkosvaidžiais, netgi pa- 
trankėlėmis, bet ne prieš salamandras, o prieš klastingą kitų piratų 
konkurenciją. Tačiau Karakelongo saloje Harimano garlaivio įgula 
netikėtai susidūrė su danų laivo jūreiviais, kurių kapitonas Kara- 
kelongą laikė savo medžioklės teritorija; tada abi įgulos suvedė 
senas sąskaitas, ypač prestižo ir prekybos kivirčus, — metė gaudymą ir 
ėmė pliekti vieni į kitus iš šautuvų ir „hočkisų“; nors danai sau- 
sumoje atakuodami peiliais ir laimėjo, bet paskui Harimano laivas 
sėkmingai apšaudė iš pabūklų danų laivą ir nuskandino jį su viskuo — 
ir su kapitonu Nilsu. Tai toks buvo vadinamasis Karakelongo inci- 
dentas. Tada turėjo įsikišti suinteresuotų valstybių įstaigos ir vy- 

riausybės; plėšikų laivams buvo uždrausta naudoti patrankas, kul- 
kosvaidžius ir rankines granatas; be to, piratų sambūriai pasidalijo 
vadinamąsias laisvas kolonijas, ir kiekvieną salamandrų vietovę lankė 
tik kuris nors vienas plėšikų laivas; džentelmeniško didžiųjų piratų 
susitarimo buvo tikrai laikomasi, jo nepažeidė ir smulkios plėšikų 
firmos.) Tačiau grįžkime prie kapitono Lindlėjaus: visiškai pagal 
to meto prekybos ir jūreivystės papročius jis pasiuntė Kokosų salose 
savo Žmones, apginkluotus tik vėzdais bei irklais, gaudyti salamand- 
rų, ir vėliau oficialūs tyrimai žuvusį kapitoną visiškai išteisino. 

Įgulai, kuri tą mėnesienos naktį išlipo Kokosų salose, vado- 
vavo šitokiose gaudynėse jau patyręs laivo leitenantas Edis Makartis. 
Teisybė, ant kranto jie rado nepaprastai didelę bandą salamandrų, 
maždaug šešis septynis šimtus suaugusių stiprių patinų, o leitenantas 
Makartis turėjo tik šešiolika vyrų; bet jo negalima kaltinti už tai, 
kad neatsisakė vykdyti uždavinio, nes plėšikų laivų karininkams 
ir jūreiviams buvo kaip visuomet mokama premija už sučiuptų 
salamandrų skaičių. Vėlesnis Jūrų žinybos tyrimas nustatė: „nors 
leitenantas Makartis yra atsakingas už nelaimingą atsitikimą“, ta- 
čiau „tomis aplinkybėmis tikriausiai niekas nebūtų kitaip pasielgęs“. 
Atvirkščiai, nelaimingas jaunasis karininkas parodė nemaža ryžto: 
jis atsisakė palengva supti salamandras, nes dėl jų didelės persvaros 
tatai buvo neįmanoma, ir surengė staigią ataką, norėdamas atkirsti 
jas nuo jūros, nustumti į salos gilumą ir po vieną pritrenkti vėzdų 
ir irklų smūgiais. Deja, pasklajai puolant, jūreivių grandinė per- 
trūko ir beveik du šimtai salamandrų dingo vandenyje. Tuo metu, 
kai atakuotojai stengėsi nublokšti salamandras nuo jūros, jiems už 
nugaros ėmė poškėti povandeninių pistoletų (shark-guns) šūviai; 
niekam nė į galvą nebuvo atėję, kad šitos nedresiruotos, laukinės 
Kilingo salų salamandros apginkluotos pistoletais gintis nuo ryklių, 
ir niekada nepaaiškėjo, kas gi jas aprūpino ginklais. 

Visą katastrofą pergyvenęs jūreivis Maiklas Kelis pasakoja: 

„Kai pradėjo drioksėti šūviai, mes manėme, kad į mus šaudo 
koks kitas būrys, atplaukęs taip pat gaudyti salamandrų. Leitenantas 
Makartis greitai atsigręžė 1r sušuko: 

— Ką jūs darot, galvijai, čia „Monrozos“ įgula! 


Tuo metu jis buvo sužeistas į šoną, bet dar išsitraukė revol- 
verį ir ėmė pliekti. Paskui gavo antrą kulką į kaklą ir krito. Tik 
dabar pamatėme, kad čia šaudo salamandros ir nori mus atkirsti 

nuo jūros. Tada Longas Stivas iškėlė irklą ir puolė salamandras 
šaukdamas: 

— Monroza! Monroza! 

Mes taip pat šaukėme „Monroza“ ir daužėme tas baidykles 
irklais kiek išgalėdami. Gal penketas mūsų liko ten gulėti, bet kiti pra- 
siveržėme prie jūros. Longas Stivas įšoko į vandenį ir brido į valtį, 
bet ant jo užsikorė keletas salamandrų ir nutempė į gelmę. Nus- 
kandino taip pat Čarlį; jis rėkė mums: 

— Vyrai, vajėzau, vyrai, gelbėkit mane! 

Bet mes jam negalėjome padėti. Tos kiaulės tratino mumis į 
nugaras. Bodkinas tik atsigręžė, gavo kulką į pilvą ir tepasakė: 
„O ne...“ — ir sukniubo. Mes vėl mėginome smukti į salos vidurį, 
bet į tas maitas jau buvome sutrupinę irklus bei vėzdus, taigi dabar 
sprukome kaip kiškiai. Mūsų buvo tiktai ketvertas. Tačiau bijojome 
nubėgti toli nuo kranto, nes paskui negalėsime grįžti į valtį; pa- 
sislėpėme už akmenų ir krūmų ir buvome priversti žiūrėti, kaip 
salamandros pribaigia mūsų draugus. Jos skandino juos vandenyje 
kaip kačiukus, o jei kuris dar plaukė, gavo laužtuvu per galvą. Aš 
tik dabar pajutau, kad esu išsinarinęs koją ir negaliu eiti“. 

O likęs laive kapitonas Džeimsas Lindlėjus turbūt išgirdo šau- 
dymą saloje ir, pagalvojęs, kad ten vyksta grumtynės su čiabuviais 
arba jau atvykusiais kitais salamandrų pirkliais, pasiėmė virėją ir su 
juo likusius du mechanikus, liepė įkelti į atsarginę valtį kulkos- 
vaidį, kurį, pažeisdamas įstatymą, apdairiai buvo paslėpęs, ir iš- 
plaukė padėti savo įgulai. Jis buvo tiek atsargus, kad nelipo į krantą, 
tik priplaukė prie jo su valtimi, kurios priekyje stovėjo kulkosvaidis, 
ir laukė „sudėjęs rankas“. Bet tegu toliau pasakoja jūrininkas Kelis. 

„Nenorėjome šaukti kapitono, kad mūsų nesurastų salamandros. 
Ponas Lindlėjus stovėjo valtyje, susidėjęs rankas, ir šaukė: 

— Kas čia darosi? 

Tada salamandros atsisuko į jį. Ant kranto jų buvo apie du 
šimtai, ir vis dar plaukė ir plaukė iš jūros ir supo valtį. 

— Kas čia darosi? — klausia kapitonas. O viena didelė sala- 
mandra eina prie jo artyn ir sako: 

— Plaukit atgal! 

Kapitonas į ją pažiūrėjo, kiek pagalvojo, o paskui paklausė: 

— Jūs salamandra? 

— Mes salamandros, — atsakė.— Plaukit atgal, pone! 

— Aš noriu žinoti, ką jūs padarėte mano žmonėms, — sako 
mūsų senis. 

— Nereikėjo mūsų pulti, — atkirto salamandra.— Grįžkit į savo 
laivą, pone! 

Kapitonas vėl patylėjęs visai ramiai sako: 

— Na gerai. Dženkinsai, pliek! 

Ir mechanikas Dženkinsas pradėjo pliekti į salamandras iš kul- 
kosvaidžio“. 

(Vėliau viską tyrusi Jūrų žinyba šį poelgį nusakė šitaip: „Šiuo 
atveju kpt. Džeimsas Lindlėjus pasielgė taip, kaip ir reikėjo tikėtis 
iš Britanijos jūrininko“.) 

„Salamandros buvo susitelkusios į būrį, — liudija toliau Kelis, — 
ir krito kaip pakirsti javai. Kai kurios šaudė iš pistoletų į poną 
Lindlėjų, bet šis stovėjo susidėjęs rankas ir nė krust. Tuo momentu 
anapus valties iš vandens išniro juoda salamandra, kuri laikė vienoje 
letenoje tarsi konservų dėžutę, o kita ranka kažką iš jos truktelėjo 
ir paskui metė į vandenį po valtimi. Nesuskaičius nė ligi penkių, 
toje vietoje iškilo vandens stulpas ir pasigirdo duslus, bet smarkus 
sprogimas, kad net žemė sudrebėjo mums po kojomis“. 

(Pagal Kelio skaičiavimą tyrimas nustatė, kad ten buvo sprog- 
dinimo užtaisas W 3, kuris buvo duotas Singapūro tvirtovėje dir- 
bančioms salamandroms ardyti povandeninėms uoloms. Tačiau kaip 
tie užtaisai pateko iš tenykščių salamandrų į Kokoso salas, liko 
paslaptis; vienų manymu, juos veikiausiai pervežė žmonės, o kitų — 
salamandros jau tada turėjo tarp savęs kažkokius tolimus ryšius. 
Viešoji nuomonė tuomet reikalavo, kad būtų uždrausta duoti sa- 
lamandroms į rankas tokias pavojingas sprogstamas medžiagas, 
tačiau atitinkama žinyba pareiškė, kad tuo tarpu negalima „ne- 
paprastai efektingų ir palyginti saugių“ užtaisų W 3 pakeisti kuo 
kitu; taip viskas ir pasiliko.) 

„Valtis išlėkė į orą,— duoda tolesnius parodymus Kelis,— ir 
subyrėjo į šipulius. Ten tuojau subėgo išlikusios gyvos salamand- 
ros. Mes gerai nematėme, ar ponas Lindlėjus gyvas, bet visi trys 
mano draugai — Donovanas, Berkas ir Kenedis — pašokę lėkė jam 
į pagalbą, kad jis nepatektų toms salamandroms į nagus. Aš taip 
pat norėjau bėgti, bet buvau išsinarinęs koją, tai atsisėdau ir abiem 
rankomis traukiau pėdą, kad sąnarys grįžtų į vietą. Taigi aš nežinau, 
kas tuo metu dėjosi, bet kai pakėliau akis, Kenedis gulėjo kniūps- 


Karelas Čapekas 352 


čias smėlyje, o Donovano ir Berko nebuvo nė kvapo, tik po vandeniu 
kažkas dar daužėsi“. 

Tada jūrininkas Kelis pabėgo toliau į salos gilumą ir rado čia- 
buvių kaimą, bet šie į jį žiūrėjo keistokai ir nenorėjo net įsileisti į 
pastogę — turbūt bijojo salamandrų. Tik po septynių savaičių vienas 
žvejų laivas rado prie Kokoso salų stovintį visai apiplėštą ir tuščią 
„Monrozą“; kartu jis išgelbėjo ir Kelį. 

Po kelių savaičių prie Kokoso salų atplaukė Jo Didenybės Bri- 
tanijos kanonierė „Fairbolas“ ir, išmetusi inkarą, laukė nakties. 
Vėl buvo šviesi pilnaties mėnesiena, iš jūros iškilo salamandros, 
sutūpė dideliu ratu ant smėlio ir pradėjo šventinį šokį. Tada Jo 
Didenybės kanonierė į jų centrą paleido pirmą sviedinį. Likusios 
nesudraskytos salamandros akimirką nustėro, o paskui šoko į van- 
denį; tuo momentu sugriaudėjo baisinga salvė iš šešių patrankų — ir 
tiktai kelios leisgyvės salamandros dar šliaužė į vandenį. Po to su- 
dundėjo antra ir trečia salvė. 

Vėliau Jo Didenybės „Fairbolas“ pasitraukė pusę mylios ir, lėtai 
plaukdamas pakraščiu, ėmė pliekti į vandenį. Viskas truko šešias va- 
landas, ir buvo paleista apie aštuoni šimtai šūvių. Paskui „Fair- 
bolas“ nuplaukė. Dar dvi dienas po to jūroje prie Kilingo salų plū- 
duriavo tūkstančiai sudraskytų salamandrų. 

Tą pačią naktį olandų karo laivas „Van Deikas“ paleido tris 
šūvius į salamandrų būrį Gunong Apio salelėje; japonų kreiseris 
„Hakodatė“ iššovė tris sviedinius į Ailinglaplapo salamandrų sa- 
lelę; prancūzų karo laivas „Bešamelis“ trimis šūviais nutraukė sa- 
lamandrų šokį Ravavai saloje. Tai buvo perspėjimas salamandroms. 
Jis nenuėjo niekais: panašūs atvejai (vadinamosios „Kilingo sker- 
dynės“) kitur jau nebepasikartojo, taigi ir normali, ir piratiška sa- 
lamandrų prekyba galėjo toliau netrukdoma palaimingai klestėti. 


2 
GRUMTYNĖS NORMANDIJOJE?! 


Visai kitokios buvo truputį vėlesnės grumtynės Normandijoje. 
Ten salamandros, dirbančios daugiausia Šerbure, o gyvenančios 
aplinkinėse pakrantėse, nepaprastai pamėgo obuolius; kadangi jų 
darbdaviai, veikiausiai nenorėdami viršyti sudarytos statybos išlaidų 

sąmatos, davė joms tik įprastinį maistą ir nieko daugiau, tai sala- 
mandros pradėjo vagiliauti artimiausiuose soduose. Gyventojai skun- 
dėsi prefektūrai, ir joms buvo griežtai uždrausta bastytis pakran- 
tėse anapus vadinamojo salamandrų ruožo, bet niekas nepadėjo; 
vaisiai soduose vis tiek nyko, ėmė dingti ir kiaušiniai vištidėse, o 
sodybose kuo toliau, tuo daugiau rytais buvo randama negyvų 
šunų. Tada ūkininkai, apsiginklavę senais šautuvais, pradėjo patys 
saugoti sodus ir šaudyti graibštaujančias salamandras. Pagaliau tai 
būtų buvęs tik vietinio pobūdžio klausimas, bet normandų ūkininkai, 
tarp kitko, dar įpykinti kylančių mokesčių ir brangstančių šaud- 
menų, užsidegė mirtina neapykanta salamandroms ir ėmė puldinėti 
jas tiesiog susimetę į ginkluotus būrius. Kai jie pradėjo masiškai 
šaudyti salamandras net jų darbovietėse, apsiskundė prefektui van- 
dens statybų rangovai, ir prefektas įsakė konfiskuoti visas surūdi- 
jusias ūkininkų „pliauškynes“. Tačiau ūkininkai nepasidavė, ir kilo 
nemalonių konfliktų su žandarmerija: kietakakčiai normandai pra- 
dėjo apšaudinėti ne tik salamandras, bet ir žandarus. Į Normandiją 
buvo sutraukta papildomi žandarmerijos būriai, kurie ėjo per kaimus 
ir krėtė paeiliui visas trobas. 

Kaip tik tuo metu atsitiko labai nemalonus dalykas: Kutanso 
apylinkėje kaimo vaikigaliai užklupo salamandrą, kuri esą įtartinai 
sėlinusi prie vištidės; jie prirėmė ją prie daržinės sienos ir ėmė 
daužyti plytgaliais. Sužeista salamandra užsimojusi numetė žemėn 
kažką, panašų į kiaušinį; sugriaudėjo sprogimas — ir liko sudraskyta 
į skutelius salamandra, bet kartu ir trys paaugliai: vienuolikmetis 
Pjeras Kažiusas, šešiolikmetis Marselis Beraras ir penkiolikmetis 
Luji Kermadekas; be to, penki vaikai buvo sunkiau ar lengviau su- 
žeisti. Ši žinia apskriejo visą šalį; apie septyni šimtai žmonių, gink- 
luotų šautuvais, šakėmis ir spragilais, suvažiavo autobusais iš visų 
pusių ir užpuolė salamandrų koloniją Bas Kutanso įlankoje. Kol 
žandarams pavyko numalšinti įsisiūbavusią minią, kokia dvidešimt 
salamandrų buvo užmušta. Iš Šerburo iškviesti pionieriai aptvėrė 
Bas Kutanso įlanką spygliuota viela, bet naktį salamandros išlipo 
Iš jūros, rankinėmis granatomis nutraukė vielų kliūtis ir ketino pra- 
siveržti į krašto gilumą. Kariniai sunkvežimiai paskubomis atvežė 
keletą kuopų kareivių su kulkosvaidžiais, ir kareivių grandinė mėgino 
atskirti salamandras nuo žmonių. O tuo metu valstiečiai daužė 
mokesčių inspekcijas ir žandarmerijos būstines, vienas nemėgstamas 
mokesčių agentas buvo pakartas po žibintu su tokia lentele: „Šalin 

salamandras!“ Laikraščiai, ypač vokiečių, rašė apie revoliuciją Nor- 
mandijoje, bet Paryžiuje vyriausybė paskelbė griežtą paneigimą. 

Kol kruvinos grumtynės tarp valstiečių ir salamandrų plėtėsi 
toliau Kalvadoso, Pikardijos ir Padekalė pakrantėse, iš Šerburo 
į vakarinį Normandijos pakraštį išplaukė senas prancūzų kreiseris 
„Žiulis Flambo“: kaip vėliau buvo tikinama, jo pasirodymas turėjo 
sutramdyti ir vietinius gyventojus, ir salamandras. „Žiulis Flambo“ 
sustojo per pusantros mylios nuo Bas Kutanso įlankos; kad įspūdis 
būtų didesnis, laivo kapitonas sutemus liepė leisti spalvotas rake- 
tas. Krante daugybė žmonių stebėjo tą gražų reginį, bet staiga pa- 
sigirdo prislopintas dunkstelėjimas, ir ties kreiserio priekiu ištiško 
didžiulis vandens stulpas; laivas pakrypo, ir tuo momentu perkū- 
niškai sugriaudėjo sprogimas. Aiškiai buvo matyti, kad kreiseris 
skęsta; po valandėlės iš apylinkės prieplaukų sulėkė į pagalbą mo- 
torinės valtys, bet jų nebereikėjo: tik trys vyrai žuvo nuo sprogimo, 
visa įgula išsigelbėjo; paskutinis paliko denį kapitonas, taręs atmin- 
tinus žodžius: „Nieko nepadarysi“. O po penkių minučių „Žiulis 
Flambo“ nuskendo. 

Tą pačią naktį paskelbtas oficialus pranešimas teigė, kad „senas 
kreiseris „Žiulis Flambo“, kuris artimiausiomis savaitėmis turėjo 
būti nurašytas, naktį užplaukė ant uolų ir, sprogus katilams, nus- 
kendo“, bet laikraščiai nesileido apmulkinami: kai pusiau oficialioji 
spauda tvirtino, kad laivas užplaukęs ant naujoviškos vokiečių minos, 
opoziciniai ir užsienio laikraščiai dėjo sprindines antraštes: 


SALAMANDROS TORPEDAVO 
PRANCŪZŲ KREISERĮ! 


PASLAPTINGAS ĮVYKIS 
NORMANDIJOS PAKRANTĖJE 


SALAMANDRŲ MAIŠTAS! 


„Reikalaujame patraukti atsakomybėn tuos, — karštai rašė savo 
laiške deputatas Bartelemi,— kurie apginklavo žvėris prieš žmones; 
tuos, kurie davė salamandroms į nagus bombas, kad jomis žudytų 

prancūzų valstiečius ir nekaltus žaidžiančius vaikus; tuos, kurie 
aprūpino jūros baidykles moderniausiomis torpedomis, kad galėtų 
skandinti prancūzų laivyną, kada tik įsigeis. Kartoju: reikalaujame 
patraukti juos atsakomybėn: tegu prisiima kaltę už žudynes, tegu 
stoja prieš karo teismą už tėvynės išdavystę, tegu bus išaiškinta, kiek 
jie gavo iš fabrikantų už tai, kad jūros šlykštynėms tiekia ginklus 
kovai prieš civilizuotą laivyną!“ Ir taip toliau: kilo visuotinis są- 
myšis, žmonės būriavosi gatvėse ir ėmė statyti barikadas; Paryžiaus 
bulvaruose, surėmę šautuvus į piramides, telkėsi senegaliečiai šau- 
liai, o priemiesčiuose lūkuriavo tankai ir šarvuoti automobiliai. Tuo 
metu parlamento rūmuose pakilo išblyškęs, bet ryžtingas jūreivystės 
ministras M. Fransua Ponso ir paskelbė: „,Vyriausvbė prisiima at- 
sakomybę, kad Prancūzijos pakrantėse apginklavo salamandras šau- 
tuvais, povandeniniais kulkosvaidžiais, pabūklais ir torpedų leidimo 
prietaisais. Tačiau prancūzų salamandros turi tiktai lengvas mažo 
kalibro patrankas, o vokiečių salamandros apginkluotos povande- 
ninėmis 32 cm kalibro mortyromis; Prancūzijos pakrantėse povan- 
deninis rankinių granatų, torpedų ir sprogmenų sandėlis yra maž- 
daug kas dvidešimt keturi kilometrai, Italijos pakraščiuose karinių 
medžiagų sankaupos yra kas dvidešimt, o Vokietijos vandenyse — 
kas aštuoniolika kilometrų. Prancūzija negali palikti ir nepalieka 
neapsaugotų savo krantų. Prancūzija negali neginkluoti savo sa- 
lamandrų“. Ministro jau dabar įsakyta griežčiausiai ištirti, kas kaltas 
dėl skaudaus nesusipratimo Normandijos pajūryje, atrodo, kad sa- 
lamandros spalvotas raketas palaikė karo veiksmų signalu ir norėjo 
gintis. Kartu atleisti iš pareigų ir „Žiulio Flambo“ kapitonas, ir 
Šerburo prefektas; speciali komisija taip pat tikrina, kaip vandens 
statybų rangovai elgiasi su salamandromis; ateityje tatai bus griežtai 
kontroliuojama. Vyriausybė labai apgailestauja dėl žuvusiųjų mirties; 
jauni tautos didvyriai Pjeras Kažiusas, Marselis Beraras ir Luji 
Kermadekas bus apdovanoti ordinais ir palaidoti valstybės lėšomis, 
o jų tėvams bus mokama garbinga pensija. Vyriausioje Prancūzijos 
laivyno vadovybėje bus padaryta žymių pakeitimų. Kai tiktai vy- 
riausybė gaus šiuo klausimu tikslesnių žinių, ji iškels parlamente 
pasitikėjimo klausimą. Po to ministrų kabinetas susirinko nepert- 
raukiamo posėdžio. 

Tuo metu laikraščiai — pagal savo politinę spalvą — siūlė reng- 
ti prieš salamandras baudžiamąsias, naikinamąsias, kolonizacines 
ekspedicijas arba kryžiaus žygius; reikalavo generalinio streiko, vy- 

riausybės atsistatydinimo, panoro suimti salamandrų darbdavius, 
suimti komunistų vadus bei agitatorius ir daug panašių apsaugos 
priemonių. Pasklidus gandams, kad gali būti uždaryti uostai ir visas 
pajūris, žmonės pradėjo karštligiškai kaupti maisto atsargas, ir vi- 
sokių prekių kainos kilo pašėlusiu tempu; pramonės miestuose pra- 
siveržė protesto audros prieš brangumą; birža tris dienas stovėjo 
uždaryta. Per paskutiniuosius tris keturis mėnesius tai buvo labiausiai 
įtempta ir grėsmingiausia situacija. Tačiau šiuo momentu į reikalą 
sumaniai įsikišo žemės ūkio ministras M. Monti“. Jis liepė Pran- 
cūzijos pakrantėse du kartus per savaitę pilti salamandroms į jūrą 
tiek ir tiek šimtų vagonų obuolių, aišku, valstybės sąskaita. Ši prie- 
monė visai patenkino salamandras ir nuramino Normandijos bei kitų 
sričių sodininkus. Tačiau M. Monti žengė ta linkme toliau: kadangi 
jau senokai buvo jaučiamas gilus ir rimtas nepasitenkinimas vyni- 
ninkystės rajonuose, kurie neturėjo kur realizuoti savo produk- 
cijos, jis išleido potvarkį, kad valstybė, teikdama pagalbą salamand- 
roms, kasdien duotų kiekvienai jų po pusę litro balto vyno. Salamand- 
ros iš pradžių nemėgo to vyno ir liejo į jūrą, nes jis labai paleido 
joms vidurius, bet ilgainiui jos lyg ir priprato prie jo, ir buvo 
pastebėta, kad nuo to laiko prancūzų salamandros ėmė karščiau 
poruotis, bet pasidarė ne tokios vislios kaip anksčiau. Šitaip vienu 
užsimojimu buvo išspręstas agrarinis klausimas ir salamandrų konf- 
liktas, grėsmingas įtempimas likviduotas, o kai netrukus vėl kilo 
vyriausybės krizė dėl madam Tepler finansinio skandalo, tai mitrus 
1r patyręs M. Monti naujajame kabinete tapo jūreivystės ministru. 


3 
INCIDENTAS LAMANŠE 


Truputį vėliau belgų transporto laivas „Udenburgas“ plaukė iš 
Ostendės į Remsgeitą. Vidury Kalė sąsmaukos budįs karininkas 
pastebėjo, kad per pusę mylios į pietus nuo įprastinio laivų kurso 
„vandenyje kažkas dedasi“; iš tolo jis negalėjo tvirtai nustatyti, ar 
ten kas nors neskęsta, todėl įsakė plaukti prie tos kunkuliuojančios 
vietos. Apie du šimtai keleivių vėjo gairinamame laivo šone sekė 
keistą reginį: tai vienur, tai kitur tryško aukštyn vandens stulpai, tai 
vienur, tai kitur iš jo kyščiojo kažkokie juodi kūnai; be to, jūros 

paviršius maždaug trijų šimtų metrų ruože keistai pašėlusiai ban- 
gavo, sukosi verpetais, o iš gilumos kilo galingi trenksmai, dun- 
desys. „Atrodė, kad vandenyje veržiasi kažkoks nedidelis vulkanas“. 
Kai „Udenburgas“ iš lėto priplaukė arti tos vietos, staiga maždaug 
per dešimt metrų nuo laivo priekio pašoko banga ir sugriaudėjo 
baisus sprogimas. Visas laivas smarkiai kilstelėjo aukštyn, o ant 
denio prapliupo beveik verdančio vandens lietus; drauge su lietumi 
tėkštelėjo ant laivo priekio stambus juodas kūnas; jis raitėsi ir klykė; 
tai buvo sužeista ir apšutinta salamandra. Budintis karininkas įsakė 
paleisti laivą plaukti atbulą, kad neatsidurtų pačiame šio kunku- 
liuojančio pragaro centre, bet tuo tarpu ėmė sproginėti visur ap- 
linkui, ir jūros paviršius buvo nusėtas sudraskytų salamandrų la- 
vonais. Pagaliau pavyko laivą apgręžti, ir jis visu greičiu spruko 
į šiaurę. Tuo metu pakartotinai trinktelėjo toks pat sprogimas maž- 
daug per šešis šimtus metrų nuo laivo vairagalio, ir iš jūros pakilo 
didžiulis, kokio šimto metrų aukščio vandens ir garų stulpas. „Uden- 
burgas“ pasuko į Harvičą ir per radiją siuntė į visas puses perspė- 
jimą: „Dėmesio, dėmesio, dėmesio! Ostendės—Remsgeito linijoje 
nepaprastai pavojingi povandeniniai sprogimai. Kas ten yra, neži- 
nia. Visiems laivams patariame sukti į šalį!“ O ten vis dundėjo ir 
griaudėjo, maždaug kaip per jūrų manevrus, bet pro trykštantį 
vandenį ir garus nieko nebuvo matyti. Iš Duvro ir Kalė į tą vietą 
visu greičiu plaukė torpediniai laivai, eskadriniai minininkai ir 
skrido karinių lėktuvų eskadrilės; bet jie atskubėję rado tiktai gel- 
tonu dumblu sudrumstą ir apsvaigintomis žuvimis, sudraskytomis 
salamandromis nuklotą jūros paviršių. 


Iš pradžių pasklido kalbos, kad kanale sprogo kažkokios minos; 
bet kai abipus Kalė sąsmaukos kariuomenės grandinės atitvėrė pri- 
ėjimą prie jūros ir Anglijos premjeras ketvirtą kartą per visą pasaulio 
istoriją šeštadienio vakarą nutraukė savo savaitgalio poilsį ir skubiai 
grįžo į Londoną, žmonės suprato, kad čia yra nepaprastai svarbus 
tarptautinės reikšmės įvykis. Spauda skelbė didžiausias sensacijas, 
bet — keistas dalykas — šį kartą joms dar buvo labai toli iki tikrovės, 
niekam nė į galvą neatėjo, kad tas kelias kritiškas dienas Europa, 
kartu ir visas pasaulis, stovėjo per žingsnį nuo karo gaisro. Tik po 
keliolikos metų, kai tuometinio Britanijos ministrų kabineto narys 
seras Tomas Malberis pralaimėjo parlameno rinkimus ir todėl iš- 
leido savo politinius atsiminimus, galima buvo perskaityti, kas tada 
iš tikrųjų dėjosi; bet dabar šis klausimas jau nieko nebedomino. 

Trumpai drūtai buvo taip: ir Anglija, ir Prancūzija iš savo 
pusės ėmė Lamanšo sąsiauryje statyti povandenines salamandrų 
tvirtoves, kurios galėtų karo atveju uždaryti visą sąsiaurį, vėliau 
abi valstybės kaltino viena kitą, kuri pirmoji pradėjusi, bet atrodo, 
kad įtvirtinimų darbus abi pradėjo tuo pat metu iš baimės, kad 
kaimyninė draugiška valstybė nepralenktų. Žodžiu, Kalė sąsmaukos 
gelmėse augo viena prieš kitą dvi milžiniškos betoninės tvirtovės 
su sunkiosiomis patrankomis, torpedų leidimo įtaisais, plačiais minų 
ruožais ir apskritai su visais moderniausiais išradimais, kuriuos tuo 
metu buvo pasiekusi karo meno srity žmonijos pažanga; anglai savo 
baisioje gelmių tvirtovėje laikė dvi divizijas sunkiųjų salamandrų 
ir apie trisdešimt tūkstančių salamandrų darbininkių, o prancūzai — 
tris divizijas pirmarūšių karinių salamandrų. 

Tą kritišką dieną vidury kanalo jūrų dugne turbūt susitiko 
Anglijos salamandrų darbo kolona su Prancūzijos, ir tarp jų įvyko 
kažkoks nesusipratimas. Prancūzai teigė, kad ramiai dirbančias jų 
salamandras užpuolusios britų salamandros ir norėjusios nuvyti; 
ginkluotos Britanijos salamandros mėginusios nusitempti kelias Pran- 
cūzijos salamandras, bet šios gynėsi. Tada britų karinės salamandros 
pradėjusios į Prancūzijos salamandras darbininkes mėtyti granatas 
ir pliekti iš minosvaidžių, na tai ir šios buvo priverstos atsakyti 
tokiais pat ginklais. Todėl Prancūzijos vyriausybė jaučianti pareigą 
reikalauti iš Jo Didenybės Britanijos vyriausybės visiškos satisfak- 
cijos, kad ji pasitrauktų iš ginčijamo povandeninio ploto ir už- 
tikrintų, jog šitokie dalykai ateityje daugiau nebepasikartos. 

Britanijos vyriausybė specialioje notoje Prancūzijos respublikos 
vyriausybei pareiškė priešingai, kad ginkluotos Prancūzijos sala- 
mandros sąsiauryje prasiveržusios į Anglijos zoną ir mėginusios 
čia dėti minas. Britų salamandros įspėjusios jas, kad jos lendan- 
čios į svetimus plotus; tada iki dantų ginkluotos prancūzų sala- 
mandros atsakiusios rankinėmis granatomis ir užmušusios Britanijos 
salamandrų darbininkių. Jo Didenybės vyriausybė su apgailestavimu 
esanti priversta reikalauti iš Prancūzijos respublikos vyriausybės 
visiškos satisfakcijos ir garantijos, kad ateityje Prancūzijos karinės 
salamandros neįžengs į Anglijos zoną Lamanšo kanale. 

Tuomet Prancūzijos vyriausybė pareiškė, jog negalinti ilgiau 
pakęsti, kad kaimyninė valstybė statytų povandenines tvirtoves prie 
pat Prancūzijos krantų. O dėl nesusipratimo sąsiaurio dugne res- 
publikos vyriausybė siūlanti, kad, vadovaujantis Londono kon- 

vencija, ginčytinas klausimas būtų atiduotas Hagos trečiųjų teismui. 

Britanijos vyriausybė atsakė, jog ji negalinti ir nenorinti sutikti, 
kad jų valstybės krantų saugumo reikalus spręstų kas nors iš šalies. 
Kaip užpultoji valstybė, ji griežtai reikalaujanti atsiprašyti, atlyginti 
nuostolius ir užtikrinti, kad ateityje šitaip neatsitiks. Tuo pat metu 
anglų Viduržemio jūros laivynas iš Maltos išplaukė visu greičiu 
vakarų link, o Atlanto laivynas gavo įsakymus susitelkti prie Port- 
smuto ir Jarmuto. 

Prancūzijos vyriausybė paskelbė mobilizaciją — pašaukė į laivyną 
visus per penkerius metus į atsargą paleistus jūrininkus. 

Atrodė, kad abi valstybės jau nebegali nusileisti; pagaliau buvo 
aišku, kad čia yra ne kas kita, o viešpatavimo visame sąsiauryje 
klausimas. Šiuo kritišku momentu seras Tomas Malberis nustatė 
stulbinantį faktą: anglai neturi (bent teisiškai) jokių salamandrų — 
nei darbininkių, nei karių, nes Britanijos salose tebeveikia sero 
Semiuelio Mendevilio laikais išleistas įstatymas, draudžiąs bent vie- 
nai salamandrai duoti darbo Britanijos salų pakraščiuose arba jos 
teritoriniuose vandenyse. Todėl Britanijos vyriausybė negalėjo ofi- 
cialiai kaltinti, kad Prancūzijos salamandros užpuolė Anglijos sa- 
lamandras; visa byla dabar buvo suvesta į vieną klausimą: ar Pran- 
cūzijos salamandros sąmoningai, ar per klaidą įžengė į Britanijos 
teritorinių vandenų plotus. Prancūzijos respublikos organai pažadėjo 
tatai ištirti; Anglijos vyriausybė net nesiūlė perduoti ginčą Tarp- 
tautiniam Hagos teismui. Paskui Britanijos ir Prancūzijos admira- 
litetai susitarė, kad Lamanšo sąsiauryje tarp povandeninių įtvirti- 
nimų liks neutralus penkių kilometrų pločio ruožas, ir taip buvo 
nepaprastai sustiprinta abiejų valstybių draugystė. 


4 
DER NORDMOLCH“* 


Įkūrus pirmąsias salamandrų kolonijas Šiaurės ir Baltijos jū- 
rose, po kelerių metų vokiečių mokslininkas dr. Hansas Tiuringas 
nustatė, kad Baltijos salamandros — matyt, paveikus aplinkai — 
turi kai kurių specifinių kūno ypatybių: jos esančios šiek tiek švie- 
sesnės, eidamos labiau ištiesia liemenį, o kaukolės išmatavimai rodo, 

kad jų galva pailgesnė ir siauresnė negu kitų salamandrų. Ši at- 
maina gavo vardą — der Nordmolch arba der Edelmolch“* (Andrias 
Scheuchzeri var. nobilis erecta Thūring). 

Paskui ir vokiečių spauda pradėjo karštai propaguoti Baltijos 
salamandrą. Labiausiai buvo pabrėžiama, kad tik vokiečių aplinkos 
veikiama ši salamandra išsivystė į skirtingą aukštesnės rasės tipą, 
neabejotinai pranašesnį už visas kitas salamandras. Spauda su panieka 
rašė apie išsigimusias, fiziškai ir dvasiškai smukusias Viduržemio 
jūros salamandras, apie laukines tropikų ir apskritai Žemas, bar- 
bariškas, gyvuliškas kitų tautų salamandras. Nuo didsalamandrės 
iki vokiečių viršsalamandrės — skambėjo sparnuotas to meto šūkis. 
Argi naujųjų laikų salamandrų protėvis buvo ne Vokietijos žemėje? 
Argi jų lopšys nėra prie Eningeno, kur vokiečių mokslininkas dr. 
Johanas Jokūbas Šoichceris rado tą garsųjį pėdsaką iš mioceno 
laikų? Taigi nėra nė mažiausios abejonės, kad Andriaso Šoichcerio 
protėviai prieš daugelį geologinių amžių yra gimę vokiečių žemėje, 
o jeigu paskui išplito po kitas jūras bei kraštus, už tai susilaukė 
atpildo — smukimo ir išsigimimo; bet kai tiktai sugrįžo į savo pro- 
tėvynę, pasidarė vėl tokios pat, kokios buvo kadaise: taurios šiau- 
rietiškos Šoichcerio salamandros — šviesios, tiesios, aukštakaktės. 
Taigi tik vokiečių žemėje salamandros gali vėl grįžti prie gryno, 
aukščiausio tipo, kurio pėdas didysis Johanas Jokūbas Šoichceris 
rado Eningeno laužyklose. Todėl Vokietijai reikia naujų, ilgesnių 
pakrančių, reikia kolonijų, reikia pasaulio jūrų, kad visur vokiečių 
vandenyse galėtų toliau vystytis grynarasės, senovinės vokiškos sa- 
lamandros. „Reikalaujame savo salamandroms naujos erdvės“, — 
rašė vokiečių laikraščiai, o kad šio klausimo vokiečių tauta nė va- 
landėlės nepamirštų, Berlyne buvo pastatytas puikus paminklas Jo- 
hanui Jokūbui Šoichceriui. Didysis daktaras buvo pavaizduotas su 
stora knyga rankoje, jam prie kojų sėdi išsitempusi, tauri šiaurės 
salamandra ir žiūri į tolį, į nesumatomus pasaulio vandenynų pak- 
raščius. 

Atidengiant šį nacionalinį paminklą, buvo pasakyta iškilmingų 
kalbų, kurios nepaprastai sudomino pasaulio spaudą. „Vokietija vėl 
grasina,— konstatavo ypač anglų laikraščiai. — Prie tokio tono mes 
jau, tiesa, pripratę, bet jeigu jie šitokia oficialia proga sako, kad 
Vokietijai po trejų metų reikės penkių tūkstančių kilometrų naujo 
pajūrio, tai mes esame priversti aiškiausiai atsakyti: gerai, tik pamėgin- 
kite! Į Britanijos krantus išsilaušite dantis. Mes esame pasirengę, o jau 

po trejų metų būsime dar tvirtesni. Anglija privalo turėti ir turės tiek 
karo laivų, kiek turi dvi didžiausios kontinentinės valstybės, paimtos 
kartu; šis jėgų santykis yra amžinas ir nekeičiamas. Jei norite jūroje 
pašėlusių ginklavimosi varžybų — prašom! Nė vienas britas nepakęs, 
kad mes bent per žingsnį atsiliktume“. 

„Priimame vokiečių iššūkį, — vyriausybės vardu pareiškė parla- 
mente admiraliteto lordas seras Frensis Dreikas“?.— Kas tiesia ranką 
į kurią nors jūrą, atsitrenks į mūsų laivų šarvus. Didžioji Britanija 
yra pakankamai stipri ir atrems kiekvieną, kas tik užpuls mūsų salas 
arba mūsų dominijų ir kolonijų krantus. Užpuolimu taip pat laikysime 
naujų kontinentų, salų, tvirtovių ir aviacijos bazių statybą kiekvienoje 
jūroje, kurios bangos skalauja bent mažiausią Britanijos pajūrio skly- 
pelį. Tebūna tatai paskutinis perspėjimas kiekvienam, kuris drįstų 
pasikėsinti bent į jardą mūsų pakrantės“. Po to parlamentas nutarė 
statyti naujus karo laivus ir tam tikslui paskyrė lėšų — pusę milijardo 
svarų sterlingų. Tai buvo iš tikrųjų įspūdingas atsakymas į akiplėšišką 
paminklo Johanui Jokūbui Šoichceriui pastatymą Berlyne; tas pa- 
minklas juk kaštavo tiktai dvylika tūkstančių reichsmarkių. 

Į šiuos pareiškimus kaip visada gerai informuotas talentingas 
prancūzų publicistas markizas de Sadas atsakė maždaug šitaip: „Brita- 
nijos admiraliteto lordas pareiškė, kad Didžioji Britanija yra pasiren- 
gusi visokiems netikėtumams. Gerai. Bet ar garbingasis lordas žino, 
kad šiandien Vokietija turi nuolatinę iki dantų ginkluotą Baltijos 
salamandrų armiją — penkis milijonus kariškai parengtų salamandrų, 
kurias gali tučtuojau paleisti į kovą vandenyje ir sausumoje. Prie šio 
skaičiaus pridėkite kokią septyniolika milijonų techninės ir užnugario 
tarnybos salamandrų, pasiruošusių taip pat bet kada stoti kaip rezervas 
arba okupacinė kariuomenė. Šiandien Baltijos salamandra yra geriau- 
sias karys pasaulyje: psichologiškai puikiai užgrūdintas, o karas jam 
tikrasis, aukščiausias pašaukimas; jis eina į kiekvieną mūšį kaip karštas 
fanatikas, su šaltu techniko protu ir pasibaisėtina tikros Prūsijos sala- 
mandros drausme. 

Ar admiraliteto lordas žino, kad Vokietija karštligiškai stato trans- 
porto laivyną, kuris gali iš karto pervežti visą karinių salamandrų 
brigadą? Ar jis žino, kad statoma šimtai mažų povandeninių laivų, 
kurie veiks trijų penkių tūkstančių kilometrų spinduliu, o jų įgulas 
sudarys vien Baltijos salamandros? Ar jis žino, kad įvairiose vande- 
nyno vietose statomi milžiniški povandeniniai degalų rezervuarai? 
Taigi dar kartą klausiame: ar Britanijos pilietis yra įsitikinęs, kad 

didžioji jo žemė yra iš tikrųjų gerai pasirengusi visokiems netikėtu- 
mams? | 

Nesunku įsivaizduoti, — sakė toliau markizas de Sadas, — kokią 
reikšmę būsimame kare turės salamandros, apginkluotos pakrančių 
blokadai povandeninėmis „bertomis“, minosvaidžiais ir torpedomis; 
dievaži, pirmą kartą per visą istoriją niekas nepavydės Anglijai pato- 
gios salų padėties. Jeigu jau iškėlėme tokius klausimus, štai dar vienas: 
ar Britanijos admiralitetas žino, kad Baltijos salamandros yra aprūpin- 
tos pažiūrėti taikiu aparatu — vadinamuoju pneumatiniu grąžtu, ir 
šis moderniausias grąžtas per valandą pragręžia dešimt metrų kiečiau- 
sio Švedijos granito arba penkiasdešimt šešiasdešimt metrų Anglijos 
kreidos sluoksnį? (Šį faktą įrodė bandomieji gręžimai, kuriuos vokie- 
čių technikos ekspedicija naktimis slapta padarė praėjusio mėnesio 
vienuoliktą, dvyliktą ir tryliktą dienomis Anglijos pakrantėje tarp 
Haito ir Folkstono, taigi pačioje Duvro tvirtovės panosėje.) Paliekame 
savo bičiuliams anapus sąsiaurio patiems apskaičiuoti, po kelių savaičių 
Kentas arba Eseksas bus išakytas povandeninių urvų kaip olandiškas 
sūris. Iki šio laiko Britanijos salų gyventojas susirūpinęs žvilgčiojo 
padangėn, nes tik iš ten gali ateiti sunaikinimas jo klestintiems mies- 
tams, jo Anglijos bankui arba jo ramiems kotedžams, taip jaukiai sken- 
dintiems tarp amžinai žaliuojančių gebenių. Nuo šiol geriau tegu pri- 
deda ausį prie žemės, po kurią laksto žaisdami jo vaikai: ar neišgirs 
šiandien arba rytoj girgždesio ir žingsnis po žingsnio neišvengiamai 
ir siaubingai artėjančio salamandrų grąžto, kuris taiso vietą ligi šiol 
neregėtiems sprogmenims? Ne oro karas, bet karas po vandeniu ir po 
žeme yra paskutinis mūsų amžiaus žodis. Girdėjome išdidžius posakius, 
kuriuos tarė pasipūtėlio Albiono kapitonas nuo savo tiltelio; taip, ligi 
šiol tai galingas laivas, plaukiantis per bangas ir viešpataujantis jose, 
tačiau vieną kartą tos bangos gali sukunkuliuoti viršum jo, kai jis 
sudaužytas garmės į jūrų gelmes. Ar nebūtų geriau iš anksto užkirsti 
kelią pavojui? Po trejų metų bus jau per vėlu!“ 

Šis prancūzų publicistikos žvaigždės perspėjimas sukėlė Anglijoje 
didelį sujudimą; nepaisydami visų paneigimų, žmonės įvairiose Angli- 
jos vietose girdėjo po žeme salamandrų grąžtų girgždesį. Aišku, ofi- 
cialūs Vokietijos sluoksniai griežtai atmetė ir paneigė cituotąjį straips- 
nį, pavadindami jį nuo pradžios iki galo tuščiu pjudymu ir priešiška 
propaganda; vis dėlto tuo pat metu Baltijoje vyko dideli bendri vokie- 
čių laivyno, sausumos pajėgų ir karinių salamandrų manevrai. Per 
tuos manevrus salamandrų minuotojų daliniai visų užsienio karo 

atašė akivaizdoje išsprogdino pragręžtas smėlio kopas šešių kvadrati- 
nių kilometrų plote netoli Riugenvaldo. Buvo puikus reginys: grėsmin- 
gai dundėdama, pakilo žemė „kaip trupanti ledo lytis“ ir tik paskui 
subirusi virto didžiule dūmų, smėlio ir akmenų siena; pasidarė tamsu 
beveik kaip naktį, išsprogdintas smėlis krito aplinkui kone per šimtą 
kilometrų, ir dar po kelių dienų prapliupo smėlio lietumi net Varšu- 
voje. Po šito šaunaus sprogimo atmosferoje liko tiek daug laisvai 
skraidančių smiltelių ir dulkių, kad iki pat metų pabaigos visoje 
Europoje buvo nepaprastai gražūs, kruvinai raudoni, liepsnojantys 
saulėlydžiai kaip niekada ligi tol. 

Jūra, užtvinusi išsprogdintą pakrantės plotą, vėliau buvo pavadinta 
Šoichcerio jūra, į ją traukė nesuskaičiuojamos moksleivių iškylos ir 
vokietukų ekskursijos, dainuojančios populiarų salamandrų himną: 


Golde Crjolde erreiden 
nur Deutjd“be YMolde. 


5 
VOLFAS MEINERTAS RAŠO SAVO VEIKALĄ 


Turbūt tie puikūs tragiški saulėlydžiai paskatino atsiskyrėlį Kara- 
liaučiaus filosofą Volfą Meinertą parašyti moAumentalų veikalą 
„Untergang der Menschheit“?'. Galime jį gyvai įsivaizduoti vaikščio- 
jantį pajūriu vienplaukį, su plevėsuojančiu apsiaustu, susižavėjusiomis 
akimis žiūrintį į tą ugnies ir kraujo tvaną, užplūdusį daugiau kaip pu- 
sę padangės. „Taip, — kužda pagautas ekstazės, — taip, jau metas rašy- 
ti žmogaus istorijos epilogą!“ Ir parašė. 

„« Baigiasi žmonių giminės tragedija, pradėjo Volfas Meinertas. Te- 
neklaidina mūsų jos karštligiška narsa ir technikos laimėjimai — tai 
mirties ženklu pažymėto džiovininko veido raudonis. Niekada žmonija 
nebuvo pasiekusi tokios aukštos gyvenimo konjunktūros kaip šiandien, 
bet raskite man bent vieną laimingą žmogų, parodykite man klasę, kuri 
būtų patenkinta, arba tautą, kurios likimui negrėstų pavojus. Tarp 

visų civilizacijos dovanų, tarp kreziškų?* dvasios lobių ir materialinių 
gėrybių mus vis labiau ir labiau kankina neatlyžtantis netikrumas, 
depresija ir nerimas. Ir Volfas Meinertas nepermaldaujamai analizavo 
nūdienio pasaulio dvasinę būklę, tą baimės ir neapykantos, nepasiti- 
kėjimo ir megalomanijos, cinizmo ir silpnadvasiškumo mišinį. Žodžiu 
tariant, desperacija,— tokia trumpa Volfo Meinerto išvada. Būdingi 
pabaigos bruožai. Moralinė agonija. 

Kyla klausimas: ar žmogus yra laimingas ir apskritai ar kada nors 
jis galėjo jaustis laimingas? Žmogus, kaip ir kiekvienas gyvas pada- 
ras — taip, bet Žmonija — niekuomet. Visa žmogaus nelaimė ir yra 
ta, kad jis turėjo virsti žmonija, ir dar taip pavėluotai, kada jau buvo 
nepataisomai susiskaldžiusi į tautas, rases, tikėjimus, luomus ir klases, 
turtingus ir vargšus, išsilavinusius ir tamsuolius, valdančiuosius ir 
pavergtuosius. Suvarykite į vieną bandą arklius, vilkus, avis ir kates, 
lapes ir stirnas, lokius ir ožkas, uždarykite į vieną gardą ir priverskite 
gyventi šitokiu beprasmišku būriu, pavadintu Bendruomene, ir laikytis 
bendrų gyvenimo taisyklių — tai bus nelaiminga, nepatenkinta, fata- 
liškai pakrika banda, kur nė vienas dievo tvarinys nesijaus kaip namie. 
Tai visai tikslus paveikslas tos didelės ir beviltiškai nevienalytės bandos, 
kuri vadinasi žmonija. Tautos, luomai, klasės negali ilgai drauge gy- 
venti, nes viena kitai kliudo, viena kitą slegia, tiesiog nebegali pakęsti. 
Jos arba per amžius gyvena šalimais (tatai tebuvo įmanoma, kol 
pasaulis joms buvo užtektinai didelis), arba žūtbūtinai kovoja tarp 
savęs. Biologinėms žmonių grupėms — rasei, tautai arba klasei — yra 
vienintelis natūralus kelias į vienalytišką ir nedrumsčiamą klestėjimą: 
pasidaryti vietos tiktai sau ir išnaikinti visas kitas. Žmonių padermė 
šitai kaip tik užmiršo laiku atlikti. O šiandien jau per vėlu. Prikūrėme 
daugybę doktrinų ir įsipareigojimų, kuriais saugome tas „kitas“, užuot 
jomis atsikratę; išgalvojome dorovės kodeksą, žmogaus teisę, sutartis, 
įstatymus, lygybę, humaniškumą ir dar daug ką; sukūrėme žmonijos 
fikciją, kuri telkia mus ir tas „kitas“ į kažkokį pramanytą aukštesnį 
vienetą. Kokia fatališka klaida! Moralės teisę iškėlėme aukščiau už 
biologinę teisę. Pažeidėme didįjį, natūralų visokios bendrijos pagrindą: 
tiktai vienalytė visuomenė gali būti laiminga visuomenė. O šią realią 
laimę paaukojome didingai, tačiau nepasiekiamai svajonei: iš visų 
žmonių, tautų, klasių ir sluoksnių sukurti vieną žmoniją ir vieną 
santvarką. Tai buvo kilni kvailystė. Savotiškai vienintelis vertas pagar- 
bos žmogaus mėginimas pakilti aukščiau už save. Ir už šį aukščiausią 
savo idealizmą žmonių giminė dabar sumoka neišvengiamu žlugimu. 

Procesas, kai žmogus mėgina kaip nors susiburti į žmoniją, yra 
toks pat senas kaip ir pati civilizacija, kaip pirmieji įstatymai ir 
pirmosios bendruomenės; po tiek tūkstančių metų šis procesas pagaliau 
tiek tedavė, kad praraja tarp rasių, tautų, klasių ir pasaulėžiūrų, kaip 
matome šiandien, taip smarkiai ir neišmatuojamai pagilėjo, jog mes 
negalime užmerkti akių prieš faktą: nelemtas istorinis bandymas visus 
žmones suburti į šiokią tokią žmoniją galutinai ir tragiškai sužlugo. 
Galų gale tatai jau pradedame suprasti, todėl ir dygsta tie bandymai 
ir planai sujungti žmonių visuomenę kitaip — radikaliai padaryti 
vietos tik vienai tautai, vienai klasei arba vienam tikėjimui. Tačiau 
kas gali pasakyti, kiek mes esame užkrėsti ta neišgydoma diferenciaci- 
jos liga? Anksčiau ar vėliau kiekvienas tariamai vienalytis junginys 
neišvengiamai vėl pabirs į skirtingas įvairių interesų, partijų, luomų 
ir t. t. grupes, kurios arba galabys viena kitą, arba vėl kentės, šalimais 
gyvendamos. Jokios kitos išeities nėra. Mes vaikštome užburtu ratu, 
bet vystymasis negali amžinai suktis vietoje. Čia jau pati gamta pasi- 
stengė — bent parūpino pasaulyje vietos salamandroms. 

Neatsitiktinai, gilinosi toliau Volfas Meinertas, salamandros savo 
gyvenimišką galią parodė kaip tik tada, kai žmonijos — to prastai 
suaugusio ir nuolat irstančio gigantiško organizmo — chroniška liga 
pasiekė agoniją. Salamandros, be nežymių išimčių, sudaro vieną 
didžiulį ir monolitišką junginį, jos ligi šiol griežtai nesuskilo į gentis, 
kalbas, tautas, valstybes, tikėjimus, klases ar kastas, tarp jų nėra ponų 
ir vergų, laisvųjų ir pavergtųjų, turtingųjų ir vargšų; nors jos turi 
skirtybių, atsiradusių dėl darbo pasidalinimo, bet iš esmės tai viena- 
gentė, monolitiška, taip sakant, sulydyta masė, biologiškai visa vieno- 
dai primityvi, gamtos menkai aprūpinta, vienodai pavergta ir turi 
vienodai žemą gyvenimo lygį. Paskutinis negras arba eskimas turi 
nepalyginamai geresnes gyvenimo sąlygas, naudojasi daug gausesnė- 
mis materialinėmis ir kultūrinėmis vertybėmis negu milijardai šitų 
civilizuotų salamandrų. Ir vis dėlto nematyti, kad salamandros dėl 
to kenčia. Atvirkščiai. Mes regime, kad jos visai nereikalauja tokių 
dalykų, kuriuose žmogus, gindamasis nuo metafizinio siaubo ir gyveni- 
mo baimės, ieško palengvinimo ir paguodos; jos išsiverčia be filosofijos, 
be pomirtinio gyvenimo ir be meno, nežino, kas yra fantazija, humo- 
ras, mistika, žaidimas arba svajonė — jos yra tiktai gyvenimo realistės. 
Mums, žmonėms, jos yra tiek pat tolimos kaip ir skruzdėlės arba silkės, 
skiriasi nuo anų tik tuo, kad prisitaikė prie kitos aplinkos, pagrįstos 
žmonių civilizacija. Jos įsitaisė joje taip kaip šunys žmonių butuose — 

negali be jų gyventi, bet vis tiek lieka tuo, kuo buvę: labai primityvi 
ir mažai diferencijuota gyvulių padermė. Jos tenori gyventi ir daugin- 
tis, gali būti visai laimingos, nes jų neerzina tarpusavio nelygybė. Jos 
tikrai vienalytės. Todėl vieną gražią dieną — nežinia, kelinta ji bus — 
jos lengvai gali tapti tuo, kuo nepasisekė tapti žmonėms: viso pasaulio 
monolitišku junginiu, visuotine bendruomene, žodžiu sakant — uni- 
versalia Salamandrija. Tą dieną baigsis tūkstančius metų trukusi žmo- 
nių giminės agonija. Mūsų planetoje neišsiteks dvi tendencijos, sie- 
kiančios užvaldyti visą pasaulį. Viena turės pasitraukti. Ir jau žinome 
katra. 

Šiuo metu visame žemės rutulyje gyvena apie dvidešimt milijardų 
civilizuotų salamandrų arba kone dešimteriopai daugiau negu žmonių; 
biologinė būtinybė ir istorijos logika sako, kad pavergtos salamandros 
turės išsivaduoti, kaip homogeninės būtybės jos turės susijungti ir, 
tapusios didžiausia galybe, kokią kada nors pasaulis yra matęs, turės 
užvaldyti pasaulį. Manote, kad jos tokios kvailos ir paskui pasigailės 
žmogaus? Manote, kad jos kartos jo istorinę klaidą, kurią jis darė nuo 
žilos senovės, kai nugalėtoms tautoms ir klasėms dėjo jungą, užuot 
jas išnaikinęs? Kad iš egoizmo vis kurtų naujas skirtybes tarp žmonių, 
o paskui iš kilnumo ir idealizmo mėgintų jas peržengti? Ne, šitos 
istorinės nesąmonės salamandros nepadarys, šaukė Volfas Meinertas, 
nepadarys jau vien todėl, kad perskaitys įspėjimą mano knygoje! Jos 
bus visos žmonių civilizacijos paveldėtojos; kaip nunokęs vaisius nukris 
joms į rankas viskas, ką mes darėme ir ką mėginome daryti, norėdami 
valdyti pasaulį; tačiau jos eitų pačios prieš save, jeigu su visu tuo pali- 
kimu norėtų paimti ir mus. Jeigu jos trokšta išlaikyti savo monolitišku- 
mą, turi atsikratyti žmonėmis. Jei taip nepadarytų, mes anksčiau ar 
vėliau įdiegtume joms savo du griovimo pradus: kurti skirtybes, o 
paskui kentėti nuo jų. Tačiau to nebijokime: šiandien nė vienas pada- 
ras, kuris tęs Žmogaus istoriją, nebekartos savižudiškų žmonijos 
kvailysčių. 

Nėra abejonės, kad salamandrų pasaulis bus laimingesnis negu 
žmonių, vieningas, monolitiškas, gyvens ta pačia dvasia. Viena sala- 
mandra nesiskirs nuo kitos savo kalba, pažiūromis, tikėjimu ir gyveni- 
mo reikmėmis. Nebus tarp jų nei kultūrinių, nei klasinių skirtumų, bus 
tik darbo pasidalinimas. Niekas nebus ponas ar vergas, nes visos tar- 
naus vienai Didžiajai Salamandrų Bendruomenei, kuri bus jiems 
dievas, valdovas, darbdavys ir dvasios vadas. Bus tik viena tauta ir tik 
vienas gyvenimo lygis. Tai bus geresnis, tobulesnis pasaulis negu 

mūsiškis. Tai bus vienintelis galimas Laimingas Naujasis Pasaulis. 
Taigi duokime jam vietos; gęstanti žmonija nieko daugiau nebegali 
padaryti, tiktai pagreitinti sau galą — su jo tragišku grožiu, nes paskui 
šitam gali būti vėlu. 


Čia duodame Volfo Meinerto pažiūras kiek galima prieinamesne 
forma; mes suprantame, kad šitaip jos netenka daug savo įtaigumo ir 
gilumo, kuriuo kažkada buvo pakerėjusios visą Europą, o ypač jauni- 
mą, entuziastingai įtikėjusį, kad jau ateina žlugimas, žmonijos galas. 
Reicho vyriausybė kai kuriais politiniais sumetimais uždraudė Didžiojo 
Pesimisto mokymą, ir Volfas Meinertas turėjo pasitraukti į Šveicariją; 
tačiau visas kultūringasis pasaulis su pasitenkinimu priėmė Meinerto 
teoriją apie Žmonijos išnykimą; jo knyga (maždaug 632 puslapių) 
išėjo visomis pasaulio kalbomis, milijonai jos egzempliorių buvo iš- 
platinta ir tarp salamandrų. 


6 
X PERSPĖJA 


Gal taip pat pranašiškos Meinerto knygos paveiktas, literatūros 
ir meno avangardas kultūros centruose paskelbė šūkį: Po mūsų — 
nors ir salamandros! Ateitis priklauso amfibijoms. Salamandros — tai 
kultūrinė revoliucija. Nors jos neturi savo meno, bet jų bent neslegia 
idiotiški idealai, sustabarėjusios tradicijos ir visos tos sudūlėjusios, 
nuobodžios, pedantiškos senienos, pavadintos poezija, muzika, archi- 
tektūra, filosofija ir apskritai kultūra — nukaršę žodžiai, kurie mums 
tiesiog vidurius verčia. Tuo geriau, kad ligi šiol jos dar neįniko gro- 
muliuoti atgyvenusio žmonių meno: mes joms sukursime naują. Mes, 
jaunieji, skiname kelią būsimajam pasauliniam salamandrizmui: mes 
norime būti pirmosiomis amfibijomis, mes esame rytojaus salamandros! 
Šitaip kilo jaunų poetų tarpe Salamandrianų sąjūdis, susikūrė tritonų 
muzika ir pelaginė dailė, semianti sau įkvėpimą fantastiniame medūzų, 
jūrų duobagyvių ir koralų pasaulyje. Be to, salamandrų padaryti regu- 
liavimo darbai buvo paskelbti kaip naujas grožio ir monumentalumo 
šaltinis. Gamtos užtenka jau mums ligi kaklo, skambėjo šūkiai, duokite 
glotnus betoninius krantus vietoj senų, suaižytų uolų! Romantika jau 
mirė; ateities sausumos plotų krantai bus taisyklingos tiesės ir sudarys 

sferinius trikampius ir rombus; senąjį geologinį pasaulį turi pakeisti 
geometrinis. Žodžiu sakant, vėl atsirado šis tas nauja, iš rytojaus, nau- 
jos dvasinės sensacijos ir nauji kultūriniai manifestai; o tie, kurie 
nesusiprato laiku prisidėti prie ateinančio salamandrizmo, su kartėliu 
jautė, kad pražiopsojo momentą, ir keršijo už tai, skelbdami gryną 
žmoniškumą, grįžimą prie žmogaus, į gamtą ir kitus reakcinius šūkius. 
Vienoje buvo nušvilptas tritonų muzikos koncertas, Paryžiaus Nepri- 
klausomųjų salone nežinomas piktadarys supjaustė pelaginį paveikslą, 
pavadintą „Kapričio an ble“??, bet salamandrizmas žygiavo trium- 
fuojančiu ir nesulaikomu žingsniu. 

Tačiau nestigo ir atžagareiviškų balsų, šaukiančių prieš vadina- 
mąją „salamandrų maniją“. Žymiausias jų buvo anoniminis anglo 
pamfletas, pavadintas „X perspėja“. Ši brošiūra platokai pasklido, 
bet jos autorius taip ir liko nežinomas; anglų kalboje Kristus sutrum- 
pintai rašomas X, todėl daug kas manė, kad knygelę sukūręs koks 
nors aukšto rango dvasininkas. 

Pirmajame skirsnyje autorius bando duoti salamandrų statistiką, 
bet kartu atsiprašo, kad pateikti skaičiai nėra tikslūs. Taigi tuo metu 
bendras salamandrų skaičius svyruoja — septyneriopai, o gal net 
dvidešimteriopai viršydamas viso pasaulio žmonių skaičių. „Taip pat 
nėra tikslių žinių, kiek salamandros turi po vandeniu gamyklų, naftos 
versmių, jūros dumblių plantacijų, ungurių fermų, vandens jėgainių 
ir kitų gamtinių šaltinių; nėra netgi apytikrių duomenų, koks sala- 
mandrų pramonės gamybos pajėgumas, 0 visų mažiausiai mums 
žinomas salamandrų apsiginklavimas. Tiktai aišku, kad salamandros 
savo reikalams metalą, mašinų detales, sprogstamąsias medžiagas ir 
daug chemikalų gauna iš žmonių, tačiau visos valstybės stropiai slepia,: 
kokių ginklų ir kiek kitų gaminių tiekia savo salamandroms; taip pat 
labai mažai žinome, ką gi jūrų gilumoje salamandros dirba iš pusfa- 
brikačių ir žaliavos, pirktos iš žmonių. Aišku, salamandros nė nenori, 
kad žmonės tatai žinotų; paskutiniaisiais metais tiek nuskendo arba 
užduso į jūros dugną nuleistų narų, kad tų įvykių jau nebegalima 
laikyti atsitiktiniais. Tai, žinoma, aliarmo ženklas tiek pramoniniu, 
tiek ir kariniu atžvilgiu. 

Tačiau labai sunku įsivaizduoti, rašo X tolesniuose skirsniuose, 
ką galėtų arba norėtų salamandros iš žmonių atimti. Jos negali gyventi 
sausumoje, o mes visiškai negalime sukliudyti joms tvarkyti savo 
gyvenimą po vandeniu. Mūsų ir jų gyvenimo sąlygos yra nevienodos 
ir atskirtos visiems laikams. Teisybė, mes reikalaujame, kad jos atliktų 

tam tikrus darbus, bet užtat duodame joms didžiąją dalį maisto, žaliavų 
ir prekių, kurių be mūsų visai neturėtų, pavyzdžiui, metalų. Nors ir 
šiandien nėra praktinių priežasčių bet kokiam antagonizmui tarp 
mūsų ir salamandrų, tačiau, mano manymu, čia esama metafizinio 
prieštaringumo: prieš paviršiaus tvarinius stovi gelmių tvariniai (aby- 
ssal), nakties būtybės prieš dienos būtybes, tamsios vandens sietuvos 
prieš šviesią ir sausą žemę. Riba tarp vandens ir žemės pasidarė kaž- 
kaip griežtesnė negu anksčiau: mūsų žemė susisiekia su jų vandenimis. 
Galėtume amžiais puikiausiai gyventi vieni šalia kitų, daryti vieni 
kitiems tik tam tikras paslaugas ir keistis produktais, bet sunku atsi- 
kratyti sunkia nuojauta, kad šitaip vargu ar bus. Kodėl? Negaliu jums 
pasakyti tvirtų argumentų, bet kažkokia nuojauta kužda, jog kada nors 
vanduo pakils prieš žemę, ir tada išsispręs klausimas — katras katrą. 

Prisipažįstu, kad šie mano nuogąstavimai kiek iracionalūs, kalba 
X toliau, ir būčiau daug ramesnis, jei salamandros iškeltų žmonėms 
kokius nors reikalavimus. Tada galima būtų su jomis bent derėtis, 
pasirašinėti visokiausias koncesijas, sutartis, daryti kompromisus, o jų 
tylėjimas yra baisus. Aš bijau jų nesuprantamo santūrumo. Juk jos 
galėtų sau reikalauti, pavyzdžiui, konkrečių politinių teisių; atvirai 
kalbant, salamandroms taikomi įstatymai visose valstybėse yra gerokai 
senstelėję ir žemina tokias civilizuotas ir gausingas būtybes. Reikėtų 
paruošti salamandroms naujas ir, aišku, palankesnes teises ir pareigas; 
būtų galima duoti salamandroms tam tikro masto autonomiją, vertėtų 
pagerinti jų darbo sąlygas ir teisingiau atlyginti joms už triūsą. Tada 
daugeliu atžvilgių būtų pagerinta jų dalia, jeigu jos to reikalautų. 
Paskui galima joms šiek tiek nusileisti ir sudaryti kompensacijos 
sutartis; šitaip bent laimėtume gerokai laiko. Tačiau salamandros 
nieko nereikalauja, tiktai nuolat kelia savo darbo našumą ir didina už- 
sakymus; šiandien pagaliau turime paklausti: kada gi visa tai sustos? 
Kadaise buvo kalbama apie geltonąjį, juodąjį arba raudonąjį pavojų, 
bet juk ten buvo žmonės, ir mes šiek tiek galime įsivaizduoti, ko jie 
trokšta. Nors mes dar ir neturime supratimo, kaip ir nuo ko reikės 
žmonijai gintis, tačiau vienas dalykas neabejotinas: jei vienoje pusėje 
bus salamandros, kitoje pusėje stos visa žmonija. 

Žmonės prieš salamandras! Jau pats metas klausimą šitaip for- 
muluoti. Juk, atvirai sakant, normalus žmogus instinktyviai nekenčia 
salamandrų, bjaurisi jomis ir... bijo. Ant visos žmonijos krinta tarsi 
koks šiurpus siaubo šešėlis. Kitaip — iš kurgi atsirado tas karštligiškas 
gyvenimo smagybių ieškojimas, tas nepasotinamas pramogų ir malo- 

numų troškimas, tos ištvirkavimo orgijos, į kurias pasinėrė šių dienų 
žmonės? Tokio dorovės smukimo nėra buvę nuo laikų, kai Romos 
imperija buvo barbarų antplūdžio išvakarėse. Tai ne tiek neregėtos 
materialinės gerovės vaisius, bet veikiau desperatiškos pastangos 
užslopinti savo žlugimo ir pragaišties baimę. Išgerkime paskutinę 
taurę, tada tegu ateina galas! Kokia gėda, koks pakvaišimas! Atrodo, 
kad dievas iš rūstaus gailestingumo leidžia smukti tautoms ir klasėms, 
besiritančioms į prapultį. Argi mes norime skaityti žodžius „Mene 
tekel“!??. ugnimi išrašytus, virš puotaujančios žmonijos? Pažvelkite 
į šviesų užrašus, kurie per naktis tviska ant lėbaujančių ir ištvirkau- 
jančių miestų sienų! Šiuo atžvilgiu mes, žmonės, jau artėjame prie 
salamandrų: daugiau gyvename naktį negu dieną. 

Kad tos salamandros bent nebūtų tokios baisios vidutinybės, 
kažkaip prislėgtas prisipažino X. Taip, jos šiek tiek praprususios, bet 
dėl to dar ribotesnės, nes iš žmonių civilizacijos paėmė tik tai, kas joje 
vidutiniška ir utilitariška, mechaniška ir šabloniška. Stovi jos šalia 
žmonijos kaip famulus!*' Vagneris šalia Fausto; mokosi iš tų pat knygų 
kaip žmonių Faustas, tik su tokiu skirtumu, kad joms to mokslo visai 
užtenka, jų negraužia jokios abejonės. Tačiau grėsmingiausia, kad šis 
stropus, paikas ir patenkintas civilizuotos vidutinybės tipas labai 
paplito — šitokių štampuotų padarų dabar yra milijonai ir milijardai; 
bet ne, aš klystu: bene baisiausia, kad jis turi tokį pasisekimą. Išmoko 
valdyti mašinas, skaičiuoti, ir, pasirodo, to jau užtenka viešpatauti 
savo pasaulyje. Išmetė iš žmonių civilizacijos visa, kas joje buvo nera- 
cionalu, žaisminga, fantastiška arba senoviška; iššlavė, kas tik buvo joje 
žmogiška, o priėmė vien grynai praktišką, techninę, utilitarinę pusę. 
Ir ši apgailėtina žmonių civilizacijos karikatūra užtvino pasaulį: stato 
technikos stebuklus, naujina mūsų seną planetą ir pagaliau pradeda 
žavėti pačią žmoniją. Iš savo mokinio ir tarno Faustas mokysis pasise- 
kimo ir vidutinybės paslapčių. Arba žmonija stos prieš salamandras 
į žūtbūtinę istorinę kovą, arba pati negrįžtamai virs salamandromis. 
Na, o man, melancholiškai baigia X, jau geriau pirmasis atvejis. 

Taigi X jus įspėja, rašo toliau nežinomas autorius. Dar galima 
ištrūkti iš to šalto ir slidaus rato, kuriame mes visi uždaryti. Turime 
nusikratyti salamandromis. Pernelyg jų priviso, jos ginkluotos ir gali 
prieš mus nukreipti karo priemones, kurių tikrosios jėgos beveik visai 
nežinome, bet mums, žmonėms, pavojingiausia yra ne jų gausybė ir 
jėga, o sėkmingas, tiesiog triumfalinis nepilnavertiškumas. Nežinau, 
ko mums labiau bijoti: ar jų žmogiškos civilizacijos, ar jų klastingo, 

šalto ir žvėriško žiaurumo, bet jie abu kartu sudaro kažką neįsivaiz- 
duojamai kraupų, beveik velnišką. Gelbėdami kultūrą, gelbėdami 
krikščionybę ir žmoniją, mes turime išsivaduoti iš salamandrų. Anoni- 
minis apaštalas šaukė: 


Bepročiai, liaukitės pagaliau šėrę salamandras! 


Nebeduokite joms darbo, atsisakykite jų paslaugų, meskite jas, tegu 
sau nešdinasi kur nori, kad pačios galėtų išsimaitinti kaip kiti vandens 
gyvūnai! Pali gamta sutvarkys jų perteklių, kad tik žmonės, žmonių ci- 
vilizacija ir istorija daugiau nebedirbtų salamandroms! 

Ir nustokite tiekti salamandroms ginklus, sulaikykite metalų ir 
sprogstamų medžiagų transportą, nebesiųskite įoms žmonių pagamintų 
mašinų ir prekių! Negi duosite tigrui dantis ir gyvatei nuodus; negi 
kurstysite ugnį po rūkstančiu vulkanu ir nugriausite potvynį sulai- 
kančias užtvankas. Metas uždrausti tiekimą visose jūrose, metas sala- 
mandras paskelbti už įstatymų ribų, metas jas prakeikti ir išmesti iš 
mūsų pasaulio, 


metas sukurti Tautų sąjungą prieš salamandras! 


Visa žmonija turi būti pasirengusi ginti su ginklu rankoje savo egzis- 
tenciją; Tautų sąjunga, Švedijos karalius arba Romos popiežius gali 
parodyti iniciatyvą ir sušaukti visuotinę civilizuotų valstybių konfe- 
renciją, kad ji suorganizuotų Pasaulio uniją ar bent visų krikščioniškų 
tautų bendriją prieš salamandras! Šiandien, baisaus salamandrų pavo- 
jaus akivaizdoje, atėjo lemiamas momentas, kad žmonija, jausdama 
didelę atsakomybę, dar pamėgintų sukurti Jungtines Pasaulio Valsty- 
bes, kurių, deja, neįstengė sutelkti net pasaulinis karas su visomis 
nesuskaičiuojamomis aukomis. Duok dieve! Jeigu tatai laimingai 
įvyktų, tada sakytume, jog salamandros ne veltui atėjusios — jos būtų 
dievo įrankis. 


* * * 


Šis patetiškas pamfletas susilaukė plačiausio atgarsio. Senyvos 
damos ypač pritarė nuomonei, kad pastaruoju metu neregėtai kritusi 
moralė. Laikraščių ekonominio gyvenimo skyriai, priešingai — pa- 
grįstai įrodinėjo, kad negalima riboti salamandroms teikiamų gėrybių, 

nes dėl to labai smuktų gamyba ir kiltų sunki daugelio žmonių pramo- 
nės šakų krizė. Žemės ūkis šiandien taip pat turi skaitytis su tuo, kad 
daug kukurūzų, bulvių ir vaisių suvartojama salamandrų maistui; 
jei sumažėtų salamandrų skaičius, maisto rinkoje smarkiai smuktų 
kainos, ir žemdirbiams grėstų katastrofa. Darbininkų profsąjungos 
įtariai žiūrėjo į poną X kaip į reakcionierių ir skelbė, kad neleis truk- 
dyti bet kokių tiekimų salamandroms; vos tik žmonės gavo darbo, susi- 
laukė premijų, ponas X užsimojo išplėšti jiems duonos kąsnį; darbi- 
ninkai prijaučia salamandroms ir atmeta visus mėginimus nusmukdyti 
jų pragyvenimo lygį ir atiduoti jas nuskurdintas, beginkles į kapitaliz- 
mo nagus. O dėl Tautų sąjungos kovai prieš salamandras — tai visos 
svarbios politinės instancijos pareiškė, kad ji nereikalinga: juk jau 
turime ir Tautų sąjungą, ir Londono konvenciją, kurioje jūrų valsty- 
bės įsipareigojo neduoti savo salamandroms sunkiųjų ginklų. Tačiau 
negalima reikalauti šitokio nusiginklavimo iš valstybės, kuri tikrai 
nežino — o gal kita jūrų šalis slapta ginkluoja salamandras ir tokiu 
būdu stiprina savo karinę galią prieš kaimynus? Taip pat nė viena 
valstybė ar žemynas negali versti savo salamandrų išsikraustyti ki- 
tur — jau vien dėl to, kad šitaip nepageidautinu būdu padidėtų kitų 
valstybių ar žemynų pramonės bei žemės ūkio apyvarta ir ginkluoto- 
sios pajėgos. Šitokių priekaištų, kuriuos turėjo pripažinti kiekvienas 
protingas žmogus, buvo daug. 

Vis dėlto pamfletas „X perspėja“ turėjo didelių pasekmių. Netru- 
kus visose šalyse ėmė plisti žmonių Antisalamandrinis sąjūdis ir steigėsi 
Kovos prieš salamandras draugijos, Antisalamandritų klubai, Žmonių 
apsaugos komitetai ir daugybė panašių organizacijų. Salamandrų 
delegatai, atvykę į tūkstantis du šimtai tryliktąjį Salamandrų klausimo 
studijavimo komisijos posėdį Ženevoje, buvo įžeidinėjami. Pajūryje 
ant lentinių tvorų buvo prirašinėta grasinimų: „Mirtis salamandroms!“, 
„Šalin salamandras“ ir pan. Daug amfibijų buvo užmušta akmenimis, 
nė viena salamandra nedrįso dienos metu iškišti galvos iš vandens. 
Tačiau jos pačios neparodė jokio protesto, nesiėmė atsakomųjų žygių. 
Jos pasidarė tiesiog neregimos, bent dieną, o žmonės, kurie spoksojo 
pro jų tvoras, matė vien bekraštę, monotoniškai šniokščiančią jūrą. 

— Žiūrėkite, — su neapykanta kalbėjo žmonės, — tos baidyklės nė 
nosies neiškiša! 

Ir šioje slogioje tyloje sugriaudėjo vadinamasis 


ŽEMĖS DREBĖJIMAS LUIZIANOJE. 

7 
ŽEMĖS DREBĖJIMAS LUIZIANOJE 


Tą dieną — lapkričio vienuoliktąją, pirmą valandą nakties — Niu 
Orleaną sukrėtė smarkus žemės drebėjimas; negrų kvartaluose sugriu- 
vo keli barakai, žmonės panikoje bėgo lauk, bet žemės drebėjimas 
daugiau nebesikartojo, tiktai įsidūko pašėlęs kaukiantis viesulas, 
neilgai trukęs ciklonas, kuris išdaužė langus ir nuvertė stogus negrų 
gatvelėse; keliasdešimt žmonių buvo užmušta; paskui prapliupo dumb- 
lina liūtis. 

Kai Orleano ugniagesiai išvažiavo padėti labiausiai nukentėju- 
sioms gatvėms, iš Morgan Sičio, Plekmaino, Baton Ružo ir Lafajeto 
ėmė skrieti telegramos: „SOS! Siųskite gelbėjimo kolonas! Mes beveik 
nušluoti žemės drebėjimo ir ciklono; gali būti pralaužtos Misisipės 
užtvankos, siųskite tučtuojau pionierius, sanitarijos būrius ir visus 
tinkamus darbui vyrus!“ Iš Fort Livingstono atėjo vien lakoniškas 
klausimas: „Alio, ar ir pas jus tokie siurprizai?“ Paskui atskriejo tele- 
grama iš Lafajeto: „Dėmesio! Dėmesio! Labiausiai nukentėjo Niu 
Iberija. Atrodo, nutrūko susisiekimas tarp Iberijos ir Morgan Sičio. 
Pasiųskite ten pagalbą!“ Tučtuojau telefonuoja Morgan Sitis: „Nu- 
trūko ryšys su Niu Iberija. Suardytas plentas ir geležinkelis. Pasiųskite 
laivus ir lėktuvus į Vermiliono įlanką! Mums jau nieko nereikia. Yra 
apie trisdešimt žuvusių ir šimtas sužeistų“. Tada ateina telegrama iš 
Baton Ružo: „Turime žinių, kad baisiausia Niu Iberijoje. Rūpinkitės 
labiausiai Niu Iberija. Čia siųskite tik darbininkus, skubiai, nes gali 
griūti užtvankos. Darome, ką galime“. Vėliau: „Alio, alio, Šrivportas, 
Neičitoksas, Aleksandrija siunčia pagalbos traukinius į Niu Iberiją. 
Alio, alio, Memfis, Vinona, Džeksonas siunčia traukinius Orleano 
link. Visi automobiliai veža žmones prie Baton Ružo pylimo“.— „Alio, 
čia Paskagula. Yra keletas žuvusių. Gal reikia pagalbos?“ 

Tuo tarpu ugniagesių vežimai, sanitarijos būriai ir pagalbos trauki- 
niai važiavo Morgan Sičio— Petersono— Franklino kryptimi. Po ket- 
virtos valandos ryto atėjo pirmos tikslesnės žinios: „Liniją tarp Frank- 
lino ir Niu Iberijos — už septynių kilometrų į vakarus nuo Frankli- 
no — užtvino vanduo; per žemės drebėjimą tikriausiai ten atsivėrė 
gilus plyšys, susisiekiantis su Vermiliono įlanka ir užtvindytas jūros. 
Kaip matyti, tas plyšys eina nuo Vermiliono įlankos šiaurės rytų 
link, o netoli Franklino suka į šiaurę, tada į Didįjį ežerą, paskui vėl 

šauna į šiaurę — į Plekmaino — Lafajeto liniją, ir ten baigiasi sename 
ežerėlyje; antra plyšio šaka jungia Didįjį ežerą su Napoleonvilio ežeru, 
esančiu į vakarus. Visos įgriuvos ilgis yra apie aštuoniasdešimt kilo- 
metrų, o plotis nuo dviejų iki vienuolikos kilometrų. Čia, atrodo, buvo 
žemės drebėjimo centras. Tiktai stebėtis reikia, kad šis plyšys aplenkė 
visas gyvenamas vietoves. Vis dėlto katastrofa nusinešė nemažai gyvy- 
bių. Frankline prilijo 60 cm purvo, Petersone — 45 cm. Prie Ačafa- 
lajos įlankos žmonės pasakoja, kad drebėjimo metu jūra buvo atslūgusi 
beveik per tris kilometrus, o paskui vėl kliūstelėjo atgal ant kranto 
trisdešimties metrų aukštumo banga. Nuogąstaujama, kad pajūryje 
žuvo daug žmonių. Su Niu Iberija vis dar nėra ryšio“. 

Pagaliau į Niu Iberiją atėjo vakarų siųstas gelbėjimo traukinys 
iš Nečitokso; pirmosios žinios, perduotos aplinkiniu keliu per Lafajetą 
19 Baton Ružą, buvo siaubingos. Likus keliems kilometrams iki Niu 
Iberijos, traukinys nebegalėjo toliau važiuoti, nes geležinkelis buvo 
užverstas purvu. Pabėgėliai pasakoja, kad maždaug už dviejų kilo- 
metrų į rytus nuo miesto atsivėrė vulkanas, iš kurio staigiai ištryško 
didžiuliai skysto, šalto purvo srautai; Niu Iberija beveik dingo purvo 
tvane. Toliau slMhkti tamsoje ir pilant lietui nepaprastai sunku. Su Niu 
Iberija iki šiol nėra jokio ryšio. 

Tuo pat metu atėjo žinių iš Baton Ružo: „Ant Misisipės pylimų 
jau dirba keli tūkstančiai vyrų stop kad bent nustotų lyti stop reikia 
kaplių kastuvų vežimų žmonių stop siunčiame pagalbą į Plekmainą 
darbuojasi tie ištižėliai atžagariomis rankomis“. Telegrama iš 
Fort Džeksono: 


pusė antros rytą jūros banga nunešė trisdešimt 
namų nežinome kas čia atsitiko apie septynias- 
dešimt žmonių nušlavė jūra tik dabar pataisiau 
aparatą pašto įstaiga taip pat nušluota alio sku- 
biai telegrafuokite kas čia iš tikrųjų buvo tele- 


grafistas fredas daltonas alio praneškite mini 

lakost kad man nieko neatsitiko tiktai sulaužė 


ranką ir nuplėšė drabužius bet svarbu kad vėl 


yra aparatas okei fredas 


Iš Port Idso atėjo trumpiausia žinia: 


yra žuvusių visas berivudas nušluotas jūros 


Vėliau — buvo apie aštuntą valandą ryto — grįžo pirmieji į nu- 
kentėjusį rajoną pasiųsti lėktuvai. Visa pakrantė nuo Port Arturo 
(Teksasas) iki Mobilės (Alabama) naktį buvusi apsemta jūros potvy- 
nio; visur matyti sugriauti arba apardyti namai. Pietryčių Luiziana 
(nuo Čarlzo ežero — Aleksandrijos — Nečizo plento) ir pietinė Misi- 
sipė (net iki Džeksono — Hetisburgo— Paskagulos) užneštos purvu. 
Vermiliono įlankoje susidarė naujas užutekis, maždaug nuo trijų iki 
dešimties kilometrų pločio, įsiterpiantis į žemyną kaip ilgas vingiuotas 
fiordas beveik iki Plekmaino. Niu Iberija turbūt smarkiai nukentėjusi, 
bet jau matyti daug žmonių, kurie kasa purvyną, užvertusį namus ir 
kelius. Nusileisti buvo neįmanoma. Daugiausia žmonių aukų tikriausiai 
bus pajūryje. Prie Puentofero skęsta garlaivis, atrodo, Meksikos. Prie 
Šandelero salų jūra nusėta skeveldromis. Visame rajone lietus liauja- 
si. Matomumas geras. 

Pirmosios Niu Orleano laikraščių ekstra laidos išėjo po ketvirtos 
valandos ryto; dienojant tų laidų ir naujų smulkmenų vis daugėjo; 
apie aštuntą valandą ryto laikraščiai jau išspausdino nukentėjusio 
rajono nuotraukas ir naujo jūrų užutekio planą. Apie pusę devintos 
jie paskelbė pasikalbėjimą su įžymiu Memfio universiteto seismologu 
dr. Vilburu R. Braunelu apie žemės drebėjimo Luizianoje prie- 
žastis. Tuo tarpu negalima daryti galutinių išvadų, pareiškė garsusis 
mokslininkas, bet atrodo, kad šie virpėjimai neturi nieko bendra 
su vulkanų veikimu, kuris ligi šiol labai intensyvus Vidurio Mek- 
sikos ugnikalnių ruože, esančiame kaip tik tiesiai prieš nukentėjusį 
rajoną. Šios dienos žemės drebėjimas veikiau turėtų būti tektoninės 

kilmės, tai yra sukeltas kalnų masyvų spaudimo: iš vienos pusės Uolė- 
tieji kalnai ir Siera Madrė, iš kitos pusės — Apalačų kalnynas slėgė 
Meksikos įlankos daubą, o juk platus Misisipės žemupio klonis yra tos 
daubos tęsinys. Plyšys, dabar išeinąs iš Vermiliono įlankos, yra tik nau- 
jas ir palyginti nežymus įskilimas, smulkus geologinio smukimo epizo- 
das — po tokių pakitimų atsirado ir Meksikos įlanka, ir Karibų jūra 
su Didžiųjų ir Mažųjų Antilų salynų grandinėmis, senos kalnų virtinės 
liekanomis. Nėra abejonės, kad Vidurio Amerikos slūgimas eis toliau, 
bus naujų drebėjimų, skilimų ir plyšių; galimas daiktas, kad Vermiliono 
plyšys yra tik maža uvertiūra prieš intensyvų tektoninį procesą, kurio 
centras kaip tik yra Meksikos įlankoje; tuo atveju mes būsime liudinin- 
kai milžiniškų geologinių katastrofų, po kurių beveik penktadalis 
Jungtinių Amerikos Valstijų gali likti jūros dugne. O jeigu šitaip atsi- 
tiktų, tai labai galimas dalykas, kad pradėtų kilti jūros dugnas Antilų 
rajone arba dar labiau į rytus, tose vietose, kur sena legenda mini 
nuskendusią Atlantidą. 

Priešingai, aiškino toliau raminančiu tonu mokslininkas, nereikia 
per daug bijoti, kad nukentėjusioje teritorijoje pradės veikti ugni- 
kalniai: tariamieji krateriai su besiverčiančiu purvu yra ne kas kita, 
tik giluminių dujų išsiveržimas, kaip, pavyzdžiui, buvo Vermiliono 
plyšyje. Nieko nuostabaus, jeigu po Misisipės sąnašomis susitelkę 
didžiuliai požeminių dujų kiekiai, kurie, susisiekę su oru, gali sprogti 
ir išmesti šimtus tūkstančių tonų vandens ir purvo. Tačiau, norint 
padaryti galutines išvadas, pakartojo dr. V. R. Braunelas, reikia dar 
tolesnių tyrimų. 

Kol Braunelo nuomonė dėl geologinės katastrofos sukosi spaudos 
mašinose, Luizianos valstijos gubernatorius gavo iš Fort Džeksono 
šitokią telegramą: 


apgailestaujame kad žuvo tiek žmonių stop 
stengėmės išsaugoti jūsų miestus bet neaps- 


kaičiavome jūros vandens smūgio ir atosmūgio 


sprogimo metu stop visame pajūryje radome 

tris šimtus keturiasdešimt šešis žuvusius žmones 
stop reiškiame užuojautą stop salamandrų vadas 
stop alio alio čia fredas daltonas iš fort džek- 
"sono pašto ką tik išėjo trys salamandros prieš 
dešimt minučių įteikė telegramą įrėmė į mane 
pistoletus bet jau išsinešdino šlykščios baidyk- 
lės sumokėjo ir nubėgo į vandenį jas vijosi 
tiktai gydytojo šuo jos neturėtų vaikščioti po 
miestą daugiau nieko naujo perduokite svei- 
kinimus mini lakost bučiuoju ją telegrafistas 


fredas daltonas 


Luizianos valstijos gubernatorius, perskaitęs šią telegramą, ilgai 
kraipė galvą. Kažkoks juokdarys tas Fredas Daltonas, nusprendė 
jis pagaliau. Geriau šitos žinios nė neduoti laikraščiams. 

SALAMANDRŲ VADAS REIKALAUJA 


Praslinkus trims dienoms po žemės drebėjimo Luizianoje, nus- 
kambėjo nauja geologinė katastrofa, šį kartą Kinijoje. Didžiulio 
griausmingo požeminio smūgio metu plyšo jūros pakraštys Cziansu 
provincijoje į šiaurę nuo Nankino, maždaug per vidurį tarp Janczy 
upės žiočių ir senosios Chuanchės vagos; į tą plyšį įsiveržė jūra 
tarp Chuangano ir Fučžano miestų ir susiliejo su didžiuliais eže- 
rais — Banjunu ir Chunczu. Turbūt nuo žemės drebėjimo Janczu 
iškrypsta iš savo vagos ir pasuka į Tajaus ežerą, o toliau — į Chanč- 
žou. Kiek yra žmonių aukų, tuo tarpu negalima net apytikriai nus- 
tatyti. Šimtai tūkstančių žmonių bėga į šiaurės ir pietų provincijas. 
Japonijos karo laivai gavo įsakymą plaukti prie nukentėjusio kranto. 

Nors žemės drebėjimas Cziansu savo pasekmėmis toli prašoko 
Luizianos nelaimę, tačiau juo mažai domėtasi, nes pasaulis jau 
pripratęs prie Kinijos katastrofų ir, atrodo, nekvaršina sau galvos 
dėl kokio milijono žmonių gyvybių, bet mokslininkams buvo aišku, 
kad čia įvyko paprastas tektoninis žemės drebėjimas, susijęs su 
grioviais jūros gelmėse netoli Riukiu ir Filipinų salų. Po trijų dienų 
Europos seismografai vėl užfiksavo požeminius smūgius, kurių cent- 
ras buvo kažkur prie Žaliojo kyšulio salų. Smulkesnės žinios skelbė, 
kad nuo smarkaus žemės drebėjimo nukentėjo Senegambijos pak- 
rantės į pietus nuo Sen Luiso. Tarp Lampulo ir Mboro miestų 
atsivėrė gili jūros vandens užtvindyta duobė, einanti Merinagheno 
link net iki Vadi Dimaro. Kaip pasakoja liudininkai, su baisiu trenksmu 
iš Žemės išsiveržė ugnies ir garų stulpas, toli mėtydamas smėlį ir 
akmenis; paskui pasigirdo į atsiradusią prarają besiveržiančios jūros 
šniokštimas. Žmonių aukų nelabai daug. 

Šis trečiasis žemės drebėjimas sukėlė lyg ir paniką. „NEGI 
VĖL ATSINAUJINA VULKANINĖ ŽEMĖS VEIKLA?“ — 
stebėjosi laikraščiai. „ŽEMĖS PLUTA PRADEDA SPROGINĖ- 
TI“,— skelbė vakarinės laidos. Specialistai pareiškė nuomonę; 
kad „Senegambijos plyšys“ atsirado gal vien tik išsiveržus vulkaninei 
gyslai, susijusiai su Piko ugnikalniu Fogo saloje, Žaliojo kyšulio 
salyne; šis ugnikalnis dar rūko 1847 metais, o nuo tada buvo 
laikomas neveikiančiu. Taigi Vakarų Afrikos žemės drebėjimas ne- 
turi nieko bendra su ankstesniais reiškiniais Luizianoje ir Cziansu, 

kurie buvo aiškiai tektoninio pobūdžio. Tačiau žmonėms, atrodo, 
buvo tas pat, ar žemė trūkinėjo dėl tektoninių, ar dėl vulkaninių 
priežasčių. Tik faktas, kad tą dieną visos bažnyčios buvo grūste 
prisigrūdusios maldininkų. Kai kuriose šalyse šventyklas reikėjo laikyti 
atidarytas ir naktį. 

Pirmą valandą nakties (buvo lapkričio dvidešimtoji) daugelis 
Europos radijo mėgėjų užfiksavo savo aparatais stiprius trukdymus, 
lyg būtų veikusi kažkokia nauja, nepaprastai galinga stotis. Jie 
užtiko ją skalėje ties skaitmeniu du šimtai trys; buvo girdėti lyg 
mašinų dūzgimas ir jūros bangų šniokštimas; tame nuolatiniame, 
nesiliaujančiame triukšme staiga atsiliepė baisus, gergždžiąs balsas 
(visi jį apibūdino panašiai: blerbiąs, kvarkiąs, tartum dirbtinis ir 
dar nepaprastai sustiprintas megafono); tas varlės balsas įsikarš- 
čiavęs rėkė: 

— Hallo, hallo, hallo! Chief Salamander speaking. Hallo, Chief 
Salamander speaking. Stop all broadcasting, you men! Stop your 
broadcasting! Hallo, Chief Salamander speaking!!?? 

Paskui kitas, ypač blerbiąs balsas paklausė: 

— Ready?!'?* Ready! 

Tada vėl traškėjimas, lyg spragtelėjo jungiklis, o po to kitas 
neįprastai gergždžiąs balsas šaukė: 

— Attention! Attention! Attention! Hallo! Now!!“* 

Tada nakties tyloje puošoE ke: gargaliuojąs, nuvargęs, bet vis 
dėlto įsakmus balsas: 

— Alio, žmonės! Čia Luiziana. Čia Cziansu. Čia Senegambija. 
Apgailestaujame dėl žmonių gyvybių. Nenorime jums daryti ne- 
reikalingų nuostolių. Tiktai norime, kad atituštintumėte jūrų krantus 
mūsų nurodytose vietose. Jei tatai įvykdysite, išvengsite apgailėtinų 
nelaimių. Ateityje bent prieš keturiolika dienų jums pranešime, kurioje 
vietoje platinsime savo jūras. Ligi šiol darėme tiktai techninius ban- 
dymus. Jūsų sprogmenys išlaikė egzaminą. Dėkojame jums. 

Alio, žmonės. Būkite ramūs. Neturime prieš jus piktų kėslų. Mums 
reikia tik daugiau vandens, daugiau pajūrio, daugiau seklumų, kad 
galėtume gyventi. Mūsų labai daug. Ir mums neužtenka vietos jūsų 
pakrantėse. Todėl turime ardyti jūsų žemynus. Padarysime iš jų vien 
įlankas ir salas. Tuo būdu pasaulio pajūrių ilgis padidės penkeriopai. 
Pilsime naujas seklumas. Mes negalime gyventi gilioje jūroje. Mums 
reikės jūsų žemynų, kad turėtume iš kur imti medžiagą gelmėms užpil- 
ti. Mes nesame jūsų priešai, bet mūsų labai daug. Juk jūs galite kol kas 


Karelas Čapekas | 380 


pasitraukti toliau į žemynų vidų. Galite persikelti į kalnus. Kalnus 
ardysime paskiausiai. 

Jūs norėjote mūsų. Jūs paskleidėte mus po visą pasaulį. Štai dabar 
ir turite. Mes trokštame su jumis sugyventi gražiuoju. Jūs tieksite mums 
plieną grąžtams ir kapliams. Tieksite sprogmenis. Tieksite torpedas. 
Dirbsite mums. Be jūsų mes negalėtume sugriauti senų jų žemynų. Alio, 
žmonės, Salamandrų Vadas jums viso pasaulio salamandrų vardu 
siūlo bendradarbiauti. Dirbsite su mumiš, padėdami griauti savo pa- 
saulį. Dėkojame jums. 

Nuvargęs, gargaliuojantis balsas nutilo, ir buvo girdėti vien nepa- 
liaujamas ūžimas — lyg mašinų, lyg jūros. 

— Alio, alio, žmonės, — vėl atsiliepė gergždžiantis balsas, — šian- 
dien jums transliuosime linksmą jūsų gramofono plokštelių muziką. 
Pirmiausia — „Tritonų maršas“ iš filmo-spektaklio „Poseidonas“. 


* + + 


Žinoma, laikraščiai tą naktinę laidą pavadino kažkokio slapto 
siųstuvo „storžieviška ir neišradinga išdaiga“; vis dėlto kitą naktį mi- 
lijonai žmonių vėl laukė prie radijo aparatų to baisaus, fanatiško, 
gergždžiančio balso. Jis pašigirėo lygiai pirmą valandą kartu su smar- 
kiu teliuškavimu. 

— Good evening, you people,'?“? — linksmai sukvarksėjo.— Pir- 
miausia pasiklausykite gramofono plokštelėse įgroto salamandrų šokio 
iš jūsų operetės „Galatėja“. 

Pasibaigus triukšmingai ir begėdiškai muzikai, vėl atsiliepė tas 
kraupus ir kažkoks džiugus gergždimas: 

— Alio, žmonės! Ką tik buvo torpeduota ir nuskandinta britų 
kanonierė „Erebusas“, kuri norėjo sunaikinti Atlanto vandenyne mūsų 
radijo siųstuvą. Įgula prigėrė. Alio, šaukiame prie garsiakalbio Bri- 
tanijos vyriausybę. „Amenhotepo“ laivas iš Port Saido uosto atsisakė 
mūsų Makalahu prieplaukoje iškrauti pažadėtus sprogmenis. Esą jis 
gavęs įsakymą nebegabenti mums daugiau sprogmenų. Aišku, laivas 
buvo nuskandintas. Patariame Britanijos vyriausybei atšaukti per ra- 
diją šį įsakymą rytoj iki vidurdienio, o jei ne — bus nuskandinti „Vi- 
nipego“, „Manitobos“, „Ontario“ ir „Kvebeko“ laivai, kurie plaukia 
su grūdais iš Kanados į Liverpulį. Alio, šaukiame prie garsiakalbio 
Prancūzijos vyriausybę. Sugrąžinkite kreiserius, kurie plaukia į Sene- 
gambiją. Mums reikia ten dar praplatinti naujai padarytą įlanką. Sala- 

mandrų Vadas davė nurodymą pareikšti abiem vyriausybėms j0 tvirtą 
norą užmegzti su jomis draugiškiausius santykius. Žinias baigėme. 
Dabar iš gramofono plokštelių transliuosime jūsų dainą — „Salaman- 
drija, erotinis valsas“. 

Rytojaus vidudienį į pietvakarius nuo Mizen Hedo buvo paskan- 
dinti laivai: „,„Vinipegas“, „Manitoba“, „Ontario“ ir „Kvebekas“. Per 
pasaulį nusirito siaubo banga. Vakare Bi Bi Si paskelbė, kad Jo Dide- 
nybės vyriausybė uždraudė tiekti salamandroms bet kokius maisto 
produktus, chemikalus, mašinas, ginklus ir. metalus. Pirmą valandą 
nakties per radiją sugergždė suirzęs balsas: 

— Hallo, hallo, hallo, Chief Salamander speaking! Hallo, Chief 
Salamander is going to speak!!?? 

Tada prabilo nuvargęs, gargaliuojąs, įtūžęs balsas: 

— Alio, žmonės! Alio, žmonės! Alio, žmonės! Jūs manote, kad mes 
stipsime badu? Nedarykite kvailysčių! Visi jūsų veiksmai atsisuks prieš 
jus! Viso pasaulio salamandrų vardu šaukiu Didžiąją Britaniją. Nuo 
šios valandos skelbiame visišką Britanijos salų blokadą, išskyrus Laisvą 
Airijos valstybę.'?" Kartu uždarau Lamanšo sąsiaurį. Uždarau Sueco 
kanalą. Visiems laivams uždarau Gibraltaro sąsiaurį. Visi britų uostai 
yra užblokuoti. Visi Britanijos laivai visose jūrose bus torpeduojami. 
Alio, šaukiu Vokietiją. Sprogmenų užsakymus padidinu dešimteriopai. 
Pristatykite tučtuojau į centrinį sandėlį Skagerake. Alio, šaukiu Pran- 
cūziją. Skubiai pristatykite užsakytas torpedas į povandeninius fortus 
C 3, BFF ir Vakarai-5. Alio, žmonės! Perspėju jus. Jeigu apribosite 
mums maisto tiekimą, aš pats jį pasiimsiu iš jūsų laivų. Dar kartą per- 
spėju jus. — Nuvargęs balsas pavirto tiesiog kimiu, vos besuprantamu 
gargėjimu: — Alio, šaukiu Italiją. Pasiruoškite evakuoti Veneci- 
jos — Padujos — Udinės teritoriją. Žmonės, paskutinį kartą jus per- 
spėju. Jau gana jūsų kvailysčių. 

Stojo ilga pertrauka, tiktai girdėti šniokštimas — tartum ošė juoda 
ir šalta jūra. O paskui vėl sukvaksėjo linksmas balsas: 

— O dabar jums pagrosime iš jūsų gramofono plokštelių paskutinę 
populiarią naujovę — „Triton-Trott“. 


Karelas Čapekas 382 


9 
VADUCO KONFERENCIJA 


Tai buvo keistas karas, jeigu jį apskritai galima pavadinti karu, nes 
nebuvo jokios salamandrų valstybės, jokios pripažintos salamandrų 
vyriausybės, kuriai oficialiai būtų buvę galima paskelbti karą. Didžioji 
Britanija buvo pirmoji valstybė, atsidūrusi karo padėtyje su salaman- 
dromis. Pačiomis pirmomis valandomis salamandros paskandino be- 
veik visus uostuose stovinčius britų laivus; čia neįmanoma užkirsti 
joms kelio. Tuo momentu tiktai jūrų platybėse laivai liko palyginti 
saugūs, bent kol plaukiojo giliose vietose; šitokiu būdu išsigelbėjo dalis 
britų karo laivyno, kuris prasiveržė Maltoje iš salamandrų blokados 
ir susitelkė gilioje Jonijos jūroje; tačiau ir šiuos netrukus užtiko maži 
salamandrų povandeniniai laivai ir nuskandino vieną po kito. Per 
šešias savaites Didžioji Britanija prarado keturis penktadalius viso sa- 
vo laivyno tonažo. 

Džonas Bulis dar kartą istorijoje galėjo parodyti išgarsėjusį savo 
kietasprandiškumą. Jo Didenybės vyriausybė su salamandromis nesi- 
derėjo ir tebedraudė bet ką joms tiekti. „Britų džentelmenas, — visos 
tautos vardu pareiškė Anglijos premjeras, — globoja gyvulius, bet 
sutarčių su jais nedaro“. Jau po kelių savaičių Britanijos salose ėmė 
beviltiškai stigti maisto produktų. Tik vaikai kasdien gaudavo po rie- 
kelę duonos ir kelis šaukštelius arbatos arba pieno; anglai kentė šią 
nelaimę su neregėtu atkaklumu, nors jau taip žemai buvo smukę, 
kad suvalgė visus savo lenktynių žirgus. Velso princas pats išarė pirmą 
vagą Rojal Golf Klubo stadione, kad ten galima būtų auginti morkas 
Londono našlaičių prieglaudoms. Vimbldono teniso kortuose buvo pa- 
sodintos bulvės, Askoto hipodrome — pasėti kviečiai. ,„Dėsime visas, 
netgi didžiausias aukas, — užtikrino parlamente konservatorių partijos 
lyderis, — tačiau Britanijos garbės nesuteršime“. 

Kadangi Britanijos krantai iš jūros buvo visiškai užblokuoti, tai 
Anglijai liko tik vienas laisvas kelias apsirūpinti medžiagomis ir palai- 
kyti ryšius su kolonijomis — būtent oro kelias. „Mums reikia šimto 
tūkstančių lėktuvų“!'*.— paskelbė aviacijos ministras, ir visi, 
kas tik turėjo rankas ir kojas, stojo tarnauti šitam šūkiui; 
vyko karštligiški pasiruošimai kasdien pagaminti tūkstantį 
lėktuvų, bet tada dėl šitokio aviacijos pusiausvyros pažeidi- 
mo užprotestavo kitų didžiųjų Europos valstybių vyriausybės, 

tad Britanijos vyriausybė turėjo savo aviacijos programą sumažinti ir 
pasižadėti pasidaryti ne daugiau kaip dvidešimt tūkstančių lėktuvų, 
ir tai per penkerius metus. Taigi anglams beliko tik toliau badauti arba 
mokėti pasibaisėtinas kainas už produktus, pristatomus kitų valstybių 
lėktuvų; duonos svaras kaštavo dešimt šilingų, porelė žiurkių — vie- 
ną ginėją, ikrų dėžutė — dvidešimt penkis svarus sterlingų. Žemyno 
prekybai, pramonei ir žemės ūkiui tai buvo tiesiog aukso laikai. Kadan- 
gi karo laivynas iš pat pradžių buvo sunaikintas, tai kovos operacijos 
prieš salamandras vyko tik sausumoje ir iš oro. Sausumos kariuomenė 
pliekė iš patrankų ir kulkosvaidžių į vandenį, tačiau, atrodo, nepadarė 
salamandroms didesnių nuostolių; šiek tiek geresnių rezultatų davė 
mestos į jūrą aviacijos bombos. Atsakydamos salamandros paleido 
povandeninių pabūklų ugnį į Britanijos uostus ir pavertė juos griuvėsių 
krūvomis. Iš Temzės žiočių jos apšaudė ir Londoną; tada kariuomenės 
vadovybė pabandė nuodyti salamandras — pilti į Temzę ir kai kurias 
jūrų įlankas bakterijas, žibalą ir šarmus. Atsikeršydamos salaman- 
dros Anglijos pakrantėje šimto dvidešimties kilometrų ruože paleido 
nuodingų dujų debesį. Čia buvo tik pamoka, bet jos užteko; Britanijos 
vyriausybė pirmą kartą istorijoje buvo priversta prašyti kitų didžiųjų 
valstybių paramos, remdamasi dujų karo uždraudimu. 

Po to naktį per radiją atsiliepė gargaliuojąs, piktas ir niūrus Sa- 
lamandrų Vado balsas: 

— Alio, žmonės! Tegu Anglija nekrečia kvailysčių! Jeigu jūs nuo- 
dysite mums vandenį, mes nuodysime jums orą. Mes tik naudojame 
jūsų pačių ginklą. Mes ne barbarai. Nenorime kariauti su žmonėmis. 
Nieko nenorime, kad tiktai galėtume gyventi. Siūlome jums taiką. Jūs 
tieksite mums savo produktų ir parduosite mums savo žemės plotus. 
Mielai sumokėsime gerą kainą. Mes siūlome jums daugiau negu taiką. 
Siūlome prekiauti. Už jūsų žemę siūlome jums aukso. Alio, šaukiu 
Didžiosios Britanijos vyriausybę. Praneškite man, kiek norite už pieti- 
nę Linkolnšyro dalį prie Vošo įlankos. Duodu jums tris dienas apsi- 
svarstyti. Per tą laiką sustabdysiu visus karo veiksmus, išskyrus blo- 
kadą. 

Tučtuojau Anglijos pakrantėse nustojo griaudėjusi povandeninė 
kanonada. Paliovė šaudžiusios ir sausumos patrankos. Buvo keista, 
beveik kraupi tyla. Britanijos vyriausybė pareiškė parlamente, kad su 
salamandromis derėtis neketinanti. Žmonės, gyvenantieji prie Vošo ir 
Lin Dipo įlankų, buvo perspėti, kad veikiausiai gresia smarkus sala- 
mandrų puolimas ir geriau palikti pajūrį, pasitraukti į krašto gilumą; 

tačiau paruošti traukiniai, automobiliai ir autobusai išgabeno tik vai- 
kus ir dalį moterų. Vyrai visi pasiliko, jų protas tiesiog neišnešė, kaip 
anglas gali netekti savo žemės. Pasibaigė trijų dienų paliaubos, ir po 
minutės sudundėjo pirmas trenksmas — šūvis iš anglų pabūklo, paleis- 
tas šiaurės Lankašyro karališkojo pulko, orkestrui grojant jo maršą 
„Raudona rožė“. Paskui driokstelėjo neapsakomas sprogimas. Neno 
upės žiotys net iki Visbeko prasmego, ir tenai užtvino jūra iš Vošo 
įlankos. Su kitais prasmego vandenyje ir garsieji Visbeko vienuolyno 
griuvėsiai, Holand Kasl, „Jurgio ir slibino“ smuklė, taip pat kiti isto- 
riniai paminklai. 

Rytojaus dieną Britanijos vyriausybė atsakė parlamente į paklau- 
simą: kariniu atžvilgiu viskas buvo padaryta britų pakrantei apginti; 
gali būti ir daugiau, didesnio masto puolimų prieš Britanijos žemę, 
tačiau Jo Didenybės vyriausybė negali tartis su priešu, nesigailinčiu 
civilių žmonių ir moterų. (Pritarimas.) Šiandien jau iškilo klausimas 
ne vien Anglijos, bet ir viso civilizuoto pasaulio likimo klausimas. Di- 
džioji Britanija pasirengusi apsvarstyti tarptautines garantijas, kurios 
suvaržytų šiuos baisius ir barbariškus puolimus, gresiančius visai žmo- 
nijai. 

Po kelių savaičių Vaduce susirinko visuotinė pasaulio valstybių 
konferencija. 


Ji įvyko Vaduce, nes Aukštosiose Alpėse negrėsė salamandrų 
pavojus, ir, be to, ten jau buvo iš pajūrių subėgę daug turtingų žmonių 
ir garsių visuomenės veikėjų. Kaip visi pripažino, konferencija ener- 
gingai ėmėsi spręsti visus aktualius pasaulio klausimus. Pirmiausia vi- 
sos šalys (netgi Šveicarija, Etiopija, Afganistanas, Bolivija ir kitos 
žemyninės valstybės) principingai atsisakė pripažinti salamandras 
savarankiška kariaujančia šalimi, svarbiausia todėl, kad paskui ir jų 
pačių amfibijos gali pradėti laikyti save salamandrų valstybės valdi- 
nėmis; ta pripažintoji salamandrų valstybė, galimas dalykas, įsigeistų 
valdyti visus salamandrų gyvenamus vandenis ir pakrantes. Todėl juri- 
diškai ir praktiškai negalima paskelbti salamandroms karo arba kaip 
kitaip daryti joms tarptautinį spaudimą; kiekviena valstybė turi teisę 
imtis priemonių tik prieš savo salamandras; tai grynai jos vidaus klau- 
simas. Taigi negali būti nė kalbos apie kolektyvinį diplomatinį arba 
karinį demaršą prieš salamandras. Šitų amfibijų užpultoms valstybėms 

galima suteikti tarptautinę pagalbą tik tuo, kad leidžiama joms duoti 
užsienio paskolas gynybos reikalams. 

Tada Anglija iškėlė pasiūlymą, kad visos valstybės nors įsipareigotų 
nebetiekti salamandroms ginklų ir sprogmenų. Po rimtų svarstymų 
šis projektas buvo atmestas svarbiausia todėl, kad toks įsipareigojimas 
jau yra Londono konvencijoje, antra, nė vienai valstybei negalima 
uždrausti duoti savo salamandroms „tik jų reikalams“ technikos 
įtaisų ir ginklų savo krantų gynybai, trečia, visos jūrų valstybės, savai- 
me suprantama, „trokšta palaikyti gerus santykius su marių gyvento- 
jais“ ir dėl to mano, jog tikslinga „tuo tarpu nesigriebti visų tų veiksmų, 
nuo kurių salamandros galėtų pasijusti tartum represuojamos“; tačiau 
visos valstybės pasirengusios įsipareigoti tiekti ginklus bei sprogmenis 
taip pat ir salamandrų užpultoms valstybėms. 

Uždarame pasitarime buvo priimtas Kolumbijos pasiūlymas pradėti 
su salamandromis bent neoficialias derybas. Salamandrų Vadui bus 
pranešta, kad atsiųstų į konferenciją savo įgaliotinius. Didžiosios Bri- 
tanijos atstovas griežtai protestavo, atsisakydamas posėdžiauti drauge 
su salamandromis; pagaliau jis sutiko sveikatos sumetimais laikinai 
išvažiuoti į Engadiną. Tą naktį visų jūrų valstybių vyriausybinės radijo 
stotys pasiuntė kvietimą, kad jo ekscelencija ponas Salamandrų Vadas 
paskirtų savo atstovus ir pasiųstų juos į Vaducą. Atsakymas buvo praš- 
vokštas toks: „Gerai, šį kartą dar atvyksime pas jus, bet ateityje jūsų 
delegacijos vyks pas mane į vandenį“. Paskui dar atėjo oficialus 
pranešimas: „„Salamandrų patikėtiniai atvažiuos poryt vakare Rytų 
ekspresu į Buchso stotį“. 


Vyko skubiausi pasirengimai priimti salamandras; buvo paruoštos 
prabangiausios Vaduco maudyklės, o specialus traukinys atvežė cis- 
ternose jūrų vandens į salamandrų delegatų vonias. Vakare Buchso 
stotyje turėjo būti vien vadinamasis neoficialus sutikimas: ten atvyko 
tik delegacijų sekretoriai, vietinės valdžios atstovai ir apie du šimtai 
žurnalistų, fotografų ir kino operatorių. Lygiai šeštą valandą dvidešimt 
penkios minutės Rytų ekspresas atvažiavo į stotį. Iš saloninio vagono 
išlipo ant raudono kilimo trys augaloti, elegantiški ponai, o paskui juos 
keli šaunūs, gerų manierų sekretoriai su sunkiais portfeliais. 

— O kur salamandros? — paklausė kažkas pusbalsiu. 

Du ar trys oficialūs asmenys neryžtingai žengė pasitikti tų trijų 
ponų; vienas atvykėlių negarsiai paskubomis tarė: 

— Mes esame salamandrų delegacija. Aš esu profesorius daktaras 

Van Dotas iš Hagos. Daktaras Rosas Kastelis, Paryžiaus advokatas. 
Daktaras Manoelis Karvalas, advokatas iš Lisabonos. 

Ponai vieni kitiems nusilenkė ir susipažino. 

— Tai jūs ne salamandros,— atsiduso prancūzų delegacijos sek- 
retorius. 

— Žinoma, ne,— tarė dr. Rosas Kastelis.— Mes tik jų advokatai. 
Pardon, tie ponai, atrodo, nori filmuoti. 

Tada besišypsanti salamandrų delegacija pradėta uoliai filmuoti 
ir fotografuoti. Čia dalyvaujantieji delegacijų sekretoriai taip pat aiš- 
kiai nusiramino. Tikrai tos salamandros protingai ir korektiškai pa- 
sielgė, atsiuntusios savo atstovus žmones. Su žmonėmis kažkaip leng- 
viau kalbėtis. O svarbiausia — atkrinta tikrai nemalonūs bendravimo 
keblumai. 

Dar tą pačią naktį įvyko pirmas pasitarimas su salamandrų dele- 
gacija. Dienotvarkėje buvo klausimas — kaip kuo greičiau atkurti 
taiką tarp salamandrų ir Didžiosios Britanijos. Žodžio paprašė profe- 
sorius Van Dotas. 

— Neginčytinas dalykas, — tarė jis, — kad Didžioji Britanija už- 
puolė salamandras: britų karinė kanonierė „Erebusas“ jūrų platybėse 
užpuolė salamandrų radijo laivą; Britanijos admiralitetas pažeidė 
taikius prekybos ryšius su salamandromis, uždrausdamas „Amenhote- 
po“ laivui iškrauti sutartą sprogmenų krovinį, ir trečia — Britanijos 
vyriausybė uždraudė visokį tiekimą ir taip pradėjo salamandrų bloka- 
dą. Salamandros negalėjo dėl šių priešiškų veiksmų skųstis nei Hagoje, 
nes Londono konvencija joms nedavė skundo teisės, nei Ženevoje, 
nes jos nėra Tautų sąjungos nariai; joms nieko kito neliko, tiktai pa- 
čioms gintis. Vis dėlto Salamandrų Vadas sutinka nutraukti karo veiks- 
mus, bet šiomis sąlygomis: 1. Didžioji Britanija atsiprašo salamandras 
už paminėtas skriaudas. Į. Atšaukia visus draudimus tiekti salaman- 
droms krovinius. 3. Kaip kompensaciją perduoda nemokamai salaman- 
droms dalį Pendžabo žemumos, kad jos ten galėtų daryti naujus kran- 
tus ir jūros įlankas. 

Tada konferencijos pirmininkas paskelbė, kad šias sąlygas jis pra- 
nešiąs savo gerbiamam bičiuliui, Didžiosios Britanijos atstovui, kurio 
nėra čia šiuo metu, tačiau jis neslėpė savo nuogąstavimo, kad jas sunku 
bus priimti; vis dėlto reikia tikėtis, kad jos galės būti tolesnių derybų 
pagrindu. 

Paskui buvo nagrinėjamas Prancūzijos skundas dėl Senegambijos, 
kurią salamandros išsprogdino, šitokiu būdu pasikėsindamos į kolo- 

nijinę Prancūzijos imperiją. Žodžio paprašė salamandrų atstovas, gar- 
sus Paryžiaus advokatas dr. Žiuljenas Rosas Kastelis. 

— Įrodykite tai, — pasakė jis.— Pasaulinio masto seismografijos 
specialistai aiškina, kad žemės drebėjimas Senegambijoje buvo vul- 
kaninio pobūdžio ir susijęs su ankstesniu Piko ugnikalnio Fogo saloje 
veikimu. Čia, — sušuko dr. Rosas Kastelis, pliaukšėdamas delnu savo 
dokumentų aplanką, — yra jų mokslinės išvados. Jeigu jūs turite įrody- 
mų, kad žemės drebėjimas Senegambijoje kilo dėl mano klientų veik- 
los, tai prašom, aš laukiu. 

Belgijos delegatas Krė: Jūsų Salamandrų Vadas pats paskelbė, 
kad tai salamandrų darbas! 

Profesorius Van Dotas: Jo pareiškimas buvo neoficialus. 

Dr. Rosas Kastelis: Mes esame įgalioti minėtą jo pareiškimą pa- 
neigti. Aš reikalauju išklausyti technikos žinovų: ar galima žemės plu- 
toje padaryti dirbtinį plyšį šešiasdešimt septynių kilometrų ilgio. Siūlau 
parodyti mums praktiškai tokio pat masto bandymą. Kol nėra, ponai, 
tokių įrodymų, kalbėsime apie vulkaninį veikimą. Vis dėlto Salaman- 
drų Vadas sutinka nupirkti iš Prancūzijos vyriausybės tą jūros įlanką, 
susidariusią Senegambijos plyšyje ir tinkančią kurti salamandrų kolo- 
nijoms. Mes esame įgalioti susitarti su Prancūzijos vyriausybe dėl 
kainos. 

Prancūzijos delegatas ministras Devalis: Jeigu tatai bus laikoma 
padarytų nuostolių atlyginimu, galime tartis. 

Dr. Rosas Kasteliss Labai gerai. Tačiau salamandrų vyriausybė 
primygtinai siūlo, kad atitinkama pirkimo sutartis apimtų ir Lando 
departamentą nuo Žirondos žiočių iki Bajonės — šešių tūkstančių sep- 
tynių šimtų dvidešimties kvadratinių kilometrų plotą. Kitaip sakant, 
salamandrų vyriausybė norėtų nupirkti iš Prancūzijos tą pietinį ių 
žemės gabalą. 

Ministras Devalis (gimęs Bajonėje, Bajonės deputatas): Kad jūsų 
salamandros Prancūzijos žemės gabalą paverstų jūros dugnu? Nieka- 
da! Niekada! 

Dr. Rosas Kastelis: Prancūzija gailėsis šių žodžių, pone. Šiandien 
dar buvo kalbama apie pirkimo kainą. 

Čia posėdis buvo nutrauktas. 

Kito pasitarimo klausimas buvo bendras tarptautinis pasiulymas 
salamandroms: kad jos, užuot neleistinai gadinusios senuosius tirštai 
gyvenamus žemynus, piltų sau naujus krantus ir salas; tuo atveju joms 
būtų garantuojami kreditai, nauji žemynai ir salos vėliau būtų pripa- 

žinti jų suvereniomis ir nepriklausomomis valstybinėmis teritorijo- 
mis. 

Dr. Manoelis Karvalas, didysis Lisabonos teisininkas, padėkojo 
už šį siūlymą ir pažadėjo perduoti jį salamandrų vyriausybei. „Tačiau 
netgi vaikas supranta, — pasakė jis, — kad pilti naujus žemynus yra 
daug sunkiau ir brangiau negu ardyti senuosius. Mūsų klientams kuo 
skubiausiai reikia naujų pakrančių ir įlankų, jiems čia yra klausi- 
mas — būti ar nebūti. Žmonijai geriau priimti kilnų pasiūlymą, iškeltą 
Salamandrų Vado, kuris šiandien dar sutinka iš žmonių pirkti pasaulį, 
užuot jį atėmęs jėga. Mūsų klientai surado būdą, kaip gauti auksą iš 
jūros vandens, todėl jų lėšos beveik neribotos; gali jums už jūsų pasaulį 
gerai, tiesiog pavydėtinai sumokėti. Atsiminkite, kad laikui bėgant 
pasaulio kaina smuks, ypač kai prasidės — tatai jau galima numaty- 
ti — tolesnės vulkaninės arba tektoninės katastrofos, daug didesnio 
masto negu tos, kurių liudininkai mes ligi šiol esame buvę; tos katas- 
trofos smarkiai sumažins žemynus. Šiandien dar galima parduoti visą 
esamą pasaulio plotą, o kai iš jo beliks tiktai kalnų nuolaužos marių 
platybėse, niekas neduos jums už jį nė surūdijusio skatiko. Nors aš 
čia kaip salamandrų atstovas ir teisės patarėjas, — sušuko dr. Karva- 
las, — ir turiu ginti jų interesus, bet esu toks pat žmogus kaip jūs, ponai, 
ir žmonių gerovė man ne mažiau rūpi negu jums. Todėl patariu jums, 
ne, maldauju: parduokite žemes, kontinentus, kol dar ne vėlu! Galite 
parduoti urmu arba atskirais kraštais. Salamandrų Vadas — jo kilni 
ir moderni galvosena šiandien jau kiekvienam žinoma — pasižada, kad 
ateityje, būtinai prireikus keisti žemės paviršių, bus kiek tik galima 
saugomos žmonių gyvybės: sausumos bus užtvindomos palaipsniui ir, 
be to, taip, kad nekiltų panika ir nereikalingos katastrofos. Mes esame 
įgalioti pradėti derybas tiek su gerbiama visuotine pasaulio konferen- 
cija, tiek ir su atskiromis valstybėmis. Čia dalyvauja tokie žymūs teisi- 
ninkai kaip profesorius Van Dotas arba daktaras Žiuljenas Rosas Kas- 
telis, ir šis faktas jums gali laiduoti, kad šalia mūsų klientų salamandrų 
teisėtų interesų mes ranka rankon su jumis ginsime tai, kas mums vi- 
siems brangiausia — žmonių kultūrą ir visos žmonijos gerovę. 

Tada konferencija šiek tiek prislėgta nuotaika pradėjo svarstyti 
tolesnį projektą: salamandroms leidžiama paskandinti vidurinę Kiniją, 
bet jos turinčios įsipareigoti amžiais nebeliesti Europos valstybių ir jų 
kolonijų krantų. 

Dr. Rosas Kastelis: Amžiais... truputį ilgoka. Na, sakysim, dvylika 
metų. 

Profesorius Van Dotas: Vidurinės Kinijos truputį mažoka. Na, 
sakysim, šias provincijas: Anchujaus, Chenano, Cziansu, Chubėjaus 
19 Fucziano. 

Japonijos atstovas užprotestuoja, kad būtų atiduota Fucziano 
provincija, nes ji įeina į japonų interesų sferą. Žodžio paprašo Kinijos 
delegatas, bet, deja, niekas jo nesupranta. Pasitarimų salėje didėja ne- 
rimas; jau pirma valanda nakties. 

Tuo momentu įeina į salę Italijos delegacijos sekretorius ir kažką 
šnibžda į ausį italų atstovui grafui Tosčiui. Grafas Tostis išblyškęs pa- 
kyla ir nepaisydamas, kad tebekalba Kinijos delegatas dr. Ti, 
dusliu balsu šaukia: 

— Ponas pirmininke, reikalauju žodžio. Ką tik gauta žinia, kad 
salamandros užtvindė dalį mūsų Venecijos provincijos Portogruaro 
kryptimi! 

Stojo kraupi tyla, tiktai Kinijos delegatas tebekalbėjo. 

— Juk Salamandrų Vadas jus seniai įspėjo, — burbtelėjo dr. Kar- 
valas. 

Profesorius Van Dotas neramiai sukrutėjo ir pakėlė ranką: 

— Ponas pirmininke, gal grįšime prie reikalo. Dabar svarstoma 
Fucziano provincijos problema. Mes esame įgalioti už ją pasiūlyti Ja- 
ponijos vyriausybei kompensaciją auksu. Tačiau dar yra klausimas: 
ką duos suinteresuotos valstybės mūsų klientams už Kinijos nušlavimą? 


* * * 


Tuo metu radijo mėgėjai klausėsi naktinės salamandrų translia- 
cijos: 

— Girdėjote iš gramofono plokštelių ,Hofmano pasakų“ barkaro- 
lę, — gergždė pranešėjo balsas.— Alio, alio, dabar jungiame Italijos 
Veneciją. 

Po to buvo girdėti vien niūrus ir galingas ūžesys, panašus į klio- 
kiančio vandens šniokštimą. 

POVONDRA PRISIIMA KALTĘ 


Kas galėtų pasakyti, kad tiek vandens nutekėjo, tiek metų prabėgo! 
Štai ir mūsų ponas Povondra jau nebetarnauja G. H. Bondžio namuose 
šveicoriumi; jis dabar yra, taip sakant, orus senukas, kuris ramiai gali 
naudotis savo ilgo ir darbštaus gyvenimo vaisiais mažos pensijėlės 
pavidalu; bet kur ten gali užtekti tų kelių šimtinių, kai visur toks karo 
brangymetis! Gerai, jei dar žmogus retkarčiais sugauna kokią žuvelę; 
sėdi laivelyje su meškere rankoje ir stebisi: šitiek vandens per dieną 
nuplaukia, ir iš kur jo tiek imasi! Kartais pakliūva ant meškerės kuoja, 
kartais ešerys; apskritai žuvų dabar lyg daugiau, gal todėl, kad tos upės 
šiandien gerokai trumpesnės. O ešerys — visai nebloga žuvis, nors jis 
labai kaulėtas, bet mėsa turi migdolų skonio. O močia moka juos kepti. 
Tėvas Povondra nė nežino, kad močia jo ešerius paprastai čirškina 
tomis iškarpomis, kurias jis kadaise rinko ir klasifikavo. Teisybė, išėjęs 
į pensiją, ponas Povondra liovėsi rinkęs; užtat įsitaisė akvariumą, kur 
šalia auksinių žuvelių augino mažus tritonus ir salamandras: jis valan- 
dų valandas žiūrėdavo, kaip jos nekrutėdamos guli vandenyje arba 
išlenda ant kranto, kurį jis joms sukrovė iš akmenų; paskui senis lin- 
guoja galvą ir sako: 

— Ir kas galėjo pagalvoti, motin! 

Tačiau Žmogui nusibosta vien spoksoti, todėl ponas Povondra 
pamėgo meškeriojimą. Ką padarysi, vyrai visada turi ko nors nusitver- 
ti, galvoja kantri močia Povondrova. Geriau tegu meškerioja negu 
vaikšto į alinę ir politikuoja. 

Teisybė, jau daug daug vandens nutekėjo. Štai ir Frantikas jau 
nebe mokinukas, kaląs geografiją, nebe jauniklis, plėšiąs kojines, 
besivaikydamas pasaulio tuštybes. Jis, tas Frantikas, taip pat dabar 
suaugęs vyras, ačiū dievui šioks toks pašto tarnautojas, taigi gerai, kad 
jis taip stropiai mokėsi geografijos. Jau pradeda ateiti į protą, galvoja 
ponas Povondra ir leidžiasi su valtimi truputį pavandeniui po Legionų 
tiltu. Šiandien jis ateis pas mane, juk sekmadienis, ir jis įstaigoje nedir- 
ba. Pasiimsiu jį į laivelį, ir plauksime prieš srovę prie Šaulių salos smai- 
galio — ten žuvys geriau kimba, o Frantikas papasakos, kas nauja laik- 
raščiuose. O paskui eisime namo, į Vyšehradą!““, ir marti atves abu 
vaikus... Povondra valandėlę mėgaujasi ramia senelio laime. Juk po 
metų Marženka eis į mokyklą, džiaugiasi jis, o mažasis anūkas Franti- 

kas jau sveria trisdešimt kilogramų... Povondra tvirtai, nuoširdžiai 
įsitikinęs, kad viskas einasi kuo puikiausiai. 

Bet antai prie upės jau laukia sūnus ir moja ranka. Ponas Povon- 
dra ėmė irti valtį į krantą. 

— Pagaliau atėjai, — tarė priekaištingai.— Atsargiai, neįpulk į 
vandenį! 

— Ar kimba? — klausia sūnus. 

— Menkai,— murma senis. — Plauksim prieš srovę, ką? 

Puiki sekmadienio popietė; dar neatėjusi valanda, kada tie pak- 
vaišėliai ir dykūnai grįžta namo iš futbolo rungtynių ir kitų panašių 
kvailysčių. Praha tuščia ir tyli; vienas kitas praeivis, traukiąs krantine 
ir per tiltą, niekur neskuba, žingsniuoja padoriai ir rimtai. Tai puikūs 
ir išmintingi žmonės, jie nesibūriuoja ir nesišaipo iš Vltavos meškerio- 
tojų. Tėvas Povondra dar kartą tvirtai ir nuoširdžiai įsitikina, kad čia 
visur tvarka. 

— Na, ką rašo laikraščiai? — griežtu tėvo tonu klausia jis. 

— Nieko nauja, tėti, — atsako sūnus. — Ką tik skaičiau, kad tos 
salamandros jau pasiekė Drezdeną. 

— Na, tai vokiečiai jau suvaryti į ožio ragą, — konstatuoja se- 
nis.— Matai, Frantikai, tie vokiečiai labai keisti žmonės. Kultūringi, 
bet keisti. Aš pažinojau vieną vokietį — jis buvo fabriko šoferis; toks 
šiurkštus žmogus buvo tas vokietis. Bet kas teisybė, tai teisybė — au- 
tomobilį prižiūrėjo gerai. Taigi Vokietija, galima sakyti, jau išnyko 
iš pasaulio žemėlapio, — nusprendė ponas Povondra.— O anksčiau 
kaip jie pūtėsi! Tikras siaubas buvo: tiktai kariuomenė, tiktai karas... 
Bet, deja, salamandroms neužteks vien vokiečių. Patikėk, aš tas sa- 
lamandras pažįstu. Ar atmeni, kaip tau jas rodžiau, kai tu buvai dar 
va toks? 

— Žiūrėk, žiūrėk, tėti, — tarė sūnus.— Žuvis kimba. 

— Čia tiktai šlyžiukas, — burbtelėjo senis ir kilstelėjo meškerę. 
Na matai, jau ir Vokietija, galvojo jis. Taigi, žmogau, niekuo nesiste- 
bėk. O kiek riksmo buvo kadaise, kai tos salamandros nuskandino kai 
kuriuos sausumos plotus! Nors tai buvo tik Mezopotamija arba Kinija, 
bet vis tiek šaukė visi laikraščiai. Šiandien jau niekas tiek nesijaudina, 
melancholiškai svarsto senis Povondra, iš lėto dirsčiodamas į meškerę. 
Ką padarysi, žmogus prie visko pripranta. Gerai, kad pas mus taip 
nėra; kad tik nebūtų tokio brangymečio! Pavyzdžiui, kiek šiandien 
lupa už kavą... Teisybė, ta Brazilija taip pat jau žuvo bangose. Tiktai 
krautuvėse žmogus ir gali pajusti, kad nuskendo pasaulio gabalas! 

Pono Povondros plūduras supasi ramiose bangelėse. O kiek jau tos 
salamandros užtvindė, prisimena senis. Ir Egiptas, ir Indija, ir Kinija... 
Ir prieš Rusiją išdrįso, o juk tokia didžiulė šalis buvo ta Rusija! Tik 
pamanyk, Juodoji jūra dabar eina net iki šiaurės poliarinio rato — ši- 
tokie vandenys! Iš tiesų, gerokai tuos mūsų žemynus jos apkramtė! 
Dar visa laimė, kad taip lėtai vyksta... 

— Tai sakai, — prašneko senis, — kad tos salamandros jau prie 
Drezdeno? 

— Šešiolika kilometrų nuo Drezdeno. Beveik visa Saksonija bus 
po vandeniu. 


— Vieną kartą esu ten buvęs su ponu Bondžiu,— tarė tėvas 
Povondra.— Tai nepaprastai turtingas kraštas, Frantikai, bet nepa- 
sakyčiau, kad ten galėjai gerai pavalgyti. O šiaip jie labai puikūs žmo- 
nės, geresni už tuos prūsokus. Kur tau, net lyginti negalima. 

— Bet juk Prūsijos taip pat nebėra. 

— Nieko nuostabaus, — iškošė pro dantis senis.— Prūsokų aš ne- 
mėgstu. O prancūzai dabar patenkinti, kad vokiečiai suriesti. Tie dabar 
atsikvėps. 

— Nelabai, tėti, — nutraukė Frantikas.— Aną dieną laikraščiai 
rašė, kad jau gerą trečdalį Prancūzijos užtvindęs vanduo. 


— Taigi, — atsiduso senis. — Pas mus, atseit pas poną Bondį, buvo 
vienas tarnas prancūzas, vardu Žanas. O jau kad smalstus prie mote- 
rų — tiesiog sarmata. Matai, toks lengvapėdiškumas paskui atsirūgsta. 


— Bet, sako, dešimt kilometrų nuo Paryžiaus tos salamandros 
buvo nugalėtos, — dėstė sūnus Frantikas.— Sako, ten buvo iškasta 
daug urvų, ir viskas išlėkė į orą. Du salamandrų kariuomenės kor- 
pusai ten sutriuškinti. 

— O, prancūzas — geras kareivis, — žinovo tonu pareiškė senis 
Povondra.— Tam Žanui taip pat, būdavo, nesipainiok po kojų. Neži- 
nau, kaip jis tiek išgalėjo. Kvepia kaip kosmetikos krautuvė, bet jei 
jau griebs, tai paminėsi. Tačiau du salamandrų kariuomenės korpu- 
sai — visai mažai. Kai pasižiūriu, — susimąstė senis, — tai Žmonės 
prieš žmones geriau mokėjo kovoti. Ir viskas baigdavosi daug greičiau. 
O su šitomis salamandromis štai jau kovojama dvylika metų — ir nieko 
dora, tiktai pasitraukimas į patogesnes pozicijas... Mano jaunystė- 
je — oho, tai bent būdavo mūšiai! Kadaise buvo iš vienos pusės trys 
milijonai žmonių ir iš kitos pusės trys milijonai žmonių, — mostagavo 
senis, net laivelis ėmė siūbuoti, — ir tada, velniai rautų, kad puolė vieni 

kitus... O čia nėra jokio rimto karo, — pyko tėvas Povondra.— Vien 
tik betoniniai fortai, o durtuvų atakos — nė kvapo. Kur tau! 

— Kad žmonės ir salamandros, tėti, negali vieni kitų atakuo- 
ti, — gynė jaunasis Povondra modernų karo metodą.— Juk nepulsi 
durtuvais vandens. 

— Žinoma,— niekinamai burbtelėjo senis Povondra.— Nemoka 
kaip reikiant. Bet tegu stoja Žmonės prieš žmones, tada pamatysi, ką 
jie gali. Pagaliau ką jūs išmanote apie karą! 

— Kad tik jis neateitų čionai, — truputį netikėtai tarė sūnus Fran- 
tikas.— Mat, kai žmogus turi vaikų... 

— Kaip tai čionai, — žiobtelėjo senis beveik pasipiktinęs.— Tu 
manai, čia, į Prahą? 

— Apskritai pas mus, į Čekiją, — tarė jaunasis Povondra susirū- 
pinęs.— Aš manau, jeigu salamandros jau prie Drezdeno... 

— Ei tu, gudruoli, — barė jį senis Povondra.— Kaipgi jos čia 
pateks? Per tuos mūsų kalnus? 

— Sakysim, Labos upe, o paskui toliau Vltava. 

Tėvas Povondra prunkštė iš piktumo. 

— Na gerai. Labos upe! Bet jos įstengtų prisikasti vos iki Podmok- 
lų, o toliau — ne. Ten, mano mielas, vien uolos. Aš esu ten buvęs. Kur 
tau, salamandros čia nepasieks, mums tai gerai. Ir Šveicarijai taip pat 
gerai. Kaip neapsakomai patogu, kad neturime pajūrio, supranti? Kas 
šiandien turi jūros, tam vargas. 

— Bet kad jūra dabar siekia net Drezdeną... 

— Ten vokiečiai, — griežtai pasakė senis.— Tai jų dalykas. O mū- 
sų — aišku kaip dieną — negali salamandros pasiekti. Jos turėtų pir- 
miausia nuversti tas uolas, tu nė nesupranti, kiek ten būtų darbo! 

— Ką ten darbas... — atšovė paniuręs jaunasis Povondra.— Joms 
tai vieni niekai! Juk žinote, kad Gvatemaloje jos sugebėjo paskandinti 
visą kalnyną. 

— "Ten visai kas kita, — ryžtingai atkirto senis. — Netauzyk kvai- 
lysčių, Frantikai! Šitaip buvo Gvatemaloje, o ne pas mus. Čia juk visai 
kitos sąlygos. 

Jaunasis Povondra atsiduso. 

— "Tebūna taip, tėveli. Bet kai žmogus pagalvoji, kad tos baidyk- 
lės jau paskandino maždaug penktadalį visos sausumos... 

— "Tik prie jūrų, kvaišeli tu, niekur kitur. Tu neišmanai politikos. 
Tos valstybės, kur prie jūrų, tos su jomis kariauja, o mes ne. Mes ne- 

utrali valstybė, todėl jos negali mūsų pulti. Šit kaip. Ir liaukis be palio- 
vos kalbėjęs, man visas žuvis išbaidysi. 

Tylu virš vandens. Šaulių salos medžiai jau klojo ilgus, tamsius 
šešėlius Vltavos paviršiuje. Ant tilto skambčiojo tramvajus, krantinė- 
mis vaikščiojo auklės su vežimėliais ir padorūs, šventiškai nusiteikę 
Žmonės... 

— Tėveli, — sukuždėjo jaunasis Povondra beveik vaikiškai. 

— Ko? 

— Ar tik ne šamas tenai? 

— Kur? 

Iš Vltavos tiesiai prieš Nacionalinį teatrą kyšojo iš vandens didelė, 
juoda galva ir palengva slinko prieš srovę. 

— Ar ten šamas? — pakartojo jaunasis Povondra. 

Senis išleido iš rankų meškerę. 

— Anas? — prašvokštė, rodydamas virpančiu pirštu.— Anas? 

Juoda galva dingo po vandeniu. 

— Ten ne šamas, Frantikai,— pasakė senis lyg nesavu bal- 
su.— Eime namo. Dabar jau galas. L 2 

— Koks galas? 

— Salamandra. Jos jau čia. Eime namo,— kartojo jis, atgrubu- 
siomis rankomis tvarkydamas meškerę.— Dabar tai jau galas. 

— Jūs visas drebate,— išsigando Frantikas.— Kas jums? 

— Eime namo,— lemeno susijaudinęs senis, 0 jo smakras apgai- 
lėtinai tirtėjo.— Man šalta. Man šalta. Šito mums betrūko! Dabar tai 
galas, supranti? Jos jau čia. Viešpatie, kaip šalta! Aš noriu namo. 

Jaunasis Povondra įdėmiai į jį pažiūrėjo ir čiupo irklus. 

— Aš jus parvesiu, tėveli, — tarė taip pat lyg nesavu balsu ir, smar- 
kiai irkluodamas, plaukė su valtimi į salą. — Jūs palikite, aš ją pririšiu. 

— Bet kad čia taip šalta, — stebėjosi senukas, kalendamas danti- 
mis. 

— Aš jus prilaikysiu, tėti. Tiktai eikite, — įkalbinėjo jaunasis, pa- 
ėmęs senį už parankės.— Aš manau, kad jūs ant šito vandens perša- 
lote. Ten buvo tik rąstagalis. 

Senis drebėjo kaip lapas. 

— Aš žinau... rąstagalis... Tu man nepasakysi! Aš labai gerai žinau, 
kas yra salamandros. Leisk! 


Jaunasis Povondra pirmą kartą gyvenime griebėsi tokios priemo- 
nės: pašaukė taksi. 

— Į Vyšehradą,— pasakė ir įsodino tėtį automobilin.— Aš nuve- 
šiu jus, tėti. Jau vėlu. 

— Tikrai jau vėlu, — kaleno tėvas Povondra.— Labai vėlu. Da- 
bar galas, Frantikai. Tenai ne rąstagalis. Tai jos. 

Jaunasis Povondra namuose laiptais turėjo tėtį beveik nešte už- 
nešti. 

— Pataisykite patalą, mamyte, — greitomis sušnibždėjo tarpdury- 
je.— Reikia tėtį paguldyti, jis susirgo. 

Taigi, o dabar guli tėvas Povondra pataluose; jo nosis kažkaip 
keistai atsikišusi, o lūpos kažką nesuprantamo lemena ir vapa; koks 
senas jis atrodo, koks senas! Dabar jau truputį nurimo... 

— Ar jums geriau, tėti? 

Lovos kojūgalyje šniurkši ir verkia į prijuostę močia Povondrova; 
marti kuria krosnį, o vaikai — Frantikas ir Marženka, išpūtę nustebu- 
sias akis, žiūri į senelį, tartum jo nepažįsta. 

— (Gal pašaukti daktarą, tėti? 


Tėvas Povondra žiūri į vaikus ir kažką šnibžda; staiga jam iš akių 
paplūsta ašaros. 

— (Gal ko norite, tėti? 

— Tai aš, tai aš, — kužda senis.— Žinok — aš dėl visko kaltas. 
Jei kadaise nebūčiau to kapitono įleidęs pas poną Bondį, dabar šitaip 
nebūtų... 

— Bet juk nieko neatsitiko, tėti, — ramino jaunasis Povondra. 

— Tu nieko nesupranti, — švokštė senis. — Jau atėjo galas, aišku? 
Pasaulio pabaiga. Jei tos salamandros čia, dabar jūra pasieks ir mus. 
Tai mano darbas, nereikėjo to kapitono įleisti... Tegu žmonės kada 
nors sužino, kas dėl visko buvo kaltas. 

— Nesąmonė,— šiurkščiai įsiterpė sūnus. — Jūs neimkite į galvą, 
tėti. Tai visų žmonių darbas. Tai valstybių, kapitalo darbas... Visi no- 
rėjo kuo daugiau turėti tų salamandrų. Visi iš jų norėjo pasipelnyti. 
Mes joms taip pat siuntėme ginklus ir dar kai ką... Mes visi čia kalti. 

Tėvas Povondra neramiai vartėsi: 

— Kadaise visur buvo jūra ir vėl bus. Atėjo pasaulio pabaiga. Kar- 
tą vienas žmogus man sakė, kad ir palei Prahą buvo jūros dugnas... Aš 
manau, kad čia ir tada buvo salamandrų darbas. Man reikėjo nesakyti, 
kad atėjo tas kapitonas, supranti? Kažkas man viduje kuždėjo neleisti, 
bet paskui pagalvojau: gal tas kapitonas duos arbatpinigių... O jis nieko 
nedavė. Šitaip už dyką žmogus pražudo visą pasaulį...— Senis nurijo 

ašaras. — Aš žinau, aš gerai žinau — mums jau galas. Žinau, kad čia 
mano darbas... 

— Seneli, gal norite arbatos? — su užuojauta paklausė jaunoji 
Povondrova. 

— Aš tik norėčiau,— atsiduso senis, — tiktai norėčiau, kad vaikai 
man atleistų. 


11 
AUTORIUS KALBASI PATS SU SAVIMI 


— Argi dabar taip ir paliksi? — atsiliepė šioje vietoje autoriaus 
vidaus balsas. 

— Ką taip? — paklausė rašytojas nelabai drąsiai. 

— Paliksi senį Povondrą šitaip mirti? 

— Matai,— gynėsi autorius, — aš pats to nenoriu, bet... Pagaliau 
ponas Povondra jau gražų amželį nugyvenęs, teisybę sakant, jis jau 
senokai persiritęs per septynias dešimtis... 

— Ir tu jį paliksi kęsti tokias dvasios kančias? Nė nepasakysi jam: 
seneli, juk nėra jau taip bloga, salamandros pasaulio nepražudys, ir 
žmonija išsigelbės, tik palaukite ir pamatysite? Argi jau niekaip negali 
jam pagelbėti, ką? 

— Tai aš jam nusiųsiu daktarą, — pasiūlė autorius.— Gal seniui 
nervinė karštligė, o sulaukus tokio amžiaus iš to gali kilti plaučių užde- 
gimas, bet gal jis, dievas duos, ištvers ir vėl sups Marženką ant kelių 
ir klausinės, ko ji mokykloje išmoko... Senatvės džiaugsmai — dieve 
mano, tegu dar patiria karšinčius senatvės džiaugsmų! 

— Nieko sau džiaugsmai, — šaipėsi vidaus balsas. — Glaus prie 
savęs tą vaiką senomis rankomis ir bijos — bijos, žmogau, kad ir šis 
kūdikis kada nors turės bėgti nuo kunkuliuojančio vandens, kuris 
neišvengiamai skandins visą pasaulį; senis iš siaubo raukys pašiurpu- 
sius antakius ir kuždės: „Tai mano darbas, Marženka, mano darbas...“ 
Klausyk, ar tu tikrai nori leisti pražūti visai žmonijai? 

Autorius paniuro: 

— Neklausk, ko aš noriu. Manai, kad mano valia griūva žmonijos 
žemynai, manai, kad aš norėjau tokios pabaigos? Tai paprasta įvykių 
logika, argi aš galiu ją pakreipti? Dariau, ką galėjau, laiku perspėjau 

žmones, tas X tai iš dalies buvau aš. Sakiau: neduokite salamandroms 
ginklų ir sprogmenų, nutraukite tą bjaurų biznį su salamandromis, 
ir va matai, kas išėjo. Visi turėjo tūkstančius pažiūrėti teisingų ekono- 
minių ir politinių argumentų, kad taip padaryti negalima. Aš ne poli- 
tikas ir ne ekonomistas — taigi nesugebu jų įtikinti. Ką beveiksi, 
pasaulis veikiausiai žus, nuskęs, bet tai įvyks dėl visuotinai pripažintų 
politinių ir ekonominių sumetimų, bent jau bus atlikta mokslui, tech- 
nikai ir visuomenės nuomonei padedant, pritaikius visą žmogaus iš- 
radingumą! Jokia kosminė katastrofa — vien tiktai valstybiniai, impe- 
riniai, ekonominiai ir kitokie sumetimai... Prieš juos nieko nepaveiksi. 

Vidaus balsas valandėlę tylėjo. 

— O ar tau negaila žmonijos? 

— Palauk, taip neskubėk! Juk visa žmonija nežus. Salamandros 
pareikalaus tik daugiau pakrančių, kad turėtų kur gyventi ir dėti kiau- 
šinius. Jos turbūt vietoj ištisų sausumos plotų priraižys ilgiausių žemės 
makaronų, kad tiktai krantų būtų kuo daugiau. Sakykim, tuose žemės 
rėželiuose šiek tiek išliks žmonių, ar ne? Jie gamins salamandroms 
metalus ir kitus daiktus. Juk pačios salamandros negali dirbti prie 
ugnies, supranti? 

— "Tai žmonės tarnaus salamandroms. 

— Tarnaus, jei tu taip nori šito žodžio. Paprasčiausiai dirbs 
fabrikuose kaip ir dabar. Turės tiktai kitus ponus. Galų gale beveik 
nedaug kas čia ir pasikeis... 

— Ir negaila žmonijos? 

— Dėl dievo meilės, atstok! Ką aš privalau daryti? Juk šitaip 
norėjo žmonės; visi norėjo turėti salamandrų, jų norėjo prekyba, 
pramonė ir technika, norėjo valstybės vyrai ir kariuomenės vadai... 
Ir jaunasis Povondra taip sakė: mes visi čia kalti. Na tai kaipgi aš ne- 
gailėsiu žmonijos! Tačiau labiausiai man jos buvo gaila, kai regėjau, 
kad ji pati žūt būt veržiasi į tą prapultį. Nors imk, žmogau, ir šauk. 
Nors rėk abi rankas iškėlęs, lyg matytum ne tais bėgiais riedantį trau- 
kinį. Dabar jau neįmanoma sustabdyti. Salamandros dauginsis toliau, 
skaldys ir skaldys senus žemynus... Tik prisimink, kaip įrodinėjo Vol- 
fas Meinertas: žmonės turi užleisti vietą salamandroms, ir tik jos su- 
kurs laimingą, vienalytį ir lygų pasaulį... 

— Et, Volfas Meinertas! Volfas Meinertas yra intelektualas. Juk 
visada atsiras toks intelektualas, kuris net baisiausiomis, pražūtingiau- 
siomis ir beprasmiškiausiomis priemonėmis norės atnaujinti pasaulį! 
Meskim visa tai šalin! Ar nežinai, kąš dabar veikia Marženka? 

— Marženka? Ji, man rodos, žaidžia Vyšehrade. Netriukšmauk, 
pasakyta jai, senelis miega. Tai ji nežino, ką daryti, ir baisiai nuobo- 
džiauja... 

— Ką gi ji veikia? 

— Nežinau. Turbūt mėgina liežuvio galiuku pasiekti savo nosies 
galą. 

— Na matai. Ir tu gali leisti kilti naujam pasaulio tvanui? 

— Liaukis pagaliau! Argi aš galiu daryti stebuklus? Kas bus — 
tebūna! Tegu įvykiai rieda savo nepakreipiama vaga! Ir tatai yra sa- 
votiška paguoda: visa, kas dedasi, yra būtina ir dėsninga. 

— Ar negalima tų salamandrų kaip nors sustabdyti? 

— Ne. Jų yra pernelyg daug. Reikia joms užleisti vietą. 

— Ar negalima padaryti, kad jos kaip nors išmirtų? Sakysim, jas 
užkluptų kokia liga ar išsigimimas... 

— Per daug lengvai, brolau. Nejau Gamta nuolat turi taisyti, ką 
žmonės yra sugadinę? Tai jau nė tu nebetiki, kad žmonės patys apsi- 
gins? Na matai, na matai — ir vėl norėtumėte pasikliauti, kad kažkas 
jus išgelbės! Aš tau kai ką pasakysiu: ar žinai, kas net dabar, kai penk- 
tadalis Europos jau paskandinta, tiekia salamandroms sprogmenų, 
torpedų ir grąžtų? Ar žinai, kas dieną naktį karštligiškai dirba labora- 
torijose, kurdami dar tobulesnes pasaulio sprogdinimo mašinas ir me- 
džiagas? Ar žinai, kas skolina salamandroms pinigų, ar žinai, kas finan- 
suoja tą Pasaulio Pabaigą, tą visuotinį naująjį Tvaną? 

— Žinau. Visi fabrikai. Visi bankai. Visos valstybės. 

— Na matai. Jeigu būtų vien salamandros prieš žmones, tai gal 
dar būtų galima ką nors daryti, bet kai žmonės stoja prieš žmones, 
tada, brolau, nebesustabdysi. 

— „„Palauk, žmonės prieš žmones! Man šis tas atėjo į galvą. Juk 
gali stoti salamandros prieš salamandras. 

— Salamandros prieš salamandras? Kaip tu įsivaizduoji? 

— Pavyzdžiui... kai tų salamandrų yra labai daug, jos galėtų 
tarp savęs susivaidyti dėl kokio pakrantės lopinėlio, dėl įlankos ar 
panašiai, o paskui jau kariautų ir kariautų tarp savęs dėl didesnių ir 
didesnių pajūrio plotų, pagaliau turėtų imti varžytis dėl viso pasaulio 
krantų, ar ne? Salamandros prieš salamandras! Kaip manai, ar čia 
taip pat nebūtų istorijos logika? 

— „O ne, to nebus. Salamandros nekariaus prieš salamandras. 
Tai prieštarautų jų prigimčiai. Juk jos yra vienos padermės. 

— Žmonės taip pat yra vienos padermės, brolau. Ir matai — 

tas jiems nekliudo: viena padermė, o dėl visko kovoja! Jau ne dėl 
gyvenamos vietos, bet dėl galybės, dėl prestižo, šlovės, prekybos ir dar 
galaižin dėl ko! Kodėl gi salamandros negalėtų kovoti tarp savęs, pa- 
vyzdžiui, dėl prestižo? 

— O kam joms to reikia? Na pasakyk: ką jos iš to gautų? 

— Nieko, tik tiek, kad vienos laikinai turėtų daugiau pakrančių 
ir galybės negu kitos. O po kiek laiko viskas vėl persiverstų atvirkščiai. 

— Kodėl gi vienos būtų galingesnės už kitas? Juk jos visos lygios, 
visos yra salamandros: visos turi vienodus griaučius, visos vienodai 
bjaurios ir vienodai standartiškos... Kam jos žudys viena kitą? Na pasa- 
kykit, ko gi joms tarp savęs kariauti? 

— Tu tik nesirūpink, jos ras dėl ko. Žiūrėk: vienos gyvena vaka- 
riniame krante, o kitos rytiniame; na ir ims, sakysim, grumtis su šūkiu: 
„Vakarai prieš Rytus!“ Čia yra Europos salamandros, o ten toliau — 
Afrikos; niekas, velniai rautų, nepatikės, kad šios nenorės būti didesnės 
už anas! Na ir žygiuos anoms tatai įrodyti civilizacijos, ekspansijos 
ar dar kieno nors vardu; visada atsiras idėjinių arba politinių argu- 
mentų, kuriais pasirėmusios vienos pakrantės salamandros turės 
skersti kitos pakrantės salamandras. Salamandros yra civilizuotos 
kaip ir mes, žmogau, joms nestigs valstybinių, ekonominių, teisinių, 
kultūrinių ir kitokių argumentų. 

— Ir nestigs ginklų. Neužmiršk, kad jos nepaprastai gerai gink- 
luotos. 

— Taip, jos turi devynias galybes ginklų. Na matai. Tai kodėl 
jos negali išmokti iš žmonių kurti istoriją? 

— Palauk, palauk valandėlę! (Autorius pašoko ir ėmė bėgioti po 
kabinetą.) Teisybė, velniai rautų, kaipgi jos čia nesusiprotės! Dabar 
aš jau matau. Tik pažvelk į pasaulio žemėlapį — po velnių, kurgi 
yra koks nors pasaulio žemėlapis! 

— Aš jį įsivaizduoju. 

— Tai gerai. Čia yra Atlanto vandenynas su Viduržemio ir Šiau- 
rės jūromis. Čia Europa, o ten — Amerika... Štai čia yra kultūros 
ir modernios civilizacijos lopšys. Šičia kažkur yra kadaise nuskandinta 
senoji Atlantida... 

— O dabar ten salamandros tvindo naują Atlantidą. 

— Taip. O štai čia Ramusis ir Indijos vandenynai. Senieji, pas- 
laptingieji Rytai, brolau. Žmonijos lopšys, kaip sakoma. Čia kažkur į 
rytus nuo Afrikos paskandinta mitinė Lemūrija. Šičia Sumatra, o 
truputį į vakarus nuo jos... 

— „„Tana Masos salelė. Salamandrų lopšys. 

— Taip. Ten viešpatauja Salamandrų Karalius, dvasinis sala- 
mandrų vadas. Ten dar gyvena kapitono van Tocho tapa-boys, tikro- 
sios Ramiojo vandenyno puslaukinės salamandros. Žodžiu sakant, 
ten yra jų Rytai, supranti? Visa ši sritis dabar vadinasi Lemūrija, 
o ta kita — civilizuota, sueuropinta ir suamerikoninta, moderni ir 
techniškai subrendusi — yra Atlantida. Tikrasis diktatorius ten yra 
Salamandrų Vadas, didysis užkariautojas, technikas ir karys, sa- 
lamandrų Čingischanas ir žemynų griovėjas. Didi asmenybė, bro- 
lau. 

(—...Klausyk, ar jis tikrai salamandra?) 

(—...Ne. Salamandrų Vadas yra žmogus. Tikrasis jo vardas — 
Andreasas Šulcė, ir pasaulinio karo metu jis kažkur buvo feld- 
febeliu.'!*) 

(— Štai kaip!) 

(— Na taip. Va matai.) Taigi čia yra Atlantida ir Lemūrija. 
Šis skirstymas pagrįstas įvairiais sumetimais: geografiniais, adminis- 
traciniais, kultūriniais... 

— „„ir tautiniais. Neužmiršk tautinių sumetimų. Lemūrijos sa- 
lamandros kalba pidgin-English, o Atlantidos — basic-English. 

— Gerai, gerai. Laikui bėgant, buvusiu Sueco kanalu atlantai 
prasiskverbia į Indijos vandenyną... 

— Žinoma. Klasikinis kelias į rytus. 

— Suprantama. Lemūrijos salamandros, priešingai, pro Ge- 
rosios Vilties kyšulį skverbiasi į vakarinius buvusios Afrikos krantus. 
Jos teigia, kad Lemūrijai priklauso visa Afrika. 

— Žinoma. 

— Jų šūkis: „Lemūrija lemūrams“, „Šalin svetimšalius“ ir 
panašiai. Tarp atlantų ir lemūrų gilėja nepasitikėjimo ir amžinos 
nesantaikos praraja. Žūtbūtinės nesantaikos. 

— Arba iš jų formuojasi tautos. 

— Taip. Atlantai niekina lemūrus ir vadina juos „purvinais 
laukiniais“, o lemūrai tiesiog fanatiškai neapkenčia Atlanto sala- 
mandrų ir laiko jas imperialistais, vakarų velniais ir seno, gryno, 
tikro salamandrų gyvenimo griovėjais. Salamandrų Vadas reikalauja 
koncesijų Lemūrijos pakrantėse (tariamai eksporto ir civilizacijos 
interesais). Garbingasis senis Salamandrų Karalius noromis nenoro- 
mis turi sutikti, nes yra menkiau ginkluotas. Tigro įlankoje, netoli tos 
vietos, kur kitados buvo Bagdadas, įvyksta konfliktas: vietiniai Ie- 

mūrai užpuola atlantų koncesiją ir užmuša du jų karininkus tariamai 
dėl kažkokio nacionalinio įžeidimo. Dėl to... 

— „kyla karas. Žinoma. 

— Taip, įsiliepsnoja pasaulinis karas — salamandros prieš sa- 
lamandras. 

— Dėl Kultūros ir Teisės. 

— Ir dėl Tikrojo Salamandriškumo. Dėl tautos Garbės ir Di- 
dybės. Šūkis — „Arba mes, arba jos!“ Lemūrai, apsiginklavę mala- 
jiečių peiliais ir jogu durklais, negailestingai išskerdžia įsibrovėlius 
atlantus; už tai pažangesni, europietiškai išprusinti atlantai keršy- 
dami paleidžia į lemūrų jūras cheminius nuodus ir pražūtingų bak- 
terijų kultūras taip sėkmingai, kad užnuodija viso pasaulio vandeny- 
nus. Jūros yra užkrėstos dirbtinai sukeltu žiaunų maru. Dabar jau 
galas, brolau. Salamandros išnyks. 

— Visos? 

— Visos iki paskutinės. Jos bus išmirusi padermė. Po jų liks 
tik tas senas Eningene rastas Andriaso Šoichcerio atspaudas. 

— O kaip žmonės? 

— Žmonės? Ak tiesa, žmonės. Na, jie pradės pamažu traukti 
iš kalnų į dar išlikusios sausumos pakraščius, bet vandenyne dar 
ilgai dvoks pūvančios salamandros. Žemynai vėl palengva didės 
nuo upių sąnašų, jūra žingsnis po žingsnio trauksis, ir beveik viskas 
bus kaip buvę. Kils nauja legenda apie pasaulio tvaną, kurį pa- 
siuntęs dievas už žmonių nuodėmes. Atsiras ir padavimų apie nusken- 
dusias mitines šalis, kurios tariamai buvusios žmonijos kultūros 
lopšys, galbūt bus pasakojama legendos apie kažkokią Angliją, Pran- 
cūziją arba Vokietiją... 

— O paskui? 

— „„Toliau nebežinau. 

DU CENTRINĖS EUROPOS 
PROZININKAI 


„Paslaptingas, toks keistas ir toks beviltiškas mažos vengrų tautos gy- 
venimas pačioje Europos širdyje“,— rašė Žigmondas Moricas viename iš 
savo romanų. 

Čekoslovakija — politinių ir kultūrinių srovių kryžkelė, atvira visiems 
Europos vėjams. Taip kalbėjo ne kartą Karelas Čipčias 

Ši situacija — centrinės Europos situacija — įstato vengrų ir čekų IIi- 
teratūras į didžiųjų šio kontinento idėjų farvaterį, išugdo labai imlias, at- 
viras ir kintančias jų sandaras. 

Abi šios literatūros anksti tampa išraiškingais „tautų pavasario“ balsais, 
kurie girdimi ir Lietuvoje. J. Mačys-Kėkštas, pirmojo lietuvių laikraščio 
„Aušra“ bendradarbis, skaito Š. Petefio, vengrų poeto ir revoliucionieriaus, 
eiles. K. Vanagėlis-Sakalauskas kuria patriotinę giesmę „Kur namas mūs“, 
sekdamas čekų tautinio atgimimo himnu „Kur mano tėvynė“. Maironis 
poemoje „Jaunoji Lietuva“ mini garsiuosius vengrų, čekų, serbų kovo- 
tojus už savo tautų laisvę. Knygnešiai nešioja po kaimus kartu su draudžiama 
lietuviška spauda ir M. Jokajaus apsakymų rinkinį „Pajudinkime, vyrai, 
žemę!“, šlovinantį vengrų nacionalinį pasipriešinimą. 

Dvasinio bendrumo ryšiai su vengrų ir čekų literatūromis, užsimezgę 
Lietuvoje romantiniu „tautos žadinimo“ laikotarpiu, nenutrūko ir XX am- 
žiuje, kai įžymieji šių literatūrų kūrėjai susilaukė pasaulinio garso, aku- 
muliavę Budapešte ir Prahoje cirkuliuojančias visos Europos idėjas ir meninio 
mąstymo būdus. 


| 


Žigmondas Moricas — didžioji vengrų realizmo figūra. Autorite- 
tingiausias realistinių pasakojimo formų kūrėjas. Realizmas — universali Eu- 
ropos meno savastis — jo novelėse, romanuose ir dramose įgavo ryškų nacio- 
nalinį atspalvį. 

Žigmondas Moricas gimė 1879 m. liepos 2 d. Tisačėčės kaime ant Tisos 
upės kranto. Tėvas — paprastas valstietis, motina — pastoriaus duktė. Na- 
muose skurdas: vienerių metų broliukas miršta iš bado. Į mokslą leidžia 
dėdė, gimnazijos mokytojas. Debrecene studijuoja teologiją, o paskui teisės 

mokslus, pagautas kilnių švietėjiškos veiklos idėjų: būti „žmonijos mokytoju“, 
padėti kitiems žmonėms, tarnauti savo nelaimingai tėvynei. Dirba provincijos 
laikraščiuose — rašo straipsnius, apybraižas, pasakas vaikams. 1904 m. atsi- 
deda literatūriniam darbui. 

Pirmųjų kūrinių „dvasios tėvas“ tebebuvo M. Jokajus, įtakingai reikala- 
vęs iš prozos romantinio taurumo atmosferos, šviesių spalvų nacionaliniams 
herojams ir pasididžiavimo tūkstantmete vengrų dvarininkijos istorija. O 
H. Balzako ir L. Tolstojaus, G. Mopasano ir E. Zola raštai tepripažino 
objektyvią analizę, skrodžiančią iki pat šaknų. Ir Ž. Moricas formuluoja 
pats sau naują estetinę užduotį: reikia rašyti „tik apie tai, kas skauda, kas 
žeidžia Žmogų, kas siutina“. 1903—1907 m. jis keliauja po Vengrijos kai- 
mus, užrašinėdamas liaudies dainas, ieškodamas vengrų nacionalinio meno 
ištakų, kaip ir jaunieji kompozitoriai Z. Kodajus, B. Bartokas. Nakvodamas 
su aviganiais šiaudų stirtose, prisiklauso šiurpių gyvenimo istorijų, kurios 
taps jo novelių ir romanų fabulomis. Atlaidus, lėtas ir geraširdis valstiečio 
sūnus mokosi radikalių sprendimų ir drąsos iš savo draugo E. Adžio, so- 
cialisto revoliucionieriaus, didžiojo vengrų lyrikos reformatoriaus. Įsikūrus 
1919 m. Vengrijos Tarybų Respublikai, Ž. Moricas pritaria socialinės lygybės 
įstatymams ir žemės ūkio kooperatyvų steigimui. 

Trisdešimtmetį rašytoją išgarsina novelių knyga „Septyni kreiceriai“ 
(1909) — Vengrijos kaimo buities „kruvinos baladės“, pasak autoriaus. 

Paprastas žmogelis stovi apraizgytas ir suspaustas išorinių aplinkybių, 
negalėdamas nieko pakeisti. Skurdas, socialinių santykių žiaurumas, klasinis 
egoizmas determinuoja jo padėtį ir elgseną. Tėvas siunta, ištekėjus dukrai, 
nes ji nebeparneš savo uždarbio į namus. Padienis darbininkas svajoja 
bent kartą sočiai pavalgyti. Kaimynas užmuša kaimyną, kad pasigrobtų 
jo avių bandą. Šitos vargo, šeimos kivirčų, sužvėrėjimo fabulos plėtojasi 
kaip būtinybės slinktis. Socialinės aplinkybės čia virsta egzistencinėmis si- 
tuacijomis. Vienkartinis žmogaus buvimas, neturįs jokios pasirinkimo ga- 
limybės, staiga supurtomas iki pašaknų, trupa ir dūžta, o „mirties dvel- 
kimas“ nuveja šalin idilišką ramybę. „Jiems atrodė, kad kažkokia baisi 
jėga nukirto gyslą, jungusią juos su gyvenimu“. Taip jaučia jaunas bedarbis 
ir jo nėščia Žmona — vienintelė šeimos maitintoja, ką tik atleista iš darbo 
(„Tas nelaukiamas trečiasis“). 

Apnuogindamas socialines pasaulio prarajas (pirmutinė realisto pareiga), 
Ž. Moricas nejautė jose tokios susvetimėjimo nykumos kaip Vakarų Europos 
realistai. Jis vaizdavo vengrų kaimo gyvenimą, kur dar buvo išlikę šir- 
dingo Žmonių bendravimo papročiai, moralinių vertybių jungtys 1“ maiš- 
tingi laisvės potroškiai. Ir jam atrodė, kad būtent kaime „slypi vengrų 
tautos gyvenimo ištakos“, kad „tikras žmogus“ yra tasai, kuris gyvena 
„paprastą vengrų valstiečio gyvenimą“. Likdamas ištikimas švietėjiškai li- 
teratūros misijai, kaip ir pirmieji lietuvių . realistai, jis savo kūriniuose 
nuolat skelbė gyvenimo tobulinimo projektus: plėtokime intensyvią žem- 
dirbystę, tieskime gerus kelius, apsodinkime druskingas dykvietes vaisme- 
džiais. leiskime kaimui vertingas knygas pigiomis kainomis ir t.t. Suėmęs 
autoriaus viltis, Vengrijos kaimas jau negalėjo būti vien socialinio anta- 
gonizmo tamsi arena; tai ir nacionalinės buities, nacionalinio charakterio, 

tautos istorinio likimo pagrindas, į kurį būtina įsižiūrėti su meile ir pagarba. 

Ž. Morico novelėse vengrų valstietis gyvena savo šiokiadieniškoje ap- 
linkoje ir kalba savo natūralia kalba. Pirmą kartą vengrų literatūroje 
kaimiečio figūra taip išraiškingai įstatyta į tipiškas realijas: jis daužo kaup- 
tuku išdžiūvusią žemę po plieskiančia saule, valgo trupančią kukurūzų 
duoną, iš šunų lojimo atpažįsta, kas artėja stepe. Pirmą kartą ši figūra 
įgauna tokias žmogiškas savybes, kurias Ž. Moricas laikė vengrų nacio- 
nalinio charakterio branduoliu. Išdidus tiesumas,— net paskutinis varguolis 
nesižemins ir nepaims išmaldos. Karšta prigimtis, dar pilna laukiniško stepių 
siautulio, atsiverianti iki širdies gelmių, naivi ir paprasta, greičiau paklūs- 
tanti jausmo impulsui negu gudriam apskaičiavimui. Tikrasis pasaulio centras 
vengrui yra gimtieji namai ir šeima: moteris eina ir eina per bekraštes ste- 
pes, eina visą rudenį ir vasarą, kol iškrinta sniegas, vis klausinėdama, ar 
nematėte „tokio padoraus žmogaus, mažakalbio, neaukšto piemens“ — jos 
vyro, nežinodama, kad jį nužudė kaimynas („Barbarai“). Meilė yra šitų 
padienių darbininkų, plėšikaujančių varovų, vargingų našlių gyvenimo vir- 
šūnė, kuri negali būti iškeista į jokį turtą; tik mylėdamas žmogus susilieja 
su esminėmis vertybėmis, pažįsta pats save ir darosi tikras; tik meilė suteikia 
užguitiems varguoliams laisvumo ir dvasios polėkio, kuris vengrų rašytojui 
buvo gražiausia žmogiškumo apraiška. 

Iš vengrų kaimo realijų, tipažų, kalbos būdo Ž. Moricas sukūrė šiuo- 
laikinę novelę, artimą G. Mopasano tradicijai. Neutralus pasakotojo tonas, 
nepripažįstantis idealizacijos ar sentimentalaus graudesio. Lakoniška vaizdų 
plastika — vienas kitas sakinys, ir atsiveria veiksmo situacija, ir prabyla 
charakteris. Kokia nors kasdieninė smulkmena, ritmingai kartojama ir įt- 
raukta į kompozicijos centrą (nauji berno batai, varinė diržo sagtis), 
išveda į Žmonių santykių painiavą ir aukščiausias išgyvenimų įtampas. 
Nuolat susiduria vyro ir moters jausmai, turtuolio ir vargšo padėtys, gėrio 
ir blogio pavidalai, o šitas dramatiškas vyksmas baigiasi stulbinančia ato- 
mazga, būdinga klasikinės novelės sandarai. Vengrų valstiečio kalbėsena 
palenkė šitas glaustas europinės epikos formas lėtesniam veiksmo ritmui, 
išmargino trankiais dialogais ir humoru. Liaudies dainų tradicija (jos nuolat 
cituojamos Ž. Morico veikaluose) orientavo pasakojimą į folklorinę bala- 
dę — meilės ir mirties kontrastai, žmogaus būsenų ir gamtos paralelizmas, 
intymus santykis su visais kaimo aplinkos daiktais. 

Ž. Moricas buvo plataus diapazono kūrėjas („Raštai“ išleisti keturias- 
dešimt devyniais tomais). Jis parašė dvidešimt romanų, kuriuose atsiveria 
plati Vengrijos socialinio, politinio ir istorinio gyvenimo panorama. „Aš — 
ne svajotojas, o gyvenimo žmogus, mane įkvepia vien tikrovė, įvykiai“, — 
sako Z. Moricas, įvesdamas į savo romanus ekonominių ir socialinių tyri- 
nėjimų išvadas. Jo stambiojoje prozoje sklandžiai suderinti sodrūs aplinkos 
aprašymai su spalvingų portretų galerija, socialinės tikrovės skerspjūvis su 
psichologine analize, politiniai ginčai su veiksmo dinamika. Tai tipiški XX a. 
pirmųjų dešimtmečių realistiniai romanai. Įsitvirtinus Vengrijoje profa- 
šistiniam režimui, Ž. Morico romanų kritiškoji galia darėsi vis radikalesnė. 
Oficialioji spauda priskyrė rašytoją prie „antinacionalinių elementų“, ir 
net ministrų kabineto pirmininkas ėmėsi nurodinėti, ką jis turėtų rašyti ir 

kaip privalėtų elgtis. „Mane domina tikra tiesa, ir dar niekada nerašiau me- 
lagysčių“,— išdidžiai pareiškė kritiškų romanų ir novelių autorius. 

Mirė Ž. Moricas 1942 m. rugsėjo 4 d. Prie kapo duobės L. Nemetas, 
žymus prozininkas ir dramaturgas, pasakė: „Net patys didžiausi vengrų 


rašytojai negali atsistoti į vieną gretą su Žigmondu Moricu“. 

Karelas Čapekas pradėjo literatūrinį kelią trumpais apsakymėliais kaip 
ir Ž. Moricas. Jis irgi pasirinko „mažąjį žmogų“ svarbiausiu savo kūrybos 
herojumi. Realizmas jam taip pat atrodė labiausiai išbandyta kūrybos pre- 
misa likti ištikimam faktams, pagauti daiktų esmę, būti šiuolaikiškam ir 
paprastam. Tik K. Čapeko kūryboje „mažasis žmogus“ išvedamas iš na- 
cionalinės aplinkos sienų ir pastatomas prieš universalias pasaulio problemas. 
Realistinės jo romanų ir dramų konstrukcijos ne tiek atspindi esamą tik- 
rovę, kiek projektuoja ją į katastrofiškos raidos modelius, kurie turi įspėti 
XX a. žmogų: civilizacijai gresia pavojus. Jo kūriniuose prabilo vienas 
pačių įžvalgiausių protų, subrandintų šio amžiaus įtampos. K. Čapekas — 
tokio pat dydžio intelektualinės krypties rašytojas kaip ir A. Fransas, H. Vel- 
sas, B. So. 

Gimė Karelas Čapekas 1890 m. sausio 9 d. Male Svatoniovicės mies- 
telyje, šiaurės vakarų Čekijoje, gydytojo šeimoje. Tėvas — švietimo idealų 
ir mokslo amžiaus žmogus, aktyviai domėjęsis istorija ir evoliucijos teorija, 
filosofija ir socialiniais klausimais, mėgėjiškų spektaklių statytojas ir proginių 
eilių kūrėjas. Motina rinko liaudies dainas, pasakas, legendas. Namų ap- 
linkoje — žymiausių Europos rašytojų knygos, filosofijos klasika, populiarūs 
veikalai iš visų mokslo sričių. Tokioje aplinkoje natūraliai bręsta proto 
smalsumas viskam, kas vyksta pasaulyje, ir ugdoma scientistinė mąstysena, 
visur ieškanti dėsningumų, kelianti ir sprendžianti problemas. „Pažinti — 
tai galinga aistra, aš rašau, kad pažinčiau“,— pasakys vėliau čekų rašytojas. 

Mokosi K. Čapekas Hradec Kralovo gimnazijoje, tačiau iš jos pašali- 
namas už priklausymą slaptai patriotinei studentų draugijai. 1908 m. įstoja 
į Prahos Karlo universitetą studijuoti filosofijos. 1915 m. apgina diserta- 
ciją „Objektyvus metodas estetikoje“. Artimiausia jam reliatyvizmo ir prag- 
matizmo filosofija, atliepusi liberalinio demokratizmo idealams, išpuoselėtiems 
čekų švietėjų po Habsburgų monarchijos padu. Pradedančio rašytojo mąs- 
tymą smarkiai paveikė reliatyvistinė nuostata: nėra vienos, visiems galio- 
jančios ir privalomos tiesos; kiekvienas žmogus turi savo teisybę; tos in- 
dividualios teisybės turi išsitekti viena greta kitos tame pačiame laike ir toje 
pačioje visuomenėje; nepakantumas kito teisybei — pirmas žingsnis į prie- 
vartą. Menininko uždavinys, K. Čapeko supratimu, duoti balsą toms indi- 
vidualioms teisybėms, įsiklausyti į jų ginčą, pabandyti jas sutaikinti, kad 
pasaulis nesubyrėtų žūtbūtinėje konfrontacijoje. Humanistinė tolerancija 
visoms žmogaus egzistencijos apraiškoms ir pasibaisėjimas šiuolaikinės 
civilizacijos prieštaravimais — du meninės pasaulėžiūros poliai, įpratinę 
mąstyti susikertančių idėjų ir veiksmų kaktomušomis. XX a. menas, pasak 
K. Čapeko, yra konceptualus menas, kuriam rūpi ne istorinės ar psicho- 

loginės patirties iliustraciniai piešinėliai, o dabartinio pasaulio probleminių 
situacijų apibrėžimas bei diagnozė, reikalinga „kaip prielaida būsimo pasaulio 
pažangiai sandarai“. 


K. Čapekas debiutavo 1907 m. ironiškos prozos miniatiūromis, para- 
šytomis kartu su broliu Josefu, vėliau žinomu dailininku. Po dešimties metų 
išėjo pirmoji savarankiška apsakymų knyga „Dievo kančia“. 1920 m. pa- 
sirodė poetinių vertimų knyga „Prancūzų poezijos antologija“, kuri re- 
formavo čekų poetinę kalbą, atverdama jai „naują poetinį klimatą“, anot 
poeto V. Nezvalo. Tais pačiais metais parašė lyrinę komediją „Plėšikai“ ir 
buvo pakviestas į Prahos Vinohradų teatrą repertuarinės dalies vedėju ir 
režisieriumi. Dirbo pirmuose nepriklausomos Čekoslovakijos dienraščiuose, 
kasdien rašydamas politinių įvykių apžvalgas arba feljetonus, kelionių (po 
Angliją, Italiją, Ispaniją, Skandinaviją) reportažus arba knygų recenzijas. 
Išmoko greitai reaguoti į besikeičiančias pasaulio situacijas, trumpai ir 
aiškiai išdėstyti esmę, kalbėti energingų ir grakščiu sakiniu, komponuoti 
pasakojimą į labai judrias formas, kurios nuolat žadintų skaitytojo dėmesį. 
Čekų rašytojas, pasak K. Čapeko, negali „tūnoti užkrosnyje, apribojęs savo 
akiratį siaurais vietos masteliais“, o privalo būti „pasaulio piliečiu“. 


Pasaulinį garsą K. Čapekui pelnė drama „RUR“ (1920), išversta į 
30 kalbų, pastatyta Europos didmiesčių scenose, JAV ir Japonijoje (1927 m.— 
Kauno Valstybės teatre, 1933 m.— Šiaulių dramos teatre). Pirmą kartą 
čia kategoriškai susikirto techniškosios civilizacijos kriterijai, matuojantys 
progresą mašinų kiekiu, su Europos kultūros humanistine nuostata, grindžiama 
dvasinėmis vertybėmis ir pagarba asmenybei. Žmogaus sukurtos mašinos — 
robotai (K. Čapeko išrastas žodis, įėjęs į daugelio tautų žodynus), gami- 
nantys patys save milijoninėmis serijomis, perima iš žmogaus visus darbus, 
kuriuos atlieka be sutrikimų, gavę tobuliau suprojektuotą atmintį ir inte- 
lektą. Imituodama standartinę žmogaus kalbėseną, elgseną ir mąstyseną, 
ši beveidė ir bejausmė technika vieną dieną sukyla prieš savo kūrėją, pas- 
kelbia jį parazitine atlieka, ima masiškai naikinti, ir žemėje gęsta gyvybė, 
kuriai reikalingi jausmai, siela, individualumas. Paradoksiniai deriniai — 
technikos galybės utopija ir visuotinio žlugimo grėsmė, moksline teorija 
pagrįstas fantastinis veiksmas ir dabartinio žmogaus tipologinė schema — 
įeis į brandžiausius K. Čapeko kūrinius, kur žmogaus dvasia desperatiškai 
ginsis nuo „didžiųjų imperialistinių diktatūrų“ agresijos, besiveržiančios 
pajungti sau suskaldyto atomo naikinančią galybę ar stebuklingus medi- 
cinos atradimus (romanas „Krakatitas“, 1924, tragedija „Baltoji liga“, 
1937). 


Nuo šiuolaikinės civilizacijos griaunančių jėgų K. Čapekas norėtų ap- 
saugoti „mažojo Žmogaus“ paprastą gyvenimą, išlaikantį gyvybę žemėje ir 
elementarias žmonių bendrumo normas. Su meile ir geraširdišku humoru 
rašytojas vaizduoja priemiesčio paštininko ar sodininko šeimą, užsisklen- 
dusią savo jaukioje kasdienybėje, patenkintą natūralia smulkių dienos įvy- 
kių bei rūpesčių seka, kurios dar netrikdo jokie pasaulio sukrėtimai. K. Ča- 
pekas puikiai jaučia čekų miestiečio ramų tvarkingumą, jo paklusnybę 
įstatymams ir buities rutinai, jo norą išlikti nuošaly nuo didelės politikos 

ir istorinės atsakomybės („Apsakymai iš vienos kišenės. Apsakymai iš kitos 
kišenės“, 1929). 

Romane „Karas su salamandromis“ (1936) pensininkas Povondra, kned- 
likų ir alaus mėgėjas, skaitydamas laikraščiuose apie karus kaimyninėse 
šalyse, iškalbingai „samprotauja: mūsų nepasieks šitas tvanas, mes niekur 
nesikišim, mes neutrali valstybė. Tik kai salamandra, puolančios armijos 
žvalgas, pasirodo Vltavos upėje, prie Legionų tilio, senukas nusimena: 
„Dabar jau galas“. Virš Čekoslovakijos lygumų, virš jo namelio ir anūkų 
netrukus tyvuliuos jūra. Ir dėl šitos katastrofos kaltas tik jis, kadaise įleidęs 
į savo šefo kabinetą padūkėlį jūrų kapitoną van Tochą, atradusį tolimame 
vandenyne keistus driežus, didumo kaip dešimties metų berniukas, suge- 
bančius pamėgdžioti žmogaus judesius ir protingai elgtis. Taip prasidėjo 
salamandrų istorija. 

Tuoj pat įsisteigė akcinė bendrovė eksploatuoti salamandroms — jos 
renka iš jūrų dugno kriaukles su perlais, kasa kanalus, stato uostus, supila 
salas. Jos gabenamos laivais ir pardavinėjamos visoms šalims kaip pigi darbo 
jėga. Kiekviena valstybė sudarinėja savus povandeninės kariuomenės dali- 
nius, aprūpina juos naujausia technika. Tautų sąjungos posėdžiuose svarsto- 
mos pilietinės salamandrų teisės. Joms leidžiami vadovėliai ir Biblija neperš- 
lampamame popieriuje. Salamandros girdomos alkoholiu, kad sulėtėtų jų dau- 
ginimasis. Bet jos taip sparčiai veisiasi, kad nebeišsitenka esamose jūrose. 
Perėmusios iš žmonių žinias, ginklus ir agresyvumą, susivienijusios salamand- 
ros sukyla prieš žmonių valdžią kaip ir robotai, ima sprogdinti ir skandinti 
žemynus, norėdamos išplėsti savo „gyvybinę erdvę“. Žmonių saujelės pa- 
sitraukia į kalnus, kad vėl iš naujo pradėtų pasaulio istoriją, kai salamandrų 
gentys, pilnos priešiškumo viena kitai, išsiskers tarpusavyje. 


Mokslinė prielaida, įprasta fantastiniuose romanuose, leido sukurti K. Ča- 
pekui globalinio eksperimento erdvę, kurioje sistemingai išbandomos pag- 
rindinės tarpukario Europos tendencijos, aišku, satyriškai hipertrofuotos. 
„Tai ne utopija — tai ši diena“,— sakė rašytojas. Salamandrų istorijoje 
sutelkta kapitalizmo raida nuo vergų prekybos iki tarptautinių monopo- 
lijų, ir jai pateikiamas kaltinimo aktas — visi Žemės resursai, darbas, žmo- 
gaus išmintis paaukota pelno siekimams; konkurencinė kova suskaldė žmo- 
niją, ir ji tapo bejėgė pavojaus akivaizdoje. Salamandros, mikliai karto- 
jančios šablonines laikraščių frazes, pasisavinusios iš žmonių civilizacijos 
„grynai praktišką, techninę, utilitarinę pusę“, atstovauja technikos ir komu- 
nikacijos priemonių standartizuotai masei, kuri nebeturi jokių individualaus 
pasirinkimo ir individualios atsakomybės galimybių. Salamandros imasi vyk- 
dyti gigantiškus gamtos pertvarkymo planus, kurie galų gale baigiasi žemynų 
nuskandinimu. Salamandrų agresija reflektuoja bręstančią hitlerinę agresi- 
ją — „grynakraujės, senovinės vokiškos salamandros“ yra pranašesnės už 
visas kitas salamandras; salamandrų vado „gergždžiantis, įtūžęs balsas“ 
skelbia Europos tautoms ultimatumus: mes siūlome taiką, tik atiduokite 
mums savo teritorijas... Siaubo banga ritasi per pasaulį, paraližuodama 
baikščias ir egoistines vyriausybes — tarptautinėje konferencijoje jos bando 
išsipirkti, siūlydamos agresoriams svetimas žemes (stulbinantis Miuncheno 
konferencijos numatymas). Alsuodamas šiurpia karo išvakarių atmosfera, 

romanas „Karas su salamandromis“ buvo pačia savo esme antifašistinis 
kūrinys (1941 m. hitlerininkai Čekoslovakijoje uždraudė K. Čapeko raštus, 
o rašytojo brolis žuvo koncentracijos stovykloje). 

Probleminio mąstymo dialektika, kupina skaudaus nerimo, tulžingų gra- 
sinimų ir nevilties, vienija romano pasakojimą, kuris komponuojamas kaip 
parodijų serija, stilizuojanti sensacingas laikraščių antraštes, mokslinių pra- 
nešimų žargoną, tarptautinių konferencijų protokolus, diplomatines notas 
ir t.t. Tai meistriškas žaidimas klišėmis, kurios virsta standartizuotos visuo- 
menės apibendrinančiais simboliais ir montuojamos į vieningą parabolės 
konstrukciją. Filosofinė parabolė, K. Čapeko itin mėgstama pasakojimo 
forma (rinkinys „Apokrifai“, 1932), jau pokarinėje Europos prozoje tapo 
net dominuojančia kryptimi (A. Kamiu, M. Frišo, F. Diurenmato kūri- 
niai). 

Mirė K. Čapekas 1938 m. gruodžio 25 d., palaužtas Miuncheno kon- 
ferencijos, kurioje didžiosios Europos valstybės paaukojo Čekoslovakiją 
hitlerinei agresijai. „Ko jums rūpintis manimi, jei jūs nepasirūpinote mano 
šalimi“, — kalbėjo jis paskutiniame interviu anglų žurnalistui. 

Lietuvoje tik prieš metus buvo išėjęs K. Čapeko romanas „Karas su sa- 
lamandromis“. Daugelis lietuvių literatų buvo skaitę jo dramas vokiečių, 
rusų ar prancūzų kalbomis (taip atsirado „mažojo žmogaus“ tema K. Binkio 
dramoje „Generalinė repeticija“). Tad lietuvių spauda su didžiu liūdesiu 
rašė apie „didelio dramaturgo“, „universalaus rašytojo“, visokių idilių „grio- 
vėjo“ mirtį. J. Miltinis nekrologiniame straipsnyje kalbėjo apie K. Eapeką 
kaip „vieną iš originaliausių pokarinės generacijos rašytojų“, „žiaurų su- 
materialėjusios buržuazijos priešą“, humanizmo ir demokratinio idealizmo 
skelbėją, besiskverbiantį „į amžinas Žmogaus ir visos žmonijos likimo prob- 
lemas“ . 


VYTAUTAS KUBILIUS 


' Miltinis J. Karolis Čapekas.— Naujoji romuva, 1939, Nr. 2. 

PAAIŠKINIMAI 


ŽIGMONDO MORICO „NOVELĖS“ 


Lietuvių kalba šio autoriaus yra išleisti trys romanai: „Giminaičiai“ (1956), 


„Ponų išdaigos“ (1963), „Laimingas žmogus“ (1969). Novelės, surinktos šioje kny- 
goje, lietuviškai leidžiamos pirmą kartą. 

Betiarais senojoje Vengrijoje buvo vadinami plėšikai, taip pat vargingi valstiečiai, 
pabėgę nuo dvarininkų ir užpuldinėję turtingųjų sodybas. 

atila — vengrų nacionalinis drabužis — per liemenį kiek įimtas švarkas, priekyje 
papuoštas virvelinėmis kilpomis. 

paprikašas — troškintos bulvės su paprika. 

kurucai — vengrai sukilėliai, kovoję prieš feodalinę ir Austrijos monarchų pries- 
paudą. 

holdas — vengrų žemės matas, lygus 0,53 ha. 

sėkejai — vengrų etninė grupė. 

Edė Sigligetis (1814— 1878) — vengrų dramaturgas, liaudies dramos pradininkas. 
tarchonė — vengrų nacionalinis valgis iš tešlos gumulėlių su aliejum arba taukais 
ir prieskoniais. 

pulis — Vengrijoje auginamų aviganių šunų veislė. 

lebenčas — vengrų nacionalinis valgis iš lakštinių su rūkytais lašinukais, bulvėmis 
ir prieskoniais. 

tokanis — vengrų nacionalinis valgis iš mėsos su grybais, grietinėle ir priesko- 
niais. 

frečas — vynuogių vynas, atskiestas gazuotu vandeniu. 

Obuda — Budapešto dalis. 

Ladmanjošas — Budapešto darbininkų rajonas. 


Parengė J. IŠGANAITYTĖ 


KARELO ČAPEKO „KARAS SU SALAMANDROMIS* 


Lietuvių kalba šio autoriaus išleista romanas „Krakatitas“ (1976), apysaka 


„Hordubalas“ (1959), apsakymų rinkinys vaikams „Plėšiko pasaka“ (1959), be to, 
pastatyta drama „RUR“ (1927, 1933) ir komedija „Makropulo receptas“ (1973). 

Romanas „Karas su salamandromis“ lietuviškai pirmąkart pasirodė 1937 m. 


Naujas jo vertimas išleistas 1958 m. Vertėjo paredaguotas, jis spausdinamas šioje 
knygoje. 

„Batiu“ — buržuazinės Čekoslovakijos milijonieriaus, avalynės fabrikanto pa- 
saulinis koncernas. 

„Atleiskite, kapitone“ (angl.). 

Devl Bei (Devil Bay) — Velnio įlanka (angl.). 

„Dėkui“ (angl.). 

„Toddy“ — alkoholinis gėrimas iš palmių vaisių (angl.). 

„Ryklys“ (angl.). 

Golombekas ir Valenta — Čapeko laikų čekų žurnalistai. 

„„eskimas Velclis.— B. Golombekas ir E. Valenta išspausdino Šiaurės, ypač eskimų, 
tyrinėtojo Jano Velclio (1868—1951) įspūdžių knygų. 

„Kapitonas van Tochas. Labai malonu“ (angl.). 

„Taip“ (vok.). 

„Daugybę prakeiktų salų“ (angl.) 

„Į jūsų sveikatą“ (angl.). 

„Svarų sterlingų?“ (Angl.) 

„Matote?“ (Angl.) 

„Daugybę pinigų“ (angl.). 

„Stop“, „stok“ (vok.). 

„Juo ir jo žodžiu visada gali pasitikėti“ (angl.). 

„Laivo savininkas“ (angl.). 

„Pusiau“ (angl.). 

„Gaila“ (angl.). 

„Mano jaunuoli“ (angl.). 

„Mano gimtinėj“ (angl.). 

„Žinau“ (angl.). 

„Geras mano bičiulis“ (angl). 

Šio personažo prototipas — Prahos „Lidovė Noviny“ redakcijos kurjeris Rudol- 
fas Ondrakas, kuris į „Atminimo knygą“ klijavo spaudos iškarpas, laiškus ir pan. 
„Labai malonu susipažinti, kapitone. Prašom į vidų“. (Angl.) 

„Ar atsimenate?“ (Angl.) 

„Tolimojo plaukiojimo kapitonas“ (angl.). 

„Taip, sere. Atvirose jūrose. Rytų Indijos ir Ramiojo vandenyno linijos, sere“. 
(Angl.) 

„Vertas milijonų“ (angl.). 

„Prakeiktas melas, sere“ (angl.). 

„Uolų“ (angl.). 

„Driežų“ (angl.). 

„Tikrai“ (vok. tarm.). 

„Krovininiu garlaiviu“ (angl). 

„Vaikine“ (dark. angl.). 

„Stebėjimus ir bandymus“ (angl.). 

Vaterštatas (Waterstaat) — Olandijos vandens įrenginių žinyba. 

Jelly-fish (angl.) — medūzų rūšis. 

„Būk vyras“ (angl.). 

„Dengtais deniais“ (angl.). 

„Deniais su škancais“ (angl.). 

„Teisingai“ (angl.). 

YMCA (Young Men's Christian Association) — „Jaunų krikščionių sąjunga“ 
(amerikiečių klerikalinė labdarybės ir jaunimo globos draugija). 

„Kaip reikiant“, „puikus“ (angl.). 

„Baltoji lelija“ (angl.). 

Palm Bičas — garsus JAV kurortas. 

„Šilerio riteris..— Turima galvoje F. Šilerio baladė „Pirštinė“. 

„Pirklys Hornas“ — amerikiečių kino filmas, 1931 m. filmuotas Afrikoje. Jame 
vaizduojami pirklio Horno nuotykiai vaduojant iš „laukinių nelaisvės“ šviesiap- 
laukę merginą. 

Andriasas Šoichceris — taip buvo pavadinti griaučiai, rasti šveicarų mokslininko 
J. J. Soichcerio (1672—1733). Iš pradžių jie klaidingai buvo laikomi prieštvaninio 
žmogaus liekanomis. Tik vėliau prancūzų mokslininkas Ž. Kiuvjė (1769— 1832) 
nustatė, kad tai salamandros liekanos. 

„Telaimina jį dievas“ (angl.). 

Mei Vest — Holivudo kino žvaigždė (1892—1980). Kai kuriose šalyse buvo 
draudžiama demonstruoti filmus, kuriuose ji vaidino, jie buvo laikomi amoraliais. 
Henrikas Aštuntasis — turimas galvoje to paties pavadinimo anglų filmas (1933). 
„Labas rytas“ (vok.). 

„Iki pasimatymo“ (vok.). 

„Veiksmo metu“ (lot.). 

tantjema — papildomas atlyginimas, išmokamas prekybos, pramonės bendrovių, 
bankų vadovaujantiems darbuotojams. 

Polis Adamas (1862— 1920) — prancūzų rašytojas, istorinių ir utopinių apysakų 
autorius. Apysakose vyrauja erotiniai motyvai. H. G. Velsas (1866— 1946) — 
anglų rašytojas ir publicistas, daugelio mokslinių fantastinių romanų autorius. 
O. Hakslis (1894— 1963) — anglų rašytojas. Utopijoje „Naujas puikus pasaulis“ 
(1932) jis pavaizdavo ateities žmones kaip amoralius padarus. 

„Gyvūnas, vartojąs įrankius“ (lot.). 

„G. Kroicmanas, Salamandrų istorija. Hansas Ticė, XX amžiaus salamandra. 
Kurtas Volfas, Salamandra ir vokiečių tauta. Seras Herbertas Ovenas, Salamand- 
ros ir Britų imperija. Džovanis Fokadža, Amfibijų evoliucija fašizmo epochoje. 
Leonas Bonė, Amfibijos ir Tautų sąjunga. S. Madariaga, Salamandros ir civi- 
lizacija“. 

ČTK (Čekoslovanskė Tiskova Kancelar) — „Čekoslovakijos spaudos kancelia- 
rija“ (Čekoslovakijos informacijos žinyba). 

Roiteris — stambiausia Anglijos informacijos agentūra. 

Havasas — Prancūzijos informacijos agentūra. 

„Dėkoju, sere“ (angl.). 


? E.E.K. — įžymaus čekų rašytojo, publicisto Egono Ervino Kišo (1885—1948), 


daugelio kelionių apybraižų autoriaus, inicialai. 

„Pranešimas apie somatinius salamandrų bruožus“ (vok.). 

Madlena Roš (1885— 1930) — prancūzų dramos aktorė. 

Henris Bondas (1864—1937) — anglų plieno pramonės nacionalinės asociacijos 


prezidentas. 
Tonis Veismiuleris (Džonas Veismiuleris) — įžymus amerikiečių plaukikas, vėliau 

kino aktorius, Tarzano vaidmens atlikėjas išgarsėjusiame filme „Tarzanas“. 
Fransua Kopėa (1842— 1908) — prancūzų rašytojas, miesčioniškų idealų skel- 
bėjas. į 

pidgin-English — anglų-kinų kalbų žargonas. 

„Atdari kalbos vartai“ (lot.). Ironiška aliuzija į čekų humanisto J. A. Komenskio 
veikalą „Janua linguarum reserata“ (1631). 

„Jūrų giminė“ (lot.). 

„Mokslingą lotynų kalbą“ (Ilot.). 

„Žemės rutulys“ (lot.). 

„Nūrodni Listy“ — įtakingas konservatyvus buržuazinės Čekoslovakijos laikraš- 
tis (1846—1941). 

„„„Riekuo pasauly mes netikėkim..“ — iš čekų poeto Svatopluko Čecho (1846— 
1908) eilėraščio „Netikim niekuo...“ 

Jaromiras Zeidelis-Novomestskis, Indržicha Zeidel-Chrudimska, Bohumila Jan- 
dova-Stržešovicka — Čapeko pašiepiamos literatūrinės vidutinybės, pseudoliaudiškų 
ir pseudopatriotinių kūrinių autoriai, prisisegę skambius pseudonimus. 

Ar tilto bokšte vis dar tebekabo... galvos? — 1621 m. buvo nužudyti 27 sukilimo 
prieš Habsburgus vadai, o jų galvos pakabintos Karlo tilto senamiesčio bokšte. 
„pralaimėjimas prie Baltojo Kalno...— 1620 m. čia buvo sumušti prieš Habs- 
burgų jungą sukilę čekai ir po to neteko minimalaus politinio savarankiškumo. 
„Tas laimingas..“ — iš čekų poeto F. L. Čelakovskio (1799—1852) eilėraščio 
(rinkinys „Šimtalapė rožė“). 

Boleslovas Jablonskis (Karelas Tupas, 1813—1881) — čekų rašytojas, kunigas, 
rašęs religinius veikalus ir sentimentalius patriotinius eilėraščius. 

Lipanai — kaimas prie Prahos, kur dešiniosios pakraipos husitai taurininkai su- 
mušė kairiosios pakraipos husitus taboritus. 

„Salamandros, išmeskite žydus!“ (Vok.) 

Polis Malori — dviejų prancūzų poetų vardo ir pavardės ironiškas hibridas: Ste- 
fano Malarmė (1842—1898) ir Polio Valeri (1871—1945). Abu jie mėgo per- 
kūrinėti antikinius mitus. 

Paladė Anadiomenė — graikų mitologijoje karo ir išminties deivė Atėnė Paladė. 
„ginčas tarp sensalamandrių ir jaunsalamandrių.— Pašaipi aliuzija į kovą tarp 
konservatyvių senačekių ir liberalių jaunačekių partijų XIX a. pab.— XX a. pr. 
„Naūrodni Politika“ — reakcinis čekų laikraštis (1883— 1945). 

Žiulis Soerstofas — turimas galvoje to meto žinomas Prancūzijos ir JAV spaudos 
politinis apžvalgininkas Ž. O. Sonervainas. 

mikado — Japonijos imperatorius. 

Grumtynės Normandijoje — šiam skyreliui impulsą davė Normandijos valstiečių 
bruzdėjimas 1933—1934 m. dėl žemės ūkio produktų žemų kainų. 

„„žemės ūkio ministras M. Monti.— Aliuzija į Prancūzijos viešųjų darbų ministro 
P. E. Flandeno veiklą XX a. ketvirtojo dešimtmečio krizės laikotarpiu, kai jis, 
mėgindamas įveikti vynuogių realizavimo sunkumus, įsakė likviduoti hibridinius 
vynuogynus, kuriuos valdė daugiausia neturtingieji valstiečiai. 

„Šiaurinė salamandra“ (vok.). 

„Taurioji salamandra“ (vok.). 

Frensis Dreikas (1545—1596) — Anglijos karališkasis piratas, vėliau admirolas, 
anglų karo laivyno kūrėjas. 

„Tokius laimėjimus pasiekia tik vokiečių salamandros.“ (Vok.) 

„Žmonijos saulėlydis“ (vok.). Aliuzija į vokiečių filosofo idealisto, iracionalistinės 
kultūros ciklų teorijos kūrėjo Osvaldo Špenglerio (1880—1936) veikalą „Europos 
saulėlydis“. 

kreziškas — nepaprastai turtingas (pagal legendinio Lidijos karaliaus Krezo 
vardą). 

„Žydrasis kapričio“ (pranc., it.). 

„Mene tekel“ — perspėjimo ir grasinimo žodžiai, paimti iš vienos biblinės le- 
gendos. 

„Vergas“, „tarnas“, „asistentas“ (lot.). 

„Alio, alio, alio! Kalba Salamandrų Vadas! Alio, kalba Salamandrų Vadas! Žmonės, 
nutraukit savo transliacijas! Alio, kalba Salamandrų Vadas!“ (Angl.) 
„Paruošta?“ (Angl.) 

„Dėmesio!.. Pradedam!“ (Angl.) 

„Labas vakaras, Žmonės“ (angl.). 

„Dabar kalbės Salamandrų Vadas!“ (Angl.) 

„įšskyrus Laisvą Airijos valstybę.— Iš tiesų Antrojo pasaulinio karo metais Ai- 
rijos vyriausybė, prisidengusi „neutralumu“, tiesiogiai talkininkavo hitlerininkams. 
„Mums reikia šimto tūkstančių lėktuvų“.— 1934 m. Didžioji Britanija paskelbė 
plačią ginklavimosi programą kaip atasvarą Vokietijos ginkluotei. 


„Vyšehradas — vienas Prahos rajonų. 


„„Andreasas Šulcė, ir pasaulinio karo metu jis kažkur buvo feldfebeliu.— Aliuzija 
į Adolfą Hitlerį, kuris Pirmojo pasaulinio karo metais buvo feldfebelis. 


Parengė VYT. VISOCKAS 

